༄༅། །རྣལ་འབྱོར་སྤྱོད་པ་བཞི་བརྒྱ་པའི་དེ་ཁོ་ན་ཉིད་གསལ་བར་བྱེད་པ་རིན་པོ་ཆེའི་སྒྲོན་མེ་བཞུགས་སོ།། བཅོམ་ལྡན་འདས་ལྷག་པའི་ལྷ་ལ་ཕྱག་འཚལ་ལོ། །མཁའ་ལྟར་ཡངས་པའི་མཁྱེན་རབ་མངའ་ཡང་ཉེས་པའི་གོ་སྐབས་རིང་དུ་བཅོམ། །བཅོམ་ལྡན་ཁྱོད་ཐུགས་ཐུགས་རྗེ་མངའ་ཡང་ལོག་སྨྲའི་ཚོགས་རྣམས་འཇིགས་པར་མཛད། །མཛད་པ་རྟག་ཏུ་མཛད་ཀྱང་རློམ་སེམས་མེད་ཅིང་སྐྱོ་བའང་མ་མཆིས་པའི། །འགྲོ་བའི་མགོན་པོ་འཇམ་དབྱངས་བླ་མའི་མཛད་པས་དུས་ཀུན་དུ་ནི་སྐྱོང་གྱུར་ཅིག །མཐའ་གཉིས་རྣམ་སྤངས་མཁྱེན་བརྩེའི་ཆུ་གཏེར་དབུས་ན་གནས་བཅས་ཤིང་། །གང་གི་གཙུག་ན་གཞན་ཕན་ལྷག་བསམ་ནོར་གྱིས་རྣམ་པར་མཛེས་བྱེད་ཅིང་། །ལྟ་ངན་མིག་གིས་མི་བཟོད་ལྟ་བའི་ཟེར་གྱིས་འགྲོ་བློའི་མུན་པ་འཇོམས། །རྒྱལ་བ་གཉིས་པ་ཀླུ་སྒྲུབ་ཞབས་ལ་རྟག་ཏུ་གུས་པས་ཕྱག་འཚལ་ལོ། །རྒྱལ་བའི་གསུང་རབ་ཆུ་གཏེར་དབུས་ན་ལེགས་འཁྲུངས་རིགས་པའི་འདབ་སྟོང་རྒྱས། །སྙིང་རྗེས་སྲིད་པའི་འདམ་ལས་སྐྱེས་ཀྱང་སྲིད་པའི་འདམ་ལས་རིང་དུ་འཕགས། །ཚངས་སོགས་ལྷ་བརྒྱའི་གཙུག་ན་ལྷག་པའི་ལྷ་བཞིན་རྟག་ཏུ་རྣམ་པར་མཛེས། །འཕགས་པ་ལྷ་དང་ཟླ་བའི་ཞབས་སོགས་བླ་མ་རྣམས་ལ་གུས་ཕྱག་འཚལ། །གསུང་རབ་ཀུན་གྱི་སྙིང་པོའི་དོན། །ཀླུ་སྒྲུབ་མན་ངག་ལས་འོངས་པའི། །ཟབ་དང་རྒྱ་ཆེའི་ཚུལ་སྟོན་པ། །རིགས་བརྒྱ་ལྡན་པའི་བརྒྱ་པ་བཤད། །བློ་ལྡན་གཟུར་གནས་གུས་པས་ཉོན། །མཁས་པ་གཞན་གྱིས་རྣམ་ཕྱེས་མོད། །བདག་ཀྱང་འདིར་འབད་ཅི་ཞིག་འགལ། །མཁའ་ལ་ལྷུན་པོའི་སྐབས་རྙེད་པས། །གཟུགས་ཅན་གཞན་གྱི་སྐབས་མེད་དམ། །འདིར་གང་བཤད་པར་བྱ་བའི་ཆོས་ནི། སྟོན་པའི་སྤྱན་སྔར་རྫུས་སྐྱེས་ཀྱི་སྒོ་ནས་འགྲོ་བ་འདུལ་བར་དམ་བཅས་པའི་འཕགས་པ་ལྷ་ཞེས་བྱ་བ། ཡུལ་སིང་གྷ་ལའི་གླིང་གི་རྒྱལ་པོའི་སྲས་སུ་འཁྲུངས་པ། གཞོན་ནུ་ནས་རྒྱལ་སྲིད་སྤངས་ཏེ། སློབ་དཔོན་ཀླུ་སྒྲུབ་ཀྱི་སྤྱན་སྔར་རབ་ཏུ་བྱུང་ཞིང་ཡུན་རིང་དུ་བསྟེན་པས་མན་ངག་ཕྱིན་ཅི་མ་ལོག་པར་མངའ་བ་དེས་མཛད་པའི་བསྟན་བཅོས། རབ་ཏུ་བྱེད་པ་བཞི་བརྒྱ་པ་ཞེས་བྱ་བ་ཡིན་ལ། དེ་ལ། སྤྱིའི་རྣམ་པར་གཞག་པ་དང་། གཞུང་གི་དོན་བཤད་པ་དང་། མཇུག་མཐར་ཕྱིན་པའི་བྱ་བ་དང་གསུམ་གྱི། དང་པོ་ནི། གང་ལས་འཇིག་རྟེན་པའི་དངོས་ཇི་ལྟར་གནས་པ་བཞིན། །རྣམ་པར་ཕྱེས་ནས་རིམ་གྱིས་དོན་དམ་སྟོན་གྱུར་པ། །དེ་འདི་ད་ལྟའི་སྙན་ངག་མཁན་གྱིས་རྣམ་པ་གཉིས་སུ་བྱས། །ད་ནི་བདག་གིས་གཅིག་ཏུ་དེ་རྣམས་དབྱེ་བར་བྱ། །སློབ་དཔོན་ཀླུ་སྒྲུབ་སློབ་མར་སྣང་བར་འདོད་གྱུར་པས། །དེ་ཕྱིར་འདི་ཡི་དེ་ཉིད་ལུགས་ལས་ལུགས་གཞན་མིན། །བསྟན་བཅོས་བཞི་བརྒྱ་པ་འདི་ནི། །བཞི་སྒྲ་མི་མངོན་བྱས་པ་དང་། རྟོག་རྣམས་སེལ་བར་བྱེད་པའི་ཕྱིར། །བརྒྱ་པ་ཞེས་བྱར་བརྗོད་པ་སྟེ། །འཛིན་པ་འཆོས་ཕྱིར་བསྟན་བཅོས་སོ། །ཞེས་པ་སྟེ། འདིས་བསྟན་བཅོས་ཀྱི་སྤྱིའི་འབྲེལ་དང་། གཞན་གྱི་འཆད་ཚུལ་མི་འཐད་པ་དང་། རང་གིས་ཇི་ལྟར་འཆད་པའི་ཚུལ་དང་། དེའི་འཐད་པ་དགོད་པ་དང་། མཚན་དོན་བཤད་པ་སྟེ་བཞི་བསྟན་པའི་དང་པོ་ནི། འདི་ལ་རབ་ཏུ་བྱེད་པ་བཅུ་དྲུག་ཡོད་པའི་དང་པོ་བཞིས་ཕུང་པོ། །རྟག བདེ། གཙང་། བདག་བཞི་བསལ་ནས་མི་རྟག་པ་སོགས་འཇིག་རྟེན་པའི་དངོས་པོ་ཇི་ལྟར་གནས་པ་ཡོངས་སུ་གསལ་བར་བྱས་པས། ཤུགས་ལ་འཁོར་བ་སྤངས་བའི་སངས་རྒྱས་ཐོབ་བྱར་བསྟན། དེ་ནས་བཞིས། སངས་རྒྱས་ཀྱི་རྒྱུ་བྱང་སེམས་ཀྱི་སྤྱོད་པ་དང་། དེ་སྐྱེ་བ་དང་མཐར་ཕྱིན་པའི་གེགས་ཉོན་མོངས་པ་དཔྱད་པ་དང་། དེ་སྤོང་བ་ལ་དེའི་ཡུལ་རྟོགས་དགོས་པས། ཡུལ་དཔྱད་པ་དང་། ཡུལ་ལས་ཉོན་མོངས་སྐྱེ་བ་ཡང་ཚུལ་མིན་ཡིད་བྱེད་ཀྱི་རྣམ་རྟོག་གི་རྐྱེན་ལས་ཡིན་པས། དེ་སྤོང་བའི་ཐབས་དེ་ཁོ་ན་ཉིད་ཀྱི་བདུད་རྩི་བསྟན་པའི་སྣོད་རུང་དུ་བྱེད་པ་སློབ་མའི་རྒྱུད་ཡོངས་སུ་སྦྱོང་བ་སྟོན་ནོ། །རབ་ཏུ་བྱེད་པ་དང་པོ་བརྒྱད་ཀྱིས་རྒྱུད་སྣོད་རུང་དུ་གྱུར་པ་ན། ཕྱི་མ་བརྒྱད་ཀྱིས་རྣམ་རྟོག་གི་དངོས་ཀྱི་གཉེན་པོ་དེ་ཁོ་ན་ཉིད་ཀྱི་བདུད་རྩི་སྟོན་ལ། དེ་ཡང་དང་པོ་གསུམ་གྱིས་འདི་པའི་སྟོན་པ་དང་བསྟན་པ་གཉིས་དེ་ཁོ་ན་ཉིད་ཕྱིན་ཅི་མ་ལོག་པར་སྟོན་པས་མཆོག་ཏུ་དག་པ་ཡིན་གྱི། འདི་ལས་གཞན་པའི་སྟོན་པ་དང་བསྟན་པ་དག་ནི་རྣམ་པར་དག་པ་མིན་པའི་འཐད་པར་དེ་དག་གིས་བརྟགས་པའི་དངོས་པོ་རྟག་པ་འགོག་པ་སྟོན་ལ། དེ་ཡང་དང་པོས་གཞན་གྱིས་བརྟགས་པའི་བདག་དང་། ནམ་མཁའ་ལ་སོགས་པ་དངོས་པོ་ལྔ་དགག་པ་སྤྱིར་སྟོན་ལ། དེ་ནས་གཉིས་ཀྱིས་དེར་བསྟན་པའི་གང་ཟག་དང་དུས་བྱེ་བྲག་ཏུ་དགག་པ་སྟོན་ནོ། །དེ་ནས་རབ་ཏུ་བྱེད་པ་བཞི་པས། འདི་པའི་སྟོན་པ་སོགས་མཆོག་ཏུ་དག་པ་ཡིན་ཡང་། གཞན་དག་མི་མོས་ཤིང་སྤོང་བའི་རྒྱུ་མཚན་འགོག་པར་བྱེད་དེ། ཅི་ལྟར་ན། སྤོང་བའི་རྒྱུ་ནི་ཉན་པའི་ཡོན་ཏན་དང་མི་ལྡན་ཞིང་། རང་གི་ལྟ་བ་ལ་མཆོག་ཏུ་བཟུང་བའི་རྒྱུ་མཚན་གྱིས་ཡིན་ལ། དེ་ཡང་མི་རིགས་ཏེ། སྟོན་པ་འདིས་མངོན་མཐོ་དང་ངེས་ལེགས་ཀྱི་ལམ་ཚང་བར་བསྟན་ལ། དེ་ཡང་རིགས་པའི་དོན་དང་ལྡན་པས། གཞན་གྱིས་ཀྱང་བཟུང་རིགས་ཞེས་པའི་ཚུལ་གྱིས་སོ། །དེ་ཇི་ལྟར་རིགས་པ་དང་ལྡན་པ་ནི་དེ་ནས་གསུམ་གྱིས་སྟོན་ཏེ། ཡུལ་དང་ཡུལ་ཅན་གྱི་བྱ་བྱེད་དང་། ཡན་ལག་དང་ཡན་ལག་ཅན། རྒྱུ་དང་འབྲས་བུ་སོགས་ལ་གཅིག་ཐ་དད། གཉིས་ཀ གཉིས་མིན་གྱི་མཐའ་བཞི་བཀག་པའི་སྒོ་ནས་འདུས་བྱས་ཀྱི་མཚན་གཞི་དགག་པ་ནི། དང་པོ་གཉིས་ཀྱིས་རིམ་པ་ལྟར་སྟོན་ལ། འདུས་བྱས་ཡོད་པའི་སྒྲུབ་བྱེད་དེའི་མཚན་ཉིད་སྐྱེ། གནས། འཇིག་པ་འགོག་པ་ནི་གསུམ་པའོ། །ཐ་མས་ནི་རབ་བྱེད་དང་པོ་ཐམས་ཅད་ཀྱི་དགོས་པ་དང་། ཕྱི་མ་བདུན་ལ་བྱ་བྱེད་མི་འཐད་པ་སོགས་ཀྱི་ཀླན་ཀ་ངན་པའི་རྒོལ་བ་འགོག་པ་སྟོན་ནོ། །མདོར་ན་སྤང་བྱ་བསྟན་པའི་ཤུགས་ཀྱིས་ཐོབ་བྱའི་འབྲས་བུ་དང་། དེ་ཐོབ་པའི་ཐབས་བྱང་སེམས་ཀྱི་སྤྱོད་པ་མི་མཐུན་ཕྱོགས་དང་བཅས་པ་དང་། སྤྱོད་པ་དེ་མཐར་ཕྱིན་པའི་ཐབས་གཉེན་པོའི་རྟེན་དང་། གཉེན་པོ་དངོས་ཏེ་བཞིར་འདུས་སོ། །གཉིས་པ་ནི། ད་ལྟའི་སྙན་ངག་མཁན་བཙུན་པ་ཆོས་སྐྱོང་གིས་སྔགས་ལ་བརྟེན་ནས་མཆོག་མ་བརྙེས་པའི་སྔོན་རོལ་དུ་བསྟན་བཅོས་འདི་ལུས་ཐ་དད་པ་གཉིས་སུ་བྱས་ཏེ། གཅིག་ནི་ཆོས་སྟོན་པ་བརྒྱ་པ་དང་། གཞན་ནི་རྩོད་པ་བརྒྱ་པའོ། །བརྗོད་བྱ་ཡང་རྣམ་རིག་པའི་ཕྱོགས་སུ་འགྲེལ་བར་བྱེད་དོ། །དེ་ནི་མི་རིགས་ཏེ། བསྟན་བཅོས་ཀྱི་དོན་འབྲེལ་གཅིག་ཏུ་བྱས་ནས་བཀོད་པའི་ཕྱོགས་མ་བསྐྱངས་པས། དེས་ཕན་གདགས་པར་བྱ་བའི་གདུལ་བྱ་ལ་ཕན་གདགས་པར་ཡང་མི་འགྱུར་བས། རང་དང་གཞན་གྱི་དོན་ཡང་དག་པར་འགྲུབ་པར་མི་འགྱུར་བའི་ཕྱིར་དང་། སློབ་དཔོན་འདི་ནི། སློབ་དཔོན་ཀླུ་སྒྲུབ་ཀྱི་ཉེ་གནས་སུ་གྱུར་ཅིང་། དེའི་ལུགས་ཀྱི་རྗེས་སུ་འཇུག་པས། བསྟན་བཅོས་འདིའི་དེ་ཁོ་ན་ཉིད་ཀྱི་དོན་ནི། དབུ་མའི་བསྟན་བཅོས་རྩ་བ་ཤེས་རབ་ལས་བཤད་པའི་དེ་ཁོ་ན་ཉིད་ལས་མཚན་ཉིད་ཐ་དད་པ་ཅན་མིན་པའི་ཕྱིར་དང་། རྩ་བ་ཤེས་རབ་ཀྱི་དོན་རྣམ་རིག་པའི་ཕྱོགས་སུ་འགྲེལ་བ་ལ་ཡང་། འཇུག་པ་ནས་ཇི་ལྟར་བཤད་པའི་ལུང་རིགས་ཀྱིས་གནོད་པའི་ཕྱིར་རོ། གསུམ་པ་ནི། ཟླ་བ་གྲགས་པ་བདག་གིས་བསྟན་བཅོས་ཀྱི་དོན་འབྲེལ་གཅིག་ཏུ་བྱས་ནས་རྣམ་པར་དབྱེ་བར་བྱའོ། །དེ་ལྟར་བྱས་པས་བསྟན་བཅོས་ཀྱི་འབྲེལ་སྔར་བཀོད་པ་ལྟར་གྱི་ཚུལ་བསྐྱངས་པར་གྱུར་ལ། གཅིག་ཏུ་བྱས་ཏེ་བཤད་པ་དེས་ཕན་གདགས་པར་བྱ་བ་རྣམས་ལ་ཡང་ཕན་གདགས་པས། རང་དང་གཞན་གྱི་དོན་ཡང་དག་པར་འགྲུབ་པའི་ཕྱིར་རོ། །བཞི་པ་ནི། བསྟན་བཅོས་འདི་ལ། གཞུང་ཁ་ཅིག་ཏུ་བརྒྱ་པ་ཞེས་འབྱུང་བ་ནི། ཙ་ཏུར་ཤ་ཏ་ཀ་ཞེས་པའི་ཚིག་སྔ་མ་ཙ་ཏུར་གྱི་སྒྲ་མི་མངོན་པར་བྱས་པ་ཡིན་ལ། ཤ་ཏ་ཀ་ནི་སེལ་བར་བྱེད་པ་སྟེ། དོན་གྱིས་ན་རྣམ་པར་རྟོག་པ་སེལ་བར་བྱེད་པའི་ཕྱིར་རོ། །བསྟན་བཅོས་ནི་གདུལ་བྱའི་སེམས་རྒྱུད་ཀྱི་ཉོན་མོངས་པའི་འཛིན་པ་རྣམ་པ་སྣ་ཚོགས་པ་འཆོས་པའི་ཕྱིར་རོ། །གཉིས་པ་གཞུང་གི་དོན་ལ། སྲིད་པ་ལ་སྐྱོ་བ་བསྐྱེད་པའི་ཕྱིར། མི་རྟག་སོགས་བཞི་བསྟན་པ་དང་། བྱང་སེམས་ཀྱི་སྤྱོད་པ་སྤང་བྱ་དང་བཅས་པ་དང་། སྤྱོད་པ་མཐར་ཕྱིན་པའི་ཐབས་གཉེན་པོའི་རྟེན་དང་། གཉེན་པོ་དེ་ཁོ་ན་ཉིད་ཀྱི་བདུད་རྩི་བསྟན་པ་དང་བཞི་ལས། དང་པོ་ལ། རྟག་པ། བདེ་བ། གཙང་བ། བདག་ཏུ་འཛིན་པའི་ཕྱིན་ཅི་ལོག་སེལ་བ་དང་བཞི་ལས། དང་པོ་ལ། མི་རྟག་པ་ཉིད་ནི་སྐྱོ་བ་དང་རྗེས་སུ་མཐུན་པའི་ཕྱིར་དང་། དེ་རྟོགས་པས་སྡུག་བསྔལ་ལ་སོགས་པ་ཁོང་དུ་ཆུད་པ་སླ་བ་ཉིད་ཀྱི་ཕྱིར། བསྟན་བཅོས་ཀྱི་དང་པོར་མི་རྟག་པ་ཉིད་བསྟན་ཏོ། །དང་པོ་ལ། རབ་བྱེད་ཀྱི་གཞུང་བཤད་པ་དང་། རབ་བྱེད་ཀྱི་མཚན་བསྟན་པའོ། །དང་པོ་ལ། འཆི་བས་འཇིགས་པས་བག་ཡོད་བསྟེན་རིགས་པ་མདོར་བསྟན། དེ་ཉིད་རྒྱས་པར་བཤད། བག་ཡོད་མ་བསྟེན་པའི་ཉེས་དམིགས། བསྟེན་པའི་ཕན་ཡོན་དང་བཞི་ལས། དང་པོ་ནི། གང་ཟག་གང་ལ་འཆི་བདག་སྲོག་གཅོད་པར་བྱ་བའི་ཕྱིར་ཞུགས་པ་ཡོད་པ་དེ་རྣལ་མ་འཆི་བདག་སྤངས་པའི་འཕགས་པ་བཞིན་དུ། གཉིད་ལོག་ཅིང་བག་མེད་པར་བྱེད་ན། དེ་ལས་མ་རུངས་པ་གཞན་མེད་དེ། འཆི་བདག་གི་ཆད་པའི་དཀྱིལ་ན་གནས་བཞིན་དུ། དེ་ཕྱིར་བཅོས་པའི་ཐབས་འཕགས་ལམ་རྒྱུད་ལ་སྐྱེད་པ་ལ་གུས་པར་མི་བྱེད་པའི་ཕྱིར་དང་། དེ་ཉིད་མ་རུངས་པའི་མཆོག་ཡིན་པའི་ཕྱིར་རོ། །འཆི་བདག་ཅི་འདྲ་བ་ཞིག་ཅེ་ན། ཁམས་གསུམ། ས་འོག་ཀླུ། ས་སྟེང་མི། ས་བླ་ལྷའི་འཇིག་རྟེན་གསུམ་ལ་ཇི་ལྟར་འདོད་པ་བཞིན་དུ་བྱ་བ་ལ་མངའ་བཙན་པའི་ཕྱིར། འཇིག་རྟེན་གསུམ་གྱི་མངའ་བདག་དང་། ཕོ་ཉ་གཞན་མངགས་པ་མིན་པར་རང་ཉིད་འོངས་པས་ན་རང་ཉིད་དང་། དེ་ཡང་འཆི་བདག་གཞན་གྱིས་སྐུལ་བ་པོ་མེད་པས། འཆི་བདག་བྱེད་པོ་མེད་པ་དང་། སྐྱེས་བུའི་བྱེད་པ་གཞན་གྱིས་བཟློག་ཏུ་མེད་པ་སྟེ། ཁྱད་པར་བཞི་དང་ལྡན་པ་ཞིག་གོ །གཉིས་པ་ལ། རང་ཉིད་འཆི་བས་འཇིགས་པར་རིགས། གཞན་དང་བྲལ་བ་ལ་མྱ་ངན་མི་རིགས་པ་གཉིས་ཀྱི། དང་པོ་ལ་འཆི་བས་འཇིགས་པར་རིགས་པ་དང་། དེས་ན་བག་མེད་སྤང་བར་རིགས་པ་དང་གཉིས་ཀྱི། དང་པོ་ལ། གསོན་པས་འཆི་བ་སྐྱོབ་མི་ནུས། ཐུན་མོང་ཡིན་ཡང་ངོ་བོ་ཉིད་ཀྱིས་གནོད་བྱེད་ཡིན། །འཆི་བ་རྐྱེན་གྱིས་བཅོས་སུ་མེད། །དེ་ལས་མི་འཇིགས་པའི་རྒྱུ་མཚན་མེད། །མི་འཇིགས་པའི་རྒྱུ་མཚན་ཕྱིན་ཅི་ལོག་ཡིན་པ་དང་། །རྙེད་པའི་དོན་དུ་རང་སྲོག་འཚོང་བ་བླུན་པོར་བསྟན་པ་དང་དྲུག་ལས། དང་པོ་ནི། བཟློག་ཏུ་མེད་པའི་འཆི་བ་ཡོད་མོད་ཀྱི། དེ་ལྟར་ན་ཡང་། དེའི་སྔོན་རོལ་དུ་དེ་ཟློག་པར་བྱེད་པའི་གསོན་པ་ཡོད་པས་དེའི་བར་དུ་འཆི་བདག་ལ་མི་འཇིགས་སོ་ཞེ་ན། མི་རིགས་ཏེ། གསོན་པ་ཉིད་འཆི་བའི་དོན་དུ་ཡིན་པའི་ཕྱིར་ཏེ། འདི་ལྟར། འཆི་བདག་གིས་ཟིན་པའི་སྐྱེས་བུ་ཆོས་ཅན། འཆི་བ་བྱ་བ་ལྟར་སྣང་བ་སྟེ་མཐོང་རུང་དུ་ཡོད་ཀྱི། དེ་སྐྱོབ་པར་བྱེད་པའི་གསོན་པ་བྱ་བ་ནི་ལྟར་རུང་དུ་ཡོད་པ་མིན་ཏེ། འཆི་བར་བྱ་བའི་ཕྱིར་དང་པོར་སྐྱེ་བར་འགྱུར་ཞིང་བར་དུ་གཞན་དབང་ཡིན་པ་དང་། ཐ་མར་འགྲོ་བའི་ངང་ཅན་ཡིན་པའི་ཕྱིར་རོ། །རྟགས་གྲུབ་སྟེ། སྐྱེ་བའི་རྐྱེན་གྱིས་རྒ་ཤི་ཡིན་པའི་ཕྱིར། སྐྱེས་བུ་སྐྱེས་པ་ཁོ་ན་འཆི། མ་སྐྱེས་པ་མི་འཆི་བའི་ཕྱིར་དང་། འཆི་བདག་དང་སྤྲོད་པའི་རྒྱུ་ན་རྒ་རྒུད་པ་སོགས་ཀྱི་རྐྱེན་ལ་རག་ལས་པས་རང་དབང་མེད་ཅིང་འཆི་བའི་ལམ་ལ་གནས་པ་དང་། གཤེད་མ་དང་འདྲ་བའི་ན་རྒ་སོགས་རྣམས་ཀྱིས་མྱུར་དུ་འཆི་བདག་གི་ཐད་དུ་དཀྲི་བར་བྱ་བ་ཉིད་ཀྱི་ཕྱིར། འདི་ལྟར། མི་ཡི་དབང་པོ་ཐོག་མའི་མཚན་མོ་ནི། །གང་ནས་འཇིག་རྟེན་མངལ་ན་གནས་གྱུར་པ། །དེ་ནས་བརྩམས་ཏེ་དེ་ནེ་ཉིན་རེ་བཞིན། །འགྲོ་བཤོལ་མེད་པར་འཆི་བདག་དྲུང་དུ་འགྲོ། །ཞེས་བཤད་དོ། །གལ་ཏེ་དེང་སང་ཚེ་ལོ་བརྒྱ་པ་ཡིན་ལ་སྔར་ལོ་བཅུ་དྲུག་ནི་འདས་ལ། བརྒྱད་བཅུ་རྩ་བཞི་ནི་མ་འོངས་པ་ཡིན་པས། གསོན་དུས་རིང་པོ་ཉིད་དུ་མཐོང་བའི་ཕྱིར། གསོན་པའི་རེ་བ་རིགས་སོ་ཞེ་ན། ཁྱོད་ཀྱིས་འདས་དུས་མ་འོངས་པ་ལ་ལྟོས་ཏེ་ཐུང་ངུ་ལྟར་མཐོང་ཞིང་། མ་འོངས་པའི་དུས་ནི་ཐུང་ངུ་ལས་གཞན་དུ་རིང་པོ་ཉིད་ཡིན་ན་ཞེས་རྗེས་སུ་བརྗོད་ནས། འདས་པའི་དུས་དང་མ་འོངས་པའི་དུས་ངེས་མེད་དུ་མཉམ་པའམ། རིང་ཐུང་གི་ཁྱད་པར་འབྱེད་མི་ནུས་ཏེ། འདས་དུས་ཀྱི་རིང་ཐུང་ནི་མ་འོངས་པའི་དུས་ལ་ལྟོས་ཤིང་། དེའི་རིང་ཐུང་ཡང་མི་ངེས་པའི་ཕྱིར་ཏེ། ཚེའི་འཕེན་པ་ཅི་ཙམ་ཡོད་མི་ཤེས་པའི་ཕྱིར་དང་། འཆི་རྐྱེན་གྱིས་ནམ་འཆི་ཆ་མེད་པའི་ཕྱིར་རོ། །དེས་ན་མཉམ་པ་ལས་ཁྱོད་མི་མཉམ་པ་ལྟར་སེམས་ཤིང་མི་འཇིགས་པར་སྨྲ་བ་དེ་གསལ་བར་ཏེ། དཔེར་ན། འཇིགས་ནས་བསྟན་པའི་འོ་དོད་དང་འདྲ་སྟེ། ཚེ་རིང་ཐུང་ལ་བརྟག་ཅིང་རིང་ན་དགའ། ཐུང་ན་མི་དགའ་བ་ཡིན་པའི་ཕྱིར་དང་། འཇིགས་པ་མེད་ན་དེ་ལྟར་དཔྱོད་པ་དོན་མེད་པའི་ཕྱིར་རོ། །གཉིས་པ་ནི། འཆི་བ་ཡོད་པ་དེ་ལྟར་ནའང་ཐམས་ཅད་ཐུན་མོང་བ་ཡིན་པས། དེ་ལ་སྐྲག་པ་མི་འབྱུང་ངོ་ཞེ་ན། ཁྱོད་ལ་འཆི་བས་སྐྱེད་པར་འགྱུར་བའི་སྡུག་བསྔལ་དེ་ཕྲག་དོག་གི་སྒོ་ནས་སྐྱེད་པ་ཡིན་པར་འགྱུར་ཏེ། འཆི་བ་གཞན་དག་ལའང་སྤྱི་མཐུན་ཡིན་པའི་རྒྱུ་མཚན་གྱིས་ཁྱོད་ལ་འཇིགས་པ་མེད་ལ། ཁྱོད་གཅིག་པུ་ལ་གནོད་ན་འཇིགས་པའི་ཕྱིར་རོ་ཐལ་བ་ལས་ཐུན་མོང་ཡིན་པས་མི་འཇིགས་པ་མི་རིགས་ཏེ། འཆི་བའི་སྡུག་བསྔལ་ནི་མེའི་ཚ་བ་ལྟར་ངོ་བོ་ཉིད་ཀྱིས་གནོད་པའི་ཕྱིར་རོ། །གསུམ་པ་ནི། ན་རྒ་བཅོས་སུ་ཡོད་པས་འཆི་བ་ལ་ཡང་མི་འཇིགས་སྙམ་ན། གསོ་དཔྱད་བཅུད་ལེན་གྱིས་ནད་བཅོས་ཤིང་རྒ་བ་གསོ་བྱ་ཡིན་པའི་རྒྱུ་མཚན་དེས། གཉིས་པོ་དེ་དག་ལ་ཁྱོད་མི་འཇིགས་མོད། ཆད་པ་ཕྱི་མ་འཆི་བ་དེ་ལ་ཆེས་གསལ་བར་ཁྱོད་འཇིགས་རིགས་ཏེ། དེ་གནོད་བྱེད་དུ་ཁྱེད་ལ་འབབ་ཅིང་། རྐྱེན་གྱིས་ཕྱིར་བཅོས་སུ་མེད་པའི་ཕྱིར་རོ། །བཞི་པ་ནི། ངེས་པར་འཆི་བ་འདི་ཡོད་མོད་ཀྱི། ད་ལྟ་ངེས་པར་མ་ཟིན་པའི་ཕྱིར་འཇིགས་པ་འདྲེན་པར་བྱེད་པ་མ་ཡིན་ནོ་སྙམ་ན། ཁྱོད་ལ་འཆི་བདག་གི་འཇིགས་པ་ཅིས་མེད་དེ་མི་འཇིགས་པའི་རྒྱུ་མཚན་མེད་པར་ཐལ། འཆི་བ་ཐུན་མོང་མིན་པ་དང་གཞན་གྱི་སྟེང་དུ་མ་མཐོང་ན་མི་འཇིགས་པར་རིགས་ནའང་། འཆི་བ་ཀུན་གྱི་ཐུན་མོང་ཡིན། གྲོགས་གཞན་ཡང་སྔར་ཤི་བ་དང་། ད་ལྟ་འཆི་བཞིན་པ་མངོན་སུམ་དུ་སྣང་བའི་ཕྱིར་ཏེ། དཔེར་ན། གསད་པར་བྱ་བའི་ཕྱུགས་རྣམས་ཀྱི་འཆི་བ་ནི་ཐུན་མོང་བ་ཡིན་ཞིང་། ཅིག་ཤོས་ཀྱིས་གཅིག་ཤོས་ཀྱི་འཆི་བ་དམིགས་པ་ཡང་ཡིན་པ་བཞིན་ནོ། །ལྔ་པ་ནི། འཆི་བ་མངོན་སུམ་གྱིས་དམིགས་མོད་ཀྱི། ལོ་བརྒྱའམ། སྟོང་ནས་འཆི་ཞེས་དུས་ངེས་ལ། དེ་ཚུན་ཆད་ནམ་འཆིའི་དུས་མ་ངེས་པའི་ཕྱིར་གཅིག་ཏུ་འཇིགས་པ་མིན་ནོ་ཞེ་ན། འཆི་བའི་དུས་ལ་ངེས་པ་མེད་པའི་ཕྱིར་བརྒྱ་ལ་སོགས་པའི་བར་དུ་བདག་རྟག་སྙམ་དུ་སེམས་ན་ཡང་མི་འཇིགས་པ་དེ་མི་རིགས་ཏེ། ངེས་པར་འཆི་ཞིང་། དེ་རིང་ངམ་སང་ནམ་འཆི་མ་ངེས་པ་དེ་ཉིད་དེ་ལ་འཇིགས་པའི་རྒྱུ་མཚན་ཡིན་པའི་ཕྱིར་ཏེ། ནམ་འཆི་ངེས་པ་མེད་པ་ཉིད་ཀྱིས་དེ་རིང་ངམ་སང་ལ་སོགས་པའི་དུས་ནམ་ཡང་རུང་བ་ཞིག་ན་འཆི་བདག་ཉེ་བར་ལྷགས་ནས་གནོད་པ་སྡུག་བསྔལ་ཉམས་སུ་མྱོང་བས་ཤེས་པར་འགྱུར་བའི་ཕྱིར་རོ། །དྲུག་པ་ནི། འཆི་བ་ལ་འཇིགས་པ་ནི་སྔར་མ་ཁོ་ནའི་ཚུལ་ཡིན་གྱི་དཔའ་བོ་ལ་ནི་མ་ཡིན་ཏེ། དེ་ནི་རྙེད་བཀུར་དང་གྲགས་པའི་དོན་དུ་གཡུལ་ངོར་སྲོག་འཚོང་བ་ལ་འཇུག་པར་མཐོང་བའི་ཕྱིར་རོ་ཞེ་ན། བདག་ཉིད་ཀྱིས་སྲོག་འཚོང་ལ་དེའི་རིན་རྙེད་བཀུར་སོགས་བདག་ཉིད་ལ་ལྡན་ཞེས་སྨྲ་བ་བླུན་པོ་ཡིན་ཏེ། མཁས་པ་ཡིན་ན་སུ་ཞིག་དེ་ལྟར་སྨྲ་སྟེ་མི་སྨྲ་བའི་ཕྱིར་ཏེ། སྲོག་བཙོངས་པའི་རིན་གྱི་རྙེད་པ་སོགས་ཕྱི་མའི་དོན་དུ་ཡིན་ན་ལྡན་སྲིད་ནའང་འཚོང་པའི་དུས་ཀྱི་མ་འོངས་འཆི་ཁ་ཚུན་ཆད་ཀྱི་དགོས་པའི་དོན་དུ་ལྟ་བ་ཡིན་གྱི་གསོན་པ་ཟད་པ་ཕྱི་མའི་དོན་དུ་མིན་པའི་ཕྱིར་དང་། དེའི་འབྲས་བུ་ཚེ་འདིར་ཐོབ་པ་མི་སྲིད་དེ། སྲོག་མ་འགགས་པར་རིན་མི་ཐོབ། འགགས་ནས་ཐོབ་པ་ཚེ་འདིར་མི་ཕན་པའི་ཕྱིར་རོ། །གཉིས་པ་དེས་ན་བག་མེད་སྤང་བར་རིགས་པ་ལ། རྣམ་སྨིན་ལྕི་བས་འཚོ་བའི་དོན་དུ་སྡིག་པ་མི་རིགས། དཔྱད་ན་གསོན་པ་མེད། རྒྱུན་གྱི་གསོན་པས་རྒུད་པ་འདྲེན་པ་དང་གསུམ་གྱི། དང་པོ་ནི། གལ་ཏེ་ནོར་གྱི་དོན་དུ་སྲོག་གཏོང་བ་སྨད་པ་ཡིན་ན། རང་སྲོག་བསྲུང་བའི་ཕྱིར་སྡིག་པ་དག་ལ་ཡང་སྤྱད་པར་འོས་སོ་ཞེ་ན། སྐྱེས་བུ་ཐ་མལ་པ་ཆོས་ཅན། བདག་ཉིད་ངན་སོང་གསུམ་དུ་གཏའ་མར་བཞག་པར་བྱས་ནས་སྡིག་ལས་ཅི་ཕྱིར་བྱེད་དེ་བྱེད་མི་རིགས་པར་ཐལ། བདག་ལ་ཆགས་པ་དང་མ་བྲལ་བས་བདག་བདེ་བའི་དོན་དུ་སྡུག་བསྔལ་ལས་བསྲུང་དགོས་པའི་ཕྱིར་རོ། །གཞན་དུ་ན་ངེས་པར་ཁྱོད་ནི་མཁས་པ་དགྲ་བཅོམ་པ་ལྟར་བདག་ལ་འདོད་ཆགས་དང་བྲལ་བར་ཟད་དེ་མ་འོངས་པའི་རྣམ་སྨིན་ལྡོག་པའི་དོན་དུ་སྡིག་ལས་བསྲུང་མི་དགོས་པའི་ཕྱིར་རོ། །གཉིས་པ་ནི། གསོན་པའི་དུས་སུ་སྡིག་ལས་བྱེད་མི་རིགས་ཏེ། རིགས་པས་དཔྱད་ན་གང་ཟག་སུ་ལའང་གསོན་པ་ཞེས་བྱ་བ་སེམས་ཀྱི་སྐད་ཅིག་ལས་ལྷག་པ་གཞན་མེད་པའི་ཕྱིར་རོ། །སོ་སོ་སྐྱེ་བོས་བདག་ཉིད་ཀྱི་གནས་ཚུལ་ཤེས་པ་དཀོན་ཏེ་སྐད་ཅིག་གིས་འཇིག་པ་ཡིན་ཡང་དེ་ངེས་པར་མི་རིགས་པ་དེས་ན་དེ་དེའི་ཕྱིར་རོ། །གསོན་པ་སྐད་ཅིག་མར་བསྒྲུབ་པ་ལ། རྟགས་དགོད་པ་ནི། གང་སྐྱེས་པ་དེ་སྐད་ཅིག་གིས་འཇིག་པས་ཁྱབ། དཔེར་ན་སེམས་བཞིན། གང་ཟག་ཐམས་ཅད་ཀྱང་སྐྱེས་པ་ཡིན་ནོ་ཞེས་བྱ་བ་ནི་རང་བཞིན་གྱི་རྟགས་སོ། །དཔེ་ཆོས་ལྡན་དུ་བསྒྲུབ་པ་ནི། ཨ་ཨཱི་ལ་སོགས་པའི་ཡིག་འབྲུ་རྣམས་ཆེས་སྐྱེན་པར་བརྗོད་པ་ན། ཡིག་འབྲུ་རེ་རེ་ཞིང་དུས་དང་རྣམ་པ་ཐ་དད་པས། དེ་ལ་དམིགས་པའི་སེམས་ཀྱང་དུས་དང་རྣམ་པ་ཐ་དད་པས་རྟོགས་ལ་དེས་ཀྱང་སེམས་སྐད་ཅིག་མ་ཉིད་དུ་གྲུབ་བོ། །སྐད་ཅིག་གི་ཚད་ནི། དུས་ཀྱི་ཐུང་བའི་མཐར་ཐུག་པ་ལ་བྱ་ལ། དེའི་ཚད་ཀྱང་། སྐྱེས་བུ་སྟོབས་དང་ལྡན་པས་སེ་གོལ་གཏོགས་པའི་ཡུན་ལ་སྐད་ཅིག་མ་དྲུག་ཅུ་རྩ་ལྔ་འདས་སོ། །ཁྱབ་པ་བསྒྲུབ་པ་ནི། འདུས་བྱས་ཐམས་ཅན་སེམས་ལྟར་སྐད་ཅིག་མ་ཡིན་ཏེ། སྐྱེས་མ་ཐག་ཏུ་འཇིག་པ་ལ་གེགས་མེད་པའི་ཕྱིར་དང་། དེ་འཇིག་པ་སྐྱེས་པ་ཙམ་ལས་ཕྱིས་རྒྱུ་ལ་མི་ལྟོས་པའི་ཕྱིར་རོ། །གསུམ་པ་ནི། གལ་ཏེ་གསོན་པ་སྐད་ཅིག་མ་ཡིན་མོད་ཀྱི། དེ་ལྟ་ནའང་དེ་རྒྱུན་མི་ཆད་པས། དེ་ལ་མངོན་པར་ཞེན་པ་རིགས་སོ་ཞེ་ན། ཡུན་རིང་དུ་གསོན་པ་ལ་དགའ་བར་མི་རིགས་པར་ཐལ། དེས་ནི་རྒ་བ་གདོན་མི་ཟ་བར་འདྲེན་ལ། དེ་ཡང་ཁྱོད་མི་འདོད་པའི་ཕྱིར་རོ། །དེའི་ཁྱབ་པ་ནི། ཡུན་རིང་དུ་གསོན་པ་ལ་དགའ་ཞིང་དེའི་འབྲས་བུ་རྒན་པ་ཉིད་ལ་མི་དགའ་བའི་སྐྱེས་བུ་ཆོས་ཅན། ཨེ་མ་ཁྱོད་ཀྱི་སྤྱོད་པ་འདི་ནི་སྐྱེ་བོ་ཁྱོད་རང་དང་འདྲ་བ་ལ་དམ་པའམ་བཟང་པོ་ལྟ་བུར་འགྱུར་གྱི་མཁས་པ་རྣམས་ལ་ནི་མིན་པའི་ཕྱིར་ཏེ། འགལ་འདུའི་སྤྱོད་པ་ཡིན་པའི་ཕྱིར། གཉིས་པ་གཞན་དང་བྲལ་བ་ལ་མྱ་ངན་མི་རིགས་པ་ལ། བུ་སོགས་བདག་གི་བ་དང་བྲལ་བ་ལ་མྱ་ངན་མི་རིགས། མྱ་ངན་གྱི་རྒྱུ་བདག་གི་བ་ལ་ཆགས་པ་དགག བདག་གི་བའི་རྒྱུ་འདུ་བ་ལ་ཆགས་པ་དགག འདུ་བའི་རྒྱུ་དུས་ཚིགས་ལ་ཆགས་པ་དགག་པ་དང་བཞི་ལས། དང་པོ་ལ། ཉེས་པ་མཚུངས་པ་དང་། མ་དྲིས་པར་འགྲོ་བ་མི་རིགས་པ་མིན། དྲིས་ཀྱང་རྨོངས་པས་མ་རྟོགས་པ་གསུམ་གྱི། དང་པོ་ནི། རྒ་ཤི་མི་འདོད་པ་ཡིན་མོད་ཀྱི། དེ་གཉིས་བུ་སོགས་ལ་ཡོད་པ་མྱ་ངན་གྱི་རྒྱུར་འགྱུར་བ་ལྟར། རང་ལ་ཡོད་པ་མྱ་ངན་གྱི་རྒྱུ་མ་ཡིན་ནོ་ཞེ་ན། འཆི་བས་ཟིན་པའི་སྐྱེས་བུ་ཆོས་ཅན། བུ་སོགས་རྣམས་དང་བྲལ་བས་དེའི་ཕྱིར་མྱ་ངན་ཅི་སྟེ་ཡིན་ཏེ་མི་རིགས་པར་ཐལ། རང་ཉིད་འཆི་བ་ལ་མྱ་ངན་བྱ་བར་འོས་པའི་ཕྱིར་རོ། །ཁྱབ་པ་ཡོད་དེ། རང་ཉིད་སྐྱོ་བྱ་ཡིན་པའི་སྐྱོན་དེས་གཞན་སྐྱོན་ཅན་དུ་སྨྲ་བ་པོ་ནི་ཇི་ལྟ་བུར་ན་སྨད་མི་འགྱུར་ཏེ། སྨད་བྱ་ཡིན་པའི་ཕྱིར་རོ། །གཉིས་པ་ནི། གལ་ཏེ་བདག་ཉིད་ལ་མྱ་ངན་བྱ་བར་འོས་མོད་ཀྱི། །དེ་ལྟ་ན་ཡང་བུ་ཉིད་དུ་ཡོངས་སུ་བཟུང་བ་མ་དྲིས་པར་འཇིག་རྟེན་ཕ་རོལ་དུ་འགྲོ་བ་ནི་མྱ་ངན་གྱི་རྒྱུ་ཡིན་ནོ་ཞེ་ན། དེ་མྱ་ངན་གྱི་རྒྱུ་མིན་ཏེ། གང་གི་ཚེ་དེ་གང་གི་ཕྱིར། སེམས་ཅན་འགའ་ཞིག་ངའི་ཕ་མ་གྱིས་ཤིག་ཅེས་མ་བཅོལ་བར་ལས་ཀྱི་དབང་གིས་རང་ཉིད་ཀྱི་བུར་གྱུར་པ་དེའི་ཚེ་དེ་དེའི་ཕྱིར་དང་། དེ་འདྲ་བ་དེ་གཞན་དུ་འགྲོ་བ་དྲི་བ་མ་བྱས་པ་ནི་རིགས་པར་མི་འགྱུར་བ་མིན་པའི་ཕྱིར། གློ་བུར་དུ་འོང་བའི་མགྲོན་ཁང་གི་མགྲོན་པོ་བཞིན། གསུམ་པ་ནི། ཡང་ན་མ་དྲིས་པ་མིན་ཏེ། ཁྱོད་ནི་གཏི་མུག་པའི་ཕྱིར་ན་བུ་ཕ་རོལ་ཏུ་འགྲོ་བའི་དྲི་བ་ལུས་ཀྱི་གཉེར་མ་སོགས་རྣམ་པར་རྟོག་པ་མེད་པར་ཟད་པའི་ཕྱིར་ཏེ། བུ་འདི་ཕ་རོལ་ཏུ་འགྲོ་བའི་སྤྲོ་བ་ཉིད། གོག་པ་དང་། འགྲོ་བ་དང་། སྐྲ་དཀར་དང་། གཉེར་མ་སོགས་ཀྱི་རྒ་བས་སྟོན་པར་བྱེད་པར་འགྱུར་བའི་ཕྱིར་དང་། དེ་འཆི་བར་སྒྲོན་བྱེད་ཡིན་པར་མ་ཤེས་པའི་ཕྱིར་རོ། །གཉིས་པ་ནི། གལ་ཏེ་བུ་ལ་ཆེར་ཆགས་པ་ཕའི་མྱ་ངན་གྱི་རྒྱུ་ཡིན་ནོ་ཞེ་ན། བླ་མ་ལ་གུས་པའི་ཆགས་པ་ལྷུར་བླང་བར་བྱའི་བུ་ལ་ཆགས་པར་མི་བྱ་སྟེ། ཇི་ལྟར་ཕ་ལ་བུ་སྙིང་དུ་སྡུག་པ་དེ་ལྟར་བུའི་སྙིང་ལ་ཕ་དེ་ལ་སྡུག་པ་སྐྱེ་བ་མིན་པའི་ཕྱིར་ཏེ། བུ་ཚ་རྣམས་ནི་བྱས་པ་མི་ཤེས་ཤིང་བདག་གི་བ་ལ་སྲེད་པ་ཤས་ཆེ་བའི་ཕྱིར་ཏེ། དཀའ་བ་བརྒྱ་ཕྲག་གིས་བསྐྱེད་པའི་ཕ་མ་ཡང་སྔར་མ་མཐོང་བའི་མི་ལྟར་ཡལ་བར་དོར་ནས་རང་དགར་སྤྱོད་པའི་ཕྱིར་རོ། །དེས་ན་ཆགས་པས་ཁྲིད་པའི་སེམས་ཀྱི་རྒྱུད་ཆུ་ལྟ་བུ་ཐུར་དུ་འབབ་པ་ཉིད་སྟོན་པ་ནི། སྲེད་པས་ཁྲིད་པའི་འཇིག་རྟེན་འདིས་ཐར་པ་ལྟ་ཞོག་མཐོ་རིས་ཀྱང་རྙེད་པར་དཀའ་སྟེ། འདི་ནི་ངན་སོང་གི་རྒྱུ་བུ་ལ་སོགས་པ་འོག་མ་དག་ཏུ་ཁྲིད་ཅིང་འགྲོ་བའི་སྲེད་པ་ལྷུར་བྱེད་ཀྱི། མཐོ་རིས་ཀྱི་རྒྱུ་ཕ་ལ་སོགས་པ་གོང་མ་ལ་སྲེད་པ་གཙོ་བོར་འཛེག་པ་མི་སྲིད་པའི་ཕྱིར། བུ་ལ་ཆགས་པ་ཡང་བུ་འབའ་ཞིག་ལས་སྐྱེ་བ་མིན་ཏེ། དེའི་རྗེས་སུ་མི་བྱེད་པར་རྗེས་མཐུན་གྱི་རྗེས་སུ་བྱེད་པའི་ཕྱིར། གང་གི་ཚེ་དེ་གང་གི་ཕྱིར་ལུས་ངག་གི་རྗེས་སུ་མི་མཐུན་པའི་བུ་འགའ་ཡང་སྡུག་ཅེས་བྱ་བ་མེད་པའི་ཕྱིར་རོ། །བུ་ལ་ཆགས་པ་ལག་བརྗེས་ཀྱི་ཚོང་དང་འདྲ་བ་རྗེས་མཐུན་གྱི་རྒྱུ་དང་བཅས་པ་འབའ་ཞིག་སྐྱེ་བར་ཟད་དེ། རྗེས་མཐུན་ཡོད་ན་ཡོད། མེད་ན་མེད་པའི་ཕྱིར་རོ། །གལ་ཏེ་བུ་ལ་ཕས་ཆགས་པ་བརྟན་པ་ཉིད་དུ་ཡོད་པའི་ཕྱིར་རྗེས་མཐུན་ལ་མི་ལྟོས་སོ་ཞེ་ན། ཆགས་པ་བརྟན་པར་མ་གྲུབ་སྟེ། བུ་དང་བྲལ་བས་བསྐྱེད་པའི་སྡུག་བསྔལ་ནི། བྱ་བས་གཡེངས་པ་ལ་སོགས་པའི་ཚེ། མི་རྣམས་ཀྱི་སྙིང་ལས་མྱུར་དུ་ལྡོག་པར་མཐོང་བའི་ཕྱིར་དང་། མྱ་ངན་གྱི་སྡུག་བསྔལ་དང་བྲལ་བའི་རྟགས་ཀྱིས་མཚོན་ནས་བུའི་ཡུལ་ཅན་གྱི་ཆགས་པའང་མི་བརྟན་པ་ཉིད་དུ་ལྟོས་པས་ཏེ་ལྟ་བས་ནུས་པའི་ཕྱིར་ཏེ། ཆགས་པའི་འཆིང་བ་ལྷོད་པ་ཉིད་དུ་མི་འགྱུར་བར། དེས་སྐྱེད་པའི་སྡུག་བསྔལ་དེ་ཉིད་མི་ལྡོག་པའི་ཕྱིར་རོ། །གལ་ཏེ་ཆགས་པའི་འཆིང་བ་ལྷོད་པས་བྲལ་བས་བསྐྱེད་པའི་མྱ་ངན་གྱིས་བདག་ཉིད་གཟིར་བར་བྱ་བ་མ་ཡིན་མོད་ཀྱི། དེ་ལྟ་ན་ཡང་འཇིག་རྟེན་གྱི་འཇུག་པ་དང་བསྟུན་པའི་ཕྱིར། ལུས་ལ་བརྡེག་པ་དང་། སྐྲ་འབལ་བ་ལ་སོགས་པས་བདག་ཉིད་གཟིར་བར་བྱ་དགོས་སོ་ཞེ་ན། སྐྲ་འབལ་བ་ལ་སོགས་པའི་གནོད་པས་གཟིར་བར་བྱས་སུ་ཟིན་ཀྱང་ཡོན་ཏན་མེད་དོ་སྙམ་དུ་ཤེས་བཞིན་དུ་དེ་ལྟར་བྱེད་པ་དེ་མི་རིགས་ཏེ། དེ་ལྟར་བྱེད་པ་ནི། ཁྱོད་རང་གི་བདག་ཉིད་ལ་སྤྱོད་པ་ཕྱིར་འཆོས་པའི་ཚུལ་འཆོས་སུ་འགྱུར་ལ། ཚུལ་འཆོས་དེ་ཡང་བདག་གིས་བདག་ལ་བྱེད་པ་མི་རིགས་པའི་ཕྱིར་ཏེ། ཚུལ་འཆོས་ནི་རང་དོན་བསྒྲུབ་པའི་ཕྱིར་ཆོས་མིན་པ་གཙོ་བོར་བྱས་ཏེ། གཞན་ལ་བྱེད་པས་ཁྱབ་པའི་ཕྱིར་རོ། །དེས་ན་འཇིག་རྟེན་དང་མཐུན་པའི་ཕྱིར་སྡུག་བསྔལ་གྱིས་བདག་ཉིད་ལ་གཙོ་བར་མི་བྱའོ། གལ་ཏེ་ཡོན་ཏན་མེད་པ་མ་གྲུབ་སྟེ། འཇིག་རྟེན་དང་མཐུན་པ་མ་བྱས་ན། སྡུག་པ་འབྲེལ་བའི་གྲོགས་མི་ཐོབ་པའི་ཕྱིར་རོ་ཞེ་ན། །སྡུག་པ་དང་འབྲེལ་བའི་གྲོགས་ནི་ཕན་འདོགས་པའི་གཉེན་མིན་ཏེ། སྡུག་བསྔལ་བསྐྱེད་པའི་ཕྱིར། ཞེས་སྟོན་པ་ནི། ལས་ཉོན་གྱི་དབང་གིས་འགྲོ་བ་རྣམས་སུ་སྐྱེ་རྒ་ན་འཆི་སོགས་ཀྱི་སྡུག་བསྔལ་བར་གྱུར་པའི་ཕ་མ་ལ་སོགས་ཀྱི་སྐྱེ་བོ་ལ་བྲལ་བས་བསྐྱེད་པའི་སྡུག་བསྔལ་འགྱེད་པ་ལྟ་བུར་བུ་ལ་སོགས་པའི་འཇིག་རྟེན་འདི་ནི་ཡོངས་སུ་འཁྱམས་སྟེ། ཕ་མ་ལ་སོགས་པ་དེ་དག་གི་བུ་ལ་སོགས་པའི་སྡུག་པའི་གཉེན་དུ་གྱུར་ནས་སླར་ཡང་དེ་དང་བྲལ་བའི་སྡུག་བསྔལ་དུ་མ་བསྐྱེད་པའི་ཕྱིར་རོ། །དེས་ན་བུ་སོགས་འཇིག་རྟེན་ཁྱོད་ཀྱིས་ཕ་མ་ལ་སྡུག་བསྔལ་འགྱེད་པས་ཅི་བྱ་སྟེ། དོན་མེད་དེ། སྔར་སྡུག་བསྔལ་མེད་པའམ་དེ་དོན་དུ་གཉེར་བ་ཞིག་ཡིན་ན་འགྱེད་པར་རིགས་ནའང་། འདི་ནི་དེ་ལྟ་མིན་པའི་ཕྱིར་རོ། །གསུམ་པ་ནི། བྲལ་བ་མི་དགའ་བ་ཡིན་མོད་ཀྱི། དེ་ལྟ་ན་ཡང་འདུ་བ་ལ་དགའ་རིགས་ཏེ། བདེ་བའི་རྒྱུ་ཡིན་པའི་ཕྱིར་ཞེ་ན། གང་ཟག་གང་གི་འདུ་བ་དགའ་བ་ཡིན་པ་དེའི་ལྟར་ན། འབྲལ་བ་ལ་ཇི་ལྟར་དགའ་བ་མིན་ཏེ་དགའ་རིགས་པར་འགྱུར་ཏེ། འདུ་བ་ལ་དགའ་བའི་ཕྱིར་དང་། འདུ་བ་དང་བྲལ་བ་དག་ལྷན་ཅིག་ཏུ་རྒྱུ་བ་སྟེ། འདུ་བ་ཡོད་ན་གདོན་མི་ཟ་བར་འབྲལ་བ་རྗེས་སུ་འཇུག་པའི་ཕྱིར། འདིར་བཀྲ་ཤིས་དང་རྣ་ནག་མ་ལྷན་ཅིག་པའི་དཔེ་དང་། འཇུག་པར་ལྷན་ཅིག་མིན་པའི་དཔེར་བཤད་པ་འགལ་ལོ་ཞེ་ན། མིན་ཏེ། འདིར་ནི་འདུ་བ་ཡོད་ན་འབྲལ་བ་ངེས་པར་འཇུག་པའི་དཔེར་བཤད་ཀྱི། ལྷན་ཅིག་པའི་དཔེ་ནི་མིན་ཏེ། ཆོས་གཅིག་གི་འདུ་འབྲལ་ལྷན་ཅིག་ཏུ་འགལ་བའི་ཕྱིར། གང་ཟག་གཉིས་དཔེར་བཤད་པ་ཡང་། གཅིག་གིས་ཕུན་སུམ་ཚོགས་པ་སྒྲུབ་པ་ན། གཅིག་ཤོས་ཀྱིས་དེའི་རྗེས་སུ་དེ་དང་མི་མཐུན་པའི་རྒུད་པ་བསྒྲུབ་པ་ཉིད་དཔེར་སྟོན་པ་ཡིན་ནོ། །གལ་ཏེ་བྲལ་བ་མཐར་ངེས་མོད་ཀྱི་དེ་རྩིས་སུ་བྱ་བ་མིན་ཏེ། ཐོག་མར་འདུ་བ་ཡུན་རིང་བའི་ཕྱིར་ཞེ་ན། བྲལ་བའི་དུས་ནི་ཆེས་རིང་སྟེ། འདས་པ་དང་མ་འོངས་པ་ནི་བྲལ་ཟིན་པའི་ཕྱིར་དང་། མ་ཐོབ་པའི་ཕྱིར། གཏན་དུ་བྲལ་བ་ཡིན་པའི་ཕྱིར་དང་། དེ་གཉིས་ལ་ཡང་ཐོག་མ་དང་ཐ་མ་ཡོད་པ་མིན་པའི་ཕྱིར་རོ། །འདུ་བ་ནི་སྐད་ཅིག་མ་ཡིན་ཏེ། འདུ་བྱེད་ཐམས་ཅད་སྐད་ཅིག་རེ་རེར་འཇིག་པའི་ངང་ཅན་ཡིན་པའི་ཕྱིར། དེས་ན་ཁྱོད་ཉིད་འདུ་བ་ཐུང་ངུ་ཡང་རིང་པོ་མཐོང་ལ། རིང་པོར་གྱུར་ཀྱང་བྲལ་བ་ནི་རིང་པོར་མི་མཐོང་བ་རྒྱུ་མཚན་ཅིའི་ཕྱིར་ཡིན་ཏེ། འདུ་བ་ཐུང་ཞིང་བྲལ་བའི་དུས་ནི་རིང་བའི་ཕྱིར་རོ། །བཞི་པ་ནི། གལ་ཏེ་བྲལ་བ་རིང་མོད་ཀྱི་དུས་ཚིགས་ཕུན་སུམ་ཚོགས་པས་སེམས་ཁྲིད་པའི་ཕྱིར་དེ་ལ་རྩིས་གདབ་མེད་དོ་ཞེ་ན། སྐད་ཅིག་ཡུད་ཙམ་ལ་སོགས་པའི་དགྲ་དང་འདྲ་བར་གྱུར་པ་དེ་དག་ལ་ཁྱོད་ཀྱིས་རྣམ་པ་ཀུན་ཏུ་ཆགས་པར་མི་བྱ་སྟེ་དེ་རྣམས་ནི་སྲོག་འཕྲོག་པར་བྱེད་པའི་དགྲ་དང་འདྲ་བའི་ཕྱིར་རམ། དགྲས་སྲོག་འཕྲོག་པ་དང་འདྲ་བར། དེ་དག་གིས་ཀྱང་ངེས་པར་གསོན་པའི་སྐད་ཅིག་ཟད་པར་བྱེད་པའི་ཕྱིར། དེ་ལྟར་འཆི་བས་འཇིགས་པས་བག་ཡོད་བསྟེན་རིགས་པར་རྒྱས་པར་བཤད་ནས། གསུམ་པ་དེ་མ་བསྟེན་པའི་ཉེས་དམིགས་སྟོན་པ་ནི། ངེས་པར་འཆི་བའི་ཕྱིར། ཐམས་ཅད་བོར་ནས་ཁྱིམ་ནས་ཁྱིམ་མེད་པར་རབ་ཏུ་བྱུང་སྟེ། དགོན་པར་གནས་པར་རིགས་སོ། །གལ་ཏེ་འདི་ནི་བདེན་མོད་ཀྱི་ཉེ་འདུན་དང་བྲལ་བའི་འཇིགས་པས་ནགས་སུ་འཇུག་པར་བྱ་བ་མིན་ནོ་ཞེ་ན། ཉེ་དུ་དང་བྲལ་བའི་འཇིགས་པས་ཁྱིམ་ནས་ངེས་པར་མི་འབྱུང་བ་ནི་བློ་གྲོས་ངན་ཞིང་བླུན་པ་ཞིག་སྟེ། ད་ལྟ་བྲལ་བར་མི་བྱེད་ཀྱང་། འཆི་བདག་གི་ཆད་པ་དང་བཅས་ཏེ་བྲལ་བར་བྱེད་པའི་ཕྱིར་དང་། མཁས་པ་ཡིན་ན་སུ་ཞིག་ངེས་པར་བྱ་དགོས་ཤིང་སྔ་རོལ་དུ་བྱེད་ནུས་པ་ཆད་པའི་སྒོ་ནས་བྱེད་བར་འགྱུར་ཏེ་མི་འགྱུར་བའི་ཕྱིར་རོ། །གལ་ཏེ་དང་པོར་བུ་སྐྱེད། དེ་ལང་ཚོ་རྫོགས་པ་ན། དེ་ལ་ཁྱིམ་གྱི་བྱ་བ་བསྐུར་ནས་ཕྱིས་ནགས་སུ་འགྲོ་བར་བྱའོ་ཞེ་ན། ཁྱོད་འདི་ཞེས་སོགས་རྐང་པ་གཉིས་ཀྱི་རྗེས་སུ་བརྗོད། དེ་ལྟ་བུ་དེ་ནི་བྱ་བ་མིན་པ་ཉིད་དེ། གང་གིས་བྱེད་པ་དང་། གང་གི་དོན་དུ་བྱེད་པ་གཉིས་ཀ་བྱས་ནས་ཀྱང་སླར་ཡང་གཏང་བར་བྱ་བ་ཡིན་པའི་ཕྱིར་དང་། གང་ཞིག་བཏང་བས་ཤིས་པར་འགྱུར་བའི་བྱ་བ་དེ་བྱས་པ་ལ་ཡོན་ཏན་ཅི་ཞིག་ཡོད་དེ། དོན་མེད་པའི་ཕྱིར། བཞི་པ་ནི། ནགས་སུ་སོང་མོད་ཀྱི་དེ་ལྟ་ན་ཡང་འཆི་བའི་འཇིགས་པ་འབྱུང་ངོ་ཞེ་ན། གང་ཟག་གང་ལ་ལུང་རིགས་ཀྱི་སྒོ་ནས་བདག་ནི་འཆིའོ་སྙམ་དུ་སེམས་པའི་ཤེས་རབ་ངེས་པར་ཡོད་པར་གྱུར་པ་དེ་ནི་འཆི་བདག་ལ་ཡང་མི་འཇིགས་ཏེ། དེ་ནི་ཡོངས་སུ་བཟུང་བའི་སྲོག་ལའང་ཆགས་པ་ཡོངས་སུ་བཏང་བས་འཇིགས་པའི་རྒྱུ་མི་དགེ་བ་ལ་མི་འཇུག་པའི་ཕྱིར་རོ། །དེས་ན་ནགས་སུ་འགྲོ་བ་ལ་འཇིགས་པར་ལྟ་ག་ལ་འགྱུར། གཉིས་པ་ནི། རྣལ་འབྱོར་སྤྱོད་པ་བཞི་བརྒྱ་པ་ལས་རྟག་པར་ཕྱིན་ཅི་ལོག་སྤོང་བའི་ཐབས་བསྟན་པ་སྟེ་རབ་ཏུ་བྱེད་པ་དང་པོའི་ཚིག་དོན་བཤད་ཟིན་ཏོ།། ༈ །།ད་ནི་གཉིས་པ་བདེ་བར་ཕྱིན་ཅི་ལོག་སྤོང་བའི་ཐབས་ཀྱི་དབང་དུ་བྱས་ཏེ་བཤད་པ་ལ། རབ་བྱེད་ཀྱི་གཞུང་བཤད། རབ་བྱེད་ཀྱི་མཚན་བསྟན། དང་པོ་ལ། སྡུག་བསྔལ་དང་འབྲེལ་བའི་ལུས་བསྟེན་པའི་ཐབས་དང་། སྡུག་བསྔལ་དང་འབྲེལ་བ་ཉིད་རྒྱས་པར་བཤད་པ་དང་། འགལ་ཟླ་བདེ་བ་དགག་པ་དང་། སྡུག་བསྔལ་འདོམས་པར་འོས་པ་དང་། སྡུག་བསྔལ་ཀུན་ལ་ཁྱབ་པར་བསྟན་པ་དང་ལྔ་ལས། དང་པོ་ལ། ལུས་བསྐྱང་བའི་ཚུལ། ཧ་ཅང་གུས་པ་དགག་པ་དང་གཉིས་ཀྱི། དང་པོ་ལ། འཆད་འགྱུར་ལ་སྦྱར། བཤད་ཟིན་ལ་སྦྱར་བ་དང་གཉིས་ཀྱི། དང་པོ་ནི། འཕགས་པ་རྣམས་ཀྱིས་ལས་ཉོན་གྱིས་བསྐྱེད་པའི་ལུས་ནི་དགྲ་ལྟར་མཐོང་སྟེ། དེ་ལ་སྡུག་བསྔལ་དུ་མ་འབྱུང་བའི་ཕྱིར་དང་། གླགས་སུ་བསྣུན་པའི་ཕྱིར་དང་། བསྟེན་པར་དཀའ་བའི་ཕྱིར་རོ། །དང་པོ་ནི། ནང་གི་བདག་ཉིད་ལས་གྱུར་པ་ཁམས་མ་སྙོམས་པའི་རྒྱུ་ཅན་ནད་བཞི་བརྒྱ་རྩ་བཞི་དང་། ཕྱི་རོལ་ལས་གྱུར་པ་སེམས་ཅན་མིན་པ་དབྱུག་པ་སོགས་དང་སེམས་ཅན་སྡིག་སྦྲུལ་ལ་སོགས་པས་རེག་པའི་རྒྱུ་ཅན་གྱིས་སྡུག་བསྔལ་དག་འབྱུང་བའི་ཕྱིར། དེ་ལྟ་མོད་ཀྱི་དེ་ལྟ་ནའང་ཚུལ་ཁྲིམས་དང་ལྡན་པས་ལུས་བསྲུང་བར་བྱ་སྟེ། བསྲུངས་པས་ཡུན་རིང་དུ་འཚོ་བའི་ཕྱིར་དང་། ཁྲིམས་ལྡན་ཡུན་རིང་དུ་འཚོ་བ་དེ་ལས་བསོད་ནམས་ཆེན་པོ་བྱེད་པའི་ཕྱིར། གཉིས་པ་ནི། ཐོས་མ་ཐག་པའི་མི་རྟག་པ་ཉིད་ཀྱི་གཏམ་གྱིས་སེམས་སྐྱོ་ཞིང་། ལུས་དོན་མ་ཡིན་པ་འདྲེན་པ་འདིས་ཅི་ཞིག་བྱ་ཞེས་དེ་ལ་བརྙས་པར་གྱུར་པ་དེ་ཡོངས་སུ་སྤང་པའི་ཕྱིར། ལུས་ནི་དགྲ་ལྟར་ཞེས་སྨོས་ཏེ། བཤད་པ་དེ་ཉིད་སྦྱར་བར་བྱའོ། །གསུམ་པ་ནི། གལ་ཏེ་ལུས་བསྲུང་བྱ་ཡིན་ན། དེ་ལ་སྙིང་ཉེ་བར་བྱ་དགོས་སོ་ཞེ་ན། ཐ་མལ་པའི་མི་རྣམས་རང་གི་རྟེན་ཁོག་པ་ལ་ཅི་སྟེ་གུས་ཏེ་གུས་མི་རིགས་ཏེ། ལུས་ནི་སྡུག་བསྔལ་ཀུན་གྱི་སྣོད་དུ་གྱུར་པའི་ཕྱིར་ཏེ། བཀྲེས་སྐོམ་སོགས་ཀྱི་སྡུག་བསྔལ་ནི་ལུས་ཉིད་ལས་སྐྱེས་ཀྱི་གཞན་ལས་མ་ཡིན་ཞིང་། ཟས་ཀྱིས་ཚིམ་པ་སོགས་ཀྱི་བདེ་བ་ནི་ཟས་གོས་སོགས་ལས་ཡིན་པའི་ཕྱིར། དེས་ན་ཉེས་པར་མི་འགྱུར་ཞིང་། དགེ་བ་འཕེལ་བར་འགྱུར་བའི་རན་པ་ཙམ་གྱིས་བཟའ་བར་བྱའོ། གཉིས་པ་ལ། སྡུག་བསྔལ་ཤས་ཆེ། བདེ་བ་མེད། །སྡུག་བསྔལ་ལུས་ཀྱི་རང་བཞིན་ཡིན། །སྡུག་བསྔལ་ཀུན་ལ་གནོད་བྱེད་ཡིན། །སྡུག་བསྔལ་སྟོབས་དང་ལྡན་པ་ཡིན། །བདེ་བ་ལུས་ཀྱི་བདག་གི་བ་མིན། །དེས་ན་སྐྱོ་བ་སྐྱེད་རིགས་པ་དང་བདུན་ལས། དང་པོ་ནི། སྡུག་བསྔལ་ལུས་ལས་འབྱུང་མོད་ཀྱི། དེ་ཟས་གོས་ཀྱིས་ཕྱིར་བཅོས་སུ་ཡོད་པའི་ཕྱིར། སྡུག་བསྔལ་ཆེས་ཆུང་ཞིང་། བདེ་བ་ཕལ་ཆེ་བའི་ཕྱིར་མི་འཇིགས་སོ་ཞེ་ན། གཏན་ཚིགས་མ་གྲུབ་པར་སྟོན་པ་ནི། སྡུག་བསྔལ་ཆེན་པོ་དེ་ཆུང་ངུའོ་སྙམ་དུ་སེམས་པར་བྱེད་དམ་སྟེ་བྱེད་མི་རིགས་ཏེ། མིའི་རྒྱུད་ལ་སྡུག་བསྔལ་འབྱུང་བ་ནི་ཤས་ཆེར་འབྱུང་ཞིང་། དེ་ལྟར་དུ་བདེ་བ་ནི་ཤས་ཆེར་མི་འབྱུང་བའི་ཕྱིར་ཏེ། འདོད་ཡོན་ལྔ་ཡིད་དུ་འོང་བ་དག་ལ་བརྟེན་པའི་བདེ་བ་མྱོང་བཞིན་པ་ན་ལུས་སེམས་ཀྱི་སྡུག་བསྔལ་ཆུང་ངུ་ཙམ་གྱིས་ཀྱང་དེ་ཟིལ་གྱིས་གནོན་པར་མཐོང་བའི་ཕྱིར་ཏེ། སྦྲང་བུ་མཆུ་རིང་མཆུ་ཁབ་རྩེ་ལྟར་རྣོ་བས་ཕུག་པའི་ཚེ་དེ་དག་རྩིས་མེད་པར་གློ་བུར་དུ་དངངས་ཞིང་སྡུག་བསྔལ་བའི་ཕྱིར་དང་། དེ་འདྲའི་བདེ་བས་བུ་ཕངས་པ་ཤི་བའི་མྱ་ངན་ལས་བྱུང་བའི་སྡུག་བསྔལ་དེའི་བཅུ་དྲུག་གི་ཆར་ཡང་མི་ཕོད་པའི་ཕྱིར་རོ། །གཉིས་པ་ལ། བདེ་བ་དཀོན་པ་དངོས་དང་། དེས་ན་སྡུག་བསྔལ་གྱི་རྒྱུ་སྤོང་བར་རིགས་པ་དང་གཉིས་ཀྱི། དང་པོ་ལ། རྐང་པ་བར་པ་གཉིས་དམ་བཅའ། སྔ་ཕྱིའི་རྐང་པ་གཉིས་གཉིས་ཀྱིས་འཐད་པ་སྟོན་ཏེ། སྐད་ཅིག་གིས་འཇིག་པའི་སྐྱེ་བོ་འདི་སྡུག་བསྔལ་ལས་བྲོས་མོད་ཀྱི། ལུས་ལ་གྲིབ་མ་དང་འདྲ་བར་སྡུག་བསྔལ་རྗེས་སུ་འབྲང་སྟེ། འཇིག་རྟེན་འདི་བདེ་བ་ལ་མངོན་དུ་ཕྱོགས་ཤིང་སྡུག་བསྔལ་ལས་བྲོས་མོད་ཀྱི། ཇི་ལྟར་བྲོས་པ་དེ་ལྟར་དུ་བདེ་བ་དག་ཀྱང་རྙེད་པར་དཀའ་ཞིང་། སྡུག་བསྔལ་ཁོ་ན་མངོན་དུ་འགྱུར་བའི་ཕྱིར་ཏེ། བདེ་བའི་རེ་བས་སྡུག་བསྔལ་གྱི་རྒྱུ་ཉེ་བར་གསོག་པའི་ཕྱིར་རོ། །དཔེར་ན། བདེ་བ་འདོད་པས་འཚེ་བ་བྱས་པ་ན། འདི་དང་གཞན་དུ་སྡུག་བསྔལ་ཐོབ་པ་ལྟ་བུའོ། །དམ་བཅའ་སྔ་མ་ལ་སྡུག་བསྔལ་འདོད་པས་རྙེད་པར་འགྱུར་གྱི་འདོད་པ་ཙམ་གྱིས་བདེ་བ་ག་ལ་ཡིན་ཏེ་མི་རྙེད་པའི་ཕྱིར་ཏེ། དཔེར་ན། སྐོམ་པའི་སྡུག་བསྔལ་ནི། བཏུང་བ་མ་འཐུངས་ན་དེ་ཙམ་གྱིས་འགྱུར་ཞིང་། སྐོམ་པ་སེལ་བའི་བདེ་བ་ནི། བཏུང་བ་འདོད་པ་ཙམ་གྱིས་མི་འབྱུང་བ་ལྟ་བུའོ། །གཉིས་པ་ནི། རྒྱུ་མི་དགེ་བ་དང་། ལུས་ལ་གུས་པ་སྤོང་བ་གཉིས་ཀྱི། དང་པོ་ནི། ཁྱོད་ཅིས་དཀོན་པའི་བདེ་བ་ལ་གུས་ཤིང་མེད་པའི་སྡུག་བསྔལ་ལ་ཅི་སྟེ་མི་འཇིགས་ཏེ་མི་འཇིགས་པ་དེ་མི་རིགས་ཏེ། བདེ་བ་ལ་གུས་པ་ལྟར་སྡུག་བསྔལ་གྱིས་ཡིད་འབྱུང་བར་རིགས་པའི་ཕྱིར་ཏེ། ཐམས་ཅད་དུ་རང་བཞིན་དང་འཚམ་པའི་ནན་ཏན་རིགས་པའི་ཕྱིར་རོ། །དེས་ན་མི་དགེ་བ་སྤང་རིགས་ཏེ། བདེ་བ་ཐོབ་ཅིང་སྡུག་བསྔལ་འདོར་དགོས་པའི་ཕྱིར་དང་། དེ་ཡང་མི་དགེ་བ་སྤོང་བ་ལ་ལྟོས་པའི་ཕྱིར་རོ། །གཉིས་པ་ནི། རང་གི་ལུས་ལ་གུས་པ་དང་། དགྲ་ལ་གུས་པའི་གང་ཟག་གཉིས་པོ་དེ་དག་གི་གུས་པ་གཉིས་ནི་མཚུངས་པར་སྣང་བར་འགྱུར་ཏེ། བདེ་བར་གྱུར་པའི་ལུས་པོ་ལོངས་སྤྱོད་ཀྱིས་ཤིན་ཏུ་གཞོན་ཤ་ཅན་དུ་གྱུར་པ་དག་ནི་སྡུག་བསྔལ་གྱི་སྣོད་དུ་འགྱུར་བའི་ཕྱིར་ཏེ། དེ་དག་ནི་ལོ་མ་གསར་པ་ལ་མེས་རེག་པ་ལྟར། སྡུག་བསྔལ་ཆུང་ངུ་རེག་ཀྱང་རང་འདོད་ཉམས་པའི་ཕྱིར། གསུམ་པ་ནི། བདེ་བའི་ལོངས་སྤྱོད་ཀྱི་རྒྱུ། ཡུལ་དེ་དག་དུས་ཤིན་ཏུ་འགོར་བས་བསྟེན་ཀྱང་ལུས་ནི་བདེ་བའི་བདག་ཏུ་མི་འགྱུར་ཏེ། སྡུག་བསྔལ་གྱི་རང་བཞིན་ཡིན་པའི་ཕྱིར། ཁྱབ་པ་ནི། རང་བཞིན་ནི་རང་བཞིན་མིན་པ་གཞན་གྱིས་ཟིལ་གྱིས་གནོན་ཅེས་བྱ་བ་རིགས་པ་མ་ཡིན་པའི་ཕྱིར་རོ། །དཔེར་ན། ལྕགས་ནག་པོ་གསེར་དུ་མི་འགྱུར་བ་བཞིན་ནོ། །བཞི་པ་ནི། རྒྱལ་པོ་ལ་སོགས་པ་སེམས་ཅན་མཆོག་ཏུ་གྱུར་པ་རྒྱལ་སྲིད་ཀྱི་གཞི་ཆེན་པོ་ལ་རེ་བ་བཞག་པ་རྣམས་ནི། དེས་གཡེངས་པས་སྡུག་བསྔལ་མི་ཚོར་བའི་ཕྱིར། ལུས་སྡུག་བསྔལ་གྱི་རང་བཞིན་ཡིན་པ་མི་རིགས་སོ་ཞེ་ན། རང་བཞིན་གྱིས་བདེ་བར་གྱུར་པ་ནི་འཇིག་རྟེན་འདིར་འགའ་ཡང་ཡོད་པ་རིགས་པ་མིན་ཏེ། འཇིག་རྟེན་འདི་ནི་ཉིན་རེ་ཉིན་རེ་ཞིང་ལུས་དང་སེམས་ཀྱི་སྡུག་བསྔལ་གཉིས་ཀྱིས་འཇོམས་པར་བྱེད་པའི་ཕྱིར། ལོངས་སྤྱོད་ལྡན་པའི་མཆོག་ལ་ལོངས་སྤྱོད་ཀྱི་གཞི་ཆེན་པོ་ཉམས་ཀྱིས་དོགས་པ་ལ་སོགས་པའི་ཡིད་ཀྱི་སྡུག་བསྔལ་དང་། འབྱོར་པ་མེད་པའི་ཐ་མལ་པ་རྣམས་ལ་ནི། ཟས་གོས་ཀྱིས་ཕོངས་པ་ལ་སོགས་པའི་ལུས་ལས་སྐྱེས་པའི་སྡུག་བསྔལ་གྱིས་བཅོམ་པའི་ཕྱིར། ལྔ་པ་ནི། གལ་ཏེ་སྡུག་བསྔལ་གཉིས་ནི་ཡོད་མོད་ཀྱི། དེ་ལྟ་ན་ཡང་བདེ་བ་ཆེན་པོ་ཉིད་ཀྱིས་ཟིལ་གྱིས་མནན་པས་མི་ཤེས་སོ་ཞེ་ན། ཡུལ་དུས་ཀུན་ན་སྡུག་བསྔལ་ཤིན་ཏུ་སྟོབས་དང་ལྡན་པས་བདེ་བ་ཅི་ཡང་མེད་དེ། བདེ་བ་རྟོག་པའི་དབང་དུ་གྱུར་ཅིང་། རྟོག་པ་དང་བདེ་བ་གཉིས་ཀ་ཡང་སྡུག་བསྔལ་གྱི་དབང་དུ་གྱུར་པ་དེའི་ཕྱིར་རོ། །དང་པོ་གྲུབ་སྟེ། ཡུལ་ཡིད་དུ་འོང་བ་ལོངས་སྤྱོད་པའི་ལུས་ཀྱི་བདེ་བ་ཡང་། ཡུལ་དེ་ལ་སེམས་གཏད་པའི་རྟོག་པ་ཡོད་ན་ཡོད་ཀྱི། མེད་ན་མེད་པའི་ཕྱིར་ཏེ། ཡིད་གཞན་དུ་གཡེངས་པས་བུ་རམ་གྱི་མངར་བ་མི་ཚོར་བའི་ཕྱིར་རོ། །ཡིད་བདེ་དེ་ཡང་ཡུལ་དེ་བདེ་བའི་རྒྱུ་ཉིད་དུ་རྟོག་པ་ལ་རག་ལས་པའི་ཕྱིར། གཉིས་པ་གྲུབ་སྟེ། བདེ་བ་མྱོང་བཞིན་པ་ནི། སྡུག་བསྔལ་གང་ཡང་རུང་བ་ཞིག་གིས་ཟིལ་གྱིས་མནན་པའི་ཚེ་དེ་ཐམས་ཅད་རྟོག་པ་དང་ལྷན་ཅིག་བཏང་ནས། སྡུག་བསྔལ་ཁོ་ན་སོ་སོར་མྱོང་བའི་ཕྱིར། དྲུག་པ་ནི། གལ་ཏེ་བདེ་བ་རྙེད་པར་དཀའ་བ་དེ་ལྟ་ན་ཡང་། མི་གནོད་པའི་ཕྱིར་ལུས་ཀྱི་བདག་གི་བ་ཡིན་ལ། སྡུག་བསྔལ་ནི་མིན་ཏེ། གནོད་པའི་ཕྱིར་ཞེ་ན། བདེ་བ་ནི་ལུས་འདི་ཡི་གཞན་དབང་བའི་གཞན་པོ་ལྟ་བུར་སྣང་བར་འགྱུར་གྱི། བདག་གི་བ་ནི་མིན་ཏེ། ཇི་ལྟར་ཇི་ལྟར་བྱིས་པ་གཞོན་ནུ། དར་བབ། རྒན་པོ་ཉིད་དག་གི་དུས་འགྲོ་བ་དེ་ལྟར་དེ་ལྟར་སྡུག་བསྔལ་མདུན་ནས་མདུན་དུ་མངོན་པར་འཕེལ་བའི་ཕྱིར་དང་། བདེ་བ་ནི་རྒྱབ་ནས་རྒྱབ་ཏུ་འགྱང་པའི་ཕྱིར་རོ། །བདུན་པ་ནི། ལུས་སྡུག་བསྔལ་གྱི་རང་བཞིན་ཡིན་པ་དེ་ལྟ་ན་ཡང་བདེ་བའི་རྒྱུས་ཕྱིར་བཅོས་སུ་ཡོད་པའི་ཕྱིར་ལུས་ལ་སྐྱོ་བར་མི་བྱའོ་ཞེ་ན། དེ་ནི་མི་རིགས་ཏེ། ལུས་ལ་བདེ་བའི་རྒྱུ་དག་ཉུང་ལ། སྡུག་བསྔལ་གྱི་རྒྱུ་དག་མང་བའི་ཕྱིར་ཏེ། སྡུག་བསྔལ་གྱི་རྒྱུ་ནང་གི་བདག་ཉིད་ལས་གྱུར་པ་ཁམས་མི་སྙོམས་པའི་རྒྱུ་ཅན་ནད་ཐམས་ཅད་དང་། གཞན་གྲང་བ་ལ་སོགས་པ་ཕྱི་རོལ་གྱི་རྒྱུ་ལས་བྱུང་བའི་རེག་པ་ཡིད་དུ་མི་འོང་བ་ཅན་རྣམས་སྣང་བར་འགྱུར་བའི་ཕྱིར་དང་། དེ་སྙེད་དུ་བདེ་བའི་རྒྱུ་ནང་དང་ཕྱི་རོལ་གྱི་རྒྱུ་ཅན་དག་མི་རྣམས་ཀྱི་ལུས་འདི་ལ་མི་སྣང་བའི་ཕྱིར་རོ། །གསུམ་པ་ལ། བདེ་བ་མནོག་ཆུང་བས་རང་བཞིན་མེད། རྐྱེན་གྱིས་བཟློག་པ་བསྒྲུབ། འཆི་བའི་ཆོས་ཅན་ཡིན། སྡུག་བསྔལ་ཁོར་མོ་ཡུག་ཏུ་ཡོད། ལུས་ལ་འགལ་བ་འདུ། སྤྱོད་ལམ་རྩོམ་པ་ལས་བྱེད་ཡིན། ངན་འགྲོའི་གཡང་སར་རྟག་ཏུ་ཉེ། །སྡུག་བསྔལ་རྐྱེན་གྱིས་བཅོས་སུ་མེད། །དེས་ན་སྡུག་བསྔལ་སྒྲིབ་བྱེད་ཀྱི་བདེ་བ་མེད་པ་དང་དགུ་ལས། དང་པོ་ནི། གལ་ཏེ་བདེ་བ་ཡོད་དེ། འཕེལ་བར་མཐོང་བའི་ཕྱིར་ཞེ་ན། བདེ་བ་རང་བཞིན་གྱིས་ཡོད་པ་མིན་ཏེ། རང་བཞིན་གྱིས་གྲུབ་པའི་བདེ་བ་ནི། ཡུན་རིང་པོར་བསྟེན་ཀྱང་སྨད་པ་དང་། མནོག་ཆུང་བར་མི་འགྱུར་བ་ཞིག་ན། ཟས་གོས་བསྟེན་པ་ལས་འཕེལ་བཞིན་པའི་བདེ་བ་ལ་ནི་ཡུན་རིང་དུ་བསྟེན་པ་ན། དེ་ལས་བཟློག་པ་སྐྱོ་བ་དང་། སྨད་པ་དང་། མནོག་ཆུང་བར་མཐོང་བའི་ཕྱིར། སྡུག་བསྔལ་ནི་རང་བཞིན་གྱིས་ཡོད་དེ། ཇི་ལྟར་བདེ་བ་བཟློག་པ་མཐོང་བ་དེ་ལྟར་སྡུག་བསྔལ་མངོན་པར་འཕེལ་བཞིན་པ་ལ་ནི་བཟློག་པ་མེད་པའི་ཕྱིར་ཏེ། དེ་ལ་ནི་ཡུན་རིང་དུ་བསྟེན་པ་ན་ཆེས་ཆེར་གདུངས་བས་རྩུབ་ཅིང་། ལུས་སེམས་ཆེས་ཉེ་བར་འཇོམས་པའི་ཕྱིར་རོ། །གཉིས་པ་ནི། བདེ་བ་ངོ་བོ་ཉིད་ཀྱིས་ཉམ་ཆུང་བར་མ་ཟད། འོན་ཀྱང་རྐྱེན་ཉམ་ཆུང་བ་ཉིད་ཡིན་ཏེ། འདི་ལྟར། བདེ་བའི་རྐྱེན་དྲོ་བ་དང་བསིལ་བའི་རེག་པ་ལ་སོགས་པ་རྣམས་ནི་བསྟེན་པ་ན་འབྲས་བུ། བདེ་བ་དང་ལྷན་ཅིག་བཟློག་སྟེ། མཐར་སྡུག་བསྔལ་གྱི་རྒྱུ་ཉིད་དུ་རྣམ་པར་འགྱུར་བར་མཐོང་བའི་ཕྱིར་རོ། །སྡུག་བསྔལ་གྱི་རྒྱུ་རྣམས་ནི་ཡུན་རིང་པོས་བསྟེན་པ་ན་ཆེས་བྲི་བ་མེད་པར་སྡུག་བསྔལ་བསྐྱེད་པ་ལ་འཇུག་པའི་ཕྱིར། དཔེར་ན། ཞེ་སྡང་ཤིན་ཏུ་ཆེ་བ་རྣམས་བྲི་བ་མེད་པར་གནོད་པ་ལ་འཇུག་པ་བཞིན། དེས་ན་སྡུག་བསྔལ་ལ་རྐྱེན་རྣམས་ཉིད་དང་ལྷན་ཅིག་ཏུ་བཟློག་པ་ཡོད་པ་མ་ཡིན་ནོ། གསུམ་པ་ནི། བདེ་བ་ཡོད་དེ། ལྷས་བྱིན་བདེ་བ་དང་ལྡན་ནོ་ཞེས་བརྗོད་པའི་ཕྱིར་ཞེ་ན། ལྷས་བྱིན་བདེ་བར་འགྱུར་ཞེས་རྣམ་པ་ཀུན་ཏུ་རིགས་པ་མ་ཡིན་ཏེ། དུས་གསུམ་དུ་འཆི་བཞིན་པ་ཡིན་ཏེ། སྔར་ཡང་འཆི་བཞིན་པ་ལ་དུས་སོང་ཞིང་། ད་ལྟར་འགྲོ་བཞིན་པ་དང་མ་འོངས་པ་ན་འགྲོ་བར་འགྱུར་བའི་ཕྱིར་རོ། །བཞི་པ་ནི། ལུས་ཅན་རྣམས་ལ་བདེའོ་ཞེས་རྣམ་པ་ཀུན་ཏུ་རིགས་པ་མིན་ཏེ། སྡུག་བསྔལ་གྱིས་ཁོར་མོ་ཡུག་ཏུ་གནོད་བཞིན་པ་ཡིན་པའི་ཕྱིར་ཏེ། སྡུག་བསྔལ་གྱི་རྒྱུ་ལུས་ལ་གནོད་པར་བྱེད་པ་བཀྲེས་སྐོམ་ཚ་གྲང་སོགས་ཀྱིས་གནོད་པ་རྟག་ཏུ་ཁོར་མོ་ཡུག་ཏུ་ཡོད་པའི་ཕྱིར་རོ། །ལྔ་པ་ནི། ལུས་ཅན་རྣམས་བདེའོ་ཞེས་རྣམ་པ་ཀུན་ཏུ་རིགས་པ་མིན་ཏེ། ལུས་ནི་སྡུག་བསྔལ་གྱི་རྒྱུ་ཕན་ཚུན་གནོད་པ་ལ་ཞུགས་པའི་འགལ་བ་འདུ་བ་ཡིན་པའི་ཕྱིར་ཏེ། ལུས་ནི་འབྱུང་བ་བཞི་ཀུན་ཚོགས་པ་ལས་སྐྱེ་བར་འགྱུར་བའི་ཕྱིར་ཏེ། ལུས་འབྱུང་བས་འགྲུབ་དགོས་ཤིང་། རེ་རེ་ལ་འགྲུབ་པའི་ནུས་པ་མེད་པའི་ཕྱིར་ཏེ། ས་མེད་ན་ལྟུང་། ཆུ་མེད་ན་འཐོར། མེ་མེད་ན་འགྲུལ། རླུང་མེད་ན་ཡངས་ཤིང་རྒྱས་པར་མི་འགྱུར་བའི་ཕྱིར་དང་། འབྱུང་བ་ཚོགས་པ་ཡང་ཕན་ཚུན་གནོད་པ་ལ་ཞུགས་པ་ཡིན་ཏེ། སའི་ཁམས་ནི། རླུང་གི་ཁམས་ཀྱི་འགྲོས་རྡུག་པར་བྱ་བའི་ཕྱིར་དང་། རླུང་ནི་ས་འཐོར་བ་དང་། ཆུ་ནི་མེ་ལ་གནོད་པ་དང་། མེ་ནི་ཆུ་བསྐམ་པར་བྱ་བའི་ཕྱིར་རབ་ཏུ་ཞུགས་པའི་ཕྱིར་རོ། །དཔེར་ན་སྤྱོད་ཡུལ་ཐ་དད་པའི་སྲོག་ཆགས་དྲུག་ཐག་པ་གཅིག་གིས་བཅིངས་པ་དང་། ཕན་ཚུན་མི་མཐུན་པའི་ཆུང་མ་བཞིས་སྡུག་བསྔལ་བར་གྱུར་པའི་ཁྱོ་བཞིན་ནོ། །དེའི་ཉེས་སྤོང་དགག་པ་ནི། གལ་ཏེ་འབྱུང་བ་ཆེན་པོ་རྣམས་ཕན་ཚུན་འགལ་བ་དེ་ལྟ་ནའང་། ཕྱིར་བཅོས་པ་ཡོད་དེ། དེ་ལས་བདེ་བར་འགྱུར་རོ་ཞེ་ན། ལུས་ཅན་རྣམས་ལ་བདེའོ་ཞེས་རྣམ་པ་ཀུན་ཏུ་རིགས་པ་མིན་ཏེ། སྡུག་བསྔལ་ལས་བྲོས་པའི་ཕྱིར། དེ་དང་དེར་རྒྱུགས་པའི་སྡུག་བསྔལ་གྱིས་བརླག་བཞིན་པ་ཡིན་པའི་ཕྱིར་ཏེ། གྲང་སོགས་ཀྱིས་སྡུག་བསྔལ་བ་ན། དེ་ལ་ཕྱིར་འཆོས་པ་སྟེ་དེའི་གཉེན་པོ་དྲོ་པའི་ནུས་པ་ཅན་བགོ་བ་དང་། ཚ་བའི་གཉེན་པོ་བསིལ་བ་སོགས་ལ་འཇུག་པ་ན། གྲང་སོགས་ཀྱི་སྡུག་བསྔལ་གྱིས་འཇིགས་ནས། དེ་སྤང་པའི་ཕྱིར་བསྟེན་པ་ཡིན་གྱི་རྟག་ཏུ་དེ་ལ་རང་བཞིན་གྱི་བདེ་བ་ཡོད་ནས་བསྟེན་པ་མིན་པའི་ཕྱིར་ཏེ། དེ་དག་བདེ་བའི་རྒྱུར་རང་བཞིན་གྱིས་ཡོད་ན། ཐམས་ཅད་ཀྱི་ཚེ་བདེ་བ་བསྐྱེད་དགོས་པ་ལ་མི་སྐྱེད་པའི་ཕྱིར། དྲུག་པ་ནི། གལ་ཏེ་ལྷས་བྱིན་བདེ་བར་ཉལ་འདུག་འགྲོའོ་ཞེས་པའི་ཐ་སྙད་ཡོད་པའི་ཕྱིར་བདེ་བ་ཡོད་དོ་ཞེ་ན། ལུས་ཅན་རྣམས་ལ་བདེའོ་ཞེས་རྣམ་པ་ཀུན་ཏུ་རིགས་པ་མིན་ཏེ། བྲན་ལྟར་ལས་བྱེད་པའི་སྡུག་བསྔལ་གྱིས་གནོད་བཞིན་པ་ཡིན་པའི་ཕྱིར་ཏེ། སྡུག་བསྔལ་ཕྱིར་བཅོས་པའི་ཕྱིར་འགྲོ་འཆག་ཉལ་བ་སོགས་ཀྱི་སྤྱོད་ལམ་བསྟེན་དགོས་ཤིང་། ལུས་སེམས་ཀྱིས་འབད་རྩོལ་མེད་པར་ཉལ་བ་སོགས་ཀྱི་སྤྱོད་ལམ་འགའ་ཡང་ས་སྟེང་ན་ཡོད་པ་མིན་པའི་ཕྱིར་ཏེ། ནད་དྲག་པོས་ཐེབས་པ་རྣམས་ནི་ལག་པ་འདེགས་པ་ཙམ་ཡང་མི་ནུས་པའི་ཕྱིར་རོ། །བདུན་པ་ནི། འཇིག་རྟེན་གྱིས་ཡུལ་ཡིད་དུ་འོང་བ་འཐོབ་པའི་ཕྱིར་སྡུག་བསྔལ་ལ་འཇུག་པའི་ཕྱིར་བདེ་བ་ཡོད་དོ་ཞེ་ན། ལུས་ཅན་རྣམས་ལ་བདེའོ་ཞེས་རྣམ་པ་ཀུན་ཏུ་རིགས་པ་མིན་ཏེ། ངན་འགྲོའི་གཡང་ས་ཡོད་པས་དེ་ལས་དུས་རྟག་ཏུ་བདག་ཉིད་བསྲུང་དགོས་པའི་ཕྱིར་ཏེ། མཁས་པ་རྣམས་ནི་བླུན་པོ་ལྟར་འདོད་ཡོན་གྱི་ཆེད་དུ་སྡིག་ལས་བྱེད་ན་ཚེ་འདི་དང་འཇིག་རྟེན་གཞན་དུ་གསོད་པ་སོགས་ཀྱི་སྡུག་བསྔལ་ཉམས་སུ་མྱོང་བར་འགྱུར་རོ་སྙམ་དུ་བསམས་ཏེ། དུས་རྟག་ཏུ་སྡིག་པ་དང་དེའི་རྒྱུ་ཅན་གྱི་སྡུག་བསྔལ་ལས་བདག་ཉིད་བསྲུང་དགོས་པའི་ཕྱིར། བརྒྱད་པ་ནི། འདིར་སྐྱེས་བུ་བདེ་བ་དོན་དུ་གཉེར་བ་རྣམས་རྐང་པ་གཉིས་ཀྱིས་འགྲོ་བའི་སྡུག་བསྔལ་ལ་དམིགས་ནས་རྟ་ལ་སོགས་པའི་བཞོན་པ་ལ་ཞོན་པར་བྱེད་དོ། །དེའི་ཕྱིར་བདེ་བ་ཡོད་ཞེ་ན། སྡུག་བསྔལ་ཕྱིར་བཅོས་ཀྱི་ཞོན་པ་སོགས་ལ་མི་རྣམས་ཀྱི་བདེ་བ་བསྒྲུབ་པའི་ནུས་པ་རང་བཞིན་གྱིས་ཡོད་པ་མིན་ཏེ། ཡོད་ན་མཐར་ཡང་ཡོད་དགོས་པ་ལ་རྟག་ཏུ་སྟེ་མཐར་དེ་མེད་པའི་ཕྱིར་ཏེ། ཐོག་མ་དང་ཐ་མར་སྡུག་བསྔལ་ཁོ་ན་འབྱུང་བའི་ཕྱིར་ཏེ། ཧ་ཅང་བསྟེན་ན་མཐར་སྡུག་བསྔལ་བར་དམིགས་པའི་ཕྱིར་དང་། དེ་ལ་ཐོག་མ་ཁོ་ནར་སྡུག་བསྔལ་རྩོམ་པ་ཡོད་པས་ཁྱབ་པའི་ཕྱིར་ཏེ། དང་པོར་གང་ལ་སྡུག་བསྔལ་ཕྲ་མོ་རྩོམ་པ་མེད་པ་དེ་ལ་མཐར་འཕེལ་བ་ན་ཡང་སྡུག་བསྔལ་བར་མི་འགྱུར་དགོས་པའི་ཕྱིར། གལ་ཏེ་སྡུག་བསྔལ་ཕྱིར་བཅོས་པའི་རྒྱུ་ཅན་གྱི་བདེ་བ་ཡོད་དེ། སྡུག་བསྔལ་ཕྱིར་འཆོས་པར་བྱེད་པའི་ཕྱིར་ཞེ་ན། ཕྱུག་པོ་འགའ་ཞིག་གསེར་གྱི་སྣོད་དུ་སྐྱུག་ཅིང་། བྲན་མོ་སའི་གྱོ་མོར་སྐྱུག་པར་མཐོང་ནས། བདག་ནི་ཕུན་སུམ་ཚོགས་པའོ་ཞེས་དགའ་ཞིང་རློམ་པ་སྐྱེད་པ་ནི་ཕྱིན་ཅི་ལོག་ལས་ཡིན་ཏེ། གསེར་དང་གྱོ་མོར་སྐྱུག་པར་བྱེད་པ་དེ་གཉིས་ཀ་ཡང་སྐྱུག་པའི་སྡུག་བསྔལ་ལ་ཁྱད་པར་མེད་པའི་ཕྱིར། དཔེ་ཇི་ལྟ་བ་དེ་བཞིན་དུ་སོ་སོ་སྐྱེ་བོ་ཐོས་པ་དང་མི་ལྡན་པ་ཡང་སྡུག་བསྔལ་ཕྱིར་བཅོས་པ་དེ་ལ་བདེའོ་སྙམ་དུ་སེམས་པར་བྱེད་པ་ནི་ཕྱིན་ཅི་ལོག་ལས་ཡིན་ཏེ། གྲང་སོགས་ཀྱི་སྡུག་བསྔལ་དང་དེ་ཕྱིར་འཆོས་པ་གཉིས་ཀ་ཡང་སྡུག་བསྔལ་གྱི་རྒྱུར་མཚུངས་པའི་ཕྱིར། དཔེར་ན་རྟའི་ཆགས་སྙོམ་པ་བཞིན། གལ་ཏེ་ཁུར་པོ་ཕྲག་པ་གཅིག་ནས་ཕྲག་པ་གཉིས་པར་ཁུར་སྤོ་བར་མཐོང་བའི་ཕྱིར། སྡུག་བསྔལ་ཕྱིར་འཆོས་ལ་བདེ་བ་ཡོད་དོ་ཞེ་ན། རྐང་པ་གཉིས་ཀྱིས་འགྲོ་བ་ཧ་ཅང་བསྟེན་པས་སྡུག་བསྔལ་ཆེན་པོ་འབྱུང་ལ། དེ་ལྡོག་པའི་ཕྱིར་ཞོན་པ་ལ་སོགས་པའི་ཡུལ་ལ་ལོངས་སྤྱོད་པར་རྩོམ་པ་ལ་བདེ་བ་རང་བཞིན་གྱིས་ཡོད་པ་མིན་ཏེ། དེའི་ཚེ་སྡུག་བསྔལ་ཆུང་ངུ་རྩོམ་པས་སྔར་གྱི་སྡུག་བསྔལ་ཆེན་པོ་སྐྱེས་པ་ལྡོག་པར་གྱུར་པ་ལ་བདེ་བར་རློམ་པ་ཙམ་ཡིན་པའི་ཕྱིར་དང་། སྡུག་བསྔལ་ཆུང་ངུ་རྩོམ་པ་དང་སྡུག་བསྔལ་ཆེན་པོ་འགག་པ་གཉིས་ཀ་ལའང་བདེ་བ་ཅི་ཡོད་དེ་མེད་པའི་ཕྱིར་རོ། །དེའི་ཕྱིར་ཐུབ་པ་བཅོམ་ལྡན་འདས་ཀྱིས་ཀ་ཏིའི་བུ། སྐྱེ་བ་ན་ཡང་སྡུག་བསྔལ་ཁོ་ན་སྐྱེའོ་ཞེས་སྐྱེ་འཇིག་སྡུག་བསྔལ་ཡིན་ཞེས་གསུངས་པའང་། དེ་ལ་དགོངས་སོ་སྙམ་དུ་སེམས་སོ། །དགུ་པ་ནི། གལ་ཏེ་སྡུག་བསྔལ་རང་བཞིན་དུ་ཡོད་མོད་དེ་ལྟ་ན་ཡང་བདེ་བས་སྒྲིབ་པའི་ཕྱིར་མི་མངོན་ནོ་ཞེ་ན། སོ་སོ་སྐྱེ་བོ་ཞེས་རྐང་པ་གཉིས་ཀྱི་རྗེས་སུ་བརྗོད་ནས། སོ་སོ་སྐྱེ་བོའི་སྡུག་བསྔལ་བདེ་བས་གཡོགས་ནས་མི་མངོན་པ་དེ་མ་ཡིན་ཏེ། གང་གིས་སྡུག་བསྔལ་སྒྲིབ་པར་འགྱུར་བའི་བདེ་བ་ཞེས་བྱ་བ་རིགས་པས་ཡོངས་སུ་བརྟགས་ན་ཅུང་ཟད་ཀྱང་ཡོད་པ་མ་ཡིན་པའི་ཕྱིར། དཔེར་ན། མཐོ་རིས་ཀྱི་བདེ་བ་ལ་ཡིད་རྟོན་པ་ནི་གླང་པོ་ཆེས་བདས་ནས་སྦྲུལ་སྣ་ཚོགས་ཀྱིས་གང་བའི་ཁྲོན་པའི་ཕྱེད་དུ་ལྷུང་བ་བྱི་བས་ཟ་བཞིན་པའི་རྩྭ་དུར་བ་ལ་འཇུས་པས་ཐོགས་པ། སྦྲང་རྩིའི་ཐིགས་པ་འབབ་པ་མྱངས་པས་ཡིད་རྟོན་པ་དང་འདྲ་སྟེ། འཁོར་བའི་དགོན་པར་འཆི་བས་བདས་པས་རྒས་པའི་ནང་དུ་ལྟུང་ཞིང་། མིའི་འཇིག་རྟེན་དུ་དགེ་བའི་ལས་ལ་འཇུས་པས་ཐོགས་པ། འོག་ངན་སོང་དང་། ངོས་མི་དགེ་བའི་རྣམ་རྟོག་གི་གང་བ་རྣམ་སྨིན་མྱོང་བས་ཚེ་ཟད་བཞིན་པ། ཡུལ་ཡིད་དུ་འོང་བའི་འདོད་ཡོན་མྱངས་པས་སེམས་རྟོན་པ་ལ་ཡང་བདེ་བ་ཅུང་ཟད་ཀྱང་ཡོད་པ་མ་ཡིན་ནོ། བཞི་པ་ནི། གལ་ཏེ་སྡུག་བསྔལ་རང་བཞིན་གྱིས་གྲུབ་ན་འདི་སྡུག་བསྔལ་ལོ་ཞེས་ཉེ་བར་བསྟན་པས་ཅི་བྱ་ཞེ་ན། ཉེ་བར་བསྟན་པ་དོན་མེད་པ་མ་ཡིན་ཏེ། སྡུག་བསྔལ་རང་བཞིན་གྱིས་གྲུབ་ཀྱང་གཏི་མུག་གིས་བསྒྲིབས་ནས་ཁྱོད་སྡུག་པ་ལ་ཆགས་པ་དང་བྲལ་བ་མེད་ཅེས་སོ་སོའི་སྐྱེ་བོ་རྣམས་ལ་བསྟན་པས་དེས་སྡུག་བསྔལ་གྱི་རང་བཞིན་རྟོགས་པར་འགྱུར་བ་ཆོས་ཉིད་ཡིན་པའི་ཕྱིར། རྒྱུ་མཚན་དེས་ན། ངེས་པར་དེ་བཞིན་གཤེགས་པ་རྣམས་ཀྱིས་གཏི་མུག་ཉེས་པ་ཀུན་གྱི་ཐ་མར་ཏེ་མཆོག་ཏུ་གསུངས་ཏེ། ཆེ་ཞེ་འདི་ནི་སྒྲིབ་པ་རྣམས་ཀྱི་མཆོག་སྟེ། གང་འདི་མ་རིག་པའི་སྒྲིབ་པའོ་ཞེས་གསུངས་སོ། །ལྔ་པ་ནི། ལུས་ནི་མི་རྟག་པ་ཡིན་པ་དེ་ལྟ་ན་ཡང་བདེ་བ་ཡོད་དོ་ཞེ་ན། ཉེ་བར་ལེན་པའི་འདུ་བྱེད་ཐམས་ཅད་སྡུག་བསྔལ་ཞེས་བྱ་བར་འགྱུར་ཏེ། ལས་ཉོན་གྱི་དབང་གིས་འཇིག་པའི་མི་རྟག་པ་ཡིན་པའི་ཕྱིར། ཁྱབ་པ་ཡོད་དེ། དེ་འདྲའི་མི་རྟག་པ་ལ་སྡུག་བསྔལ་གྱིས་ངེས་པར་གནོད་ཅིང་། གང་ལ་གནོད་པ་ཡོད་པ་དེ་བདེ་བ་མིན་པའི་ཕྱིར། རབ་ཏུ་བྱེད་པ་འདིས་ནི། སྲིད་པ་ལ་སྐྱོ་བ་སྐྱེད་པའི་ཕྱིར་དང་། སྙིང་རྗེའི་རྒྱུ་ཅན་གྱི་བྱང་ཆུབ་ཀྱི་སེམས་གཉིས་སུ་མེད་པའི་ཡེ་ཤེས་ཀྱིས་སྦྱང་བ་ལ་རབ་ཏུ་འགོད་པའི་ཕྱིར། བཅོམ་ལྡན་འདས་ཀྱི་མདོ་ཉེ་བར་སྦྱར་བ་ཡིན་ཏེ། སྐྱེ་བ་སྡུག་བསྔལ་ལོ། །རྒ་བ་སྡུག་བསྔལ་ལོ། །སྡུག་པ་དང་བྲལ་བ་སྡུག་བསྔལ་ལོ། །མི་སྡུག་པ་དང་ཕྲད་པ་སྡུག་བསྔལ་ལོ། །གང་འདོད་པ་བཙལ་ཏེ་མ་རྙེད་པ་དེ་ཡང་སྡུག་བསྔལ་ལོ། །མདོར་ན་ཉེ་བར་ལེན་པའི་ཕུང་པོ་ལྔ་སྡུག་བསྔལ་བའོ་ཞེས་བྱ་བ་དང་། དེ་བཞིན་དུ་སྟོན་པས། མངོན་པའི་བསྟན་བཅོས་ལས་ཀྱང་། སྡུག་བསྔལ་ཀུན་འབྱུང་འཇིག་རྟེན་དང་། །ཞེས་སོགས་གསུངས་སོ། །འདི་མཛོད་ཀྱི་རྩ་བར་ཡོད་པ་ནི། མདོ་ལ་ཡོད་པ་བཀོད་པ་ཡིན་པས་འདིར་ནི་མདོ་ཁུངས་སུ་བྱེད་པ་ཡིན་ནོ། །གཉིས་པ་ནི། རྣལ་འབྱོར་སྤྱོད་པ་བཞི་བརྒྱ་པ་ལས་བདེ་བར་འཛིན་པ་སྤང་བའི་ཐབས་བསྟན་པ་སྟེ་རབ་ཏུ་བྱེད་པ་གཉིས་པའི་ཚིག་དོན་བཤད་ཟིན་ཏོ།། ༈ །།ད་ནི་གསུམ་པ་གཙང་བར་ཕྱིན་ཅི་ལོག་སྤོང་བའི་ཐབས་ཀྱི་དབང་དུ་བྱས་ནས་བརྗོད་པ་ལ་གཉིས་ཀྱི། དང་པོ་རབ་བྱེད་ཀྱི་གཞུང་བཤད་པ་ལ། གཙང་བར་ཕྱིན་ཅི་ལོག་དགག་པ་བསྟན་པ་དངོས་དང་། རབ་བྱེད་དང་པོ་བཞིས་གྲུབ་པའི་དོན་དང་གཉིས་ཀྱི། དང་པོ་ལ་ཡུལ་ཙམ་ལ་ཆགས་པ་དགག ནང་སེམས་ཅན་ལ་ཆགས་པ་དགག་པ་དང་གཉིས་ཀྱི། དང་པོ་ཡུལ་ལ་ཐུག་པ་མེད་པ་ནི། གལ་ཏེ་འདུ་བྱེད་སྡུག་བསྔལ་ཡིན་མོད་ཀྱི་ཡུལ་ཡིད་དུ་འོང་བ་ལོངས་སྤྱོད་པའི་རོས་ཚིམ་པས་བདེ་བར་གྱུར་པ་དེའི་ཕྱིར་ཡུལ་རྣམ་པ་ལྔ་ཉེ་བར་བསྟེན་པར་བྱའོ་ཞེ་ན། གང་ཞིག་ན་ཚོད་དང་པོ་ལ་ཡུལ་ཉེ་བར་ལོངས་སྤྱོད། བར་དུ་ནོར་བསགས། ཐ་མར་ཆོས་བསྟེན་སྙམ་དུ་སེམས་པའི་སྐྱེས་བུ་དེས་བདེ་བས་ཚིམ་པའི་ཆེད་དུ་ན་ཚོད་དང་པོར་ཡུལ་འདི་རྣམས་ལོངས་སྤྱོད་པ་ཉིད་ཀྱིས་ཟད་པར་བྱེད་པའི་ཐབས་ལ་འབད་པ་བྱེད་པ་ནི་སྨན་པ་ངན་པའི་ལུས་ཀྱི་གསོ་སྤྱད་ལྟར་བྱས་པ་འབྲས་བུ་མེད་པ་འབྱུང་སྟེ། དུས་ཡུན་ཤིན་ཏུ་རིང་པོའི་བར་དུ་ཡུལ་ཉེ་བར་བསྟེན་པས་ཀྱང་ཡུལ་ལ་མུར་ཐུག་སྟེ་ཟད་པ་ཡོད་པ་མིན་པའི་ཕྱིར། ཡུལ་ཅན་ལྡོག་པ་མེད་པ་ནི། ཆུས་ངོམས་པ་ལས་སྐོམ་པ་མེད་པ་བཞིན་དུ་འདོད་པས་ཚིམ་པ་ལ་སྲེད་པར་མི་འགྱུར་རོ་ཞེ་ན། འདོད་པ་བསྟེན་བཞིན་པའི་མི་རྣམས་ལ་འདོད་པ་ཡུན་རིང་དུ་བསྟེན་ཀྱང་སྲེད་པ་ལྡོག་པར་མི་འགྱུར་ཏེ། ཇི་ཙམ་བསྟེན་པ་དེ་ཙམ་དུ་འདོད་པའི་རེ་བ་སྟེ་སྲེད་པ་གོང་ནས་གོང་དུ་འཕེལ་བར་འགྱུར་ཞིང་སྲེད་པ་མི་ལྡོག་པའི་ཕྱིར། དཔེར་ན། ཟས་ཀྱི་ཐ་ཆད་བསྟེན་པ་འཆད་པའི་མི་འགའ་ཞིག་ལ་སའི་སྲེད་པ་མི་ལྡོག་ཅིང་འཕེལ་བ་དེ་བཞིན་ནོ། དཔེར་ན། གཉིད་དང་། འཁྲིག་པ་ལེ་ལོ་བསྟེན་པས་འཕེལ་བ་བཞིན་ནོ། གཉིས་པ་ལ། ཡུལ་བུད་མེད་ལ་ཆགས་པ་དགག ལུས་ཙམ་མི་གཙང་བར་བསྟན་པ་དང་གཉིས་ཀྱི། དང་པོ་ལ་ཡུལ་དང་ཡུལ་ཅན་གྱི་སྐྱོན་བསྟན་པ་གཉིས་ཀྱི། དང་པོ་ལ་བུད་མེད་བྱེ་བྲག་པ་དང་། བུད་མེད་ཙམ་ལ་ཆགས་པ་དགག་པ་གཉིས་ཀྱི། དང་པོ་ལ་དགོས་པ་མཚུངས་པ་ནི། ཉེ་བར་བསྟེན་པ་འདིས་ཡུལ་ཐུན་མོང་བ་ལ་ཞེན་པ་ལྡོག་པར་ནུས་ཀྱི། བུད་མེད་བཟང་མོ་ལ་བདག་གི་ཡིད་བཟློག་པར་མི་ནུས་སོ་ཞེ་ན། འཁྲིག་པའི་ཕྱིར་ཁྱོད་ལ་མོ་མཆོག་གིས་ཅི་བྱ་སྟེ་དོན་མེད་དེ། བུད་མེད་དམན་མཆོག་ཀུན་གྱི་མི་གཙང་བའི་རྨ་ལ་རེག་པའི་འཁྲིག་པ་ལ་མཚན་ཉིད་ཐ་དད་པའི་ཁྱད་པར་ཅུང་ཟད་ཀྱང་ཡོད་པ་མ་ཡིན་པའི་ཕྱིར། གཟུགས་མཛེས་ལ་ལོངས་སྤྱོད་པའི་ཆེད་དུ་ཡང་ཁྱོད་ལ་མོ་མཆོག་གིས་དོན་མེད་དེ། གཟུགས་མཛེས་ནི་མིག་ལྡན་ཀུན་གྱི་ཐུན་མོང་ཡིན་པས་གཞན་གྱིས་ཀྱང་ལོངས་སྤྱོད་པའི་ཕྱིར། ཡུལ་ཐུན་མོང་བ་ཡིན་པ་ནི། བུད་མེད་མཆོག་ནི་བླུན་པོའི་འདོད་ཆགས་ཀྱི་རྒྱུ་ཡང་མིན་ཏེ། དེའི་འདོད་ཆགས་ནི་དེའི་རྗེས་སུ་འགྲོ་ལྡོག་མི་བྱེད་པའི་ཕྱིར། ཡུལ་ལ་ཡིད་དུ་འོང་བ་མེད་ཀྱང་ཡུལ་གང་ལ་གང་ཟག་གང་རང་གི་ཡིད་དུ་འོང་ཞིང་སྡུག་པར་སྒྲོ་བཏགས་པའི་ཡུལ་དེ་ཡིས་གང་ཟག་དེ་ནི་འཚེངས་པར་རློམ་པའི་ཕྱིར་དང་། གཟུགས་ངན་ཡང་རང་རང་གི་སྡུག་པར་སྒྲོ་བཏགས་པ་དེ་ནི་ཁྱི་དང་བོང་བུ་ལ་སོགས་པ་རྣམས་ལའང་ཡོད་པའི་ཐུན་མོང་བ་ཡིན་པའི་ཕྱིར། དེས་ན་བློ་གྲོས་ངན་པ་ཁྱོད་ལ་མོ་མཆོག་གི་ཅི་བྱ། གལ་ཏེ་བུད་མེད་མཆོག་ནི་རྙེད་པར་དཀའ་བའི་ཕྱིར། སུ་ཞིག་དེ་རྙེད་པ་ལ་ངོ་མཚར་དུ་མི་རྩི་ཞེ་ན། ཡན་ལག་ཀུན་མཛེས་པའི་བཟང་མོ་དེ་རྙེད་པ་ལ་ཁྱོད་ངོ་མཚར་བ་ལྟར་རྩི་བ་དེ་མི་རིགས་ཏེ། དེ་འདྲ་བ་དེ་ལམ་པོ་ཆེའི་ཟོང་དང་འདྲ་བར་གང་ཟག་གཅིག་གིས་བདག་ཏུ་བཟུང་བའི་སྔར་རང་གཞན་ཡོད་པ་ཀུན་གྱི་ཐུན་མོང་བ་ཡིན་པས་དེ་ཁྱོད་ཀྱིས་རྙེད་པ་ལྟར་གཞན་གྱིས་རྙེད་པར་ཡང་ཇི་ལྟར་འགྱུར་བ་མིན་ཏེ་རྙེད་པར་འགྱུར་བའི་ཕྱིར། ཡུལ་ངེས་པ་མེད་པ་ནི། ཆགས་པ་སྐྱེ་བ་ཡུལ་ཡོན་ཏན་ཅན་ལ་ཡིན་པས་ཡོན་ཏན་དང་ལྡན་པ་ལ་སྡུག་པ་དང་། ལྡོག་པ་སྐྱོན་ཅན་ལ་ནི་ལྡོག་པ་སྟེ་ཞེ་སྡང་སྐྱེ་བ་ཡིན་ན། ཡོན་ཏན་དང་ལྡན་པ་ལ་འདོད་ཆགས་སྐྱེ་བ་མི་རིགས་ཏེ། སྐྱོན་ཡོན་གཉིས་པོ་དེ་མཐའ་གཅིག་ཏུ་རྣམ་པར་གནས་པ་མེད་པའི་ཕྱིར་ཏེ། མ་གྲུབ་ན། སྔ་མ་ཡོན་ཏན་དང་ལྡན་པ་ཞིག་ཏུ་བདེན་ནམ། འོན་ཏེ་ཅིག་ཤོས་སྐྱོན་ལྡན་བདེན། དང་པོ་ལྟར་ན། མི་རིགས་ཏེ། ཡུལ་བུད་མེད་གཅིག་ལ་དང་པོར་ཡོན་ཏན་དང་། ཕྱིས་སྐྱོན་དང་ལྡན་པ་ཉིད་དུ་མཐོང་བའི་ཕྱིར་དང་། གང་ཟག་གཉིས་ཀྱིས་གཅིག་ཆར་དུ་ཡང་སྐྱོན་ཡོན་ཅན་དུ་མཐོང་བའི་ཕྱིར། གཉིས་པ་ལྟར་ནའང་མི་རིགས་ཏེ། སྐྱོན་སྔ་མ་ཉིད་ཀྱིས་ཕྱིར་རོ། །གལ་ཏེ་རྗེས་སུ་མཐུན་པའི་ཕྱིར་ཡོན་ཏན་དང་ལྡན་པ་རྣམས་ལ་འདོད་ཆགས་སྐྱེའོ་ཞེ་ན། བླུན་པོའི་འདོད་ཆགས་ནི་ཡོན་ཏན་དང་ལྡན་པ་འབའ་ཞིག་ལ་སྐྱེ་བ་མིན་ཏེ། ཡོན་ཏན་ཡོད་མེད་ཐམས་ཅད་ལ་ཡང་མེ་ལྟར་དུ་ཁྱད་མེད་པར་སྐྱེ་བའི་ཕྱིར་ཏེ། གཏི་མུག་ཕལ་ཆེ་བས་ཡོན་ཏན་གྱི་རྒྱུ་མཚན་ཡོངས་སུ་འཛིན་པ་དང་བྲལ་བའི་ཕྱིར་རོ། །དེས་ན་བླུན་པོའི་འདོད་ཆགས་ལྡོག་པ་ནི་རྒྱུ་ཡོན་ཏན་ཅན་ལྡོག་པ་ལ་ལྟོས་པ་ག་ལ་ཡིན་ཏེ་མ་ཡིན་ཏེ། དེ་སྐྱེ་བ་ཡོན་ཏན་གྱི་རྒྱུ་མེད་པ་ལས་འཇུག་པའི་ཕྱིར། གཉིས་པ་ལ། བུད་མེད་བསྲུང་དཀའ་བ་ནི། གལ་ཏེ་བུད་མེད་ནི་སྐྱེས་པ་ཤི་ན་ཕྱི་བཞིན་དུ་ལྕེབ་ནུས་པར་མཐོང་བའི་ཕྱིར་ཇི་ལྟར་མི་བསྟེན་ཞེ་ན། བུད་མེད་རྣམས་ལ་ཡིད་བརྟན་པར་མི་བྱ་སྟེ། ནད་ངན་བསྲུང་དགོས་པ་དང་མཚུངས་པར་བུད་མེད་ནི་སྒྱུག་མོ་དང་ཁྱོ་ལ་སོགས་པས་སྐྱེས་པ་གཞན་གྱི་རྐྱེན་ལས་རྟག་ཏུ་བསྲུང་བར་བྱ་དགོས་པའི་ཕྱིར་ཏེ། དེ་ནི་སྐྱེས་པ་གཞན་དང་བཤེས་སུ་མ་གྱུར་པ་དེ་སྲིད་དུ་རང་གི་ཁྱོ་ལ་ཆགས་བཞིན་དུ་སྡུག་པ་ཡིན་གྱི། སྐྱེས་པ་གཞན་གྱི་རོ་མྱོང་བར་གྱུར་པ་དེའི་ཚེ་ནི་རང་གི་ཁྱོ་ལ་མངོན་པར་མི་དགའ་བའི་ཕྱིར་དང་། དེ་ནི་རྟག་ཏུ་སྐྱེས་པ་མཐོང་བར་འདོད་པ་ཅན་ཡིན་པའི་ཕྱིར་རོ། །ཆགས་པའི་སྤྱོད་པས་གདུང་བ་སྐྱེད་པ་ནི། གལ་ཏེ་འདོད་པའི་བསྟན་བཅོས་ལས་ན་ཚོད་དང་པོ་ལ་འདོད་པ་ཉེ་བར་བསྟེན་པར་བསྟན་ལ། བསྟན་བཅོས་ལས་བསྟན་པ་ལྟར་འདོད་པ་བསྟེན་པ་རྣམས་ནི་བྱ་བ་མིན་པ་བྱེད་པར་མི་འགྱུར་རོ་ཞེ་ན། འཇིག་རྟེན་ལ་དོན་མིན་པར་བྱེད་པ་རྣམས་ཀྱི་ཚིག་ཚད་མར་བྱེད་པ་མི་རིགས་ཏེ། འདི་ལྟར་འདོད་ཆགས་ཀྱི་ཆང་གིས་མྱོས་པ་ངོ་ཚ་ཁྲེལ་ཡོད་དང་བྲལ་བ་བག་མེད་པར་སྤྱོད་ཅིང་བུད་མེད་ཀྱི་བསྒོ་བ་བཞིན་བྱེད་པ་འདི་དར་མའི་གནས་སྐབས་སུ་འདོད་པའི་སྤྱོད་པ་གང་སྤྱད་པ་དེ་ནི་ཆགས་པ་དང་བྲལ་བའམ་མ་བྲལ་ཡང་སོ་སོར་རྟོག་པའི་ཤེས་རབ་དང་ལྡན་པ་རྣམས་ལ་ཤིན་ཏུ་སྡུག་བསྔལ་བསྐྱེད་པ་ཡིན་པའི་ཕྱིར་ཏེ། དེ་འདྲ་བ་དར་ལ་བབ་པའི་དུས་སུ་རང་གིས་བྱས་པའི་སྤྱོད་པ་གང་ཡིན་པ་དེ་ནི་ན་ཚོད་སྨིན་རྒས་པའི་གནས་སྐབས་སུ་ཤེས་རབ་ཀྱིས་བརྟགས་ཤིང་བསམས་པ་ན་མི་འདོད་ཅིང་འགྱོད་པས་རྗེས་སུ་གདུང་བའི་རྒྱུར་འགྱུར་བའི་ཕྱིར་དང་། དེ་ལ་གདུང་བའི་རྒྱུར་འགྱུར་ན་འཕགས་པ་གྲོལ་བ་རྣམས་སྤྱོད་པ་ངན་པ་དེས་ཤིན་ཏུ་གདུང་བར་ཇི་ལྟར་མི་འགྱུར་ཏེ་ལྷག་པར་ཡང་འགྱུར་བའི་ཕྱིར། སེམས་གཡེང་བར་བྱེད་པ་ནི། གལ་ཏེ་བུད་མེད་ཀྱི་བདེ་བ་ནི་འདོད་པའི་ཁམས་ན་མཆོག་ཡིན་ཏེ། དེའི་ཕྱིར་དེའི་དོན་དུ་བུད་མེད་གདོན་མི་ཟ་བར་ཡོངས་སུ་བཟུང་བར་བྱའོ་ཞེ་ན། བུད་མེད་དེའི་བདེ་བ་ནི་ཅི་འདྲ་ཞིག་སྟེ་བདེ་བ་མིན་ཏེ། རང་རྒྱུད་ལྡན་གྱི་གང་ཟག་དེའི་ཡིད་རྟག་ཏུ་དངོས་པོའི་གནས་ཚུལ་ལས་གཞན་དུ་ཕྱིར་ཕྱོགས་པར་བྱེད་པའི་ཕྱིར་ཏེ། མ་ཆགས་པ་ལ་བདེ་བ་མེད་པས་དེ་འདོད་ཆགས་ལ་རག་ལས་ལ་འདོད་ཆགས་དེ་ཡང་བླུན་པོ་མིན་པ་ལ་མེད་པས་གཙང་སོགས་སུ་འཛིན་པའི་ཚུལ་མིན་ཡིད་བྱེད་ཀྱི་རྣམ་རྟོག་ལ་རག་ལས་ལ། དེས་ཀྱང་ཡིད་ཕྱིར་གཡེང་བར་བྱེད་པའི་ཕྱིར་རོ། །ཡོངས་འཛིན་མི་རིགས་པ་ནི། བུད་མེད་འདི་ངའི་ཡིན་གྱི་གཞན་གྱི་མིན་ཞེས་ཡོངས་སུ་འཛིན་ཅིང་རྟག་ཏུ་གུས་པ་འདི་ཀོ་ཅི་ཞིག་ཡིན་ཏེ་མི་རིགས་ཏེ། དེ་ལྟར་བྱེད་པ་ནི་ལོངས་སྤྱོད་པའི་ཆེད་ཡིན་ལ། ཁྱོད་ལ་གུས་པ་ཆེ་འབྲིང་ཆུང་གསུམ་བཞིན་དུ་རྟག་ཏུ་མོ་དང་ལྷན་ཅིག་འཕྲད་ཅིང་ལོངས་སྤྱོད་པའི་ནུས་པ་མེད་པའི་ཕྱིར། འགལ་བ་འདུ་བ་ནི། གལ་ཏེ་འཇིག་རྟེན་ན་འདོད་ཆགས་བདེ་ཞེས་བརྗོད་ལ་དེའི་དོན་དུ་གདོན་མི་ཟ་བར་བུད་མེད་དག་འདོད་པ་ཡིན་ནོ་ཞེ་ན། བུད་མེད་དག་གིས་དགོས་པ་མེད་པར་འགྱུར་ཏེ། དེ་ནི་ཆགས་པའི་གདུང་བ་དང་བྲལ་བའི་ཆེད་ཡིན་ལ། འདོད་ཆགས་ཀྱང་བདེ་བ་ཡིན་པའི་ཕྱིར། ཁྱབ་པ་ཡོད། བདེ་བ་དོར་བྱ་ཞེས་བྱ་བར། ཅི་ལྟ་བུར་ཡང་ནི་མ་མཐོང་བའི་ཕྱིར། གལ་ཏེ་དབང་པོ་གཉིས་སྦྱོར་བས་བདེ་བ་འབྱུང་ལ། དེའི་རྒྱུ་ནི་བུད་མེད་ཡིན་པས་བདེ་བའི་རྒྱུ་བུད་མེད་ཡིན་ནོ་ཞེ་ན། བུད་མེད་དང་ལྷན་ཅིག་སྦྱོར་བའི་བདེ་བ་དེའི་རྒྱུ་མཛའ་མོ་ཉིད་ཡིན་ཞེས་བླུན་པོ་མིན་པ་མཁས་པ་སུ་ཞིག་འཛིན་པ་མིན་ཏེ། དེ་ནི་དེ་དང་གཞན་ཚུལ་མིན་ཡིད་བྱེད་ཀྱི་རྣམ་རྟོག་ཚོགས་པ་ལས་སྐྱེ་བ་ཡིན་གྱི། སྦྱོར་བ་འབའ་ཞིག་ལས་སྐྱེ་བ་མིན་པའི་ཕྱིར། ཡིན་ན་ཆགས་པ་དང་བྲལ་མ་བྲལ་ཐམས་ཅད་ལ་མེས་ཚིག་པའི་སྡུག་བསྔལ་ལྟར་ཁྱད་མེད་པར་སྐྱེ་བར་འགྱུར་བ་ཞིག་ན། དེ་ཡང་མིན་པའི་ཕྱིར་ཏེ། ཆགས་བྲལ་དང་ཆགས་བྲལ་མིན་ཡང་བསླབ་པ་ལ་གུས་པ་ཁ་ཅིག་མི་འདོད་བཞིན་དུ་བུད་མེད་དག་གིས་བཙན་ཐབས་ཀྱི་ཡོངས་སུ་སྤྱོད་ལ་དེ་དག་ལ་མཛའ་མོ་དང་སྦྱོར་བ་བདེ་བའི་རྒྱུར་ཡང་མི་འགྱུར་བའི་ཕྱིར་རོ། །གཉིས་པ་ཡུལ་ཅན་ཆགས་པའི་ཉེས་དམིགས་ལ། གནས་ལུགས་སྒྲིབ་བྱེད་ཡིན་པ་ནི། གལ་ཏེ་རྒྱུ་དུ་མས་འདོད་པ་ལ་སྨད་ན། ཅིའི་ཕྱིར་ཆགས་པ་ཅན་ཡང་ཡང་འདོད་པ་བསྟེན། དེས་ན་འདོད་པ་ལས་སྐྱེས་པའི་བདེ་བས་བདེ་བ་དང་ལྡན་པར་འགྱུར་རོ་ཞེ་ན། འདོད་ཆགས་ཅན་གྱི་སྐྱེས་བུས་འདོད་པ་སྐྱོན་ཅན་ཡིན་ཡང་དེའི་སྐྱོན་མི་མཐོང་བའི་རྒྱུ་མཚན་ཡོད་དེ། འདོད་ཆགས་ཀྱིས་བློ་གྲོས་ཀྱི་མིག་ལྡོངས་པས་དེའི་སྐྱོན་མི་མཐོང་བའི་ཕྱིར། དཔེར་ན། གཡས་པའི་ནད་ཀྱིས་ཐེབས་པའི་མཛེ་ཕོ་ཕྲུགས་པ་ན་ཚ་དབལ་དང་། པགས་པ་བཤུས་པ་དང་། ཁྲག་དང་། ཆུ་སེར་འཛག་པའི་ཉེས་པ་དུ་མ་ཡོད་ཀྱང་དེ་ལ་ནད་ཀྱི་དབང་གིས་སྐྱོན་དུ་མི་ལྟ་བ་བཞིན་ནོ། དེས་ན་འཕགས་པ་ཆགས་བྲལ་རྣམས་ལ་འདོད་ཆགས་ཅན་འདོད་པ་བསྟེན་པ་སྡུག་བསྔལ་དང་ལྡན་པར་སྣང་སྟེ། འདོད་ཆགས་ཀྱི་གནས་ཚུལ་མཐོང་བ་ལ་སྒྲིབ་བྱེད་འདོད་ཆགས་ཀྱི་སྐྱོན་ལས་གྲོལ་བའི་ཕྱིར། དཔེར་ན། མཛེ་ཕོ་ཕྲུགས་པ་གཡན་པའི་ནད་མེད་པ་རྣམས་ལ་སྡུག་བསྔལ་དུ་སྣང་བ་བཞིན་ནོ། གལ་ཏེ་དེ་ལྟ་ན་ཡང་། གང་དེར་འདོད་ཆགས་ལས་སྤྱོད་པའི་གཡོ་བག་རྩེ་བ་དང་བཞད་གད་སོགས་རྣམ་པ་དུ་མར་འགྱུར་བ་དེ་ནི་བདེ་བ་ཡིན་ནོ་ཞེ་ན། བུད་མེད་དང་ཕྲད་པའི་ཚེ་ཆགས་པ་ཅན་ཀུན་གྱིས་བརྡེག་པ་སོགས་ཀྱི་གཡོ་བག་ལ་བདེ་བ་ཡོད་པ་མིན་ཏེ། དེ་འདྲའི་གཡོ་བ་ནི་གཉེན་གྱི་སྐྱེ་བོ་ཡོངས་སུ་ཟད་ཅིང་། མགོན་མེད་པ་བཀྲེས་པས་ཉེན་པ་རྣམས་ལ་མུ་གེ་བྱུང་བའི་ཚེ་གཡོ་བའི་བྱ་བ་གང་འབྱུང་བ་དེ་དང་མཚུངས་པའི་ཕྱིར་ཏེ། གང་ཟག་དེ་ལ་ཕྱུག་པོ་དག་གིས་ཅུང་ཟད་སྟེར་བར་འགྱུར་རོ་སྙམ་དུ་རེ་བ་ཡོད་པས་ལུས་ཀྱི་བྱ་བ་འདུད་པ་དང་། ངག་གི་སྙན་པར་སྨྲ་བ་བྱེད་ཅིང་ཕྱུག་པོ་བརྩེ་བ་མེད་པ་དག་གིས་ལན་བརྒྱར་བརྙས་སུ་ཟིན་ཀྱང་མི་གཏོང་ཞིང་། བརྙས་བཅོས་རྣམ་པ་དུ་མ་བཟོད་བསྲན་པར་བྱེད་པ་དང་འདྲ་བར། ཆགས་ཅན་འདོད་པ་ཉེ་བར་ལོངས་སྤྱོད་པའི་རེ་བས་བུད་མེད་ལ་འདུད་ཅིང་། དེས་མགོར་རྐང་པས་བརྡེག་པ་དང་མཆིལ་མ་འཐོར་བ་དང་། ཐལ་ལྕག་བཏབ་པའི་བརྙས་བཅོས་རྣམ་པ་དུ་མ་བྱེད་ཀྱང་མི་གཏོང་ཞིང་བཟོད་བསྲན་ནུས་པའི་ཕྱིར་རོ། །གཞན་ལ་ཕྲག་དོག་གི་རྒྱུ་ཡིན་པ་ནི། གལ་ཏེ་བདེ་བ་ལ་རྒྱུན་དུ་ཆགས་པས་བུད་མེད་དག་འཛིན་ཅིང་དེའི་ཆེད་དུ་གཞན་ལ་ཕྲག་དོག་བྱེད་པར་མཐོང་བའི་ཕྱིར། བུད་མེད་ཀྱི་བདེ་བ་ཡོད་དོ་ཞེ་ན། དེ་ནི་རིགས་པ་མིན་ཏེ། བུད་མེད་ལ་ལ་ལ་ཆགས་པ་འགའ་ཞིག་གང་ཟག་གཞན་འགའ་ཞིག་ལ་ཕྲག་དོག་བྱེད་པའི་རྒྱུ་མཚན་གྱིས། བུད་མེད་ལ་བདེ་བ་ཡོད་པ་མིན་ཏེ། ཕྱུག་པོ་དབང་འབྱོར་པ་ཁ་ཅིག་དྲེགས་པས་བུད་མེད་ལ་ཆགས་པ་དང་ཕྲག་དོག་པ་འབའ་ཞིག་ཏུ་མ་ཟད་ཀྱི་བཤང་བའི་ཁང་པ་ལ་ཡང་ཆགས་ཤིང་། དེར་གཞན་འཇུག་པ་ལ་ཕྲག་དོག་བྱེད་པར་མཐོང་བའི་ཕྱིར་རོ། །གཉིས་པ་ལུས་ཙམ་མི་གཙང་བར་བསྟན་པ་ལ། ཆགས་པའི་གནས་མ་ཡིན་པས་མདོར་བསྟན། སྨད་བྱ་ཡིན་པ་དང་། མི་གཙང་བའི་རྒྱུ་ལས་བྱུང་བ་དང་། མི་གཙང་བའི་རང་བཞིན་ཡིན་པ་དང་། ལུས་ཅན་ཀུན་ལ་ཁྱབ་པར་བསྟན་པ་དང་། གཞན་གྱི་སྒོ་ནས་ཆགས་པ་འཁྲུལ་བར་བསྟན་པ་དང་ལྔས་རྒྱས་པར་བཤད། ཆགས་བྲལ་གྱི་རྒྱུ་ཡིན་པས་གཙང་བ་མེད་པར་བསྟན་ཏེ་མཇུག་བསྡུ་བ་དང་གསུམ་ལས། དང་པོ་ནི། ལུས་མི་གཙང་བ་ཡིན་པར་རྟོགས་ནའང་། དེ་ལ་བདེ་བ་ཡོད་པས་ཆགས་པར་རིགས་སོ་ཞེ་ན། ལུས་མི་གཙང་བ་ལ་དེ་མ་རྟོགས་པས་གཏི་མུག་དང་། དྲི་ང་བས་ཁྲོ་བ་འབྱུང་བ་ནི་རིགས་ཀྱི་རྣམ་པ་ཀུན་ཏུ་འདོད་ཆགས་འབྱུང་བར་རིགས་པ་ནི་མིན་ཏེ། མི་གཙང་བའི་རང་བཞིན་ཡིན་པས་འདོད་ཆགས་སྐྱེ་བ་དང་རྗེས་སུ་མི་མཐུན་པའི་ཕྱིར། དཔེར་ན་མཚན་མོར་མི་གཙང་བ་ལེན་པ་ལ་དང་པོར་མ་ཤེས་པ་དང་། གཏི་མུག་དང་ཁྲོ་བ་འབྱུང་སྲིད་ཀྱང་འདོད་ཆགས་སྐྱེ་བའི་གནས་མེད་པ་བཞིན་ནོ། གཉིས་པ་ལ་ལྔ་ཡོད་པའི་དང་པོ་ནི། ལུས་མི་གཙང་བ་ཡིན་མོད་ཀྱང་སྨད་བྱ་མིན་ཏེ། འཇིག་རྟེན་ན་སྐྱོན་ཅན་དུ་མ་གྲགས་པའི་ཕྱིར། དེ་སྐད་དུ་ཡང་། གཞན་ལས་བྲམ་ཟེ་རྣམས་གཙང་ཞིང་། །བུད་མེད་རྣམས་ནི་ཀུན་ལས་གཙང་། །ཞེས་སྨྲའོ། །རྨོངས་པའི་མི་རྣམས་མ་གཏོགས་སེམས་རྣལ་དུ་གནས་པ་རྣམས་ཀྱིས་ལུས་གང་ལས་མི་གཙང་བ་འབྱུང་བའི་ལུས་དེ་ནི་སྨད་བྱར་ཅིས་མི་སེམས་ཏེ་སེམས་པར་རིགས་ཏེ། ལུས་མི་གཙང་བ་ལས་འབྱུང་བ་སུན་ཕྱུང་པའི་སྣོད་རྣམས་ཀྱང་མཆོག་ཏུ་སྨད་པར་བྱ་བར་འབྱུང་བར་འགྱུར་བའི་ཕྱིར་རོ། །གལ་ཏེ་བུད་མེད་གང་ལ་དེར་སྐྱེས་བུ་གཙང་བ་ཆགས་པར་འགྱུར་བས་བུད་མེད་ཀྱི་རྒྱུད་ལ་གཙང་བ་ཉིད་ཡོད་དོ། །དེའི་ཕྱིར་བུད་མེད་སྨད་བྱ་མིན་ནོ་ཞེ་ན། ལུས་དེ་ལ་གཙང་བ་ཡོད་དོ་ཞེས་བླུན་པོ་མིན་པ་བློ་ལྡན་མི་ནི་གང་ཞིག་སྨྲ་སྟེ་སྨྲ་བར་མི་རིགས་ཏེ། ལུས་གང་དུ་རེག་པས་རེག་བྱ་དང་། དྲི་དང་། རོ་ལ་སོགས་པའི་དངོས་པོ་གཙང་བ་ཐམས་ཅད་ཀྱི་ཐ་མ་མི་གཙང་བ་ཉིད་དུ་དམིགས་པར་འགྱུར་བའི་ཕྱིར་རོ། །གཉིས་པ་ནི། ལུས་ལ་གཙང་བ་ཡོད་དེ། དྲེགས་པ་སྐྱེ་བའི་ཕྱིར་ཞེ་ན། ལུས་ལ་དྲེགས་པ་སྐྱེ་བས་གཙང་བར་འཛིན་པ་དེ་མི་རིགས་ཏེ། གནས་མེད་པ་ལ་རྨོངས་པས་དྲེགས་པ་སྐྱེ་བ་ཙམ་དུ་ཟད་པའི་ཕྱིར་ཏེ། གང་ཞིག་དང་པོར་མའི་ཕོ་བ་དང་ལོང་ཁ་གཉིས་ཀྱི་བར་བཤང་ཁང་དང་འདྲ་བའི་ནང་དུ་འདུག་ཅིང་། མའི་ཟས་ཟོས་པ་ཞུ་བའི་དྭངས་མས་འཚོ་བས་ན་མི་གཙང་བ་དེ་མེད་པར་སྲོག་མི་གནས་པས་མི་གཙང་བའི་སྲིན་དང་འདྲ་བ་དེ་ལ་དེར་མ་ཤེས་པས་དྲེགས་པ་སྐྱེ་བའི་ཕྱིར། གསུམ་པ་ནི། ལུས་ལ་གཙང་བ་ཡོད་དེ། ཁྲུས་ལ་སོགས་པས་མི་གཙང་བ་ཡོངས་སུ་སྤོང་བར་བྱེད་པའི་ཕྱིར་ཞེ་ན། རྨོངས་པ་ཁྱོད་ནི་ནང་གི་ལུས་ལ་གཙང་བར་བྱ་བའི་ཕྱིར་འབད་པར་བྱེད་པ་དེ་ལྟར་དུ་ཕྱི་རོལ་གྱི་མི་གཙང་བ་ལ་ཡང་ཅིའི་ཕྱིར་འབད་པ་མི་བྱེད་དེ་བྱེད་རིགས་པར་འགྱུར་ཏེ། དེ་གཉིས་གཙང་བར་བྱེད་མི་ནུས་པར་མཚུངས་པའི་ཕྱིར་ཏེ། ཁྲུས་ལ་སོགས་པའི་ཐབས་གང་གིས་ཀྱང་ལུས་ཀྱི་ནང་ཕུགས་གཙང་བར་མི་འགྱུར་བའི་ཕྱིར། བཞི་པ་ནི། གལ་ཏེ་ལུས་མི་གཙང་བ་ཡིན་ན་ཐམས་ཅད་ཀྱིས་སྤོང་རིགས་པ་ལ། དྲང་སྲོང་དཀའ་ཐུབ་ཅན་རྣམས་ཀྱིས་ཀྱང་མི་སྤོང་བའི་ཕྱིར། བུད་མེད་སྤང་བྱ་མ་ཡིན་ནོ་ཞེ་ན། བུད་མེད་གཞན་གྱིས་མི་སྤོང་བས་སྤང་བྱ་མིན་པར་མི་འགྱུར་ཏེ། གལ་ཏེ་མཛེ་ཅན་ཐུན་མོང་མིན་པ་ལྟར། བཤང་གཅི་འཛག་པའི་གཅིན་ཅན་སྐྱེས་བུ་ཀུན་ལ་མཚུངས་པ་མིན་ན། མཛེ་ཅན་སྤོང་བ་ཇི་བཞིན་གཅིན་ཅན་དེ་མཛེ་ཅན་དེ་ལྟར་དུ་མི་ཀུན་གྱིས་སྤོང་བར་འགྱུར་ནའང་། མཛེ་ཅན་ནི་ཐུན་མོང་མ་ཡིན་པ་ཡིན་ལ། གཅིན་ཅན་ནི་ཐུན་མོང་ཡིན་པས་མི་སྤོང་བ་ཡིན་པའི་ཕྱིར། དཔེར་ན། ལྦ་བ་ཅན་གྱི་གླིང་དུ་ལྦ་བ་མེད་པ་ཡན་ལག་མེད་པའི་སྐྱོན་དུ་བརྩི་ཡི་ནང་ཕན་ཚུན་མིན་པ་བཞིན་ནོ། ལྔ་པ་ནི། གལ་ཏེ་ལུས་མི་གཙང་བ་ཡིན་ཡང་དྲི་ཞིམ་པོ་སོགས་ཀྱིས་དེའི་མི་གཙང་བ་སེལ་བར་འགྱུར་ཏེ། དེའི་ཕྱིར་གཙང་བ་བསྟེན་པ་ལ་ཉེས་པ་མེད་དོ་ཞེ་ན། མི་གཙང་བ་ཕྱིར་འཆོས་པའི་ཐབས་སུ་གྱུར་པའི་མེ་ཏོག་དང་དྲི་ལ་སོགས་པའི་སྒོ་ནས་ལུས་ལ་ཆགས་པ་སྐྱེད་པ་ནི་ཤིན་ཏུ་རྨོངས་པར་ཟད་དེ། གཞན་མེ་ཏོག་ལ་སོགས་པའི་དྲི་ནི་ལུས་མི་གཙང་བ་ལ་ཆགས་པ་སྐྱེ་བའི་ཐབས་སུ་མི་རིགས་པའི་ཕྱིར་རོ། །དཔེར་ན་སྣའི་ཡན་ལག་ཉམས་པ་འགའ་ཞིག་ནི་གསེར་ལས་བྱས་པའི་སྣའི་ཚབ་མས་དགའ་བར་མི་འགྱུར་བ་ཇི་ལྟ་བ་དེ་བཞིན་ནོ། །འདིར་བཤད་པ། རྨ་དང་འདྲ་བའི་ལུས་པོ་ནི། །རྨ་སྐུད་གྱུར་པ་དྲི་དང་ནི། །མེ་ཏོག་འཕྲེང་དང་གོས་སོགས་ལ། །རྨོངས་ལས་སྐྱེ་བོ་ཀུན་དུ་ཆགས། །གསུམ་པ་ནི། འདོད་ཆགས་ཀྱི་རྒྱུར་གྱུར་པའི་མེ་ཏོག་དང་དྲི་ལ་སོགས་པ་དག་ཡོད་དེ། དེ་དག་གི་སྒོ་ནས་སྐྱེ་བོ་འདོད་པ་དག་ལ་ཆགས་པར་འགྱུར་བའི་ཕྱིར་ཞེ་ན། ངེས་པར་འདོད་ཆགས་ཀྱི་རྒྱུར་གྱུར་པའི་དངོས་པོ་རང་བཞིན་གྱིས་གཙང་བ་ཞེས་བྱ་བ་དེ་ཡང་རྒྱུ་གང་ནའང་ཡོད་པ་མིན་ཏེ། དེ་ཁོ་ན་ཉིད་མཐོང་བ་རྣམས་ནི་མི་གཙང་བ་ཟག་པས་མི་སྡུག་པ་མཐོང་བའི་ལུས་ལ་བལྟས་ན་འདོད་ཆགས་དང་བྲལ་བར་འགྱུར་བའི་ཕྱིར་ཏེ། ལུས་ཀྱང་འདོད་ཆགས་དང་བྲལ་བའི་རྒྱུ་ཡིན་པའི་ཕྱིར། ཁྱབ་པ་ཡོད། གང་དུ་འཕགས་པ་རྣམས་འདོད་ཆགས་དང་བྲལ་བ་སྐྱེ་བའི་ལུས་དེ་ལ་གཙང་བ་ཡོད་ཅེས་བྱ་བར་མི་རིགས་པའི་ཕྱིར་ཏེ། དཔེར་ན་བཤང་བའི་ཚོགས་ལྟ་བུའོ། །མེ་ཏོག་དང་དྲི་ལ་སོགས་པ་ཡང་ངེས་པར་འདོད་ཆགས་ཀྱི་རྒྱུ་མིན་ཏེ། འདོད་པ་ལ་འདོད་ཆགས་དང་བྲལ་བ་ཐོབ་པ་རྣམས་དེ་དག་ལ་ཡང་འདོད་ཆགས་དང་བྲལ་བར་འགྱུར་བའི་ཕྱིར་རོ། །གཞན་ཡང་ངེས་པར་འདོད་ཆགས་ཀྱི་རྒྱུར་གྱུར་པའི་གཙང་བ་ཞེས་བྱ་བ་ནི་རང་བཞིན་གྱིས་གྲུབ་པ་ཅུང་ཟད་ཀྱང་ཡོད་པ་མིན་ཏེ། མེ་ཏོག་ལ་སོགས་པ་གཙང་མར་སེམས་པ་རྣམས་ལ་ཡང་། མཐར་རྙིང་པ་ལ་སོགས་པའི་སྒོ་ནས་གཞན་དུ་འགྱུར་བ་ལས་ཆགས་པ་དང་རྗེས་སུ་མི་མཐུན་པ་ཡིད་འབྱུང་བ་བསྐྱེད་པའི་ཕྱིར་དང་། གལ་ཏེ་རང་བཞིན་གྱིས་གཙང་བ་ཉིད་ཡིན་ན། རྣམ་པ་གཞན་དུ་འགྱུར་བ་ནི་མི་རུང་སྟེ། རང་བཞིན་ལ་ལྡོག་པ་མེད་པའི་ཕྱིར། གཉིས་པ་ནི། དེའི་ཕྱིར་ལུས་མི་གཙང་བ་ཡིན་ལ། སྡུག་བསྔལ་དང་མི་རྟག་པ་ཡིན་པ་དེ་ནི་རབ་བྱེད་དང་པོ་གཉིས་ཀྱིས་བཤད་ཟིན་ཅིང་། བདག་མེད་པ་ནི་རབ་བྱེད་བཞི་པས་སྟོན་པར་འགྱུར་རོ། །མི་རྟག་སོགས་བཞི་པོ་འདི་དག་ནི་འཇིག་རྟེན་པའི་དེ་ཉིད་ལ་ལྟོས་པའི་ཕྱིན་ཅི་མ་ལོག་པ་བཞི་ཡིན་ནོ། །གལ་ཏེ་ཕྱིན་ཅི་མ་ལོག་པ་བཞི་པོ་འདི་དག་དངོས་པོ་གཅིག་ལ་སྲིད་དམ་མི་སྲིད་ཞེ་ན། མདོར་བསྡུ་ན། མི་རྟག་མི་གཙང་། སྡུག་བསྔལ། བདག་མེད། ཅེས་བྱ་བ་བཞི་པོ་ཐམས་ཅད་ནི་ཉེར་ལེན་གྱི་ཕུང་པོ་གཅིག་ཉིད་ལ་གཟུགས་བཞིན་དུ་སྲིད་པར་འགྱུར་རོ། ཉེར་ལེན་ཀྱི་ཕུང་པོ་ཡིན་ན་དེ་བཞི་ཡིན་པས་ཁྱབ་པའི་ཕྱིར་ཏེ། ལས་ཉོན་གྱིས་བསྐྱེད་པའི་ཕུང་པོ་སོགས་དེ་དག་སྔ་མ་སྔ་མ་ལ་ཕྱི་མ་ཕྱི་མས་ཁྱབ་པའི་ཕྱིར་ཏེ། སྐད་ཅིག་མ་དང་། སྐྱོ་བ་སྐྱེད་པ་དང་། གནོད་པ་དང་། རང་དབང་མིན་པ་ཉིད་ཀྱི་ཕྱིར། འདི་ལྟར། འདུས་བྱས་གང་དེ་མི་རྟག་ལ། །མི་རྟག་གང་དེ་གཙང་མིན་ཡིན། །མི་གཙང་གང་དེ་སྡུག་བསྔལ་ཏེ། །སྡུག་བསྔལ་གང་དེ་བདག་མེད་དོ། །ཞེས་བཤད་དོ། །གང་ཕྱིར་ཕྱིན་ཅི་ལོག་བཞི་ཡང་། །འདུས་བྱས་གཅིག་ལའང་སྲིད་འགྱུར་བ། །དེ་ཕྱིར་ཉོན་མོངས་ཐམས་ཅད་ནི། །དངོས་པོ་མེད་པ་པར་འགྱུར་རོ། །གཉིས་པ་ནི། བྱང་ཆུབ་སེམས་དཔའི་རྣལ་འབྱོར་སྤྱོད་པ་བཞི་བརྒྱ་པ་ལས་གཙང་བར་འཛིན་པ་ཕྱིན་ཅི་ལོག་སྤོང་བའི་ཐབས་བསྟན་པ་སྟེ་རབ་ཏུ་བྱེད་པ་གསུམ་པའི་ཚིག་དོན་བཤད་ཟིན་ཏོ།། ༈ །།ད་ནི་བཞི་པ་བདག་ཏུ་ལྟ་བ་ཕྱིན་ཅི་ལོག་སྤོང་བའི་ཐབས་བརྗོད་པར་བྱའོ། །དེ་ལ་ཁ་ཅིག རྒྱལ་པོ་དང་། རྒྱལ་ཚབ་དང་། དེ་གཉིས་ཀ་ལ་དྲེགས་པ་འགོག་པའི་བསྡུས་དོན་བྱེད་མོད་ཀྱི། གཞུང་གི་དོན་དུ་མ་མཐོང་སྟེ། ངར་འཛིན་པ་དང་། ང་ཡིར་འཛིན་པ་དག་ནི་རྒྱལ་པོ་ལ་གླགས་ཏེ། དེ་གཉིས་བཀག་པའི་སྒོ་ནས་ཕལ་ཆེར་རྒྱལ་པོ་ཁོ་ན་ལ་རྗེས་སུ་སྟོན་ཏོ་ཞེས་གསུངས་པས། དངོས་བསྟན་རྒྱལ་པོ་དང་། ཞར་ལ་གཞན་ཐམས་ཅད་ལ་སྦྱར་བར་བྱ་བ་ཡིན་པའི་ཕྱིར། ཡང་ཁ་ཅིག དྲེགས་པ། རྒྱགས་པ། ང་རྒྱལ་འགོག་པའི་ས་བཅད་སོ་སོར་བྱེད་པ་ཡང་རིགས་པར་མ་མཐོང་སྟེ། སྤྱིར་ང་རྒྱལ་དང་། རྒྱགས་པ་སེམས་བྱུང་ཐ་དད་ཡིན་ཡང་། འདིར་དྲེགས་པའི་མིང་གི་རྣམ་གྲངས་སུ་བྱེད་པར་མངོན་ཏེ། །ཅི་སྟེ་གཅིག་གིས་དྲེགས་ཡོད་ཅིང་། །ཅི་སྟེ་གཞན་གྱིས་དྲེགས་བྲལ་མིན། །ཞེས་པའི་འགྲེལ་བར། རྒྱལ་པོ་རྒྱགས་པར་འགྱུར་ན་ཞེས་དང་། རྒྱགས་པ་དང་བྲལ་བར་ཡང་ཅི་སྟེ་མི་འགྱུར་ཞེས་དང་། མི་ཤེས་གང་གི་ང་རྒྱལ་ཅི། །གཉེན་པོ་སྤང་ནས་ང་རྒྱལ་ཉིད། །འཛིན་པ་དེ་ཡི་ང་རྒྱལ་ནི། །ཞེས་བཤད་པའི་ཕྱིར། དེས་ན། ཡུལ་མཚུངས་པས་དྲེགས་པར་མི་རིགས། དབང་བྱེད་བརྔན་པས་འཚོ་བ། གཏོང་བ་སྦྱིན་བྱ་ཡིན་པ། ལོངས་སྤྱོད་སྡུག་བསྔལ་གྱི་གནས་ཡིན་པ། བསྲུང་བ་ཕན་ཚུན་ལྟོས་པ། བསོད་ནམས་སྡུད་པ་སྡིག་ལའང་མཚུངས། བྱ་བ་གཞན་ལ་ལྟོས་པས་རང་དབང་མེད། བསྲུང་བ་ལོག་པར་སྒྲུབ་པས་སྡིག་པར་འགྱུར་བ། དབང་ཕྱུག་གི་རྟེན་ལ་ངེས་པ་མེད་པས་དྲེགས་པར་མི་རིགས་པ་དང་དགུ་ལས། དང་པོ་ནི། ང་ནི་མངའ་བདག་གོ་ཞེས་པ་བདག་དང་། ཡུལ་འདི་དག་ནི་བདག་གིའོ་སྙམ་པའི་བདག་གི་བའི་དྲེགས་པ་ནི། སྲིད་པའི་འགྲོ་བ་ལྔའི་འཁོར་བར་གང་ཟག་དམ་པ་སུ་ལ་འབྱུང་བར་འགྱུར་ཏེ་མི་འགྱུར་ཏེ། གང་གི་ཕྱིར། རྒྱལ་སྲིད་སོགས་ཡུལ་ཐུན་མོང་མིན་པ་ཡིན་ན་དེ་ལྟར་འགྱུར་ནའང་། གཟུགས་ལ་སོགས་པའི་ཡུལ་ཐམས་ཅད་ནི་ལུས་ཅན་ཏེ་སེམས་ཅན་ཐམས་ཅད་ལ་ཐུན་མོང་གི་ལོངས་སྤྱོད་བྱར་མཚུངས་པའི་ཕྱིར་ཏེ། དེ་དག་ནི་སེམས་ཅན་གྱི་སྤྱི་མཐུན་གྱི་ལས་ཀྱིས་བསྐྱེད་པའི་ཕྱིར། གཉིས་པ་ནི། གལ་ཏེ་བྱ་བ་ཐམས་ཅད་ནི་རྒྱལ་པོ་ལ་རག་ལས་པའི་ཕྱིར། དབང་དུ་བྱས་པའི་རྒྱུ་ཅན་གྱིས་དྲེགས་པར་རིགས་སོ་ཞེ་ན། འཇིག་རྟེན་གྱི་བྱ་བ་ཅུང་ཟད་རྒྱལ་པོ་ལ་རག་ལས་པས་དེ་ཙམ་གྱིས་རྒྱལ་པོ་ཁྱོད་དྲེགས་པ་སྐྱེ་རིགས་པ་མིན་ཏེ། སྐྱེ་བོའི་ཚོགས་བསྲུང་བའི་བྲན་གླ་བརྔན་དུ་འབྲས་ཀྱི་དྲུག་ཆ་བླངས་ནས་བསྲུང་བ་ལ་རྒྱལ་པོར་ཐ་སྙད་བྱེད་པ་ཙམ་ཡིན་པས་གང་ངམ་དེ་རུ་བྱ་བ་སྟེ་ཁྱོད་ཉིད་བྱ་བ་ཅུང་ཟད་ཅིག་བྱེད་པ་ཐམས་ཅད་འཇིག་རྟེན་ཕལ་མོ་ཆེས་དབང་དུ་བྱ་བ་ལ་རག་ལས་པའི་ཕྱིར། གསུམ་པ་ནི། གལ་ཏེ་རྒྱལ་པོ་ནི་ནོར་དང་ཆ་རྐྱེན་རྣམས་གཏོང་བ་དང་སྡུད་པ་དག་ལ་དབང་འབྱོར་པའི་ཕྱིར་དྲེགས་པར་རིགས་སོ་ཞེ་ན། ཇི་ལྟར་གསོ་བྱ་བྲན་གྱི་འཐོབ་པ་དེ་གླ་རྔན་ཐོབ་ནས་རྗེ་བོ་གཏོང་བ་པོར་སེམས་ཤིང་ང་རྒྱལ་མེད་པ་དེ་བཞིན་དུ་རྗེ་བོས་ཀྱང་གདོན་མི་ཟ་བར་སྦྱིན་པར་བྱ་བའི་དངོས་པོ་སྦྱིན་པར་བྱས་ནས། བདག་ནི་གཏོང་བ་པོའོ་སྙམ་དུ་རློམ་པ་སྐྱེད་པ་དེ་རིགས་པ་མིན་ཏེ། དྲེགས་པའི་གནས་མེད་པའི་ཕྱིར། གཞན་དུ་ན། ཟོང་རིན་བྱིན་པའི་ཚོང་པ་ཡང་དེ་ལས་དྲེགས་པ་སྐྱེ་རིགས་པར་ཐལ་བའི་ཕྱིར་རོ། །བཞི་པ་ནི། གཟུགས་ལ་སོགས་པའི་བདེ་བ་ཉེ་བར་ལོངས་སྤྱོད་པ་རྟག་ཏུ་ཉེ་བའི་ཕྱིར་དྲེགས་པ་སྐྱེ་བར་རིགས་སོ་ཞེ་ན། བུད་མེད་དང་ཆང་དང་། བརྒྱན་སོགས་ལ་བྱ་བ་ལྟར། ཡུལ་དག་ལ་ཤིན་ཏུ་ཆགས་པ་ནི་གཞན་དབང་པོ་དུལ་བ་རྣམས་ཀྱིས་སྡུག་བསྔལ་གྱི་གནས་སུ་གཟིགས་ཏེ། དབང་པོ་དུལ་བའི་ཕྱིར་དང་། འདི་ནི་རྒུད་པ་དུ་མའི་རྒྱུ་ཡིན་པའི་ཕྱིར། དེས་ན་དབང་ཕྱུག་ལ་བདེ་བའི་གནས་སུ་བལྟ་བ་ཁྱོད་ཕྱིན་ཅི་ལོག་ཏུ་དྲན་པ་ཡིན་ཏེ། སྡུག་བསྔལ་གྱི་གནས་ལ་བདེ་བར་བཟུང་བའི་ཕྱིར། གཞན་ཡང་། ཁྱོད་ཡུལ་ལོངས་སྤྱོད་པ་ལ་དགའ་བ་གང་གིས་སྐྱེ་བར་འགྱུར་ཏེ་འགྱུར་བར་མི་རིགས་ཏེ། སྐྱེ་བོ་ཕལ་མོ་ཆེ་བསྲུང་བའི་དབང་དུ་བྱས་པའི་སྡུག་བསྔལ་བར་མཚམས་མེད་པས་གཞན་གྱི་ལས་བྱེད་ཅིང་། དེའི་འབྲས་བུ་ཉེ་བར་འཚོ་བ་ཙམ་ཡིན་པའི་ཕྱིར། དཔེར་ན་རྐུན་པོ་ཆད་པ་གཅོད་པའི་ལས་ཀྱིས་འཚོ་བ་བཞིན་ནོ། ལྔ་པ་ནི། རྒྱལ་པོ་འཇིག་རྟེན་གྱི་སྲུང་བ་པོ་ཡིན་པས་རྒྱགས་པར་རིགས་སོ་ཞེ་ན། རྒྱལ་པོ་ཁྱོད་འཇིག་རྟེན་གྱི་སྲུང་བ་པོ་ཡིན་པས་དྲེགས་པ་སྐྱེ་བ་མི་རིགས་ཏེ། ཅི་སྟེ་སྲུང་བ་པོ་ཡིན་པའི་རྒྱུ་མཚན་གཅིག་གིས་དྲེགས་པ་ཡོད་ན། བསྲུང་བྱ་ཡིན་པའི་རྒྱུ་མཚན་གཞན་གྱིས་དྲེགས་པ་དང་བྲལ་བར་ཅི་སྟེ་མིན་ཏེ་བྲལ་རིགས་པའི་ཕྱིར་ཏེ། ས་བདག་ནི་འཇིག་རྟེན་གྱིས་བསྲུང་བྱར་སྣང་བའི་ཕྱིར་ཏེ། འཇིག་རྟེན་གྱིས་མ་བསྲུང་ན་འཇིག་རྟེན་བསྐྱང་མི་ནུས་པའི་ཕྱིར། དྲུག་པ་ནི། གལ་ཏེ་རྒྱལ་པོ་ནི། སྐྱེ་རྒུ་ཐམས་ཅད་ཀྱི་བསོད་ནམས་ཀྱི་དྲུག་ཆ་འཕྲོག་པ་པོ་ཡིན་པས་རྒྱགས་པར་རིགས་སོ་ཞེ་ན། འོ་ན་ཁྱོད་བསོད་ནམས་ཀྱི་དྲུག་ཆ་འཕྲོག་པ་པོ་ཡིན་ན། དེ་བཞིན་དུ་སྡིག་པའི་ཡང་དྲུག་ཆ་འཕྲོག་པར་འགྱུར་ཏེ། རྒྱུ་མཚན་མཚུངས་པའི་ཕྱིར། འདོད་ན། ཁྱོད་ལ་མི་དགེ་བ་ཆེན་པོར་འགྱུར་གྱི་དགེ་བ་ནི་མིན་ཏེ། འདོད་ཡོན་ལ་ཆགས་པ་དེའི་ཕྱིར་དང་། སྙིགས་མ་ལྔ་བདོ་བའི་དུས་སུ་རིགས་ལ་བརྟེན་པ་ཀུན་རང་རང་གི་ལས་ལ་དགེ་བའི་འབྲས་བུ་ཅན་གྱི་དགའ་བས་འཚོ་བ་རྣམས་རྙེད་པར་དཀའ་ཞིང་། ཉོན་མོངས་པས་ཟིལ་གྱིས་མནན་པ་དང་། སྡིག་གྲོགས་ཀྱི་དབང་དུ་སོང་བས་བསོད་ནམས་མིན་པ་ཕལ་ཆེ་བའི་ཕྱིར་རོ། །འདོད་ན། ཁྱོད་ལ་འགྲོ་བ་བཟང་པོ་བདེ་འགྲོ་དཀོན་ཞིང་། ངན་འགྲོར་འགྲོ་བར་འགྱུར་ཏེ། སྐྱེ་བོ་ཕལ་མོ་ཆེའི་མི་དགེ་བ་ཁྱོད་ལ་འབྱུང་བའི་ཕྱིར་དང་། རང་གི་སྡིག་པས་ཀྱང་ངན་སོང་དུ་ལྟུང་ན། སྐྱེ་བོ་མཐའ་དག་གི་སྡིག་པས་ལྟ་སྨོས་ཀྱང་ཅི་དགོས་པའི་ཕྱིར། བདུན་པ་ནི། རྒྱལ་པོ་ནི་འཇིག་རྟེན་གྱི་མགོན་དང་རང་དབང་ཅན་ཡིན་པས་ང་རྒྱལ་རིགས་སོ་ཞེ་ན། རྒྱལ་པོ་ཁྱོད་ནི་ཆེས་བླུན་ཞིང་རང་དབང་མེད་པ་ཡིན། ཁྱོད་ཀྱི་བྱ་བ་ཐམས་ཅད་བློན་པོ་ལ་རག་ལས་པས། ཁྱོད་དང་མཚུངས་པའི་གཞན་དབང་གཞན་འགའ་ཡང་ཡོད་པ་མ་ཡིན་པའི་ཕྱིར་དང་། རང་དབང་མེད་པར་གཞན་གྱིས་བསྐུལ་ཏེ་བྱེད་པའི་སྐྱེས་བུ་གང་ཡིན་པ་དེ་ཡང་། ས་སྟེང་ན་བླུན་ཞེས་བརྗོད་པའི་ཕྱིར། བརྒྱད་པ་ལ་དངོས་དང་། ཞར་བྱུང་གཉིས་ཀྱི། དང་པོ་ནི། འཇིག་རྟེན་ཐམས་ཅད་ཀྱི་བསྲུང་པ་པོ་ང་ལ་རག་ལས་པའི་ཕྱིར་ང་རྒྱལ་རིགས་སོ་ཞེ་ན། བསྲུང་བ་ང་ལ་རག་ལས་ཞེས། །འཇིག་རྟེན་ལས་ནི་གླ་ལེན་ཅིང་། །ཅུང་ཟད་སྟེར་མ་ནུས་པ་རྣམས་ལ་བསོད་པ་དང་འཕྲོག་པ་ལ་སོགས་པའི་རང་ཉིད་ཀྱིས་ཀྱང་སྡིག་པ་བྱེད་པའི་རྒྱལ་པོ་དེ་དང་མཚུངས་པའི་བརྩེ་བ་མེད་པ་གཞན་སུ་ཞིག་ཡོད་དེ་ཡོད་པ་མིན་ཏེ། ཁྲེལ་མེད་པ་འདིས། བསྲུང་བའི་འབྲས་བུ་འཇིག་རྟེན་ལ་གླ་ལེན་ཅིང་། བསྲུང་བའི་འབྲས་བུའི་ཆེད་དུ་རང་ཉིད་སྡིག་པ་བྱེད་པའི་ཕྱིར། །གཉིས་པ་དེའི་ཞར་བྱུང་ལ། སྡིག་ཏུ་འགྱུར་བར་བསྟན། ཆོས་སུ་འགྱུར་བ་དགག ཆོས་མིན་དུ་མི་འགྱུར་བའི་སྒྲུབ་བྱེད་དགག་པ་དང་གསུམ་གྱི། དང་པོ་ནི། འཇིག་རྟེན་བསྲུང་བའི་ཕྱིར་རྒྱལ་པོས་སྡིག་པ་བྱེད་པ་དག་ལ་ཆད་པས་གཅད་པར་བྱ་བ་ཡིན་པའི་ཕྱིར་དེ་ལ་སྡིག་ཏུ་མི་འགྱུར་རོ་ཞེ་ན། སྐྱེ་བོ་སྡིག་ཏོ་བྱེད་རྣམས་ལ། །གལ་ཏེ་བརྩེ་བ་བྱ་མིན་ན། །ཞེས་རྗེས་སུ་བརྗོད་ནས། འོ་ན། བྱིས་པ་སོ་སོའི་སྐྱེ་བོ་ཐམས་ཅད་བསྲུང་བྱར་མི་འགྱུར་ཏེ། དེ་ལ་སྡིག་པ་བྱེད་པས་ཁྱབ་པའི་ཕྱིར་ཏེ། འཕགས་ལམ་མ་སྐྱེས་པ་དེ་མི་དགེ་བའི་ལས་བྱེད་པ་ཉིད་ཀྱིས་ཁྱད་པར་དུ་བྱས་པ་རྣམས་ལ་བྱིས་པ་ཞེས་བརྗོད་པའི་ཕྱིར། གལ་ཏེ་གདུག་པ་ཅན་རྣམས་ཆད་པས་བཅད་པ་ན། དམ་པ་དག་ལ་ཕན་འདོགས་པའི་ཕྱིར་སྡིག་ཏུ་མི་འགྱུར་ཞེ་ན། སྡིག་པའི་ལས་ལ་དགའ་བ་རྣམས་བདག་ཉིད་དགའ་བ་བསྐྱེད་པའི་རྒྱུ་མཚན་ལྟར་སྣང་ནི་གང་དུ་མེད་པར་མི་འགྱུར་ཞིང་གང་ནའང་ཡོད་པ་ཡིན་ཏེ། ཉ་དང་ཕག་པས་འཚོ་བ་རྣམས་ཀྱང་སྲོག་ཆགས་གསོད་པ་འདི་ལ་ཆོས་མིན་པ་འགའ་ཡང་མེད་དེ། འདི་ནི་ཁོ་བོ་ཅག་གི་རིགས་རྒྱུད་ལས་འོངས་པ་ཞིག་སྟེ། སྐྱེ་དགུའི་བདག་མོས་འཚོ་བར་ཡོངས་སུ་བརྟགས་པ་ཡིན་པའི་ཕྱིར་སྙམ་དུ་སེམས་པའི་ཕྱིར་རོ། །འོན་ཀྱང་དེ་དག་གིས་བསོད་ནམས་མིན་པ་ལ་འཇིག་པ་ཡོད་པ་མིན་པ་དེ་བཞིན་དུ། རྒྱལ་པོ་ཡང་ལྟ་བ་སྤྱོད་པ་དྲི་མ་ཅན་དྲང་སྲོང་དག་གི་ཚིག་གིས་དབུགས་འབྱིན་པར་བྱེད་མོད་ཀྱི་དེའི་བསོད་ནམས་མིན་པ་ལ་འཇིག་པ་ཡོད་པ་མིན་ཏེ། ལུང་དང་ལ་སོགས་པ་རྗེས་དཔག་དང་ཉེར་འཇལ་དང་། མངོན་སུམ་ལ་སོགས་པའི་རྒྱུ་རྣམས་ཀྱིས་རྒྱལ་པོ་རྣམས་ལ་སྡིག་པའི་ལས་ཡོད་པར་གྲུབ་པའི་ཕྱིར། དེ་ལ་ལུང་ནི། ཆད་པས་ལུགས་བྱེད་པ་པོ་རྒྱལ་པོ་རྣམས་དང་ཆོས་མིན་པར་འདོན་པ་ལ་སོགས་པ་རྣམས་ནི་སྡོམ་པ་མིན་པ་ཅན་ནོ་ཞེས་ལུང་གིས་ཀྱང་དེ་རྣམས་གནོད་པ་དང་བཅས་པ་ཉིད་དུ་སྟོན་པར་བྱེད་ལ། རྒྱལ་པོ་རྣམས་ནི་སྡོམ་པ་མིན་པ་དང་ལྡན་པ་སྟེ་གཞན་ལ་གནོད་པར་ཞུགས་པ་ཉིད་ཀྱི་ཕྱིར་ཏེ། གཤེད་མ་བཞིན་ནོ། །ཞེས་རྗེས་སུ་དཔག་པ་ཡང་ཡོད་དོ། །དེ་ནི་རྣལ་འབྱོར་པ་ལས་ཀྱི་རྣམ་པར་སྨིན་པ་ལ་མངོན་སུམ་གྱི་སྤྱན་དང་ལྡན་པ་རྣམས་ཀྱིས་མངོན་སུམ་ཡང་ཡིན་པའི་ཕྱིར། གཉིས་པ་ནི། འཇིག་རྟེན་ཡང་དག་པར་ཡོངས་སུ་སྐྱོང་བ་གང་ཡིན་པ་དེ་ཉིད་མཐོ་རིས་ཀྱི་དོན་དུ་ས་བདག་རྣམས་ཀྱི་ཆོས་ཡིན་པས་ཆོས་གཞན་མི་དགོས་སོ་ཞེ་ན། རྒྱལ་པོ་འཇིག་རྟེན་ཡང་དག་པར་སྲུང་བར་བྱེད་པ་དེའི་ཆོས་མིན་ཏེ། གླ་རྔན་གྱི་ཆེད་ཡིན་པའི་ཕྱིར། གལ་ཏེ་དེའི་ཆེད་ཡིན་ཡང་། ས་བདག་རྒྱལ་པོའི་ཆོས་སུ་འགྱུར་ན་ཉོན་མོངས་པའི་བཟོ་མཁན་རྣམས་ཀྱིས་གོ་མཚོན་བརྡུང་བ་སོགས་ཀྱང་ཅི་སྟེ་ཆོས་སུ་འགྱུར་བ་མིན་ཏེ་ཆོས་སུ་འགྱུར་ཏེ། རྒྱུ་མཚན་མཚུངས་པའི་ཕྱིར། གལ་ཏེ་རྒྱལ་པོ་ལ་སྨད་པར་བྱ་བ་མིན་ཏེ། འཇིག་རྟེན་གྱི་བྱ་བ་ཐམས་ཅད་དེ་ལ་རག་ལས་པའི་ཕྱིར་ཞེ་ན། ཁྱིམ་པ་དང་རབ་བྱུང་སོགས་འཇིག་རྟེན་གྱི་བྱ་བ་ཐམས་ཅད་ས་བདག་ལ་རག་ལས་པས་དེ་རྣམས་ཀྱི་ཕ་ཡིན་མོད་ཀྱི། དེ་ལྟ་ན་ཡང་ས་བདག་དེ་ནི་དམ་པ་རྣམས་ཀྱི་སྨད་པར་བྱ་བ་ཁོ་ན་ཏེ། ལས་ཤིན་ཏུ་དྲག་པོ་དང་ངན་འགྲོའི་འབྲས་བུ་མང་པོ་ཅན་ལ་ངེས་པར་སྦྱོར་བའི་ཕྱིར། དཔེར་ན་སྲིད་པའི་སྲེད་པ་ནི་འཇིག་རྟེན་གྱི་མ་ཡིན་ཡང་། དམ་པས་སྨད་དེ། འཁོར་བའི་བཙོན་རར་འགྲོ་བ་མཐའ་དག་བསྡམས་པར་བྱེད་པས་འཁོར་བའི་རྒྱུ་ཡིན་པའི་ཕྱིར། དཔེ་དེ་བཞིན་དུ། རྒྱལ་པོའང་ཡིན་ནོ། །གལ་ཏེ་རྒྱལ་པོ་བློ་ཕུན་སུམ་ཚོགས་ཤིང་བརྩེ་བ་དང་ལྡན་པ་ནི་འཇིག་རྟེན་ཡང་དག་པར་ཡོངས་སུ་སྐྱོང་བར་བྱེད་པའི་ཕྱིར། འདི་ལ་ཆོས་སུ་འགྱུར་རོ་ཞེ་ན། བརྩེ་བ་དང་ལྡན་པ་ཉིད་མ་གྲུབ་སྟེ། བླུན་པའི་ཕྱིར་ཏེ། ཡང་དག་པའི་ལམ་བོར་ནས་དབང་ཕྱུག་ཙམ་ལ་ཆགས་པས་རྒྱགས་པ་དང་། བག་མེད་པ་ཐམས་ཅད་ཀྱི་གཞིར་གྱུར་པའི་རྒྱལ་སྲིད་དོན་དུ་གཉེར་བའི་ཕྱིར་དང་། དེ་འདྲའི་རྒྱལ་སྲིད་ནི་བླུན་པོ་ཁོ་ནས་དོན་དུ་གཉེར་གྱི་བླུན་པོ་མིན་པ་དག་རྒྱལ་སྲིད་མི་ཐོབ་ལ་དོན་དུ་མི་གཉེར་བའི་ཕྱིར། ཁྱབ་པ་ཡོད་དེ། དེ་འདྲའི་རྒྱལ་སྲིད་དོན་དུ་གཉེར་བ་ནི་ཡིད་གཏད་ཀྱང་ལོངས་སྤྱོད་མི་རྟག་པ་རྟག་ཏུ་རྗེས་སུ་འབྲང་བཞིན་དུ་མི་མཐོང་ཞིང་། ཚུལ་ཁྲིམས་ལ་སོགས་པའི་ཡོན་ཏན་གྱི་ཚོགས་ལ་སྐྱོན་དང་སྐྱོན་ཀྱི་ཚོགས་ཡོན་ཏན་དུ་མཐོང་བའི་ཕྱིར་བླུན་པའི་རྒྱལ་པོ་ལ་བརྩེ་བ་ཡོད་པ་མིན་པའི་ཁྱབ་སྟེ། ང་རྒྱལ་ཤས་ཆེ་བའི་ཕྱིར། དེས་ན་མིའི་བདག་ཁྱོད་འཇིག་རྟེན་གྱི་སྲུང་བ་པོ་ཡིན་ཡང་ཆོས་ཡོད་པ་མིན་ཏེ། བརྩེ་བ་མེད་པས་གཞན་ལ་འཚེ་བ་ཕལ་ཆེ་བའི་ཕྱིར། གསུམ་པ་ཆོས་མིན་དུ་མི་འགྱུར་བའི་སྒྲུབ་བྱེད་དགག་པ་ལ། གལ་ཏེ་རྒྱལ་སྲིད་ཀྱི་རྣམ་གཞག་ནི་དྲང་སྲོང་གིས་བྱས་ལ་དེའི་རྗེས་སུ་འབྲང་སྟེ། རྒྱལ་རིགས་ཀྱི་ཆོས་ཀྱིས་འཚེ་བ་བྱས་ཀྱང་རྒྱལ་པོ་ལ་ཆོས་མིན་པ་མེད་དེ། དྲང་སྲོང་གི་བསྟན་བཅོས་ཚད་མ་ཡིན་པའི་ཕྱིར་ཞེ་ན། མཁས་པ་ནི་རྣམ་པར་དབྱེ་བ་མེད་པར་དྲང་སྲོང་རྣམས་ཀྱི་སྤྱོད་པ་ཀུན་བྱེད་པ་མ་ཡིན་ཏེ། གང་གི་ཕྱིར་དྲང་སྲོང་དེ་དག་ལའང་དམན་འབྲིང་ཁྱད་པར་དུ་འཕགས་པ་ཡོད་པའི་ཕྱིར་དང་། དང་པོ་གཉིས་ཀྱི་སྤྱོད་པའི་རྗེས་སུ་འཇུག་པ་མི་རིགས་པའི་ཕྱིར་རོ། །དེ་ལ་དམན་པ་ནི་རང་གི་བསྟན་བཅོས་ལས་འཚེ་བ་ཆོས་སུ་སྟོན་པ་ལྟ་བུ། འབྲིང་ནི་རང་གི་བསྟན་བཅོས་ལས་འཚེ་བ་ཆོས་ཡིན་ནམ་མིན་ཞེས་ཐེ་ཚོམ་དུ་བསྟན་པའོ། །དེ་གཉིས་མུ་སྟེགས་པའོ། །ཁྱད་པར་དུ་འཕགས་པ་ནི་རང་གི་བསྟན་བཅོས་ལས་འཚེ་བ་ནི་ཆོས་མིན་པ་ཁོ་ནའོ་ཞེས་སྟོན་པ་སྟེ་སངས་རྒྱས་པའོ། །གལ་ཏེ་དྲང་སྲོང་གི་བསྟན་བཅོས་ཚད་མ་མིན་པ་མི་རིགས་ཏེ། རྒྱལ་པོ་སྔ་རབས་རྣམས་ཀྱིས་བསྟན་བཅོས་ཚད་མར་བྱས་ནས་རྣལ་འབྱོར་པར་འགྱུར་བའི་འཇིག་རྟེན་ཡང་དག་པར་སྐྱོངས་པའི་ཕྱིར་ཞེ་ན། ས་བདག་སྔ་མས་བསྟན་བཅོས་ཚད་མར་བྱས་ནས་འཇིག་རྟེན་སྐྱོང་པ་དང་། ད་ལྟར་གྱི་རྒྱལ་པོས་བསྟན་བཅོས་ཚད་མར་བྱས་ནས་འཇིག་རྟེན་སྐྱོང་ཚུལ་མཚུངས་པ་མིན་ཏེ། རིགས་མི་རིགས་ཡོངས་སུ་དཔྱོད་ཅིང་དགེ་བཅུའི་ལམ་ལ་གནས་པའི་སྔར་གྱི་ས་བདག་དགེ་བ་རྣམས་ཀྱིས་ཆོས་དང་མཐུན་པའི་བསྟན་བཅོས་ཚད་མར་བྱས་ནས་འཇིག་རྟེན་བུ་གཅིག་པ་ལྟར་བསྐྱངས་པའི་ཕྱིར་དང་། དེང་སང་རྩོད་དུས་ཀྱི་ཆོས་ལ་བརྟེན་པའི་རྒྱལ་པོ་སེམས་ཉོན་མོངས་ཀྱི་དབང་དུ་གྱུར་པ་ནོར་ཙམ་གཙོ་བོར་གཉེར་ཞིང་སྙིང་རྗེ་མེད་པ་རྣམས་ཀྱིས་ཆོས་མིན་པ་དང་རྗེས་སུ་མཐུན་པའི་བསྟན་བཅོས་ཚད་མར་བྱས་ནས་འཇིག་རྟེན་རི་དྭགས་ཀྱི་དགོན་པ་ལྟར་མི་མེད་ཅིང་འབྱོར་བ་ཐམས་ཅད་ཀྱིས་སྟོང་པར་བྱས་པའི་ཕྱིར། དེའི་ཕྱིར་ཡང་ཆོས་མིན་པ་དང་ལྡན་པའི་བསྟན་བཅོས་ཚད་མ་མ་ཡིན་ནོ། །གལ་ཏེ་རྒྱལ་པོ་གླགས་དག་ལ་བབ་ན་དགྲ་ལ་བསྣུན་པ་ལ་ཆོས་མིན་པ་མེད་དེ། དྲང་སྲོང་གི་བསྟན་བཅོས་ལས་མཐོང་བའི་ཕྱིར་ཞེ་ན། གླགས་སུ་སོགས་རྐང་པ་གཉིས་ཀྱིས་རྗེས་སུ་བརྗོད་ནས། གྲོང་འཇོམས་པའི་རྐུན་པོ་རྒྱལ་པོ་ལས་གཞན་པ་རྣམས་ལ་ཡང་གླགས་སུ་བསྣུན་པ་དེ་དང་པོ་ཉིད་དུ་སྡིག་པ་ཡོད་པ་མིན་པར་བྱ་དགོས་ཏེ། དེ་རྣམས་གླགས་སུ་བསྣུན་པ་ཉིད་དུ་ཐུ་བོའམ་མཆོག་ཏུ་གྱུར་པའི་ཕྱིར། རྒྱལ་པོ་ལ་ནི་ཕྱིས་ཏེ། དེའི་གླགས་སུ་བསྣུན་པ་ཐུ་བོ་མིན་པར་ཐལ་བ་ལས་དེ་ལ་སྡིག་པར་འགྱུར་བའི་རྒྱལ་པོ་གླགས་དག་ཏུ་བསྣུན་པ་ལ་སྡིག་པ་ཡོད་པ་མིན་ཞེས་པ་དེ་མི་རིགས་སོ། །གལ་ཏེ་གཡུལ་ངོར་དགྲ་བོ་དག་ཕམ་པར་བྱས་ཏེ། རང་གི་དཔའ་བའི་རྣམ་པར་གནོན་པས་བསགས་པའི་ནོར་ཕུན་སུམ་ཚོགས་པ་མཐོང་བ་ན་ཡོངས་སུ་དགའ་བར་འགྱུར་ལ། ཅི་སྟེ་འདི་གཡུལ་ངོར་ཤི་བར་གྱུར་ན་ནི་གཡུལ་དུ་བདག་ཡོངས་སུ་བཏང་བས་མཐོ་རིས་སུ་འགྲོ་སྟེ། བསད་ན་མཐོ་རིས་ཐོབ་པའམ། ཕབ་སྟེ་ས་བདག་སྤྱོད་འགྱུར་གྱིས། །དེ་ཡི་ཕྱིར་ན་ཀོན་ཌའི་བུས། །འགྱེད་ལ་ངེས་བྱས་ལངས་པར་བྱོས། །ཞེས་ཀྱང་སྨྲས་སོ། །བཤད་པར་བྱ་སྟེ། ཆང་དང་ལ་སོགས་པ་རྒྱན་པོ་དང་། སྨད་འཚོང་དག་ལ་བདོག་པ་ཀུན་ཡོངས་སུ་གཏོང་བ་བསོད་ནམས་བརྟེན་ཅིང་སྐྱེ་བོ་དམ་པའི་ཐུགས་མཉེས་པར་བྱེད་པའི་མཆོད་པ་མ་ཡིན་ཏེ། ཀུན་སློང་ཆགས་པ་དང་རྗེས་སུ་འབྲེལ་བའི་ཕྱིར། དཔེ་དེ་བཞིན་དུ་གཡུལ་ངོར་བདག་གི་སྲོག་ཡོངས་སུ་གཏོང་ན་མཆོད་པ་སྙམ་དུ་སེམས་སམ་ཅི་སྟེ། སྐྱེས་བུ་དམ་པ་མཉེས་པར་བྱེད་པའི་མཆོད་པ་མིན་ཏེ། ཞེ་སྡང་གིས་ཀུན་ནས་བསླངས་པས་བསོད་ནམས་མིན་པའི་གཞི་ཡིན་པའི་ཕྱིར་རོ། །དེའི་ཕྱིར་གཡུལ་ངོར་ཤི་བ་མཐོ་རིས་སུ་འགྲོ་ཞེས་འདོད་པ་དེ་ནི་རིགས་པ་མིན་ནོ། །གལ་ཏེ་རྒྱལ་པོ་འཇིག་རྟེན་གྱི་མགོན་ཉིད་བྱེད་པ་གང་ཡིན་པ་དེ་ཉིད་འདིའི་དགའ་བའི་རྒྱུ་མཆོག་ཏུ་གྱུར་པ་ཡིན་པས་ཆོས་གཞན་ཅི་བྱ་ཞེ་ན། བདག་ཉིད་ལ་ཆགས་པ་ཡོངས་སུ་མ་བཏང་བ་སུ་ཞིག་མགོན་བྱེད་པ་དེ་ཡིས་དགའ་བར་འགྱུར་ཏེ་དགའ་བར་མི་རིགས་ཏེ། འཇིག་རྟེན་ནི་རྒྱལ་པོའི་མགོན་དང་བཅས་པས་ནོར་བསྲུང་བའི་དོན་དུ་མི་རིགས་པ་སྤངས་ནས་རིགས་པའི་ལམ་ལ་འཇུག་ཀྱང་རྒྱལ་པོ་ཁྱོད་ལ་རྗེས་སུ་སྟོན་པ་པོ་མགོན་འགའ་ཡང་ཡོད་པ་མིན་པའི་ཕྱིར་དང་། མགོན་མེད་པ་ཡང་མཆོག་ཏུ་རྒུད་པ་རྣམས་ཀྱི་གཞི་ཡིན་པའི་ཕྱིར་ཏེ། རང་ཡན་དུ་གྱུར་ཅིང་རྗེས་སུ་འཆོས་པ་པོ་དང་བྲལ་བས་མི་རིགས་པ་ལ་འཇུག་པའི་ཕྱིར། གལ་ཏེ་ཆད་པ་ཞན་པའི་རྒྱལ་པོ་ལ་གྲགས་པར་མི་འགྱུར་བས་ཆད་པ་དྲག་པོ་བྱས་ན་ནི་ཤི་ཡང་གྲགས་པ་རྗེས་སུ་འཇུག་པའི་ཕྱིར་རྒྱལ་པོས་གཞན་གྱི་སྐེ་གཅོད་པ་སོགས་ཀྱི་ཆད་པ་དྲག་པོ་ཅན་དུ་བྱ་དགོས་སོ་ཞེ་ན། གྲགས་པའི་དོན་དུ་ཆད་པ་གཅོད་པའི་བསོད་ནམས་མིན་པ་བྱེད་པ་དོན་མེད་དེ། རྒྱལ་པོ་ཤི་བར་གྱུར་པ་ལའང་། གྲགས་པ་དོན་མེད་པའི་ཕྱིར་ཏེ། གྲགས་པས་སྡིག་པ་སེལ་བའི་ཡོན་ཏན་འགའ་ཡང་མི་འབྱུང་བའི་ཕྱིར་དང་། ཡོན་ཏན་མེད་པ་ཅི་སྟེ་མེད་དེ། གྲགས་པའི་རྒྱུ་ཅན་གྱི་བརྩེ་བ་མེད་པ་དང་། མཐུ་དང་འཇབ་བུས་རྐུ་བ་སོགས་ཀྱི་ཡོན་ཏན་མེད་པའི་ཚོགས་དུ་མ་ཡོད་པའི་ཕྱིར། གལ་ཏེ་གྲགས་པ་ལ་ཡོན་ཏན་མེད་པ་མ་གྲུབ་སྟེ། འཇིག་རྟེན་ཇི་སྲིད་གནས་ཀྱི་བར་དུ་བདག་ངན་སོང་དུ་ལྟུང་བ་མེད་པའི་ཆོས་ཅན་དུ་འགྱུར་བའི་ཕྱིར་ཞེ་ན། འོ་ན་ཁྱི་འཚེད་པ་ལའང་སྡིག་པ་འཁྲུད་ཅིང་དག་པར་བྱེད་པར་འགྱུར་ཏེ། ཁྱི་རྣམས་ལ་བརྗིད་དང་ལྡན་པ་ཉིད་ཀྱིས་གྲགས་པ་ཆེན་པོ་ཡོད་པའི་ཕྱིར། དགུ་པ་ལ། དབང་ཕྱུག་བསོད་ནམས་ལས་བྱུང་བས་གཞན་ལ་ཡང་མཚུངས་པ་དང་། རིགས་ཀྱི་དབྱེ་བ་ངོ་བོ་ཉིད་ཀྱིས་མ་གྲུབ། དབང་ཕྱུག་དོན་དུ་གཉེར་བྱ་མིན་པས་དྲེགས་པ་མི་རིགས། དབང་ཕྱུག་གི་རྒྱུ་ཅན་གྱི་ང་རྒྱལ་སྤོང་བའི་ཐབས་བསྟན་པ་དང་བཞི་ལས། དང་པོ་ནི། གལ་ཏེ་རིགས་དང་ལྡན་པའི་རྒྱལ་བུ་ཁོ་ན་རྒྱལ་ཐབས་ལ་འོས་ཀྱི་གཞན་མིན་པའི་ཕྱིར་རྒྱལ་པོ་འདིའི་རྒྱགས་པར་རིགས་ཞེ་ན། རྒྱལ་པོ་ཁོ་ན་རྒྱལ་ཐབས་ལ་འོས་ཀྱི་དམངས་རིགས་ལ་སོགས་པའི་སྐྱེས་བུ་གཞན་འདི་ནི་རྒྱལ་སྲིད་ཀྱི་དབང་ཕྱུག་གི་རྟེན་མིན་ཞེས་བརྗོད་པ་ལ་རྒྱུ་མཚན་ཡང་དག་བརྗོད་པར་རྙེད་པ་མིན་ཏེ། གང་གི་ཚེ་རྒྱལ་པོ་ཀུན་གྱི་རྒྱལ་སྲིད་ཀྱི་དབང་ཕྱུག་ཉིད་སྦྱིན་སོགས་ཀྱི་བསོད་ནམས་ཀྱིས་སྐྱེད་པའི་ཕྱིར་དང་། སྐྱེས་བུ་འདི་ཡང་བསོད་ནམས་ཀྱི་རྟེན་མིན་ཞེས་བརྗོད་པར་མི་ནུས་པ་དེའི་ཚེ་དེའི་ཕྱིར་རོ་དེས་ན་རྒྱགས་པ་བསྐྱེད་པར་མི་རིགས་ཏེ། རྒྱལ་སྲིད་ཐུན་མོང་བ་ཡིན་པའི་ཕྱིར། གཉིས་པ་ནི། གལ་ཏེ་རྒྱལ་སྲིད་ཡོངས་སུ་སྐྱོང་པ་ནི། རྒྱལ་རིགས་ཁོ་ན་ལ་བཤད་ཀྱི་རིགས་གཞན་གསུམ་ལ་མིན་པའི་ཕྱིར་རྒྱལ་པོ་འདི་རྒྱགས་པར་རིགས་ཞེ་ན། སེམས་ཅན་ཐམས་ཅད་ལ་དང་པོ་ནས་ངོ་བོ་ཉིད་ཀྱིས་གྲུབ་པའི་རིགས་ལ་དབྱེ་བ་ཡོད་པ་མིན་ཏེ། རང་རང་གི་འཚོ་བའི་ཐབས་སོ་ཅོག་ཇི་སྙེད་ཡོད་པ་ལའང་འཇིག་རྟེན་ན་རིགས་ཞེས་ཐ་སྙད་བྱས་པ་ཙམ་ཡིན་པ་དེས་ན་དེ་དེའི་ཕྱིར་རོ། །འཛིན་བཅས་རྣམས་ཀྱི་ཞིང་དཔོན་བཏབས། ཞེས་པ་ལྟར། བསྐལ་པ་དང་པོའི་དུས་སུ་འབྲས་ཀྱི་དྲུག་ཆ་བཏབ་ནས་ཞིང་སྲུང་གི་དཔོན་པོར་བསྐོས་པ་ལ་རྒྱལ་རིགས། དབང་པོ་དུལ་བར་འདོད་ཅིང་ཁྱིམ་ལས་ཕྱིར་བྱུང་སྟེ། དགོན་པའི་གནས་སུ་གནས་པ་འགའ་ཞིག་ལ་བྲམ་ཟེ་དང་། རྒྱལ་པོའི་བཀའ་བཞིན་དུ་བྱེད་པ་རྣམས་ལ་རྗེ་རིགས་དང་། རྨོ་བ་ལ་སོགས་པའི་ལས་ངན་པ་ལ་སྤྱོད་པ་རྣམས་ལ་དམངས་རིགས་སུ་བརྡ་བྱས་པ་ཕྱིན་ཆད་རིགས་བཞིའི་དབྱེ་བ་བྱུང་བ་ཙམ་ཡིན་པའི་ཕྱིར། གལ་ཏེ་བྲམ་ཟེ་ལ་སོགས་པའི་རིགས་བཞི་གནས་པ་དེའི་ཕྱིར། སེམས་ཅན་ལ་རིགས་ཐ་དད་པ་ཡོད་ཅེ་ན། སྔར་དེའི་རིགས་ཡོད་དུ་ཆུག་ཀྱང་ད་ལྟ་རྒྱལ་རིགས་ཞེས་བྱ་བ་སྔར་གྱི་རིགས་རྒྱུད་ལས་རྒྱུན་མ་ཆད་པ་འགའ་ཡང་ཡོད་པར་མ་ངེས་ཏེ། སྔར་རྒྱལ་རིགས་བྱུང་བའི་འདས་དུས་ཤིན་ཏུ་རིང་བ་དང་། རིགས་རྒྱུད་སྤེལ་བ་ཡང་མི་མོ་ལ་རག་ལས་ཤིང་། དེ་རྣམས་ཀྱང་ཡིད་གཡོ་བག་ཅན་ཡིན་པས་རུས་གཞན་དང་ཕྲད་པ་ལས་བུ་ཚ་དག་སྐྱེས་ཏེ། རིགས་ཡང་དག་པར་སུན་ཕྱུང་བར་འགྱུར་བའི་ཕྱིར་རོ། །དེང་སང་གི་རྒྱལ་པོ་ཕལ་ཆེ་བ་ནི་དམངས་རིགས་ཀྱི་སྐྱེ་གནས་ཅན་ཡིན་པས་དེ་དག་གིས་རྒྱགས་པ་ཡང་མི་རིགས་སོ། །གལ་ཏེ་རིགས་ཀྱིས་རྒྱལ་རིགས་སུ་མི་འགྱུར་ནའང་། སྐྱེ་དགུ་སྐྱོང་བའི་ལས་ཀྱིས་རྒྱལ་རིགས་སུ་འགྱུར་རོ་ཞེ་ན། འོ་ན་སྦྱིན་སྲེག ཚངས་སྐུད་ལུས་ལ་འདོགས་པ་ལ་སོགས་བྲམ་ཟེའི་ལས་བྱས་པ་ཉིད་ཀྱིས་དམངས་རིགས་ཀྱང་བྲམ་ཟེར་རྒྱུ་མཚན་གང་གིས་འགྱུར་བ་མིན་པར་སེམས་ཏེ། སྐྱེ་དགུ་སྐྱོང་བའི་ལས་ཀྱིས་དམངས་རིགས་ཀྱང་རྒྱལ་རིགས་སུ་འགྱུར་བའི་ཕྱིར་དང་། དེ་གཉིས་རྒྱུ་མཚན་མཚུངས་པའི་ཕྱིར་རོ། །དེས་ན་རིགས་ནི་ཕ་རོལ་དང་ཚུ་རོལ་ལྟར་ངོ་བོ་ཉིད་ཀྱིས་གྲུབ་པ་འགའ་ཡང་ཡོད་པ་མ་ཡིན་ནོ། གསུམ་པ་ནི། གལ་ཏེ་རྒྱལ་སྲིད་ཀྱི་དབང་ཕྱུག་ཆེན་པོས་སྐྱེ་བོ་ཕལ་མོ་ཆེ་ལ་འགེང་ནུས་པའི་ཕྱིར། རྒྱལ་པོས་ཆེས་ཕྱུག་པར་བྱ་དགོས་སོ་ཞེ་ན། གཞན་ལ་དབང་ཕྱུག་འགེང་པ་ཙམ་གྱི་དོན་དུ་དབང་ཕྱུག་དོན་དུ་གཉེར་བྱ་མིན་ཏེ། དབང་ཕྱུག་ནི་སྐྱེ་བ་ཕྱི་མར་སྡུག་བསྔལ་གྱིས་འཇོམས་པའི་རྒྱུར་གྱུར་པའི་མི་དགེ་བའི་གཞིར་འགྱུར་བའི་ཕྱིར་དང་། མཁས་པ་སུ་ཞིག་གཞན་ལ་ཕན་འདོགས་པ་ཆུང་ངུའི་དོན་དུ། ཕྱི་མར་བདག་ཉིད་སྡུག་བསྔལ་གྱིས་འཇོམས་པར་བྱེད་དེ་མི་བྱེད་པའི་ཕྱིར། རྟགས་དང་པོ་གྲུབ་སྟེ། དུས་རིང་པོར་བསགས་པའི་དབང་ཕྱུག་ཆེན་པོས་སྐྱེ་བོ་ཕལ་མོ་ཆེ་ལ་འགེང་ནུས་ཀྱང་། དེ་ནི་སྐྱེ་བོ་ཕལ་མོ་ཆེ་གཟིར་བ་མེད་པར་བསྒྲུབ་མི་ནུས་ཤིང་། སྐྱེ་བོ་ཕལ་མོ་ཆེ་གཟིར་བས་ཀྱང་ངེས་པར་སྡིག་པ་ཆེན་པོར་འགྱུར་ལ། རྒྱལ་པོའི་སྡིག་པའི་རྣམ་སྨིན་ལ་དབང་ཕྱུག་ལྟར། འགེང་པ་ཡོད་པ་མ་ཡིན་པས་བདག་ཉིད་གཅིག་པུ་ལ་སྨིན་པའི་ཕྱིར་རོ། །བཞི་པ་ནི། དབང་ཕྱུག་ལ་གནས་པའི་རྒྱལ་པོས་གདོན་མི་ཟ་བར་ང་རྒྱལ་བྱ་དགོས་སོ། །ཞེ་ན། དབང་ཕྱུག་གིས་སྐྱེད་པའི་ང་རྒྱལ་ཞི་བར་འདོད་པའི་དམ་པ་དག་གིས་རང་དང་མཉམ་པ་དང་། ཁྱད་པར་དུ་འཕགས་པའི་ཕ་རོལ་ནུས་ལྡན་ཏེ་འབྱོར་པ་ཅན་དག་ལ་བལྟ་བར་བྱ་སྟེ། དེ་ལྟར་བྱས་པས་དེ་འདྲའི་ང་རྒྱལ་དམ་པ་དེའི་སྙིང་ལ་མི་གནས་ཤིང་མི་འབྱུང་བའི་ཕྱིར་ཏེ། དེ་འདྲའི་ང་རྒྱལ་ནི་བདག་ཉིད་གཞན་པས་མཆོག་ཏུ་གྱུར་བ་མཐོང་བ་ལས་འགྱུར་བའི་ཕྱིར། དེའི་ཕྱིར་འགྲོ་བ་ལ་ཕན་པ་བསྐྱེད་པར་འདོད་པས་འགྲོ་བ་གཞན་ལ་ང་རྒྱལ་སྤངས་ཏེ་བླ་མའམ། རྗེའུ་བཞིན་དུ་ཁྱད་དུ་བསད་པར་མི་བྱའོ། །དེའི་ཕྱིར་དེ་ལྟར་བྱེད་པ་ན་ཕུན་སུམ་ཚོགས་པ་ཐམས་ཅད་ཀྱི་སྣོད་དུ་འགྱུར་ཏེ། འགྲོ་བ་མཐའ་དག་མགུ་བར་བྱེད་པར་ཞུགས་པའི་ཕྱིར། གཉིས་པ་ནི། རྣལ་འབྱོར་སྤྱོད་པ་བཞི་བརྒྱ་པ་ལས་བདག་ཏུ་འཛིན་པ་སྤངས་པའི་ཐབས་བསྟན་པ་སྟེ་རབ་ཏུ་བྱེད་པ་བཞི་པའི་ཚིག་དོན་བཤད་ཟིན་ཏོ།། ༈ །།གཉིས་པ་བྱང་སེམས་ཀྱི་སྤྱོད་པ་བསྟན་པ་ལ། རབ་བྱེད་ཀྱི་གཞུང་བཤད། རབ་བྱེད་ཀྱི་མཚན་བསྟན་པ་གཉིས་ཀྱི། དང་པོ་ལ། སྤྱོད་པས་འབྲས་བུ། དེའི་རྒྱུ་བྱང་སེམས་ཀྱི་སྤྱོད་པ། དེས་འབྲས་བུ་དེ་འཐོབ་པའི་འཐད་པ་དང་གསུམ་གྱི། དང་པོ་ནི། ཡིད་དུ་འོང་བས་ན་རིན་པོ་ཆེ་དང་འདྲ་བ། བརྗོད་བྱ་འཇིག་རྟེན་གྱི་དེ་ཁོ་ན་ཉིད་གསལ་བར་བྱེད་པ། བྱེད་ལས་འདོད་ཆགས་དང་བྲལ་བའི་རྒྱུར་གྱུར་པའི་ལེགས་པར་བཤད་པ་བཤད་མ་ཐག་པ་བཞི་པོ་འདི་དག་གང་ལས་རྙེད་ཅེ་ན། སངས་རྒྱས་བཅོམ་ལྡན་འདས་ལས་སོ། །དེ་ཅི་འདྲ་བ་ཞིག་ཅེ་ན། ཐུགས་རྗེ་ཆེན་པོས་ནོན་པས་འགྲོ་བ་མ་ལུས་པའི་དོན་བསྒྲུབ་པ་ལྷུར་མཛད་པ་ཞིག་སྟེ། འདི་ལྟར། སངས་རྒྱས་རྣམས་ཀྱི་ལུས་ངག་གི་གཡོ་བ་ནི་སེམས་ཅན་ལ་ཕན་པའི་རྒྱུ་མེད་པ་འགའ་ཡང་ཡོད་པ་མིན་ཏེ། དེའི་འགྲོ་འཆག་གི་སྤྱོད་ལམ་ཇི་སྙེད་པ་ཐམས་ཅད་ནི་ནམ་མཁའི་མཐས་གཏུགས་པའི་སེམས་ཅན་རྣམས་ལ་གནས་སྐབས་དང་མཐར་ཐུག་གི་ཕན་འདོགས་པའི་སླད་ཁོ་ནར་ཡང་དག་པར་འབྱུང་བའི་ཕྱིར། དེར་མ་ཟད་སྐུལ་བར་བྱེད་པའི་སེམས་ལ་མི་ལྟོས་པར་ངང་གིས་འབྱུང་ཞིང་བལྟམས་པ་ནས་བཟུང་སྟེ། མྱ་ངན་ལས་འདས་པའི་བར་དུ་ཉིན་མཚན་དུ་རྗེས་སུ་འཇུག་པའི་དབུགས་ཀྱང་དོན་མེད་པར་འཇུག་པ་མིན་ཏེ། དེ་ཡང་དེ་རྣམས་ལ་ཕན་པའི་སླད་ཁོ་ནར་རབ་ཏུ་འཇུག་པའི་ཕྱིར། ཇི་སྐད་དུ། ཏིང་ངེ་འཛིན་རྒྱལ་པོ་ལས། འོད་ཟེར་བརྒྱ་སྟོང་དཔག་ཏུ་མེད་པ་དག །ཆོས་ཀྱི་རྒྱལ་པོའི་ཞབས་ཀྱི་མཐིལ་ནས་བྱུང་། །སེམས་ཅན་དམྱལ་བ་ཐམས་ཅད་བསིལ་བར་གྱུར། །སྡུག་བསྔལ་མེད་པར་བྱས་ཏེ་བདེ་བ་མྱོང་། །ཞེས་སོགས་རྒྱས་པར་གསུངས་ཤིང་། དེ་བཞིན་དུ། དབུགས་དག་ཆར་གྱི་སྤྲིན་དུ་གྱུར་ནས་ཆར་གྱི་རྒྱུན་གྱིས་དམྱལ་པའི་མེ་བསིལ་བར་བྱས་ནས་དེ་དག་སངས་རྒྱས་ལ་དད་དེ། ཐར་པའི་ས་བོན་བསྐྱེད་པས་རིམ་གྱིས་བྱང་ཆུབ་ཐོབ་པར་རྒྱ་ཆེར་གསུངས་པ་ལྟ་བུའོ། མཛད་པ་དེའི་བྱེད་པ་ནི་འཇིག་རྟེན་ཀུན་ལ་གནོད་པའི་རྒྱུ་མཐར་ཐུག་པ་ནི་འཆི་བདག་ཡིན་ཏེ། འཆི་བདག་དངོས་ལྟ་ཞོག་དེའི་སྒྲ་ཙམ་གྱིས་ཀྱང་འཇིག་རྟེན་ལ་འཇིགས་པ་སྐྱེད་པའི་ཕྱིར་དཔེ་ཇི་ལྟ་བ་དེ་བཞིན་དུ་ཀུན་མཁྱེན་གྱིས་སེམས་ཅན་ཐམས་ཅད་འཆི་བའི་མཐར་ཐུག་པའི་འཇིགས་པ་ཐམས་ཅད་ལས་སྐྱོབ་པར་བྱེད་དེ། ཀུན་མཁྱེན་དངོས་ཀྱི་ལྟ་ཞོག་དེའི་སྒྲ་འདིས་ནི་དེ་གང་གི་ཐོས་པའི་སེམས་ཅན་རྣམས་འཆི་བདག་ལ་ཡང་འཇིགས་པ་སྐྱེད་པ་སྟེ་འཆི་བདག་གི་འཇིགས་པ་ལས་སྐྱོབ་པར་བྱེད་པའི་ཕྱིར་ཏེ། བཅོམ་ལྡན་འདས་ཀྱིས་གང་དག་ངའི་མཚན་ཐོས་པར་གྱུར་པ་དེ་དག་ཐམས་ཅད་ཀྱང་ཐེག་པ་གསུམ་ལས། ཐེག་པ་གང་ཡང་རུང་བ་ཞིག་གིས་ཡོངས་སུ་མྱ་ངན་ལས་འདའ་བར་འགྱུར་རོ་ཞེས་ཇི་སྐད་གསུངས་པ་ལྟ་བུའོ། །དེ་ལ་དོགས་པ་སྤངས་པའི་སྒོ་ནས་མཁྱེན་པ་བཤད་པ་ནི། གལ་ཏེ་སངས་རྒྱས་ནི་ཐམས་ཅད་མཁྱེན་པར་མི་རིགས་ཏེ། འཇིག་རྟེན་རྟག་པ་དང་མི་རྟག་པ་ལ་སོགས་པ་དྲི་བ་བཅུ་བཞི་ལ་ལན་ལུང་དུ་མ་བསྟན་པའི་ཕྱིར་ཞེ་ན། ཐུབ་པས་མཐའ་ལྡན་སོགས་ལུང་དུ་མ་བསྟན་པ་དེ་ཀུན་མཁྱེན་མིན་ཞེས་བྱ་བ་ལ་རྒྱུ་ཅི་ཡོད་དེ། རྒྱུ་མཚན་ཡང་དག་མིན་ཏེ། བསྟན་ན་མི་ཕན་ཞིང་གནོད་པར་གཟིགས་ནས་ལུང་དུ་མ་བསྟན་པ་ཉིད་ཀྱིས་དེ་ཀུན་མཁྱེན་དུ་གྲུབ་པའི་ཕྱིར་ཏེ། དེ་ཉིད་ཀྱིས་དེ་ལ་སེམས་ཅན་ལ་ཕན་པའི་རྒྱུ་མཛད་པར་འོས་པ་དང་། གསུང་བྱ་དང་། སེམས་ཅན་ལ་མི་ཕན་པ་མཛད་བྱ་མིན་པ་དང་། གསུང་བྱ་མ་ཡིན་པ་མཁྱེན་པའི་མཁྱེན་པ་མངའ་བ་གྲུབ་པ་དེས་ནའོ། །གཉིས་པ་ལ། ཐམས་ཅད་དགེ་ལེགས་སུ་འགྱུར་བའི་སྒོ་ནས་སྤྱོད་པ་ལ་སྤྱིར་བསྔགས། བསམ་པ་སེམས་བསྐྱེད་ལ་བྱེ་བྲག་ཏུ་བསྔགས། སྦྱོར་བ་སྤྱོད་པ་ལ་ཇི་ལྟར་སློབ་པའི་ཚུལ། བསམ་སྦྱོར་དང་ལྡན་པའི་རྒྱལ་སྲས་ཀྱི་ཆེ་བ་བརྗོད་པ་དང་བཞི་ལས། དང་པོ་ནི། འདིའི་ཕྱིར་ཡང་འདི་ནི་དེ་ལྟར་ཡིན་ཏེ། སྒོ་གསུམ་གྱི་ལས་ཀུན་ལ་ཡིད་དོན་པོར་ཏེ་གཙོ་བོར་བསྒྲུབ་པར་བྱ་བ་ཡིན་ཏེ། ཀུན་སློང་གི་བསམ་པ་དགེ་མི་དགེ་མ་གཏོགས་པར་འགྲོ་བ་དང་། འོང་བ་སོགས་ལ་བསོད་ནམས་དང་མི་དགེ་བ་ལ་སོགས་པར་འགྱུར་བ་མ་མཐོང་པའི་ཕྱིར་ཏེ། ཚུལ་མིན་ཡིད་བྱེད་ཀྱི་སྒོ་ནས་གསོད་སེམས་དང་། སྤོང་སེམས་མེད་པར་འགྲོ་བ་དང་། མཚོན་ཆ་ལེན་པ་སོགས་ལ་སྲོག་གཅོད་པ་དང་དེ་སྤོང་བའི་མི་དགེ་བ་སོགས་སུ་མི་འགྱུར་ཞིང་། ཡོད་ན་འགྱུར་བའི་ཕྱིར། དེ་ཉིད་ཀྱི་ཕྱིར། བསམ་པ་ལ་དབང་ཐོབ་པའི་བྱང་ཆུབ་སེམས་དཔའ་ལ་སྐྱེས་བུ་གཞན་ལ་དགེ་བའམ་མི་དགེ་བར་འགྱུར་བའི་གཞིར་གྱུར་པའི་ལུས་ངག་གི་སྤྱོད་པ་ཐམས་ཅད་དགེ་ལེགས་ཉིད་དུ་འགྱུར་བ་ཡིན་ཏེ། གང་གི་ཕྱིར་ཡིད་བྱང་སེམས་དེའི་དབང་དུ་གྱུར་པའི་ཕྱིར་རོ། །གཉིས་པ་ལ། རང་སེམས་བསྐྱེད་པའི་ཕན་ཡོན། གཞན་སེམས་བསྐྱེད་ལ་འགོད་པའི་ཕན་ཡོན་གཉིས་ཀྱི། དང་པོ་ནི། བྱང་ཆུབ་སེམས་དཔའ་དོན་དམ་པའི་བྱང་ཆུབ་ཀྱི་སེམས་དང་པོ་བསྐྱེད་པའི་བསོད་ནམས་ནི་ས་སྟེང་གི་སྐྱེ་བོ་ཐམས་ཅད་འཁོར་ལོས་བསྒྱུར་བ་ཉིད་དུ་འགྱུར་བ་དེ་དག་གི་བསོད་ནམས་ལས་ཀྱང་ཁྱད་པར་དུ་འཕགས་ཏེ། དེ་ནི་འཇིག་རྟེན་དང་འཇིག་རྟེན་ལས་འདས་པའི་ཕུན་སུམ་ཚོགས་པ་ཐམས་ཅད་ཀྱི་རྒྱུའི་ངོ་བོར་གནས་པས་འཁོར་བ་ཇི་སྲིད་བར་འགྲོ་བ་མཐའ་དག་རྗེས་སུ་བཟུང་བའི་གནས་ཡིན་པའི་ཕྱིར་དང་། ཕྱི་མ་ནི་དུས་དང་གང་ཟག་དང་འབྲས་བུའང་ཉི་ཚེ་བ་ཡིན་པའི་ཕྱིར། གཉིས་པ་ནི། རྒྱུ་རིན་པོ་ཆེའི་རང་བཞིན་གྱི་དེ་བཞིན་གཤེགས་པའི་རིང་བསྲེལ་གྱི་སྙིང་པོ་ཅན་གྱི་མཆོད་རྟེན་རྒྱ་འཕང་སྟོང་གསུམ་དང་། འོག་མིན་གྱི་འཇིག་རྟེན་ཇི་སྙེད་པ་དེ་སྙེད་ཀྱིས་མཐོ་བ་བྱས་ལ། དུས་བསྐལ་པའི་བར་དུ་མཆོད་པ་སྣ་ཚོགས་ཀྱིས་མཆོད་པ་བས་ཀྱང་། སེམས་ཅན་གཅིག་བྱང་ཆུབ་ཏུ་སེམས་བསྐྱེད་དུ་བཅུག་སྟེ་བཏུལ་བ་ནི་མཆོག་ཏུ་བཀྲབས་པར་བརྗོད་པ་ཡིན་ཏེ། སྔ་མ་ནི་བཅོམ་ལྡན་འདས་ཀྱི་སྤུར་ཡོངས་སུ་སྦྱོང་བ་ལ་འཇུག་པ་ཙམ་ཡིན་ལ། ཕྱི་མ་ནི་དམ་པའི་ཆོས་ཡུན་རིང་དུ་གནས་པར་བྱ་བའི་ཕྱིར་སངས་རྒྱས་ཀྱི་གདུང་རྒྱུན་མི་ཆད་པར་བྱ་བའི་དོན་དུ་ཡིན་པའི་ཕྱིར། འདིར་བཤད་པ། གང་ཕྱིར་འཇིག་རྟེན་མཐར་ཐུག་པར། །དཀོན་མཆོག་གསུམ་རྒྱུན་མི་གཅོད་ཕྱིར། །རྒྱུད་ཀྱི་ས་བོན་བཏབ་གྱུར་པ། །དེ་ཕྱིར་དེ་ཡི་བསོད་ནམས་ཆེ། །གསུམ་པ་ལ། སྲི་ཞུ་བྱ་བ། དེའི་ལོག་སྒྲུབ་ཀྱིས་བཟོད་པ། བཀྲི་བའི་རིམ་པ་ལ་མཁས་པ། མཁས་པ་དེའི་ཕན་ཡོན། གཞན་ལ་མི་འཇུག་པའི་ཉེས་དམིགས། དེ་ཐམས་ཅད་སྙིང་རྗེ་ལ་ལྟོས་པར་བསྟན་པ་དང་དྲུག་ལས། དང་པོ་ནི། དེའི་ཕྱིར། དེས་ཆེས་ཐོག་མར་སློབ་མ་དེ་ལ་ཕན་པར་འདོད་པའི་བླ་མ་ཡིས་སློབ་མ་ལ་རང་གི་རྗེ་བོའི་ཚུལ་གྱིས་སྲི་ཞུ་བྱ་སྟེ། གང་གི་ཕྱིར་སློབ་མ་དེས་ཕན་པའི་རྒྱུ་བླ་མ་ལ་བཀུར་སྟི་བྱའོ་སྙམ་དུ་མི་ཤེས་པ་དེའི་ཕྱིར་སློབ་མ་ཞེས་བྱ་བར་འཇོག་པའི་ཕྱིར། གཉིས་པ་ནི། ནད་པ་ཁྲོ་ཡང་འབྱུང་པོའི་གདོན་གྱིས་བཟུང་བ་ལ་སྨན་པ་འཛངས་པ་འཁྲུག་པ་མིན་ཏེ། ཁྲོ་བ་གདོན་གྱི་སྐྱོན་ཡིན་གྱི་ནད་པའི་སྐྱོན་མིན་པར་མཐོང་ནས་དེ་དེ་དང་བྲལ་ཐབས་ལ་ཞུགས་པའི་ཕྱིར། དཔེ་དེ་ལྟར་ཐུབ་པ་བཅོམ་ལྡན་འདས་ཀྱིས་ཀྱང་། སེམས་ཅན་ཉེས་པ་བྱེད་པ་དེ་དག་ཁྲོ་བའི་གནས་སུ་གཟིགས་པ་མིན་ཏེ། ཉེས་པ་ནི་ཉོན་མོངས་དག་གི་སྐྱོན་ཡིན་པར་གཟིགས་ཀྱི་ཉོན་མོངས་དང་འབྲེལ་བའི་གང་ཟག་གི་སྐྱོན་དུ་གཟིགས་པ་མིན་པས་གདུལ་བྱ་ཉོན་མོངས་པ་དང་བྲལ་བའི་ཐབས་ལ་ཞུགས་པའི་ཕྱིར། དཔེར་ན་སེང་གེས་མཚོན་འཕེན་པ་པོ་ལ་བསྣུན་གྱི་མཚོན་ལ་མིན་པ་བཞིན་ནོ། །གསུམ་པ་ནི། དེའི་ཕྱིར་སློབ་མ་ལ་རྗེས་སུ་སྟོན་པར་འདོད་པའི་སློབ་དཔོན་གྱིས་གདུལ་བྱ་གང་ཞིག་སྦྱིན་སོགས་གང་དང་གང་ལ་དགའ་བའི་གདུལ་བྱ་དེའི་སྦྱིན་སོགས་དེ་དེ་སྔར་དཔྱད་ཅིང་བསྟན་པར་བྱ་བ་ཡིན་ཏེ། དེ་དེའི་སྣོད་ཡིན་པས་དེ་ལ་ཕན་འདོགས་པའི་ཕྱིར། དཔེར་ན། ལོངས་སྤྱོད་འདོད་པ་ལ་སྦྱིན་པ་དང་། མཐོ་རིས་འདོད་པ་ལ་ཚུལ་ཁྲིམས། གཟུགས་བཟང་པོ་འདོད་པ་ལ་བཟོད་པའི་གཏམ་ལྟ་བུའོ། །དམ་པའི་ཆོས་ཟབ་མོ་ཡིན་ཡང་མི་མོས་པ་ལ་དེ་བསྟན་པར་བྱ་བ་མིན་ཏེ། དེ་ནི་དེའི་སྣོད་མིན་པས་བསྟན་ན་ཉམས་པར་འགྱུར་བའི་ཕྱིར། ཅིས་ཀྱང་ནི་ངེས་བཟུང་ངོ་། །དཔེར་ན། སེར་སྣ་ཅན་ལ་སྦྱིན་པ་དང་། ཚུལ་ཁྲིམས་འཆལ་བ་ལ་ཚུལ་ཁྲིམས་དང་། ཁྲོ་བ་ཅན་ལ་བཟོད་པའི་གཏམ་གྱིས་མི་དགའ་བ་ལྟ་བུའོ། །ཉེས་པ་ལས་བཟློག་ཏུ་ཟིན་ཀྱང་ཡང་དང་ཡང་དུ་བསྟེན་པ་དག་ལ་ནི། བྱང་ཆུབ་སེམས་དཔས་ཆེས་ཤིན་ཏུ་སྙིང་བརྩེ་བར་བྱ་བ་ཡིན་ཏེ། ཇི་ལྟར་མ་ནི་བུ་ལ་བརྩེ་ཞིང་ཁྱད་པར་དུ་ནད་ཀྱིས་ཐེབས་པའི་བུ་ལ་གདུང་བར་འགྱུར་ཏེ། དེ་སྡུག་བསྔལ་གྱི་རྒྱུ་ལ་ལྷག་པར་གནས་པའི་ཕྱིར་རོ། །དེ་བཞིན་དུ་བྱང་ཆུབ་སེམས་དཔའ་ཡང་སྤྱིར་སེམས་ཅན་ལ་བརྩེ་ཞིང་དམ་པར་མིན་ལ་ཁྱད་པར་དུ་ཡང་བརྩེ་སྟེ། དེ་གཞན་སྡུག་བསྔལ་ལས་སྐྱོབ་པར་འདོད་ཅིང་། དེ་ནི་ཉོན་མོངས་པ་དང་ངན་འགྲོ་ལ་སོགས་པ་བྱུང་བ་དང་འབྱུང་བར་འགྱུར་བའི་སྡུག་བསྔལ་གྱིས་ཤིན་ཏུ་སྡུག་བསྔལ་བའི་ཕྱིར། སྙིང་རྗེ་ཆེན་པོའི་དབང་དུ་གྱུར་ཅིང་། གདུལ་བྱའི་བསམ་པ་དང་། མོས་པ་དང་། དབང་པོ་ཐ་དད་པ་མཁྱེན་པས་གདུལ་བྱ་འདུལ་བའི་ཐབས་རིག་པའི་བྱང་སེམས་དེ་གདུལ་བྱ་ང་རྒྱལ་ཅན་ལ་ལའི་སློབ་མ་བྱས་ནས་འདུལ་བར་འགྱུར་བ་དང་། རང་ཉིད་དམན་པར་འཛིན་པའི་སློབ་མ་ལ་ལའི་བླ་མར་གྱུར་པའི་སྒོ་ནས་རྗེས་སུ་སྟོན་པར་བྱེད་དགོས་ཏེ། ཐབས་ཀྱི་རྣམ་པ་སྣ་ཚོགས་ཀྱིས་དེ་ཉིད་མ་རྟོགས་པའི་སེམས་ཅན་ལ་དེ་ཉིད་རྟོགས་པར་བྱེད་དགོས་པའི་ཕྱིར་དང་། ང་རྒྱལ་གྱིས་ཁེངས་པ་ནི་བླ་མ་དེ་ལ་བསྙེན་བཀུར་མི་བྱེད་པས་དེའི་སློབ་མ་ཉིད་དུ་རྗེས་སུ་འཇུག་དགོས་པའི་ཕྱིར། བཞི་པ་ནི། དེའི་ཕྱིར། བྱང་སེམས་སེམས་ཅན་ཡོངས་སུ་སྨིན་པ་འཕེལ་བ་ལས་ཡིན་དང་། ཇི་ལྟར་ཏེ་དཔེར་ན། སྨན་པ་གསོ་དཔྱད་ལ་ཤིན་ཏུ་མཁས་པར་གྱུར་པས་ནད་པ་བསྒྲུབ་ཏུ་མེད་དེ་གསོ་རུང་མིན་པ་དཀོན་ཏེ། དེ་ནི་ནད་དང་དེའི་རྒྱུ་དང་སྨན་སོགས་ལ་ཤིན་ཏུ་མཁས་པས་རང་ལ་བསྟེན་པའི་ནད་པ་དེའི་ནད་ཀྱི་ཟུག་རྔུ་ཐམས་ཅད་འབྱིན་ནུས་པའི་ཕྱིར། དེ་བཞིན་དུ། ཐབས་ལ་མཁས་པའི་སྟོབས་རྙེད་ཅིང་སེམས་ཅན་གྱི་དབང་པོ་མཆོག་དམན་ཤེས་ཤིང་། བསྡུ་བའི་དངོས་པོ་ལ་མཁས་པའི་བྱང་སེམས་ཀྱིས་ཀྱང་གདུལ་བྱ་མིན་ཞིང་གསོ་བར་བྱ་བ་མིན་པ་ཤིན་ཏུ་དཀོན་ཏེ། དེས་སེམས་ཅན་ཐམས་ཅད་ལ་བལྟ་བ་ན་འགའ་ཡང་འདོར་བར་མི་བྱེད་ཅིང་། ཉམས་དང་། རིགས་དང་རྗེས་སུ་མཐུན་པའི་དག་པའི་ས་བོན་བསྐྲུན་ཅིང་རིམ་གྱིས་དེ་དག་འདུལ་བར་བྱེད་པའི་ཕྱིར་རོ། །ལྔ་པ་ནི། དེ་ལྟར་མཐུའི་ཁྱད་པར་ཉེ་བར་གྱུར་པའི་བྱང་ཆུབ་སེམས་དཔའ་དེ་ཡིས་ཆོས་བསྟན་པས་རང་གི་ཡུལ་དུ་གནས་པའི་སེམས་ཅན་རྣམས་བསྐུལ་ཞིང་ངན་སོང་དུ་འགྲོ་བ་ལས་བཟློག་པར་བྱ་བ་ཡིན་ཏེ། དེས་ནུས་བཞིན་དུ་འགའ་ཞིག་མ་བསྐུལ་བར་ངན་སོང་དུ་འགྲོ་བར་འགྱུར་ན་བྱང་སེམས་དེ་ལ་བློ་ལྡན་བྱང་སེམས་གཞན་གྱིས་སྨད་བྱར་འགྱུར་བའི་ཕྱིར་ཏེ། དེས་སེམས་ཅན་ཐམས་ཅད་ལ་ཕན་པར་དམ་བཅས་པའི་དམ་བཅའ་ཉམས་པའི་ཕྱིར་རོ། །དྲུག་པ་ནི། བྱང་ཆུབ་སེམས་དཔའ་རྣམས་ཀྱི་བྱང་ཆུབ་འདྲེན་པར་བྱེད་པའི་ཆོས་ཐམས་ཅད་ཀྱི་སྔོན་དུ་འགྲོ་བའི་སྙིང་རྗེ་འདོད་པར་བྱ་བ་ཡིན་ཏེ། གང་ཞིག་སྡུག་བསྔལ་གྱིས་ཉེན་པ་གཞན་དག་ལ་སྡུག་བསྔལ་དང་བྲལ་འདོད་ཀྱི་བརྩེ་བ་ལེགས་པའམ་མཆོག་ཡིན་ཞེས་མི་འདོད་ཅིང་རྒྱུད་ལ་མི་སྐྱེད་པས་ནི་དེའི་རྗེས་སུ་བརྩེ་བའི་སྒོ་ནས་མགོན་མེད་པའི་སེམས་ཅན་དག་ལ་ཇི་ལྟར་སྦྱིན་པ་གཏོང་སྟེ་གཏོང་བ་ལ་མི་འཇུག་པའི་ཕྱིར་རོ། །བཞི་པ་ལ། རྒྱལ་སྲས་ལ་བསྙེན་བཀུར་མི་བྱེད་པའི་ཉེས་དམིགས། བཀུར་སྟིའི་གནས་སུ་བསྟན་པ་དང་གཉིས་ཀྱི། དང་པོ་ནི། གལ་ཏེ་བྱང་ཆུབ་སེམས་དཔའ་འགྲོ་བའི་དོན་སྒྲུབ་པ་ལྷུར་ལེན་པ་དེ་ལ་རིས་སུ་བལྟ་བའི་སྒོ་ནས་མང་དུ་སྡང་བ་དེ་དག་ལ་ཅིར་འགྱུར་ཞེ་ན། བྱང་ཆུབ་སེམས་དཔའ་གང་ཞིག་ལ་འགྲོ་བ་ལ་ཕན་པའི་ཕྱིར་འཇིག་རྟེན་ཇི་སྲིད་དུ་གནས་པ་ཡོད་པ་དེ་ལ་རིས་སུ་བལྟ་བའི་སྒོ་ནས་སྡང་བར་གྱུར་པ་དེ་དག་ནི་ངན་འགྲོ་དག་ཏུ་སྡུག་བསྔལ་བརྒྱ་དག་ལྷག་པས་ངེས་པར་ཕུང་ཞིང་རབ་ཏུ་ཕུང་བར་འགྱུར་ཏེ་བསོད་ནམས་ཀྱི་ཞིང་དམ་པར་གྱུར་པ་དེ་ལ་སྦྱིན་པ་ལ་སོགས་པ་དང་། རིམ་གྲོ་ཉེར་བར་མི་བསྒྲུབ་པར་སོར་གནས་ཏེ་བཏང་སྙོམས་སུ་གནས་པ་དག་ཀྱང་ཕུང་བར་འགྱུར་ན། སྡང་བ་དག་ལ་བསམ་ཐག་ཅི་ཞིག་ཡོད་དེ། ངན་སོང་དུ་འགྲོ་བ་ལྟ་ཅི་སྨོས་པའི་ཕྱིར་རོ། །གཉིས་པ་ལ། བྱ་དཀའ་བའི་སྤྱོད་པ་དང་། གཞལ་དུ་མེད་པའི་ཡོན་ཏན་མངའ་བ་དང་གཉིས་ཀྱིས་བཀུར་སྟིའི་གནས་སུ་བསྟན་པ། གཏོང་བ་ལ་དགའ་བ། བརྩོན་པ་ཐམས་ཅད་འགྲུབ་པ། འཁོར་བའི་སྐྱོན་ཀྱིས་མི་གོས་པ། སྐྱེ་བ་ལ་མངའ་བརྙེས་པས་ཀུན་གྱི་མངའ་བདག་ཏུ་འགྱུར་བ་དང་དྲུག་ལས། དང་པོ་ནི། བྱང་ཆུབ་སེམས་དཔའ་དེ་ལ་མཆོག་ཏུ་བྱ་དཀའ་བ་ཅི་ཞིག་ཡིན་ཞེ་ན། བྱང་སེམས་གང་ལ་མངོན་ཤེས་ལྔ་ཆར་དང་། སྤྲོས་པ་མེད་པའི་ཏིང་ངེ་འཛིན་ཡོད་བཞིན་དུ་སྐྱེ་བ་ཐམས་ཅད་དུ། བྱང་སེམས་དེའི་དམན་པའི་གནས་སུ་ཁྱིའི་སྐྱེ་བ་ལ་སོགས་པ་དམན་པ་ལྟ་བུའི་དངོས་པོ་འཛིན་པ་འདི་ནི་ཤིན་ཏུ་བྱ་དཀའ་བ་བྱེད་པ་ཡིན་ཏེ། དེ་བཞིན་གཤེགས་པའི་ཆོས་ཀྱི་ལོངས་སྤྱོད་ཀྱི་རོ་ཞིམ་པོ་བསམ་གྱིས་མི་ཁྱབ་པ་དང་། ཚོགས་གཉིས་ཀྱི་འབྲས་བུ་བསམ་གྱིས་མི་ཁྱབ་པ་དང་། སེམས་ཅན་གྱི་མཆོག་འཁོར་ལོས་སྒྱུར་བའི་རྒྱལ་པོ་ལ་སོགས་པའི་སྐྱེ་བ་བླང་དུ་ཡོད་བཞིན་དུ་སྤངས་ནས་སྙིང་རྗེ་ཆེན་པོས་སེམས་ཅན་གྱི་དོན་དུ་སྲིན་བུ་ལ་སོགས་པ་དམན་པའི་སྐྱེ་བ་དག་ཡོངས་སུ་འཛིན་པའི་ཕྱིར་རོ། །གཉིས་པ་ནི། བྱང་ཆུབ་སེམས་དཔའ་ལ་དྭངས་བ་བསྐྱེད་པར་བྱ་སྟེ། དེའི་ཡོན་ཏན་གཞལ་དུ་མེད་པ་ཉིད་མཐོང་བའི་ཕྱིར་རོ། །འདི་ལྟར། ཤིན་ཏུ་ཡུན་རིང་པོ་བསྐལ་པ་གྲངས་མེད་པ་དུ་མར་བསོད་ནམས་འབྱུང་བའི་རྒྱུ་མཐའ་དག་སྒོ་གསུམ་གྱི་བར་མཚམས་མེད་པར་ཀུན་གྱི་ཚེ་བསྟེན་ཅིང་ཤིན་ཏུ་བྱ་དཀའ་བ་ཡང་འབད་པ་མེད་པར་བསྒྲུབ་ནུས་པའི་ཐབས་ཀྱིས་བསོད་ནམས་བསགས་པ་གང་ཡིན་པ་དེའི་ཚད་ནི་ཐམས་ཅད་མཁྱེན་པའི་གཞལ་བྱ་ཡང་མིན་ཞེས་དེ་བཞིན་གཤེགས་པས་གསུངས་པ་དེ་ཡང་ཚིག་ཙམ་མིན་ཏེ། དེ་ནི་ནམ་མཁའ་ལྟར་མཐའ་ཡས་པའི་ཕྱིར་ཏེ། སྙིང་རྗེ་ཆེན་པོ་དང་ལྡན་པའི་ཕྱིར་དང་། དུས་དང་ཐབས་དང་ཆེད་དུ་བྱ་བའི་སེམས་ཅན་མཐའ་ཡས་པའི་ཕྱིར། གསུམ་པ་ནི། ཅིའི་ཕྱིར། བྱང་ཆུབ་སེམས་དཔའ་ལ་ཡོན་ཏན་ཐམས་ཅད་ཀྱི་ནང་ནས་སྦྱིན་པའི་སྒྲ་སྙན་པར་བརྗོད་ཅེ་ན། བྱང་ཆུབ་སེམས་དཔའ་ལ་སྦྱིན་པའི་སྒྲ་རྟག་ཏུ་སྙན་པའི་རྒྱུ་མཚན་ཡོད་དེ། དེའི་སྦྱིན་པའི་སྒྲ་ཡིས་སྐྱེ་བ་དང་རྗེས་སུ་མཐུན་པའི་འཆི་བ་དང་། ཕར་ཕྱིན་དྲུག་གི་ཆོས་དང་། ཇི་ལྟར་འདོད་པའི་གནས་སུ་སྐྱེ་བའི་སྲིད་པ་གཞན་གསལ་བར་བྱེད་པའི་ཕྱིར་ཏེ། ད་ན་ཞེས་པའི་སྒྲ་བྱེ་བྲག་ཏུ་བཤད་པ་ན། དོ་གཏུབ་པ་དང་། ད་ནི་རྔ་བའོ་ཞེས་པའི་བྱིངས་གཉིས་པོ་དེས་འཆི་བ་གསལ་པར་བྱེད་དེ། རང་གི་བདོག་པའི་དངོས་པོ་དང་བྲལ་བ་ན། མི་རྟག་པའི་འདུས་བྱས་ཀྱིས་སྐྱོ་བ་སྐྱེད་པའི་ཕྱིར་དང་། ཡང་དྭ་ན་ནི་སྦྱིན་པ་ལའོ། །ཌཱུ་ད་ཉ་ནི་སྦྱིན་པ་ལའོ་ཞེས་བྱ་བ་དེའི་ཚེ། གཏོང་བ་བརྗོད་པས་ཆོས་གསལ་བར་བྱེད་དེ། གཏོང་བ་གསུམ་གྱི་ཟང་ཟིང་གི་སྦྱིན་པས་སྦྱིན་པ་དང་། མི་འཇིགས་པའི་སྦྱིན་པས་ཚུལ་ཁྲིམས་དང་བཟོད་པ་གཉིས་དང་། ཆོས་ཀྱི་སྦྱིན་པས་ནི། བསམ་གཏན་དང་། ཤེས་རབ་ཀྱི་ཕར་ཕྱིན་བསྡུས་ཤིང་། བརྩོན་འགྲུས་ནི་གསུམ་ཀར་ཡང་གཏོགས་པས་སོ། །ཡང་དེ་ང་ནི་སྲུང་བ་ལའོ། །དེ་བ་ནི་སྦྱོང་བ་ལའོ། །ཞེས་པའི་ཚེ་སྲིད་པ་གཞན་གསལ་བར་བྱེད་དེ། ཡུལ་དག་ལས་ལུས་ངག་ཡིད་གསུམ་བསྲུངས་ཤིང་། ཡོངས་སུ་དག་པས་ཇི་ལྟར་འདོད་པ་བཞིན་སྲིད་པ་གཞན་འགྲུབ་པའི་ཕྱིར། སྦྱིན་པ་གཞན་ལས་ཁྱད་པར་དུ་འཕགས་པ་ནི། གང་ཞིག་འདིར་ཟང་ཟིང་བྱིན་པའི་སྦྱིན་པ་ལས་ཕྱི་མར་འབྲས་བུ་ཆེན་པོ་འབྱུང་བར་འགྱུར་རོ་ཞེས་བསམས་ནས་ལོངས་སྤྱོད་ལེན་པའི་ཆེད་དུ་ད་ལྟ་སྦྱིན་པ་གཏོང་བ་ནི་བྱང་སེམས་ཀྱི་སྦྱིན་པ་ལ་ལྟོས་ཏེ་སྨད་པར་བྱ་བར་འགྱུར་ཏེ། དེ་ནི་ཚོང་ཁེའི་ཆེད་དུ་རྫས་གཏོང་བ་བཞིན་དུ་རྣམ་སྨིན་ལ་རེ་བའི་ཕྱིར་དང་། བྱང་སེམས་ཀྱི་ནི་རྣམ་སྨིན་ལ་རེ་བ་མེད་པར་སྙིང་རྗེའི་དབང་གིས་གཞན་མངོན་པར་མཐོ་བ་ཁོ་ནའི་ཆེད་དུ་གཏོང་བའི་ཕྱིར། བཞི་པ་ནི། བྱང་ཆུབ་ཀྱི་སེམས་ཀྱི་སྟོབས་ཀྱིས་སྔར་བྱས་པའི་སྡིག་པ་ལའང་ཡོད་ཉིད་ཡོད་པ་མིན་པ་དེ་མེད་ལ། དགེ་བའི་རྩ་བ་ཆེན་པོ་ཉེ་བར་བསགས་པའི་ལས་ཅན་གྱི་བྱང་སེམས་དེ་ལ་ནི་ཡོད་པར་གྱུར་པའི་སེམས་ཅན་གྱི་དོན་བསྒྲུབ་བྱ་མིན་པ་ཅུང་ཟད་ཀྱང་ཡོད་པ་མིན་ཏེ། དེ་འགྲུབ་པའི་གེགས་མེད་ཅིང་མཐུན་རྐྱེན་ཚང་བའི་ཕྱིར། ལྔ་པ་ནི། ཅིའི་ཕྱིར། བྱང་ཆུབ་སེམས་དཔའ་དེ་ཕྱིར་མི་ལྡོག་པ་ཡིན་ན་མྱ་ངན་ལས་འདས་པར་མི་འགྲོ་ཞེ་ན། ཟབ་པ་དང་རྒྱ་ཆེ་བའི་རླབས་ཆེན་ཡིད་ཅན་གྱི་བྱང་སེམས་དེ་ལ་སྲིད་པ་དང་། མྱ་ངན་ལས་འདས་པ་ལ་དོར་བྱ་དང་བླང་བྱའི་ཁྱད་པར་ཅུང་ཟད་ཀྱང་ཡོད་པ་མིན་ཏེ། དེ་ནི་འཁོར་བ་འདི་ན་འཁོར་བ་ནའང་སྐྱེ་རྒ་ན་འཆིའི་སྡུག་བསྔལ་གྱི་གནོད་པ་ཡོད་པ་མིན་པའི་ཕྱིར་ཏེ། ཆུའི་པདྨ་ལྟར་འཁོར་བའི་མཚོར་ཡིད་ཉོན་མོངས་པའི་དྲི་མ་དག་གིས་མི་གོས་པའི་ཕྱིར་རོ། །དྲུག་པ་ནི། བྱང་ཆུབ་ཀྱི་སེམས་དང་པོ་ཐོབ་པ་ནས་བཟུང་སྟེ། བྱང་ཆུབ་སེམས་དཔའ་རྣམས་ཕལ་ཆེར་འཁོར་ལོས་སྒྱུར་རྒྱལ་སོགས་སུ་འགྱུར་རོ་ཞེས་བྱ་བ་འདི་ལ་རྒྱུ་ཅི་ཡོད་ཅེ་ན། བྱང་ཆུབ་སེམས་དཔའ་གང་རྒྱུ་མཚན་ཅིའི་ཕྱིར་འཁོར་ལོས་སྒྱུར་རྒྱལ་སོགས་ཀྱི་སྒོ་ནས་འཇིག་རྟེན་ཀུན་གྱི་མངའ་བདག་ཏུ་འགྱུར་བ་མིན་ཏེ་ཀུན་གྱི་མངའ་བདག་ཏུ་འགྱུར་ཏེ། དུས་ཀུན་གྱི་ཚེ་སེམས་དབང་ཉིད་ལས་ཏེ། ཚོགས་གཉིས་ཀྱི་སྟོབས་ལས་བསམ་བཞིན་དུ་སྐྱེ་བ་ཡོངས་སུ་ལེན་པ་ཡིན་པའི་ཕྱིར་རོ། །གསུམ་པ་ནི། མོས་པ་དམན་པའི་གང་ཟག་ཁ་ཅིག དེ་བཞིན་གཤེགས་པ་ནི་ཐམས་ཅད་མཁྱེན་པ་མིན་ཏེ། སྐྱེས་བུ་ཉིད་ཡིན་པའི་ཕྱིར། མི་གཞན་བཞིན་ནོ་ཞེས། དེ་བཞིན་གཤེགས་པ་ལ་སྐུར་བ་འདེབས་པར་ཡང་བྱེད་དོ། །འདི་དགག་པ་ལ་དམ་བཅའ་ལ་བརྟག གཏན་ཚིགས་ལ་བརྟག དེ་ལ་རྩོད་པ་སྤང་བ། གཏན་ཚིགས་མ་ངེས་པར་བསྟན་པ། དེའི་ཉེས་སྤོང་དགག་པ་དང་ལྔ་ལས། དང་པོ་ནི། ཆོས་ཅན་དང་བསྒྲུབ་བྱའི་ཆོས་བརྗོད་པའི་ཚིག་གི་དོན་གཉིས་གཅིག་ན་བཟློས་ལ། ཐ་དད་ན། དམ་བཅའ་མི་འགྲུབ་པར་འགྱུར་རོ། །བརྗོད་དུ་མེད་ལ་ཡང་། དོན་བརྗོད་དུ་མེད་ན། ཚིག་གོ་བྱེད་དུ་མི་འགྱུར། གཅིག་ཐ་དད་བརྗོད་དུ་མེད་ན། གཞི་མ་གྲུབ་པར་འགྱུར་རོ། །གཉིས་པ་ནི། རྟགས་དང་དམ་བཅའི་དོན་གཅིག་ན་བསྒྲུབ་བྱ་དང་མཚུངས། ཐ་དད་ན། འབྲེལ་པ་མེད་པས་གོ་བྱེད་མིན་པར་འགྱུར་རོ། །འདི་ཡང་གྲུབ་ན། དཔྱད་བཟོད་དུ་གྲུབ་དགོས་པས་བདེན་པའི་གཅིག་ཐ་དད་དཔྱད་ནས་འགོག་པ་ཡིན་ནོ། །གསུམ་པ་ལ་གཉིས་ཀྱི། ལྟག་ཆོད་དུ་ཐལ་བ་སྤང་བ་ན། ལྟག་ཆོད་དུ་འགྱུར་བ་མིན་ཏེ། གཉིས་ཀ་ལ་གྲུབ་པའི་ལན་མེད་པའི་ཕྱིར། དེའི་རྒྱུ་མཚན་ནི་གཉིས་ཀ་ལ་གྲུབ་པའི་ཆོས་གང་ཡང་མེད་པའི་ཕྱིར། འདི་ཡང་ཁས་བླངས་ཀྱིས་སྒྲུབ་པ་ཡིན་ཏེ། ཐམས་ཅད་དང་བདག་གཞན་རྣམས་རིགས་པས་དཔྱད་ནས་འཇོག་ཅིང་། དེ་ཡང་དཔྱད་ན་རྣམ་པ་ཀུན་ཏུ་མི་རྙེད་པའི་ཕྱིར། གཉིས་པ་འཇིག་རྟེན་དང་འགལ་བ་སྤང་བ་ན། འཇིག་རྟེན་དང་འགལ་བ་ཡང་མིན་ཏེ། ཁྱོད་ནི་ཐམས་ཅད་དཔྱད་ནས་འཇོག་པས་མ་དཔྱད་པར་འཇུག་པ་འཇིག་རྟེན་པའི་ཕྱོགས་བཀག་པ་ཡིན་ལ། བདག་གིས་དེ་བཀག་པས་མ་དཔྱད་པར་གྲུབ་པ་འཇིག་རྟེན་པའི་ལུགས་གྲུབ་པའི་ཕྱིར་དང་། གནས་ཚུལ་སེམས་པ་ན་ཁྱོད་འཇིག་རྟེན་གཉིས་ཀའི་ལུགས་ལས་འདས་པའི་ཕྱིར། བཞི་པ་ནི། མ་དཔྱད་པར་གྲུབ་པ་འཇིག་རྟེན་པའི་ཕྱོགས་བསལ་ནས་རྗེས་སུ་དཔོག་པ་གཙོ་བོར་བྱེད་པ་འདི་ལ་ནི། གཏན་ཚིགས་མ་ངེས་པའི་སྐྱོན་མང་པོར་འགྱུར་ཏེ། རང་གི་མ་ཡང་བསྒྲོད་བྱ་ཡིན་པར་འགྱུར་ཏེ། བུད་མེད་ཉིད་ཡིན་པའི་ཕྱིར། རང་གི་ཆུང་མ་བཞིན། རིག་བྱེད་ཀྱི་སྒྲ་ཡང་ཚད་མར་མི་འགྱུར་ཏེ། སྒྲ་ཉིད་ཡིན་པའི་ཕྱིར། སྨྱོན་པའི་སྒྲ་བཞིན། དཔྱོད་པ་པ་ནི་བྲམ་ཟེར་མི་འགྱུར་ཏེ། ལག་པ་དང་ལྡན་པའི་ཕྱིར། ཉ་པ་ལ་སོགས་པ་བཞིན་ནོ། །ལྔ་པ་ནི། གཏན་ཚིགས་དེ་དག་གི་དམ་པའི་དོན་ལ་འཇིག་རྟེན་གྱི་གནོད་པ་ཞུགས་པའི་ཕྱིར། ཞེས་ཀྱང་བརྗོད་མི་ནུས་སོ། །འཇིག་རྟེན་གྱི་མཐོང་བ་ཚད་མ་ཉིད་དུ་ཐལ་བའི་ཕྱིར་རོ། །འདོད་ན། དེ་བཞིན་གཤེགས་པའི་བསམ་གྱིས་མི་ཁྱབ་པའི་མཐུ་ཡང་ཡོད་ཅེས་ངེས་པར་རྟོགས་པར་བྱ་སྟེ། ཕུལ་དུ་འགྲོ་བ་ཆུང་ངུ་དང་ཡང་འབྲིང་ལས་ཆེན་པོ་དང་དེ་ལས་ཆེས་ཕུལ་དུ་འགྲོ་བ་འགའ་ཞིག་འཇིག་རྟེན་འདིར་ཡང་སྣང་བའི་ཕྱིར་ཏེ། རིགས་ཀྱི་ཕུལ་དུ་བྱུང་བ་བྲམ་ཟེ། སྐྱེ་གནས་ཀྱི་ཕུལ་དུ་བྱུང་བ་སྲིད་རྩེ། རིའི་ཕུལ་དུ་བྱུང་བ་ལྷུན་པོ། རྒྱལ་པོའི་ཕུལ་དུ་བྱུང་བ་འཁོར་ལོས་སྒྱུར་རྒྱལ་ལ་ཐུག་པ་ཡིན་ཞེས་འཇིག་རྟེན་ན་མཐོང་བའི་ཕྱིར་དང་། དེ་ཡོད་ན་དེ་བཞིན་གཤེགས་པའི་ཕུལ་དུ་བྱུང་བ་ཐམས་ཅད་མཁྱེན་པའི་ཡེ་ཤེས་ཀྱི་མཐར་ཐུག་པ་ཡང་གྲུབ་པའི་ཕྱིར་རོ། །གལ་ཏེ་སེམས་ཅན་འདི་དག་ཅིའི་ཕྱིར་ཕལ་ཆེར་ཐེག་པ་ཆེན་པོ་ལ་སྐྲག་ཅེ་ན། རྟེན་འབྲེལ་ཟབ་མོ་རྣམ་པར་འབྱེད་མི་ནུས་པའི་བླུན་པོ་དག་ཤིན་ཏུ་ཟབ་པའི་ཆོས་བདག་དང་བདག་གི་མེད་པ་ལ་སྐྲག་པར་འགྱུར་ཏེ། བླུན་པའི་རང་བཞིན་ཅན་ཡིན་པས་རྟེན་འབྲེལ་གྱི་དོན་རྣམ་པར་འབྱེད་མི་ནུས་པའི་ཕྱིར། དེ་བཞིན་དུ་བློ་ཞན་ཞིང་མོས་པ་མེད་པ་ལ་ཤིན་ཏུ་རྨད་དུ་བྱུང་བ་ཐེག་པ་ཆེན་པོའི་ཆོས་ལ་སྐྲག་པ་སྐྱེ་སྟེ། དེ་ལ་མོས་པ་དམན་པ་ཉིད་ཀྱི་ཕྱིར། གཉིས་པ་ནི། རྣལ་འབྱོར་སྤྱོད་པ་བཞི་བརྒྱ་པ་ལས་བྱང་ཆུབ་སེམས་དཔའི་སྤྱོད་པ་བསྟན་པ་སྟེ་རབ་ཏུ་བྱེད་པ་ལྔ་པའི་ཚིག་དོན་བཤད་ཟིན་ཏོ།། ༈ །།གཉིས་པ་སྤྱོད་པའི་མི་མཐུན་ཕྱོགས་ལ། སྤྱོད་པའི་གེགས་ཉོན་མོངས་པ་སྤོང་བའི་ཐབས་བསྟན་པ་དང་། དེའི་ཡུལ་དཔྱད་པ་གཉིས་ཀྱི། དང་པོ་ལ། རབ་བྱེད་ཀྱི་གཞུང་བཤད་པ་དང་། རབ་བྱེད་ཀྱི་མཚན་བསྟན་པའོ། །དང་པོ་ལ། གཉེན་པོ་ལ་ལོག་པར་རྟོག་པ་དགག ཉོན་མོངས་པ་སོ་སོའི་སྤོང་ཐབས། ཐུན་མོང་དུ་དྲུང་ནས་འབྱིན་པའི་གཉེན་པོ་བསྟན་པ་དང་གསུམ་གྱི། དང་པོ་ནི། བྱང་ཆུབ་སེམས་དཔས། རྒུད་པ་ཐམས་ཅད་ཀྱི་གནས་འཁོར་བ་ཡིན་ནོ་ཞེས་རིག་པར་བྱ་སྟེ། དེ་བཅད་པའི་ཕྱིར་སྒྲིམ་དགོས་ལ། དེ་ལའང་རྒྱུ་ལས་དང་ཉོན་མོངས་པ་ཡིན་པས་དེ་སྤོང་བའི་ཐབས་ལ་གདུལ་བྱ་སྦྱར་བར་བྱའོ། གལ་ཏེ་ཉོན་མོངས་པ་སྤང་བྱ་ཡིན་ན། རབ་ཏུ་བྱུང་བ་རྣམས་ལ་གཙུག་ལག་ཁང་དང་། ཟས་གོས་ལ་སོགས་པ་ཕུན་སུམ་ཚོགས་པ་ལ་ལོངས་སྤྱོད་པ་གནང་བ་མི་རིགས་ཏེ། དེ་དག་ལས་བདེ་བ་འཕེལ་ཞིང་། བདེ་བས་འདོད་ཆགས་འཕེལ་བའི་ཕྱིར། དེས་ན་འདོད་ཆགས་སྤོང་བ་ལ། དེ་དག་སྤངས་ཏེ། ལུས་རླུང་དང་། ཉི་མའི་ཚ་གྲང་དང་། སྐྲ་འབལ་བ་ལ་སོགས་པའི་སྡུག་བསྔལ་བསྲན་ནུས་པའི་དཀའ་ཐུབ་ཅན་དུ་བྱ་དགོས་སོ་ཞེ་ན། ཡུལ་ཕུན་སུམ་ཚོགས་པ་ལ་ལོངས་སྤྱད་པས་ཅི་སྟེ་བདེ་བའི་རྐྱེན་བསྟེན་པ་དཀའ་ཐུབ་ཅན་མ་ཡིན་ན། སྐྲ་འབལ་བ་སོགས་ཀྱི་སྡུག་བསྔལ་གྱི་རྐྱེན་བསྟེན་པའང་དཀའ་ཐུབ་ཅན་རྒྱུ་མཚན་ཅིས་ཡིན་ཏེ་མིན་པར་ཐལ། དེས་སྡུག་བསྔལ་དང་སྡུག་བསྔལ་གྱིས་ཁྲོ་བ་འཕེལ་བའི་ཕྱིར། དེས་ན་དཀའ་ཐུབ་ཅན་ནི་ཉོན་མོངས་ལ་སྲན་བཟོད་ཅིང་། ཉོན་མོངས་པ་ཕར་ལ་གདུང་བར་བྱེད་པ་གཅིག་དགོས་པས་ལུས་སྡུག་བསྔལ་གྱིས་གདུང་བ་ནི་དཀའ་ཐུབ་ཅན་མིན་ནོ། གཞན་ཡང་། ཆགས་སྡང་ནི་བདེ་སྡུག་མྱོང་བར་འགྱུར་བའི་ཡུལ་ཉེ་བ་ཙམ་ལས་སྐྱེ་བ་མིན་ཏེ། ཚུལ་མིན་ཡིད་བྱེད་ཀྱི་རྣམ་རྟོག་ལ་ལྟོས་པའི་ཕྱིར་རོ། །གཞན་དུ་ན། དགྲ་བཅོམ་པ་ལ་ཡང་དེ་སྐྱེ་བར་ཐལ་བའི་ཕྱིར་རོ། །སྦྱངས་པའི་ཡོན་ཏན་དང་། ཡོ་བྱད་བསྙུང་བ་བསྟེན་པའི་དགེ་སློང་འདོད་ཆགས་ཅན་ལ་ཡང་ཆགས་པ་སྐྱེ་བར་མི་འགྱུར་ཏེ། བདེ་བ་མྱོང་བར་འགྱུར་བའི་ཡུལ་ཉེ་བ་མེད་པའི་ཕྱིར་རོ། །གཙུག་ལག་ཁང་སོགས་གྱ་ནོམ་པ་ལ་ལོངས་སྤྱོད་པའི་ཞེ་སྡང་ཅན་ལ་ཡང་ཞེ་སྡང་འབྱུང་བར་མི་འགྱུར་ཏེ། ཡུལ་གྱ་ནོམ་པ་ལ་ལོངས་སྤྱོད་པའི་ཕྱིར་རོ། །དེས་ན། ཤཱཀྱ་པ་རྣམས་ཁོ་ན་དཀའ་ཐུབ་ཅན་ཡིན་ཏེ། འདོད་ཆགས་ཅན་ཡང་ཐབས་ཀྱིས་ཉོན་མོངས་པ་གདུང་བ་ལ་ཞུགས་པའི་ཕྱིར་རོ། །ཕྱི་རོལ་པ་རྣམས་ནི་མིན་ཏེ། རྨོངས་པས་བསྟན་པའི་རྗེས་སུ་འགྲོ་བས་རྟག་ཏུ་ཉོན་མོངས་པའི་གདུང་བས་གདུངས་པའི་ཕྱིར་རོ། །གཉིས་པ་ལ། སོ་སོའི་སྤོང་ཐབས་ཐུན་མོང་དུ་བསྟན། སོ་སོར་བསྟན། ཉོན་མོངས་པ་ཅན་གྱི་གང་ཟག་གི་མཚན་ཉིད་བསྟན། ཁོང་ཁྲོ་སྤོང་བའི་ཐབས་བྱེ་བྲག་ཏུ་བསྟན་པ་དང་བཞི་ལས། དང་པོ་ལ། བྱེད་ལས་ཤེས་པ་དང་། ཉེས་དམིགས་ཤེས་པ་དང་། འགལ་བའི་ཚུལ་ཤེས་པ་དང་། འབྱུང་བའི་དུས་ཤེས་པའི་སྒོ་ནས་སྤོང་བ་དང་བཞི་ལས། དང་པོ་ནི། ཉོན་མོངས་པ་སོ་སོའི་བྱེད་ལས་ཤེས་པར་བྱས་ནས་དེའི་གཉེན་པོ་བསྟེན་པར་བྱ་སྟེ། དེ་ལ་འདོད་ཆགས་ནི་སྡུད་པའི་བྱེད་ལས་ཅན་ཏེ། ཆགས་པས་སེམས་ཅན་དང་སེམས་ཅན་མིན་པའི་དངོས་པོ་ཡང་དག་པར་འཛིན་པར་བྱེད་པའི་ཕྱིར། ཁྲོ་བ་ནི་རྩོད་པའི་ལས་ཅན་ཏེ། ཀུན་ནས་མནར་སེམས་ཀྱིས་ཡུལ་ལ་རྒྱབ་ཀྱིས་ཕྱོགས་པའི་ཕྱིར་རོ། །གཏི་མུག་ནི་ཉོན་མོངས་པ་གསོས་འདེབས་པའི་བྱེད་ལས་ཅན་ཏེ། སྤང་གཉེན་གྱི་སྐྱོན་ཡོན་ལ་ཤིན་ཏུ་རྨོངས་པའི་ཕྱིར་རོ། །དཔེར་ན། རླུང་ནི་འབྱུང་བ་ཀུན་ལ་གསོས་འདེབས་པར་བྱེད་དེ། མེ་སྤར། ཆུ་གྲང་། ས་སྲ་བ་ཉིད་དུ་བྱེད་པའི་ཕྱིར་རོ། །དེ་བཞིན་དུ་གཏི་མུག་ཀྱང་ཡིན་ནོ། །གཉིས་པ་ནི། འདོད་ཆགས་སོགས་སྤོང་བའི་ཐབས་ཡོད་ཀྱང་སྤང་བྱ་མིན་ནོ་ཞེ་ན། སྤང་བྱ་ཡིན་ཏེ། སྡུག་བསྔལ་གྱི་གཞི་ཡིན་པའི་ཕྱིར། འདི་ལྟར། འདོད་ཆགས་ནི་ཡུལ་སྡུག་པ་དང་མ་ཕྲད་པ་ལས་སྡུག་བསྔལ་བའི་རྒྱུ་ཡིན་ཏེ། ཡུལ་སྡུག་པ་ལ་ལྷག་པར་ཆགས་པས་དེ་དང་མ་ཕྲད་པ་ན་སྡུག་བསྔལ་སྐྱེ་བའི་ཕྱིར། ཁོང་ཁྲོ་ནི། དགྲ་གཞོམ་པའི་དཔུང་མེད་པ་ལས་སྡུག་བསྔལ་བའི་རྒྱུ་ཡིན་ཏེ། དགྲ་གཞོམ་པར་འདོད་པའི་རྣམ་པ་ཅན་ཡིན་པས་དེ་མ་ནུས་པ་ན་སྡུག་བསྔལ་སྐྱེ་བའི་ཕྱིར། གཏི་མུག་ནི་ཡོངས་སུ་མི་ཤེས་པ་ལས་སྡུག་བསྔལ་གྱི་རྒྱུ་ཡིན་ཏེ། ཤེས་པར་འདོད་ཅིང་ཞིབ་མོར་མ་ཤེས་པ་ལས་སྡུག་བསྔལ་འབྱུང་བའི་ཕྱིར། མ་ཕྲད་པ་སོགས་ཀྱི་སྒོ་ནས་དུག་གསུམ་པོ་དེ་དག་སྡུག་བསྔལ་བ་ཡིན་ཡང་དུག་གསུམ་དེ་དག་གིས་ཟིལ་གྱིས་མནན་པས་དེ་དག་སྡུག་བསྔལ་དུ་མི་རྟོགས་པའི་སྐྱེས་བུ་འདི་ནི། འདིར་ཆེས་སྡུག་བསྔལ་བ་ཡིན་ཏེ། སྡུག་བསྔལ་ཆེན་པོ་དང་ལྡན་ཡང་ཉོན་མོངས་པས་ཟིལ་གྱིས་མནན་པས་གནས་ཚུལ་ལ་རྨོངས་པའི་ཕྱིར་རོ། །གསུམ་པ་ནི། གཏི་མུག་ཆགས་སྡང་དང་ཕྲད་པ་ལྟར། དེ་གཉིས་ལ་ཕྲད་པ་ཡོད་དམ་ཞེ་ན། ཇི་ལྟར་བད་ཀན་ཤས་ཆེ་བ་ལ་མཁྲིས་པ་ཤས་ཆེ་བ་དང་ལྷན་ཅིག་ཕྲད་པ་མེད་དེ། བད་ཀན་ཆུ། མཁྲིས་པ་མེ་ལས་གྱུར་པའི་ཕྱིར། དེ་བཞིན་དུ་ཁྲོ་བ་ལ་འདོད་ཆགས་དང་ལྷན་ཅིག་ཕྲད་པ་ཡོད་པ་མིན་ཏེ། འདོད་ཆགས་ཆགས་པ་དང་། ཁྲོ་བ་རྒྱབ་ཀྱིས་ཕྱོགས་པའི་རྣམ་པ་ཅན་ཡིན་པས་ཕན་ཚུན་རྣམ་པ་འགལ་བའི་ཕྱིར་རོ། །དེ་ལྟར་ཕན་ཚུན་འགལ་བར་ཤེས་ནས་སློབ་མ་འཆོས་པའི་སློབ་དཔོན་གྱིས་འདོད་ཆགས་ཅན་བྲན་བཞིན་ལས་ཀྱིས་བཀོལ་བར་བྱ་སྟེ་གང་གི་ཕྱིར་མི་ཕངས་པར་བཀོལ་བ་ཉིད་འདོད་ཆགས་དེ་འཇོམས་པའི་སྨན་ཡིན་པའི་ཕྱིར་རོ། །ཁྲོ་བ་ཅན་ལ་རྗེ་བོ་བཞིན་དུ་རིམ་གྲོ་བྱེད་པའི་ཚུལ་གྱིས་བསྐྱང་བར་བྱ་སྟེ། དེ་འཇོམས་པའི་སྨན་ཕངས་པ་ཉིད་ཡིན་པའི་ཕྱིར་རོ། །བཞི་པ་ནི། འདི་དག་གི་སྐྱེ་བའི་དུས་ཀྱང་ཉེ་བར་ཟིན་པར་བྱ་སྟེ། དུས་དང་རྗེས་སུ་འཚམ་པར་གཉེན་པོ་བསྟེན་པར་བྱའོ། །དེ་ལ་ཉིན་ལ་རིམ་པ་གསུམ་ཡོད་པའི། དང་པོར་གཏི་མུག་ཡང་དག་པར་འབྱུང་སྟེ། ནང་པར་གཉིད་ཀྱི་འཕྲོ་དང་བཅས་པ་ཉིད་ཀྱིས་རྨུགས་པའི་རྒྱུ་ཕལ་ཆེ་བའི་ཕྱིར་རོ། །བར་དུ་ཁྲོ་བ་འབྱུང་བར་འགྱུར་ཏེ། ཚོལ་ཁྲོའི་སྡུག་བསྔལ་གྱི་འཁོར་ལོ་ལ་ཞོན་ཏེ། བཀྲེས་སྐོམ་གྱིས་དུབ་པ་སོགས་ཁྲོ་བའི་རྒྱུ་ཕལ་ཆེ་བའི་ཕྱིར། ཕྱི་དྲོ་ནི་འདོད་ཆགས་འབྱུང་བར་འགྱུར་ཏེ། དུབ་པའི་ཚེགས་དང་བྲལ་ཞིང་དབང་བོ་ཡོངས་སུ་ཚིམས་པ་ན་དགེ་བའི་ནོར་འཕྲོག་པར་བྱེད་པའི་འདོད་ཆགས་ཀྱི་ཆོམ་རྐུན་འབྱུང་བའི་རྒྱུ་ཕལ་ཆེ་བའི་ཕྱིར། གཉིས་པ་ལ། འདོད་ཆགས། ཁོང་ཁྲོ། གཏི་མུག་སྤོང་བའི་ཐབས་བསྟན་པ་དང་གསུམ་ལས། དང་པོ་ནི། འདོད་ཆགས་མཛའ་བོའི་ཚུལ་དུ་ཞུགས་ཏེ་འཇིག་རྟེན་སླུ་བར་བྱེད་པ་ལ་འཁྲིག་པས་སྡུག་བསྔལ་གྱི་རྒྱུར་མི་ལྟ་བ་དག་ལ་དེ་ལས་བསྒྲིམས་ཏེ་སྤོང་དགོས་སོ་ཞེས་བསྟན་པའི་ཕྱིར་བཤད་པ། སྐྱེས་བུ་ཁྱོད་འདོད་ཆགས་དེ་འཇིགས་པའི་གནས་ཡིན་ཡང་དེ་ལ་མི་འཇིགས་པའི་རྒྱུ་མཚན་ཡོད་དེ། དེ་མཛའ་བོ་མིན་ཡང་མཛའ་བོ་འདྲ་བར་འཇུག་པའི་རྒྱུ་མཚན་དེས་ན་མི་འཇིགས་པའི་ཕྱིར་རོ། །དེས་ན་དེ་ལ་ཁྱད་པར་དུ་བསྒྲིམས་ཏེ་སྤང་བར་བྱ་བ་ཡིན་ཏེ། དགེ་བའི་སྲོག་འཕྲོག་པར་བྱེད་པས་གནོད་བྱེད་ཡིན་པའི་ཕྱིར་མི་ཕན་ཡང་མཛའ་བཤེས་ཀྱི་ཚུལ་གྱིས་ཕན་པ་ལྟར་སྟོན་པའི་ཕྱིར། དབྱེ་བ་ཤེས་ནས་སྤོང་བ་ནི། འདོད་ཆགས་ལ་བསྒྲུབ་དཀའ་བ་དང་སླ་བ་གཉིས་ཡོད་དེ། སྔོན་གོམས་པའི་སྐལ་མཉམ་གྱི་རྒྱུ་ལས་སྐྱེ་བར་འགྱུར་བ་དང་། སྡིག་གྲོགས་སོགས་འཕྲལ་གྱི་རྐྱེན་ལས་ཀྱང་སྐྱེ་བ་གཉིས་ཡོད་པའི་ཕྱིར་དང་། རྐྱེན་ལས་སྐྱེས་པ་གང་ཡིན་པ་དེ་ནི་སྤོང་བའི་ཐབས་བསྒྲུབ་སླ་སྟེ། རྐྱེན་སྤངས་པ་ཉིད་ལས་དེ་མི་སྐྱེ་བའི་ཕྱིར། ཅིག་ཤོས་རྒྱུ་ལས་བྱུང་བ་ནི་སྤང་བའི་ཐབས་སླ་བ་མིན་ཏེ། རྩ་བ་གཏིང་ཚུགས་པ་ཉིད་ཀྱི་ཕྱིར་རོ། །གཉིས་པ་ནི། ཁྲོ་བ་ཐམས་ཅད་བཏང་བ་ལའང་འཇུག་པར་བྱ་སྟེ། ཁྲོ་བ་ནི་འདོད་ཆགས་ལས་ཉེས་པ་ཆེས་ཆེ་བའི་ཕྱིར་ཏེ། འདི་ལྟར། དེ་ནི་དམ་པོར་འཛིན་པས་བརྟན་པ་དང་། ཤ་འཁོན་མང་ཞིང་རང་གཞན་གྱི་རྒྱུད་བསྲེག་པས་ངེས་པར་མི་དགེ་བར་འགྱུར་ཞིང་། གཞན་ལ་གནོད་པ་དང་། རང་གི་བཞིན་གྱི་མདོག་ངན་པར་བྱེད་པ་སོགས་ཉེས་པ་ཆེན་པོ་བྱེད་པའི་ཕྱིར་རོ། །སྔར་བཤད་པ་དེ་ལྟར། ཉོན་མོངས་པ་རྣམས་ཀྱི་དབྱེ་བ། ཉེས་དམིགས། གཞི་དང་། སྤོང་བའི་ཐབས་རྣམ་པ་ཀུན་ཏུ་ཤེས་པར་བྱས་ནས་དེའི་གཉེན་པོ་བསྟེན་པ་ལ་དོན་ཡོད་དེ། དེ་ནི་ཉོན་མོངས་པ་རྣམས་མཐར་ཏེ་ཟད་པར་བྱེད་པར་འགྱུར་བའི་ཕྱིར་རོ། །གསུམ་པ་ནི། གཏི་མུག་གི་མཚན་ཉིད་ཀྱི་རྣམ་པར་དབྱེ་བ་བརྗོད་པར་བྱ་སྟེ། འདོད་ཆགས་ལ་སོགས་པ་དག་ཀྱང་གཏི་མུག་གི་ཡུལ་ལས་ཐ་མི་དད་པར་འཇུག་སྟེ། གཏི་མུག་གི་དངོས་པོ་བདེན་པའི་རང་གི་ངོ་བོ་སྒྲོ་བཏགས་པའི་ཡུལ་ལ་སྡུག་པ་དང་། མི་སྡུག་པ་ལ་སོགས་པའི་ཁྱད་པར་སྒྲོ་འདོགས་པའི་རྣམ་པར་འཇུག་པའི་ཕྱིར་རོ། །གཏི་མུག་ནི་ཉོན་མོངས་པ་ཀུན་ལ་རྟེན་གྱི་སྒོ་ནས་གནས་པར་གྱུར་ཏེ། ཉོན་མོངས་ཐམས་ཅད་གནས་ཚུལ་ལ་རྨོངས་པའི་དབང་གིས་འཇུག་པས་དེ་དག་གི་གནས་སྐབས་ལ་གཏི་མུག་གཙོ་བའི་ཕྱིར་རོ། །དཔེར་ན། ལུས་ཀྱི་གནས་སྐབས་ཀྱི་མིག་ལ་སོགས་པའི་དབང་པོ་ཀུན་ལ་ལུས་རྟེན་དུ་ཡོད་པ་བཞིན་ནོ། །དེའི་ཕྱིར་གཏི་མུག་བཅོམ་པས་ཉོན་མོངས་པ་ཐམས་ཅད་ཀྱང་བཅོམ་པར་འགྱུར་ཏེ། རྟེན་མེད་ན་བརྟེན་པ་མེད་པའི་ཕྱིར་དང་། ཡུལ་ལ་བདེན་པར་སྒྲོ་འདོགས་པ་མེད་ན། དེའི་ཁྱད་པར་སྡུག་མི་སྡུག་སོགས་སུ་སྒྲོ་འདོགས་པའང་མི་འབྱུང་བའི་ཕྱིར་རོ། །དཔེར་ན། ལུས་དབང་ཉམས་ན་དབང་པོ་གཞན་རྣམས་ཀྱང་ཉམས་པ་བཞིན་ནོ། །འོ་ན་གཏི་མུག་འདི་ཇི་ལྟར་སྤོང་ཞེ་ན། རྟེན་ཅིང་འབྲེལ་པར་འབྱུང་བའི་རང་བཞིན་སྟོང་པ་ཉིད་མངོན་སུམ་དུ་མཐོང་བའི་བློ་ནི་གཏི་མུག་སླར་མི་འབྱུང་བའི་ཚུལ་གྱིས་སྤོང་བའི་གཉེན་པོ་ཡིན་ཏེ། དེ་ནི་ཡུལ་བདེན་མེད་དུ་རྟོགས་ཤིང་གཏི་མུག་གིས་བདེན་པར་འཛིན་པས་འཛིན་སྟངས་འགལ་ཞིང་སྟོང་པ་ཉིད་ནི་ཡུལ་གྱི་ཆོས་ཉིད་ཡིན་པའི་ཕྱིར་རོ། །རྟེན་འབྲེལ་མཐོང་ན་གཏི་མུག་སྤོང་ཞིང་། དེ་སྤངས་པས་ཉེས་པ་ཐམས་ཅད་སྤོང་བ་དེའི་ཕྱིར་འབད་པ་ཀུན་གྱིས་བསྟན་བཅོས་འདིར་རྟེན་འབྲེལ་གྱི་གཏམ་དེ་ཁོ་ན་བསྙད་པར་བྱ་སྟེ། མ་རིག་པ་སྤོང་བའི་ཐབས་ཡིན་པ་ཉིད་ཀྱིས་རྟེན་འབྲེལ་སྟོན་པ་དོན་ཆེ་བ་ཡིན་པའི་ཕྱིར། སྟོང་ཉིད་ཡུལ་གྱི་ཆོས་ཉིད་དུ་སྟོན་པ་ནི། ཕྱི་ནང་གི་འདུ་བྱེད་རྣམས་རང་བཞིན་གྱིས་གྲུབ་ན་རྒྱུ་རྐྱེན་ལ་མི་ལྟོས་པས་ཁྱབ་སྟེ། གྲུབ་ཟིན་སླར་འབྱུང་བ་དོན་མེད་པའི་ཕྱིར་ཞེས་པའི་ཁྱབ་པ་དང་། ཕྱི་ནང་གི་འདུ་བྱེད་དེ་དག་ནི་ས་བོན་དང་མ་རིག་པ་སོགས་ལས་བྱུང་བའི་ཕྱིར་རྟེན་ཅིང་འབྲེལ་འབྱུང་ཡིན་པའི་ཕྱོགས་ཆོས་བསྒྲུབ་པ་དང་། གང་རྟེན་འབྲེལ་ཡིན་པ་དེ་རང་བཞིན་གྱིས་སྟོང་སྟེ། སྤྲུལ་པ་དང་། གཟུགས་བརྙན་བཞིན། མྱུ་གུ་སོགས་ཕྱི་ནང་གི་འདུ་བྱེད་རྣམས་ཀྱང་རྟེན་ཅིང་འབྲེལ་འབྱུང་ཡིན་ནོ། ཞེས་པའི་ཁྱབ་བྱེད་འགལ་དམིགས་ཀྱི་གཏན་ཚིགས་རྣམས་འགྲེལ་བར་བཤད་དོ། །གསུམ་པ་ལ། གལ་ཏེ་འདོད་ཆགས་ལ་སོགས་པ་རྣམས་ཀྱི་སྤང་ཐབས་སྨྲས་ན། དེ་རྣམས་ལ་སྤྱོད་པའི་སེམས་ཅན་དག་གི་མཚན་ཉིད་ཇི་ལྟ་བུ་ཞེ་ན། དེ་དག་གི་མཚན་ཉིད་ནི་རྟག་ཏུ་ས་འཛིན་པའི་གར་དང་། སོགས་པ་བཞད་གད་དང་། བྱུག་པ་དང་། རྒྱན་དང་། ཁ་དོག་སོགས་ལ་དགའ་བ་དང་། གཏོང་བ་པོ་དང་། ཟ་བ་པོ་དང་། གཙང་སྦྲ་ལ་དགའ་བར་འགྱུར་བ་དེ་འདྲ་བ་ལ་སོགས་པའི་མཚན་ཉིད་རྣམས་ནི་རང་རྒྱུད་ལྡན་གྱི་མི་ལ་སོགས་པ་རྣམས་འདོད་ཆགས་ཅན་མཚོན་བྱེད་ཡིན་ཏེ། དེར་རྟོགས་པར་བྱེད་པའི་གཏན་ཚིགས་ཡིན་པའི་ཕྱིར། བཟློག་པ་དག་ནི་ཞེ་སྡང་དང་། འདྲེས་མ་དག་ནི་གཏི་མུག་ལ་སྤྱོད་པའི་སྟེ། རྟགས་དེ་དག་གི་སྒོ་ནས་དེ་དག་གི་བསམ་པ་རྗེས་སུ་རྟོགས་པར་བྱའོ། །འདིར་རྟགས་ལ་མཚན་ཉིད་དུ་བསྟན་པ་སྟེ། ཕྱིར་མི་ལྡོག་གི་རྟགས་བཞིན་ནོ། །དེ་དག་འདུལ་བའི་ཐབས་ནི་འདོད་ཆགས་ཅན་ཆགས་པ་མངོན་གྱུར་མགོ་མནོན་པའི་ཐབས་སུ་ཟས་དང་ཆོས་གོས་དང་། གཙུག་ལག་ཁང་དགེ་ལེགས་སྤང་བ་ཐམས་ཅད་སྟེ། ངན་ངོན་ཙམ་ལ་ལོངས་སྤྱོད་ཅིང་། རྟག་ཏུ་བླ་མའི་ཐད་ན་གནས་པར་བྱ་སྟེ། དེ་དག་ནི་འདོད་ཆགས་ཅན་ལ་དེ་སྤོང་བའི་ཐབས་སུ་སངས་རྒྱས་བཅོམ་ལྡན་འདས་རྣམས་ཀྱིས་གསུངས་པའི་ཕྱིར་རོ། །གཙུག་ལག་ཁང་ལ་ཞེན་པའི་གཉེན་པོར། དགོན་པ་པ་དང་། ཤིང་དྲུང་པ། དུར་ཁྲོད་པ། བླ་གབ་མེད་པ་ཉིད་དང་། མལ་སྟན་ལ་ཞེན་པའི་གཉེན་པོར། ཙོག་པུ་པ་དང་། གཞི་ཇི་བཞིན་པ་ཉིད་དང་། ཟས་ལ་ཞེན་པའི་གཉེན་པོར། བསོད་སྙོམས་པ་དང་། གདན་གཅིག་པ་དང་། ཟས་ཕྱིས་མི་ལེན་པ་དང་། གོས་ལ་ཞེན་པའི་གཉེན་པོར། ཆོས་གོས་གསུམ་པ་དང་། ཕྱགས་དར་ཁྲོད་པ་དང་། ཕྱིང་པ་པ་སྟེ། དེ་ལྟར་ན་སྦྱངས་པའི་ཡོན་ཏན་བཅུ་གཉིས་རྣམ་པར་བཞག་ལ། ཆགས་བྲལ་དག་ཀྱང་འདི་རྣམས་ལ་བསྟེན་པ་ནི། ངན་པ་ལ་མོས་པའི་སྐྱེ་བོ་དྭངས་བ་སྐྱེད་ནས་དེ་རྣམས་ལ་ཆོས་བསྟན་པས་ངེས་པར་མྱ་ངན་ལས་འདས་པ་ལ་གཞོལ་བའི་ཆེད་ཡིན་ནོ། །བཞི་པ་ལ། ནུས་པ་ལ་བརྟགས་ནས་ཁྲོ་བ་དགག མི་སྙན་པ་ལ་དང་། ཡོན་ཏན་མེད་པས་དང་། བསོད་ནམས་ཀྱི་བར་ཆད་ཡིན་པས་དང་། ཉམ་ཆུང་འཇོམས་བྱེད་ཡིན་པས་དང་། བཟོད་པའི་ཕན་ཡོན་བསམས་ཏེ་ཁྲོ་བ་དགག་པ་དང་། བཟོད་པ་བསྒོམ་པའི་ཐབས་བསྡུས་ཏེ་བསྟན་པ་དང་བདུན་ལས། དང་པོ་ནི། དེའི་ཉེས་དམིགས་བརྟགས་ཏེ་ཁྲོ་བ་སྤང་བ་ནི། གནོད་བྱེད་ལ་ཁྲོ་བ་མི་རིགས་ཏེ། གནོད་བྱ་འཇོམས་པའི་ནུས་པ་ཡོད་མེད་གཉིས་ལ། གཉིས་ཀ་ལྟར་ནའང་ཁྲོ་བ་མི་རིགས་པའི་ཕྱིར་ཏེ། འདི་ལྟར། གནོད་བྱེད་འཇོམས་པའི་ནུས་པ་མེད་པར་གནོད་བྱ་ལ་ཁྲོ་བ་ནི་དོན་མེད་དེ། དེས་བདག་ཉིད་ལ་བཞིན་གྱི་མདོག་མི་སྡུག་པ་འབའ་ཞིག་བྱེད་ཀྱི་དགོས་པ་གཞན་མེད་པའི་ཕྱིར་ཏེ། ནུས་པ་མེད་པས་གཞན་ལ་གནོད་མི་ནུས་པའི་ཕྱིར། ནུས་པ་ཡོད་པས་གནོད་བྱ་ལ་ཁྲོ་བའི་གང་ཟག་གང་ཡིན་པ་དེ་ནི་ཐ་ཆད་པ་ཞེས་བྱ་སྟེ། གནོད་བྱ་ནུས་མེད་ལ་བརྩེ་བ་མེད་པའི་ཕྱིར་དང་། དེ་ཡང་གནོད་པ་ཐམས་ཅད་ཀྱི་རྒྱུ་ཡིན་པའི་ཕྱིར། གཉིས་པ་ལ། ཕན་འདོགས་བྱེད་ཡིན་པ་ནི། ཡིད་དུ་མི་འོང་བའི་སྒྲ་སྨྲ་བ་པོ་ལ་ཁྲོ་བར་མི་རིགས་ཏེ། དེ་ཐོས་པའི་རྒྱུ་སྔར་བྱས་ཤིང་བསགས་པའི་སྡིག་པ་མཐར་བྱེད་པས་ཏེ་ཟད་པར་བྱེད་པའི་ཕྱིར་རོ། །དེས་ན་དེ་ལ་ཁྲོ་བའི་གང་ཟག་ནི་རྨོངས་ཤིང་དམ་པ་མིན་པ་སྟེ། བླུན་པ་བས་ཀྱང་ཆེས་བླུན་པར་འགྱུར་ཏེ། བདག་ཉིད་རྣམ་པར་དག་པའི་ཐབས་ལ་དེ་མི་འདོད་པར་སླར་ཡང་ཁྲོ་བའི་དྲི་མས་དེ་སྦག་པར་བྱེད་པའི་ཕྱིར་རོ། །གནོད་བྱེད་མིན་པ་ནི། མཉན་པ་ཡིད་དུ་མི་འོང་བ་ནི་རྣམ་རྟོག་ལ་མ་ལྟོས་པར་ངོ་བོ་ཉིད་ཀྱིས་གནོད་བྱེད་མིན་ཏེ། ཡིན་ན་སྨྲ་བ་པོ་ལ་གནོད་དགོས་པ་ལ་དེ་ལྟར་མིན་པའི་ཕྱིར་རོ། །དེས་ན་བདག་ལ་སྨད་དོ་སྙམ་པའི་རྣམ་རྟོག་ལས་བྱུང་བ་ལ་གཞན་ལས་བྱུང་བ་ཡིན་ནོ་སྙམ་དུ་རློམ་པར་ཟད་དེ། དེ་འདྲའི་རྣམ་རྟོག་གི་དབང་གིས་གནོད་ཅིང་ངོ་བོ་ཉིད་ཀྱིས་མི་གནོད་པའི་ཕྱིར་རོ། །གཤེ་བ་པོ་ལ་ཆད་པ་སྟོན་པའི་བསྟན་བཅོས་ཚད་མ་མ་ཡིན་པ་ནི། གལ་ཏེ་གཤེ་བ་པོ་ལ་རང་བཞིན་གྱིས་སྐྱོན་ཡོད་དེ། རིགས་ཀྱི་བསྟན་བཅོས་ལས་གཤེ་བ་པོ་ལ་ཆད་པ་བཤད་པའི་ཕྱིར་རོ་ཞེ་ན། དེའི་བསྟན་བཅོས་ཚད་མ་མིན་ཏེ། ཡིན་ན་ཇི་ལྟར་གཤེ་བ་པོ་ལ་ཆད་པ་བྱ་བར་མངོན་པར་བརྗོད་པ་དེ་བཞིན་དུ་སྙན་པར་སྨྲ་བ་པོ་ལ་མཆོད་པ་བྱ་བར་ཡང་ཅིས་མི་འགྱུར་ཏེ། བརྗོད་པར་རིགས་པ་ལ་མ་བརྗོད་པའི་ཕྱིར་ཏེ། གཤེ་བ་པོ་ལ་ཆད་པ་འོས་ན། སྙན་པར་སྨྲ་བ་པོ་མཆོད་པར་འོས་པས་རྒྱུ་མཚན་མཚུངས་པའི་ཕྱིར། བདེན་བརྫུན་བརྟགས་ནས་ཁྲོ་བ་མི་རིགས་པ་ནི། གལ་ཏེ་གཤེ་བ་པོ་ནིགཞན་གྱི་སྐྱོན་གཞན་ལ་གོ་བར་བྱེད་པས་ཁྲོ་རིགས་སོ་ཞེ་ན། རང་གི་ཡན་ལག་ཉམས་པའི་སྐྱོན་བརྗོད་པའི་སྨྲ་བ་པོ་ལ་ཁྲོ་མི་རིགས་ཏེ། ཁྱོད་ཉིད་སྨད་བྱ་ཡན་ལག་ཉམས་པ་དེ་དེས་མ་སྨྲས་ཀྱང་གང་ཟག་གཞན་གྱིས་ཤེས་པའི་ཕྱིར་རོ། །ཡན་ལག་ཉམས་པ་མིན་པ་ལ་དེར་བརྗོད་པའི་སྨྲ་བ་པོ་ལ་ཁྲོ་མི་རིགས་པ་ལྟ་ཅི་སྨོས་ཏེ། དེ་ནི་ཡང་དག་པ་མིན་པ་བརྫུན་ཚིག་སྨྲས་པས་སྨྲ་བ་པོ་རང་ཉིད་ལ་གནོད་པའི་ཕྱིར་རོ། །གནོད་བྱེད་ཆུང་ངུ་ཡིན་པས་ཁྲོ་མི་རིགས་པ་ནི། གལ་ཏེ་གང་ཟག་རང་ལས་དམན་པ་དག་ལས་མི་སྙན་པ་ཐོས་པ་ལས་ཁྲོ་བ་ཇི་ལྟར་མི་འབྱུང་ཞེ་ན། དམན་པ་དག་ལས་བྱུང་བའི་མི་སྙན་པ་དེ་ལའང་ཁྲོ་མི་རིགས་ཏེ། དམན་པ་ལས་མི་སྙན་པ་ཞེས་བྱ་བ་དེ་ཙམ་ཁོ་ན་ངེས་པར་འབྱུང་བ་མིན་ཏེ། དེ་ལས་གཞན་པའི་གསོད་པ་ལ་སོགས་པ་འབྱུང་བའི་ཕྱིར། དེའི་ཕྱིར་དམན་པ་ལས་བྱུང་བའི་མི་སྙན་པ་ནི་ཡན་གར་བ་ཉུང་ཟད་ལྟ་བུར་སྣང་སྟེ། དེ་ལས་ཆེ་བའི་གནོད་པ་འབྱུང་རིགས་པ་ལ་མི་སྙན་པ་ཙམ་གྱིས་ཡོངས་སུ་ཚིམ་པའི་ཕྱིར་རོ། །གསུམ་པ་ནི། རང་ཉིད་ལ་ཕན་པའི་ཡོད་ཏན་ཅུང་ཟད་ཀྱང་མེད་པའི་ཁྲོ་བ་ལ་གུས་པ་ནི་ཞེན་པ་རྐྱང་པར་ཟད་དེ། གཞན་གནོད་བྱེད་ལ་གནོད་པ་བྱས་པས་བདག་ཉིད་ལ་ཡོན་ཏན་ཅུང་ཟད་ཙམ་ཡང་སྐྱེད་པར་མི་བྱེད་ཀྱང་དེ་ལ་ཁྲོ་བའི་ཕྱིར་རོ། །བཞི་པ་ནི། མཁས་པ་སུ་ཞིག་གཞན་གྱི་གཤེ་བ་ལ་བཟོད་པར་འགྱུར་ཏེ། ཡོན་ཏན་མེད་པའི་ཕྱིར་རོ་ཞེ་ན། ཡོན་ཏན་མེད་པ་མ་གྲུབ་སྟེ། གནོད་བྱེད་ལ་བཟོད་པས་དངོས་པོ་ཡོངས་སུ་གཏོང་བ་ལ་སོགས་པའི་འབད་པ་མེད་པར་ཁྲོ་བའི་སྐབས་མ་ཕྱེ་ཞིང་གནོད་པ་མ་བྱས་པ་ཙམ་གྱིས་བསོད་ནམས་ཆེན་པོ་ཐོབ་པར་འགྱུར་བའི་ཕྱིར། དེས་ན་གང་ཞིག་བསོད་ནམས་ཀྱི་རྒྱུར་གྱུར་པའི་གཤེ་བ་པོ་ལ་ཁྲོ་བའི་གང་ཟག་དེ་དང་མཚུངས་པའི་བླུན་པོ་སུ་ཞིག་ཡོད་དེ་མེད་དེ། ཁྲོ་བའི་སྒོ་ནས་བསོད་ནམས་ཆེན་པོ་དེ་ལ་གེགས་བྱེད་པས་བླུན་པའི་མཐར་ཐུག་པ་ཡིན་པའི་ཕྱིར། ལྔ་པ་ནི། འདིས་ཀྱང་ཁྲོ་བ་སྤང་བར་བྱ་བ་ཡིན་ཏེ། སྐྱེ་བོ་ཞན་པ་ལ་གནོད་པར་བྱེད་པའི་ཕྱིར་ཏེ། འདི་ལྟར། གནོད་བྱ་འཇོམས་པ་པོའི་ཁྲོ་བ་ལ་གུས་པས་ནི་ཅི་ནས་ཀྱང་གནོད་བྱ་སྟོབས་ཞན་པ་འཇོམས་པ་ལ་ཁྱོད་གུས་པར་གྱུར་ཏ་རེ་སྟེ་གུས་པ་ཙམ་དུ་ཟད་དེ། ཁོང་ཁྲོ་ནི་ཁ་དྲག་ཁོ་ནའི་ཁྱད་པར་དུ་འགྱུར་གྱི་སྟོབས་ལྡན་དག་ལ་དམིགས་ནས་མི་སྐྱེ་བའི་ཕྱིར་རོ། །དྲུག་པ་ནི། གནོད་བྱེད་ལ་གནོད་ལན་བྱེད་མི་ནུས་ན། འཇིག་རྟེན་གྱིས་བརྙས་པར་འགྱུར་བས་ཁྲོ་བ་ཉིད་མཛེས་སོ་ཞེ་ན། གང་ཞིག་ཁྲོ་བའི་གནས་གནོད་བྱེད་ནི་ཡོན་ཏན་དུ་མའི་གནས་ཡིན་ཏེ། དེ་ལ་བཟོད་པས་གང་ཟག་དེ་ལ་བྱམས་པ་བསྒོམ་པའི་ཏིང་ངེ་འཛིན་སྐྱེ་བར་འགྱུར་བའི་ཕྱིར་དང་། དེ་བ་འཇོ་བའི་ཡུན་ཙམ་ཞིག་བསྒོམ་པར་བྱེད་ན་ཡང་ཕན་ཡོན་བརྒྱད་འདྲེན་པའི་ཕྱིར། བརྒྱད་པོ་ནི། ལྷ་མི་ལ་སྡུག་དེ་རྣམས་ཀྱིས། །བསྲུང་དང་བདེ་དང་ཡིད་བདེ་མང་། །དུག་དང་མཚོན་གྱིས་དེ་མི་ཚུགས། །ནོར་རྣམས་རྒྱས་ཤིང་ཚངས་པར་སྐྱེ། །ཞེས་སོ། །དེས་ན་ཡོན་ཏན་གྱི་གནས་གཤེ་བ་པོ་ལ་འཇིགས་ཞེས་པ་ནི་ཁྱོད་ཉིད་བླུན་པ་འབའ་ཞིག་ཉིད་དེ་ཁོ་ནའོ། །བདུན་པ་ནི། གཟི་བརྗིད་ཅན་གྱིས་དམན་པ་དག་གིས་ཁྱད་དུ་བསད་པ་སྲན་པར་དཀའོ་ཞེ་ན། ཁྱད་དུ་བསད་པའི་གནོད་བྱེད་མཐར་བྱས་ཤིང་ཟད་པར་བྱས་ནས་གནོད་བྱེད་མེད་པའི་ངང་ནས་འཇིག་རྟེན་ཕ་རོལ་ཏུ་འགྲོ་བ་སུ་ཞིག་ཡོད་དེ། སེམས་ལྡན་གྱི་གནོད་བྱེད་གཅིག་བཏུལ་བ་ན་དེ་ལ་བརྟེན་ནས་གནོད་བྱེད་མང་དུ་འཕེལ་ཞིང་། དེ་ལྟར་གཅིག་ནས་གཅིག་ཏུ་རྒྱུད་པས་གནོད་བྱེད་ཀྱི་མཐའ་ཐུག་པ་མེད་པའི་ཕྱིར། གནོད་བྱེད་ཟད་པ་མེད་པ་དེས་ནི། གནོད་ལན་བྱས་པའི་སྡིག་པ་བས་བདག་ཉིད་བརྙས་པ་ལེགས་སོ་སྙམ་དུ་བསམས་ནས་བཟོད་པར་བྱའོ། །གསུམ་པ་ནི། དེ་ལྟར་རྒྱས་པར་བསྒོམ་མི་ནུས་པའི་གང་ཟག་དེ་ནི་རྣམ་པར་ཤེས་པའི་སྐྱེ་འགག་རང་བཞིན་གྱིས་གྲུབ་པ་ཕྱིར་ལོག་སྟེ། སྟོང་པ་ཉིད་བསྒོམ་པར་བྱ་སྟེ། གང་ཟག་གང་གིས་རྣམ་ཤེས་གནས་པ་དང་། ལ་སོགས་པ་སྐྱེ་བ་དང་འགག་པ་རང་བཞིན་གྱིས་མ་གྲུབ་པའི་ཚུལ་ཡང་དག་ཏུ་ནི་རྣམ་པར་ཤེས་པའི་ཤེས་རབ་དེ་ཡོད་ན་ནི་དེའི་བློ་གྲོས་ཏེ་སེམས་རྒྱུད་ལ་ཉོན་མོངས་པ་རྣམས་ནམ་ཡང་མི་གནས་པའི་ཕྱིར། འདིར། འགྲེལ་པར། རྣམ་ཤེས་རྐྱེན་ལ་རག་ལས་པས་མཚན་གཞི་འདུས་བྱས་དང་། མཚན་ཉིད་སྐྱེ་སོགས་ཐ་སྙད་དུ་ཡོད་པའི་ཀུན་རྫོབ་དང་། སྐད་ཅིག་རེ་རེ་ནས་འཇིག་པ་དང་། རྣམ་པར་འགྱུར་བའི་རྟགས་ཀྱིས་རྣམ་ཤེས་ཡང་དག་པར་གནས་པ་མེད་པ་དང་། དེས་ན་རང་བཞིན་གྱིས་མ་སྐྱེས་༼འདིར་རྩ་བའི་མ་དཔེར་ཤོག་བུ་གཅིག་ཆད།༽འགྲོ་བའི་ཁྱད་པར་ངེས་པར་མ་ཟིན་པ་འདིས་ནི་ཉིན་མཚན་རྟག་ཏུ་སྐྱོ་བར་རིགས་པ་ལ་རང་དབང་ཅན་ལྟར་མི་འཇིགས་པའི་ཕྱིར་དང་། བློ་དང་ལྡན་པ་ནི་དེ་ལ་མི་འཇིགས་པར་མི་རིགས་པའི་ཕྱིར་རོ། །གཉིས་པ་ནི། ཚེ་འདིའི་བདེ་བས་འཕྲོག་པའི་ཕྱིར་ཚེ་འདིར་འཁོར་བ་གཅོད་མི་ནུས་ཀྱི། མ་འོངས་པའི་སྐྱེ་བ་གཅོད་པ་ལ་སྦྱོར་བར་བྱའོ་ཞེ་ན། མ་འོངས་པའི་སྲིད་པ་ཡང་རང་ལོག་ཏུ་མི་འགྲོ་བས་ཐ་མ་ཡོད་པ་མིན་ཞིང་དེ་བཞིན་དུ་འདས་པ་ལའང་ཐོག་མ་མེད་ལ། དེའི་དུས་ཀུན་གྱི་ཚེའང་ཉོན་མོངས་པ་ཉེ་བར་ཞི་བ་མ་མྱོང་བའི་སོ་སོའི་སྐྱེ་བོ་ཉིད་ཀྱིས་དུས་སོང་སྟེ། དེས་ན་དེང་ཕྱིན་ཆད་ཁྱོད་འདས་པ་དོན་མེད་དུ་སོང་བ་ཇི་ལྟ་བ་དེ་བཞིན་དུ་མ་འོངས་པ་དེར་ཡང་དོན་མེད་དུ་མི་འགྱུར་བ་དེ་ལྟར་བྱོས་ཤིག དེས་ན་ཁྱོད་ཉིད་ད་ལྟ་ཉིད་ནས་སྲིད་པ་ཟད་པར་བྱ་བའི་ཕྱིར། འབད་པར་བྱ་དགོས་ཏེ། མ་འོངས་པའི་སྲིད་པ་མཐའ་མེད་དུ་མི་འགྱུར་བར་བྱ་བའི་ཕྱིར་འབད་དགོས་ཤིང་། ད་ལྟ་རྐྱེན་ཚོགས་པའི་དུས་སུ་འདི་ལ་མ་འབད་ན། འདས་པའི་དུས་དོན་མེད་དུ་སོང་བ་ལྟར། སྲིད་པ་ཕྱི་མ་ཕལ་ཆེར་དོན་མེད་དུ་འགྱུར་བའི་ཕྱིར་རོ། །གསུམ་པ་ལ། ཚོགས་པ་རྙེད་དཀའ་བ་སྤྱིར་བསྟན། ཉན་པོ་རྙེད་དཀའ་བ་བྱེ་བྲག་ཏུ་བཤད། དང་པོ་ནི། གལ་ཏེ་འཁོར་བ་ལ་མཐའ་ཡོད་ན་འབད་མི་དགོས། མེད་ན་འབད་པ་དོན་མེད་དོ་ཞེ་ན། འཁོར་བ་པ་ཐམས་ཅད་ཀྱི་འཁོར་བ་མཐའ་མེད་དུ་ངེས་པའང་མིན། མཐའ་བཅས་སུ་ངེས་པའང་མིན་ཏེ། དེ་གཉིས་ནི་རིམ་པ་ལྟར། ཡང་དག་པའི་དོན་རིགས་པ་དང་མི་རིགས་པའི་རྒྱུ་ཅན་ཡིན་པའི་ཕྱིར་དང་། རྒྱུ་གཉིས་པོ་ཡང་ཉན་པོ་མཉན་བྱ་འཆད་པ་པོ་རྣམས་ཚོགས་པ་དང་། མ་ཚོགས་པའི་རྐྱེན་ལ་རག་ལས་ཤིང་། དེ་གསུམ་ཡང་འབྱུང་བ་ཤིན་ཏུ་རྙེད་དཀའ་ཞིང་། གཏན་མེད་པའང་རྙེད་པར་དཀའ་བའི་ཕྱིར། འདི་ལ་ཉན་པོ་ནི། དལ་འབྱོར་ལ་གནས་པའི་གང་ཟག་སྟེ། དེས་ནི་དགེ་བའི་བཤེས་གཉེན་གྱིས་ལུང་འབོགས་པ་ཐོས་ནས་དེའི་དོན་ལ་སྤྱོད་ནུས་པའི་ཕྱིར། དེ་རྙེད་དཀའ་བ་ནི། ཕལ་མོ་ཆེར་ན་མི་རྣམས་ནི། ཞེས་པའི་སྐབས་དེར་འཆད་པར་འགྱུར་རོ། །མཉན་པར་བྱ་བ་ནི། བདེན་པ་མཐོང་བ་དང་རྗེས་སུ་མཐུན་པའི་གསུང་ཡིན་ན། དེ་ཡང་རྙེད་དཀའ་སྟེ། འཆད་པ་པོ་དང་ཉན་པ་པོ་ཤིན་ཏུ་དཀོན་པའི་ཕྱིར། འཆད་པ་པོ་ནི། དེ་བཞིན་གཤེགས་པ་ཡིན་ན། དེ་ནི་ཨུ་དུམ་ཝ་རའི་མེ་ཏོག་ལྟར་ཤིན་ཏུ་དཀོན་པའི་ཕྱིར་རོ། །དེ་ལ་དགོངས་ནས་ལུང་དུ་མ་བསྟན་པའི་དངོས་པོ་བཅུ་བཞི་ལས། འཇིག་རྟེན་མཐའ་དང་ལྡན་མི་ལྡན་ལུང་དུ་མ་བསྟན་ནོ། །གཉིས་པ་ནི། བསྟན་པ་ཡོད་པ་དེ་སྲིད་དུ་དེའི་ལུང་འབོགས་པ་པོ་ཡོད་པའི་ཕྱིར་བདག་ཚེ་རབས་གཞན་དུ་འཁོར་བ་ཟད་པར་བྱེད་དོ་སྙམ་ན། གསུང་རབ་དང་འཆད་པོ་ཡོད་མོད་ཀྱི་ཉན་པ་པོ་རྙེད་དཀའ་བའི་ཕྱིར་མི་རིགས་སོ་ཞེས་སྟོན་པ་ནི། སོ་སོའི་སྐྱེ་བོ་རྣམས་ལ་ངེས་པར་ངན་འགྲོར་འགྲོ་བ་ནི་ཕལ་ཆེ་སྟེ། མི་རྣམས་ནི་དམ་པ་མིན་པ་མི་དགེ་བའི་ཕྱོགས་ཡོངས་སུ་འཛིན་པ་ཕལ་མོ་ཆེ་ཡིན་པའི་ཕྱིར། ཕལ་ཆེར་ལས་འབྲས་ལ་རྨོངས་ཤིང་གཞན་སྡུག་བསྔལ་ལ་མངོན་པར་དགའ་ལ། སྡིག་གྲོགས་དང་ཕྲད་པ་སོགས་སྲོག་གཅོད་པ་ལ་སོགས་པ་མི་དགེ་བ་བཅུ་ལ་འཇུག་པའི་ཕྱིར་དང་། མི་དགེ་བས་བདེ་འགྲོར་འགྲོ་བ་འདི་ནི་གནས་མེད་ཅིང་སྐབས་མེད་པའི་ཕྱིར་ཞེས་འབྱུང་བའི་ཕྱིར་རོ། །བདེ་འགྲོ་ཐོབ་ཀྱང་དལ་འབྱོར་དཀའ་བ་ནི། ངན་སོང་སྡུག་བསྔལ་གྱི་གནས་ཡིན་པས་མི་དགའ་མོད་ཀྱི། བདེ་འགྲོ་ནི་མངོན་པར་དགའ་བའི་གནས་ཡིན་ཏེ། ངན་སོང་གི་ཉེར་འཚེ་དང་བྲལ་བའི་ཕྱིར་ཞེ་ན། ངན་སོང་ལྟར་བདེ་འགྲོ་ལའང་སྐྱོ་བ་སྐྱེ་རིགས་ཏེ། ས་སྟེང་དུ་མི་རྣམས་ལའང་སྡིག་པའི་རྒྱུ་མཐུན་གྱི་འབྲས་བུའི་རྣམ་པར་སྨིན་པ་ནི་ཅོ་འདྲི་ཞིང་། གནོད་པ་སྣ་ཚོགས་ཀྱིས་མཐོ་འཚམ་པ་ཁོ་ན་ཡིན་པར་མཐོང་བའི་ཕྱིར་ཏེ། སྡིག་པའི་རྒྱུ་མཐུན་གྱི་འབྲས་བུ་ཡན་ལག་དང་ཉིང་ལག་ཉམས་པ། དབང་པོ་མ་ཚང་བ། དབུལ་བ་མཐུ་ཆུང་བ་ཤེས་རབ་བུལ་བ། དམ་པས་ཀྱང་ཁ་ན་མ་ཐོ་བ་སྤྱོད་པ་ཉིད་དུ་དོགས་པ་ཞེས་བྱ་བའི་སྡུག་བསྔལ་དུ་མ་ཉམས་སུ་མྱོང་བའི་ཕྱིར་རོ། །དེས་ན་སྲིད་པ་གསོད་པའི་གནས་དང་མཚུངས་པར་དམ་པ་རྣམས་ལ་སྣང་སྟེ། མཐོ་རིས་ཀྱང་བདེ་བའི་སྲོག་འཕྲོག་པའི་གནས་སུ་མཐོང་བའི་ཕྱིར་རོ། །གསུམ་པ་ནི། གལ་ཏེ་སྲིད་པ་སྲོག་འཕྲོག་པའི་གནས་དང་མཚུངས་ན་དེས་འཇིག་རྟེན་ཅི་སྟེ་མི་སྐྱོ་ཞེ་ན། སྨྱོན་པའི་རང་བཞིན་ཅན་ཡིན་པའི་ཕྱིར་རོ་ཞེས་སྟོན་པ་ནི། ལས་ཉོན་གྱི་དབང་གིས་སྲིད་པར་གནས་པའི་སེམས་ཅན་རྣམས་སྨྱོན་པ་མིན་ཞེས་མཁས་པ་སུ་ཞིག་སྨྲ་བར་འགྱུར་ཏེ། རྣམ་ཤེས་རྣལ་དུ་གནས་པ་མེད་ཅིང་བྱ་བ་མིན་པ་སྣ་ཚོགས་བྱེད་པ་ལ་སྨྱོན་པར་འཇོག་པའི་ཕྱིར་དང་། འདི་རྣམས་ཀྱང་སེམས་རྣལ་མའི་རང་བཞིན་དུ་གནས་པ་མེད་ཅིང་ལུས་ཀྱིས་མི་རིགས་པའི་ཚུལ་མང་པོ་བྱེད་པ་དང་། ངག་གིས་རྡོལ་ཐབས་སྣ་ཚོགས་སྨྲ་བའི་ཕྱིར་རོ། །གཉིས་པ་ནི། དེ་ལྟར་སྲིད་པ་ལ་སྐྱོ་བ་བསྐྱེད་ནས་དེ་སྤོང་བ་ཡང་རྒྱུ་ལས་སྤོང་བའི་སྒོ་ནས་ཡིན་ནོ་ཞེས་སྟོན་པ་ལ། ལས་ཙམ་སྤོང་བའི་ཐབས་བསྟན་པ་དང་། བྱེ་བྲག་བདེ་འགྲོའི་རྒྱུར་གྱུར་པའི་ལས་སྤོང་ཐབས་བསྟན་པ་གཉིས་ཀྱི། དང་པོ་ལ། ལས་སྤོང་རིགས་པའི་འཐད་པས་མདོར་བསྟན་པ་དང་། རྒྱས་པར་འཆད་པ་གཉིས་ཀྱི། དང་པོ་ནི། ཐར་པ་དོན་དུ་གཉེར་བའི་བློ་གྲོས་དང་ལྡན་པས་སྲིད་པའི་རྒྱུར་གྱུར་པའི་ལས་ཀུན་ཟད་པའི་ཐབས་ལ་བློ་སྐྱེད་པར་བྱ་སྟེ། ལས་ཐམས་ཅད་ཟད་པས་སྡུག་བསྔལ་ཐམས་ཅད་ཉེ་བར་ཞི་བའི་མྱང་འདས་ཐོབ་པའི་ཕྱིར་རོ། །དཔེར་ན། འགྲོ་བ་དང་འགྲེང་བ་ལ་སོགས་པའི་སྤྱོད་ལམ་ལས་བྱུང་བའི་སྡུག་བསྔལ་དག་འགྲོ་བ་ལ་སོགས་པའི་སྤྱོད་ལམ་དེ་ལྡོག་པ་ལས་ཉམས་པར་མཐོང་བ་བཞིན་ནོ། །འདིས་ནི་དོན་གཉིས་ཉེ་བར་མཚོན་ཏེ། དཔེར་ན། འགྲོ་བའི་སྤྱོད་ལམ་ལས་བྱུང་བའི་སྡུག་བསྔལ་འགྲོ་བའི་སྤྱོད་ལམ་བཟློག་པ་ལས་ཉམས་པ་དེ་བཞིན་དུ་ལས་ཀྱི་རྒྱུ་ཅན་གྱི་སྡུག་བསྔལ་ཡང་ལས་ཉེ་བར་ཞི་བ་ལས་ཐོབ་ཅེས་པ་དང་། ཡང་འགྲོ་བའི་སྡུག་བསྔལ་འདུག་པ་ན་རེ་ཞིག་བཟློག་ཀྱང་འདུག་པའི་སྡུག་བསྔལ་ཉིད་འབྱུང་ལ་སྤྱོད་ལམ་ཐམས་ཅད་བཟློག་ན་ནི་དེ་ལས་བྱུང་བའི་སྡུག་བསྔལ་ཐམས་ཅད་བཟློག་པ་བཞིན་དུ་ངན་འགྲོའི་སྡུག་བསྔལ་བདེ་འགྲོ་ཐོབ་པ་ན་རེ་ཞིག་བཟློག་ཀྱང་བདེ་འགྲོའི་སྡུག་བསྔལ་མྱོང་བས་སྲིད་པའི་རྒྱུར་གྱུར་པའི་ལས་ཐམས་ཅད་སྤང་བར་བྱའོ་ཞེས་པའོ། །གཉིས་པ་ལ། འབྲས་བུའི་དོན་དུ་དང་། བདེ་བའི་དོན་དུ་ལས་མི་རིགས་པ་གཉིས་ཀྱི། དང་པོ་ལ། འབྲས་བུའི་རྒྱུ་མཐའ་མེད་པས་སྐྱོ་བ་སྐྱེ་རིགས་པ་དང་། འབྲས་བུ་མ་ངེས་ཤིང་མི་རྟག་པས་དོན་དུ་གཉེར་བྱ་མིན་པ་གཉིས་ཀྱི། དང་པོ་ནི། འདི་ལས་ཀྱང་འཁོར་བ་བཏང་བར་རིགས་ཏེ། འཇིགས་པའི་རྒྱུ་ཡིན་པའི་ཕྱིར། འཇིགས་པ་དང་མ་བྲལ་བའི་སྐྱེས་བུ་གང་ལས་འཁོར་བའི་འབྲོག་དགོན་པ་ལ་འཇིགས་པ་ཅིའི་ཕྱིར་མི་འབྱུང་སྟེ། འཇིགས་ཤིང་སྐྱོ་བ་སྐྱེད་རིགས་ཏེ། བུམ་པ་ལྟ་བུ་གཅིག་ལ་ཡང་རྒྱུ་རྒྱས་པ་མཐའ་ཡས་ཤིང་ཐུག་པ་མེད་པར་མཐོང་བའི་ཕྱིར་ཏེ། གང་གི་ཚེ་འབྲས་བུ་དེ་གཅིག་ལ་ཡང་དངོས་ཀྱི་རྒྱུ་དུ་མ་སྔོན་དུ་སོང་ཞིང་དེ་རེ་རེ་ལ་རྒྱུ་དུ་མ་སྔོན་དུ་འགྲོ་དགོས་པས་དེའི་རྒྱུའི་ཐོག་མ་མི་སྣང་བ་དེའི་ཚེ་དེའི་ཕྱིར་རོ། །གཉིས་པ་ནི། འདོད་ཡུལ་གྱི་འབྲས་བུ་དེའི་དོན་དུ་ལས་བྱེད་བའི་སྡུག་བསྔལ་གྱིས་ཅི་སྟེ་འཇོམས་ཏེ་འཇོམས་པ་དོན་མེད་དེ་འབྲས་བུ་ནི་རྒྱུ་དཀའ་བ་བརྒྱ་ཕྲག་གིས་འགྲུབ་དགོས་པས། ཐམས་ཅད་ངེས་པར་འགྲུབ་པར་འགྱུར་བའང་མ་ཡིན་ཞིང་། གྲུབ་པ་ལའང་ངེས་པར་མཐར་འཇིག་པར་འགྱུར་བའི་ཕྱིར་རོ། །རྒྱུ་ལས་ཀྱང་དེ་དང་མཚུངས་པ་ནི། ཚོང་ལ་སོགས་པའི་ལས་ནི་འབད་པས་བྱེད་པར་འགྱུར་ཞིང་བྱས་ཟིན་པའི་ལས་འབད་པ་མེད་པར་འཇིག་པར་གྱུར་ཀྱང་ལས་ལ་ཆགས་པ་དང་མི་འབྲལ་བའི་སྐྱེས་བུ་ཁྱོད་ནི་རྨོངས་པ་ཞིག་སྟེ་ལས་བྱས་པ་དོན་མེད་པར་མཐོང་ཡང་དེ་ལ་ཆགས་པ་དང་མི་འབྲལ་བར་སླར་ཡང་དེ་དག་བྱེད་པའི་ཕྱིར་རོ། །སྔ་མ་དང་འདི་གཉིས་ཀྱི་ཁྱད་པར་ནི། རྫ་སོ་གཏོང་བའི་ཕྱིར་མེ་གཏོང་བ་ལྟ་བུ་ལ། རྫ་སོ་ངེས་པར་འགྲུབ་པར་མ་ངེས་ཤིང་། གྲུབ་ཀྱང་ངེས་པར་འཇིག་པ་ལྟ་བུ་ནི་སྔ་མ་དང་། མེ་གཏོང་བའི་ལས་འབད་པས་བྱེད་ཅིང་། བྱས་ཟིན་ན་འབད་པ་མེད་པར་འཇིག་པ་ལྟ་བུ་ནི་ཕྱི་མའི་དོན་ཏོ། །གཉིས་པ་ནི། བདེ་བའི་རྒྱུ་ཡིན་པའི་ཕྱིར་ལས་ལ་ཆགས་པ་དང་མི་འབྲལ་ལོ་ཞེ་ན། ཁྱོད་ཉིད་ལས་བྱེད་པའི་ངལ་བ་འདི་དགོས་པ་གང་གི་ཕྱིར་ཡིན་ཏེ། དོན་མེད་དེ་ངལ་བ་འདི་ནི་བདེ་བས་ཕན་འདོགས་པའི་ཕྱིར་ཡིན་ན། དེའང་དུས་གསུམ་དུ་དཔྱད་པ་ན་མེད་པའི་ཕྱིར་ཏེ། འདི་ལྟར། རེ་ཞིག་དཔྱད་ན་འདས་པ་ལ་བདེ་བ་ཡོད་པ་མིན་ཏེ། དེ་འགགས་ཟིན་པའི་ཕྱིར། མ་འོངས་པ་ལའང་ཡོད་པ་མིན་ཏེ། དེ་མ་སྐྱེས་པས་མ་འཕྲད་པའི་ཕྱིར། ད་ལྟར་བྱུང་བ་ལའང་ཡོད་པ་མིན་ཏེ། སྐྱེས་ཕན་ཆད་དུ་གནས་པ་མེད་པར་འགྲོ་བའི་ཕྱིར། གཉིས་པ་ལ། འབྲས་བུ་ལ་ཞེན་པ་དགག རྒྱུ་ལས་ལ་ཞེན་པ་དགག་པ་དང་གཉིས་ཀྱི། དང་པོ་ནི། གལ་ཏེ་མཐོ་རིས་ཀྱི་བདེ་བའི་དོན་དུ་གདོན་མི་ཟ་བར་དགེ་བའི་ལས་བྱ་རིགས་སོ་ཞེ་ན། བདེན་པ་ལ་མཁས་པའི་འཕགས་པ་རྣམས་ནི་མཐོ་རིས་ཀྱང་དམྱལ་བ་དང་མཚུངས་པར་སྤོང་བར་བྱེད་དེ། དེ་ལ་དེས་དམྱལ་བ་དང་མཚུངས་པའི་འཇིགས་པ་བསྐྱེད་པའི་ཕྱིར་ཏེ། ཆགས་སོགས་ཉོན་མོངས་པ་དུ་མའི་སྒོར་གྱུར་པའི་ཕྱིར་དང་། ཡུལ་ལས་བྱུང་བའི་སྲེད་པ་དྲག་པོའི་མེ་འབར་བའི་ཕྱིར་དང་། གཏི་མུག་ཤས་ཆེ་པའི་ཕྱིར་རོ། །དེས་ན་རྣམ་པ་ཀུན་ཏུ་མཁས་པ་དེ་རྣམས་ལ་སྲིད་པ་གང་འཇིགས་པ་མི་སྐྱེད་པ་དཀོན་ཏེ། མཐོ་རིས་ཀྱང་དམྱལ་བ་དང་མཚུངས་པར་འཇིགས་པ་སྐྱེད་བྱེད་ཡིན་པའི་ཕྱིར་རོ། །གལ་ཏེ་འཕགས་པ་ལྟར་བྱིས་བའང་རྣམ་པ་ཀུན་ཏུ་འཁོར་པའི་སྡུག་བསྔལ་ཤེས་པ་མིན་ཏེ། ཤེས་ན་མཐོང་བའི་སྐད་ཅིག་དེ་ཉིད་ལ་སེམས་དང་ལྷན་ཅིག་ཏུ་རྣམ་པ་བརྒྱར་རྡུལ་ཕྲ་རབ་ཏུ་འཇིག་པར་འགྱུར་བའི་ཕྱིར་ཏེ། དེ་ནི་འཇིག་ལྟ་དང་བཅས་ཤིང་གཉེན་པོ་བསྒོམ་པ་དང་བྲལ་བའི་ཕྱིར་རོ། །དེས་ན་དེས་འཕགས་པ་ལྟར་འཁོར་བ་ལ་སྐྱོ་བ་སྐྱེད་པ་མིན་ཏེ། དེས་དེ་ལྟར་དུ་སྡུག་བསྔལ་དུ་མ་ཤེས་པའི་ཕྱིར་རོ། །དེ་ལྟར་སྡུག་བསྔལ་གྱི་གནས་སུ་བསྟན་ནས། ངན་འགྲོའི་རྒྱུ་མི་དགེ་བའི་གནས་ཀྱང་ཡིན་ནོ་ཞེས་སྟོན་པ་ནི། གཏོང་བ་ལ་སོགས་པའི་བྱ་བ་ནུས་ཤིང་བྱེད་པ་བདེ་བར་འགྱུར་རོ། །དེ་ཡང་ངེས་པར་དཔྱད་ན་དབང་ཕྱུག་དང་ལྡན་པའི་སེམས་ཅན་རློམ་པ་ཅན་མིན་པ་དཀོན་ཏེ། བདེ་བ་མྱོང་བར་འགྱུར་བའི་ཡུལ་མ་ཐོབ་པ་ཐོབ་པ་དང་། ཐོབ་པ་ཡོངས་སུ་བསྲུང་བར་ནུས་ཤིང་སྟོབས་དང་ལྡན་པ་ལ་རློམ་པ་སྐྱེ་བའི་ཕྱིར། རློམ་པ་ཅན་སྙིང་རྗེ་དང་ལྡན་པ་མེད་ཅིང་། ཕ་རོལ་གཞོམ་འདོད་པ་ཅན་ཡང་ཡིན་ཏེ། རློམ་པ་ཅན་བདག་ཉིད་གཞན་ལས་ཁྱད་པར་དུ་འཕགས་པར་རྟོག་ཅིང་། གཞན་ལྷག་པ་ལ་མི་བཟོད་པ་ན་དེ་གཞོམ་པར་འདོད་པས་བརྩེ་བ་མེད་པའི་ཕྱིར། དེས་ན་དབང་ཕྱུག་གི་མངོན་པར་རློམ་པ་ནི་སྣང་བ་བདེ་འགྲོ་ནས་བདེ་འགྲོར་འགྲོ་བ་རྙེད་པར་དཀའ་སྟེ། ཕ་རོལ་གཞོམ་པར་འདོད་ཅིང་བརྩེ་བ་མེད་པ་ཡིན་པས་ངན་འགྲོའི་མཐར་ཐུག་པ་ཉིད་ཀྱིས་སོ། །དེའི་ཕྱིར། བཅོམ་ལྡན་འདས་ཀྱིས་སྣང་བ་ནས་སྣང་བར་གཞོལ་བའི་གང་ཟག་ནི་དཀོན་ཞེས་གསུངས། གཉིས་པ་ལ། ཆེད་དུ་བྱ་བ་ལོག ཕྱུག་པ་འདོད་བྱ་མིན། ཆོས་ལུགས་ཆོས་མིན། ཡུལ་འདོད་བྱ་མིན། བཀའ་ལུང་འདོད་བྱ་མིན། བདེ་འགྲོ་མཐའ་ངན། ལས་ཀྱི་བྱེད་པ་པོ་སྨད་པ་དང་བདུན་གྱི། དང་པོས་རྒྱུ་ལ་སྨད། གསུམ་པས་རྒྱུ་ལ་ལོག་རྟོག་དགག ཐ་མས་བྱེད་པ་པོ་ལ་སྨད། ལྷག་མ་རྣམས་འབྲས་བུ་འདོད་བྱ་མིན་པར་བསྡུའོ། །དང་པོ་ནི། ཕྱིན་ཅི་ལོག་ཡིན་པའི་ཕྱིར་ཆོས་ལ་ཆགས་པར་མི་རིགས་སོ་ཞེས་སྟོན་པ་ནི། མཐོ་རིས་ཙམ་གྱི་རྒྱུར་གྱུར་པའི་ཆོས་རྒྱུ་ཅི་ཞིག་གིས་ཡང་དག་པར་འདོད་དེ། འདོད་པ་མི་རིགས་ཏེ། སྤང་བྱ་ཆེད་དུ་གཉེར་བྱར་སོང་བའི་སྒོ་ནས་ཕྱིན་ཅི་ལོག་ཏུ་སོང་བའི་ཕྱིར། འཇིག་རྟེན་འདི་ན་ཡིད་དུ་འོང་བའི་ཡུལ་ལ་རེ་བ་བཟློག་ཅིང་སྤངས་པའི་ཚངས་སྤྱོད་བསྟེན་ལ། ཕྱི་མའི་ཡུལ་ཡིད་དུ་འོང་བ་ནི་ཚངས་སྤྱོད་དེའི་ཆེད་དུ་བྱ་བའི་དམིགས་པར་གྲགས་ཤིང་འདོད་པའི་ཕྱིར་རོ། །གཉིས་པ་ནི། ལས་དེའི་འབྲས་བུ་ཕྱུག་པ་ཡང་བདག་གི་བ་མིན་པས་དོན་དུ་གཉེར་བྱ་མིན་པ་ནི། འབྲས་བུ་ཕྱུག་པ་ཙམ་གྱི་ཆེད་དུ་བསོད་ནམས་ཀྱི་ལས་བྱེད་པ་མི་རིགས་ཏེ། བསོད་ནམས་དེའི་འབྲས་བུ་ནི་ཕྱུག་པ་ཙམ་ཡིན་ལ་ལོངས་སྤྱོད་དེ་ཡང་སྡུག་བསྔལ་སྣ་ཚོགས་གྱི་གནས་ཡིན་པའི་ཕྱིར་དང་། རང་དབང་དུ་གྱུར་པ་ཉིད་མེད་པའི་ཕྱིར། དེ་ནི་རྒྱལ་པོ་ལ་སོགས་པ་གཞན་དག་ལས་རྒྱུན་དུ་བསྲུང་བར་བྱ་དགོས་པའི་ཕྱིར་རོ། །ཁྱབ་པ་ནི་རྟག་ཏུ་གསུངས་སོ། །གསུམ་པ་ནི། འཇིག་རྟེན་གྱི་ལུགས་ཀྱང་དོན་དུ་གཉེར་བྱའི་ཆོས་མིན་ཏེ། ཆོས་ནི་རྣམ་པར་དཀར་བའི་རང་བཞིན་གཞན་དུ་མི་འགྱུར་བ་ཞིག་དགོས་ལ། དེ་ནི་རྣམ་པར་དཀར་བའི་རང་བཞིན་དུ་མི་གནས་པའི་ཕྱིར་ཏེ། འཇིག་རྟེན་གྱིས་ནི། ཡུལ་དང་། རིགས་དང་། རུས་དང་། ཡུལ་གྱི་རྣམ་པར་བཞག་པས་མ་བག་མར་ལེན་པ་དང་། གཏོང་བ་སོགས་འཇིག་རྟེན་གྱི་ཚུལ་ལུགས་གང་དང་གང་ཡིན་པ་དེ་དང་དེ་ལ་ཆོས་ཞེས་རྗེས་སུ་འཇུག་པའི་ཕྱིར་དང་། དེ་ལྟ་བུའི་ཆོས་པས་ཀྱང་འཇིག་རྟེན་སྟོབས་དང་ལྡན་པ་ལྟ་བུར་སྣང་བའི་ཕྱིར་ཏེ། ཡུལ་དུས་ཀྱི་ཁྱད་པར་གཞན་དུ་འགྱུར་བ་ན། དེ་དག་ཀྱང་གཞན་དུ་འགྱུར་བའི་ཕྱིར་ཏེ། ཡུལ་དང་། རིགས་ཀྱི་ཁྱད་པར་འགའ་ཞིག་ལ་མ་དང་བུ་མོ་ལ་བགྲོད་པ་ཆོས་སུ་འདོད་ལ། གཞན་ལ་དེ་ཆོས་མིན་དུ་འགྱུར་བའི་ཕྱིར། དཔེར་ན་ཡུལ་ཡ་བ་ན་ལྟ་བུ་དང་། སོག་པོ་པར་ཙི་ཀ་ལྟ་བུའོ། །བཞི་པ་ནི། ཡུལ་ཡིད་འོང་ཙམ་གྱི་དོན་དུ་དགེ་བ་མི་རིགས་ཏེ། རྒྱུ་དགེ་བས་ནི་ཡུལ་ཡིད་འོང་ཙམ་ཞིག་ཐོབ་ལ། ཡུལ་དེ་གྲུབ་པ་ནའང་དགོས་པ་མེད་པའི་ཕྱིར་ཏེ། དེ་ནི་ཐོབ་ཀྱང་གདོན་མི་ཟ་བར་བཏང་ན་ཤིས་པའི་ཕྱིར་ཏེ། དེ་ནི་ཐར་པ་དོན་དུ་གཉེར་བ་རྣམས་ཀྱིས་མི་གཙང་བས་བསྐུས་པའི་ཁྱིམ་ལྟར་ངན་པར་བརྩི་བའི་ཕྱིར་ཏེ། འདི་དང་གཞན་དུ་དོན་མིན་པའི་རྩ་བ་ཡིན་པའི་ཕྱིར་དང་། མི་རྟག་སྡུག་བསྔལ་སོགས་ཀྱི་སྒོ་ནས་རྟག་ཏུ་སྡུག་བསྔལ་བར་བྱེད་པའི་ཕྱིར་དང་། ཉོན་མོངས་སྐྱེད་པས་བག་མེད་པའི་གནས་ཡིན་པའི་ཕྱིར་རོ། །ལྔ་པ་ནི། རྒྱལ་སྲིད་ནི་བཀའ་ལ་དབང་བསྒྱུར་བས་འཐོབ་བྱ་ཡིན་པས་དེའི་རྒྱུ་བསོད་ནམས་ལ་འབད་དགོས་སོ་ཞེ་ན། སྐྱེས་བུ་གང་ལ་ཐབས་གཞན་གྱིས་དོན་འབད་མེད་དུ་གྲུབ་པ་དེ་ལ་བཀའ་ལུང་གི་རྒྱུ་ཆོས་དོན་མེད་པར་འགྱུར་ཏེ། འབྲས་བུ་བཀའ་ལུང་གི་དགོས་པ་མེད་པའི་ཕྱིར། གང་ཡང་བཀའ་བཙན་པ་ཙམ་གྱི་ཆེད་དུ་མི་དགེ་བའི་ཕུང་པོའི་རྒྱུར་གྱུར་པའི་རྒྱལ་སྲིད་དོན་དུ་གཉེར་བ་ནི་སྐྱེས་བུའི་ནང་ནས་བླུན་པོ་ཞེས་བྱ་སྟེ། མཁས་པས་དེ་ལྟ་བུ་དོན་དུ་མི་གཉེར་བའི་ཕྱིར། བཀའ་ལུང་ནི་ཆོས་སྡིག་པའི་གནས་སྐབས་སུ་འགྱུར་བའི་ཕྱིར་ཏེ། བཀའ་བཙན་པར་འདོད་པས་དེ་ལས་འདས་པ་རྣམས་ཚར་གཅོད་པའི་ཕྱིར་རོ། །དྲུག་པ་ནི། མཐོ་རིས་ནི་དོན་དུ་གཉེར་བྱ་ཡིན་པས་དེའི་དོན་དུ་བསོད་ནམས་དག་བྱེད་རིགས་སོ་ཞེ་ན། མ་འོངས་པའི་ལྷ་མིའི་འབྲས་བུ་མཐོང་ནས་དེའི་རྒྱུ་ཆོས་འདོད་ཅིང་ཆགས་པས་དེ་ལ་ཁྱོད་ཆགས་ན་དེ་ལ་འཇིགས་པ་མེད་དམ་ཅི་ཞིག་བྱེད་དེ་འཇིགས་པར་ཡང་རིགས་ཏེ། མ་འོངས་པའི་འབྲས་བུ་ལྷ་མི་ནི་མཐར་རྒུད་ཅིང་ངན་སོང་དུ་འགྲོ་བར་མཐོང་པའི་ཕྱིར། བདུན་པ་ནི། རྣམ་སྨིན་ལ་རེ་བས་དགེ་བ་འདོད་པའི་སྐྱེས་བུ་ནི། གླའི་དོན་དུ་ལས་བྱེད་པའི་གླ་བ་ལྟ་བུར་འགྱུར་ཏེ། དེས་བྱེད་པའི་བསོད་ནམས་ནི་རྣམ་སྨིན་གྱི་ཆེད་དུ་ཡིན་པས་རྣམ་པ་ཀུན་ཏུ་འབྲས་བུའི་དོན་དུ་ལས་བྱེད་པའི་རྔན་པ་དང་མཚུངས་པའི་ཕྱིར་གསུམ་པ་ལ། ཉེས་སྤྱོད་ལ་མི་འཇུག་པ་དང་། འདོད་པའི་འབྲས་བུ་ཐོབ་པ་དང་། ཡུལ་ལ་མ་ཆགས་པའི་ཡོན་ཏན་གསུམ་གྱི། དང་པོ་ནི། བདེན་པ་ལ་མཁས་པ་རྣམས་ལ་སྡིག་པ་བྱེད་པར་འགྱུར་བར་དོགས་པར་མི་བྱ་སྟེ། དེ་འདྲའི་གང་ཟག་གང་དག་སྡུག་བསྔལ་གྱི་རྒྱུར་གྱུར་པས་ལྷ་མི་ཙམ་གྱི་ཆེད་དུ་དགེ་བ་ཡང་མི་བྱེད་པ་དེ་དག་ངན་འགྲོའི་རྒྱུ་མི་དགེ་བ་ཇི་ལྟར་བྱེད་དེ་མི་བྱེད་པའི་ཕྱིར་རོ། །གཉིས་པ་ནི། མཁས་པ་གང་གིས་འགྲོ་བ་རང་བཞིན་གྱིས་མེད་པ་འཁྲུལ་འཁོར་གྱི་ཚོགས་དང་། སྒྱུ་མའི་སྐྱེས་བུ་ལྟར་མངོན་སུམ་དུ་མཐོང་བ་དེ་དག་ཆེས་གསལ་བར་གོ་འཕང་དམ་པ་མྱ་ངན་ལས་འདའ་བར་འགྲོ་བར་འགྱུར་ཏེ། དེ་དག་ནི་ཕྱིན་ཅི་ལོག་གིས་ཀུན་ནས་སྐྱེད་པའི་འཁོར་བའི་རྒྱུར་གྱུར་པའི་བསོད་ནམས་དང་སྡིག་པ་བྱེད་པ་ལས་འདས་པའི་ཕྱིར། གསུམ་པ་ནི། དེ་འདྲའི་མཁས་པ་གང་ཡིན་པ་དེ་དག་ལ་སྐྱེ་རྒའི་གནས་སུ་གྱུར་བའི་འཁོར་བ་འདི་རྣམ་པ་ཀུན་ཏུ་དགའ་ཞིང་ཆགས་པ་འཐད་པ་མིན་ཏེ། དེ་དག་ནི་ཆོས་ཀྱི་རང་བཞིན་སྟོང་པ་ཉིད་དུ་ལེགས་པར་སོ་སོར་བརྟགས་པས་ལྷ་དང་མིའི་ཡུལ་ཡིད་དུ་འོང་བ་རྣམས་ཀྱིས་ཀྱང་དགའ་ཞིང་ཆགས་པ་མེད་པའི་ཕྱིར། གཉིས་པ་ནི། རྣལ་འབྱོར་སྤྱོད་པ་བཞི་བརྒྱ་པ་ལས་མི་ཉིད་ཀྱི་འདོད་པའི་ལོངས་སྤྱོད་ལ་ཞེན་པ་སྤོང་པའི་ཐབས་བསྟན་པ་སྟེ་རབ་ཏུ་བྱེད་པ་བདུན་པའི་ཚིག་དོན་བཤད་ཟིན་ཏོ།། ༈ །།གསུམ་པ་སྤྱོད་པ་མཐར་ཕྱིན་པའི་ཐབས་ལམ་གྱི་སྣོད་རུང་གི་རྟེན་སྟོན་པ་ལ། རབ་བྱེད་ཀྱི་གཞུང་བཤད། རབ་བྱེད་ཀྱི་མཚན་བསྟན་པ་གཉིས་ཀྱི། དང་པོ་ལ། ཉོན་མོངས་པ་སྤོང་ནུས་པ་དང་། ཆེ་བ་བརྗོད་དེ་སྤོང་བའི་ཐབས་ངོས་བཟུང་བ་དང་། དེ་ཉིད་མདོ་ལས་བསྟན་ཚུལ་དང་། དེའི་རྗེས་སུ་འཇུག་པའི་རིམ་པ་དང་། བསྟན་པ་དང་བསྒོམ་པའི་འབྲས་བུ་བསྟན་པ་དང་ལྔ་ལས། དང་པོ་ལ། སྐྱོན་མཐོང་བས་མྱུར་དུ་བཟློག་པ་དང་། ཡུལ་རང་བཞིན་མེད་པས་དང་། རྒྱུ་རང་བཞིན་མེད་པས་རང་བཞིན་མེད་པ་དང་། རང་བཞིན་ཡོད་པའི་སྒྲུབ་བྱེད་དགག་པ་དང་བཞི་ལས་དང་པོ་ནི། འདོད་ཆགས་ཀྱི་འཆིང་བ་ཆེས་ཚབས་ཆེ་བས་དེ་སྤོང་མི་ནུས་སོ་སྙམ་ན། ཇི་ལྟར་ཕན་ཚུན་མི་མཐུན་པའི་མི་རྣམས་ལ་མཛའ་བ་ཡུན་རིང་དུ་མི་གནས་ཏེ། དེའི་སྐྱོན་ཉེ་བར་རྟོགས་པ་ལ་ཞུགས་པའི་ཕྱིར། དེ་བཞིན་དུ་ཕྱི་ནང་གི་དངོས་པོ་ཀུན་ལ་སྐྱོན་ཤེས་པའི་རྣལ་འབྱོར་པ་ལའང་ཡུལ་དེ་ལ་ཆགས་པའི་འདོད་ཆགས་ཡུན་རིང་དུ་མི་གནས་ཏེ་ཡུལ་དེའི་སྐྱོན་མཐོང་བ་ཉིད་ཀྱི་ཕྱིར་རོ། །གཉིས་པ་ནི། འདི་ལས་ཀྱང་འདོད་ཆགས་སྤོང་སྲིད་དེ། འདོད་ཆགས་ཀྱི་གཞི་འདོད་པར་བྱ་བའི་ཡུལ་འདོད་བྱ་ཉིད་དུ་དོན་ལ་མེད་པའི་ཕྱིར་ཏེ། གལ་ཏེ་ཡོད་ན་སྐྱེས་བུ་ཐམས་ཅད་ཐམས་ཅད་ཀྱི་ཚེ་ཆགས་པར་འགྱུར་བ་ཞིག་ན་ཡུལ་གཅིག་པུ་དེ་ཉིད་ལ་སྐྱེས་བུ་ལ་ལ་ཆགས། ལ་ལ་སྡང་། གཞན་ནི་རྨོངས་པ་སྐྱེ་བར་མཐོང་བ་དེའི་ཕྱིར་རོ། །གསུམ་པ་ནི། འདོད་ཆགས་ལ་སོགས་པའི་ཉོན་མོངས་པ་རྣམས་ཡང་དག་པར་ཡོད་པ་མིན་ཏེ། ཕྱིན་ཅི་ལོག་ཏུ་སྒྲོ་འདོགས་པའི་རྣམ་རྟོག་མེད་པར་དེ་རྣམས་ལ་ཡོད་པ་ཉིད་ཡོད་པ་མིན་ཞིང་། ཡོད་ན་ཡོད་པའི་ཕྱིར་རོ། །ཁྱབ་པ་ཡོད། ཡང་དག་དོན་དེ། ཕྱིན་ཅི་ལོག་གི་རྟོག་པའི་རྗེས་སུ་བྱེད་ཅེས་དེ་ཉིད་ཤེས་པའི་བློ་དང་ལྡན་པ་སུ་ཞིག་འཛིན་ཏེ་མི་འཛིན་པས་སོ། །རྩ་རྟགས་གྲུབ་སྟེ། འདོད་ཆགས་ཞེ་སྡང་གཏི་མུག་ནི། །ཀུན་ཏུ་རྟོག་ལས་འབྱུང་བར་གསུངས། །ཞེས་དང་། འདོད་པ་ཁྱོད་ཉིད་རྩ་བ་ནི། །ཤེས་ཏེ་ཀུན་ཏུ་རྟོག་ལས་འབྱུང་། །ཞེས་གསུངས་སོ། །བཞི་པ་ནི། ཆགས་སོགས་རང་བཞིན་གྱིས་ཡོད་དེ། དེས་སྐྱེས་པ་བུད་མེད་ཕན་ཚུན་འཆིང་བར་བྱེད་པའི་ཕྱིར་རོ་ཞེ་ན། སྐྱེས་པ་བུད་མེད་འགའ་ལ་ཡུལ་གཞན་དང་ལྷན་ཅིག་ཏུ་ཆགས་པས་རང་བཞིན་གྱིས་བཅིངས་ཞེས་བྱ་བ་ཡོད་པ་མིན་ཏེ། འཆིང་བྱེད་ཆགས་པ་དང་། འཆིང་བྱ་སྐྱེས་པ་བུད་མེད་དེ་དག་ཀྱང་རང་གི་ངོ་བོས་མ་གྲུབ་པའི་ཕྱིར་རོ། །གཞན་དུ་ན་སྐྱེས་པ་བུད་མེད་གྲོགས་གཞན་དང་ལྷན་ཅིག་ཆགས་པས་བཅིངས་པ་ལ་བྲལ་བའམ་རྣམ་པར་གྲོལ་བར་རིགས་པ་མིན་ཏེ། འཆིང་བྱ་འཆིང་བྱེད་དེ་དག་རང་བཞིན་གྱིས་གྲུབ་ཅིང་། རང་བཞིན་ལ་གཞན་དུ་འགྱུར་བ་མེད་པའི་ཕྱིར། དེས་ལྡོག་པ་འཕེན་ནོ། །གཉིས་པ་ལ། སྲིད་པ་ལོག་པའི་རྒྱུ་ཡིན་པ་དང་། ཐར་པའི་བར་དུ་ཟད་པ་མེད་པ་དང་། ཡང་དག་པའི་ལྟ་བ་ཡིན་པ་དང་གསུམ་གྱི་དང་པོ་ནི། སྟོང་ཉིད་རྟོགས་པ་ཉོན་མོངས་ཟློག་པའི་རྒྱུ་ཡིན་ན། ཉོན་མོངས་ཕམ་པར་མ་བྱས་པ་དུ་མ་སྣང་བ་ཅི་ཞེ་ན། བསོད་ནམས་ཆུང་ངུས་སྟོང་པ་ཉིད་ཀྱི་ཆོས་འདི་ལ་དེའི་དོན་སྤྱི་ཅུང་ཟད་ཤར་ནས་འདི་ལྟར་ཡིན་ནམ་མིན་སྙམ་པའི་ཐེ་ཚོམ་ཟ་བ་ཙམ་ཡང་མི་འགྱུར་ཏེ། དེ་ལ་མོས་པའི་རྒྱུ་དགེ་བའི་རྩ་བ་མ་བསགས་པའི་ཕྱིར་རོ། །སྟོང་པ་ཉིད་ཉེ་བར་བསྟན་པ་ན་སྔར་ལྟར་གྱི་ཐེ་ཚོམ་ཟ་བ་ཙམ་གྱིས་ནི་སྲིད་པ་ཧྲུལ་པོར་བྱེད་པར་འགྱུར་ཏེ། དེའི་ཆ་རིམ་གྱིས་ཉོན་མོངས་པའི་རྐུན་པོ་གཅོད་པའི་རྒྱུར་འགྱུར་བའི་ཕྱིར་རོ། །ཡང་ན། ཐེ་ཚོམ་ཟ་བས་ངེས་པར་དོན་དུ་གཉེར་ཞིང་འཐད་པས་དེའི་དོན་ངེས་པ་ན་འཁོར་བ་ཆད་པར་བྱས་པས་ཐེ་ཚོམ་ཟ་བའི་དུས་ནའང་སྲིད་པ་འཕྲུལ་པ་ཁོ་ནར་མངོན་ཏེ། དེ་འཇོམས་པ་དང་མཐུན་པའི་གནས་སྐབས་ལ་གནས་པའི་ཕྱིར། སྲིན་མོས་བཟུང་བ་རྟའི་རྒྱལ་པོ་བ་ལ་ཧ་ཀས་ཐར་བར་བྱས་པ་བཞིན་ནོ། །གཉིས་པ་ནི། སྟོང་པ་ཉིད་རྟོགས་པའི་ཆོས་གང་ཞིག་ལ་མཐོང་ལམ་གྱི་བཟོད་པའི་སྐད་ཅིག་དང་པོ་ནས་ཐར་པའི་བར་དུ་འཕེལ་བ་ཉིད་དུ་གསུང་གི འཇིག་རྟེན་པའི་ཆོས་གཞན་རྣམས་ནི་དེ་ལྟར་མིན་ཏེ། སྟོང་པ་ཉིད་ཀྱི་ལྟ་བས་ཟིན་པའི་སྦྱིན་སོགས་ནི་བྱང་ཆུབ་ཀྱི་བར་དུ་མི་ཟད་པའི་ཕྱིར་དང་། གཞན་རྣམས་ནི་རྣམ་སྨིན་ཟད་པ་ལས་ཀྱང་ཟད་ཅིང་རྐྱེན་མ་ཚང་བ་ལས་མི་འབྱུང་བའི་ཕྱིར། དེ་ལྟར་ཡང་ཐུབ་པས། རྒྱལ་ཡུམ་དུ། ཤེས་རབ་ཀྱི་ཕ་རོལ་ཏུ་ཕྱིན་པས་མ་བརླབས་པའི་སྦྱིན་པ་ལ་སོགས་པ་རྣམས་ཀྱིས་ནི་དམུས་ལོང་ལྟར་ཐམས་ཅད་མཁྱེན་པ་ཉིད་ཀྱི་གྲོང་ཁྱེར་དུ་ཕྱིན་པར་མི་ནུས་སོ་ཞེས་གསུངས་སོ། །དེ་འདྲའི་ཆོས་དེར་གང་ཟག་གང་ལ་གུས་པ་མེད་པ་དེ་ནི་གསལ་བར་བློ་ལྡན་མིན་ཏེ། འཇིགས་པ་དོར་བའི་གནས་ལ་འཇིགས་པར་བལྟ་བའི་ཕྱིར། གསུམ་པ་ནི། དངོས་པོ་རྣམས་མི་སྟོང་ཡང་མྱ་ངན་ལས་འདས་པ་ཐོབ་པར་བྱ་བའི་ཕྱིར་སྟོང་པ་ལྟར་མཐོང་བ་ཞིག་ཡིན་ནམ་ཞེ་ན། བདག་ནི་མྱ་ངན་ལས་འདས་པ་ཐོབ་པར་འགྱུར་བའི་ཆེད་དུ་སྟོང་པ་མིན་པ་ལ་སྟོང་པ་ལྟར་མཐོང་བ་མིན་ཏེ། དེ་ནི་དངོས་པོའི་གནས་ཚུལ་ཕྱིན་ཅི་ལོག་ཏུ་བཟུང་བས་ལོག་ལྟ་ཡིན་པའི་ཕྱིར་དང་། ལོག་ལྟས་མྱ་ངན་ལས་མི་འདའ་བར་ཡང་དེ་བཞིན་གཤེགས་པ་རྣམས་གསུངས་པའི་ཕྱིར། དེས་ན་དངོས་པོ་རྣམས་རང་བཞིན་གྱིས་སྟོང་པ་ཡིན་པ་ལ། དེ་ཇི་ལྟ་བ་བཞིན་དུ་མཐོང་བས་སེམས་ཀྱི་རྒྱུད་ཡོངས་སུ་སྦྱངས་བའི་འཕགས་པ་རྣམས་ཀྱིས་ཆོས་ཐམས་ཅད་རང་བཞིན་གྱིས་སྟོང་པ་སྙམ་དུ་རྟོགས་ཏེ། ཆོས་ཐམས་ཅད་ནི་སྟོང་པ་ཉིད་དེ། རང་བཞིན་མེད་པའི་ཚུལ་གྱིས་སོ་ཞེས་གསུངས་པའི་ཕྱིར། གསུམ་པ་ལ། བདེན་པ་གཉིས་དང་། བསོད་ནམས་གསུམ་གྱི་སྒོ་ནས་བསྟན་པ་དགོས་པ་དང་བཅས་པ་གཉིས་ཀྱི། དང་པོ་ལ། དངོས་དང་། རྩོད་པ་སྤང་བ་གཉིས་ཀྱི། དང་པོ་ནི། རང་བཞིན་གྱིས་སྟོང་པ་ཁོ་ན་དོན་དམ་པའི་བདེན་པ་ཡིན་ན། དེ་ཁོ་ན་ཉེ་བར་བསྟན་པས་ཆོག་མོད། ཅིའི་ཕྱིར། འཇིག་རྟེན་གྱི་འཇུག་པ་བསྟན་ཅེ་ན། མདོ་གང་ལས་མ་རིག་པ་ལོག་པའི་རིམ་པས་སྣོད་བཅུད་ཀྱི་འཇིག་རྟེན་གྱི་འཇུག་པ་བསྟན་པ་དེ་ལ་དགོས་པ་ཡོད་དེ། དེ་ལས་མ་རིག་པ་དང་འདུ་བྱེད་ལ་སོགས་པའི་རིམ་པས་འཁོར་བའི་འཇུག་ཚུལ་རྟོགས་པའི་ཆེད་དུ་གསུངས་པའི་ཕྱིར། མདོ་གང་ལས་དོན་དམ་པའི་བདེན་པ་རང་བཞིན་གྱིས་སྟོང་པ་ཉིད་བསྙད་པ་དེ་ལ་དོན་ཡོད་དེ་དེ་ལྟར་བསྙད་པ་འབྱུང་བའི་མདོ་དེ་ལས་འཁོར་བ་བཟློག་ཅིང་མྱ་ངན་ལས་འདས་པའི་འཇུག་རིམ་རྟོགས་པའི་དོན་དུ་གསུངས་པའི་ཕྱིར། གཉིས་པ་ལ། མདོ་ཕྱི་མ་ལ་རྩོད་པ་སྤང་བ་དང་། སྔ་མ་ལ་རྩོད་པ་སྤང་བ་གཉིས་ཀྱི། དང་པོ་ལ་སྟོང་ཉིད་མི་འཐད་པ་དང་། ཡོད་ཀྱང་བྱ་དཀའ་བས་འཇུག་བྱ་མིན་པའི་དོགས་པ་སྤང་བ་གཉིས་ཀྱི། དང་པོ་ལ། དངོས་དང་། ཞར་བྱུང་གཉིས་ཀྱི། དང་པོ་ནི། གལ་ཏེ་ཆོས་ཐམས་ཅད་སྟོང་པ་ཉིད་ཡིན་ན། བྱ་བྱེད་ལས་གསུམ་མི་འཐད་པས་དེ་ལས་མྱ་ངན་ལས་འདས་པ་ཐོབ་པ་མི་འཐད་དོ་ཞེ་ན། རང་བཞིན་གྱིས་སྟོང་ན་ཆོས་ཀུན་ཡོད་པ་མིན་པས་བྱེད་པ་པོ་དང་། བྱེད་པ་གང་གིས་བྱ་བ་ཅི་བྱ་ཞེས་ཁྱོད་ལ་འཇིགས་པ་སྐྱེ་བར་འགྱུར་གྲང་ན་ཞེས་རྗེས་སུ་བརྗོད་ནས། འོ་ན། དོན་དམ་པའི་ཆོས་འདི་འཁོར་བ་བཟློག་ཅིང་མྱང་འདས་འཐོབ་བྱེད་དུ་མི་འགྱུར་ཏེ། བྱ་བ་དང་། བྱེད་པ་པོ་སོགས་རང་བཞིན་གྱིས་ཡོད་པའི་ཕྱིར། ཁྱབ་པ་ཡོད་དེ། བྱ་བྱེད་རང་བཞིན་གྱིས་གྲུབ་ན། དེ་ལ་བདེན་འཛིན་ཀྱི་བློ་འཇུག་ལ། དེ་ལྟར་ན་འཁོར་བའི་འཇུག་པ་ལྟར་མྱ་ངན་ལས་འདས་པའི་སྐབས་སུ་ཡང་། བྱ་བའི་འབྲས་བུའི་དངོས་པོ་ལས་དང་ཉོན་མོངས་པ་སོགས་འཇུག་པའི་ཕྱིར་འཁོར་བ་དེ་ཉིད་ཡིན་པས་ཆོས་འདི་མྱ་ངན་ལས་འདས་པའི་འདྲེན་བྱེད་དུ་ཇི་ལྟར་འགྱུར། གཉིས་པ་ནི། ཁྱོད་ལ་སྟོང་པ་ཉིད་མཆོག་ཡིན་ནོ་ཞེས་རང་ཕྱོགས་ལ་ཆགས་ཤིང་གཞན་མི་སྟོང་བའི་ཕྱོགས་ལ་མི་དགའ་ཞིང་སྡང་བར་བྱེད་ན་ནི་མྱ་ངན་ལས་འདས་པར་མི་འགྲོ་སྟེ། དེ་ལྟར་ན་ཆགས་སྡང་གཉིས་ལ་སྤྱོད་པའི་ཕྱིར་དང་། དེ་གཉིས་ལ་སྤྱོད་པ་ཡང་ཞི་བ་མྱ་ངན་ལས་འདས་པར་མི་འགྱུར་བའི་ཕྱིར་རོ། །དེ་ཉིད་ཀྱི་ཕྱིར། བཅོམ་ལྡན་འདས་ཀྱིས། གང་གི་ཆོས་ཐོས་རྗེས་སུ་ཆགས་འགྱུར་བ། །དེ་ནི་ཆོས་མིན་ཐོས་ནས་ཉམས་འགྱུར་ཏེ། །དེ་ནི་ང་རྒྱལ་དྲེགས་བཅོམ་ཕྱིན་ལོག་ཅིང་། །ང་རྒྱལ་དབང་གིས་དེ་ཡི་སྡུག་བསྔལ་མྱོང་། །ཞེས་གསུངས་སོ། །གཉིས་པ་ནི། གལ་ཏེ་མྱ་ངན་ལས་འདས་པ་བདེ་བ་དམ་པ་ཡིན་མོད་ཀྱང་། དེ་ཐོབ་པའི་ཐབས་ཤིན་ཏུ་དཀའ་བས་མི་ནུས་ལ། སྲིད་པ་ནི་འབད་མེད་དུ་བསྒྲུབ་བྱ་ཡིན་པས་བསྒྲུབ་སླ་བས་བདག་དེ་ལ་འཇུག་གོ་ཞེ་ན། མྱ་ངན་ལས་འདས་པ་ནི་ཐོབ་སླ་སྟེ། སྲིད་པའི་རྒྱུར་གྱུར་པའི་དགེ་མི་དགེའི་བྱ་བ་ཐམས་ཅད་ལ་སྒོ་གསུམ་གྱི་བྱེད་པ་མེད་ཅིང་སེམས་ཁྲལ་མེད་པས་མྱ་ངན་ལས་འདས་པ་ཐོབ་པར་འགྱུར་བའི་ཕྱིར། གཅིག་ཤོས་ཡང་སྲིད་ནི་ཐོབ་སླ་བ་མིན་ཏེ། དགེ་མི་དགེའི་བྱ་བ་འཇུག་པའི་སྒོ་གསུམ་གྱི་བྱེད་པ་སྣ་ཚོགས་པས་བསྒྲུབ་པར་བྱ་བ་ཉིད་ཀྱི་ཕྱིར་རོ། །དེས་ན་སྒྲིམ་པ་མེད་པར་ཐོབ་པའི་མྱང་འདས་སྤངས་ནས་བྱ་བ་རྣམ་པ་སྣ་ཚོགས་པའི་དུབ་པས་ཐོབ་པར་བྱ་བའི་ཡང་སྲིད་དོན་དུ་གཉེར་བར་མི་རིགས་སོ། །གཉིས་པ་ནི། བྱ་བ་མི་བྱེད་པས་མྱ་ངན་ལས་འདའ་བར་འགྱུར་ན། མདོ་དང་བསྟན་བཅོས་འདིར་མི་རྟག་པ་སོགས་ཅིའི་ཕྱིར་སྟོན་པར་བྱེད་ཅེ་ན། དེ་ནི་འཁོར་བ་ལ་སྐྱོ་བ་སྐྱེད་པའི་ཆེད་ཡིན་ཏེ། གང་ལ་འཁོར་བ་འདིར་སེམས་སྐྱོ་བ་རྣམས་ནི་དེ། ལས་ངེས་པར་འབྱུང་བའི་ཕྱིར་མྱ་ངན་ལས་འདས་པ་གཏན་གྱི་སྐྱོ་བ་ཡོད་པ་མིན་པ་དེ་ལ་ཞི་བའི་མྱ་ངན་ལས་འདས་པ་ལ་གུས་པ་གང་ལ་ཡོད་དེ་མེད་པའི་ཕྱིར་ཏེ། དེ་ནི་ཆགས་པས་སྲིད་པ་འདི་ལས་འབྱུང་བར་བྱ་དཀའ་བའི་ཕྱིར་རོ། །དཔེར་ན། རང་གི་ཁྱིམ་སྙིང་པོ་མེད་པ་ལ་ཆགས་པ་དག་དེ་ལས་འབྱུང་དཀའ་བ་བཞིན་ནོ། །དེ་ཉིད་སྒྲུབ་པ་ནི། འབྱོར་པ་ཅན་དག་མྱ་ངན་ལས་འདས་པ་ཐོབ་པར་བྱ་བར་མི་ནུས་མོད་ཀྱང་། ཉམ་ཐག་པ་དག་ནི་འཁོར་བ་ལ་དགའ་བ་ཡོངས་སུ་དོར་རིགས་ནའང་། མི་འདོར་བ་ནི་གཏི་མུག་གི་དབང་གིས་ཡིན་ནོ་ཞེས་སྟོན་པ་ནི། གང་ཟག་ལ་ལ་སྡུག་པ་དང་བྲལ་བ་སོགས་ཀྱི་སྡུག་བསྔལ་གྱིས་ཟིལ་གྱིས་མནན་ཅིང་ལྕེབས་ནས་འཆི་བར་འདོད་པ་དག་སྣང་སྟེ། དེ་དག་མྱ་ངན་ལས་འདས་པར་འགྲོ་རིགས་པ་ལ་གཏི་མུག་པའི་རྒྱུ་མཚན་གྱིས་དེར་མི་འགྲོ་བ་ཁོ་ནར་ཟད་དེ། དེ་ལྟ་མིན་ན། འདིར་སྡུག་བསྔལ་བས་བདག་ལ་ཆགས་པ་དང་བྲལ་བ་ལྟར་འཁོར་བ་མཐའ་དག་སྡུག་བསྔལ་དུ་ངེས་པར་བྱས་ནས་བདག་ལ་ཆགས་པ་བཏང་ན་ནི། མྱ་ངན་ལས་འདས་པའི་བདེ་བ་ལ་མྱུར་དུ་གནས་པར་འགྱུར་བ་ཞིག་ན། ཡོད་པ་མིན་པའི་ཕྱིར། གཉིས་པ་ནི། གལ་ཏེ་མྱང་འདས་ཐོབ་པར་བྱ་བའི་ཕྱིར་སྟོང་པ་ཉིད་བསྒོམ་པའི་གཏམ་ཁོ་ན་མཛད་པར་རིགས་ན། སྦྱིན་པ་དང་ཚུལ་ཁྲིམས་ཀྱི་གཏམ་ཅིའི་ཕྱིར་མཛད་ཅེ་ན། བཅོམ་ལྡན་འདས་ཀྱིས་ནི། གདུལ་བྱའི་བསམ་པ་དང་། བག་ལ་ཉལ་གྱི་དབྱེ་བས་ཆོས་སྟོན་ལ། གདུལ་བྱ་ལ་དབང་པོའི་བྱེ་བྲག་གིས་གསུམ་ཡོད་པའི་དམན་པ་ལ་ནི་སྦྱིན་པ་ཁོ་ན་གསུངས་ཏེ། ཕྱི་མ་གཉིས་ཀྱི་སྣོད་མིན་པའི་ཕྱིར། འབྲིང་ལ་ནི་ཚུལ་ཁྲིམས་ཁོ་ན་གསུངས་ཏེ། སྦྱིན་པ་ལ་གནས་ཟིན་པ་དང་། བསྒོམ་པའི་སྣོད་མིན་པའི་ཕྱིར། མཆོག་ལ་ནི་བསྒོམ་པ་ཁོ་ན་གསུངས་ཏེ། དང་པོ་གཉིས་ལ་གནས་ཟིན་པའི་ཕྱིར། དེས་ན་ཐར་པ་དོན་དུ་གཉེར་བས་ནི། རྟག་ཏུ་སྟོང་པ་ཉིད་བསྒོམ་པའི་སྒོ་ནས་མཆོག་མྱ་ངན་ལས་འདས་པ་ལ་དགའ་བར་བྱོས་ཤིག་སྟེ། བྱ་དགོས་ཀྱི་སྦྱིན་པ་དང་ཚུལ་ཁྲིམས་ཙམ་ལ་གནས་པར་བྱ་བ་མིན་དེ། ཚུལ་ཁྲིམས་ཀྱིས་མ་ཟིན་པའི་སྦྱིན་པ་ལ་ནི་ལོངས་སྤྱོད་དང་། སྒོམ་པས་མ་ཟིན་པའི་ཚུལ་ཁྲིམས་ནི་མཐོ་རིས་ཙམ་གྱི་རྒྱུ་ཡིན་པའི་ཕྱིར་དང་། བསྒོམ་པས་ནི་ཉོན་མོངས་པ་བསྲབས་པས་མྱ་ངན་ལས་འདའ་བའི་ཕྱིར་རོ། །བཞི་པ་ལ། བསྟན་པ་ལ་རིམ་གྱིས་འཇུག་པའི་ཚུལ་དང་། དེ་ལྟར་འཇུག་དགོས་པའི་འཐད་པ་དང་གཉིས་ཀྱི། དང་པོ་ནི། སྟོང་པ་ཉིད་མཆོག་ཡིན་པའི་རྒྱུ་མཚན་གྱིས། དང་པོ་ཁོ་ནར་དེའི་གཏམ་བྱ་བ་མིན་ཏེ། རང་གཞན་ལམ་ལ་བཀྲི་བར་འདོད་པས་ལས་འབྲས་ཀྱི་རྟེན་དུ་གྱུར་པའི་བདག་ཡོད་པ་ལ་སོགས་པའི་གཏམ་གྱིས་སྐྱེ་བ་སྔ་ཕྱི་མེད་པར་བཟུང་ནས་བསོད་ནམས་མིན་པ་གསོག་པ་དང་པོར་བཟློག་པར་བྱ་སྟེ། དེ་ནི་མཐོང་བ་དང་མ་མཐོང་བའི་ཉེས་པ་བརྒྱ་ཕྲག་དུ་མའི་སྒོ་ཡིན་པའི་ཕྱིར་དང་། སྤང་སླ་བའི་ཕྱིར་རོ། །བར་དུ་ཐ་སྙད་གཞིག་པའི་རིགས་པ་རྣམ་པ་བཞིས་ཕུང་པོ་ལ་བདག་ཏུ་ལྟ་བ་ཉི་ཤུ་བཟློག་པར་བྱ་སྟེ། དེ་ནི་ཉེས་པ་དུ་མའི་རྟེན་ཡིན་པའི་ཕྱིར་དང་། སྔ་མ་ལས་དཀའ་ཞིང་ཕྱི་མ་ལ་ལྟོས་ཏེ་སླ་བའི་ཕྱིར་རོ། །ཕྱིས་ནི་དངོས་བོ་ཐམས་ཅད་སྟོང་པ་ཉིད་དུ་བསྟན་པས་བདག་ཏུ་ཆགས་པ་ལྷན་སྐྱེས་དང་། ཆོས་ཀྱི་བདག་ཏུ་འཛིན་པའི་ལྟ་བ་ཀུན་བཟློག་པར་བྱ་སྟེ། སྔ་མ་གཉིས་སྔོན་དུ་སོང་བས་ནུས་པའི་ཕྱིར་དང་། ཉེས་པ་ཐམས་ཅད་ཀྱི་རྩ་བ་ཡིན་པའི་ཕྱིར་དང་། གང་ཟག་གང་གིས་རིམ་པ་འདིས་ཐམས་ཅད་བཟློག་པའི་ཐབས་ཤེས་པ་དེ་ནི་སངས་རྒྱས་ཀྱི་བསྟན་པ་ལ་མཁས་པ་ཡིན་ཞེས་བརྗོད་དེ། དེ་ནི་བདག་གཞན་ལེན་པ་མེད་པར་མྱ་ངན་ལས་འདའ་བར་བྱེད་པའི་ཕྱིར་རོ། །དེ་ལ་རྩོད་པ་སྤང་པ་ནི། གལ་ཏེ་སྟོང་པ་ཉིད་བསྒོམ་པས་མྱ་ངན་ལས་འདས་པ་ཐོབ་ན། ཆོས་ཅན་མཐའ་ཡས་པའི་ཕྱིར་ཐམས་ཅད་སྟོང་པ་ཉིད་དུ་མཐོང་ནུས་པ་མིན་ནོ་ཞེ་ན། ཆོས་ཐམས་ཅད་ཀྱི་སྟོང་པ་ཉིད་མཐོང་བ་ལ་དེའི་ཆོས་ཅན་རེ་རེ་བཞིན་དུ་ཡུལ་དུ་བྱེད་དགོས་པ་མིན་ཏེ། གཟུགས་ལ་སོགས་པའི་དངོས་པོ་གཅིག་གི་རང་བཞིན་སྟོང་པ་ཉིད་དུ་ལྟ་བ་པོ་གང་ཡིན་པ་དེ་ནི་དངོས་པོ་ཀུན་གྱི་རང་བཞིན་སྟོང་པ་ཉིད་དུ་ལྟ་བ་པོར་བཤད་ཅིང་དེ་ལྟར་དུ་འཐད་པའི་ཕྱིར་ཏེ། ཆོས་ཅན་གཅིག་དགག་བྱ་གང་གིས་སྟོང་པའི་སྟོང་ཉིད་ཡིན་པའི་སྟོང་ཉིད་དེ་ཉིད་དང་། དངོས་པོ་ཀུན་དགག་བྱས་སྟོང་པའི་སྟོང་ཉིད་དེ་ཉིད་ལ་མཚན་ཉིད། རང་བཞིན་མི་འདྲ་བ་ཅུང་ཟད་ཀྱང་མེད་པའི་ཕྱིར་ཏེ། ཆོས་ཅན་གཅིག་གི་སྟོང་ཉིད་དགག་བྱ་བདེན་པ་བཀག་པས་རབ་ཏུ་ཕྱེ་བ་བཞིན་དུ། ཆོས་ཅན་ཐམས་ཅད་ཀྱི་སྟོང་པ་ཉིད་ཀྱང་དགག་བྱ་བདེན་པ་བཀག་ཙམ་གྱིས་རབ་ཏུ་ཕྱེ་བ་མཚུངས་པའི་ཕྱིར། དཔེར་ན། བུམ་པ་དང་། མཁར་གཞོང་ལ་སོགས་པ་ཐ་དད་ཀྱང་། དེ་དག་གི་ནམ་མཁའ་དགག་བྱ་སྒྲིབ་ཐོགས་བཀག་ཙམ་གྱིས་རབ་ཏུ་ཕྱེ་བས་རང་བཞིན་ལ་མི་འདྲ་བའི་ཁྱད་པར་མེད་པ་བཞིན་ནོ། །གཉིས་པ་ལ། སྤྱོད་འཇུག་ཏུ། དམན་ལ་ཟབ་དང་རྒྱ་ཆེ་དང་། །རྒྱ་ཆེན་ཆོས་ཀྱི་སྣོད་གྱུར་པ། །དམན་པའི་ཆོས་ལ་སྦྱར་མི་བྱ། །ཞེས་པ་ལྟར། མཆོག་ལ་དམན་པ་དང་། དམན་པ་ལ་ཟབ་པའི་ཆོས་སྟོན་མི་རིགས་པའི་འཐད་པ། དེ་ཉིད་དཔེས་བསྟན་པ་གསུམ་གྱི། དང་པོ་ནི། གལ་ཏེ་ཆོས་ཐམས་ཅད་སྤང་བྱ་ཡིན་ན། བསོད་ནམས་ལ་གུས་པར་བྱ་བར་བཤད་པ་དང་འགལ་ཞེ་ན། མི་འགལ་ཏེ། བསོད་ནམས་ཀྱི་ཆོས་ལ་ཆགས་ཤིང་གུས་པ་ནི། དེ་བཞིན་གཤེགས་པ་རྣམས་ཀྱིས་མཐོ་རིས་འདོད་པ་རྣམས་ལ་གསུངས་པ་ཡིན་ཏེ། དེ་ནི་མཐོ་རིས་ཀྱི་ཐབས་ཡིན་པས་དེ་འདོད་པ་རྣམས་ཀྱི་བྱ་བར་འོས་པའི་ཕྱིར་དང་། ཐར་པ་འདོད་པ་རྣམས་ལ་ནི་མིན་ཏེ། དེ་ལ་ནི་དེ་ཉིད་འཁོར་བར་འཆིང་བའི་རྒྱུ་ཡིན་པས་སྨད་པར་འགྱུར་ན། གཞན་དུ་ཆོས་མིན་པ་སྨད་བྱ་ཡིན་པ་ལྟ་སྨོས་ཀྱང་ཅི་དགོས་པའི་ཕྱིར། ཇི་ལྟར་སྨད་ན་ཆོས་ཀྱི་རྣམ་གྲངས་གཟིངས་དང་འདྲ་བར་ཀུན་ནས་ཤེས་པ་རྣམས་ཀྱིས་ནི་ཆོས་རྣམས་ཉིད་སྤང་བར་བྱ་བ་ཡིན་ན། ཆོས་མིན་པ་དག་ལྟ་ཅི་སྨོས་ཞེས་གསུངས་པའི་ཕྱིར་རོ། །ཐར་པ་འདོད་པ་ལ་ནི། ཆོས་དང་ཆོས་མིན་པ་འགའ་ལ་ཡང་ཆགས་པར་འོས་པ་མིན་ཏེ། ཐར་པ་དེ་ནི་ཆགས་པ་མ་ལུས་པ་བཅད་པས་ཐོབ་པར་བྱ་བ་ཡིན་པའི་ཕྱིར། གཉིས་པ་ནི། གལ་ཏེ་སྟོང་པ་ཉིད་ཀྱིས་སྡུག་བསྔལ་མ་ལུས་པ་ལྡོག་ན། དེ་ཁོ་ན་གཅིག་པུ་དང་པོ་ནས་ཉེ་བར་བསྟན་རིགས་སོ་ཞེ་ན། བསོད་ནམས་འདོད་ཅིང་སེམས་ཅན་རྗེས་སུ་གཟུང་བར་འདོད་པའི་སྙིང་རྗེ་ཅན་གྱིས་སྟོང་པ་ཉིད་ཀུན་གྱི་ཚེ་སྟེ་དང་པོ་ཉིད་ནས་བརྗོད་པར་བྱ་བ་མིན་ཏེ། དབང་པོ་དང་དགེ་བའི་རྩ་བ་མ་སྨིན་པའི་སེམས་ཅན་རྣམས་ལ་དེ་བརྗོད་ན་དོན་མིན་པ་ཆེན་པོར་འགྱུར་བའི་ཕྱིར་ཏེ། སྟོང་པ་ཉིད་སྤོང་བའམ། སྟོང་ཉིད་ཀྱི་དོན་མེད་པའི་དོན་ཞིག་ཏུ་བཟུང་ནས་ལས་འབྲས་ལ་སྐུར་པ་འདེབས་པའི་ལོག་པར་ལྟ་བ་ཅན་དུ་འགྱུར་བའི་ཕྱིར། དཔེར་ན། གནས་མིན་པར་སྦྱར་བའི་སྨན་དུག་ཏུ་འགྱུར་བ་བཞིན་ནོ། གསུམ་པ་ནི། དོན་དེ་ཉིད་དཔེས་བསྟན་པའི་ཕྱིར་བཤད་པ། ཇི་ལྟར་ཀླ་ཀློ་མཐའ་འཁོབ་པ་རྣམས་སྐད་གཞན་ལེགས་སྦྱར་གྱི་སྐད་ཀྱིས་བཟུང་བར་མི་ནུས་ཏེ། དེ་མི་གོ་བའི་ཕྱིར། དེ་བཞིན་དུ་འཇིག་རྟེན་པའི་ཀུན་རྫོབ་ལ་ཞུགས་པ་མ་གཏོགས་པར་མཁས་པ་རྣམས་ཀྱིས་འཇིག་རྟེན་བདེན་གཉིས་ཀྱི་ལམ་གྱིས་བཟུང་བར་ནུས་པ་མིན་ཏེ། འཇིག་རྟེན་པའི་ཀུན་རྫོབ་ལ་མ་བརྟེན་པར་གཟུགས་སོགས་སྒྱུ་མ་ལྟ་བུ་དང་། དོན་དམ་པ་བསྟན་པར་མི་ནུས་བའི་ཕྱིར་རོ། །ཇི་ལྟར་ཀླ་ཀློ་རང་གི་སྐད་ཀྱིས་བཟུང་ནུས་པ་དེ་བཞིན་དུ། འཇིག་རྟེན་གྱི་ཀུན་རྫོབ་ལ་ཞུགས་པས་ནི་དེ་བཟུང་ནུས་ཏེ། དེས་སྒྱུ་མ་ལྟ་བུའི་ཀུན་རྫོབ་དང་། དེས་བརྗོད་དུ་མེད་པའི་རང་བཞིན་དོན་དམ་པ་བཟུང་ནུས་པའི་ཕྱིར། ལྔ་པ་ལ། བསྟན་པ་དོན་ཡོད་པ་དང་། སྒོམ་པ་དོན་ཡོད་པ་གཉིས་ཀྱི། དང་པོ་ནི། ཡོད་མེད་ལ་སོགས་པའི་བསྟན་པ་ཐམས་ཅད་འཇིག་རྟེན་བཟུང་བའི་ཐབས་ཡིན་པའི་ཕྱིར། བཅོམ་ལྡན་འདས་ཀྱིས། འཇིག་རྟེན་ཐམས་ཅད་ཡང་དག་པར་ཡོད་པ་དང་། མི་རྟག་པ་ལ་སོགས་པ་ཡིན་པས་ཡང་དག་པར་མེད་པ་དང་། འཇིག་རྟེན་པའི་བློ་དང་འཕགས་པའི་རྗེས་ཐོབ་ལ་ལྟོས་ནས་ཡོད་མེད་གཉིས་ཀ་དང་། དེ་ཁོ་ན་ཉིད་དུ་གཉིས་ཀ་མིན་ཞེས་ཀྱང་བསྟན་ལ་དེ་ཐམས་ཅད་ཀྱང་གདུལ་བྱའི་ཉོན་མོངས་འཇོམས་པའི་སྨན་གྱི་སླད་ཁོ་ནར་འགྱུར་ཏེ། སྟོན་པས་ཆོས་བསྟན་པ་ནི། གདུལ་བྱའི་ཉོན་མོངས་པའི་ནད་ཀྱི་དབང་གིས་ཡིན་པའི་ཕྱིར་དང་། ནད་ཀྱི་གཞིའི་བྱེ་བྲག་ཐ་དད་པས་དུ་མ་ཞིག་སྨན་དུ་འགྱུར་གྱི་གཅིག་ཉིད་ཐམས་ཅད་དུ་ཉེ་བར་མཁོ་བ་མིན་པའི་ཕྱིར། འགྲེལ་བར་དཔེ་རྒྱན་དུ་བྱས་སོ། །གཉིས་པ་ལ། ཡོད་ཏན་ཐོབ་པ་དང་། སྤང་བྱ་སྤོང་བའི་ཆེ་བ་གཉིས་ཀྱི། དང་པོ་ལ། དངོས་དང་། རྩོད་པ་སྤང་བ་གཉིས་ཀྱི། དང་པོ་ནི། དོན་དམ་པའི་བདེན་པ་བསྟན་པ་དེ་ཡང་དག་པར་རྫོགས་པར་མཐོང་ནས་གནས་མཆོག་མྱ་ངན་ལས་འདས་པར་འགྲོ་སྟེ། ཉོན་མོངས་པ་མཐའ་དག་སྤོང་བའི་ཕྱིར་རོ། །ཅུང་ཟད་དེ་ཆུང་ངུ་ཞིག་མཐོང་ན་ལྷ་དང་མིའི་འགྲོ་བ་བཟང་པོར་འགྲོ་སྟེ། དེའི་རྒྱུ་བསོད་ནམས་ཚད་མེད་པ་བསགས་པའི་ཕྱིར་རོ། །དེའི་ཕྱིར། མཁས་པ་ནང་གི་བདག་ཉིད་སྟོང་པ་ཉིད་བསམ་པ་ལ་རྟག་ཏུ་བློ་གྲོས་བསྐྱེད་པར་བྱ་སྟེ། རྫོགས་པར་མཐོང་བ་དང་ཅུང་ཟད་མཐོང་བའི་བྱེ་བྲག་གིས་ངེས་པར་ལེགས་པ་དང་། མངོན་པར་མཐོ་བ་ཐོབ་པའི་ཕྱིར་རོ། །གལ་ཏེ་རྐྱེན་འགའ་ཞིག་མ་ཚང་པ་ལས་དེ་ཁོ་ན་ཉིད་ཤེས་པས་ཚེ་འདིར་མྱ་ངན་ལས་འདས་པ་མ་ཐོབ་ཀྱང་དེའི་འབད་པ་དོན་མེད་པ་མིན་ཏེ། སྐྱེ་བ་ཕྱི་མར་འབད་པ་མེད་པར་དེ་ངེས་པར་འཐོབ་པར་འགྱུར་བའི་ཕྱིར། དཔེར་ན། མཚམས་མེད་པ་ལ་སོགས་པ་སྐྱེས་ནས་མྱོང་འགྱུར་གྱི་ལས་བཞིན་ནོ། གཉིས་པ་ནི། གལ་ཏེ་དེ་ཁོ་ན་ཉིད་ཤེས་པས་གྲོལ་བ་ཐོབ་ན། ད་ལྟ་གྲོལ་བ་དག་ཅིའི་ཕྱིར་མི་སྣང་ཞེ་ན། ལ་ལར་སྣང་མོད་ཀྱི་འོན་ཀྱང་མྱང་འདས་སུ་མ་ཟད་བྱ་བ་ཀུན་ལ་སྦྱོར་བ་མེད་པར་བསམ་བཞིན་པ་ན་འགྲུབ་པ་ཤིན་ཏུ་དཀོན་ཏེ། གཞན་དུ་ན་སྐྱེས་བུའི་དོན་ཐམས་ཅད་འབད་མེད་དུ་འགྲུབ་པའི་ཕྱིར་རོ། །དེས་ན་སྦྱོར་བ་དགོས་ལ་དེ་ཡང་ཤིན་ཏུ་རྙེད་དཀའ་བའི་ཕྱིར་རོ། །དེ་བཞིན་དུ་བསྟན་པ་འདི་ནའང་མྱ་ངན་ལས་འདས་པ་མེད་པ་མིན་མོད་ཀྱི་འོན་ཀྱང་གྲོལ་བ་རྣམས་རྙེད་དཀའ་བ་ཡིན་ཏེ་བསམ་པ་ཙམ་གྱིས་དེ་མི་འགྲུབ་པས་སྦྱོར་བ་དགོས་ལ། དགེ་བའི་བཤེས་གཉེན་དང་ཕྲད་པ་དང་། ཚུལ་བཞིན་ཡིད་ལ་བྱེད་པའི་སྦྱོར་བ་དག་ཀྱང་རྙེད་དཀའ་བའི་ཕྱིར་རོ། །གཉིས་པ་ནི། ཉོན་མོངས་པ་ཡུན་རིང་པོར་ཞུགས་པས་དེ་གཉེན་པོས་ཟད་པ་ཡོད་པ་མིན་ནོ་ཞེ་ན། རང་གི་ཉེར་ལེན་གྱི་ལུས་ལ་མི་རྟག་པ་དང་། བྱས་པ་མི་ཤེས་པ་ལ་སོགས་པའི་ཡོན་ཏན་མེད་པར་ཐོས་པའི་མཁས་པ་ལ་ལུས་དེ་ལ་ཆགས་པའི་འདོད་ཆགས་ཡུན་རིང་དུ་མི་གནས་ཏེ། དེའི་སྐྱོན་མཐོང་བའི་ཕྱིར། དེ་ལ་དཔག་ན་སྟོང་པ་ཉིད་ཀྱི་ལམ་ཡུན་རིང་དུ་གོམས་པ་དེ་ཉིད་ཀྱིས་ཉོན་མོངས་པ་ཐམས་ཅད་ཀྱང་ཟད་པར་འགྱུར་བ་མིན་ནམ་སྟེ། ཟད་པར་ཤེས་ནུས་ཏེ། གཉེན་པོ་ཅུང་ཟད་དུས་ཐུང་ངུར་བསྟེན་པས་ཀྱང་དེའི་ངོས་སྐལ་གྱི་ཉོན་མོངས་པ་འཇོམས་ནུས་ན་གཉེན་པོ་མཐའ་དག་དུས་ཡུན་རིང་དུ་བསྟེན་པས་ཐམས་ཅད་ཟད་པ་ལྟ་ཅི་སྨོས་པའི་ཕྱིར། དེས་ན་ཉོན་མོངས་ཐམས་ཅད་བཅད་པའི་གྲོལ་བ་སྲིད་དོ། །གལ་ཏེ་འཁོར་བ་ལ་ཐོག་མ་མེད་པའི་ཕྱིར། ཐ་མའང་མེད་དོ་ཞེ་ན། ཇི་ལྟར་ས་བོན་ལ་ཐོག་མ་མེད་ཀྱང་མེས་ཚིག་པ་ལ་སོགས་པ་ལས་མཐའ་མཐོང་བ་བཞིན་དུ་སྟོང་པ་ཉིད་ཀྱི་ལྟ་བ་རྙེད་པའི་གང་ཟག་གི་སྲིད་པ་ལ་ཐོག་མ་ཡོད་པ་མིན་ཡང་ཐ་མ་ཡོད་པ་མི་འགལ་ཏེ། ཡེ་ཤེས་ཀྱིས་དེའི་རྒྱུ་ཉོན་མོངས་པ་སྤོང་བས་རྒྱུ་མ་ཚང་བའི་ཕྱིར་ཡང་སྲིད་པའི་སྐྱེ་བའང་འབྱུང་བར་མི་འགྱུར་བའི་ཕྱིར་རོ། །དཔེར་ན། ཤིང་གི་རྩ་བ་བཏོན་ན་སླར་འཕེལ་བར་མི་འགྱུར་བ་བཞིན་ནོ། །འདིར་འགྲེལ་པར། བྱང་ཆུབ་སེམས་དཔའ་ལ་ཉོན་མོངས་མེད་པས་ཡང་སྲིད་མེད་པར་འགྱུར་སྙམ་པ་ལ། དེའི་སྐྱེ་བ་སྨོན་ལམ་གྱི་དབང་གིས་ཡིན་པ་དང་། དེས་ན་སེམས་ཅན་རང་བཞིན་གྱིས་མེད་པར་མཐོང་ཡང་དེའི་དོན་ལ་སྦྱོར་བ་བྱང་ཆུབ་སེམས་དཔའི་རྨད་དུ་བྱུང་བའི་སྤྱོད་པར་བསྟན་པ་དང་། དེའི་ཤེས་བྱེད། ཉེ་བ་འཁོར་གྱིས་ཞུས་པའི་མདོ། ཡུམ་གྱི་མདོ། རིན་ཆེན་ཕྲེང་བ། སངས་རྒྱས་བསྐྱངས་ཀྱི་ལུང་རྣམས་དྲངས་པའི་ཐ་མ་ནི། འགྲོ་བ་སྟོང་པར་གཟིགས་མོད་ཀྱང་། །འགྲོ་བའི་སྡུག་བསྔལ་བསལ་བཞེད་པས། །ཡུན་རིང་ཁྱོད་ཉོན་མོངས་པ་གང་། །དེ་ནི་ཤིན་ཏུ་རྨད་བྱུང་བའོ། །ཞེས་གསུངས་སོ། །གཉིས་པ་ནི། རྣལ་འབྱོར་སྤྱོད་པ་བཞི་བརྒྱ་པ་ལས་སློབ་མ་ཡོངས་སུ་སྦྱང་བ་སྟེ་རབ་ཏུ་བྱེད་པ་བརྒྱད་པའི་ཚིག་དོན་བཤད་ཟིན་ཏོ།། ༈ །།དེ་ལྟར་རྒྱུད་སྣོད་རུང་དུ་གྱུར་པའི་རྟེན་གྱི་གང་ཟག་བསྟན་ནས། བསྟན་པ་དེ་ཁོ་ན་ཉིད་ཀྱི་བདུད་རྩི་སྟོན་པ་ལ། རབ་བྱེད་ཀྱི་འབྲེལ། རབ་བྱེད་སོ་སོའི་དོན་བཤད་པ་དང་གཉིས་ཀྱི། དང་པོ་ནི་བཤད་མ་ཐག་པའི་རབ་ཏུ་བྱེད་པ་དང་པོ་བརྒྱད་ཀྱི་རྒྱ་མཚོའི་ཆུས་རྒྱུད་བཤལ་ཅིང་དག་པས་སྣོད་རུང་དུ་གྱུར་པ་རྣམས་ཀྱིས་དེ་ཁོ་ན་ཉིད་རྟོགས་པར་བྱ་བའི་ཕྱིར། ཆོས་རྣམས་ཀྱི་དེ་ཁོ་ན་ཉིད་གཏན་ལ་འབེབས་པ་ལ་རབ་ཏུ་བྱེད་པ་བརྒྱད་ཡོད་པའི་དང་པོ། དངོས་པོ་རྟག་པ་དགག་པ་བསྒོམ་པ་ལ། རབ་བྱེད་ཀྱི་གཞུང་བཤད། རབ་བྱེད་ཀྱི་མཚན་བསྟན་པ་དང་གཉིས་ཀྱི། དང་པོ་ལ་སྤྱིར་དགག བྱེ་བྲག་ཏུ་དགག་པ་དང་གཉིས་ཀྱི། དང་པོ་ནི། འདུས་བྱས་སྐྱེ་བ་དང་འཇིག་པ་དང་ལྡན་པ་ཉིད་ཀྱིས་སྙིང་པོ་མེད་པ་ཉིད་དུ་བསྒྲུབ་པའི་ཕྱིར་བཤད་པ་ནི། ཐམས་ཅད་སོགས་ཏེ། འདི་ལྟར་རང་གི་འཆད་ཚུལ་བསྟན་པ་དང་། གཞན་གྱི་འཆད་ཚུལ་མི་འཐད་པ་དང་གཉིས་ཀྱི། དང་པོ་ནི་འདུས་བྱས་ཐམས་ཅད་ནི་རྟག་པ་དང་། རང་བཞིན་གྱིས་ཡོད་པ་མིན་ཏེ། འབྲས་བུའི་དོན་དུ་སྐྱེ་བའི་ཕྱིར་རོ། །འདི་ལ་གཏན་ཚིགས་ཀྱི་དོན། ཁྱབ་པ། བསྒྲུབ་བྱའི་ཆོས་ཀྱི་དོན་གཏན་ལ་དབབ་པ་དང་གསུམ་གྱི། དང་པོ་ལ། འབྲས་བུའི་དོན་ཕན་གདགས་བྱ་དང་། འཇིག་པ་དང་། རྣམ་སྨིན་མྱོང་བ་ལ་སྦྱར་ཏེ་བཤད་པ་དང་གསུམ་གྱི། དང་པོ་ལྟར་ན། ཆོས་ཅན་ནི། ཐམས་ཅད་ཅེས་པ་འབྱུང་བ་དང་འབྱུང་འགྱུར། སེམས་སེམས་བྱུང་། མཚན་གཞི། མཚན་ཉིད་ལ་སོགས་ཕན་ཚུན་ལྟོས་ནས་འགྲུབ་པའི་འདུས་བྱས་རྣམས་ཡིན་ལ། དེ་རྣམས་ནི་གཅིག་རྐྱང་སྐྱེ་བ་མེད་པས་ཅི་རིགས་པར་ཚོགས་པ་ཁོ་ན་སྐྱེ་ཞིང་། ཚོགས་པ་དེ་ཡང་ཕན་ཚུན་རྒྱུ་དང་འབྲས་བུའི་དངོས་པོར་གནས་པའི་ཕྱིར་ཏེ། དོན་གཞན་གང་ཞིག་ཡོད་ན་ཡོད། མེད་ན་མེད་པའི་ཕྱིར། དཔེར་ན། ས་མེད་ན་འབྱུང་བ་གསུམ་པོ་མེད་ལ་ཡོད་ན་ཡོད་པའི་ཕྱིར། ས་སྐྱེ་བ་འབྱུང་བ་གསུམ་གྱི་དོན་ཡིན་པ་ལྟ་བུའོ། །གཉིས་པ་ལ། ཆོས་ཅན་ནི། འདུས་བྱས་ཐམས་ཅད་ཡིན་ལ། དེ་ནི་འབྲས་བུ་འཇིག་པ་ཁོ་ནའི་དོན་དུ་སྐྱེ་བ་ཡིན་ཏེ། སྐྱེ་བའི་རྐྱེན་ཀྱིས་རྒ་ཤི་ཞེས་བསྟན་པའི་ཕྱིར། གསུམ་པ་ལ། ཆོས་ཅན་ནི། ཕྱི་ནང་གི་སྐྱེ་མཆེད་རྣམས་ཡིན་ལ། དེ་ནི་འབྲས་བུ་ལས་ཀྱི་རྣམ་སྨིན་བདེ་སྡུག་མྱོང་བའི་དོན་དུ་སྐྱེ་བའི་ཕྱིར་ཏེ། དེ་མྱོང་བ་ནི་ངན་འགྲོ་དང་། བདེ་འགྲོ་སོགས་ཀྱི་ཡུལ་དང་། མཐོང་ཆོས་དང་། སྐྱེ་བ་ཕྱི་མ་སོགས་དུས་དང་། དར་བབ་དང་། རྒས་པ་ལ་སོགས་པ་ལུས་ཀྱི་གནས་སྐབས་ཀྱི་ཁྱད་པར་ལ་ལྟོས་ལ། དེ་ཡང་དེ་དག་མེད་པར་མེད་པའི་ཕྱིར་རོ། །གཉིས་པ་ནི། འབྲས་བུའི་དོན་དུ་སྐྱེ་བའི་རང་གི་ངོ་བོ་ཉིད་ཀྱིས་རྣམ་པར་གནས་པ་ཡོད་པ་མིན་པ་དེ་ལ་རྟག་པའམ་རང་བཞིན་གྱིས་ཡོད་པ་མིན་པའི་ཁྱབ་སྟེ། དཔེར་ན། འབྲས་བུའི་ཆེད་དུ་ཆགས་པའི་རྣམ་པ་སྟོན་པ་ལྟ་བུའོ། །རྣམ་པ་གཞན་དུ་ན། འབྲས་བུའི་དོན་དུ་སྐྱེ་བར་འགལ་ཏེ། རང་བཞིན་ལ་ལྡོག་པ་མེད་པས་རྟག་ཏུ་འབྲས་བུ་སྐྱེད་པར་འགྱུར་ན་དེ་ལྟར་ཡང་མིན་པའི་ཕྱིར་རོ། །གསུམ་པ་ནི། འདིར་རྟག་པ་ཞེས་པ་མི་རྟག་པ་ལོག་ཙམ་མིན་གྱི་རང་བཞིན་གྱིས་གྲུབ་པའི་རྟག་པའོ། །དེའི་རྣམ་གྲངས། རང་བཞིན། བདེན་པ། སྙིང་པོ། དངོས་པོ། རྫས་ཏེ་ལྔ་ཡིན་ལ། དེ་དག་མེད་པས་རང་བཞིན་མེད་པའམ་བདེན་པ་མེད་པ་སོགས་ཏེ། རང་བཞིན། སྙིང་པོ། དངོས་པོ་གསུམ་ནི་དགག་བྱའི་ཁྱད་པར་མ་སྦྱར་བར་ཐ་སྙད་དུ་དགག་མི་ནུས་པས། རང་བཞིན་གྱིས་གྲུབ་པ་དང་། བརྟན་པའི་སྙིང་པོ་དང་། ཐེར་ཟུག་པའི་དངོས་པོ་རྣམས་ཡིན་པར་མངོན་ཏེ། འདིར་མདོ་དྲངས་པ་ཉིད་ཀྱིས་གསལ་ལོ། །དེས་ན། མི་སློབ་པའི་སྐུ་གསུང་ཐུགས་ཐུབ་པ་དང་ལྡན་པའི་ཐུབ་པ། སངས་རྒྱས་བཅོམ་ལྡན་འདས་ཉིད་དངོས་པོ་རྣམས་ཀྱི་རང་བཞིན་ཇི་ལྟ་བ་བཞིན་དུ་གཤེགས་ཤིང་ཐུགས་སུ་ཆུད་པས་དེ་བཞིན་གཤེགས་པ་ཞེས་བྱ་སྟེ། དེ་ཁོ་ན་ཉིད་ཇི་ལྟར་གནས་པ་བཞིན་རྟོགས་པའི་ཕྱིར་རོ། །དེ་ཅིས་གྲུབ་ཅེ་ན། མི་རྟག་པ་དང་སྟོང་པ་ཉིད་ཀྱི་ཆོས་ཉེ་བར་བསྟན་པས་གྲུབ་སྟེ། དེ་སྟོན་པ་ན་དེ་ཁོ་ན་ཉིད་ཕྱིན་ཅི་མ་ལོག་པར་སྟོན་པའི་ཕྱིར་རོ། །དེ་མ་རྟོགས་པའི་ཕྱི་པའི་སྟོན་པ་རྣམས་ནི། དངོས་པོའི་རང་བཞིན་ལ་ཇི་ལྟ་བ་བཞིན་དུ་གཤེགས་པའི་དེ་བཞིན་གཤེགས་པ་མིན་ཏེ། དངོས་པོའི་དེ་བཞིན་ཉིད་སྟོན་པ་ན། སྟོང་པ་ཉིད་ལས་གཞན་དངོས་པོ་རྟག་པ་སོགས་སུ་སྟོན་པའི་ཕྱིར། འདིས་ནི་བསྟན་པ་དག་མ་དག་གི་སྒོ་ནས་སྟོན་པ་དག་མ་དག་རྗེས་སུ་དཔོག་པ་བསྟན་ཏོ། །གཉིས་པ་ནི། ཆོས་སྐྱོང་གིས་བྱེ་བྲག་པས་བརྟགས་པའི་རྡུལ་ཕྲ་རབ་འབྲས་བུ་ཡན་ལག་རྩོམ་པའི་དོན་དུ་ཡིན་པའི་ཕྱིར། བྱས་པ་དང་། བྱས་པའི་རྟགས་ཀྱིས་མི་རྟག་པ་སྒྲུབ་པ་ལ་སྦྱར་རོ། །འདི་དགག་པ་ལ། གཏན་ཚིགས་ཀྱི་སྐྱོན་དང་། དམ་བཅའི་སྐྱོན་གཉིས་ཀྱི། དང་པོ་ལ། གཏན་ཚིགས་མ་གྲུབ་པ་དང་། ཁྱབ་པ་མ་ངེས་པ་གཉིས་ཀྱི། དང་པོ་སྟོན་པ་ན། གཞན་གྱིས་བརྟགས་པའི་རྡུལ་ཕྲ་རབ་མ་གྲུབ་པས་ཆོས་ཅན་མེད་པའི་ཕྱིར། གཏན་ཚིགས་གཉིས་པོ་རང་ལ་མ་གྲུབ་པ་དང་། གཞན་གྱི་ཁས་བླངས་བྱེད་ན་ཧ་ཅང་ཐལ་བ་དང་། གཞན་གྱི་རྟག་པ་དང་འབྲས་བུ་བྱེད་པའི་གཞི་མཐུན་ཁས་བླངས་པ་ལ། ཁས་བླངས་འགལ་བ་ཉིད་ཀྱིས་ལྡོག་པར་བྱ་བ་ཡིན་པ་ལ། རྟག་པ་འབྲས་བུའི་དོན་དུ་ཁས་ལེན་པ་དོན་མེད་པ་དང་། གཉིས་ཀ་ལ་གྲགས་པའི་གཏན་ཚིགས་མེད་པས་རང་རྒྱུད་མི་རིགས་པ་དང་། གཉིས་ཀ་ལ་གྲགས་པའི་རྟགས་མེད་པས་རང་རྒྱུད་དཀའ་ཞིང་། ཕྱིར་རྒོལ་རང་ལ་གྲགས་པའི་རྗེས་སུ་དཔག་པ་བསྟན་པས་གཞན་གྱི་དམ་བཅའ་ལ་གནོད་པ་བརྗོད་པ་ནི་སླ་བ་ཡིན་པ་ལ། དེ་དོར་ནས་རང་རྒྱུད་བྱེད་པ་ནི། སླ་བས་སྟོན་པར་བྱ་བ་ལ་དཀའ་བས་སྟོན་པས་མི་མཁས་པ་ཉིད་དུ་འགྱུར་བ་སྟེ་ལྔས་སྟོན་ནོ། །གཉིས་པ་ནི། ནམ་མཁའ་སྐྱེད་པའི་བྱེད་རྒྱུ་མིན་ཡང་། ཁམས་དྲུག་སྐྱེས་བུའི་རྒྱུར་བཤད་པས་རྒྱུ་མཚན་གྱི་རྒྱུ་ཙམ་ཡིན་པའི་ཕྱིར་འབྲས་བུའི་དོན་དུ་གྲུབ་པས་རྩ་བའི་གཏན་ཚིགས་གཉིས་པོ་ཁྱབ་བ་མ་ངེས་པའང་ཡིན་ནོ། །གསུམ་པ་ནི། འདིར་བདེན་པ་བཀག་ཙམ་གྱི་སྟོང་པ་ཉིད་སྒྲུབ་པའི་སྐབས་ཡིན་པས། མི་རྟག་པ་ཡོངས་གཅོད་དུ་སྒྲུབ་པའང་འཐད་པ་མིན་ཏེ། གལ་ཏེ་མི་རྟག་རྟག་གོ་ཞེས། །དེ་ལྟར་འཛིན་པ་ལོག་ཡིན་ན། །སྟོང་ལ་མི་རྟག་པའོ་ཞེས། །འཛིན་པ་ཇི་ལྟར་ལོག་མ་ཡིན། །ཞེས་གསུངས་པ་ལྟར། སྟོང་པ་ཉིད་རྟག་པ་བཞིན་དུ་མི་རྟག་པ་ཡང་མི་འཐད་པའི་ཕྱིར་རོ། །ཐ་སྙད་ཙམ་དུ་ཡིན་ན་ནི། འཇིག་རྟེན་གྱི་གྲགས་པས་གྲུབ་པས། རང་རྒྱུད་དོན་མེད་ཅིང་། སྐྱེ་བོ་གཞན་ལ་དེ་རྟོགས་སུ་གཞུག་པ་ཡང་སྐྱེ་བོ་སྤྱི་ལ་གྲགས་པའི་ཐབས་གཞན་གྱིས་ནུས་པས་དེ་ལའང་རང་རྒྱུད་དོན་མེད་དོ། །འདིས་ནི་སྒྲ་མི་རྟག་པར་སྒྲུབ་པའི་རང་རྒྱུད་ཀྱི་གཏན་ཚིགས་མི་སྲིད་པར་བསྟན་ཏོ། །གལ་ཏེ་སྐྱེས་པ་རྟག་པ་མིན་པ་བདེན་མོད་ཀྱི། འབྲས་བུ་སྐྱེད་ཀྱང་རྒྱུ་ལས་མ་སྐྱེས་པ་རྡུལ་ཕྲན་ལྟ་བུ་ཡན་ལག་གཅིག་ལྡན་དང་། འབྲས་བུ་སྐྱེད་པ་དང་། རྒྱུ་ལས་སྐྱེས་པ་གཉིས་ཀ་མ་ཚང་བ་དེ་དག་རྟག་པ་ཡིན་ནམ་སྙམ་ན། བྱེ་བྲག་པ་འདིས་བདག་གི་ཡོན་ཏན་བདེ་སྡུག་རྒྱུ་རྐྱེན་ལ་ལྟོས་པར་མཐོང་བའི་རིགས་པ་དེས་རྒྱུ་རྐྱེན་ལ་མ་བརྟེན་པར་དངོས་པོ་ཡོད་པ་མེད་ཅེས་རྟོགས་རིགས་ཏེ། རྒྱུ་མཚན་མཚུངས་པའི་ཕྱིར་དང་། མི་རྟོགས་ན་རང་ཉིད་བླུན་པོར་ཐལ་བའི་ཕྱིར་རོ། །རྟེན་འབྲེལ་ཀུན་ལ་ཁྱབ་པར་སྟོན་པ་ནི། དངོས་པོ་གང་ཞིག་ཡུལ་གང་ན་དུས་ནམ་གྱི་ཚེ་ཡང་རྒྱུ་རྐྱེན་ལ་མ་ལྟོས་པའི་དངོས་པོ་ཡོད་པ་མིན་ཏེ། དངོས་པོ་ཡིན་ན། ཡུལ་དུས་ནམ་གྱི་ཚེ་ཡང་རྒྱུ་རྐྱེན་ལ་ལྟོས་དགོས་པའི་ཕྱིར། དེས་ན་དུས་ནམ་ཡང་ཡུལ་གང་ཞིག་ཏུའང་རྟག་པའི་དངོས་པོ་འགའ་ཡང་ཡོད་པ་མིན་ཏེ། དངོས་པོ་ལ་རྒྱུ་རྐྱེན་ལ་ལྟོས་པས་ཁྱབ་པའི་ཕྱིར། གཉིས་པ་ལ། བདག ནམ་མཁའ། དུས། རྡུལ་ཕྲན། ཐར་བརྟག་དངོས་དགག་པ་དང་ལྔ་ལས། དང་པོ་ནི། གལ་ཏེ་བདེ་བ་སོགས་ཀྱི་འདུ་བ་ཅན་གྱི་རྒྱུ་ཡིན་པའི་ཕྱིར་བདག་ཡོད་ལ། དེ་ཡང་རང་བཞིན་གྱིས་གྲུབ་པའི་རྟག་པ་ཞིག་སྟེ། དངོས་པོར་ཡོད་ལ་རྒྱུ་དང་མི་ལྡན་པའི་ཕྱིར་ཞེ་ན། བདག་ནི་དངོས་པོར་མེད་དེ། རྒྱུ་མེད་པའི་ཕྱིར། བོང་བུའི་རྭ་བཞིན། ཡང་། བདག་རྒྱུ་ལྡན་དུ་ཐལ། དངོས་པོ་ཡིན་པའི་ཕྱིར། འདོད་ན། རྟག་པ་མིན་པར་འགྱུར། རྒྱུ་མཚན་དེས་ན་དེ་ཉིད་མཁྱེན་པས་རྒྱུ་མེད་ལས་གྲུབ་པའི་དངོས་པོ་ནི་གྲུབ་པ་མིན་ཞེས་གསུངས་པའང་རིགས་པའི་འཐད་པ་དང་བཅས་པ་ཡིན་ཏེ། དངོས་པོ་ཡིན་ན་རྒྱུ་ལ་ལྟོས་ཤིང་རྒྱུ་ལྡན་མི་རྟག་པས་ཁྱབ་པའི་ཕྱིར། ཇི་སྐད་དུ། མཁས་པ་རྟེན་འབྱུང་ཆོས་ལ་ལྷག་མོས་ཤིང་། །མཐར་ལྟ་བ་ལ་བརྟེན་པར་བྱེད་པའང་མིན། །རྒྱུ་བཅས་རྐྱེན་བཅས་ཆོས་ནི་ཤེས་འགྱུར་ཏེ། །རྒྱུ་མེད་རྐྱེན་མེད་ཆོས་ནི་ཡོད་མ་ཡིན། །ཞེས་གསུངས་སོ། །གལ་ཏེ་བུམ་པ་དང་བདེ་སོགས་རྒྱུ་རྐྱེན་གྱིས་བྱས་པ་རྣམས་མི་རྟག་པར་མཐོང་པའི་ཤུགས་ཀྱིས་ནམ་མཁའ་ལ་སོགས་མ་བྱས་པ་རྣམས་རྟག་པའི་དངོས་པོར་གྲུབ་པོ་ཞེ་ན། འོ་ན་བྱས་པ་ལ་དངོས་པོར་ཡོད་པ་ཉིད་དུ་མཐོང་བའི་ཤུགས་ཀྱིས་ནམ་མཁའ་སོགས་རྟག་པ་རྣམས་དངོས་པོར་ཡོད་པ་མིན་ནོ་ཞེས་བྱ་བར་གྲུབ་པར་འགྱུར་ཏེ། རྒྱུ་མཚན་མཚུངས་པའི་ཕྱིར། འདི་ནི་ཡོད་མཚུངས་དང་མེད་མཚུངས་གང་ཡང་མིན་གྱི། ཁྱབ་པ་མེད་པ་ལ་ཡོད་ན། ཁྱབ་པ་ཡོད་པ་ལ་ངེས་པར་ཡོད་དགོས་ཞེས་པའི་དོན་ཡིན་པས་རྟག་པའི་དངོས་པོ་ཡོད་པ་འགོག་པ་ཡིན་ནོ། །གཉིས་པ་ནི། རྟག་དངོས་མེད་ན། ཆོས་མངོན་པར་ནམ་མཁའ་དང་། སོ་སོར་བརྟགས་འགོག་སོགས་རྟག་པར་བཤད་པ་དང་འགལ་ཞེ་ན། དེ་ལ་འགལ་བ་ཡོད་པ་མིན་ཏེ། སྒྲིབ་ཐོགས་བཀག་ཙམ་ལ་ནམ་མཁའི་ཐ་སྙད་བྱས་ཤིང་དེ་ཉིད་གཞན་དུ་འགྱུར་བ་མེད་པ་ཙམ་ལ་བསམས་ནས་རྟག་པ་ཞེས་བརྗོད་པ་ཙམ་ཡིན་པའི་ཕྱིར། དེས་ན་མིང་ཙམ་ལ་རྨོངས་ནས་ནམ་མཁའ་རྟག་དངོས་ཡིན་ནོ་ཞེས་སོ་སོའི་སྐྱེ་བོ་དག་གིས་རྟོག་པ་ནི་ཚད་མ་མིན་ཏེ། ནམ་མཁའ་ཞེས་བྱ་བ་དངོས་པོའི་ངོ་བོ་ཅུང་ཟད་ཀྱང་མེད་པའི་ཕྱིར་རོ། །བདེན་པ་ལ་མཁས་པའི་འཕགས་པ་རྣམས་ཀྱིས་ནམ་མཁའ་སོགས་དེ་དག་ལ་དངོས་པོར་སྣང་རུང་མ་མཐོང་བའི་ཕྱིར་ཏེ། དེ་དག་གི་མཉམ་གཞག་ལྟ་ཞོག རྗེས་ཐོབ་དག་པ་འཇིག་རྟེན་པས་ཀྱང་དེར་མ་མཐོང་པའི་ཕྱིར་ལ་སོགས་པས་འགོག་པ་གཉིས་ལའང་སྦྱར་རོ། །གལ་ཏེ་ནམ་མཁའ་ནི་རྟག་པ་ཁོ་ན་སྟེ། ཁྱབ་པ་ཡིན་པའི་ཕྱིར་ཞེ་ན། ནམ་མཁའ་ལ་ཆ་ཡོད་དམ་མེད་བརྟག་གྲང་། དང་པོ་ལྟར་ན། ཆ་དང་ཆ་ཅན་གཅིག་གམ་མི་གཅིག དང་པོ་ལྟར་ན་འཐད་པ་མིན་ཏེ། བུམ་པའི་ཕྱོགས་ལ་སྦྱོར་བའི་ནམ་མཁའི་ཕྱོགས་ཞེས་བྱ་བ་ཆ་ཤས་ནི་ཕྱོགས་ཅན་ནམ་མཁའ་གང་དུ་གནས་པའི་ཡུལ་ཀུན་ལ་གནས་པ་མིན་པའི་ཕྱིར། མ་གྲུབ་ན་འདི་ལ་སྐྱོན་གཉིས་ཏེ། བརྟེན་པ་ཐམས་ཅད་གཅིག་ཏུ་ཐལ་བ་ནི། ཀ་བ་ལ་སོགས་པ་ཐམས་ཅད་བུམ་པ་ལ་ཡོད་པར་འགྱུར་ཏེ། དེ་དག་གི་ཡུལ་ནམ་མཁའ་ཐ་མི་དད་པའི་ཕྱིར། རྟགས་ཁས་བླངས། ཆ་ཅན་མེད་པར་ཐལ་བ་ནི། ཆ་ཤས་ཀྱང་ཕྱོགས་ཅན་ནམ་མཁའ་བཞིན་དུ་ཡུལ་ཀུན་ལ་ཁྱབ་པས་ནམ་མཁའི་ཆ་ཤས་མིན་པར་འགྱུར་ལ། དེ་ལྟར་ན་ནམ་མཁའ་ཡང་མིན་པར་འགྱུར་བས་དེས་ཁྱབ་པ་ཉིད་ཉམས་སོ། །གཉིས་པ་ལྟར་ན། བུམ་པ་ལ་སྦྱོར་བའི་ཕྱོགས་ནི་ཕྱོགས་ཅན་ནམ་མཁའ་ལ་དོན་གཞན་དུ་ཡོད་པར་ཡང་ཤིན་ཏུ་གསལ་ཏེ། དེ་གཉིས་རང་བཞིན་གྱིས་གྲུབ་ཅིང་གཅིག་མིན་པ་དེའི་ཕྱིར། འདོད་ན། བུམ་པ་ལ་སོགས་པའི་ཡུལ་ལ་ཆ་ཅན་ནམ་མཁས་མ་ཁྱབ་པར་འགྱུར་རོ། །གཉིས་པ་ལྟར་ཆ་མེད་ནའང་། དེས་བུམ་པ་ལ་སྦྱོར་བའི་ཚེ་བདག་ཉིད་ཀུན་གྱི་སྦྱོར་བར་འགྱུར་བས་ཀ་བ་ལ་སོགས་པ་ཐམས་ཅད་བུམ་པ་ལ་ཡོད་པར་འགྱུར་བའི་ཐལ་བ་སོ་ན་འདུག་ཅིང་། དེ་ལ་སྦྱོར་བ་དང་གཞན་ལ་སྦྱོར་བའི་ཆ་གཉིས་ཡོད་ན་ནི་ཆ་མེད་ཡིན་པ་ཉམས་སོ། །གསུམ་པ་ལ། འདིར་དུས་ཇི་ལྟ་བུ་ཞིག་འགོག་སྙམ་ན། དུས་ཅན་ལ་བརྟེན་ནས་འདོགས་པའི་དོན་མ་ཤེས་པར་དུས་ཀྱི་མིང་ཙམ་ལ་རྨོངས་ཏེ། དུས་ཀྱིས་འབྱུང་བ་སྨིན་པར་བྱེད། །དུས་ཀྱིས་སྐྱེ་རྒུ་སྡུད་པར་བྱེད། །དུས་ཀྱིས་གཉིད་ལོག་སད་པར་བྱེད། །དུས་ལས་འདའ་བར་ཤིན་ཏུ་དཀའ། །ཞེས་སྨྲ་བ་དག་གིས་དུས་རྟག་དངོས་སུ་རྟོག་པ་དེ་དག་འགོག་པར་བྱེད་ཀྱི་དུས་ཅན་གྱི་དངོས་པོ་ལ་བརྟེན་ནས་བཏགས་པའི་ཁྱིམ་ལྟར་བཏགས་ཡོད་ཀྱི་དུས་ནི་འགོག་པ་མིན་ཏེ། དེ་ནི་མྱུ་གུ་སོགས་ཕྱི་ནང་གི་འདུ་བྱེད་རྣམས་ཀྱི་ལྷན་ཅིག་བྱེད་པའི་རྐྱེན་ཉིད་དུ་འདོད་པའི་ཕྱིར་ཏེ། ལུས་ཅན་རྣམས་ཀྱི་ལས་རྣམས་ནི། །བསྐལ་པ་བརྒྱར་ཡང་ཆུད་མི་ཟ། །ཚོགས་ཤིང་དུས་ལ་བབ་པ་ན། །འབྲས་བུ་ཉིད་དུ་སྨིན་པར་འགྱུར། །ཞེས་གསུངས་སོ། །དེ་ལ་བྱེ་བྲག་པ་སོགས་ན་རེ། དུས་རྟག་པ་ཡོད་དེ། འགྲོ་བ་འཇུག་པ་དང་ལྡོག་པའི་རྒྱུ་ཡིན་པའི་ཕྱིར་ཏེ། དུས་གང་ཞིག་ཡོད་ན་མྱུ་གུ་ལ་སོགས་པའི་དངོས་པོ་འཇུག་པ་དང་ལྡོག་པའང་དམིགས་པར་འགྱུར་བའི་ཕྱིར་ཞེ་ན། དེ་དགག་པ་ལ། གཞན་དབང་དང་། འབྲས་བུ་དང་། མི་རྟག་པར་ཐལ་བ་གསུམ་གྱི། དང་པོ་ནི། མྱུ་གུ་ལ་སོགས་པ་རྟག་ཏུ་སྐྱེ་བར་འགྱུར་ཏེ། རྒྱུ་དུས་རྟག་པ་ལས་སྐྱེ་བའི་ཕྱིར་རོ། །གལ་ཏེ་ལྷན་ཅིག་བྱེད་པའི་རྐྱེན་ལ་ལྟོས་ནས་འབྲས་བུ་སྐྱེ་བ་ལ་མངོན་དུ་ཕྱོགས་པའི་ནུས་པ་རིམ་ཅན་དུ་སྐྱེ་བས་སྐྱོན་མེད་དོ་ཞེ་ན། དུས་དེ་ནི་སྐྱེད་པར་བྱེད་པའི་རྐྱེན་གྱི་གཞན་དབང་དུ་འགྱུར་ཏེ། དེ་ལ་ལྟོས་ནས་ནུས་པ་རིམ་ཅན་དུ་སྐྱེ་ཞིང་། སྐྱེས་ནས་ཀྱང་འཇིག་པའི་ཕྱིར་རོ། །འདོད་ན། འདོད་པ་དེས་ན་སྐྱེད་འབྲས་ཡིན་པས་མི་རྟག་པར་ཡང་འགྱུར་རོ། །གཉིས་པ་ནི། དུས་རང་གི་འབྲས་བུའི་རྒྱུ་མཚན་གྱི་འབྲས་བུར་འགྱུར་ཏེ། དེའི་རྒྱུ་ཡིན་པའི་ཕྱིར། ཁྱབ་སྟེ། རྒྱུ་ཡིན་ནོ་ཅོག་རང་གི་འབྲས་བུའི་རྒྱུ་མཚན་གྱི་འབྲས་བུ་ཉིད་ཡིན་པས་ཁྱབ་པའི་ཕྱིར་ཏེ། འབྲས་བུ་མེད་པར་རྒྱུ་ལ་དེར་འཇོག་པའི་རྒྱུ་མཚན་ཉིད་ཡོད་པ་མིན་པའི་ཕྱིར་ཏེ། འབྲས་བུ་ལ་ཕན་འདོགས་བྱེད་ཀྱི་སྒོ་ནས་རྒྱུར་འཇོག་དགོས་པའི་ཕྱིར། གཞན་དུ་ན། རྒྱུའི་ཕན་གདགས་བྱ་འབྲས་བུའི་འཇོག་བྱེད་མིན་པར་འགྱུར་རོ། །མྱུ་གུའི་སྔོན་རོལ་ཏུ་ས་བོན་ཡོད་པས་འབྲས་བུ་མེད་པའི་རྒྱུ་ཡོད་སྙམ་དུ་བསམ་པར་མི་རིགས་ཏེ། དེ་མྱུ་གུའི་རྒྱུ་ཡིན་ན་ནི་ནམ་ཡང་མྱུ་གུ་མི་སྐྱེད་པར་འགྱུར་ལ། ཡིན་ན་དེར་འཇོག་པ་སྐྱེ་འགྱུར་གྱི་མྱུ་གུ་ལ་ལྟོས་པའི་ཕྱིར་རོ། །གསུམ་པ་ནི། དུས་སྔར་འབྲས་བུ་མི་སྐྱེད་པའི་རང་བཞིན་ལས་གཞན་དུ་རྣམ་པར་འགྱུར་བ་ཡོད་དགོས་ཏེ། རང་གི་འབྲས་བུའི་རྒྱུ་ཡིན་པའི་ཕྱིར། ཁྱབ་པ་ནི། རྒྱུ་གཞན་གྱི་རྒྱུར་འགྱུར་བ་ནི་འབྲས་བུ་མི་སྐྱེད་པའི་རང་བཞིན་ལས་རྣམ་པར་འགྱུར་བ་ལ་ལྟོས་པའི་ཕྱིར་རོ། །གཞན་དུ་ན། དེའི་རྒྱུར་རྟོགས་པ་དོན་མེད་པར་འགྱུར་ཏེ། འབྲས་བུ་བྱེད་མི་བྱེད་ཀྱི་རང་བཞིན་ལ་ཁྱད་མེད་པའི་ཕྱིར། སྔ་མ་ལ་འདོད་ན། གང་ལ་འགྱུར་བ་ཡོད་པའི་དུས་དེ་ནི། རྟག་ཅེས་བྱ་བར་ཡོད་པ་མིན་ཏེ། རྣམ་པར་འགྱུར་བའི་ཆོས་ཅན་ཡིན་པའི་ཕྱིར། སྔར་གྱི་ཁྱབ་པ་དེ་ཉིད་སྒྲུབ་པ་ནི། འགྱུར་བ་མེད་ན་རྒྱུ་དོན་མེད་པར་མ་ཟད་དུས་འབྲས་བུ་གང་གི་རྒྱུ་ཡིན་པའི་འབྲས་བུའི་དངོས་པོ་དེ་མ་བྱུང་བ་ལས་སྐྱེ་བས་ཏེ། རྒྱུ་མེད་རང་འབྱུང་བར་འགྱུར་ཏེ། དེ་སྐྱེ་བ་དུས་ཀྱི་རྒྱུ་ལ་ལྟོས་ཤིང་དེ་ཡང་དེའི་རྒྱུར་མི་འགྱུར་བའི་ཕྱིར་ཏེ། རྟག་པ་ཡིན་པའི་ཕྱིར། ཁྱབ་པ་ནི། རྒྱུ་རྟག་ན་ནི། འབྲས་བུ་དང་ངོ་བོས་གྲུབ་པའི་གཞན་དང་། མཚན་ཉིད་མི་འདྲ་བ་དང་། ལྷན་ཅིག་ཏུ་གནས་པའི་ཕྱིར་ཏེ། དེ་ལ་དུས་རྟག་པས་གཏན་ཚིགས་དང་པོ་གཉིས་གྲུབ་ཅིང་། འབྲས་བུ་སྐྱེས་ཀྱང་དེ་མི་འཇིག་པའི་ཕྱིར་གསུམ་པའང་གྲུབ་བོ། །འདོད་ན། འབྲས་བུ་དེ་ལ་དུས་རྒྱུར་བཞག་པའི་དགོས་པ་ལྡོག་པར་འགྱུར་ཏེ། དེའི་འབྲས་བུ་དེ་རྒྱུ་མེད་པར་རང་ཉིད་འབྱུང་བའི་ཕྱིར་རོ། །འདི་ལས་ཀྱང་དུས་རྒྱུར་མི་རུང་སྟེ། མྱུ་གུ་ལ་སོགས་པ་རྣམས་ཇི་ལྟར་ན་མི་རྟག་པར་འགྱུར་ཏེ་མི་འགྱུར་བར་ཐལ། རྒྱུ་དུས་ཀྱི་དངོས་པོ་རྟག་པ་ལས་སྐྱེས་པའི་ཕྱིར། ཁྱབ་པ་ཡོད། རྒྱུ་དང་འབྲས་བུ་ཡིན་ན། དེ་གཉིས་དུས་ནམ་ཡང་རྟག་མི་རྟག་གི་མཚན་ཉིད་མི་མཐུན་པ་སྣང་རུང་མ་མཐོང་བའི་ཕྱིར། གལ་ཏེ་བ་གླང་གི་སྤུ་དང་། ལུག་གི་བལ་གཉིས་ལས་རྩྭ་དུར་བ་སྐྱེ་བ་སོགས་མཚན་ཉིད་མི་མཐུན་པ་མཐོང་བ་མིན་ནམ་ཞེ་ན། རྒྱུ་འབྲས་ལ་རྟག་མི་རྟག་གི་མཚན་ཉིད་མི་མཐུན་པ་འགོག་པར་བྱེད་ཀྱི་བདག་ཉིད་ཀུན་གྱི་འདྲ་བ་བསྒྲུབ་པ་ནི་མིན་ཏེ། རྒྱུ་ཐམས་ཅད་ལ་ལས་ཀྱི་ཁྱད་པར་ལས་འབྲས་བུ་སྣ་ཚོགས་འབྱུང་བའི་ཕྱིར་དང་། དེ་དག་ལ་ནི་རྟག་མི་རྟག་གི་མཚན་ཉིད་མི་འདྲ་བ་ཡོད་པ་མིན་ཏེ། དེ་གཉིས་ཀ་ཡང་མི་རྟག་པར་མཚན་ཉིད་གཅིག་པའི་ཕྱིར། བཞི་པ་ནི། བྱེ་བྲག་པ་ཁ་ཅིག རྟག་པ་དང་། མ་མཐོང་བའི་ལས་ཀྱི་བསྐུལ་བ་དང་། ཡོན་ཏན་གྱི་ནང་ནས་ཕྲད་པའི་མཚན་ཉིད་ཅན་གྱི་ལྡན་པ་གྲོགས་སུ་ཡོད་པས་ཏེ། ཁྱད་པར་གསུམ་ལྡན་གྱི་རྡུལ་ཕྲན་ཆ་མེད་ཀྱིས་ཡན་ལག་ཅན་རྩོམ་པར་ཁས་ལེན་ནོ། །དེ་དགག་པ་ལ། ཆ་མེད་དང་། རྟག་པ་དགག་པ་གཉིས་ཀྱི། དང་པོ་ནི། གལ་ཏེ་རྡུལ་ཕྲན་རྡུལ་ཕྲན་གཞན་དང་ཕྲད་པས་རགས་པ་རྩོམ་ན། ཕྱོགས་གཅིག་གིས་བསམ། ཕྱོགས་མཐའ་དག་གིས་ཕྲད་དང་པོ་ལྟར་ན། རྡུལ་དེ་ནི་ཆ་སྣ་ཚོགས་པ་ཉིད་དུ་འགྱུར་ཏེ། རྡུལ་ཕྲན་གང་གི་གཞན་དང་ཕྲད་པའི་ཕྱོགས་འགའ་རྒྱུ་ཡིན་ཞིང་མ་ཕྲད་པའི་ཕྱོགས་འགའ་ཞིག་རྒྱུ་མ་ཡིན་པས་ཕྲད་མ་ཕྲད་ཀྱི་ཆ་དུ་མ་ཡོད་པ་དེས་ནའོ། །འདོད་ན། ཆ་སྣ་ཚོགས་པ་ཡིན་པ་ཆ་མེད་ཀྱི་རྟག་པར་མི་རིགས་སོ། །དཔེར་ན། གྱང་གི་རི་མོ་བཞིན། གཉིས་པ་ལྟར་ན། བདག་ཉིད་ཀུན་གྱིས་ཕྲད་པས། གཅིག་ལ་གཅིག་ཐིམ་པའི་ཕྱིར། གོང་བུའང་རྡུལ་ཕྲན་ཙམ་དུ་འགྱུར་བར་ཐལ་བ་ལས། རྡུལ་ཕྲན་རྡུལ་ཕྲན་གཞན་རྣམས་དང་བདག་ཉིད་ཀུན་གྱིས་སྦྱོར་ཞིང་ཕྲད་པ་འཐད་པ་མིན་ཏེ། རྡུལ་ཕྲན་གྱི་ཕྱོགས་ཀྱི་ཆ་མེད་པའི་ཟླུམ་པོ་གང་ཡིན་པ་དེ་ནི་འབྲས་བུ་ཡན་ལག་ཅན་ལའང་ཆ་མེད་པ་དེ་ཉིད་དུ་ཡོད་པ་མིན་པ་དེས་ནའོ། །བདག་ཉིད་ཀུན་གྱི་སྦྱོར་བ་ཡོད་པ་མིན་པ་དེའི་ཚེ་རྡུལ་ཕྲན་གཅིག་གི་གནས་གང་ཡིན་པ་དེ་ནི་རྡུལ་ཕྲན་གཞན་གྱི་གནས་སུ་མི་འདོད་པའི་ཕྱིར། རྒྱུ་རྡུལ་ཕྲན་དང་འབྲས་བུ་ཡན་ལག་ཅན་གཉིས་བོང་ཚོད་མཉམ་པའི་ཉེས་པར་མི་འགྱུར་མོད། དེ་ནི་སྣ་ཚོགས་འགྱུར་ན་ཀོ །སྣ་ཚོགས་རྟག་པར་ག་ལ་རིགས། །ཞེས་པའི་ཐལ་བ་སོ་ན་འདུག་སྟེ། ཕྲད་ཅིང་བདག་ཉིད་ཀུན་གྱིས་མི་འཕྲད་ན་ཕྱོགས་འགའ་ཞིག་གིས་ཕྲད་དགོས་པའི་ཕྱིར་རོ། །གལ་ཏེ་ཡན་ལག་རྩོམ་པའི་དུས་ན་ཉེས་པ་འདི་ལྟར་འགྱུར་གྱི། སྔོན་རོལ་ཏུ་ནི་ཆ་ཤས་མེད་པའི་ཕྱིར། སྐྱོན་དུ་ཐལ་བ་མེད་དོ་ཞེ་ན། རྡུལ་ཕྲ་རབ་དེ་རྡུལ་ཕྲན་མིན་པར་བསྙད་དེ་ཆ་མེད་མ་ཡིན་པར་ཐལ། དེ་ལ་ཤར་ལ་སོགས་པའི་ཕྱོགས་ཡོད་པའི་ཕྱིར། ཁྱབ་པ་ནི། གང་ལ་ཤར་ལ་སོགས་པའི་ཕྱོགས་ཡོད་པ་དེ་ལ་དེའི་ཤར་གྱི་ཆ་ལ་སོགས་པའི་ཆ་ཤས་ཀྱང་ཡོད་དགོས་པའི་ཕྱིར། དབུས་རྡུལ་ཤར་རྡུལ་ལ་བལྟ་བའི་ངོས་དེས་ཕྱོགས་མཐའ་དག་ལ་བལྟ་བ་མི་འཐད་པས་ཕྱོགས་བཅུ་ལ་བལྟ་བའི་ངོས་དེ་སྙེད་གཅིག་ཡོད་དགོས་པའི་ཕྱིར། གཞན་ཡང་། ཡན་ལག་རྩོམ་པ་མི་འཐད་དེ། དེ་རྩོམ་པ་ལ་རྡུལ་ཕྲན་ཕན་ཚུན་གཅིག་གི་གན་དུ་གཅིག་འགྲོ་དགོས་ལ། རྡུལ་ཕྲན་དེ་ནི་འགྲོ་བ་པོར་མི་རུང་བའི་ཕྱིར་ཏེ། གཟུགས་ཅན་འགྲོ་བ་ལ་མདུན་རྒྱབ་གཉིས་ཀྱིས་མདུན་ཕྱོགས་ལེན་ཅིང་རྒྱབ་ཕྱོགས་གཏོང་བ་དང་། དེ་ལ་ཆ་བཅས་ཀྱིས་ཁྱབ་པ་ལ་གཏོང་ལེན་དེ་དག་གཉིས་རྡུལ་ཕྲན་གང་ལ་ཡོད་པ་མིན་ཏེ། ཆ་མེད་པའི་ཕྱིར་རོ། །གལ་ཏེ་རྡུལ་ཕྲ་རབ་ཡོད་དེ། རྣལ་འབྱོར་པའི་ལྷའི་མིག་གིས་མཐོང་བའི་ཕྱིར་ཞེ་ན། རྡུལ་ཕྲན་དེ་ནི་ལྷའི་མིག་གང་གིས་མཐོང་སྟེ་མཐོང་བ་མི་སྲིད་དེ། དེ་ནི་མིག་གི་ཡུལ་དུ་མངོན་པ་དང་བལྟ་བྱར་མེད་པའི་ཕྱིར་ཏེ། རྡུལ་ཕྲན་གང་ཞིག་ལ་དང་པོ་དང་། དཀྱིལ་དང་། ཐ་མ་སྟེ། མིག་ལ་ཕྱོགས་པའི་མདུན་དང་། དེའི་རྒྱབ་དང་། བར་གྱི་ཆ་ཡོད་པ་མིན་པའི་ཕྱིར་ཏེ། ཆ་ཤས་མེད་པའི་ཕྱིར། གཉིས་པ་ནི། སྣོད་ཀྱི་འཇིག་རྟེན་འཇིག་ཆགས་ནི་རྡུལ་ཕྲ་རབ་འགྱེས་པ་དང་འདུས་པ་ཙམ་ལ་འཇོག་པས་རྡུལ་ཕྲན་མེད་ན། ཆགས་འཇིག་མི་འཐད་པར་ཐལ་བ་ལས་དེ་ཡོད་པའི་ཕྱིར་རྡུལ་ཕྲ་རབ་རྟག་པ་ཡོད་ཅེ་ན། དེ་ནི་མི་རིགས་ཏེ། འབྲས་བུ་ཡན་ལག་ཅན་སྐྱེས་པའི་ཚེ་དེ་རྩོམ་བྱེད་ཞིག་གམ་མ་ཞིག དང་པོ་ལྟར་ན། རྒྱུ་རྡུལ་ཕྲན་ཉིད་རྟག་པ་མིན་པར་ཐལ། འབྲས་བུ་ཡན་ལག་ཅན་སྐྱེས་པ་ཡིས་དེ་རྩོམ་པའི་རྒྱུ་རྡུལ་ཕྲ་རབ་བཤིག་པ་དེས་ནའོ། །གཉིས་པ་ལྟར་མི་འཇིག་ན། སྐྱོན་གཞན་ཡང་ཡན་ལག་ཅན་དང་དེའི་རྒྱུ་རྡུལ་ཕྲན་གཉིས་བུམ་སྣམ་ལྟར་གོ་ས་སོ་སོར་དུས་གཅིག་ཏུ་གནས་པར་འགྱུར་ཏེ། ཡུལ་གང་ལ་རྒྱུ་ཡོད་རྡུལ་ཕྲན་ཡོད་པའི་གོ་ས་དེ་ན་འབྲས་བུ་ཡན་ལག་ཅན་ཡོད་པ་མིན་པའི་ཕྱིར་དང་། འབྲས་བུ་སྐྱེས་ཀྱང་དེ་རྩོམ་བྱེད་ཀྱི་རྡུལ་མི་འཇིག་པར་གནས་པའི་ཕྱིར། འདི་ལས་ཀྱང་རྡུལ་ཕྲན་རྟག་པ་མིན་ཏེ། ཐོགས་ལྡན་ཡིན་པའི་ཕྱིར། ཁྱབ་པ་ནི། ཐོགས་ལྡན་གྱི་དངོས་པོ་རྟག་པ་ཡིན་པ་ནི་ཡུལ་གང་ནའང་སྣང་རུང་མཐོང་བ་མིན་པའི་ཕྱིར། དཔེར་ན། བུམ་པ་བཞིན། རྡུལ་ཕྲན་རྟག་པ་ལ་ཚད་མས་གནོད་པ་དེས་ན་སངས་རྒྱས་རྣམས་རྡུལ་ཕྲ་རབ་རྟག་པ་ཉིད་དུ་ནམ་ཡང་མི་གསུང་སྟེ། དངོས་པོའི་གནས་ལུགས་ཕྱིན་ཅི་མ་ལོག་པར་གཟིགས་པའི་ཕྱིར། རང་ལུགས་ཀྱི་རྡུལ་ཕྲན་འཇོག་ལུགས་ནི། རྫས་བརྒྱད་ཀྱི་རྡུལ་ཕྲ་རབ་བྱེ་བྲག་པ་ལྟར་རེ་རེ་ཞིང་ཆ་མེད་པ་མིན་གྱི། རེ་རེ་ཡང་རང་གི་ཆ་ཤས་རྡུལ་རྫས་བརྒྱད་ལ་བཏགས་ཤིང་། དེ་ཡང་རྡུལ་རྫས་བརྒྱད་གཞན་ལ་བཏགས་པས། ཆ་ཐུག་པ་མེད་པའི་བུམ་པ་ལྟར་བཏགས་ཡོད་མི་རྟག་པ་ཉིད་དུ་ཡོད་པས་ཐ་སྙད་དུ་མེད་པའང་མིན་ནོ། །དེས་ན། རྣམ་རིག་པས་རྡུལ་ཕྲན་ལ་རིགས་པའི་འཐད་པ་བཅུག་ནས། རྣམ་ཤེས་བདེན་པ་ཉིད་དུ་ཁས་ལེན་པ་ནི་རིགས་པ་མིན་ཏེ། ལུང་དང་རིགས་པས་གནོད་པའི་ཕྱིར། དེ་ཡང་འཇུག་པ་ལས། འཇིག་རྟེན་པ་ཡི་དེ་ཉིད་ལ་གནས་ན། །ཕུང་པོ་འཇིག་རྟེན་གྲགས་ཏེ་ལྔ་ཆར་ཡོད། །དེ་ཉིད་ཡེ་ཤེས་འཆར་བར་འདོད་པ་ན། །རྣལ་འབྱོར་པ་ལ་དེ་ལྔ་འབྱུང་མི་འགྱུར། །ཞེས་དང་། དེ་དག་ཤེས་རབ་ཚུལ་མདོར་སངས་རྒྱས་ཀྱིས། །མཚུངས་པར་སྤངས་ཤིང་མངོན་པའི་ཆོས་ལས་གསུངས། །ཞེས་གསུངས་པ་ལྟར་རོ། །ལྔ་པ་ལ། རང་སྡེ་དང་། གཞན་སྡེས་བརྟགས་པའི་ཐར་པ་རྟག་པ་དགག་པ་དང་གཉིས་ཀྱི། དང་པོ་ནི། སངས་རྒྱས་རྣམས་རྡུལ་ཕྲན་རྟག་པ་མི་གསུང་པ་བདེན་མོད་ཀྱི། མྱ་ངན་ལས་འདས་པ་རྟག་ཅིང་རྫས་སུ་ཡོད་དེ། མདོ་ལས་དེ་ལྟར་གསུངས་པའི་ཕྱིར། བདེན་པའི་གྲངས་གསུམ་པར་གསུངས་པའི་ཕྱིར་དང་། མེད་ན་ལས་ཉོན་འགོག་པ་ལ་ཆུ་ལོན་ལྟར་མ་གྱུར་པས་དེ་ཐོབ་པའི་རྒྱུ་ལ་ཡང་ལས་དང་ཉོན་མོངས་པ་རྒྱུན་དུ་འབབ་པར་འགྱུར་བའི་ཕྱིར་རོ་ཞེ་ན། དེ་དགག་པའི་ཕྱིར། འཆིང་དང་སོགས་ཏེ། དེ་ལ་འཆིང་བ་ནི་ཀུན་འབྱུང་སྟེ། བཅིང་བྱ་རང་དབང་མེད་པར་བྱེད་པས་སོ། །བཅིངས་པ་ནི་སྡུག་བདེན་ཏེ། ཉོན་མོངས་པའི་གཞན་དབང་ཡིན་པའི་ཕྱིར། ཐབས་ནི་ལམ་བདེན་ཏེ། དེས་ཉོན་མོངས་པ་ལྡོག་པར་བྱེད་པའི་ཕྱིར། དེ་ལ་འཆིང་བྱེད་དང་། བཅིང་བྱ་ཡོད་ན། བཅིང་བའི་བྱ་བ་འབྱུང་བས་དེ་དེ་གཉིས་ཀྱི་འབྲས་བུ་དང་། དེའི་དབང་གིས་དེ་གཉིས་འཇོག་པས་དེ་གཉིས་ཀྱང་དེའི་རྒྱུ་མཚན་ཅན་ཡིན་ནོ། །དེ་བཞིན་དུ་བཟློག་པར་བྱ་བ་དང་། ཟློག་བྱེད་ལ་བརྟེན་ནས་བཟློག་པའི་བྱ་བ་འབྱུང་བས་དེ་དེ་གཉིས་ཀྱི་འབྲས་བུ་དང་། དེའི་དབང་གིས་དེ་འཇོག་པས་དེ་གཉིས་ཀྱང་དེའི་རྒྱུ་མཚན་ཅན་ཡིན་ནོ། །དེས་ན་བཅིང་པའི་བྱ་བའི་རྟགས་ལས་སྡུག་ཀུན་རྟོགས་ཏེ། འཆིང་བྱེད་དང་བཅིང་བྱ་རྟོགས་པའི་ཕྱིར། བཟློག་པའི་བྱ་བའི་རྟགས་ལས་ཀུན་འབྱུང་དང་ལམ་རྟོགས་ཏེ། བཟློག་བྱ་དང་ཟློག་བྱེད་རྟོགས་པའི་ཕྱིར། དེ་ལྟར་དུ་དེ་གསུམ་ལས་དོན་གཞན་པའི་ཐར་པ་དངོས་པོ་བ་ཅུང་ཟད་ཀྱང་ཡོད་པ་མིན་ཏེ། ཡོད་ན་དེས་མཚོན་པའི་འབྲས་བུ་ཡོད་དགོས་པ་ལ་དེ་ཡང་ཡོད་པ་མ་ཡིན་པའི་ཕྱིར་ཏེ། ཐར་པ་དེ་ལས་བཅིངས་པ་དང་། གྲོལ་བའི་བྱ་བ་ཅི་ཡང་མ་སྐྱེས་པའི་ཕྱིར་ཏེ། དེ་དེ་གཉིས་ཀྱི་ཡན་ལག་གི་ངོ་བོར་མ་སོང་པའི་ཕྱིར། གལ་ཏེ་ཁྱོད་ཉིད་རྟགས་སུ་འདོད་པའི་གྲོལ་བ་དེ་ཉིད་ཐར་པ་ཡིན་ཞེ་ན། གྲོལ་བ་ནི་གཉིས་ཏེ། ཀུན་འབྱུང་ལས་གྲོལ་བ་དང་། སྡུག་བསྔལ་ལས་གྲོལ་བའོ། །དང་པོ་དང་ཐར་པ་དོན་གཅིག་ཀྱང་། ཁྱེད་ལྟར་ན་གྲོལ་བ་དེ་ཐར་པ་ཡིན་ཞེས་བརྗོད་པ་མི་རིགས་ཏེ། གྲོལ་བ་ནི་སྡུག་བསྔལ་ལས་གྲོལ་བའི་བྱ་བ་འདྲེན་པར་བྱེད་པའི་བྱ་བ་དང་བཅས་པ་གཅིག་ཡིན་ལ། དེ་ཡང་གྲོལ་འགྱུར་ལས་དེ་ཉིད་དོན་གཞན་དུ་བརྗོད་དུ་མེད་པའི་ཕྱིར་དང་། ཐར་པ་ནི་དེ་ལས་དོན་གཞན་ཡིན་པའི་ཕྱིར་དང་། རྟགས་དང་པོ་གྲུབ་སྟེ། གཞན་དུ་ན། ཀུན་འབྱུང་དང་བཟློག་བྱ་ཟློག་བྱེད་ཀྱི་འབྲེལ་བ་མེད་པར་ཐལ་བ་དང་། དེ་ལ་གནོད་པ་ཅི་ཡང་མི་བྱེད་པར་ཐལ་བའི་ཕྱིར་རོ། །མདོར་ན། བདེན་པ་གསུམ་ལ་འབྲས་རྟགས་ཡོད་པ་ལྟར་ཐར་པ་དངོས་པོ་བ་སྒྲུབ་པའི་འབྲས་རྟགས་མེད་དེ། དེ་ལས་འབྲས་བུ་ཅི་ཡང་མི་སྐྱེ་བའི་ཕྱིར། ལས་ཉོན་མི་སྐྱེ་བ་ཙམ་བྱེད་པ་མི་རིགས་ཏེ། དེ་ནི་རྒྱུ་མ་ཚང་བ་ཙམ་ལས་ཡིན་པའི་ཕྱིར། གྲངས་ཀྱི་གསུམ་པར་བཤད་པ་མི་འཐད་པའང་མིན་ཏེ། ལས་ཉོན་བཀག་པ་ཙམ་ཉིད་གྲངས་ཀྱི་གསུམ་པར་གསུངས་པའི་ཕྱིར། དངོས་པོ་མེད་པ་གྲངས་སུ་བགྲང་བའང་ཡོད་དེ། ལྔ་པོ་འདི་དག་ནི་མིང་ཙམ་ཞེས་པ་ནས། འདི་ལྟ་སྟེ། འདས་པའི་དུས། མ་འོངས་པའི་དུས། ནམ་མཁའ། མྱ་ངན་ལས་འདས་པ། གང་ཟག་གོ །ཞེས་གསུངས་པའི་ཕྱིར། གཞན་ཡང་། མྱ་ངན་ལས་འདས་པ་ལ་ཕུང་པོ་རྣམས་དང་། གང་ཟག་ཡོད་པ་སྲིད་པ་ཁས་ལེན་པ་མི་རིགས་ཏེ། ལུང་དང་འགལ་བའི་ཕྱིར། དེས་ན་མྱ་ངན་ལས་འདས་པའི་ཕྱོགས་གང་དུའང་ཕུང་པོ་དང་གང་ཟག་མེད་པ་དེར་བརྟེན་པ་མྱ་ངན་ལས་འདས་པ་གང་ཞིག་ཡོད་དེ་མེད་པར་ཐལ། མྱང་འདས་ནི་ལས་ཉོན་ཞིག་པའི་མཚན་ཉིད་ཅན་གྱི་དངོས་པོ་ཡིན་པས་རྟེན་དགོས་ཤིང་། རྟེན་དེ་ཡང་མྱ་ངན་ལས་འདས་པར་གྱུར་བ་ཡིན་ལ། དེར་ནི་དེ་ཡང་ཚད་མས་མ་མཐོང་བའི་ཕྱིར་ཏེ། དེ་ཡང་ཕུང་པོའམ་གཞན་ཡིན་ན་དེ་ཡང་མེད་པའི་ཕྱིར། གཉིས་པ་ནི། གྲངས་ཅན་པས་ཐར་པའི་སྐབས་སུ་ཤེས་རིག་གི་སྐྱེས་བུ་དང་ཐ་མི་དད་པའི་ཤེས་པ་ཡོད་པར་འདོད་དོ། །དེ་དག་གི་ཡང་གྲོལ་བའི་སྐྱེས་བུ་ཐར་པ་ཐོབ་པའི་ཚེ་ཤེས་པ་ཡོད་པ་ལ་ཡོན་ཏན་ཅི་ཞིག་ཡོད་དེ་མེད་པར་ཐལ། ཤེས་ཡོད་ནི་ཡུལ་ལ་ལོངས་སྤྱོད་པའི་མཚན་ཉིད་ཅན་མེ་དང་ཚ་བ་ལྟར་སྐྱེས་བུའི་རང་བཞིན་དང་ཐ་མི་དད་པ་ཡིན་པའི་ཕྱིར་དང་། དེའི་ཚེ་ལོངས་སྤྱོད་བྱ་སོགས་རྣམ་འགྱུར་གྱི་ཚོགས་མེད་པའི་ཕྱིར་ཏེ། སྐྱེས་བུས་ཡུལ་ལ་ལོངས་སྤྱོད་པའི་སྲེད་པ་དང་བྲལ་བའི་ཕྱིར། ཁྱབ་པ་ནི། སྐྱེས་བུས་ཡུལ་ལ་ལོངས་སྤྱོད་འདོད་པའི་ཚེ་གཙོ་བོས་དེ་རིག་ནས་རྣམ་འགྱུར་གྱི་ཚོགས་སྤྲུལ་ལ། གང་གི་ཚེ་སྐྱེས་བུ་སྲེད་པ་དང་བྲལ་བ་དེའི་ཚེ་ནི་དེ་དག་གཙོ་བོའི་བག་ལ་ཞི་བས་སྐྱེས་བུ་རྐྱང་པར་གནས་པ་ལ་གྲོལ་བར་འཇོག་པས་སོ། །ཤེས་ཡོད་མེད་པས་ཐར་པའི་ཚེ་བདག་ཡོད་པ་ཡང་གསལ་བར་ཡོད་པ་མིན་པ་མོ་གཤམ་གྱི་བུ་དང་མཚུངས་ཏེ། ཤེས་ཡོད་མེད་པའི་ཕྱིར་དང་སྐྱེས་བུ་ནི་ཤེས་ཡོད་དང་ཐ་མི་དད་པའི་ཕྱིར། གལ་ཏེ་དེའི་ཤེས་ཡོད་མེད་ཀྱང་དེའི་ནུས་པ་ཡོད་པས་བདག་ཡོད་སྙམ་ན། ཐར་པར་ཤེས་ཡོད་ས་བོན་ཡོད་སྲིད་པ་མིན་པར་ཐལ། དེར་རྟེན་བདག་གཅིག་ཡོད་ན་དེ་ཡོད་སྲིད་ནའང་ཤེས་ཡོད་མེད་པས་བདག་མེད་པའི་ཕྱིར། གལ་ཏེ་གྲོལ་བ་པོ་མེད་ན་ཐར་པའང་མེད་པས་སྲིད་པ་འདི་མི་འཇིག་པར་འགྱུར་རོ་ཞེ་ན། དེར་སྲིད་པ་སྟེ་ཤེས་ཡོད་དང་། དེའི་ནུས་པ་གཉིས་འཇུག་གམ། འོན་ཏེ་མིན་སྙམ་པའི་ཐེ་ཚོམ་གྱི་བསམ་པའི་གནས་ཀྱང་ཡོད་པ་མིན་ཏེ། རྟེན་བདག་མེད་པའི་ཕྱིར་དང་། དེ་མེད་ན་ཁྱད་པར་གྱི་གཞི་དེ་གཉིས་ཀྱང་མེད་པའི་ཕྱིར། གཉིས་ཀ་ཐུན་མོང་དུ་འགོག་པ་ནི། སྡུག་བསྔལ་ལས་ཐར་པའི་མི་རྣམས་ལ་བདག་ངོ་བོས་གྲུབ་པ་ཡོད་པ་མིན་ཏེ། འདོགས་པའི་རྒྱུ་ཕུང་པོ་མེད་པའི་ཕྱིར་དང་། གཞན་རྒྱུ་མེད་པ་ལའང་ཡོད་པ་མ་ཡིན་པའི་ཕྱིར། དེའི་ཕྱིར་རྣམ་པ་ཀུན་ཏུ་བདག་མི་འབྱུང་བ་ཉིད་ཀྱིས་ཟད་པ་གང་ཡིན་པ་དེ་ཉིད་ལེགས་ཞེས་བྱ་བའི་གྲོལ་བ་པོའི་བདག་ཡོད་པ་མིན་ཏེ། རྒྱུ་མེད་པའི་ཕྱིར་དང་། རྒྱུ་མེད་རང་ཉིད་ཀྱིས་ཡོད་པའང་མིན་པའི་ཕྱིར། གཞན་གྱིས་བརྟགས་པའི་ལྟ་བ་སྨད་པ་ནི། ཇི་སྐད་བཤད་པའི་རིགས་པས་ཐར་པའི་སྐབས་སུ་བདག་དང་དེའི་ལོངས་སྤྱོད་ཀྱི་འདུ་བྱེད་རྣམས་སླར་མི་འབྱུང་བར་ཁས་ལེན་དགོས་པས་འཁོར་བའི་སྐབས་སུའང་བདག་མེད་པའམ། ཡོད་ན་ནི་བདག་བདེ་བའི་རྒྱུ། འཇིག་རྟེན་པ་འདི་ཉིད་མཆོག་ཏུ་སླའི་དོན་དམ་པ་ཐར་པ་ནི་རྣམ་པ་ཀུན་ཏུ་མཆོག་མིན་ཏེ། བདག་བདེ་བའི་རྒྱུ་འཇིག་རྟེན་པ་ལ་མིག་ལ་སོགས་པ་ཅུང་ཟད་ཅིག་ཡོད་ཀྱི་དམ་པའི་དོན་ཐར་པ་ལ་ནི་དེའི་རྒྱུ་མིག་ལ་སོགས་པ་ཅུང་ཟད་ཀྱང་ཡོད་པ་མིན་པའི་ཕྱིར། དངོས་བསྟན་འདི་རང་གཞུང་དུ་བྱ་དགོས་པར་སྣང་སྟེ། འགྲེལ་པར། ཅུང་ཟད་ཅིག་ནི་ཁས་མི་ལེན་ཏེ། གང་མུ་སྟེགས་ཅན་རྣམས་ཀྱིས་ཡང་དག་པ་མིན་པར་སྒྲོ་བཏགས་པ་དང་། དངོས་པོ་རྣམས་རང་བཞིན་དང་བཅས་པའོ། ཞེས་བཤད་པས་སོ། །དེའི་ཤུགས་ཀྱིས་བདག་ཡོད་པ་གཞིར་བྱས་ནས་ཁྱོད་རང་ལའང་། འཇིག་རྟེན་པ་འདི་ཉིད་སླའི། ཞེས་སོགས་མཚུངས་སོ་སྙམ་པའི་རྩོད་པ་ཡོད་པར་གསལ་ཏེ། རྩ་བའི་ཚིག་དོན་བཤད་པའི་དེ་མ་ཐག རབ་བྱེད་ཕྱི་མའི་མགོར། བཤད་པར་བྱ་སྟེ། གལ་ཏེ་བྱ་བ་འགའ་ཞིག་ཡོད་ན་ནི། །ཞེས་པ་ནས། འཇིག་རྟེན་པ་འདི་ཉིད་སླའི། ཞེས་བྱ་བ་ལ་སོགས་པ་འདི་དེ་ལྟར་འགྱུར་བ་ཞིག་ན་ཞེས་གསུངས་པའི་ཕྱིར། དེས་ན། འགའ་ཞིག་འདི་རང་གཞུང་དང་གཞན་གཞུང་ལ་སྦྱར་བའི་བཤད་པ་གཉིས་བྱེད་པ་ཡང་དངོས་ཤུགས་ཀྱི་དོན་ཡིན་ན་རུང་གི དངོས་བསྟན་གྱི་དོན་ཡིན་ན་མི་རིགས་པ་དང་། ཁ་ཅིག་གཞན་གཞུང་འབའ་ཞིག་ལ་སྦྱོར་བ་ནི་ཤིན་ཏུའང་འཁྲུལ་ལོ། །དེས་ན་བཤད་པ་སྔར་ལྟར་བྱའོ། །གཉིས་པ་ནི། རྣམ་འབྱོར་སྤྱོད་པ་བཞི་བརྒྱ་པ་ལས་དངོས་པོ་རྟག་པ་དགག་པ་བསྒོམ་པ་བསྟན་པ་སྟེ་རབ་ཏུ་བྱེད་པ་དགུ་པའི་ཚིག་དོན་བཤད་ཟིན་ཏོ།། ༈ །།གཉིས་པ་བདག་ཏུ་ལྟ་བ་དགག་པ་ལ། རབ་བྱེད་ཀྱི་གཞུང་བཤད་པ་དང་། རབ་བྱེད་ཀྱི་མཚན་བསྟན་པ་གཉིས་ཀྱི། དང་པོ་ལ། སྤྱིར་དགག སོ་སོར་དགག ཐུན་མོང་དུ་འགོག་པའི་རིགས་པ་གཞན་བསྟན། བདག་མེད་ལ་རྩོད་པ་སྤང་བ་དང་བཞི་ལས། དང་པོ་ལ། གནོད་བྱེད་བརྗོད། སྒྲུབ་བྱེད་དགག་པ་གཉིས་ཀྱི། དང་པོ་ལ། རྟགས་མ་ངེས། ངར་འཛིན་མ་ངེས་པ་གཉིས་ཀྱི། དང་པོ་ནི། འཇིག་རྟེན་པ་འདི་ཉིད་སླའི། ཞེས་པའི་རྩོད་པ་ཁོ་བོ་ལ་མཚུངས་པ་མིན་ནོ། །དེ་ནི་བདག་ཡོད་པ་རྒྱུ་མཚན་དུ་བྱས་པའི་རྩོད་པ་ཡིན་ལ། དེ་ཡང་རྣམ་པ་ཀུན་ཏུ་མི་རིགས་པའི་ཕྱིར་ཏེ། བདག་ནི་ནང་གི་བདག་དང་། ཕྱིའི་བདག་གོ །དང་པོ་ནི། ལུས་ཀྱི་ནང་ན་གནས་ཤིང་དབང་པོའི་ཚོགས་དེ་དང་དེར་འཇུག་པར་བྱེད་པ་པོ། འགྲོ་བའི་ངར་འཛིན་གྱི་རྒྱུ། རྣམ་སྨིན་ཟ་བ་པོར་གྱུར་པའི་ནང་གི་བྱེད་པའི་སྐྱེས་བུ་ཡིན་ལ། ཕྱིའི་བདག་ནི། ལུས་དབང་འདུས་པའི་ངོ་བོ་ཅན། ནང་གི་བདག་ལ་ཕན་འདོགས་པ་ཞིག་གོ །དེ་ལ་དང་པོ་འགོག་པ་ནི། ནང་གི་བདག་དེ་ཡོད་ན། སྐྱེས་པའམ། བུད་མེད། མ་ནིང་ཞིག་ལས་མ་འདས་ལ། དེ་ཡང་ཕོ་མོ་མ་ནིང་གི་གནས་སྐབས་ཐོབ་པའི་ཚེ་ནང་གི་བདག་དེ་ངོ་བོ་ཉིད་ཀྱིས་བུད་མེད་དང་། སྐྱེས་པ་དང་། མ་ནིང་ཉིད་དུ་ཡོད་པ་མིན་ཏེ། ཡོད་ན་ནི། རང་གི་ངོ་བོ་མི་འདོར་བའི་ངོ་བོ་ཅན་ཡིན་པས་ཚེ་བརྗེས་ཀྱང་རྟགས་གཞན་ལ་མི་བརྟེན་པ་རྟགས་དེ་དང་དེའི་ངོ་བོ་ཉིད་དུ་རྟག་ཏུ་འགྱུར་དགོས་པ་ལ་དེ་ལྟར་ཡང་མིན་པའི་ཕྱིར་ཏེ། འཆོལ་བར་དམིགས་པའི་ཕྱིར། གང་གི་ཚེ་དེ་ལྟར་ཡིན་པ་དེའི་ཚེ་བདག་ཕོ་མོ་མ་ནིང་ངོ་སྙམ་དུ་སེམས་པ་ནི་མི་ཤེས་པ་གཏི་མུག་འབའ་ཞིག་ལས་འགྱུར་གྱི་དོན་ལ་ཕོ་མོ་སོགས་ཡོད་པ་ལས་མིན་ཏེ། རིགས་པས་དཔྱད་ན། ཕོ་མོ་སོགས་ཡོད་པ་མིན་པའི་ཕྱིར། ཕྱིའི་བདག་འགོག་པ་ནི། གལ་ཏེ་སྐྱེས་པ་བུད་མེད་སོགས་ནི། ཕྱིའི་བདག་གི་རྟགས་ཡིན་ཏེ། དེ་དང་འབྲལ་བ་ལས་ནང་གི་བདག་རྟག་པ་ཡོད་སྙམ་དུ་སེམས་ན། འབྱུང་བ་འདུས་པའི་སྐྱེས་བུའི་ལུས་ལ་ཕོ་མོ་མ་ནིང་གི་རྟགས་ངོ་བོ་ཉིད་ཀྱིས་ཡོད་པ་མིན་ཏེ། ཡོད་ན་དེ་དང་མཚན་ཉིད་མཚུངས་པའི་འབྱུང་བ་ཐམས་ཅད་ལ་ཡོད་དགོས་པ་ལ་དེ་ཡང་མི་འཐད་པའི་ཕྱིར་ཏེ། ནུར་ནུར་པོ་ལ་སོགས་པའི་གནས་སྐབས་སུ་མ་དམིགས་པའི་ཕྱིར། གང་གི་ཚེ་དེ་ལྟར་ཡིན་པ་དེའི་ཚེ་རང་གི་ངོ་བོས་རྟགས་དང་བྲལ་བའི་འབྱུང་བ་དེ་དག་ཉིད་ལ་བརྟེན་ནས་ཕོ་མོ་མ་ནིང་འགྱུར་བ་ཅི་སྟེ་ཡིན་ཏེ་མིན་པར་ཐལ། དེ་དག་རྟགས་དེ་དང་ངོ་བོ་ཉིད་ཀྱིས་བྲལ་བའི་ཕྱིར། འཇུག་པའི་རྒྱུ་མཚན་མེད་པའི་མིང་ཙམ་དགག་པར་བྱ་བ་མིན་ཏེ། ཤིང་ལྗོན་པ་སོགས་ལ་ཕོ་མོ་སོགས་ཀྱི་ཐ་སྙད་བྱེད་པ་མཐོང་བའི་ཕྱིར། ཁོ་བོ་ལ་ཉེས་པ་དེ་མཚུངས་པ་མིན་ཏེ། རང་བཞིན་གྱིས་མེད་པས་འབྱུང་བ་ལ་སྔར་རྟགས་དེ་དག་མེད་ཀྱང་རྐྱེན་གྱི་དབང་གིས་ཕྱིས་དེ་དང་དེར་འགྱུར་བ་མི་འགལ་བའི་ཕྱིར། དཔེར་ན། རི་མོ་དང་། ལྡེར་སོ་དང་། འཁྲུལ་འཁོར་དང་། སྒྱུ་མའི་བུད་མེད་ཀྱི་གཟུགས་བཞིན། རང་བཞིན་དང་བཅས་པར་སྨྲ་བ་ལ་ནི་མ་ཡིན་ཏེ། རང་བཞིན་ལ་འགྱུར་བ་མེད་པས་སྔར་ནུར་ནུར་པོའི་སྐབས་སུ་མེད་ན་ཕྱིས་ཀྱང་འབྱུང་བ་མི་འཐད་ཅིང་། ཕྱིས་འབྱུང་ན་ནི། ལྡེར་སོའི་རྟགས་ལྟར་བཅོས་མར་གྲུབ་བོ། །གཉིས་པ་ནི། འདི་ལས་ཀྱང་བདག་རང་གི་ངོ་བོས་ཡོད་པ་མིན་ཏེ། ཡོད་ན་ལྷས་སྦྱིན་གྱི་བདག་དེ་མཆོད་སྦྱིན་གྱི་ངར་འཛིན་གྱི་ཡུལ་གྱི་བདག་ཏུ་འགྱུར་དགོས་པ་ལ་ལྷས་སྦྱིན་ཁྱོད་ཀྱི་བདག་གང་ཡིན་པ་དེ་མཆོད་སྦྱིན་ང་ལ་བདག་ཏུ་འགྱུར་བ་མིན་ཏེ། དེ་ལ་ངར་འཛིན་པ་མེད་པའི་ཕྱིར། རྒྱུ་མཚན་དེས་ན། དེ་ངོ་བོ་ཉིད་ཀྱིས་བདག་ཏུ་གྲུབ་པ་མིན་ཏེ། ཀུན་ལ་བདག་ཏུ་མ་ངེས་པའི་ཕྱིར། འོ་ན་ངར་འཛིན་གང་ལས་སྐྱེ་ཞེ་ན། ངར་འཛིན་པའི་རྣམ་པར་རྟོག་པ་ནི་བདག་ལས་སྐྱེ་བ་མིན་ཏེ། ངོ་བོས་གྲུབ་པའི་བདག་མེད་ཀྱང་ཕུང་པོའི་དངོས་པོ་མི་རྟག་པ་རྣམས་ལ་བརྟེན་ནས་སྐྱེ་བར་འགྱུར་བ་མིན་ནམ་སྟེ་ཡིན་པའི་ཕྱིར། གཉིས་པ་ལ། བཅིང་གྲོལ་གྱི་རྒྱུ་ཡིན་པ་དགག་པ་དང་། ལུས་ཀྱི་སྐུལ་བྱེད་ཡིན་པ་དགག་པ་དང་། རྟག་པའི་བདག་དགག སྐྱེ་བ་དྲན་པས་བདག་ཡོད་པ་དགག་པ་དང་བཞི་ལས། དང་པོ་ནི། འདིར་བདག་རང་གི་ངོ་བོས་ཡོད་དེ། འཁོར་བར་འཇུག་ལྡོག་གི་རྒྱུ་ཡིན་པའི་ཕྱིར་ཏེ། དེས་ལས་བྱས་པའི་རྣམ་སྨིན་སྐྱེ་གནས་རྣམས་སུ་སོ་སོར་མྱོང་ཞིང་། འཁོར་བར་བཅིངས་པ་དང་གྲོལ་བར་ཡང་འགྱུར་བའི་ཕྱིར་ཞེ་ན། འོ་ན་ཅི་བདག་དེ་ཚེ་རབས་ཀུན་ཏུ་ལུས་ཀྱི་རྗེས་སུ་བྱེད་དམ་མི་བྱེད། མི་བྱེད་ན། བདག་བཏགས་པ་དོན་མེད་ལ། དང་པོ་ལྟར་ན། སྐྱེས་བུ་ནི་ལུས་ལས་དོན་གཞན་མིན་པར་ཐལ་ལོ། །སྐྱེ་དང་སྐྱེ་བར་ལུས་རྣམ་པར་འགྱུར་བའི་རྗེས་སུ་བྱེད་པའི་ཕྱིར། དཔེར་ན། ལུས་ཀྱི་ཕྱོགས་གཅིག་བཞིན། རྟག་པ་ཡང་མིན་ཏེ། ལུས་ལས་དོན་གཞན་མིན་པའི་ཕྱིར། དཔེར་ན་ལུས་ཉིད་བཞིན། གཉིས་པ་ནི། གལ་ཏེ་ངོ་བོས་གྲུབ་པའི་བདག་ཡོད་དེ། ལུས་བརྐྱང་བསྐུམ་གྱི་སྐུལ་བྱེད་ཡིན་པའི་ཕྱིར། དཔེར་ན་ཤིང་རྟའི་སྐུལ་བྱེད་བཞིན་ནོ་ཞེ་ན། སྲོག་སྟེ་བདག་ནི་བརྐྱང་བསྐུམ་ལ་སོགས་པའི་ལུས་ཀྱི་གཡོ་བ་ལ་བྱེད་པ་པོར་མི་འགྱུར་ཏེ། དེ་ལ་སྐུལ་བ་ཞེས་བྱ་ཅི་ཡང་མི་སྐྱེ་བའི་ཕྱིར་ཏེ། སྐྱེ་ན་ཐབས་གཞན་མེད་པས་ལུས་ཅན་གཉིས་ཕན་ཚུན་ཕྲད་པ་ལྟར་གྱི་རེག་དགོས་པ་ལ་དེ་ཡང་མི་འཐད་པས་ཕྱིར་ཏེ། རེག་པ་དང་མི་ལྡན་པའི་ཕྱིར་ཏེ། ལུས་མེད་པའི་དངོས་པོ་ཡིན་པའི་ཕྱིར། ཁྱེད་རང་ལའང་སེམས་ལུས་ཀྱི་སྐུལ་བྱེད་དུ་འདོད་པས་མཚུངས་སོ་ཞེ་ན། མ་ཡིན་ཏེ། སེམས་བྱུང་རེག་པ་ཡོད་པས་ཡུལ་དང་དབང་པོའི་ལུས་དང་ལྡན་པའི་ཕྱིར་དང་། སེམས་ཀྱིས་རླུང་ཀུན་ནས་བསླངས་ཤིང་། དེས་ལུས་སྐུལ་བར་བྱེད་པའི་ཕྱིར་རོ། །གསུམ་པ་ནི། གཞན་ཡང་། བདག་རྟག་ན་དེ་གནོད་པ་ལས་བསྲུང་བའི་ཕྱིར། མི་འཚེ་བའི་དགེ་བའམ། ཆོས་བྱེད་པ་དོན་མེད་པར་ཐལ། མ་ཁྱབ་ན། བདག་བསྲུང་བའི་ཕྱིར་མི་འཚེ་བའི་ཆོས་བྱེད་པའང་ཡིན། བདག་རྟག་པ་ཡང་ཡིན་པ་འདི་ལ་མི་འགལ་བའི་རྒྱུ་མཚན་ཅི་ཡོད་དེ་ཅི་ཡང་མེད་པར་ཐལ། བདག་རྟག་ན་དེ་ལ་གནོད་བྱེད་འགའ་ཡང་མེད་པའི་ཕྱིར། དཔེར་ན། རྫས་ཀྱི་རྡོ་རྗེ་ཕ་ལམ་ལ་ཤིང་གི་སྲིན་བུས་རྣམ་པ་ཀུན་ཏུ་གནོད་པ་བྱེད་མི་སྲིད་པས་དེ་ལས་དེ་བསྲུང་བྱར་མི་འགྱུར་བ་བཞིན་ནོ། །བཞི་པ་ནི། བདག་རྟག་པ་ཡོད་དེ། སྐྱེ་བ་དྲན་པ་ཡོད་པའི་ཕྱིར། ཁྱབ་པ་ཡོད་དེ། དྲན་པ་པོའི་བདག་དང་དྲན་ཡུལ་གྱི་བདག་མི་གཅིག་ན། ང་གནས་སྐབས་དེར་འདིར་གྱུར་ཅེས་དྲན་པ་མི་འཐད་དེ། ལྷས་སྦྱིན་གྱིས་མཆོད་སྦྱིན་གྱི་བདག་གི་ཀུན་སྤྱོད་མི་དྲན་པ་བཞིན་ནོ་ཞེ་ན། གལ་ཏེ་སྐྱེ་བ་དྲན་པ་ཡོད་པའི་ཕྱིར་ཁྱོད་ཀྱི་བདག་རྟག་པ་ཁས་ལེན་ན། འོ་ན་ཁྱོད་ཀྱི་ལུས་ཀྱང་ཀོ་ཅིས་མི་རྟག་སྟེ་རྟག་པར་ཐལ། ཚེ་རབས་སྔོན་མཚོན་ལ་སོགས་པ་བསྣུན་པས་བྱས་པའི་རྨའི་སྲོལ་ད་ལྟར་གྱི་ལུས་ལ་གནས་པ་མཐོང་ཞིང་འདིའི་རྒྱུ་འདི་ཞེས་སྔོན་གྱི་བྱུང་མཐའ་སྟོན་པ་ཡང་དམིགས་པའི་ཕྱིར། ཁྱབ་པ་ཡོད་པར་ཐལ། སྔ་ཕྱིའི་ལུས་དོན་གཞན་ཡིན་ན་དེ་ལྟར་འབྱུང་བ་འགལ་བའི་ཕྱིར་རོ། །ཁྱབ་པ་ཁས་བླངས། གཞན་ཡང་། ཁྱོད་ཉིད་དངོས་པོ་རང་བཞིན་གྱིས་གྲུབ་པས་སྔ་ཕྱི་ལ་ཁྱད་པར་མེད་པའི་ཕྱིར་སྐྱེ་བ་དྲན་པའང་མི་འཐད་ཅིང་། ཁོ་བོ་ཅག་དངོས་པོ་རང་བཞིན་མེད་པའི་ཕྱོགས་ལ་ནི་ལས་ཀྱི་བྱེ་བྲག་བསམ་གྱིས་མི་ཁྱབ་པའི་ཕྱིར། སྐྱེ་བ་དྲན་པ་དང་། སྔོན་བྱས་པའི་རྨ་སྲོལ་ད་ལྟར་གྱི་ལུས་ལ་འབྱུང་བའང་སྲིད་དེ། དཔེར་ན། རྩྭ་ཐོག་ཆེས་མང་པོས་གཡོགས་པའི་སྟེང་ན་གནས་པའི་ཕུག་རོན་སྐྱ་བོའི་རྐང་རྗེས་དེའི་འོག་ན་ཡོད་པའི་ཞོའི་སྣོད་ཀྱི་ནང་ན་འདམ་ལ་བྱས་པ་བཞིན་དུ་དམིགས་པའི་ཕྱིར། གཉིས་པ་སོ་སོར་དགག་པ་ལ། བྱེ་བྲག་པ་དང་། གྲངས་ཅན་པའི་བདག་དགག་པ་གཉིས་ཀྱི། དང་པོ་ནི། གཞན་ཡང་། བདག་འདིས་ངོ་བོ་ཉིད་ཀྱིས་སྐྱེ་བ་དྲན་པ་མི་འཐད་དེ། ཤེས་པ་མིན་པའི་ཕྱིར། གལ་ཏེ་མི་ཤེས་པ་བདག་ཉིད་ཡིན་ཡང་སེམས་པ་ཅན་དང་ལྡན་པས་ཤེས་པ་པོ་ཉིད་དུ་འགྱུར་བ་ཡིན་ནོ་ཞེ་ན། འོ་ན། སེམས་པ་ཅན་ཡང་མི་ཤེས་པའི་བདག་དང་འབྲེལ་བས་སེམས་པ་མིན་པ་ཉིད་དུ་འགྱུར་ཏེ། བདག་མི་ཤེས་པ་ཡིན་ཡང་སེམས་པ་དང་ལྡན་པས་ཤེས་པ་པོར་འགྱུར་བ་གང་ཞིག རྒྱུ་མཚན་མཚུངས་པའི་ཕྱིར། སྐྱེས་བུ་རྟག་པའང་མི་འགྱུར་ཏེ། སེམས་པ་དང་འབྲེལ་བས་སྔར་མི་ཤེས་པའི་རང་བཞིན་ཡིན་པ་ཡོངས་སུ་དོར་ནས་ཤེས་པ་པོར་འགྱུར་བའི་ཕྱིར། གཞན་ཡང་། བདེ་བ་དང་སོགས་པས་སྡུག་བསྔལ་དང་བཏང་སྙོམས་དང་ལྡན་པའི་སྲོག་སྟེ་བདག་ནི་བདེ་སྡུག་སོགས་བཞིན་དུ་སྔ་ཕྱི་ཐ་དད་ཅིང་སྣ་ཚོགས་པའི་བདག་ཉིད་དུ་འགྱུར་ཏེ། བདེ་སྡུག་མྱོང་ཞིང་ཅིག་ཆར་མྱོང་བ་མི་འཐད་པའི་ཕྱིར། འདོད་ན། དེའི་ཕྱིར། རྟག་པ་ཉིད་དུའང་མི་འགྱུར་ཏེ། འདོད་པ་དེའི་ཕྱིར་དང་། སྔ་མའི་རང་བཞིན་ཕྱི་མའི་དུས་སུ་འགག་ཅིང་། ཕྱི་མའི་རང་བཞིན་སྔ་མའི་དུས་སུ་མ་སྐྱེས་པའི་ཕྱིར། དཔེར་ན། བདེ་སྡུག་སོགས་རིམ་གྱིས་སྐྱེ་བ་བཞིན་ནོ། འང་གི་སྒྲས་ནི། བྱེད་པ་པོ་དང་། ཟ་བ་པོ་གཅིག་ཡིན་པ་སོགས་སེལ་ལོ། །གཉིས་པ་ལ། ཤེས་ཡོད་ཀྱི་རང་བཞིན་ཡིན་པ་དང་། ཤེས་ཡོད་ཀྱི་རང་བཞིན་མིན་པའི་བདག་དགག ཡོན་ཏན་བྱེད་པ་པོ་ཡིན་པ་དགག་པ་དང་གསུམ་གྱི། དང་པོ་ནི། གྲངས་ཅན་ན་རེ། སྐྱེས་བུ་སེམས་པ་ཅན་མིན་པ་དེ་ལ་ཉེས་པ་འདིར་འགྱུར་གྱི། ཁོ་བོ་ཅག་གི་ལྟར་ན་ཤེས་ཡོད་ཀྱི་རང་བཞིན་ཡིན་པས་ཉེས་པ་ཅི་ཡང་མེད་དོ་ཞེ་ན། འོ་ན་ཤེས་ཡོད་ཀྱང་རྟག་པར་འགྱུར་ཏེ། སྐྱེས་བུ་རྟག་པའི་ཕྱིར་དང་། དེ་གཉིས་ཀྱི་རང་བཞིན་གཅིག་ཡིན་པའི་ཕྱིར། འདོད་ན། བྱེད་པ་མིག་ལ་སོགས་པ་ལོག་པ་སྟེ་དོན་མེད་པར་འགྱུར་ཏེ། དེ་དག་གི་དགོས་པ་ནི་ཡུལ་ལ་ལོངས་སྤྱོད་པའི་མཚན་ཉིད་ཅན་གྱི་ཤེས་ཡོད་སྐྱེད་པའི་ཆེད་དུ་ཡིན་ན། དེ་ནི་རྟག་ཏུ་ཡོད་པའི་ཕྱིར། དཔེར་ན། མེ་རྟག་ཏུ་འབར་བ་ཉིད་དུ་འགྱུར་ན་བུད་ཤིང་གིས་དོན་ཡོད་པར་མི་འགྱུར་བ་བཞིན། གལ་ཏེ་སྐྱེས་བུ་ནི་མིག་ལ་སོགས་པའི་བྱེད་པ་དང་མ་ཕྲད་པའི་སྔོན་རོལ་དུ་ཤེས་ཡོད་ཀྱི་ནུས་པའི་ངོ་བོར་གནས་ལ་དེ་ཉིད་དབང་པོའི་བྱེད་པས་ཤེས་ཡོད་ཉིད་དུ་མངོན་པར་གསལ་བར་འགྱུར་ལ། དེ་ཡུལ་ཉེ་བར་ལོངས་སྤྱོད་པའི་བྱ་བ་མངོན་པར་འགྲུབ་པས་ཡུལ་ལ་སེམས་པར་བྱེད་ཅིང་ཡུལ་ལ་ལོངས་སྤྱོད་པའི་བྱ་བ་དེ་ནི་ཤེས་པ་ཡོད་པ་ཉིད་འཇུག་པ་ཡིན་ནོ་ཞེ་ན། འོ་ན་སྐྱེས་བུ་དང་ཤེས་ཡོད་ཕན་ཚུན་འགལ་བར་འགྱུར་ཏེ། རྫས་དང་བྱ་བའི་རང་བཞིན་ཡིན་པའི་ཕྱིར་དང་། དེ་གཉིས་ཀྱང་འགལ་བའི་ཆོས་དང་ལྡན་པའི་ཕྱིར་ཏེ། བྱ་བ་ནི། རྫས་ལ་བརྟེན་ཅིང་། གྲུབ་ནས་འཇིག་པའི་བར་དུ་གཡོ་བའི་རང་བཞིན་ཅན་ཡིན་ལ། རྫས་ནི་བྱ་བའི་རྟེན་བྱེད་ཅིང་བྱ་བ་ཇི་བཞིན་དུ་གྲུབ་ནས་འཇིག་པའི་བར་དུ་གཡོ་བའི་རང་བཞིན་ཅན་ཡང་མིན་པའི་ཕྱིར། དཔེར་ན། ཤིང་ནི་རླུང་ལ་སོགས་པ་ཉེ་བར་ལྷགས་པ་མེད་པར་བྱ་བ་མི་རྩོམ་པ་རྣམས་ནི་རྣམ་པར་མི་གཡོ་བར་སྡོད་ལ། འགུལ་བའི་བྱ་བ་རླུང་གི་རྐྱེན་ལས་བྱུང་བ་ནི་མ་ཞིག་གི་བར་དུ་གཡོ་བ་ཉིད་ལས་མི་འདའ་བ་བཞིན་ནོ། འདོད་མི་ནུས་ཏེ། སྐྱེས་བུ་ནི་ཤེས་པ་ཡོད་པ་ཉིད་ཀྱི་རང་བཞིན་ཡིན་པའི་ཕྱིར་དང་། དེ་ལས་ཐ་དད་པའི་དེའི་རང་བཞིན་ཉིད་མེད་པའི་ཕྱིར་རོ། །སྔ་རོལ་དུ་ཡོད་ན་སྐྱོན་ཡོད་པ་དེས་ན། མིག་སོགས་བྱེད་པ་དང་ཕྲད་པའི་སྔ་རོལ་དུ་སྐྱེས་བུ་ཡོད་ཤེས་པ་ཡོད་པ་མེད་ཅེས་བྱ་བ་མི་རིགས་ཏེ། ཡོད་ན་རྫས་དང་བྱ་བའི་རང་བཞིན་ཡིན་པས་ཕན་ཚུན་འགལ་བར་ཐལ་བ་ལས་དེ་ཡང་མི་རིགས་པའི་ཕྱིར་རོ། །གཞན་ཡང་། སྐྱེས་བུ་གཞན་སྔ་རོལ་གྱི་དུས་སུ་ཤེས་པ་ཡོད་པའི་ཁམས་ཀྱི་ངོ་བོར་མཐོང་ཞིང་གཞན་ཕྱིས་ཀྱི་དུས་སུ་ཤེས་ཡོད་ཀྱི་ངོ་བོར་ཡོད་ན། འོ་ན། ཤེས་ཡོད་ཀྱི་ནུས་པ་ལས་ཤེས་ཡོད་འབྱུང་བའི་ཚེ་སྐྱེས་བུ་ཉིད་ཁམས་ཀྱི་ཡུལ་དེ་ཉིད་དུ་ཤེས་ཡོད་ཀྱི་ངོ་བོར་རྣམ་པར་འགྱུར་བར་འགྱུར་ཏེ། སྔར་ནུས་པའི་ངོ་བོར་ཡོད་པ་དེ་ཉིད་རྐྱེན་དང་ཕྲད་པ་ན་ཤེས་ཡོད་ཀྱི་ངོ་བོར་འབྱུང་བའི་ཕྱིར། དཔེར་ན། ལྕགས་མེ་ལ་འཇུ་བའི་ཚེ་ལྕགས་ཀྱི་ཡུལ་དེ་ཉིད་དུ་ཞུ་བ་འབྱུང་བ་བཞིན་ནོ། །ས་མྱུག་དཔེར་མི་བྱེད་པ་ནི་ས་བོན་ལས་མྱུ་གུ་འབྱུང་བའི་ཚེ་མྱུ་གུ་མཐོང་ན་ས་བོན་མི་མངོན་པས་ཡུལ་མཚུངས་པ་ཉིད་མེད་པའི་ཕྱིར་དང་། སྐྱེས་བུ་ནི་ནུས་པ་དང་ཤེས་ཡོད་ཀྱི་སྐབས་སུ་མངོན་མི་མངོན་གྱི་ཁྱད་མེད་པས་ཡུལ་མཚུངས་པ་ཉིད་དོ། །དཔེར་ན་ཞུ་བ་དང་མ་ཞུ་བ་གཉིས་ཀའི་སྐབས་སུ་ལྕགས་མངོན་པ་བཞིན་ནོ། །འདོད་ན་རྟག་པར་འགལ་ལོ། །གཉིས་པ་ནི། གྲངས་ཅན་གྱི་ཁྱད་པར་འགའ་ཞིག་ན་རེ། སྐྱེས་བུ་ནི་ཤེས་ཡོད་ཀྱི་ངོ་བོ་མིན་ཏེ། སྐྱེས་བུ་ནི་ནམ་མཁའ་བཞིན་དུ་ཆེ་ཞིང་སྲོག་ཆགས་ཐམས་ཅད་ལ་ལུས་རེ་རེ་བཞིན་བདག་གཅིག་གིས་ཁྱབ་པ་ཡིན་ལ། དེ་ལ་ཡིད་རྡུལ་ཕྲན་ཙམ་ཞིག་སྦྱོར་བའི་ཕྱོགས་ལ་ཤེས་ཡོད་སྐྱེ་བས་ཤེས་ཡོད་ནི་བདག་ཐམས་ཅད་ལ་ཁྱབ་པ་མིན་ནོ་ཞེ་ན། འོ་ན། བདག་དེའི་ངོ་བོ་ནི་ཤེས་ཡོད་ཉིད་དང་བཅས་པ་མིན་པ་ལྟར་མཐོང་བར་འགྱུར་ཏེ། སྐྱེས་བུ་ནམ་མཁའ་ལྟར་ཆེ་ལ་ཤེས་པ་ཡིད་རྡུལ་ཕྲན་ཙམ་ཉེ་བར་སྦྱོར་བའི་ཕྱོགས་ལས་གཞན་དུ་མེད་པའི་ཕྱིར་དང་། དེ་ཙམ་གྱིས་ཤེས་ཡོད་དང་བཅས་པར་འཇོག་མི་ནུས་པའི་ཕྱིར་ཏེ། དཔེར་ན། རྡུལ་ཕྲན་ཙམ་གྱི་ལན་ཚྭ་དང་འབྲེལ་བས་གང་གའི་ཆུ་ཀླུང་ལན་ཚྭ་ཅན་དུ་འཇོག་མི་ནུས་པ་བཞིན་ནོ། །གཞན་ཡང་། གང་ཟག་གཅིག་གི་བདག་ཀུན་གྱི་བདག་དང་གཅིག་པའི་ཚུལ་གྱིས་ཡོད་ན། ལྷས་སྦྱིན་གྱི་བདག་ལ་གཞན་མཆོད་སྦྱིན་གྱིས་ཀྱང་རང་གི་བདག་བཞིན་དུ་ཅིའི་ཕྱིར་ངའོ་སྙམ་དུ་མི་རྟོགས་ཏེ་རྟོགས་རིགས་པར་འགྱུར་ཏེ། དེའི་བདག་དང་གཅིག་ཡིན་པའི་ཕྱིར། གལ་ཏེ་དེའི་བདག་དེས་བསྒྲིབས་པའི་ཕྱིར་མི་རྟོགས་སོ་ཞེ་ན། དེ་ཡང་མི་རིགས་ཏེ། དེ་གཉིས་གཅིག་ཡིན་པའི་ཕྱིར་དང་། དེ་ཉིད་ཀྱིས་དེ་ཉིད་ལ་སྒྲིབ་ཅེས་བྱ་བ་མི་འཐད་པའི་ཕྱིར་རོ། །གསུམ་པ་ནི། གང་གིས་རྡུལ་མུན་པ་སྙིང་སྟོབས་གསུམ་གྱི་ཡོན་ཏན་འཇིག་རྟེན་ཐམས་ཅད་ཀྱི་བྱེད་པ་པོ་དང་། རྣམ་པ་ཀུན་ཏུ་ཤེས་ཡོད་མིན་པར་བེམ་པོ་ཡིན་ཞེས་སྨྲ་བའི་གྲངས་ཅན་དེ་དག་དང་སྨྱོན་པ་ལ་སེམས་རྣལ་དུ་གནས་མི་གནས་ཀྱི་ཁྱད་པར་ཅི་ཡང་ཡོད་པ་མིན་ཏེ། རྒྱུད་ལ་ཤེས་པ་ཕྱིན་ཅི་ལོག་ཏུ་གྱུར་པས་བརྗོད་བྱའི་དོན་ཡོད་པ་མིན་པའི་རྡོལ་ཐབས་སྣ་ཚོགས་སྨྲ་བའི་ཕྱིར། གཞན་ཡང་། ཡོན་ཏན་རྣམ་པ་གསུམ་གྱིས་རྣམ་པ་ཀུན་ཏུ་ཁྱིམ་ལ་སོགས་པའི་རྣམ་འགྱུར་གྱི་ཚོགས་དག་བྱེད་ཤེས་ཀྱི་འབྲས་བུ་ཟ་བ་རྣམ་པར་མི་ཤེས་ཞེས་སྨྲ་བ་འདི་ལས་མི་རིགས་པ་གཞན་ཅི་ཡང་ཡོད་པ་མིན་ཏེ། རིགས་པ་དང་འགལ་བའི་ཕྱིར་དང་། འཇིག་རྟེན་གྱིས་ཀྱང་མི་འདོད་པའི་ཕྱིར། གསུམ་པ་ཐུན་མོང་དུ་འགོག་པའི་རིགས་པ་གཞན་བསྟན་པ་ལ། བྱེད་པ་པོ་མིན་པར་ཐལ་བ་དང་། རྟོགས་པ་མཚུངས་པར་ཐལ་བ་དང་། ཐར་པ་མི་འཐད་པར་ཐལ་བ་གསུམ་གྱི། དང་པོ་ནི། བྱེ་བྲག་པ་བདག་བྱེད་པ་པོ་ཉིད་དུ་འདོད་པའང་མི་རིགས་ཏེ། རྟག་པའི་ཕྱིར། ཁྱབ་པ་ཡོད། བྱ་བ་དང་ལྡན་པའི་བྱེད་པ་པོ་ཡིན་ན་རྟག་པ་ཉིད་དུ་མེད་དགོས་ཏེ། བྱ་བ་བྱེད་པ་ནི་བྱ་བ་རྩོམ་པའི་དུས་ན་སྔར་མི་བྱེད་པའི་རང་བཞིན་ལས་ཁྱད་པར་ཁས་བླངས་དགོས་ཤིང་། རྟག་པ་ནི་སྔ་ཕྱི་ཀུན་ཏུ་ཁྱད་པར་མེད་པའི་ཕྱིར་རོ། །གཞན་ཡང་། བདག་ནི་ཡུལ་གཞན་དུ་འགྲོ་བའི་བྱ་བ་ཡང་མི་བྱེད་པར་འགྱུར་ཏེ། འགྲོ་བ་ནི་རྐང་པ་འདེགས་འཇོག་གི་མཚན་ཉིད་ཅན་སོང་ཟིན་པ་དང་མ་ཟིན་པའི་ཡུལ་སྔ་ཕྱི་གཉིས་གཏོང་བ་དང་ལེན་པའི་བྱ་བ་དང་བཅས་པ་ཡིན་དགོས་ལ་བདག་ནི་ཐམས་ཅད་དུ་སོང་ཟིན་པས་དེ་མི་གནས་པའི་ཕྱོགས་འགའ་ཡང་མེད་པའི་ཕྱིར། དེ་བཞིན་དུ། འདུག་པ་སོགས་ལའང་སྦྱར་རོ། །གལ་ཏེ་བདག་བྱ་བ་དང་བྲལ་ལོ་ཞེ་ན། འོ་ན་བདག་ནི་མེད་པ་རི་བོང་རྭ་སོགས་དང་དངོས་མེད་དུ་མཚུངས་པར་འགྱུར་ཏེ། བྱ་བ་མེད་པའི་ཕྱིར། ནམ་མཁའི་མེ་ཏོག་བཞིན། དེས་ན་ཁྱོད་བདག་མེད་པ་ལ་ཅིས་མི་དགའ་སྟེ་དགའ་རིགས་པར་འགྱུར་ཏེ། བདག་རིགས་པས་མི་འཐད་པའི་ཕྱིར་དང་། བདག་མེད་རྟོགས་པ་ནི་ལྟ་བ་ངན་པ་ཐམས་ཅད་ཟློག་པའི་རྒྱུ་ཡིན་པའི་ཕྱིར། གཉིས་པ་ནི། བདག་རང་གི་ངོ་བོས་ཡོད་པ་མིན་ཏེ། ཡོད་ན་སངས་རྒྱས་པས་ཀྱང་དེར་མཐོང་བ་དང་། མུ་སྟེགས་པ་རྣམས་ཀྱིས་ཀྱང་དེའི་མཐོང་ཚུལ་སྣ་ཚོགས་པར་ཡང་མི་འགྱུར་བ་ཞིག་ན་འདི་དག་ཀྱང་ཡོད་པ་མིན་པའི་ཕྱིར་ཏེ། གྲུབ་མཐའ་ལ་ལར། བདག་ནམ་མཁའ་ལྟར་ཀུན་ཏུ་སོང་བ་དང་། གཞན་དག་གིས་འགྲོ་བ་མཐའ་དག་གི་བདག་ཟླ་བ་ལྟར་གཅིག་ཁོ་ནར་རྟོགས་ཤིང་། དེའི་ཐ་དད་པ་ནི་ལུས་ཐ་དད་པ་ལས་བརྟགས་ཏེ། སྣོད་ཐ་དད་ཀྱི་ཆུ་ནང་གི་ཟླ་བའི་གཟུགས་བརྙན་བཞིན། ཞེས་དང་། གྲུབ་མཐའ་ལ་ལར་སྐྱེས་བུ་གྲོག་མ་དང་གླང་པོ་ཆེ་ལ་སོགས་པའི་ལུས་ཇི་ཙམ་པ་དེ་ཙམ་པ་ཡིན་པས་ཞུམ་པ་དང་རྒྱས་པ་ཉིད་དུ་རྟོགས་ཤིང་། ལ་ལར་བདག་རྡུལ་ཕྲན་ཙམ་ཞིག་ཏུ་ཆུང་ངུར་མཐོང་ཞིང་། བདེ་བར་གཤེགས་པའི་གསུང་རབ་ལ་བརྟེན་ནས་རྟེན་འབྲེལ་གྱི་དེ་ཉིད་ཤེས་པའི་ཤེས་རབ་ཅན་གྱིས་ནི་ངོ་བོས་གྲུབ་པའི་བདག་མེད་ཅེས་བྱ་བར་མཐོང་བའི་ཕྱིར། གསུམ་པ་ནི། རྒོལ་བ་གང་གི་བདག་རྟག་པ་ཡིན་པ་དེ་ལ་བདག་སྲིད་པ་ལས་ཐར་བར་མི་རིགས་པར་ཐལ། བདག་ལ་སྡུག་བསྔལ་གྱི་གནོད་པ་མེད་པའི་ཕྱིར་ཏེ། རྟག་པའི་ཕྱིར་རོ། །ཁྱབ་པ་ནི། རྟག་པ་སོགས་རྐང་པ་གཉིས་སོ། །གཞན་ཡང་། བདག་ཅེས་བྱ་བ་རྟག་བ་གཅིག་ཡོད་ན་བདག་མེད་སྙམ་པའི་ཡང་དག་པའི་ལྟ་པ་བསྐྱེད་པ་མི་རིགས་པར་འགྱུར་ལ། དེ་འདོད་ན། དེ་ཁོ་ན་ཉིད་རིག་ཅིང་ངེས་པ་ལས་བདག་དང་བདག་གིར་འཛིན་པ་སྤངས་པས་མྱ་ངན་ལས་འདའ་བར་འགྱུར་ཞེས་པའང་བརྫུན་པར་འགྱུར་ཏེ། བདག་དང་བདག་གིར་འཛིན་པ་སྤངས་པ་མི་འཐད་པའི་ཕྱིར་རོ། །གལ་ཏེ་སྲིད་པ་ལས་གྲོལ་བར་བདག་མེད་པ་ཉིད་ཡིན་པས་བདེན་འཛིན་སྤོང་བ་འཐད་དོ་ཞེ་ན། འོ་ན་བདག་དེ་ནི་སྔར་འཁོར་བའི་སྐབས་ན་ཡང་མེད་པ་ཉིད་དུ་འགྱུར་ཏེ། རང་བཞིན་མཐོང་བ་ལ་སྒྲིབ་བྱེད་དང་བྲལ་བའི་ཐར་པའི་སྐབས་སུ་བདག་མ་མཐོང་བའི་ཕྱིར། ཁྱབ་སྟེ། སྒྲིབ་བྱེད་དང་བྲལ་བའི་སྐབས་སུ་ཆོས་དེ་ལ་རང་བཞིན་གང་མཐོང་བ་དེ་ནི་ཆོས་དེའི་རང་བཞིན་ཡིན་ཞེས་བྱ་བར་བརྗོད་པའི་ཕྱིར་ཏེ། དཔེར་ན། གཡའ་ལ་སོགས་པའི་སྒྲིབ་བྱེད་དང་བྲལ་བའི་དུས་སུ་གསེར་གྱི་ཁ་དོག་མཐོང་བ་གང་ཡིན་པ་དེ། དེའི་ཁ་དོག་དེའི་རང་བཞིན་ཡིན་པས་གཡའ་དང་བཅས་པའི་སྐབས་སུའང་ཁ་དོག་དེ་ཉིད་དགོས་པ་བཞིན་ནོ། བཞི་པ་རྩོད་སྤོང་ལ། མི་རྟག་པས་ཆད་ན་ཧ་ཅང་ཐལ། བདག་ཡོད་ཀྱང་རྒྱུན་འཇུག་པའི་རྒྱུར་མི་འཐད། མི་རྟག་ཀྱང་རྟག་ཆད་དུ་མི་འགྱུར་བའི་ཚུལ་བསྟན་པ་དང་གསུམ་གྱི། དང་པོ་ནི། བདག་ངོ་བོས་གྲུབ་པ་མེད་ན་འདུ་བྱེད་རྣམས་སྐྱེས་མ་ཐག་ཏུ་འཇིག་པའི་ཕྱིར་ཆད་པར་ལྟ་བར་འགྱུར་རོ་ཞེ་ན། འདུ་བྱེད་མི་རྟག་པས་ཆད་པར་འགྱུར་བ་མིན་པར་ཐལ། ཡིན་ན་ནི་བསྐལ་པ་དང་པོ་ནས་ཞུགས་པའི་རྩྭ་སོགས་རྣམས་རྒྱུ་དང་འབྲས་བུའི་འབྲེལ་པ་རིམ་གྱིས་འཇུག་པ་མི་འཐད་དགོས་ན་དེ་དག་ནི་ད་དུང་དུའང་དམིགས་པའི་ཕྱིར། གཞན་ཡང་། གལ་ཏེ་མི་རྟག་པས་ཆད་ཅེས་པ་འདི་ནི་བདེན་པར་ཉིད་དུ་འགྱུར་ན་སྐྱེ་བོ་སུ་ལའང་ད་ལྟ་གཏི་མུག་གི་རྒྱུན་ཀྱང་མི་འབྱུང་བར་ཐལ། དེ་དག་སྔར་བྱུང་ཞིང་མི་རྟག་པའི་ཕྱིར། འདོད་ན། འཁོར་བ་སྒྲིམ་མི་དགོས་པར་བཟློག་པར་འགྱུར་རོ། །གཉིས་པ་ནི། བདག་སྔར་བཀག་ཟིན་པའི་ཕྱིར་ཡོད་པ་མི་འཐད་ལ་ཅི་སྟེ་ཡོད་པར་གྱུར་ནའང་མེ་ཆུ་ལ་སོགས་པའི་གཟུགས་འདི་འཇུག་བའི་རྒྱུ་མིན་པར་ཐལ། ཡིན་ན་དེ་ཁོ་ན་ལས་སྐྱེས་པས་རྒྱུ་གཞན་བཏགས་པ་དོན་མེད་པར་ཐལ་བ་ལས་དེ་ཡང་མིན་པའི་ཕྱིར་ཏེ། གཟུགས་འདི་འབྱུང་བ་དང་རྒྱུན་གནས་པ་དང་མཐར་རྣམ་པར་འཇིག་པ་ནི་བདག་ལས་གཞན་པའི་རྒྱུ་ལས་འཇུག་པར་སྣང་བར་འགྱུར་བའི་ཕྱིར། ནོར་བུ་དང་། བུད་ཤིང་དང་། ཉི་མ་ཕྲད་པ་སོགས་རྒྱུ་རྐྱེན་ཚོགས་པ་ལས་མེ་འབྱུང་ཞིང་།་རྒྱུ་ཚོགས་པའི་རྒྱུན་གནས་ན་དེའི་རྒྱུན་གནས་པ་དང་། རྒྱུ་མ་ཚང་ན་འཇིག་པའི་ཕྱིར་རོ། །ཅི་སྟེ་ནོར་བུ་སོགས་རྒྱུའི་རྒྱུ་བདག་ཡིན་ནོ་ཞེ་ན། མིན་ཏེ། དེའི་རྗེས་སུ་བྱེད་པར་སྣང་རུང་མ་དམིགས་པའི་ཕྱིར། གལ་ཏེ་དང་པོའི་འཇུག་པ་བདག་ཡིན་ལ་ཕྱིས་རང་རང་གི་རྒྱུ་ལས་ཡིན་ནོ་ཞེ་ན། མིན་ཏེ། བདག་ལ་ཐོག་མ་ཡོད་ན་སྔར་མེད་པར་སྐྱེ་བའི་སེམས་ཅན་སྲིད་པ་སོགས་ཀྱི་སྐྱོན་ཡོད་ལ། མེད་ན་ནི་རྒྱུ་ལའང་ཐོག་མ་མེད་པར་འགྱུར་ཏེ། བདག་གྲུབ་ཙམ་ནས་དེའི་རྒྱུ་ཡིན་དགོས་པའི་ཕྱིར་ཏེ། དེའི་སྐྱེད་བྱེད་ཡིན་ཞིང་སྔར་མི་སྐྱེད་ན་ཕྱིས་ཀྱང་མི་སྐྱེད་དགོས་པའི་ཕྱིར་རོ། །གལ་ཏེ་དང་པོར་རྐྱེན་མ་ཚང་ཕྱིས་ཚང་བའི་ཁྱད་པར་ཡོད་པས་སྔ་ཕྱིར་རྒྱུ་ཡིན་མིན་གྱི་ཁྱད་པར་ཡོད་དོ་ཞེ་ན། དེ་ལྟ་ན། རྐྱེན་གཞན་དེའང་རྐྱེན་གཞན་སྔ་མ་སྔོན་དུ་འགྲོ་དགོས་པ་སོགས་ཐུག་པ་མེད་པའི་ཕྱིར་རྐྱེན་ཐུག་པ་མེད་པའི་རྒྱུ་ཅན་དུ་གྲུབ་བོ། །གསུམ་པ་ནི། གང་གི་ཚེ་རྟག་པ་ལ་སྐྱེ་བ་མེད་པ་དེའི་ཕྱིར་འཇིག་རྟེན་ན་ཇི་ལྟར་རྒྱུ་རྐྱེན་གྱིས་བྱས་ཞིང་རང་བཞིན་མེད་པའི་ས་བོན་ལས་རྒྱུས་བྱས་ཤིང་རང་བཞིན་མེད་པའི་མྱུ་གུ་སྐྱེ་བར་མཐོང་བའི་མཁས་པས་ས་མྱུག་དེ་བཞིན་དུ་ཕྲ་བ་དང་། ཡུལ་བསྐལ་པའི་ཟག་བཅས་ཟག་མེད་ཀྱི་འདུས་བྱས་ཐམས་ཅད་ནི་མི་རྟག་ཅིང་རང་བཞིན་མེད་པའི་རྒྱུ་ལས་མི་རྟག་ཅིང་རང་བཞིན་མེད་པའི་འབྲས་བུ་འབྱུང་བར་ཤེས་པར་བྱ་བ་ཡིན་ཏེ། ས་མྱུག་ལ་དེ་ལྟར་མཐོང་བའི་མཁས་པ་གང་ཞིག རྒྱུ་མཚན་མཚུངས་པའི་ཕྱིར། དེ་ལྟར་ཡིན་དང་རྒྱུ་འབྲས་ཀྱི་འབྲེལ་བ་འཇོམས་པར་བྱེད་པའི་རྟག་ཆད་ཀྱི་རྡོ་རྗེའི་ཐོག་གང་ཡིན་པ་དེ་ཡང་མཁས་པས་རྟེན་འབྲེལ་གྱི་རིགས་སྔགས་ཀྱིས་བཟློག་པར་བྱ་བ་ཡིན་ཏེ། གང་གི་ཕྱིར་ས་བོན་ལ་སོགས་པའི་རྒྱུའི་དངོས་པོ་ཆད་པར་མི་འགྱུར་ཏེ། མྱུ་གུ་མ་བསྐྱེད་པར་འགགས་ན་ཆད་པར་འགྱུར་ན་ཡང་མྱུ་གུ་ལ་སོགས་པའི་འབྲས་བུའི་དངོས་པོ་འཇུག་པས་ཏེ་སྐྱེད་པ་དེས་ནའོ། །ས་བོན་གྱི་དངོས་པོ་རྟག་པར་ཡང་མི་འགྱུར་ཏེ། དེ་ནི་འབྲས་བུ་མྱུ་གུ་བསྐྱེད་ནས་བཟློག་པར་འགྱུར་བ་དེས་ནའོ། །གཉིས་པ་ནི། རྣལ་འབྱོར་སྤྱོད་པ་བཞི་བརྒྱ་པ་ལས་བདག་དགག་པ་བསྒོམ་པར་བསྟན་པ་སྟེ་རབ་ཏུ་བྱེད་པ་བཅུ་པའི་ཚིག་དོན་བཤད་ཟིན་ཏོ།། ༈ །།གསུམ་པ་དུས་བརྟག་པའི་རབ་ཏུ་བྱེད་པ་ལ། རབ་བྱེད་ཀྱི་གཞུང་བཤད་པ་དང་། རབ་བྱེད་ཀྱི་མཚན་བསྟན་པ་གཉིས་ཀྱི། དང་པོ་ལ། གཞན་སྡེ་དང་། རང་སྡེས་བརྟག་པའི་དུས་དགག་པ་གཉིས་ཀྱི། དང་པོ་ནི། བཤད་མ་ཐག་པའི་རིགས་པས་བརྟག་ན། བདག་ཡོད་པ་མིན་ནའང་འབྲས་བུ་འཇུག་ལྡོག་གི་རྟགས་ལས་དཔག་པར་བྱ་བའི་དུས་སྐད་ཅིག་ཡུད་ཙམ་གྱི་སྒོ་ནས་གསལ་བར་བྱ་བ། དུས་ཅན་གྱི་དངོས་པོ་ལས་ཐ་དད་པ་ཡོད་དོ་ཞེ་ན། དེ་དགག་པ་ལ། དུས་རང་གི་ངོ་བོའི་སྒོ་ནས་ངེས་པར་མི་ནུས་པས་དུས་ཅན་གྱི་དངོས་པོ་བུམ་པ་ལ་སོགས་པའི་དུས་གསུམ་དགག་པའི་སྒོ་ནས་དུས་དགག་པ་ཡིན་ལ། དེ་ཡང་མ་འོངས་པ་འགོག་པའི་སྒོ་ནས་དུས་གསུམ་འགོག་པ་ནི། མ་འོངས་པ་འགོག་བཞིན་པའི་དུས་སུ་བལྟོས་ས་མེད་པས་འདས་པ་ད་ལྟར་མེད་ལ། དེ་མེད་པས་དེར་མ་འོངས་པས་མ་འོངས་པར་འཇོག་མི་ནུས་པའི་ཕྱིར། མ་འོངས་པར་མ་འོངས་པས་མ་འོངས་པར་འཇོག་དགོས་ལ། དེ་ལྟར་ན། ད་ལྟར་བ་དང་འདས་པའང་མ་འོངས་པར་འགྱུར་ཏེ། འདི་ལྟར། མ་འོངས་པའི་བུམ་པ་ལ་ད་ལྟར་བ་དང་། འདས་པའི་བུམ་པ་ཡོད་པ་མིན་ཏེ། དེར་སྣང་རུང་མ་མཐོང་བའི་ཕྱིར་དང་། དེ་གསུམ་མཚན་ཉིད་ཐ་དད་པའི་ཕྱིར། དེ་ལྟར་ན་དེ་གཉིས་མ་འོངས་པར་འགྱུར་ཏེ། མ་འོངས་པར་མ་འོངས་པའི་ཕྱིར་རོ། །འདོད་ན། གང་གི་ཕྱིར་དེ་གཉིས་མ་འོངས་པ་ཡིན་པ་དེའི་ཕྱིར་མ་འོངས་པ་མེད་པར་འགྱུར་ཏེ། བལྟོས་ས་འདས་པ་ད་ལྟར་མེད་པའི་ཕྱིར་རོ། །གལ་ཏེ་མ་འོངས་པ་ལ་འདས་པ་མེད་པ་མ་གྲུབ་སྟེ། བུམ་པ་ཞིག་པ་མ་འོངས་པའི་ངོ་བོ་མ་འོངས་པའི་བུམ་པ་ལ་ཡོད་པའི་ཕྱིར་ཞེ་ན། བུམ་པ་འདས་པ་དེ་ནི་ཇི་ལྟར་འདས་པར་འགྱུར་ཏེ་འདས་པ་མིན་པར་ཐལ། མ་འོངས་པའི་བདག་ཉིད་དུ་ཡོད་པའི་ཕྱིར་རོ། །ད་ལྟ་བར་ཐལ་བས་མ་འོངས་པ་དགག་པ་ནི། མ་འོངས་པའི་དངོས་པོ་ནི་ད་ལྟ་བར་འགྱུར་གྱི་མ་འོངས་པ་ཉིད་དུ་མི་སྲིད་པར་ཐལ་ཏེ། ད་ལྟར་བ་ལྟར་རང་གི་བདག་ཉིད་ཐོབ་ཅིང་དེ་ཉིད་དུ་གནས་པའི་ཕྱིར། འདི་ནི་འདས་མ་འོངས་ཡོད་ན་རང་བཞིན་གྱིས་ཡོད་ལ་དེ་ལྟར་ན་ད་ལྟར་བ་བཞིན་དུ་ཡོད་དགོས་པས་དངོས་པོ་རང་བཞིན་གྱིས་གྲུབ་པ་ཁས་བླངས་པའི་ཉེས་པའོ། །གཉིས་པ་ལ། རྟག་པར་ཐལ་བས་སྤྱིར་དགག སོ་སོར་དགག་པ་དང་། དུས་ཡོད་པའི་སྒྲུབ་བྱེད་དགག་པ་དང་གསུམ་གྱི། དང་པོ་ནི། རང་སྡེ་བྱེ་བྲག་ཏུ་སྨྲ་བ་རྣམས་བུམ་པ་ལྟ་བུའི་དངོས་པོ་རྫས་གཅིག་རྒྱུ་རྐྱེན་ཚོགས་པའི་དབང་གིས་འདས་པ་ལ་སོགས་པའི་གནས་སྐབས་དེ་དང་དེར་འཇུག་པ་ན། དེ་དང་དེའི་མིང་ཐོབ་པས་དུས་གསུམ་རྫས་སུ་གྲུབ་ཅེས་ཟེར་རོ། །དེ་དགག་པ་ནི། བུམ་པ་རང་གི་མ་འོངས་པ་དང་། འདས་པ་དང་། ད་ལྟར་བའི་གནས་སྐབས་སུ་ཡོད་པ་པོར་འདོད་པའི་རྒོལ་བ་དེ་ཡི་ཕྱོགས་ལ་བུམ་པ་མི་རྟག་པ་ཉིད་གང་ལས་ཏེ་རྟག་པར་ཐལ། རང་གི་དུས་གསུམ་པོ་ཀུན་ཏུ་ཡོད་ཅིང་ཅི་ཞིག་མེད་དེ་སྔ་ཕྱིར་མེད་པ་ཅུང་ཟད་ཀྱང་མེད་པའི་ཕྱིར། འདོད་ན། །ཀྱེ་མ་འདུས་བྱས་རྣམས་མི་རྟག །སྐྱེ་ཞིང་འཇིག་པའི་ཆོས་ཅན་ཡིན། །སྐྱེས་ནས་འཇིག་པར་འགྱུར་བ་སྟེ། །དེ་དག་ཉེ་བར་ཞི་བ་བདེ། །ཞེས་གསུངས་པ་དང་འགལ། གཉིས་པ་ལ། འདས་པ་དང་། མ་འོངས་པ་དང་། ད་ལྟར་བ་དགག་པ་གསུམ་གྱི། དང་པོ་ནི། འདས་པ་ཡོད་ན། དེ་འདས་པ་ལས་འདས་སམ། མ་འདས། དང་པོ་ལྟར་ན། བུམ་པ་འདས་པ་ཅིའི་ཕྱིར་ན་འདས་པར་འགྱུར་ཏེ་མིན་པར་ཐལ། འདས་པ་ལས་འདས་པ་སྟེ་བརྒལ་ཟིན་པའི་ཕྱིར་རོ། །གཉིས་པ་ལྟར་འདས་པའི་རང་གི་ངོ་བོ་ལ་གནས་པས་འདས་པ་ལས་མ་འདས་སོ་ཞེ་ན། འདས་པ་ལས་མ་འདས་ཤིང་འདས་པའི་རང་གི་ངོ་བོ་ལ་རྣམ་པར་གནས་པའི་སྒོ་ནས་དེ་འདས་པར་བསྒྲུབ་མི་ནུས་པར་ཐལ། འདས་པ་གྲུབ་ན་འདི་དེ་ལྟར་འགྱུར་ནའང་དེ་གྲུབ་པ་དེ་ཉིད་རྣམ་པར་དཔྱད་ནས་ཚད་མས་འགོག་བཞིན་པའི་སྐབས་ཡིན་པའི་ཕྱིར། གཉིས་པ་ལ། རྟག་པར་ཐལ་བ་དང་། མ་འོངས་པ་ཡོད་པ་དང་། མེད་པ་དང་། གཉིས་ཀ་དགག་པ་དང་བཞི་ལས། དང་པོ་ནི། དངོས་པོ་རང་བཞིན་དང་བཅས་པར་སྨྲ་བའི་ཕྱོགས་ལ་མ་འོངས་པ་དངོས་པོ་ཡིན་ན། ད་ལྟར་བ་ལྟར་དུ་རྫོགས་པར་སྐྱེ་དགོས་པས་དེའི་ཕྱོགས་ལ་མ་འོངས་པ་ཇི་ལྟར་ད་ལྟ་བར་མི་འགྱུར་ཏེ་འགྱུར་བར་ཐལ། ད་ལྟར་བ་ལྟར་རྫོགས་པར་སྐྱེས་ལ་མ་འགགས་པའི་ཕྱིར། དེའི་ཕྱོགས་ལ། ད་ལྟར་བ་ལྟར་མ་སྐྱེས་ན། དངོས་པོ་གཏན་མེད་དུ་འགྱུར་བས་ཅི་སྟེ་མ་འོངས་པ་དེ་ལ་སྐྱེ་བ་མེད་ན། མ་འོངས་པ་དེ་རྟག་པར་འགྱུར་ཏེ། ཡོད་ལ་མ་སྐྱེས་པའི་ཕྱིར། དཔེར་ན། མྱང་འདས་བཞིན། གལ་ཏེ་དེ་མ་སྐྱེས་ཀྱང་རྟག་པར་མི་འགྱུར་ཏེ། རང་གི་གནས་སྐབས་འཇིག་པའི་ཕྱིར་ཞེ་ན། ཤུགས་ཀྱིས་ཉམས་པ་མེད་ན་རྟག་པར་ཁས་བླངས་པས། འོ་ན་འདས་པ་དེ་ནི་རྟག་པར་ཅིས་མི་རྟོག་སྟེ་རྟག་པར་ཐལ། ཞིག་ཟིན་པས་སླར་དེ་ལ་འཇིག་པ་ཡོད་པ་མིན་པའི་ཕྱིར། འདི་ནི། ད་ལྟ་བ་ཞིག་ན་རྣམ་པ་ཀུན་ཏུ་དངོས་པོར་མི་རུང་བས་བདེན་གྲུབ་ཀྱི་ཉེས་པའོ། །གཞན་ཡང་། མི་རྟག་པ་གཏན་མི་སྲིད་པར་ཐལ་བ་ནི། འདས་པ་ད་ལྟར་༼མ་དཔེ་ཤོག་ལྷེ་གཅིག་ཆད༽པོ་ཡིན་ན་ད་ལྟར་བ་ཡིན་དགོས་པ་ནི་དེ་དག་གི་གྲུབ་མཐའི་སྐྱོན་ཡིན་ནོ། རང་གི་ལུགས་ཀྱི་སྨོན་གནས་ཤེས་པ་སོགས་རྣམ་གཞག་ཐམས་ཅད་འཐད་པའི་འཐད་པར་དངོས་པོ་རང་བཞིན་མེད་པར་སྨྲ་བའི་ལྟར་ན་ནི། དངོས་པོའི་རང་གི་ངོ་བོ་ནི་རྣམ་པ་ཐམས་ཅད་དུ་མི་སྲིད་པས་དངོས་པོའི་རྟོག་པ་ཐག་རིང་དུ་སྤངས་པ་ཡིན་ནོ། །གང་གིས་སྐྱེ་བར་འགྱུར་བར་བྱ་དགོས་པ་དེ་ནི་མེད་པ་ཉིད་མིན་ནོ། །གལ་ཏེ་མེད་པ་ཉིད་དུ་འགྱུར་ན་ནི། དེའི་ཚེ་རི་བོང་གི་རྭ་ལ་སོགས་པ་ལྟར་སྐྱེ་བར་མི་འགྱུར་རོ། །ཅི་སྟེ་ཡོད་པ་ཉིད་དུ་འགྱུར་ན་ནི། དེའི་ཚེ་ད་ལྟར་བ་ཉིད་བཞིན་དུ་སྐྱེ་བར་མི་འགྱུར་བ་ཞིག་ན། དེ་ལ་སྐྱེ་བ་ཡང་ཡོད་དེ། དེའི་ཕྱིར་གཉིས་མེད་པར་སྨྲ་བ་འདི་གྲུབ་བོ་ཞེས་སོགས་རྒྱ་ཆེར་གསུངས་སོ། །དེའི་དོན་ནི། སྐྱེ་འགྱུར་ཡིན་ན་དངོས་པོ་ཡིན་དགོས་ཏེ། མིན་ན། རི་བོང་རྭ་ལྟར་མི་སྐྱེ་བར་འགྱུར་བར་བསྟན་པས་མ་འོངས་པ་ཡིན་ན་དངོས་པོ་ཡིན་དགོས་པ་དང་། མ་འོངས་པའི་དངོས་པོ་རང་བཞིན་གྱིས་ཡོད་ན་ད་ལྟ་བ་ཉིད་དུ་འགྱུར། དེ་ཡིན་ན་སྐྱེ་བ་དོན་མེད་པ་ཉིད་དུ་བསྟན་པས་མ་འོངས་པའི་བུམ་པ་སོགས་ཡིན་ན། ད་ལྟ་བ་མིན་དགོས་པར་བསྟན་ཏོ། །བཞི་པ་ནི། གཞན་ཡང་། རྒོལ་བ་གང་ལ་མ་འོངས་པ་རང་གི་ངོ་བོས་ཡོད་པར་འགྱུར་བ་དེའི་ཕྱོགས་ལ་མ་འོངས་པ་རིང་བ་ཉིད་དུ་ཡོད་པ་མིན་པར་ཐལ། ད་ལྟ་བ་བཞིན་ཡོད་པའི་ཕྱིར། འདོད་ན། ཆོས་རིང་བ་རྣམས་གང་དག་གཅིག་ཅེ་ན། འདས་པ་དང་། མ་འོངས་པའོ། ཆོས་ཉེ་བ་རྣམས་ཀྱང་གང་དག་གཅིག་ཅེ་ན། ད་ལྟར་བྱུང་བའོ་ཞེས་ཁས་བླངས་པ་དང་འགལ་ལོ། །ལྔ་པ་ནི། ཉེས་སྤྱོད་ལས་སྡོམ་པའི་སྒོ་གསུམ་གྱི་ངེས་སྡོམ་ལེན་པའི་རྩོམ་པ་དོན་མེད་པར་འགྱུར་ཏེ། སྡོམ་པའི་ཆོས་བྱས་པ་མེད་ཀྱང་ཡོད་པའི་ཕྱིར། ཅི་སྟེ་སྡོམ་པ་དེ་ལ་སྔར་མེད་ཀྱི་ཁྱད་པར་ཅུང་ཟད་གཅིག་བྱེད་ན་ཡང་། འོ་ན། འབྲས་བུ་རྒྱུའི་སྔར་ཡོད་སྐྱེ་བ་མི་སྲིད་པར་འགྱུར་ཏེ། རྒྱུས་སྔར་མེད་ཀྱི་ཁྱད་པར་བྱེད་པའི་ཕྱིར་རོ། །དྲུག་པ་ནི། གཞན་ཡང་། མྱུ་གུ་སོགས་ཀྱི་འབྲས་བུ་རྟག་པ་ཉིད་དུ་འགྱུར་ཏེ། རང་སྐྱེ་བའི་སྔ་རོལ་དུ་ཡོད་པའི་ཕྱིར། ཁྱབ་པ་ཡོད། མི་རྟག་པ་ཡིན་ན་རང་སྐྱེ་བའི་སྔ་རོལ་དུ་ཡོད་ཅེས་བྱ་བར་ཇི་ལྟར་འགྱུར་ཏེ་མི་འགྱུར་བའི་ཕྱིར་ཏེ། དངོས་པོ་གང་ལ་སྔ་ཕྱིར་མེད་པའི་ཐོག་མ་དང་། ཐ་མ་ཡོད་པ་དེ་ལ་མི་རྟག་ཅེས་འཇིག་རྟེན་ན་བརྗོད་ཅིང་འཇོག་དགོས་པའི་ཕྱིར། གསུམ་པ་ནི། མདོ་སྡེ་པ་སོགས་ཁ་ཅིག འབྲས་བུ་ཡོད་པར་སྨྲ་བ་ལ་སྐྱོན་མཐོང་བས་འབྲས་བུ་མ་འོངས་པའི་དུས་སུ་མེད་ཅེས་ཟེར་རོ། །འོ་ན་སོ་སོའི་སྐྱེ་བོ་རྣམས་བསྒྲིམ་པས་ཏེ། འཕགས་ལམ་སྐྱེད་པ་མེད་པར་སྲིད་པ་ལས་ཐར་བར་འགྱུར་ཏེ། རང་རྒྱུད་ལ་འབྱུང་འགྱུར་གྱི་མ་འོངས་པའི་ཉོན་མོངས་པ་དང་སྐྱེ་བ་དག་མེད་པའི་ཕྱིར་དང་སྔར་རང་རྒྱུད་ལ་ཉོན་མོངས་པ་འཇུག་བཞིན་པ་ཡིན་པར། ཁྱབ་པ་ཡོད་དེ། དགྲ་བཅོམ་པ་རྣམས་མ་འོངས་པའི་ཉོན་མོངས་པ་དང་སྐྱེ་བའི་རྒྱུན་འཇུག་པ་ཡོད་པ་མིན་པས་སྲིད་པ་ལས་གྲོལ་བར་འཇོག་དགོས་པའི་ཕྱིར། དེར་མ་ཟད་རྒྱུ་མེད་པ་ཅན་དུའང་འགྱུར་ཏེ། མ་འོངས་པ་མེད་པ་དེ་ལྟ་ཡིན་ན་རྣམ་ཤེས་སྐྱེ་བཞིན་པའི་དུས་སུ་བརྟེན་པ་སྐྱེ་བའི་བྱ་བ་མེད་པར་འགྱུར་ཏེ། དེའི་རྟེན་འབྱུང་འགྱུར་གྱི་རྣམ་ཤེས་མེད་པའི་ཕྱིར། དེ་བཞིན་དུ་རྟེན་ཆགས་པ་མེད་པར་བརྟེན་པ་འདོད་ཆགས་ཀྱང་འབྱུང་བར་འགྱུར་ཏེ། དེ་གཉིས་ལྷན་ཅིག་ཏུ་སྐྱེ་བ་ལ་ཆགས་པ་སྐྱེ་བཞིན་པ་སྔོན་དུ་འགྲོ་དགོས་ཤིང་། མ་འོངས་པ་མེད་ན་སྐྱེ་བཞིན་པ་དེ་མི་རུང་བའི་ཕྱིར་རོ། །འདོད་ན། འདོད་ཆགས་རྒྱུ་ལ་མི་ལྟོས་པས་དགྲ་བཅོམ་པ་ལའང་ཡོད་པར་འགྱུར་རོ། །ཡང་ན་ནི་ཆགས་པ་མེད་པའི་འདོད་ཆགས་ཡོད་པའམ། དེ་ལྟ་མིན་ན་མ་འོངས་པ་མེད་པར་ཁས་མི་བླང་ཞེས་བརྟག་པའི་དོན་ནོ། །བཞི་པ་ནི། གྲངས་ཅན་པ་དང་། བྱེ་བྲག་ཏུ་སྨྲ་བ་དག སྐྱེ་བའི་སྔ་རོལ་དུ་འབྲས་བུ་ཡོད་པ་དང་། བྱེ་བྲག་པ་དང་། མདོ་སྡེ་པ་དང་། རྣམ་རིག་པ་རྣམས། སྔར་འབྲས་བུ་མེད་པར་སྨྲའོ། །དེ་གཉིས་ཀའི་ཕྱོགས་ལའང་སྔར་ཡོད་ན་ད་ལྟ་བ་ལྟར་ཡོད་པ་དང་། མེད་ན་མོ་གཤམ་བུ་ལྟར་འབྱུང་འགྱུར་ཙམ་དུའང་མེད་པར་ཁས་ལེན་དགོས་པས་ཡོད་པ་དང་མེད་པར་རྟོག་པ་གཉིས་ལས་མ་འདས་པས་འབྲས་བུ་ཡོད་པ་ཉིད་གང་འདོད་པའི་ཕྱོགས་ལ་ཁྱིམ་གྱི་དོན་དུ་དྲ་བ་དང་། བུམ་པ་སོགས་ཀྱིས་སྤྲས་པའི་ཀ་བ་ལ་སོགས་པའི་རྒྱན་དོན་མེད་པར་འགྱུར་ཏེ། དེ་དག་མ་བྱས་ཀྱང་ཡོད་པའི་ཕྱིར། སྔར་འབྲས་བུ་མེད་པ་ཉིད་དུ་གང་འདོད་པའི་ཕྱོགས་ལའང་དེ་མེད་པ་ཉིད་དུ་འགྱུར་ཏེ། སྔར་འབྲས་བུ་སྐྱེ་རུང་ཙམ་དུའང་མེད་པས་མོ་གཤམ་བུ་ལྟར་གཏན་སྐྱེ་བ་མི་འཐད་པའི་ཕྱིར་རོ། །གསུམ་པ་ནི། གལ་ཏེ་འདས་མ་འོངས་ཀྱི་དུས་བཀག་མོད་ཀྱི། ད་ལྟར་བ་ནི་ཡོད་དེ། མ་བཀག་པའི་ཕྱིར། དེ་ཡོད་ན་མ་འོངས་པའང་ཡོད་དེ། མ་འོངས་པའི་གནས་སྐབས་ཡོངས་སུ་འགྱུར་བས་ད་ལྟར་བ་ཉིད་དུ་འགྱུར་བའི་ཕྱིར་རོ་ཞེ་ན། འགྱུར་པའི་དོན། རང་གི་ངོ་བོ་སྔ་མ་ཉམས་ནས་ཕྱི་མ་སྐྱེ་བ་ལ་རྟོག་གམ། རང་བཞིན་མ་ཉམས་པར་གནས་སྐབས་འགྱུར་བ་ཙམ་ལ་རྟོག དང་པོ་ལྟར་ན། སྔ་མ་འཇིག་ཅིང་ཕྱི་མ་སྐྱེ་བའི་སྐྱེ་འཇིག་ཙམ་ལ་འགྱུར་བའི་ཐ་སྙད་བཏགས་པར་འགྱུར་བས་རང་གི་འདོད་དོན་མི་འགྲུབ། གལ་ཏེ་ཕྱོགས་གཉིས་པ་ལྟར་རྫས་མི་འགྱུར་བར་གནས་སྐབས་འགྱུར་བ་ལ་བྱེད་དེ། དཔེར་ན། འོ་མ་དང་། ཞོ་གཉིས་ཀའི་གནས་སྐབས་སུ་བ་གླང་གི་ཁུ་བཅུད་ཀྱི་རྫས་ཙམ་མི་འགྱུར་ཡང་གནས་སྐབས་འགྱུར་བ་བཞིན་ནོ་ཞེ་ན། དཔེ་དོན་གཉིས་ཀ་མི་འཐད་དེ། རང་བཞིན་ལས་གནས་སྐབས་ངོ་བོ་ཐ་དད་དུ་སྣང་རུང་མ་མཐོང་བའི་ཕྱིར་དང་། རང་བཞིན་སྔར་གྱི་དེ་བཞིན་དུ་གནས་ལ་གནས་སྐབས་གཞན་དུ་འགྱུར་བ་ཡང་སྣང་རུང་མ་མཐོང་བའི་ཕྱིར་དང་། འོ་ཞོའི་རང་བཞིན་གཅིག་ཡིན་ན། དེ་གཉིས་ཀྱི་ཐ་སྙད་སོ་སོར་བྱེད་པའང་མི་འཐད་པའི་ཕྱིར་རོ། །རིགས་པ་གཞན་དག་ནི། རྩ་བར། དེ་ཉིད་ལ་ནི་གཞན་འགྱུར་མེད། །གཞན་ཉིད་ལ་ཡང་ཡོད་མ་ཡིན། །གང་ཕྱིར་གཞོན་ནུ་མི་རྒ་སྟེ། །གང་ཕྱིར་རྒས་པའང་མི་རྒའོ། །ཞེས་སོགས་གསུངས་པ་ལས་ཤེས་པར་བྱའོ། །དེ་ལྟར་ན་རྫས་མི་འགྱུར་ལ་གནས་སྐབས་འགྱུར་བའི་དངོས་པོ་རྣམས་ཀྱི་ཡོངས་སུ་འགྱུར་བ་ཡང་ཡོད་པ་མིན་པར་ཐལ། དབང་ཤེས་ལྟ་ཞོག་ཆོད་པ་དང་། ཕྲ་བའི་དོན་ཡོངས་སུ་དཔྱོད་ནུས་པའི་ཡིད་ཀྱིས་ཀྱང་མི་འཛིན་པའི་ཕྱིར། དེ་ལྟར་ནའང་། དེ་འདྲའི་འགྱུར་བ་ཡོད་པས་ད་ལྟར་བ་ཡོད་ཅེས་རྟོག་པ་ནི་མི་མཁས་ཤིང་བླུན་པའི་རང་བཞིན་ཅན་ཡིན་ཏེ། དེ་འདྲའི་འགྱུར་བ་མེད་པས་མཁས་པ་དག་གིས་དེ་ལྟར་དུ་མི་སྨྲ་བའི་ཕྱིར། གསུམ་པ་དུས་ཡོད་པའི་སྒྲུབ་བྱེད་དགག་པ་ལ། སྤྱིར་དགག འདས་པའི་སྒྲུབ་བྱེད་བྱེ་བྲག་ཏུ་དགག་པ་གཉིས་ཀྱི། དང་པོ་ནི། གལ་ཏེ་དུས་ཡོད་དེ། དེའི་རྒྱུ་དངོས་པོ་ཡོད་པའི་ཕྱིར་ཞེ་ན། དེ་དགག་པ་ལ། རྟགས་དགོད། གཏན་ཚིགས་བསྒྲུབ་པ་དང་གཉིས་ཀྱི། དང་པོ་ནི། དངོས་པོ་ཡོད་ན་དུས་ཡོད་པར་འགྱུར་བ་ཞིག་ན། ངོ་བོས་གྲུབ་པའི་དངོས་པོ་ག་ལ་ཞིག་སྟེ་མེད་པར་ཐལ། གནས་པ་ངོ་བོ་ཉིད་ཀྱིས་མེད་པའི་ཕྱིར། གཉིས་པ་ལ། རྒྱུ་མཚན་གསུམ་གྱིས་གནས་པ་ཡོད་པ་དགག གནས་པ་ཡོད་པའི་སྒྲུབ་བྱེད་དགག རྒྱུ་མཚན་དང་པོ་ལ་མ་ངེས་པ་སྤང་བ་དང་གསུམ་གྱི། དང་པོ་ལ། མི་རྟག་པའི་རྟགས་ཀྱིས་དགག་པ་ནི། དངོས་པོ་ལ་ངོ་བོས་གྲུབ་པའི་གནས་པ་ག་ལ་ཡོད་དེ་མེད་པར་ཐལ། དུས་ཀུན་ཏུ་མི་རྟག་པ་ཉིད་ཀྱིས་ཟོས་པའི་ཕྱིར། ཐ་མར་རྙིང་པའི་རྟགས་ཀྱིས་དགག་པ་ནི། གཞན་ཡང་། དངོས་པོ་དང་པོ་ནས་རང་གྲུབ་དུས་ཀྱི་སྐད་ཅིག་གཉིས་པ་ཕན་ཆད་དུ་གནས་པ་མེད་པར་ཐལ། དང་པོར་གྲུབ་པའི་སྐད་ཅིག་ཕན་ཆད་དུ་གནས་པར་འགྱུར་ན་ཐ་མ་རྙིང་པར་མི་འགྱུར་དགོས་པ་ལ་ཐ་མར་རྙིང་པའང་ཡིན་པའི་ཕྱིར། དཔེར་ན། དངོས་པོ་གཅིག་སྐད་ཅིག་བཞིའི་བར་དུ་མི་འཇིག་ཅིང་དེའི་མཐར་འཇིག་པར་འདོད་པ་ལ། སྐད་ཅིག་དང་པོའི་དུས་ཀྱི་དངོས་པོ་དེ་བཞི་པའི་དུས་སུ་སྔར་གྱི་དེ་བཞིན་དུ་ཡོད་ན། ད་དུང་སྐད་ཅིག་བཞིའི་བར་དུ་གནས་དགོས་པས་དེ་མ་ཐག་ཏུ་མི་འཇིག་པར་ཁས་ལེན་དགོས་པ་བཞིན་ནོ། །ཤེས་པ་གཉིས་ཀྱིས་སྔ་ཕྱིར་མི་འཛིན་པའི་རྟགས་ཀྱིས་དགག་པ་ནི། ཇི་ལྟར་མིག་ཤེས་ལྟ་བུའི་རྣམ་ཤེས་མ་འཁྲུལ་བ་གཅིག་གིས་གཟུང་དོན་སྐད་ཅིག་སྔ་ཕྱི་གཉིས་རིམ་ཅན་དུ་རྣམ་པར་ཤེས་པར་མི་འགྱུར་ཏེ། སྔ་ཕྱི་ལན་གཉིས་སུ་སྐྱེ་བ་མི་འཐད་པའི་ཕྱིར། དེ་བཞིན་དུ་སྔ་ཕྱིར་གྱུར་པའི་རྣམ་པར་ཤེས་པ་མ་འཁྲུལ་བ་གཉིས་ཀྱིས་ཀྱང་དོན་གཅིག་རྣམ་པར་ཤེས་པ་མི་འཐད་དེ། དོན་དེས་སྔ་མའི་གཟུང་དོན་བྱེད་པའི་དུས་སུ་ཕྱི་མའི་གཟུང་དོན་བྱེད་པའི་ནུས་པ་མེད་པའི་ཕྱིར། གཞན་དུ་ན། སྔ་མ་སྐྱེད་པའི་དུས་ཉིད་ནས་ཕྱི་མ་སྐྱེད་པས་ཅིག་ཆར་སྐྱེད་པར་འགྱུར་རོ། །གཉིས་པ་ལ། ད་ལྟར་བ་དང་། མི་རྟག་པ་ཡོད་པའི་སྒྲུབ་བྱེད་དགག་པ་གཉིས་ཀྱི། དང་པོ་ནི། གནས་པ་ནི་ཡོད་དེ། ད་ལྟར་བའི་དུས་ཀྱི་མཚན་ཉིད་ཡིན་པའི་ཕྱིར་ཞེ་ན། ད་ལྟར་བའི་དུས་ལ་གནས་པ་ཡོད་དམ་མེད། གལ་ཏེ་ད་ལྟར་བའི་དུས་ལ་གནས་པ་ཡོད་དོ་ཞེ་ན། གནས་པ་དེ་ད་ལྟར་བའི་དུས་སུ་མི་འགྱུར་ཏེ། དེ་དང་ཐ་དད་པའི་རྟེན་བརྟེན་པ་ཡིན་པའི་ཕྱིར་རོ། །དཔེར་ན། བརྟེན་པ་ལྷ་སྦྱིན་རང་གི་ཁྱིམ་ཉིད་དུ་མི་འགྱུར་བ་བཞིན་ནོ། །ཅི་སྟེ་གཉིས་པ་ལྟར་དུས་ལ་གནས་པ་མེད་ཅེ་ན། འོ་ན་ད་ལྟར་བའི་དུས་དེ་མཐའ་སྟེ་འཇིག་པ་ཡོད་པར་ཡང་མི་འགྱུར་ཏེ། གནས་པ་མེད་པའི་ཕྱིར། གཉིས་པ་ནི། གལ་ཏེ་གནས་པ་ཡོད་པ་ཉིད་དེ། དེ་དང་ལྡན་པའི་དངོས་པོ་ལ་མི་རྟག་པ་ཉིད་ཡོད་པའི་ཕྱིར་ཞེ་ན། མི་རྟག་པ་ངོ་བོས་གྲུབ་པ་འགའ་ཞིག་ཡོད་ན། དེ་ཡོད་དུ་ཆུག་ནའང་། དེ་ཡོད་པ་མིན་ཏེ། ཡོད་ན་དངོས་པོ་ལས་དོན་གཞན་ཡིན་ནམ་མིན། དང་པོ་ལྟར་ན་བུམ་སོགས་ཀྱི་དངོས་པོ་མི་རྟག་པ་མིན་ཏེ། མི་རྟག་པ་ལས་དོན་གཞན་ཡིན་པའི་ཕྱིར། གཉིས་པ་ལྟར་རང་བཞིན་གཅིག་ཉིད་ཡིན་ན། བུམ་སོགས་ཀྱི་དངོས་པོ་དེ་ག་ལ་གནས་ཏེ་གནས་པ་ངོ་བོ་ཉིད་ཀྱིས་མེད་པར་ཐལ། མི་རྟག་པ་ཉིད་གང་ཡིན་པ་དེ་ཉིད་དངོས་པོ་ཡིན་གྱི་དེ་མིན་པ་མེད་པའི་ཕྱིར། གསུམ་པ་ནི། སྔར། མི་རྟག་པས་གནས་ག་ལ་ཡོད། ཅེས་བསྟན་པ་ལ། མ་ཁྱབ་པའི་དོགས་པ་དགག་པ་ནི། གལ་ཏེ། མི་རྟག་པས་གནས་ག་ལ་ཡོད། ཅེས་བརྗོད་པ་ལ་ཁྱབ་པ་ཡོད་པ་མིན་ཏེ། མི་རྟག་པ་ཉིད་དང་། གནས་པ་ལྷན་ཅིག་ཏུ་ཡོད་པ་ཁོ་ན་སྟེ། དང་པོ་གནས་པའི་དུས་ན། གནས་པ་སྟོབས་ཆེ་ལ་མི་རྟག་པ་སྟོབས་ཆུང་བས་དེས་གནས་པ་འཇོམས་མི་ནུས་སོ་ཞེ་ན། དེ་དགག་པ་ལ། གནས་འཇིག་སྟོབས་ཆེ་ཆུང་གི་ཁྱད་པར་མི་འཐད། མི་རྟག་པ་དང་མཚན་གཞིའི་རིམ་པ་ལ་བརྟག གནས་འཇིག་གི་རིམ་པ་ལ་བརྟགས་ལ་དགག་པ་དང་གསུམ་གྱི། དང་པོ་ནི། མི་རྟག་པ་ཉིད་ཡུལ་དུས་གར་སྟོབས་ཆུང་བ་དེར་གནས་པ་སྟོབས་ཆུང་བ་ཉིད་མིན་ན། འོ་ན་ཕྱིས་གནས་པ་དང་། མི་རྟག་པའི་སྟོབས་ཆེ་ཆུང་དེ་དག་ངེས་པར་ལྡོག་ནས་གནས་པ་སྟོབས་ཆུང་བ་ཉིད་དུ་རྒྱུ་མཚན་ཅིས་མཐོང་བར་འགྱུར་ཏེ། མི་འཐད་པར་ཐལ། སྔར་རང་བཞིན་གྱིས་སྟོབས་ཆེ་བའི་ཕྱིར་དང་། རང་བཞིན་ལ་ལྡོག་པ་མེད་པའི་ཕྱིར། གཞན་ཡང་། མི་རྟག་པ་སྟོབས་ཆུང་བ་མིན་པ་ཆེ་བ་དེ་དངོས་པོ་ཀུན་ལ་ཁྱབ་བྱེད་དུ་ཡོད་དམ་མེད། ཡོད་ན་དངོས་པོ་ཀུན་ལ་གནས་པ་མེད་པར་འགྱུར་ཏེ། དངོས་པོ་ཐམས་ཅད་ལ་མི་རྟག་པ་སྟོབས་ཆེ་བ་ཉིད་ཀྱིས་ཁྱབ་པའི་ཕྱིར། མེད་ན། དངོས་པོ་ཐམས་ཅད་མི་རྟག་པ་མིན་པར་རྟག་མི་རྟག་གཉིས་སུ་འགྱུར་ཏེ། མི་རྟག་པ་སྟོབས་ཆེ་བ་དང་། ཆེ་བ་མིན་པ་གཉིས་ཡོད་པའི་ཕྱིར་དང་། མི་རྟག་པ་སྟོབས་ཆེ་པ་དེ་མི་རྟག་པར་འགྱུར་ཞིང་། མིན་པ་དེ་མི་འགྱུར་བའི་ཕྱིར། གཉིས་པ་ནི། གཞན་ཡང་། མི་རྟག་པ་ཉིད་འདི་མཚན་གཞིའི་དངོས་པོ་དང་ལྷན་ཅིག་གམ་དུས་ཕྱིས་འབྱུང་བ་ཞིག་ཡིན། དང་པོ་ལྟར་ན། འོ་ན་དངོས་པོ་ལ་རྟག་ཏུ་གནས་པ་ཡོད་པ་མིན་པར་འགྱུར་ཏེ། རང་ཡོད་པའི་དུས་རྟག་ཏུ་དེ་དང་འགལ་བའི་མི་རྟག་པ་ཉིད་ཡོད་པའི་ཕྱིར། གཉིས་པ་ལྟར་ན། ཡང་ན་སྔར་རྟག་པར་གྱུར་ནས་ཕྱིས་མི་རྟག་པར་འགྱུར་ཏེ། དངོས་པོ་རང་གྲུབ་པའི་དུས་ཉིད་ན་མི་རྟག་པ་མེད་པར་དུས་ཕྱིས་བྱུང་བའི་ཕྱིར། གསུམ་པ་ནི། ཡང་མི་རྟག་པ་དང་གནས་པ་གཉིས་མཚན་གཞི་དངོས་པོ་ལ་ལྷན་ཅིག་ཏུ་ཡོད་དམ་མེད། མེད་ན། འདུས་བྱས་ཀྱི་མཚན་ཉིད་རྣམས་དང་མཚན་གཞི་ཕན་ཚུན་མི་འཁྲུལ་བ་མིན་པར་འགྱུར་ལ། ཡོད་ན། དངོས་པོ་དེ་མི་རྟག་པ་ཡིན་པ་ལོག་པར་ཏེ་བརྫུན་པར་འགྱུར་ཏེ། དེ་དང་འགལ་བའི་གནས་པས་ཁྱབ་པའི་ཕྱིར། ཡང་ན་གནས་པ་བརྫུན་པར་འགྱུར་ཏེ། དེ་དང་འགལ་བའི་མི་རྟག་པ་ཉིད་ཀྱིས་ཁྱབ་པའི་ཕྱིར། དེ་དག་གི་ཁྱབ་པ་ཡང་། གནས་པ་ནི་ད་ལྟར་བ་དང་། མི་རྟག་པ་ནི་གནས་པ་བཏང་བའི་ཞིག་བ་ལ་འདོད་པ། ཁས་བླངས་པ་ཡིན་ནོ། །གཉིས་པ་ནི། འདས་པ་ཡོད་དེ། དེའི་ཡུལ་ཅན་གྱི་དྲན་པ་ཡོད་པའི་ཕྱིར་ཞེ་ན། འདས་པ་ངོ་བོས་ཡོད་ན། ད་ལྟར་བ་བཞིན་དུ་འགྱུར་བས་དེ་དྲན་པ་ཡང་མ་འཁྲུལ་བར་འགྱུར་ན། དེ་ཡང་མི་རིགས་ཏེ། སྔར་མྱོང་བས་མཐོང་ཟིན་པའི་དངོས་པོ་ནི་ཕྱིས་ཀྱི་ཤེས་པ་མ་འཁྲུལ་བ་ལ་མི་སྣང་ཏེ། དོན་གཅིག་རྣམ་ཤེས་གཉིས་ཀྱིས་འཛིན་པ་སྔར་བཀག་ཟིན་པའི་ཕྱིར། དེས་ན་ཕྱིས་ཀྱི་སེམས་མ་འཁྲུལ་པས་སྔར་ཉམས་སུ་མྱོང་བའི་དོན་དེ་སླར་ཡང་འཛིན་པ་མིན་ཏེ། དེ་དེའི་ཡུལ་དུ་མི་འགྱུར་བའི་ཕྱིར་རོ། །དེས་ན་སྡར་གྱི་དེ་འདིའོ་སྙམ་པའི་དྲན་པ་ཞེས་བྱ་བ་ནི་འཁྲུལ་པ་ཡིན་ཏེ། ཡུལ་ལོག་པའི་དོན་ལ་ཡུལ་ཅན་ཡང་ལོག་པ་ཁོ་ན་འབྱུང་བའི་ཕྱིར། དེས་ན་དྲན་པས་འདས་པ་ངོ་བོས་ཡོད་པ་མི་གྲུབ་པོ། གཉིས་པ་ནི། རྣལ་འབྱོར་སྤྱོད་པ་བཞི་བརྒྱ་པ་ལས་དུས་དགག་པ་བསྒོམ་པ་བསྟན་པ་སྟེ་རབ་ཏུ་བྱེད་པ་བཅུ་གཅིག་པའི་ཚིག་དོན་བཤད་ཟིན་ཏོ།། ༈ །།བཞི་པ་ལྟ་བ་དགག་པའི་རབ་ཏུ་བྱེད་པ་ལ། རབ་བྱེད་ཀྱི་གཞུང་བཤད་པ་དང་། རབ་བྱེད་ཀྱི་མཚན་བསྟན་པ་གཉིས་ཀྱི། དང་པོ་ལ། གལ་ཏེ་ཆོས་འདིའི་མཛད་པ་པོ་དང་། འཆད་པ་པོ་དང་། ཆོས་འདིའི་ཆེ་བའི་བདག་ཉིད་རྣམས་ཀྱི་སྒོ་ནས་ཆེས་ཤིན་ཏུ་དག་པ་ཉིད་ཡིན་ན། ཐར་པ་འདོད་པ་རྣམས་ཀྱིས་འདི་ཁོ་ན་ལ་འཇུག་པར་རིགས་པ་མིན་ནམ། ཅིའི་ཕྱིར། ལུགས་ཀྱི་ཁྱད་པར་ཉེས་པར་བཤད་པ་གཞན་རྣམས་འབྱུང་ཞེ་ན། མོས་པའི་རྒྱུ་མ་ཚང་། ཡུལ་ཟབ་ཅིང་ཕྲ། འགལ་རྐྱེན་རང་ལྟ་ལ་ཆགས་པས་མི་མོས་པ་དང་། མོས་རྒྱུ་གཟུར་གནས་བསྟེན་རིགས་པར་གདམས་པ་དང་བཞི་ལས། དང་པོ་ལ། མི་མོས་པའི་རྒྱུ་རང་གི་ཡིན་པ་བཟློག་པའི་སྒོ་ནས་བསྟན། སྟོན་པ་དང་བསྟན་པ་ལ་མི་མོས་པའི་རྒྱུ་མེད་པ་གཉིས་ཀྱི། དང་པོ་ནི། ཆོས་འདི་ལ་གསུང་བ་པོ་སོགས་ཆོས་དག་པ་ཡིན་ཡང་། ཉན་པ་པོའི་ཆེ་བའི་ཡོན་ཏན་ཤིན་ཏུ་རྙེད་པར་དཀའོ་ཞེས་སྟོན་པ་ནི། སྨྲ་བ་པོ་དང་ཉན་པ་པོའི་ཡོན་ཏན་ལ། དེར་རྟོགས་པ་ལ། གཟུ་བོར་གནས་པ་སོགས་ཉན་པ་པོ་སྣོད་ལྡན་དུ་འཇོག་པར་བྱེད་པའི་མཚན་ཉིད་དང་ལྡན་པ་གཅིག་དགོས་ཏེ། དེ་ཡོད་ན། དེ་གཉིས་ཡོན་ཏན་རྣམ་པ་གཞན་དུ་སྐྱོན་ཅན་དུ་མི་འགྱུར་ཞིང་། སྐྱོན་ཡོན་ཏན་དུ་མི་འགྱུར་བའི་ཕྱིར་དང་། མེད་ན་འགྱུར་བའི་ཕྱིར་རོ། །དེ་ལ་ཕྱོགས་ལྷུང་མེད་པའི་གཟུ་བོར་གནས་པ་དང་། ལེགས་བཤད་དང་། ཉེས་བཤད་སྙིང་པོ་ཡོད་མེད་སོ་སོར་འབྱེད་ནུས་པའི་བློ་ལྡན་དང་། ལེགས་པར་བཤད་པ་ཉན་པ་དོན་དུ་གཉེར་བ་དང་། ཆོས་དང་ཆོས་སྨྲ་བ་ལ་གུས་པ་དང་། ཡིད་གཏོད་པ་སྟེ་ལྔ་ནི། ཉན་པ་པོ་སྣོད་ལྡན་དུ་བྱེད་པའི་ཡོན་ཏན་ཡིན་པར་བཤད་དོ། །འཆད་པའི་སྒྲ་ཟུར་དོད་པ། དོན་ཕྱིན་ཅི་མ་ལོག་པ། ཚིག་དོན་གསལ་བ། གོ་རིམ་མ་འཁྲུགས་པར་བརྗོད་པ། ཉན་པ་པོའི་བསམ་པ་ཁོང་དུ་ཆུད་པ། སེམས་ལ་རྙེད་པ་སོགས་ཀྱི་ཟང་ཟིང་ལ་རེ་བ་མེད་པ་སྟེ་དྲུག་ནི། སྨྲ་བ་པོའི་ཡོན་ཏན་ནོ། །གཉིས་པ་ལ། སྟོན་པ་དག་པ་དང་། བསྟན་པ་དག་པ། རྗེས་འཇུག་སློབ་མའི་ཁྱད་པར་གསུམ་གྱི། དང་པོ་ནི། དེ་ཉིད་ཀྱི་ཕྱིར་ཐུབ་པ་བཅོམ་ལྡན་འདས་ནི། བླང་དོར་མ་ལུས་པ་ཉེ་བར་སྟོན་པ་ཞིག་སྟེ། སྲིད་པ་སོགས་བདེན་པ་བཞི་ཕྱིན་ཅི་མ་ལོག་པར་སྟོན་པའི་ཕྱིར། དེ་ལ་སྲིད་པ་ནི་སྡུག་བསྔལ་གྱི་བདེན་པ་སྟེ། འབྲས་བུར་གྱུར་པའི་ཉེ་བར་ལེན་པའི་ཕུང་པོ་ལྔ་ལྟ་བུའོ། །སྲིད་ཐབས་ནི། ཀུན་འབྱུང་བདེན་པ་སྟེ། ལས་དང་ཉོན་མོངས་པ་ལྟ་བུའོ། །ཞི་བ་ནི་མྱ་ངན་ལས་འདས་པ་སྟེ། ཉོན་མོངས་པའི་ཉེར་འཚེ་ཐམས་ཅད་ལོག་པའི་རང་བཞིན་ལྷག་བཅས་ཀྱི་མྱང་འདས་ལྟ་བུའོ། །ཞི་བའི་ཐབས་ནི་ལམ་བདེན་ཏེ། འཕགས་ལམ་ཡན་ལག་བརྒྱད་ལྟ་བུའོ། །དེ་ལ་བླང་བྱ་འབྲས་བུ་དང་བཅས་པ་ནི་འགོག་ལམ། དོར་བྱ་འབྲས་བུ་དང་བཅས་པ་ནི་སྡུག་ཀུན་ནོ། །དེ་ལྟར་ཡིན་ཡང་ཐོས་བསམ་སྒོམ་པས་རྒྱུད་མ་སྦྱངས་པའི་འཇིག་རྟེན་པས་བདག་ཉིད་སྣོད་མིན་པ་མི་ཤེས་པ་ན། ཁོ་བོས་དོན་ཇི་ལྟ་བ་བཞིན་དུ་ཡོངས་སུ་མ་ཤེས་པས་སྟོན་པ་འདིས་ཡང་དག་པར་མ་བཤད་དོ་ཞེས་པའི་འཁྲུལ་པ་གང་ཡིན་པ་དེ་ནི་ཐུབ་པའི་ཡིན་པ་ལྟ་བུར་མངོན་ཞིང་ངེས་པར་བྱེད་དེ། དེས་ཉེ་བར་བསྟན་པའི་དངོས་པོའི་དེ་ཁོ་ན་ཉིད་ཇི་ལྟ་བ་བཞིན་ངེས་པར་མ་ཟིན་པའི་ཕྱིར་རོ། །འོན་ཀྱང་དེ་ཙམ་གྱིས་སྟོན་པ་ལ་ནོངས་པ་དང་ལྡན་པ་མིན་ཏེ། བདེན་བཞིའི་དོན་སྟོན་པར་མཛད་པས་སྐྱེས་བུའི་དོན་མ་ལུས་པ་ཉེ་བར་སྟོན་པར་མཛད་པ་པོ་ཡིན་པའི་ཕྱིར་དང་། ཤེས་རབ་གསུམ་གྱིས་རྒྱུད་སྦྱངས་པ་རྣམས་ཀྱིས་དེས་ཉེ་བར་བསྟན་པའི་དོན་ཇི་ལྟ་བ་བཞིན་དུ་ཤེས་པའི་ཕྱིར། དཔེར་ན། ཉི་མའི་སྣང་བ་དམུས་ལོང་གིས་མ་མཐོང་བ་ཉི་མའི་སྐྱོན་མིན་པ་བཞིན། གཉིས་པ་ལ། ངེས་ལེགས་དང་། མངོན་མཐོ་སྟོན་པའི་བསྟན་པ་དག་པ་གཉིས་ཀྱི། དང་པོ་ནི། གལ་ཏེ་དེ་བཞིན་གཤེགས་པའི་མངོན་མཐོའི་གཏམ་ཐམས་ཅད་ནི་ཆེས་དོན་གསལ་བ་ཡིན་ནའང་། ངེས་པར་ལེགས་པའི་གཏམ་ནི་ཁོ་བོ་ཅག་གི་ཡིད་མགུ་བར་མི་མཛད་དེ། དངོས་པོ་ཐམས་ཅད་མེད་པར་སྟོན་པ་ལྷུར་བྱེད་པ་ཉིད་ཀྱིས་སོ་ཞེ་ན། ངེས་པར་ལེགས་པའི་གཏམ་ལས་རང་བཞིན་མེད་པར་བསྟན་པའི་སྒོ་ནས་དངོས་པོ་ཀུན་སུན་འབྱིན་པ་ལ་ཐར་པ་འདོད་པའི་ཡ་མཚན་ཅན་དེ་དག་མི་དགའ་ཞིང་རྒྱབ་ཀྱིས་ཕྱོགས་པའི་རྒྱུ་སྔོན་ཆད་མ་བྱུང་བ་གསུངས་པ་ཅི་ཞིག་ཡོད་དེ་ཅུང་ཟད་ཀྱང་མེད་དེ། བདེ་སྡུག་སོགས་ཀུན་ནས་ཉོན་མོངས་པ་ཐམས་ཅད་བཏང་བས་མྱ་ངན་ལས་འདའ་བར་གྲངས་ཅན་པ་སོགས་ཐར་པ་ཁས་ལེན་པའི་ཡ་མཚན་ཅན་ཀུན་གྱི་འདོད་པའི་ཕྱིར་དང་། བདག་གིས་ནི་གང་ཞིག་བཏང་བས་མྱ་ངན་ལས་འདའ་བར་འདོད་པའི་དངོས་པོ་དེ་དག་རང་བཞིན་གྱིས་མེད་པར་སྟོན་པའི་སྒོ་ནས་ཐར་པའི་ལམ་ཡོངས་སུ་སྦྱང་བ་བསྒྲུབ་པ་ཙམ་ཡིན་པའི་ཕྱིར། དེས་ན། ཁྱོད་ཉིད་ཀྱིས་ཀྱང་མྱ་ངན་ལས་འདས་པའི་སྐབས་སུ་ཕུང་པོ་སོགས་མེད་ན་འཁོར་བའི་སྐབས་སུའང་རང་བཞིན་མེད་པར་ཁས་བླང་དགོས་ཏེ། ཇི་སྐད་དུ། མྱ་ངན་འདས་ལ་ཆོས་རྣམས་ཆོས་ཡོད་མིན། །འདིར་ནི་གང་མེད་དེ་དག་གཞར་ཡང་མེད། །ཡོད་དང་མེད་ཅེས་རྟོག་པ་དང་ལྡན་ཞིང་། །དེ་ལྟར་སྤྱོད་རྣམས་སྡུག་བསྔལ་ཞི་མི་འགྱུར། །ཞེས་གསུང་སོ། །རྐང་པ་དང་པོས་མྱ་ངན་ལས་འདས་པའི་སྐབས་སུ་ཕུང་པོ་སོགས་རང་བཞིན་གྱིས་མེད་པ་དང་། གཉིས་པས་དེ་ལྟར་མེད་ན་འཁོར་བའི་སྐབས་སུའང་མེད་དགོས་ཏེ། མིག་དག་པའི་སྐབས་སུ་མ་མཐོང་ན་རབ་རིབ་ཅན་གྱིས་མཐོང་བའི་གཟུགས་སོགས་ཀྱང་མེད་དགོས་པ་བཞིན། ཞེས་དང་། དེ་ནས་གཉིས་ཀྱིས། རང་བཞིན་མེད་ཀྱང་དེར་བཟུང་བས་སྲིད་པར་འཆིང་བར་བསྟན་ཏོ། །གལ་ཏེ་ཐམས་ཅད་བཏང་བས་མྱ་ངན་ལས་འདའ་བ་འདི་ཉིད་ཐར་པ་འདོད་པ་ཐམས་ཅད་ཀྱི་ཐུན་མོང་བ་ཡིན་ན། ཁྱོད་དང་མུ་སྟེགས་པ་ལ་ཁྱད་པར་ཅི་ཡོད་ཅེ་ན། མུ་སྟེགས་པ་གང་ཞིག་སྲིད་པ་གཏོང་བར་འདོད་ཀྱང་གཏོང་བའི་ཐབས་ཆོས་ཐམས་ཅད་རང་བཞིན་གྱིས་སྟོང་པའི་མཚན་ཉིད་ཅན་གྱི་དོན་དམ་པའི་བདེན་པ་མི་ཤེས་པའི་གང་ཟག་དེ་འཁོར་བ་ཅི་ཞིག་གཏོང་བར་བྱེད་པར་འགྱུར་ཏེ་གཏོང་བར་བྱེད་མི་ནུས་ཏེ། དེ་གཏོང་བའི་ཐབས་མི་ཤེས་པའི་ཕྱིར། ཐབས་མེད་པ་དེས་ན་འདི་ལ་དགོངས་ནས་ཐུབ་པ་ཡིས་དགེ་སྦྱོང་དང་པོ་དང་། གཉིས་པ་དང་། གསུམ་པ་དང་། བཞི་པ་ནི་འདི་ཉིད་དོ། །ཕ་རོལ་པོའི་སྨྲ་བ་ནི་དགེ་སྦྱོང་གིས་སྟོང་ངོ་། །ཞེས་འདི་ལས་གཞན་དུ་ཞི་བ་མེད་ཅེས་གསུངས་པ་ཡང་། ངེས་པར་འཐད་པ་དང་ལྡན་པ་ཡིན་ཏེ། ཕྱི་རོལ་པའི་བསྟན་པ་ལ་དགེ་སྦྱོང་གི་འབྲས་བུ་མེད་པའི་ཕྱིར། དེ་ཉིད་ཀྱི་ཕྱིར། གང་ཟག་ཕུང་པོར་སྨྲ་བ་ཡི། །འཇིག་རྟེན་གྲངས་ཅན་འུག་ཕྲུག་དང་། །གོས་མེད་བཅས་ལ་གལ་ཏེ་ཞིག །ཡོད་མེད་འདས་པ་སྨྲ་ན་དྲིས། །དེ་ཕྱིར་སངས་རྒྱས་རྣམས་ཀྱི་ནི། །བསྟན་པ་འཆི་མེད་ཡོད་མེད་ལས། །འདས་པ་ཟབ་མོ་ཞེས་བཤད་པ། །ཆོས་ཀྱི་ཁུད་པ་ཡིན་ཞེས་གྱིས། །ཞེས་གསུངས་སོ། །གཉིས་པ་ནི། གལ་ཏེ་ཁྱོད་ཉིད་ལྟར་ན་ཡང་། དབང་པོ་ལས་འདས་པའི་དོན་ཉེ་བར་བསྟན་པ་དག་ལ་ཡིད་ཆེས་པའི་རྒྱུ་ཡོད་པ་མིན་པས་ཐེ་ཚོམ་དུ་འགྱུར་རོ་ཞེ་ན། སངས་རྒྱས་ཀྱིས་གསུངས་པའི་གཞལ་བྱ་ཤིན་ལྐོག་གི་དོན་ལ་ཐེ་ཚོམ་སྐྱེ་བར་འགྱུར་བའི་གང་ཟག་དེ་ཡིས་ཤིན་ལྐོག་གི་དོན་ལ་མངོན་སུམ་གྱིས་ཡིད་ཆེས་མི་སྐྱེ་ཡང་ཡིད་ཆེས་སྐྱེ་བའི་ཐབས་མེད་པ་མིན་ཏེ། སངས་རྒྱས་ཀྱིས་གསུངས་པའི་སྟོང་པ་ཉིད་ལ་རྟེན་ཏེ་ཤིན་ལྐོག་གི་དོན་དེ་ཉིད་ལ་དེ་ཁོ་ན་ལྟར་ཡིད་ཆེས་པར་བྱ་བ་ཡིན་པའི་ཕྱིར། ཇི་ལྟར་ཞེ་ན། གང་དེ་ལས་བསྟན་པ་དེ་དོན་ཇི་ལྟ་བ་བཞིན་ཡིན་པས་ཁྱབ། དཔེར་ན། རང་བཞིན་གྱི་སྟོང་པ་ཉིད་ཀྱི་དོན་རྗོད་པར་བྱེད་པའི་གསུང་རབ་བཞིན། དེ་ལས་གཞན་པའི་བཅོམ་ལྡན་འདས་ཀྱི་གསུང་མངོན་སུམ་མིན་པའི་དོན་སྟོན་པར་བྱེད་པ་ཡང་དེ་བཞིན་གཤེགས་པས་བསྟན་པ་ཡིན་ནོ་ཞེས་པའི་རྟགས་ལས་སོ། །དཔེ་མ་གྲུབ་པའང་མིན་ཏེ། སྟོང་པ་ཉིད་ཇི་ལྟར་བསྟན་པ་བཞིན་དུ་གཞན་དུ་བྱ་བར་མི་ནུས་པའི་ཕྱིར་ཏེ། བཤད་ཟིན་པ་དང་འཆད་པར་འགྱུར་བའི་རབ་ཏུ་བྱེད་པས་དེ་དེ་ཁོ་ན་ལྟར་ངེས་པར་བྱེད་པའི་ཕྱིར་རོ། །བཅོམ་ལྡན་འདས་ཀྱིས། འཇིག་རྟེན་ཁམས་ནི་སྟོང་དག་ཏུ། །ང་ཡིས་མདོ་རྣམས་གང་གསུངས་པ། །ཡི་གེ་ཐ་དད་དོན་གཅིག་སྟེ། །ཡོངས་སུ་བསྒྲག་པར་ནུས་མ་ཡིན། །དངོས་པོ་གཅིག་ནི་བསམས་བྱས་ན། །དེ་དག་ཐམས་ཅད་བསྒོམ་འགྱུར་ཏེ། །ཞེས་སོགས་གསུངས་སོ། །གསུམ་པ་ནི། དེས་ན་དེ་བཞིན་གཤེགས་པའི་གསུང་གི་རྗེས་སུ་འབྲང་བར་བྱ་བ་ཡིན་གྱི་ཕྱི་རོལ་བའི་རྗེས་སུ་འབྲང་བར་བྱ་བ་མིན་ཏེ། དེ་དག་གིས་ནི་དངོས་པོའི་གནས་ཚུལ་ཕྱིན་ཅི་ལོག་ཏུ་སྟོན་པའི་ཕྱིར་རོ། །མུ་སྟེགས་པ་གང་ཞིག་སྣོད་བཅུད་ཀྱི་འཇིག་རྟེན་འདི་རྒྱུ་རྟག་པ་ལས་སྐྱེ་བར་སྨྲ་བ་དེ་ནི་ཡུལ་དུས་ཀྱིས་ཆོད་པའི་ཤེས་བྱའི་གནས་གཞན་ལ་ཤིན་ཏུ་བླུན་ཞིང་མི་ཤེས་པ་ཉིད་ཡིན་ཏེ། ཤིན་ཏུ་རགས་པའི་འཇིག་རྟེན་འདིའི་གནས་ཚུལ་ལ་རྨོངས་ཤིང་མཐོང་བར་དཀའ་བའི་ཕྱིར་རོ། །རྟགས་གྲུབ་སྟེ། དེ་རྣམས་ཀྱིས་ནི་འཇིག་རྟེན་འདི་རྒྱུ་རྟག་པ་ལས་སྐྱེ་བར་སྟོན་ཅིང་དེ་ཡང་མཐོང་བ་དང་རིགས་པ་དང་འགལ་བའི་ཕྱིར་རོ། །ཁྱབ་སྟེ། རགས་པ་མཐོང་མི་ནུས་པ་དེས་ཕྲ་བའང་མཐོང་མི་ནུས་པས་ཁྱབ་པའི་ཕྱིར་ཏེ། སྨིན་དྲུག་ཟླ་བའི་ཟླ་བ་ཉ་པ་མཐོང་མི་ནུས་པ་དེས་སྨིན་དྲུག་མཐོང་མི་ནུས་པས་ཁྱབ་པ་བཞིན། དེས་ན་ཐར་འདོད་གང་དག་མུ་སྟེགས་ཅན་དེའི་རྗེས་སུ་འགྲོ་བ་དེ་དག་ཤིན་ཏུ་ཡུན་རིང་པོར་འཁོར་བར་བསླུས་ཤིང་སྡུག་བསྔལ་བར་འགྱུར་ཏེ། ཐར་པའི་ཆེད་དུ་འཁོར་བའི་ལམ་དུ་ཞུགས་པའི་ཕྱིར་རོ། །དཔེར་ན། སྐོམ་པས་གདུངས་པ་ཆུའི་ཆེད་དུ་སྨིག་རྒྱུའི་རྗེས་སུ་འབྲང་བ་བཞིན་ནོ། །འདིའི་ཤེས་བྱེད་འགྲེལ་བར་ཚིགས་བཅད་གཅིག་དྲངས་པ། སློབ་དཔོན་རྟ་དབྱངས་ཀྱིས་མཛད་པ་ཡིན་ཟེར་རོ། །གཉིས་པ་ལ། ཡུལ་ཟབ་པས་སྐྲག་པ་དང་། ཕྲ་བས་མི་འཇུག་པར་བསྟན་པ་གཉིས་ཀྱི། དང་པོ་ལ། སྐྲག་པས་ཐར་པར་མི་འཇུག སྐྲག་པ་པོའི་གང་ཟག སྐྲག་པའི་རྒྱུ། སྐྲག་པའི་ཉེས་དམིགས། མི་སྐྲག་པའི་ཐབས། གང་ལ་སྐྲག་པའི་ཡུལ་གྱི་རང་བཞིན་ངོས་བཟུང་། ཐབས་དེ་ཉིད་རྒྱས་པར་འཆད་པ་དང་བདུན་ལས། དང་པོ་ནི། ཡང་ཅིའི་ཕྱིར་ཐར་པ་འདོད་པ་དག་དེ་བཞིན་གཤེགས་པའི་གསུངས་དོར་ནས་མུ་སྟེགས་ཅན་གྱི་རྗེས་སུ་འགྲོ་ཞེ་ན། བདག་མེད་པ་ཉིད་བསྟན་པ་ལ་སྐྲག་པས་སོ། །དེས་ན་བདག་དང་བདག་གིར་འཛིན་པ་ཡུན་རིང་དུ་གོམས་པར་བྱས་ཀྱང་དགེ་བའི་བཤེས་གཉེན་གྱིས་བཟུང་བས་བདག་ཏུ་འཛིན་པའི་དྲི་མ་དོར་ནས་མྱ་ངན་ལས་འདས་པར་རང་ཉིད་འགྲོ་བ་གང་ཡིན་པ་དེ་དག་ཤིན་ཏུ་བྱ་དཀའ་བ་བྱེད་པ་ཡིན་ཏེ། བདག་དང་བདག་གིར་འཛིན་པ་ལ་གནས་པའི་དམ་པ་མིན་པའི་གང་ཟག་གི་ཡིད་ནི་རང་ཉིད་ལྟ་ཞོག་འདྲེན་པའི་སླད་བཞིན་དུའང་ཐར་པའི་གྲོང་ཁྱེར་དུ་འགྲོ་བར་སྤྲོ་བ་མིན་པའི་ཕྱིར། གཉིས་པ་ནི། གང་ཟག་གང་གིས་སྟོང་པ་ཉིད་འདི་ལ་སྐྲག་པར་འགྱུར་ཞེ་ན། བསྟན་བཅོས་ཀྱི་བརྡ་མ་བྱང་བའི་བ་ལང་རྫི་ལ་སོགས་པ་ནི་སྟོང་པ་ཉིད་བསྟན་པ་ལ་སྐྲག་པ་མི་རྩོམ་སྟེ་སྟོང་པ་ཉིད་ལ་བློ་ཁ་མ་ཕྱོགས་པས་དེའི་སྐྱོན་ཡོན་མ་མཐོང་བའི་ཕྱིར། འཆི་བ་ལ་མངོན་དུ་ཕྱོགས་པའི་གང་ཟག་དང་། ལས་འབྲས་ལ་རྨོངས་པའི་གང་ཟག་འཆི་བ་དང་། ངན་སོང་གི་སྡུག་བསྔལ་ལ་མི་འཇིགས་པ་བཞིན་ནོ། །སྟོང་པ་ཉིད་མངོན་སུམ་དུ་མཐོང་བའི་མཁས་པ་ནི་སྟོང་པ་ཉིད་ལ་སྐྲག་པ་རྣམ་པ་ཀུན་ཏུ་ལྡོག་པར་འགྱུར་ཏེ། འཇིགས་པའི་རྒྱུ་བདག་དང་བདག་གིར་ཞེན་པ་དང་བྲལ་བའི་ཕྱིར། དེས་ན་ཅུང་ཟད་ཅིག་མཐོང་ཞིང་། ལེགས་པར་མ་མཐོང་བའི་གང་ཟག་ནི་ངེས་པར་ཏེ། གདོན་མི་ཟ་བར་སྐྲག་པར་བརྗོད་པར་བྱ་སྟེ། སྟོང་པ་ཉིད་ལ་གཡང་སར་འདུ་ཤེས་པའི་ཕྱིར། དཔེར་ན། གླང་པོ་ཆེ་སྨྱོན་པ་ལ་རྩལ་ལེགས་པར་སྦྱངས་པ་དང་། མ་སྦྱངས་ཀྱང་སྐྱོན་མ་མཐོང་བ་དང་། མ་སྦྱངས་ཤིང་སྐྱོན་མཐོང་བས་དེ་ལ་ཞོན་པ་ལྟ་བུའོ། །གསུམ་པ་ནི། དེ་ལ་སྐྲག་པའི་རྒྱུ་ཅི་ཞེ་ན། ངེས་པ་ཁོ་ནར་འཁོར་བར་འཇུག་བྱེད་ཀྱི་ཆོས་བདག་ཏུ་འཛིན་པ་ལ་གོམས་ཤིང་བདག་མེད་པ་ལ་གོམས་པ་མེད་པའི་བྱིས་པ་དེ་དག་རྣམས་འཁོར་བ་ལྡོག་བྱེད་ཀྱི་ཆོས་སྟོང་པ་ཉིད་ལ་ངེས་པ་ཁོ་ནར་འཇིགས་པར་འགྱུར་ཏེ། བདག་འཛིན་ལ་ཤིན་ཏུ་གོམས་ཤིང་བདག་མེད་པའི་དོན་ལ་ཅུང་ཟད་ཀྱང་གོམས་པ་མེད་པས་སྟོང་པ་ཉིད་ལ་གཡང་ས་ལྟར་སེམས་པ་ན་ཇི་ལྟ་བ་བཞིན་རྟོགས་པར་མི་བཟོད་པའི་ཕྱིར། དེས་ན་སྐྱེ་བོ་སྙིང་རྗེ་ཆེ་ཞིང་ཐབས་ལ་མཁས་པ་དག བསྡུ་བའི་དངོས་པོ་བཞིའི་སྒོ་ནས་སྣོད་དུ་གྱུར་པའི་གང་ཟག་ལ་དམ་པའི་ཆོས་འདི་འབད་པ་ཐམས་ཅད་ཀྱིས་བསྟན་པར་བྱའོ། །བཞི་པ་ནི། གཞན་ཡང་། སྐྱེས་བུ་གང་ཞིག་སེམས་རྒྱུད་གཏི་མུག་འབའ་ཞིག་གིས་བསྒྲིབས་ཤིང་གཞན་གྱིས་དེ་ཁོ་ན་ཉིད་མཐོང་བ་ལ་གེགས་བྱེད་པའི་གང་ཟག་དེ་ལ་ཐར་པ་ལྟ་ཅི་སྨོས། དགེ་ལེགས་ཀྱི་འགྲོ་བ་ཙམ་ཡང་མེད་དེ། རང་གཞན་གཉིས་ཀ་ལྟ་བ་ལས་ཉམས་པར་བྱས་པའི་ཕྱིར། གཏི་མུག་ནི་ཉེ་བར་མཚོན་པས་ཏེ། གཞན་ལ་སྟོང་པ་ཉིད་ཉན་པ་ལ་ཕྲག་དོག་དང་། རང་ཉིད་ཀྱིས་ཆོས་ལ་སེར་སྣ་དང་། ལེ་ལོ་དང་། འཚོ་བ་མེད་པ་སོགས་ཀྱི་འཇིགས་པ་དང་། ཉན་པ་པོ་ལ་སྡང་བ་སོགས་ཀྱི་སྒོ་ནས་སྣོད་ལྡན་ལ་སྟོང་པ་ཉིད་མི་བཤད་པ་ཡང་ལྟ་བའི་གེགས་བྱེད་པ་ཡིན་ནོ། །དེའི་ཤེས་བྱེད་ཀྱི་ལུང་འགོད་པ་ནི། བཅོམ་ལྡན་འདས་ཀྱིས། ཚུལ་ཁྲིམས་ལས་ཉམས་པ་ནི་སླའི། ལྟ་བ་ལས་ཉམས་པ་ནི་ཅིས་ཀྱང་སླ་བ་མིན་ནོ་ཞེས་གསུངས་པ་ཡང་འཐད་པ་དང་བཅས་པ་ཉིད་ཡིན་ཏེ། ལྟ་བས་མ་ཟིན་པའི་ཚུལ་ཁྲིམས་ཕུན་སུམ་ཚོགས་པ་དང་། དེ་ཉམས་པ་ཉིད་ཀྱིས་ནི་བདེ་འགྲོ་དང་ངན་འགྲོ་ཙམ་གྱི་རྣམ་སྨིན་འཕེན་ལ། ལྟ་བ་ཕུན་སུམ་ཚོགས་པས་ནི་གོ་འཕང་མཆོག་ཐར་པ་ཐོབ་པར་བྱེད་པའི་ཕྱིར་དང་། ཚུལ་ཁྲིམས་ཉམས་པའི་ཉེས་དམིགས་དེས། ལྟ་བ་ཉམས་པའི་ཉེས་དམིགས་དེའི་བརྒྱའི་ཆར་ཡང་མི་ཕོད་པའི་ཕྱིར། དེ་ལྟ་ན་མཁས་པས་དེ་ཁོ་ན་ཉིད་ལ་ལྟ་བ་འདི་མི་ཉམས་པར་བྱ་བའི་ཕྱིར་འབད་པར་བྱའོ། །ལྔ་པ་ནི། དེ་ཉིད་ཀྱི་ཕྱིར་སྣོད་མིན་པ་ལ་བདག་མེད་པའི་ལྟ་བ་འདི་བསྟན་པར་བྱ་བ་མིན་ཏེ། བདག་ཏུ་འཛིན་པས་མངོན་པར་ཞེན་པ་དམ་པ་མིན་པའི་ཆོས་ལ་བརྟེན་པ་དམ་པ་མིན་པའི་མི་ལ་བདག་མེད་བསྟན་པ་ལས་བདག་འཛིན་བསྟན་པ་ཉིད་མཆོག་ཉིད་ཡིན་ཏེ། དེ་བསྟན་པས་སྐྱེ་བ་སྔ་ཕྱིར་འཇུག་པའི་བདག་ཡོད་པར་མཐོང་ནས་ལས་འབྲས་ལ་བླང་དོར་བྱེད་པས་བདེ་འགྲོར་འགྲོ་བའི་ཕྱིར། བདག་མེད་སྟོན་པ་ནི་མཆོག་མིན་ཏེ། སྟོང་པ་ཉིད་ལ་གཡང་ས་ལྟ་བུར་མཐོང་ནས་དེ་སྤོང་བའམ། ལོག་ལྟ་ཅན་དུ་གྱུར་ནས་ངན་འགྲོར་ལྟུང་བའི་ཕྱིར་རོ། །དེའི་ཕྱིར། བདག་མེད་བསྟན་པས་དམ་པ་མིན་པ་གཅིག་ནི་ངན་འགྲོ་ཉིད་དུ་འགྲོ་ལ་ཐ་མལ་པ་ནི་དམན་པ་དེ་མིན་པ་མཆོག་ནི་ཞི་བ་མྱ་ངན་ལས་འདས་པའི་མཐར་ཐུག་པར་འགྲོ་བར་འགྱུར་ཏེ། སྟོང་པ་ཉིད་མཐོང་བས་ཐམས་ཅད་ལ་ཆགས་པ་བཅོམ་པས་སོ། །དྲུག་པ་ནི། དམ་པ་དང་དམ་པ་མིན་པ་ལ་བསྟན་པར་བྱ་བ་དང་བྱ་བ་མིན་པའི་བདག་མེད་པ་ཞེས་བྱ་བ་འདི་ཅི་ཞིག་ཅེ་ན། བདག་མེད་ཅེས་བྱ་བའི་རྐང་པ་ཐ་མ། རྐང་པ་དང་པོ་གསུམ་རེ་རེ་ཡི་མཐར་སྦྱར་ཏེ། དེ་ལ་བདག་ནི། རང་གི་ངོ་བོ་གཞན་ལ་རག་མ་ལས་པའི་རང་བཞིན་ཏེ། དེ་གང་ཟག་དང་ཆོས་ཀྱི་སྟེང་དུ་གྲུབ་པ་ནི། གང་ཟག་དང་ཆོས་ཀྱི་བདག་གོ །དེ་མེད་པ་ནི། བདག་མེད་པ་སྟེ། དེ་ནི་ཆོས་དང་གང་ཟག་གི་དབྱེ་བས་ཆོས་དང་གང་ཟག་བདག་མེད་གཉིས་སོ། །དེ་ལ་གང་ཟག་ནི་ཕུང་པོ་དག་ལ་རྣམ་པ་ལྔས་བཙལ་ན་མི་སྲིད་ཅིང་། མ་བརྟགས་པའི་ངོ་བོར་ཕུང་པོ་དག་ལ་བརྟེན་ནས་བརྟགས་པ་ཡིན་ལ། ཆོས་ནི་ཕུང་ཁམས་སྐྱེ་མཆེད་ཀྱི་ཆོས་རྣམས་སོ། །དེ་འདྲའི་ཆོས་དང་གང་ཟག་གཉིས་ཀྱང་རང་གི་ངོ་བོ་གཞན་ལ་རག་མ་ལས་པའི་རང་བཞིན་དུ་ཡོད་པ་མིན་ཏེ། རྒྱུ་དང་རྐྱེན་ལ་རག་ལས་ཏེ་སྐྱེ་བའི་ཕྱིར་དང་། བརྟེན་ནས་བརྟགས་པའི་ཕྱིར། དེས་ན་རིགས་པའི་སྟོབས་ཀྱིས་གང་ཟག་དང་ཆོས་ཀྱི་བདག་མེད་པ་ངེས་པའི་ལྟ་བ་ནི་ཞི་བ་མྱ་ངན་ལས་འདས་པར་འཇུག་པའི་སྒོ་ཡིན་གྱི་དེ་ལས་གཞན་པའི་སྒོ་གཉིས་པ་ཡོད་པ་མིན་ཏེ། ཆགས་པ་ཐམས་ཅད་ཟད་པ་ནི་ཐར་པ་ཐོབ་པའི་རྒྱུ་ཡིན་ལ། ལྟ་བ་དེས་ཆགས་པ་ཐམས་ཅད་ཟད་པར་བྱེད་ནུས་ཀྱི་དེ་ལས་མ་གཏོགས་པའི་ཆགས་པ་ཟད་པའི་རྒྱུ་ཡོད་པ་མིན་པའི་ཕྱིར། མཚན་མེད་སྨོན་མེད་སོགས་ཀྱི་ལམ་གཞན་ནི། ལྟ་བ་དེའི་ཐབས་ཡིན་པས་གཙོ་བོ་མིན་པས་དེ་ཁོ་ན་གཙོ་བོ་ཡིན་ནོ། །བདག་ཏུ་ལྟ་བ་ལ་སོགས་པའི་ལྟ་བ་ངན་པ་རྣམས་འཇིག་པར་བྱེད་པ་ཡང་ཡིན་ཏེ། དངོས་པོ་མཐའ་དག་རང་བཞིན་གྱིས་མེད་པར་དམིགས་པའི་ཕྱིར། ལྟ་བ་དེའི་ཡུལ་དུ་གྱུར་པའི་བདག་མེད་ནི་ཉན་རང་དང་བླ་ན་མེད་པའི་སངས་རྒྱས་སམ་དུས་གསུམ་གྱི་སངས་རྒྱས་ཀུན་ཀྱི་ཡུམ་ཞེས་བྱ་སྟེ། དེ་དག་ནི་སྟོང་པ་ཉིད་རྟོགས་པའི་ཡུམ་འདི་ལ་བརྟེན་ནས་ཐར་པ་དང་ཐམས་ཅད་མཁྱེན་པར་གཤེགས་པ་དང་། གཤེགས་པར་འགྱུར་བའི་ཕྱིར། བདུན་པ་ལ། དམན་པ་ལ་བསྟན་པའི་སྐྱོན། དམ་པ་ལ་བསྟན་པའི་ཕན་ཡོན་གཉིས་ཀྱི། དང་པོ་ནི། བདག་མེད་པ་འདི་ནི་དམ་པས་སྐྱེ་བོ་སྣོད་མིན་པ་དག་ལ་བསྟན་པར་བྱ་བ་མིན་ཏེ། སྟོང་པ་ཉིད་ཀྱི་ཆོས་འདིའི་མིང་ཙམ་ལས་ཀྱང་སྐྱེ་བོ་དམ་པ་མིན་པ་མོས་པ་དམན་པ་དག་འཇིགས་པ་སྐྱེ་བའི་ཕྱིར་ཏེ། ཆོས་འདི་ནི་ཟབ་ཅིང་གཏིང་དཔག་དཀའ་བའི་ཕྱིར་དང་། བདག་མེད་པའི་ལྟ་བ་ནི་དམ་པ་མིན་པའི་ལྟ་བ་སུན་འབྱིན་པར་བྱེད་པའི་སྒོ་ནས་སྟོབས་དང་ལྡན་པའི་ཕྱིར། ཁྱབ་པ་ཡོད། རང་གི་གནོད་བྱ་སྟོབས་ཞན་པ་ལ་འཇིགས་པ་མི་སྐྱེད་པའི་གཉེན་པོ་སྟོབས་ལྡན་ཞེས་བྱ་བ་གང་ཞིག་མཐོང་སྟེ་ཅུང་ཟད་ཀྱང་མེད་པའི་ཕྱིར། གལ་ཏེ་དམན་པ་ལ་འཇིགས་པ་སྐྱེད་པས་བསྟན་པར་མི་བྱ་ཞེས་གང་སྨྲས་པ་དེ་མི་འཐད་དེ། ལྟ་བ་ངན་པ་ཐམས་ཅད་འཇོམས་པའི་རྒྱུ་མཚན་གྱིས་འདི་བསྟན་པར་བྱ་བ་ཡིན་ཞེ་ན། དེ་བཞིན་གཤེགས་པ་རྣམས་ཀྱིས་སྟོང་པ་ཉིད་ཀྱི་ཆོས་འདི་རྩོད་པ་དོན་དུ་གཉེར་ཞིང་། གཞན་གྱི་གཞུང་ཕམ་པར་བྱ་བའི་ཕྱིར་དུ་གསུངས་པ་མིན་ཏེ། རྣམ་པར་ཐར་པའི་སྒོ་ཉིད་དུ་བསྟན་པའི་ཕྱིར་རོ། །དེ་ལྟ་ནའང་བདག་མེད་པའི་ལྟ་བ་འདིས་གཞན་བདག་ཏུ་སྨྲ་བ་རྣམས་སྲེག་སྟེ་ཉོན་མོངས་པའི་འཆིང་བ་ཐམས་ཅད་བསྲེག་པའི་བདག་ཉིད་ཅན་ཡིན་པའི་ཕྱིར། དཔེར་ན། བསྲེག་པའི་རང་བཞིན་ཡིན་པས་བཙོ་བ་སོགས་ཀྱི་ཆེད་དུ་བླངས་པའི་མེ་ཡིས་བུད་ཤིང་བསྲེག་པ་བཞིན་ནོ། གཉིས་པ་ནི། འོ་ན་ཇི་ལྟར་གཞན་སྨྲ་རྣམས་བསྲེག་ཅེ་ན། དད་པ་ཅན་གྱི་གང་ཟག་གང་གིས་སྟོང་པ་ཉིད་ཀྱི་ཆོས་འདི་ཤེས་པར་གྱུར་པ་དེ་ནི་དེ་ལས་གཞན་པའི་ལྟ་བ་དག་ལ་མི་དགའ་སྟེ། དེ་ཁོ་ན་ཉིད་ཀྱི་བདུད་རྩིའི་རོ་མྱང་བ་ན་དེ་ལས་གཞན་པའི་ལྟ་བའི་རོ་ལ་མནོག་མེད་ཅིང་སྙིང་པོ་མེད་པར་བྱེད་པའི་ཕྱིར་རོ། །སློབ་དཔོན་འཕགས་པ་ཉིད་དམ་པའི་ཆོས་ཀྱི་བདུད་རྩི་རོ་མྱང་བ་ལྟ་བུར་གྱུར་ཏེ། བློ་དང་ལྡན་པ་ཡིད་ཆེས་པར་བྱེད་པའི་ཚིག་གསུངས་པ་ནི། རྒྱུ་མཚན་དེས་ན་འཕགས་པ་ལྷ་བདག་ལ་སྟོང་པ་ཉིད་ཀྱི་ཆོས་འདི་ནི་ལྟ་བ་ངན་པ་རྣམས་འཇིག་པའི་སྒོ་དང་འདྲ་བར་སྣང་སྟེ། སྟོང་པ་ཉིད་རྟོགས་པའི་རྒྱུད་ལ་ལྟ་བ་ངན་པ་རྣམས་སླར་མི་སྐྱེ་བའི་ཚུལ་གྱིས་འཇིག་པར་མཐོང་བའི་ཕྱིར། ཅིའི་ཕྱིར་སྒོ་དང་འདྲ་ཞེས་སྨོས་ཞེ་ན། སྟོང་པ་ཉིད་འདི་ནི་ལྟ་བའི་དམིགས་པ་ཡིན་པས་གང་གི་ཡང་འཇིག་པའི་རྒྱུར་མ་སོང་བའི་ཕྱིར། འདྲ་བ་ཡིན་གྱི་སྒོ་དངོས་ནི་མིན་པའི་ཕྱིར། ཅི་སྟེ་འཕགས་པ་རྣམས་ལ་ཡང་སྟོང་པ་ཉིད་འདི་སྐྲག་པའི་རྒྱུར་མི་འགྱུར་ཞེ་ན། དེ་ཁོ་ན་ཉིད་དུ་བདག་མེད་དོ་སྙམ་དུ་དེ་ལྟར་གང་ཟག་གང་ལ་དགོངས་པ་སྟེ། བསམ་པ་གནས་པའི་འཕགས་པ་དེ་ནི་བདག་མེད་པར་མཐོང་བས་འཇིགས་པར་ག་ལ་འགྱུར་ཏེ་མི་འགྱུར་ཏེ། འཇིགས་པའི་རྒྱུ་བདག་ཡོད་པ་ལ་དགའ་བ་མེད་པའི་ཕྱིར། དེའི་ཕྱིར་གཉིས་ལ་མི་སྤྱོད་ཅིང་རྩོད་པ་མེད་པ་འདི་ནི་ཐར་པའི་གྲོང་ཁྱེར་དུ་འཇུག་བའི་རྒྱུ་ཡིན་པས་འཇིགས་པའི་རྒྱུ་མིན་ནོ། །གཞན་དོན་ལ་འཇུག་རིགས་པ་ནི། མུ་སྟེགས་ཅན་རྣམས་ནི་འགྲོ་བ་རྣམས་ཀྱི་དོན་མིན་པའི་འཁོར་བའི་སྡུག་བསྔལ་མུ་མཐའ་མེད་པའི་ས་བོན་ཏེ་རྒྱུར་གྱུར་པ་ཡིན་ཏེ། སྐྱེ་བོ་མཐའ་དག་སྡུག་བསྔལ་མཐའ་ཡས་པའི་རྒྱུ་དངོས་པོར་ལྟ་བ་ལ་སྦྱོར་བའི་ཕྱིར་རོ། །དེས་ན་བྱང་ཆུབ་སེམས་དཔའི་རིགས་ཅན་རྣམས་ཀྱིས་མུ་སྟེགས་ཅན་མང་པོ་དེ་དག་མཐོང་ནས་ཆོས་འདོད་པའི་སྐྱེ་བོ་ལ་ཅི་ནས་ཀྱང་དེ་དག་གི་དབང་དུ་མི་འགྱུར་བར་རང་བཞིན་མེད་པའི་ལམ་ཉེ་བར་བསྟན་པའི་སྒོ་ནས་སྙིང་བརྩེ་བར་སུ་ཞིག་གི་མི་འགྱུར་ཏེ། སྙིང་བརྩེ་བར་བྱ་དགོས་ཏེ། དེ་དག་གི་དབང་དུ་སོང་ན་ལམ་བཟང་པོ་ནས་བཀུག་སྟེ། ལྟ་བ་ངན་པའི་ཚང་ཚིང་དུ་བཅུག་ནས་ཐར་པ་ཆ་མཐུན་གྱི་དགེ་བའི་སྲོག་གི་དབང་པོ་གཅོད་པའི་སྒོ་ནས་ཉི་མ་རེ་རེ་བཞིན་གསོད་པར་བྱེད་པའི་ཕྱིར་རོ། །གཉིས་པ་ལ། ཆོས་ལ་ཕྲ་རགས་ཀྱི་དབྱེ་བ། སླར་ཡང་འཇུག་བྱ་མིན་པ། འཇུག་བྱ་ངོས་བཟུང་བ་དང་གསུམ་གྱི། དང་པོ་ནི། ཡང་ཅིའི་ཕྱིར་ཐར་པ་འདོད་པ་རྣམས་ཕལ་ཆེར་བདེ་བར་གཤེགས་པའི་ལུགས་ཀྱི་རྗེས་སུ་མི་འབྲང་བར་མུ་སྟེགས་ཀྱི་ལུགས་ཀྱི་རྗེས་སུ་འབྲང་ཞེ་ན། དེ་ལ་རྒྱུ་མཚན་མེད་པ་མིན་ཏེ། ཐུབ་པའི་གཞུང་ལུགས་ནི་ཕྲ་བས་རྟོགས་དཀའ་ལ། མུ་སྟེགས་པ་རྣམས་ཀྱི་གཞུང་ལུགས་ནི་རང་བཞིན་ངན་ཞིང་རྟོགས་སླ་བའི་ཕྱིར་རོ། །ཤཱཀྱའི་ཆོས་ཀྱི་གཙོ་བོ་ཐར་པའི་ལམ་ནི་མཉམ་པར་བཞག་པའི་ཡིད་ཁོ་ནས་བཟུང་བར་བྱ་བ་ཡིན་པའི་ཕྱིར་དང་། གོས་མེད་གཅེར་བུ་པ་དང་། བྲམ་ཟེ་རྣམས་ཀྱི་ཆོས་ནི་མིག་དང་རྣ་བ་ཡིས་འཛིན་པ་དེའི་ཕྱིར་ཏེ། བྲམ་ཟེ་རྣམས་ནི་རིག་བྱེད་འདོན་པ་སྙིང་པོར་བྱེད་ཅིང་། དེ་ཡང་རྣ་བའི་སྤྱོད་ཡུལ་ཡིན་པའི་ཕྱིར་དང་། གཅེར་བུ་པ་རྣམས་ནི་གཙང་སྦྲ་དང་བྲལ་ཞིང་ལུས་གཅེར་བུ་གྲང་བ་དང་། རླུང་དང་། ཉི་མ་དང་། སྐྲ་འབལ་བ་ལ་སོགས་པའི་དཀའ་ཐུབ་ཀྱི་སྡུག་བསྔལ་གྱི་གཞིར་གྱུར་ཅིང་། དེ་ཡང་མིག་གིས་མཐོང་བས་གོ་བར་བྱ་བ་ཡིན་པའི་ཕྱིར། གཉིས་པ་ནི། གལ་ཏེ་རྟོགས་སླ་བས་འཇིག་རྟེན་ཕྱི་རོལ་པ་ལ་རྟེན་ནས་འཇུག་པ་འོ་ན་བསྟན་པ་འདིར་ཡང་དེ་ལྟར་དུ་རྗེས་སུ་འཇུག་གོ་ཞེ་ན། ཕྱི་རོལ་པའི་བྱ་བའི་རྗེས་སུ་མི་བསྒྲུབ་སྟེ། འདི་ལྟར། བྲམ་ཟེ་རྣམས་ནི་རྙེད་བཀུར་འདོད་པས་ཕལ་ཆེར་བཟླས་བརྗོད་དང་འགྱོད་ཚངས་སོགས་ལུས་ངག་གི་སྤྱོད་པ་ཕྱིར་མཆོད་པ་ཉིད་ཆོས་སུ་བརྗོད་པའི་ཕྱིར་དང་། དེ་ཡང་ཐར་པ་འདོད་པ་རྣམས་ཀྱི་བྱ་བ་མིན་ཏེ། ཉོན་མོངས་པ་འཕེལ་བའི་རྒྱུ་ཡིན་པས་འཁོར་བའི་རྗེས་སུ་མཐུན་པའི་ཕྱིར། ཇི་ལྟར་ཐར་པའི་བར་དུ་གཅོད་པར་བྱེད་པ་ཡིན་པས་བྲམ་ཟེའི་ཆོས་ཀྱི་རྗེས་སུ་འཇུག་པར་བྱ་བ་མིན་པ་དེ་བཞིན་དུ་གཅེར་བུ་པ་རྣམས་ཀྱི་རྗེས་སུ་ཡང་འཇུག་པར་བྱ་བ་མིན་ཏེ། དེ་དག་གི་ཆོས་ནི་ཕལ་ཆེར་རང་ཉིད་བླུན་པོ་ཉིད་དུ་བྱེད་པའི་རྒྱུ་ཡིན་པའི་ཕྱིར། དེའི་ཕྱིར། འཇིག་རྟེན་ཕལ་ཆེར་རིགས་པ་བླངས་པས་ཏེ་རིག་བྱེད་འདོན་པ་གཙོ་བོར་བྱེད་པ་ལས་བྲམ་ཟེ་རྣམས་ལ་གུས་པ་སྐྱེ་སྟེ། བྲམ་ཟེ་རྣམས་ནི་ལུས་ངག་གི་སྤྱོད་པ་ཕྱིར་འཆོས་པ་ཕལ་ཆེ་བའི་ཕྱིར་རོ། །བྲམ་ཟེ་ལ་གུས་པ་སྐྱེ་བ་ཇི་ལྟ་བ་དེ་བཞིན་དུ་དཀའ་ཐུབ་ཅན་གདུངས་པའི་ཉོན་མོངས་པ་བླངས་པ་ལས་གཅེར་བུ་པ་ལ་བརྩེ་བ་སྐྱེ་བར་འགྱུར་ཏེ། དེ་རྣམས་སྡུག་བསྔལ་གྱིས་གདུང་བར་མཐོང་བའི་ཕྱིར། ཅིའི་ཕྱིར་དེ་དག་ཆོས་སུ་མི་འགྱུར་ཞེ་ན། གཅེར་བུ་པ་ལུས་དཀའ་ཐུབ་ཀྱི་སྡུག་བསྔལ་གྱི་གདུང་བ་ནི་དམ་པའི་ཆོས་སུ་འགྱུར་བ་མི་སྲིད་དེ། ཉེ་བར་སྤྱད་པའི་ལས་ཀྱི་རྣམ་སྨིན་ཡིན་པའི་ཕྱིར། དེས་ཇི་ལྟ་བ་དེ་བཞིན་དུ་བྲམ་ཟེའི་སྐྱེ་བ་ཡང་དམ་པའི་ཆོས་སུ་འགྱུར་བ་མིན་ཏེ། ལས་ཀྱི་རྣམ་སྨིན་ཡིན་པའི་ཕྱིར་རོ། །དཔེར་ན་མིག་ལ་སོགས་པ་བཞིན་ནོ། །གསུམ་པ་ནི། དམ་པའི་ཆོས་ཀྱི་རང་བཞིན་གང་ཡིན་ཞེ་ན། བསྟན་པ་འདིར་དམ་པའི་ཆོས་མདོར་བསྡུ་ན། མཐོ་རིས་དང་ཐར་པའི་རྒྱུ་རྣམ་པ་གཉིས་ཏེ། འཇིག་རྟེན་པའི་ཡང་དག་པའི་ལྟ་བས་ཀུན་ནས་བསླངས་པའི་མི་འཚེ་བ་སྟེ། འཚེ་བ་དང་བྲལ་བའི་དགེ་བའི་ལས་ལམ་བཅུ་ནི་མཐོ་རིས་ཀྱི་རྒྱུར་གྱུར་པའི་ཆོས་ཏེ། མཐོ་རིས་ཀྱི་ལུས་དང་ལོངས་སྤྱོད་འཕེན་པ་དང་རྫོགས་པར་བྱེད་པའི་ཕྱིར་རོ། །སྟོང་པ་ཉིད་རྟོགས་པའི་ལམ་ནི་མྱ་ངན་ལས་འདས་པའི་རྒྱུ་སྟེ། འཁོར་བའི་སྡུག་བསྔལ་མཐའ་དག་ལྡོག་པར་བྱེད་པའི་རྒྱུ་ཡིན་པའི་ཕྱིར། དེ་ལྟར་ན་དེ་བཞིན་གཤེགས་པས་མི་འཚེ་བ་དང་། མྱ་ངན་ལས་འདས་པའི་རྒྱུ་སྟོང་པ་ཉིད་རྟོགས་པའི་ལྟ་བ་གཉིས་གསུངས་སོ། །གསུམ་པ་ནི། ཅིའི་ཕྱིར། ཕྱི་རོལ་པ་འདི་དག་དེ་བཞིན་གཤེགས་པའི་བསྟན་པ་འདི་མཐོང་བཞིན་དུ་ཡང་ཆོས་གཉིས་པོ་འདི་ལ་མི་གུས་ཞེ་ན། རང་གི་ཕྱོགས་ལ་ཆགས་པ་ཐོག་མ་མེད་པ་ནས་གོམས་པས་དེ་ལ་ཤིན་ཏུ་སྡུག་པ་སྐྱེ་བར་འགྱུར་ཞིང་། དེ་ལས་ལྡོག་པར་བྱེད་པའི་རྒྱུ་གཞན་གྱི་ཕྱོགས་ལ་གང་གིས་ལྡོག་པར་འགྱུར་ཏེ། སྡུག་པར་མི་འགྱུར་བའི་ཕྱིར། དཔེར་ན། འཇིག་རྟེན་ཐམས་ཅད་ལ་རང་གི་སྐྱེ་ས་ཤིན་ཏུ་སྡུག་པར་སྣང་བས་འབྱོར་པའི་ཚོགས་དང་ལྡན་པའི་ཡུལ་གཞན་ལ་མི་བསྟེན་པ་བཞིན་ནོ། །བཞི་པ་ནི། དེ་ལྟར་རང་ཕྱོགས་ལ་ཆགས་པ་ནི་དོན་ཆེན་པོ་ལས་ཉམས་པའི་རྒྱུ་ཡིན་པས་བློ་དང་ལྡན་པས་ཕྱོགས་ལྷུང་མེད་པར་བྱས་ཏེ་རིགས་པའི་དོན་ནི་གཞན་གྱི་ཕྱོགས་ལས་ཀྱང་བདག་བདེ་ལེགས་སུ་འདོད་པས་བླང་བར་བྱས་ཏེ། རིགས་པ་ནི་ཐམས་ཅད་ཀྱི་ཐུན་མོང་བ་ཡིན་པའི་ཕྱིར། དཔེར་ན། ཉི་མ་ནི་ས་སྟེང་གི་མིག་དང་ལྡན་པ་ཀུན་གྱི་སྤྱི་མཐུན་མ་ཡིན་ནམ་སྟེ་ཡིན་པ་བཞིན་ནོ། །གཉིས་པ་ནི། རྣལ་འབྱོར་སྤྱོད་པ་བཞི་བརྒྱ་པ་ལས་ལྟ་བ་དགག་པ་བསྒོམ་པ་བསྟན་པ་སྟེ་རབ་ཏུ་བྱེད་པ་བཅུ་གཉིས་པའི་ཚིག་དོན་བཤད་ཟིན་ཏོ།། ༈ །།ལྔ་པ་དབང་དོན་དགག་པ་ལ། རབ་བྱེད་ཀྱི་གཞུང་བཤད་པ་དང་། རབ་བྱེད་ཀྱི་མཚན་བསྟན་པ་གཉིས་ཀྱི། དང་པོ་ནི། འོ་ན་བློ་དང་ལྡན་པས་བླང་བར་བྱ་བའི་རིགས་པའི་དོན་དེའང་གང་ཞེ་ན། དངོས་པོ་ཐམས་ཅད་རང་བཞིན་གྱིས་བདག་མེད་པར་མཐོང་བའོ། །དངོས་པོ་ཐམས་ཅད་རང་བཞིན་གྱིས་མེད་པ་མི་རིགས་ཏེ། བུམ་པ་ལ་སོགས་པའི་དངོས་པོ་ཐམས་ཅད་མངོན་སུམ་ཡིན་པའི་ཕྱིར་རོ་ཞེ་ན། དེ་དགག་པ་ལ། དབང་དོན་རང་བཞིན་གྱིས་གྲུབ་པ་དགག དེ་གཉིས་རང་བཞིན་གྱིས་ཡོད་པའི་སྒྲུབ་བྱེད་དགག རང་བཞིན་མེད་ཀྱང་དེར་སྣང་བ་དཔེའི་སྒོ་ནས་བསྟན་པ་དང་གསུམ་གྱི། དང་པོ་ལ། ཡུལ་དང་། ཡུལ་ཅན་ངོ་བོས་གྲུབ་པ་དགག་པ་གཉིས་ཀྱི། དང་པོ་ལ། ཚོགས་པ་མངོན་སུམ་ཡིན་པ་དགག ཚོགས་པ་ཅན་མངོན་སུམ་ཡིན་པ་དགག་པ་གཉིས་ཀྱི། དང་པོ་ལ། གཟུགས་མཐོང་བའི་སྒོ་ནས་བུམ་པ་མངོན་སུམ་ཡིན་པ་དགག རིགས་པ་དེ་གཞན་ལ་སྦྱར་བ་དང་གཉིས་ཀྱི། དང་པོ་ནི། འདིར། རང་གི་སྡེ་པ་དངོས་པོ་སྨྲ་བ་དག མངོན་སུམ་གྱི་སྒྲ་དོན་ལ། ཨག་ཀྵ་ནི་དབང་པོ། གོང་དུ་བཞག་པའི་ཉེར་སྒྱུར་པྲ་ཏི་ནི་བཟློས་པ་སྟེ། པྲ་ཏིའི་ཨི་ནི། ཨིའི་ཡི་གེ་འདྲ་བའི་ཡི་གེ་མིན་པ་ལ་ཡའོ་ཞེས་པས། ཕ་རོལ་གྱི་ཨ་མཐོང་བ་ལས་ཡ་རུ་འགྱུར་ལ། གསལ་བྱེད་དབྱངས་མེད་ཕ་རོལ་གྱི་ཡི་གེར་དྲངས་པས་པྲ་ཏྱ་ཀྵ་ཞེས་པ་དབང་པོ་སོ་སོ་ལ་བརྟེན་པའི་དོན་གྱིས་མངོན་སུམ་མོ། །འཇུག་པའི་གཞི་ལ་གཟུགས་ལ་སོགས་པའི་སྐྱེ་མཆེད་རྣམས་མངོན་སུམ་གྱི་ཡུལ་ཡིན་པས་ཡུལ་ཅན་གྱི་མིང་གིས་ཉེ་བར་བཏགས་ཏེ་མངོན་སུམ་ཞེས་བྱ་ལ། བུམ་པ་ལ་སོགས་པའི་ཚོགས་པ་རྣམས་ནི་མངོན་སུམ་གྱི་ཡུལ་དེ་རྣམས་ལ་ཉེ་བར་བཏགས་པ་ཙམ་ཡིན་པས། རྒྱུད་ནས་མངོན་སུམ་གྱི་མིང་གིས་བཏགས་པ་ཙམ་ཡིན་གྱི། དངོས་སུ་ནི་མངོན་སུམ་གྱིས་མིང་གི་འདོགས་པའི་རྒྱུ་མཚན་མ་ཚང་བས་དངོས་སྒྲ་འཇུག་པའི་ཡུལ་ནི་ཤེས་པ་ཁོ་ན་ཡིན་ནོ། །དབང་ཤེས་སྐད་ཅིག་མ་གཅིག་ལ་བཟློས་པའི་དོན་མེད་པས་མངོན་སུམ་མ་ཡིན་པར་ཡང་མི་འགྱུར་ཏེ། དབང་པོའི་རྡུལ་རྣམས་ནི་ཟླ་མེད་པར་རེ་རེ་བཞིན་དུ་ཤེས་པའི་རྟེན་མིན་པས་བསགས་པ་ལ་ལྟོས་ལ་བསགས་པའི་དབང་པོའི་རྡུལ་ནི་རེ་རེ་བཞིན་ཡང་ཤེས་པའི་རྟེན་བྱེད་པའི་ཕྱིར་དང་། བསགས་པའི་ཡུལ་དབང་གི་རྡུལ་རེ་རེ་ཡང་། རྣམ་ཤེས་ཀྱི་རྟེན་དང་གཟུང་དོན་ཡིན་ཡང་རབ་རིབ་ཅན་ལ་སྐྲ་རེ་རེ་ནས་མི་སྣང་བ་ལྟར་སོ་སོར་མ་མཐོང་བར་ཟད་དེ། རང་རིག་པ་སོགས་ལ་སྒྲ་བཤད་དུ་མེད་པས་མངོན་སུམ་མིན་པར་ཡང་མི་འགྱུར་ཏེ། དེའི་སྒྲ་འཇུག་པ་ལ་བཤད་དུ་ཡོད་པས་མ་ཁྱབ་པས་སོ། །ཞེས་ཟེར་རོ། །དེ་ནི་མི་རིགས་ཏེ། བསགས་པའི་དབང་པོའི་རྡུལ་དབང་ཤེས་སྐྱེད་ནུས་སུ་ངོ་བོ་ཉིད་ཀྱིས་གྲུབ་ན། མ་བསགས་པའི་དབང་རྡུལ་རེ་རེ་ལའང་ནུས་པ་གྲུབ་དགོས་པས་བཟློག་པའི་དོན་མེད་པ་དང་། དཔེ་དང་དོན་ཡང་མཚུངས་པ་མ་ཡིན་ཏེ། མིག་མ་བསླད་པས་སྐྲ་རེ་རེ་ནས་མཐོང་བ་ལྟར། བསགས་པའི་ཡུལ་དབང་གི་ཡུལ་རེ་རེ་བཞིན་དུ་རྟེན་དང་ཡུལ་ཡིན་པར་ཚད་མས་གྲུབ་པའི་ཕྱིར་རོ། །བུམ་པ་ལ་སོགས་པའི་ཡུལ་ལ་མངོན་སུམ་ཉིད་དུ་འཇིག་རྟེན་ན་ཆེས་གྲགས་ཤིང་དེ་ལྟར་དུ་ཁས་ལེན་པ་ལ་ཐ་སྙད་པའི་ཚད་མས་གནོད་པ་མེད་པའི་ཕྱིར་དང་། ཟླ་བ་ཚེས་པ་ལ་བལྟ་བ་ལྟ་བུ་དབང་པོ་དུ་མའི་ཡུལ་ཡིན་པས་སྒྲའི་དོན་ཡང་ཚང་བའི་ཕྱིར་རོ། །དེས་ན་ཡུལ་ཉིད་མངོན་སུམ་ཡིན་ལ། དེ་ཡང་བུམ་པ་ནི། རང་གི་ཡན་ལག་རྡུལ་རྫས་བརྒྱད་རྣམ་པ་ལྔར་བཙལ་བ་ན་མི་དམིགས་ཤིང་། མ་བརྟགས་པའི་དོན་དེ་རྣམས་ལ་བརྟེན་ནས་སྦྲང་རྩི་དང་། ཆུ་དང་། འོ་མ་འཆུ་ཞིང་འཛིན་པར་ནུས་པ། མཐོང་བའི་མིག་གི་ཤེས་པས་གོ་བར་བྱ་བ་ཡིན་པས་འཇིག་རྟེན་གྱི་མངོན་སུམ་ཉིད་དུ་རྣམ་པར་བཞག་གོ །དེ་ཁོ་ནར་ནི་དེ་ཉིད་མངོན་སུམ་མིན་ཏེ། གལ་ཏེ་ཡིན་ན་གཟུགས་མཐོང་བའི་ཚེ་བུམ་པ་མཐོང་བར་འཇོག་དགོས་ཤིང་། དེ་ཡང་མི་རིགས་པའི་ཕྱིར་ཏེ། བུམ་པ་ནི་རྡུལ་རྫས་བརྒྱད་ཀྱི་ཆ་ལ་བཏགས་པའི་ཕྱིར་དང་། དེའི་ཚེ་བུམ་པའི་གདགས་གཞི་ཐམས་ཅད་མཐོང་བར་མི་འགྱུར་བའི་ཕྱིར་རོ། །དེས་ན་དེ་ཁོ་ན་ཉིད་དུ་བུམ་པ་མངོན་སུམ་ཡིན་ཞེས་དེ་ཉིད་རིག་པ་སུ་ཞིག་གིས་སྨྲ་བར་བྱེད་དེ་སྨྲ་བར་མི་བྱེད། དེ་ཁོ་ནར་བུམ་པ་མངོན་སུམ་དུ་མ་གྲུབ་པའི་ཕྱིར། གཉིས་པ་ནི། བློ་མཆོག་དང་ལྡན་པས་དྲི། རོ། །རེག་བྱ་སོགས་ཡུལ་དུ་བྱེད་པས་ཙན་དན་སོགས་མངོན་སུམ་ཡིན་ཞེས་པ་དེ་ཡང་བཤད་མ་ཐག་པའི་རྣམ་པར་དཔྱད་པ་འདི་ཉིད་ཀྱིས་སོ་སོར་དགག་པར་བྱ་བ་ཡིན་ཏེ། ཇི་ལྟར་ཞེ་ན། དྲི་ཚོར་ཚེ་ན་ཙན་དན་ནི། །ཐམས་ཅད་ཁོ་ན་ཚོར་མི་འགྱུར། །ཙན་དན་མངོན་སུམ་ཞེས་བྱ་བ། །དེ་ཉིད་རིག་པ་སུ་ཞིག་སྨྲ། །ཞེས་དང་། རོ་མྱང་བས་ནི་བུ་རམ་ནི། །ཐམས་ཅད་ཁོ་ན་མྱོང་མི་འགྱུར། །བུ་རམ་མངོན་སུམ་ཞེས་བྱ་བའང་། །དེ་ཉིད་རིག་པ་སུ་ཞིག་སྨྲ། །ཞེས་དང་། རེག་བྱ་རེག་པས་ཤིང་བལ་ནི། །ཐམས་ཅད་ཁོ་ན་རེག་མི་འགྱུར། །ཞེས་སོགས་སྦྱར་རོ། །དྲི་ཞིམ་པ་དང་། མངར་བ་དང་། འཇམ་པས་ནི་སྣ་ལྕེ་ལུས་ཀྱི་ཡུལ་ཐམས་ཅད་མཚོན་ནོ། །དེ་ལ་དོགས་པ་དགག་པ་ནི། གལ་ཏེ་གཟུགས་མཐོང་བ་ཡིས་ཐམས་ཅད་མཐོང་མི་འགྱུར་ཞེས་པའི་གཏན་ཚིགས་མ་གྲུབ་སྟེ། བུམ་པའི་གཟུགས་མཐོང་བ་ཡིས་བུམ་པ་ཐམས་ཅད་མཐོང་བར་འགྱུར་ཞེ་ན། འོ་ན་བུམ་པ་མ་མཐོང་བ་ཡིས་མཐོང་བའི་གཟུགས་ཀྱང་མཐོང་བ་མིན་པར་ཅིས་མི་འགྱུར་ཏེ་མཐོང་བ་མིན་པར་ཐལ། བུམ་པའི་གཟུགས་མཐོང་བ་ཡིས་བུམ་པ་ཐམས་ཅད་མཐོང་བའི་ཕྱིར་རོ། །འདོད་ན། བུམ་པའི་རྫས་བདུན་མ་མཐོང་བས་མཐོང་བའི་གཟུགས་ཀྱང་མ་མཐོང་བར་འགྱུར་ཏེ། དེ་བདུན་མ་མཐོང་བས་བུམ་པ་མ་མཐོང་བའི་ཕྱིར། བུམ་པ་ནི། རྡུལ་རྫས་བརྒྱད་འདུས་པ་ཡིན་པས་འདུས་རྒྱུ་ཕལ་ཆེ་བ་མ་མཐོང་ན། དེ་དག་འདུས་པ་མི་མཐོང་དགོས་པའི་ཕྱིར། དཔེར་ན། སྲན་མ་དང་གྲོའི་ཕུང་པོ་ལ་ཤས་ཆེ་བའི་གྲོ་མ་མཐོང་ན་དེ་མི་མཐོང་དགོས་པ་བཞིན་ནོ། །འགྲེལ་པར་བཤད་པ་གཉིས་སྣང་ཡང་དོན་གཅིག་ཏུ་མངོན་ནོ། །གཉིས་པ་ལ། དོན་ལྔ་མངོན་སུམ་ཡིན་པ་སྤྱིར་དགག གཟུགས་ཀྱི་སྐྱེ་མཆེད་བྱེ་བྲག་ཏུ་དགག དེ་དག་མངོན་སུམ་ཡིན་པའི་སྒྲུབ་བྱེད་དགག་པ་དང་གསུམ་གྱི། དང་པོ་ནི། གལ་ཏེ་བུམ་པ་ལ་མངོན་སུམ་ཉིད་མི་སྲིད་མོད། བུམ་པའི་གཟུགས་དྲི་སོགས་ནི་མངོན་སུམ་ཡིན་ལ་དེའི་ཕྱིར་བརྒྱུད་ནས་བུམ་པ་ཡང་མངོན་སུམ་དུ་འགྱུར་རོ་ཞེ་ན། གཟུགས་ནི་འབའ་ཞིག་ཁོ་ན་ལ། །ཞེས་དང་། དེ་བཞིན་དུ། དྲི་རོ། རེག་བྱ་འབའ་ཞིག་ཁོ་ན་ལ། །མངོན་སུམ་ཉིད་ནི་ཡོད་མ་ཡིན། །ཞེས་སོགས་སྦྱར་རོ། །དེ་ལ་དྲི་སོགས་དང་བྲལ་བའི་བུམ་པའི་གཟུགས་འབའ་ཞིག་ལ་མངོན་སུམ་ཉིད་ནི་ཡོད་པ་མིན་པ་ཁོ་ན་ཏེ། གང་གི་ཕྱིར་དེ་མི་སྲིད་པའི་ཕྱིར་དང་། ཅི་སྟེ་ཡོད་ན། དེ་ལའང་ཕ་རོལ་ཚུ་རོལ་དབུས་ཀྱི་ཆ་ཡོད་ཅིང་དེ་རེ་རེ་ལའང་ཕ་རོལ་གྱི་ཆ་སོགས་ཡིན་ནོ་ཞེས་དེ་ལྟར་རྣམ་པར་ཕྱེ་བ་ན་རྡུལ་ཕྲ་རབ་ཀྱི་མཐར་ཐུག་ནས་གནས་པའི་ཕྱིར་དང་། རྡུལ་དེ་ལའང་ཆ་ཤས་མེད་ན་མངོན་སུམ་མ་ཡིན་ལ། ཡོད་ན་རྡུལ་ཕྲ་རབ་ཉིད་ཉམས་པར་འགྱུར་བའི་ཕྱིར། ཞེས་པའི་དཔྱད་པ་རྡུལ་ཕྲན་དེར་ཡང་འཇུག་པའི་ཕྱིར་རོ། །གཟུགས་སོགས་མངོན་སུམ་ཡིན་པ་མ་གྲུབ་པ་དེའི་ཕྱིར། གཟུགས་སོགས་མངོན་སུམ་ཡིན་པའི་རྟགས་ཀྱིས་བུམ་པ་མངོན་སུམ་ཡིན་པའི་བསྒྲུབ་བྱ་འགྲུབ་པར་མི་འཐད་དེ། གཟུགས་མངོན་སུམ་ཡིན་པ་མ་གྲུབ་པས་ད་དུང་བསྒྲུབ་པར་བྱ་བ་ཡིན་པའི་ཕྱིར། གཞན་ཡང་། དབང་པོ་གཟུགས་ཅན་གྱི་གཟུང་བར་བྱ་བའི་དོན་རྣམས་ཡན་ལག་དང་། ཡན་ལག་ཅན་དུ་ངོ་བོ་ཉིད་ཀྱིས་གྲུབ་པ་མེད་དེ། དེ་རྣམས་ཀུན་ཀྱང་བུམ་པ་སོགས་རང་གི་ཡན་ལག་ཅན་ལ་ལྟོས་ཏེ་ཡན་ལག་ཏུ་གྱུར་ནས་སླར་ཡང་རང་གི་ཆ་ཤས་ལ་ལྟོས་ནས་ཡན་ལག་ཅན་དུ་འགྱུར་བའི་ཕྱིར། དེ་བཞིན་དུ་གཟུགས་ཀྱི་རྡུལ་ཕྲན་གཅིག་ཀྱང་ཆ་ཤས་ཅན་དང་། རང་གི་ཆ་ཤས་ལ་ལྟོས་ཏེ། ཡན་ལག་དང་ཡན་ལག་ཅན་དུ་འགྱུར་བ་ལའང་སྦྱར་བར་བྱའོ། །ཇི་ལྟར་རྡུལ་ཕྲན་ལ་དཔྱད་པ་དེ་བཞིན་དུ་རྗོད་བྱེད་ཀྱི་མིང་ཡང་རང་གི་ཡན་ལག་ཡི་གེ་ལ་གནས་ཤིང་། ཡི་གེ་ཡང་རིགས་བས་དཔྱད་ན། རྡུལ་ཕྲ་རབ་མ་གྲུབ་པ་དེའི་ཕྱིར་ཡི་གེའི་བརྗོད་པའང་དེ་ཁོ་ན་ཉིད་ལ་དཔྱོད་པའི་སྐབས་འདི་ན་ཡོད་པ་མིན་ཏེ། རིགས་པས་དཔྱད་ན་མི་རྙེད་པའི་ཕྱིར་རོ། །ཡང་ན། དོན་དམ་པར་བུམ་སོགས་བརྗོད་བྱར་བྱེད་པའི་ཡི་གེ་བརྗོད་པ་ཡང་ཡོད་པ་མིན་ཏེ། བརྗོད་བྱ་བུམ་སོགས་མེད་པའི་ཕྱིར། གཉིས་པ་ནི། གལ་ཏེ་གཟུགས་ཀྱི་སྐྱེ་མཆེད་ཁ་དོག་དང་དབྱིབས་ཡོད་པས། དེའི་སྒོ་ནས་བུམ་པ་མངོན་སུམ་ཡིན་ནོ་སྙམ་ན། འདིར་དབྱིབས་རྫས་ཡོད་དུ་ཁས་ལེན་པ་དག་ནི་ཁ་དོག་མཐོང་བ་ན་རིང་ཐུང་སོགས་དབྱིབས་ཀྱི་བློ་སྐྱེ་བས་དབྱིབས་མིག་ཤེས་ཀྱི་གཟུང་བྱའོ་སྙམ་དུ་སེམས་པ་ཡིན་ལ་དེ་ལྟར་ན་ལུས་ཀྱིས་རེག་བྱ་ལ་རེག་པ་ན། དབྱིབས་ཀྱི་བློ་སྐྱེ་བས་ལུས་ཀྱིའང་གཟུང་བྱར་ཁས་ལེན་དགོས་ལ། དེ་ལྟར་ན་མདོག་དབྱིབས་གཅིག་གམ་ཐ་དད། གལ་ཏེ་སྔོན་པོ་སོགས་ཀྱི་མདོག་ལས་དབྱིབས་དོན་གཞན་ནོ་ཞེ་ན། འོ་ན་མིག་ཤེས་ཀྱིས་ཁ་དོག་མ་བཟུང་བར་དེའི་དབྱིབས་འཛིན་པ་སྲིད་པར་འགྱུར་ཏེ། དབྱིབས་མིག་ཤེས་ཀྱི་གཟུང་བྱ་ཡིན་ཞིང་། ཁ་དོག་ལ་དོན་གཞན་ཡིན་པའི་ཕྱིར། དཔེར་ན། སྔོ་སེར་ཕན་ཚུན་ལྟོས་མེད་དུ་མིག་ཤེས་ཀྱི་གཟུང་བྱར་འགྱུར་བ་བཞིན་ནོ། །འདོད་ན། ཁ་དོག་མ་བཟུང་བར་དབྱིབས་འཛིན་པར་ཇི་ལྟར་འགྱུར་ཏེ་མི་འགྱུར་བར་ཐལ། ཁ་དོག་གི་རྡུལ་ཕྱོགས་བཞིར་བཀོད་པ་འཛིན་པ་ལ་དབྱིབས་གྲུ་བཞི་འཛིན་པའི་ཐ་སྙད་བྱེད་དགོས་པའི་ཕྱིར། འོན་ཏེ་མདོག་དབྱིབས་གཞན་མིན་ཞེ་ན། འོ་ན། ཁ་དོག་དང་དབྱིབས་གཅིག་ཏུ་འགྱུར་ཏེ། དབྱིབས་རྫས་སུ་ཡོད། ཁ་དོག་ལས་དོན་གཞན་མིན་པའི་ཕྱིར། འདོད་ན། ལུས་ཤེས་ཀྱིས་ཁ་དོག་གིས་མདོག་ཀྱང་ཅི་སྟེ་འཛིན་པར་མི་འགྱུར་ཏེ་འགྱུར་བར་ཐལ། རིང་ཐུང་སོགས་ཀྱི་དབྱིབས་འཛིན་པའི་ཕྱིར། རྟགས་ཁྱབ་ཁས་བླངས། གསུམ་པ་ལ། གཟུགས་ཀྱི་སྐྱེ་མཆེད་མངོན་སུམ་ཡིན་པ་དང་། བུམ་སོགས་མངོན་སུམ་ཡིན་པའི་སྒྲུབ་བྱེད་དགག་པ་གཉིས་ཀྱི། དང་པོ་ནི། གལ་ཏེ་གཟུགས་ཀྱི་སྐྱེ་མཆེད་ཡོད་དེ། དེའི་རྒྱུ་འབྱུང་བ་ཡོད་པའི་ཕྱིར་ཞེ་ན། འབྲས་གཟུགས་ལས་མ་གཏོགས་པས་ཏེ་ངོ་བོ་ཉིད་ཀྱི་ཐ་དད་པར་འབྲས་གཟུགས་དེའི་རྒྱུ་འབྱུང་བ་ཡོད་པ་སྟེ་མིན་པར་ཐལ། རྫས་བརྒྱད་ངེས་པར་ལྷན་ཅིག་ཏུ་འབྱུང་བའི་ཕྱིར། འདོད་ན། གཟུགས་ཀྱི་སྐྱེ་མཆེད་དང་རྒྱུ་གཟུགས་གཅིག་ཏུ་འགྱུར་ཏེ། དེ་གཉིས་ངོ་བོས་ཡོད་ངོ་བོས་གྲུབ་པའི་གཞན་དུ་མེད་པའི་ཕྱིར། འདོད་ན། གཟུགས་ཀྱི་སྐྱེ་མཆེད་དང་རྒྱུ་གཟུགས་གཉིས་ག་ཡང་མིག་ཤེས་ཉིད་ཀྱིས་འཛིན་པར་ཅིའི་ཕྱིར་མི་འགྱུར་ཏེ་འགྱུར་བར་ཐལ། དེས་གཟུགས་ཀྱི་སྐྱེ་མཆེད་འཛིན་ཅིང་། གཟུགས་ཀྱི་རྒྱུ་ཡང་གཟུགས་ལས་ཐ་མི་དད་པའི་ཕྱིར་རོ། །འདོད་མི་ནུས་ཏེ། སའི་ཁམས་ནི་ལུས་དབང་དང་། གཟུགས་ཀྱི་སྐྱེ་མཆེད་ནི་མིག་གི་ཡུལ་ཡིན་པས་དབང་པོ་ཐ་དད་ཀྱི་ཡུལ་ཡིན་པའི་ཕྱིར་ཏེ། སའི་ཁམས་ནི་བརྟན་པ་སྲ་ཞིང་འཐས་པ་ལ་འཇོག་དགོས་པས་རེག་པར་བྱ་བ་འབའ་ཞིག་ལ་སའི་ཁམས་སུ་འཇོག་དགོས་ཤིང་དེ་ཡང་ལུས་ཤེས་ཀྱི་བཟུང་བྱ་ཡིན་པའི་ཕྱིར། གཉིས་པ་ནི། བྱེ་བྲག་པ་ཁ་ཅིག །བུམ་པ་རང་གི་ངོ་བོས་བལྟ་བྱ་ཡང་མིན་ལ་བལྟ་བྱ་མིན་པའང་མིན་ཏེ། བལྟ་བར་བྱ་བ་ཉིད་ཅེས་པའི་སྤྱི་དང་འབྲེལ་བ་ལས་བལྟ་བྱ་ཡིན་པས་བུམ་པ་མངོན་སུམ་དུ་འགྱུར་རོ་ཞེ་ན། བལྟ་བྱ་ཉིད་ནི་བུམ་པ་བལྟ་བྱ་ཉིད་དུ་མངོན་པར་གསལ་བར་བྱེད་པའམ། སྤྱིར་ཁྱད་པར་དུ་འགྱུར་བ་ཞིག་ཡིན་ནའང་སླ་སྟེ་བལྟ་བྱ་ཉིད་ཀྱི་སྤྱི་སྐྱེས་པ་སྟེ་ཡོད་པའི་སྒོ་ནས། བུམ་པ་འདི་ལ་བལྟ་བྱ་ཉིད་དུ་མངོན་པར་གསལ་བའི་ཡོན་ཏན་འགར་ཡང་མི་འགྱུར་པར་ཐལ། བུམ་པ་རང་གི་ངོ་བོས་བལྟ་བྱ་ཉིད་དུ་གྲུབ་པ་དང་། མ་གྲུབ་པ་གང་ལ་ཡང་བལྟ་བྱ་ཉིད་ཀྱི་སྤྱི་འཕྲོད་པས་འདུ་བ་དོན་མེད་པའི་ཕྱིར་ཏེ། རང་གི་ངོ་བོས་བལྟ་བྱ་ཉིད་དུ་གྲུབ་ན་ཡང་བལྟ་བྱ་གང་གི་དོན་དུ་སྤྱི་བཏགས་པའི་དགོས་པ་བལྟ་བྱ་དེ་ནི་སྤྱི་དེ་མེད་པར་ཡང་ཡོང་པའི་ཕྱིར་དང་། བལྟ་བྱར་མ་གྲུབ་ན་ནི་དེ་ལ་བལྟ་བྱའི་སྤྱི་ཡོད་པར་འགལ་ཏེ། བ་ལང་གི་གསལ་བ་ལ་རྟའི་སྤྱི་མི་འཐད་པའི་ཕྱིར་དང་། བལྟ་བྱ་མིན་ཡང་སྤྱི་དང་འབྲེལ་བས་བལྟ་བྱར་འགྱུར་ན། སེམས་སེམས་བྱུང་སོགས་ཀྱང་མིག་གི་བལྟ་བྱར་ཐལ་བར་འགྱུར་བའི་ཕྱིར་རོ། །བལྟ་བྱ་ཉིད་བརྟགས་པ་ལ་དོན་མེད་པ་དེས་ན་བལྟ་བྱ་ཉིད་སྐྱེས་པ་དེ་ཡོད་པ་མི་འཐད་པ་ལྟར། བུམ་པ་བལྟ་བྱར་ཡོད་པའི་ངོ་བོ་རང་བཞིན་གྱིས་ཡོད་པ་མིན་ཏེ། སྒྲུབ་བྱེད་མེད་པའི་ཕྱིར་རོ། །གཉིས་པ་ལ། དབང་དོན་འཛིན་བྱེད་ཡིན་པ་དང་། རྣམ་ཤེས་འཛིན་བྱེད་ཡིན་པ་དགག་པ་གཉིས་ཀྱི། དང་པོ་ལ། ཡུལ་འཛིན་པའི་ནུས་པ་ངེས་པ་མི་འཐད། མིག་གི་དབང་པོ་དང་། རྣ་བའི་དབང་པོ་ཡུལ་འཛིན་བྱེད་དུ་མི་འཐད་པ་གསུམ་གྱི། དང་པོ་ནི། གཟུགས་ལ་སོགས་པའི་ཡུལ་མངོན་སུམ་དག་ནི་ཡོད་པ་ཁོ་ན་ཏེ། དེ་འཛིན་པར་བྱེད་པའི་མིག་ལ་སོགས་པའི་དབང་པོ་ཡོད་པའི་ཕྱིར་ཞེ་ན། མིག་གིས་གཟུགས་ངོ་བོ་ཉིད་ཀྱིས་མཐོང་གི་གཞན་རྣ་བ་སོགས་ཀྱིས་མི་མཐོང་བའི་བྱེ་བྲག་མི་འཐད་པར་ཐལ། མིག་འབྱུང་འགྱུར་ཡིན་པ་དེ་བཞིན་དུ་རྣ་བ་ཡང་ཡིན་པས་གཉིས་ཀ་འབྱུང་འགྱུར་དུ་མཚུངས་པའི་ཕྱིར། གལ་ཏེ་ཁྱེད་རང་ལའང་མིག་མེད་ན། ཐུབ་པས་ལས་ཀྱི་རྣམ་སྨིན་དུ་གསུངས་པ་དང་འགལ་ལ། ཡོད་ན་ཉེས་པ་དེ་མཚུངས་སོ་ཞེ་ན། མིག་རྣམ་སྨིན་དུ་ཁས་ལེན་པས་སྐྱོན་དང་པོ་མེད་ལ། ཉེས་པ་ཕྱི་མ་ཡང་མེད་དེ། གཞན་གྱི་མིག་ངོ་བོས་གྲུབ་པ་ཁས་བླངས་པ་འགོག་པ་ཡིན་གྱི། མིག་གི་གཟུགས་འཛིན་ལ་སྒྲ་མི་འཛིན་པ་ནི་མི་འགོག་སྟེ། དེ་ལྟར་དུ་འཇིག་རྟེན་ན་མཐོང་ཞིང་མཐོང་བ་ལ་བསྙོན་མི་ནུས་པའི་ཕྱིར་དང་། དེ་འདྲའི་ཁྱད་པར་ནི་ལས་ཀྱིས་བྱས་ཤིང་། ལས་ཀྱི་རྣམ་པར་སྨིན་པ་ནི་བསམ་གྱིས་མི་ཁྱབ་པའི་ཕྱིར། རྒྱུ་མཚན་དེས་ན། ཐུབ་པ་བཅོམ་ལྡན་འདས་ཀྱིས། ངེས་པར་ལས་ཀྱི་རྣམ་པར་སྨིན་པ་བསམ་གྱིས་མི་ཁྱབ་པར་གསུངས་ཏེ། སེམས་ཅན་ལས་ཀྱི་རྣམ་སྨིན་བསམ་ཡས་པས། །རླུང་ལས་འཇིག་རྟེན་འདི་ཀུན་འབྱུང་འགྱུར་ཏེ། །མཚོ་དང་རི་དང་ལྷ་ཡི་གཞལ་མེད་ཁང་། །རིན་པོ་ཆེ་སོགས་ས་བོན་བཀྲམ་རྣམས་སོ། །རླུང་དང་འབྱུང་བའི་སྤྲིན་གྱི་ཆར་འབེབས་ཤིང་། །སླར་ཡང་རླུང་གིས་སྤྲིན་ནི་རབ་ཏུ་འཇིལ། །རླུང་ལས་འཇིག་རྟེན་ལོ་ཏོག་རྒྱས་འགྱུར་ཏེ། །རླུང་གིས་འགྲོ་བ་ཀུན་ལ་བདེ་བ་འདྲེན། །ཞེས་སོགས་གསུངས་སོ། །འདིར་བསམ་གྱིས་མི་ཁྱབ་པའི་དོན་རང་བཞིན་མེད་ཀྱང་འབྲས་བུ་སོ་སོར་ངེས་པ་ནི་ལས་ཀྱི་ནུས་པ་ལས་ཡིན་པས། དེ་རྟོག་གེའི་བློས་བསམ་པར་མི་ནུས་པའོ། །གཉིས་པ་ལ། མིག་བྱེད་པ་ཡིན་པ་དགག་པ་དང་། བྱེད་པ་པོ་ཡིན་པ་དགག་པ་གཉིས་ཀྱི། དང་པོ་ནི། གལ་ཏེ་མིག་སོགས་རང་བཞིན་གྱིས་ཡོད་དེ། དེའི་འབྲས་བུ་རྣམ་ཤེས་མཐོང་བའི་ཕྱིར་ཞེ་ན། མིག་ཤེས་སོགས་རང་གི་ངོ་བོས་ཡོད་ན་མིག་སོགས་ཀྱི་སྔ་རོལ་དུའམ། ཕྱིས་སམ། འོན་ཏེ་དེ་དང་དུས་མཉམ་དུ་ཡོད། དང་པོ་ལྟར་ན། མིག་གི་ཤེས་པ་ནི་ཆོས་ཅན། བལྟ་བ་མིག་སོགས་ཀྱི་སྔ་རོལ་དུ་ཡོད་པ་མིན་པར་ཐལ། དེ་གང་ཞིག དེར་ཁྱོད་སྐྱེ་བའི་རྐྱེན་མ་ཚང་བའི་ཕྱིར། འོན་ཏེ་གཉིས་པ་ལྟར་ལྟ་བའི་ཕྱིས་ཡོད་ན། མིག་ཡུལ་ལ་ལྟ་བའི་ཕྱིས་མིག་ཤེས་དོན་མེད་པར་ཐལ། ཤེས་པའི་སྔར་མིག་གིས་གཟུགས་ལ་བལྟ་བའི་བྱ་བ་བྱས་ཟིན་པའི་ཕྱིར་རོ། །གསུམ་པ་ལྟར་དུས་མཉམ་ན། མིག་ཤེས་སྐྱེ་པ་ལ་བྱེད་པ་མིག་དབང་དོན་མེད་པར་ཐལ། དེ་གཉིས་གཅིག་ཆར་དུ་གྲུབ་པའི་ཕྱིར་རོ། །སྒྲོན་མེ་དང་འོད་སོགས་ཀྱིས་མ་ངེས་པ་མིན་ཏེ། དེའང་འགལ་ཞིང་བརྟག་པ་མཚུངས་པའི་ཕྱིར་རོ། །སྒྲོན་འོད་སོགས་རྒྱུ་འབྲས་ཡིན་པ་ནི་མ་བརྟགས་པར་འཇུག་པ་འཇིག་རྟེན་པའི་ངོར་ཡིན་ལ། དེས་དེ་ཁོ་ནར་རྒྱུ་འབྲས་སོགས་མ་མཐོང་བ་ལ་མི་གནོད་པའི་ཕྱིར། གཉིས་པ་ནི། གལ་ཏེ་མིག་བྱེད་པ་པོ་ཡིན་གྱི་བྱེད་པ་མིན་པས། གསུམ་པར་བྱེད་པ་དོན་མེད་འགྱུར། ཞེས་པའི་ཉེས་པ་མེད་ཅེ་ན། འདི་ལ། ཕྲད་མ་ཕྲད་བརྟགས་ལ་དགག རང་ལ་མི་ལྟ་བའི་རྟགས་ཀྱིས་མིག་ལྟ་བ་པོ་ཡིན་པ་དགག་པ་དང་། ཚོགས་པ་ལྟ་བ་པོ་ཡིན་པ་དགག་པ་གསུམ་གྱི། དང་པོ་ལ། མིག་གིས་ཡུལ་ཕྲད་ནས་འཛིན་པ་དང་། མ་ཕྲད་པར་འཛིན་པ་དགག་པ་གཉིས་ཀྱི། དང་པོ་ནི། མིག་དེ་ཡུལ་གྱི་དྲུང་དུ་འགྲོ་བའི་འགྲོས་དང་ལྡན་པའི་སྒོ་ནས་ཡུལ་འཛིན་པ་ཡིན་ན། ཟླ་བ་དང་སྐར་མ་སོགས་ཐག་རིང་བོའི་ཡུལ་མིག་ཕྱེ་བ་ཙམ་གྱིས་མི་མཐོང་བར་ཡུན་རིང་གིས་མཐོང་བར་འགྱུར་ཏེ། མིག་དེ་ཡུལ་གྱི་གནས་སུ་བགྲོད་དགོས་པའི་ཕྱིར། མིག་སྨན་དང་ཐུར་མ་སོགས་ཧ་ཅང་ཉེ་བ་དང་། ཐག་ཆེས་རིང་དུ་གནས་པའི་གཟུགས་དེ་ཡང་ཉེ་བའི་གཟུགས་དང་མཚུངས་པར་གསལ་བར་ཅི་སྟེ་མིན་ཏེ་གསལ་བར་ཐལ། མིག་ཡུལ་དང་ཕྲད་ནས་འཛིན་པའི་ཕྱིར་རོ། །གཞན་ཡང་། མིག་འགྲོ་ན་གཟུགས་མཐོང་ནས་སམ། མ་མཐོང་བར་འགྲོ། གལ་ཏེ་གཟུགས་མཐོང་ནས་ཕྱིས་མིག་འགྲོ་ན། མིག་བལྟ་བའི་ཕྱིར་སོང་བས་ཡོན་ཏན་འགའ་ཡང་མེད་པར་ཐལ། སོང་བའི་སྔོན་རོལ་དུ་མཐོང་ཟིན་པའི་ཕྱིར། གཉིས་པ་ལྟར་ན་མངོན་པར་འདོད་པའི་བལྟ་བྱ་ངེས་པར་མཐོང་ཞེས་བྱ་བ་ཡང་བརྫུན་པར་འགྱུར་ཏེ། གཟུགས་མ་མཐོང་བཞིན་དུ་འགྲོ་བའི་ཕྱིར། ལོང་བ་བཞིན། གཉིས་པ་ནི། མིག་ཡུལ་གྱི་དྲུང་དུ་མ་སོང་ཞིང་མ་ཕྲད་པར་འཛིན་ན་ལྷ་སྦྱིན་གྱི་མིག་གིས་འགྲོ་བ་འདི་ཀུན་ཐམས་ཅད་མཐོང་བར་འགྱུར་ཏེ། གཟུགས་དང་མ་ཕྲད་པར་ཡང་དེ་ངོ་བོ་ཉིད་ཀྱིས་འཛིན་པའི་ཕྱིར་རོ། །ཁྱབ་པ་ཡོད་དེ། གང་ལ་འགྲོ་བ་ཡོད་པ་མིན་པར་ཡུལ་ངོ་བོ་ཉིད་ཀྱིས་འཛིན་པའི་མིག་དེ་ལ། ཡུལ་ཉེ་རིང་དང་། མ་བསྒྲིབས་པ་དང་བསྒྲིབས་པ་ལ་འཛིན་མི་འཛིན་གྱི་ཁྱད་པར་མེད་པས་ཡུལ་ཤིན་ཏུ་རིང་བ་དང་བསྒྲིབས་པ་སོགས་ཀྱང་འཛིན་དགོས་པའི་ཕྱིར་རོ། །གཉིས་པ་ནི། གཞན་ཡང་། མིག་ནི་མིག་ཉིད་ཀྱིས་འཛིན་པར་རྒྱུ་མཚན་གང་ཞིག་གིས་མི་འགྱུར་ཏེ་འཛིན་པར་ཐལ། གཟུགས་ངོ་བོ་ཉིད་ཀྱིས་འཛིན་བྱེད་ཡིན་པའི་ཕྱིར། ཁྱབ་པ་ཡོད། མེ་ཏོག་ཙམ་པ་ཀ་སོགས་ཀྱིས་གཞན་ལ་དྲི་བསྒོ་བ་སོགས་ལ་དྲི་ལ་སོགས་པའི་དངོས་པོ་ཀུན་གྱི་རང་བཞིན་ནི་ཐོག་མར་བདག་ཉིད་ལ་སྣང་བར་འགྱུར་བ་ན་ཡིན་གྱི་རང་ལ་མེད་ན་གཞན་ལ་བསྒོ་བ་སོགས་མི་འཐད་པའི་ཕྱིར་རོ། །གསུམ་པ་ལ། མིག་འབའ་ཞིག་ལ་གཟུགས་ལྟ་བའི་ནུས་པ་མེད་ཀྱང་མིག་དབང་རྣམ་ཤེས་གསུམ་ཚོགས་པས་གཟུགས་མཐོང་ཞེ་ན། མིག་གཟུགས་རྣམ་ཤེས་གསུམ་རང་བཞིན་གྱིས་ཚོགས་པའི་སྒོ་ནས་དེ་དག་གིས་གཟུགས་མཐོང་བ་མེད་པར་ཐལ། དེ་གསུམ་ཕན་ཚུན་གཅིག་གི་ངོ་བོར་གཅིག་མེད་པའི་ཕྱིར། རྣམ་ཤེས་ནི། མིག་ལ་དེའི་ངོ་བོར་ཡོད་པ་མིན་ཏེ། མིག་ནི་མི་ཤེས་པའི་རང་བཞིན་ཡིན་པའི་ཕྱིར། ལྟ་བ་མིག་ཀྱང་རྣམ་ཤེས་ལ་དེའི་ངོ་བོར་མེད་དེ། རྣམ་ཤེས་ནི་གཟུགས་ཅན་མིན་པ་ཉིད་ཀྱིས་ཕྱིར་རོ། །རྣམ་ཤེས་དང་མིག་གཉིས་ཀའང་གཟུགས་ལ་དེའི་ངོ་བོར་ཡོད་པ་མིན་ཏེ། གཟུགས་ནི་མི་ཤེས་པའི་རང་བཞིན་ཡིན་པའི་ཕྱིར་དང་། ལྟ་བ་མིན་པའི་བདག་ཉིད་ཅན་ཡིན་པའི་ཕྱིར་རོ། །གཉིས་པ་ལ། རྣ་བས་མ་ཕྲད་པར་ཡུལ་འཛིན་པ་ནི་རིགས་པ་སྔ་མ་ལས་རྟོགས་ནུས་པས་འདིར་མ་བརྗོད་ལ། དེས་ན་ཕྲད་ནས་འཛིན་པ་འགོག་པ་ནི། སྒྲ་རྣ་བའི་དྲུང་དུ་སོང་ནས་རྣ་བས་འཛིན་ན། སྨྲ་བའམ། འོན་ཏེ་མི་སྨྲ་བར་འགྲོ། གལ་ཏེ་སྨྲ་ཞིང་སྒྲ་འགྲོ་ན། འོ་ན་སྒྲ་ཆོས་ཅན། རྒྱུ་མཚན་གང་གིས་སྨྲ་བ་པོར་མི་འགྱུར་ཏེ་སྨྲ་བ་པོར་ཐལ། དེ་སྨྲ་བ་པོ་ཡོད། དེ་མིན་པའི་སྨྲ་བ་པོ་གཞན་མེད་པའི་ཕྱིར་འདོད་ན། སྨྲ་བ་པོ་ཡིན་པའི་ཕྱིར། ལྷ་སྦྱིན་ལྟར་སྒྲར་མི་འགྱུར་རོ། །འོན་ཏེ་མི་སྨྲ་བར་འགྲོ་ན། སྒྲ་དེས་རྒྱུ་མཚན་གང་གིས་སྒྲ་དེ་ལ་དམིགས་པའི་ཉན་ཤེས་སྐྱེད་དེ་མི་སྐྱེད་པར་ཐལ། རྣ་བའི་ཡུལ་དུ་མ་གྲགས་པའི་ཕྱིར། གཞན་ཡང་། གལ་ཏེ་རྣ་བས་ཕྲད་དེ་སྒྲ་འཛིན་ན། རྣ་བའི་དྲུང་དུ་མ་སླེབས་པའི་སྒྲའི་དང་པོ་ཡུལ་ཅན་གང་གིས་འཛིན་ཏེ་འཛིན་བྱེད་མེད་པར་འགྱུར་ཏེ་མ་ཕྲད་པས་རྣ་བས་མི་འཛིན་པའི་ཕྱིར་དང་། འཛིན་བྱེད་ཀྱི་དབང་པོ་གཞན་ཡང་མེད་པའི་ཕྱིར། གཞན་ཡང་། རྣ་བས་དྲི་སོགས་མི་འཛིན་པར་སྒྲ་རེང་བུ་སྟེ་སྒྲ་གཅིག་པུ་ཇི་ལྟར་འཛིན་ཏེ་མི་འཛིན་པར་ཐལ། དེས་སྒྲ་ཕྲད་ནས་འཛིན་པའི་ཕྱིར་དང་། དྲི་སོགས་དང་བྲལ་བའི་སྒྲ་རྐྱང་པ་རྣ་བའི་དྲུང་དུ་མི་འོང་བའི་ཕྱིར། གལ་ཏེ་སྒྲའི་དང་པོ་གང་གིས་འཛིན་ཞེས་གང་སྨྲས་པ་དེའི་དང་པོ་མ་བཟུང་ན་ཉེས་པ་ཅི་ཡོད་ཅེ་ན། འོ་ན་སྒྲའི་དང་པོ་སྒྲ་མིན་པར་འགྱུར་ཏེ། ཇི་སྲིད་རྣ་བས་མ་ཐོས་པ་དེའི་བར་དུ་སྒྲར་མི་འགྱུར་བའི་ཕྱིར་དང་། དེ་དེའི་ཚེ་རྣ་བས་མ་ཐོས་པའི་ཕྱིར་རོ། །འདོད་ན་ཕྱིས་ཐོས་པའི་ཚེ་ཡང་སྒྲ་མིན་པར་འགྱུར་ཏེ། དང་པོ་སྒྲ་མིན་པའི་ཕྱིར། མ་ཁྱབ་ན། སྔར་སྒྲ་མིན་པ་ཞིག་མཐར་སྒྲ་ཉིད་དུ་འགྱུར་ཏེ། སྔར་སྒྲ་མིན་ཡང་ཕྱིས་ཐོས་པའི་ཚེ་སྒྲར་འགྱུར་བའི་ཕྱིར་རོ། །ཐལ་བ་ལས་དེ་ལྟ་མིན་ཏེ། སྔར་སྒྲ་མིན་པ་ཕྱིས་སྒྲར་འགྱུར་བ་མི་སྲིད་པའི་ཕྱིར་རོ། །གཉིས་པ་ནི། དེ་ལྟར་རེ་ཞིག་དབང་པོ་རྣམས་ལ་ཡུལ་འཛིན་པའི་ནུས་པ་མེད་པར་བརྗོད་ནས་རྣམ་ཤེས་ལའང་ཡུལ་འཛིན་པའི་ནུས་པ་ངོ་བོ་ཉིད་ཀྱིས་མེད་པར་བརྗོད་པ་ནི། གལ་ཏེ་རྣམ་ཤེས་ཡུལ་གྱི་ཡུལ་དུ་སོང་ནས་འཛིན་ན། དབང་པོ་དང་བྲལ་བའམ་མ་བྲལ་བས་འཛིན། དབང་པོ་དང་བཅས་པ་ཡུལ་གྱི་དྲུང་དུ་འགྲོ་བ་མིན་ཏེ། དབང་པོ་རྣམས་ནི་རྟག་ཏུ་ལུས་ཁོ་ན་ལ་ཉེ་བར་གནས་པའི་ཕྱིར། གཞན་དུ་ན་ལུས་དབང་པོ་མེད་པ་ཉིད་དུ་འགྱུར་རོ། །ཅི་སྟེ་དབང་པོ་མེད་པར་རེང་བུ་འགྲོ་ན། མིག་གི་སེམས་ཀྱིས་ཡུལ་གྱི་ཡུལ་དུ་སོང་སྟེའང་ཡུལ་གཟུགས་འཛིན་པའི་བྱ་བ་ཅི་ཞིག་བྱེད་པར་འགྱུར་ཏེ་མི་འགྱུར་བར་ཐལ། རྟེན་མིག་དབང་དང་བྲལ་བའི་ཕྱིར། ལོང་བ་བཞིན། གཞན་ཡང་། རྣམ་ཤེས་ཕྱིར་མི་ལྡོག་པ་འགྱུར་ཏེ། ཡུལ་གྱི་ཡུལ་དུ་འགྲོ་བས་དོན་དམིགས་པའི་ཕྱིར་དང་། ཡུལ་རྟོགས་པ་ཡང་གཅིག་གི་རྗེས་སུ་གཅིག་རྟོགས་པ་སོགས་མཐར་ཐུག་པ་མེད་པའི་ཕྱིར། འདོད་ན། དེ་ལྟ་ཡིན་ན་སྲོག་སྟེ། བདག་འདི་ནི་རྟག་ཏུ་ཡིད་མེད་པ་ཅི་སྟེ་མིན་ཏེ། སེམས་མེད་པར་འགྱུར་ཏེ། སེམས་ཡུལ་གྱི་དྲུང་དུ་སོང་ནས་ཕྱིར་མི་ལྡོག་པའི་ཕྱིར་རོ། །གཉིས་པ་དབང་པོ་ཡོད་པའི་སྒྲུབ་བྱེད་དགག་པ་ནི། དབང་ཡུལ་སོགས་དངོས་པོ་རང་བཞིན་གྱིས་ཡོད་དེ། དེ་རྣམས་ཀྱི་བྱེ་བྲག་ཡོངས་སུ་གཅོད་པར་བྱེད་པའི་བདག་ཉིད་ཅན་གྱི་འདུ་ཤེས་ཡོད་བའི་ཕྱིར་ཞེ་ན། འདི་ལ་འདུ་ཤེས་ཐ་སྙད་དུ་ཡོད་པ་དང་། དེ་ཁོ་ནར་མེད་པ་གཉིས་ཀྱི། དང་པོ་ནི། རྟོག་མེད་ཀྱི་འཇུག་ཤེས་དྲུག་འགག་པ་ན། སྔར་མཐོང་བའི་དོན་འགའ་ཞིག་ད་ལྟ་མེད་ཀྱང་སྨིག་རྒྱུའི་ཆུ་མཐོང་བ་ལྟར་རྟོག་བཅས་ཀྱི་ཡིད་ཀྱིས་འཛིན་པ་དེ་ནི་འདུ་ཤེས་ཀྱི་ཕུང་པོ་ཞེས་ཉེ་བར་བཏགས་ཏེ། རྣམ་པ་དེ་ལྟ་བུའི་འདུ་ཤེས་ཀྱི་ཁྱད་པར་དང་མཚུངས་པར་ལྡན་པའི་སྒོ་ནས་ཡུལ་དབང་ལ་སོགས་པའི་ཆོས་རྣམས་ཐ་སྙད་དུ་འཇོག་པའི་རྒྱུ་ཡིན་པའི་ཕྱིར། ཆོས་རྣམས་འདུ་ཤེས་ཙམ་གྱིས་རྣམ་པར་བཞག་པ་དེ་ཉིད་ཀྱི་ཕྱིར་རང་གི་ངོ་བོས་གྲུབ་པའི་རྒྱུ་ཅན་མིན་པ་གྲུབ་སྟེ། རང་བཞིན་རྟོགས་པས་བཞག་ཏུ་མི་རུང་བའི་ཕྱིར། གཉིས་པ་ནི། འདུ་ཤེས་ཐ་སྙད་དུ་ཡོད་ཀྱང་དེ་ཁོ་ནར་མེད་དེ། དེ་དང་མཚུངས་ལྡན་གྱི་རྣམ་ཤེས་རང་བཞིན་གྱིས་མེད་པའི་ཕྱིར། འདི་ལྟར་ཡིད་དེ་མིག་གི་རྣམ་པར་ཤེས་པ་འདི་ནི་རང་བཞིན་མེད་ཀྱང་ཐ་སྙད་དུ་སྐྱེ་བ་སྒྱུ་མ་དང་མཚུངས་པར་འགྱུར་ཏེ། རང་སྐྱེ་བའི་སྔ་རོལ་དུ་མེད་པས་དེ་ཁོ་ནར་སྐྱེ་བའི་བྱ་བ་བྱེད་པ་པོ་མིན་ཡང་། བདག་རྐྱེན་མིག་དང་། དམིགས་རྐྱེན་གཟུགས་དང་ཡིད་ལ་བྱེད་པ་ལ་བརྟེན་ནས་སྐྱེ་བའི་ཕྱིར་དང་། མིག་ཤེས་གང་ལ་རང་གི་ངོ་བོས་ཡོད་པ་ཉིད་ཡོད་པ་དེ་སྒྱུ་མ་ལྟ་བུའོ་ཞེས་བྱ་བར་མདོ་ལས་གསུངས་པ་མི་རིགས་ན། མདོ་ལས་རྣམ་ཤེས་སྒྱུ་མ་ལྟ་བུར་གསུངས་པའང་ཡིན་པའི་ཕྱིར་ཏེ། མདོ་ལས་སྒྱུ་མ་མཁན་གྱིས་གླང་པོ་ཆེའི་ཚོགས་ལ་སོགས་པ་སྤྲུལ་པ་མིག་དང་ལྡན་པ་གཅིག་གིས་སོ་སོར་བརྟགས་པར་རང་བཞིན་མ་མཐོང་བ་དཔེར་བྱས་ནས་རྣམ་པར་ཤེས་པ་ལ་ཡང་སོ་སོར་བརྟགས་པའི་ཤེས་རབ་ཀྱིས་དཔྱད་ཅིང་ཚུལ་བཞིན་དུ་ཡིད་ལ་སེམས་པ་ན། གསོག་གསོབ། སྙིང་པོ་མེད་པ་སོགས་དང་། སྟོང་པ་དང་བདག་མེད་པར་སྣང་ངོ་ཞེས་རྒྱ་ཆེར་གསུངས་པའི་ཕྱིར་དང་། དེ་དག་ཀྱང་གཞན་དུ་བྱ་བར་མི་ནུས་པའི་ངེས་པའི་དོན་ཡིན་པའི་ཕྱིར། གསུམ་པ་ནི། གལ་ཏེ་དབང་པོས་ཡུལ་འཛིན་པ་རང་བཞིན་གྱིས་མ་གྲུབ་པ་དང་། ཡུལ་དབང་ལ་བརྟེན་ནས་རྣམ་ཤེས་སྐྱེའོ་ཞེས་པ་ངོ་མཚར་རོ་ཞེ་ན། འོ་ན་རྟེན་འབྲེལ་གྱི་དོན་ཤེས་པའི་མཁས་པ་ལ་དངོས་པོ་ཐམས་ཅད་ངོ་མཚར་སྐྱེད་པའི་རྒྱུར་འགྱུར་ཏེ། རང་བཞིན་མེད་ཀྱང་དབང་པོས་དོན་རྟོགས་པ་འདི་ངོ་མཚར་བའི་རྒྱུ་ཡིན་པའི་ཕྱིར་དང་། རྟེན་འབྲེལ་ཤེས་པ་ལ་རང་བཞིན་མེད་ཀྱང་བྱ་བ་བྱེད་པ་མེད་པའི་དངོས་པོ་འགའ་ཡང་འཇིག་རྟེན་ན་མེད་པའི་ཕྱིར་རོ། །འདོད་ན། རང་བཞིན་མེད་ཀྱང་དབང་པོ་ལ་བརྟེན་ནས་དོན་རྟོགས་པ་དེ་འདྲ་བ་ལ་མཁས་པའི་ངོར་ཡ་མཚན་གྱི་རྒྱུ་ཞེས་བྱ་བ་ཅི་ཞིག་ཡོད་དེ་མེད་པར་ཐལ། དེ་གཅིག་པུ་ལས་མེད་ན་ཡ་མཚན་གྱི་རྒྱུར་འགྱུར་ཡང་གང་གི་ཚེ་མཁས་པ་ལ་ནི་ས་ཡི་སྟེང་ན་ངོ་མཚར་ཅན་མིན་པའི་དངོས་པོ་ཅི་ཡང་མེད་པ་ཡིན་པའི་ཕྱིར། དཔེར་ན་ཚ་བ་མེའི་ཐུན་མོང་བ་ཡིན་པས་གཅིག་ལ་མཐོང་བ་ངོ་མཚར་གྱི་རྒྱུ་མིན་པ་བཞིན་ནོ། ཇི་ལྟར་མཁས་པ་ལ་འགྲོ་བ་ཐམས་ཅད་རང་བཞིན་མེད་ཀྱང་བྱ་བ་བྱེད་པར་སྣང་ཞེ་ན། སྲིད་པ་མགལ་མེའི་འཁོར་ལོ་དང་། སྤྲུལ་པ་དང་རྨི་ལམ་དང་སྒྱུ་མ་དང་། ཆུ་ནང་གི་ཟླ་བའི་གཟུགས་བརྙན་དང་། ཁུག་སྣ་སྟེ་ལྷོ་བུར་དང་། གཅོང་རོང་གི་ནང་གི་བྲག་ཆ་དང་། སྨིག་རྒྱུའི་ཆུ་དང་། སྤྲིན་དང་མཚུངས་ཏེ། མགལ་མེ་སོགས་དེ་དག་གི་རང་བཞིན་མི་ཤེས་པ་བདེན་པར་བཟུང་བ་ལ་སླུ་བར་བྱེད་ཅིང་། རང་བཞིན་ཤེས་པས་སྙིང་པོ་མེད་ཅིང་སླུ་བའི་ཆོས་ཅན་དུ་མཐོང་བ་དེ་བཞིན་དུ། སྲིད་པ་འདིའང་དེའི་རང་བཞིན་མི་ཤེས་པ་རྣམས་ཀྱིས་བདེན་པར་བཟུང་ནས་སླུ་བར་བྱེད་ཅིང་། རང་བཞིན་ཤེས་པ་ནི་དེ་དག་རང་བཞིན་མེད་ཅིང་སླུ་བའི་ཆོས་ཅན་དུ་མཐོང་ཞིང་སྲིད་པ་ལས་གྲོལ་བར་འགྱུར་བའི་ཕྱིར་རོ། །དེ་ཉིད་མདོ་ལས། ཇི་སྐད་དུ། ཇི་ལྟར་མིག་ནི་འཁྲུལ་པ་ཡིས། མགལ་མེའི་འཁོར་ལོ་འཛིན་བྱེད་པ། དེ་བཞིན་དབང་པོ་རྣམས་ཀྱིས་ནི། ད་ལྟའི་ཡུལ་དག་འཛིན་པར་བྱེད། ཅེས་བྱ་བ་དང་། བདེན་པའི་དགེ་སློང་དངོས་ཕྲལ་དགེ་སློང་གཉིས་ཞིག་གིས། །དཀོན་མཆོག་བརྩེགས་པ་ཐུབ་པ་ཡོངས་སུ་མྱ་ངན་མ་འདས་པར། །ཐུབ་དབང་ཟླ་བའི་དམ་པའི་ཆོས་ཀྱི་ཉི་མའི་འོད་ཟེར་གྱིས། །དགེ་སློང་བརྒྱ་ཕྲག་ལྔ་དེ་དག་གིས་གཏི་མུག་མུན་པ་བསལ། །དེ་བཞིན་དུ། ཇི་ལྟར་བུ་མོ་གཞོན་ནུའི་རྨི་ལམ་ན། །བུ་ཕོ་བྱུང་ཞིང་ཤི་བ་དེ་མཐོང་ནས། །བྱུང་ན་དགའ་ཞིང་ཤི་ན་མི་དགའ་ལྟར། །ཆོས་རྣམས་ཐམས་ཅད་དེ་བཞིན་ཤེས་པར་གྱིས། །སྒྱུ་མ་བྱེད་པ་དག་གིས་གཟུགས་སྤྲུལ་ཏེ། །རྟ་དང་གླང་པོ་ཤིང་རྟ་སྣ་ཚོགས་བྱས། །དེ་ལ་ཇི་ལྟར་སྣང་བ་གང་ཡང་མེད། །ཆོས་རྣམས་ཐམས་ཅད་དེ་བཞིན་ཤེས་པར་གྱིས། །ཇི་ལྟར་ནམ་མཁའ་དྭངས་པར་ཟླ་ཤར་བ། །དེ་ཡི་གཟུགས་བརྙན་དྭངས་བའི་མཚོར་སྣང་ཡང་། །ཟླ་བ་ཆུ་ཡི་ནང་དུ་འཕོས་པ་མེད། །ཆོས་ཀུན་མཚན་ཉིད་དེ་འདྲར་ཤེས་པར་གྱིས། །བྲག་ཕུག་རི་རྫོང་ཆུ་ཀླུང་ངོགས་དག་ཏུ། །དེ་དག་ལ་བརྟེན་བྲག་ཆ་འབྱུང་ཇི་ལྟར། །དེ་བཞིན་འདུས་བྱས་འདི་ཀུན་ཤེས་པར་གྱིས། །འགྲོ་བ་ཐམས་ཅད་རྒྱུ་མ་སྨིག་རྒྱུ་མཚུངས། །ཇི་ལྟར་སོས་ཀའི་ཉི་མ་ཕྱེད་དུས་ན། །སྐྱེས་བུ་སྐོམ་པས་གདུངས་ཤིང་འགྲོ་བ་ཡིས། །སྨིག་རྒྱུ་དག་ལ་ཆུ་ཡི་ཕུང་པོར་མཐོང་། །ཆོས་རྣམས་ཐམས་ཅད་དེ་བཞིན་ཤེས་པར་གྱིས། །སྨིག་རྒྱུ་ལ་ཡང་ཆུ་ནི་ཡོད་མེད་ན། །སེམས་ཅན་རྨོངས་པ་དེ་ལ་འཐུང་འདོད་དེ། །མི་བདེན་ཆུ་ནི་བཏུང་བར་ཡོང་མི་ནུས། །ཆོས་རྣམས་ཐམས་ཅད་དེ་བཞིན་ཤེས་པར་གྱིས། །ཇི་ལྟར་བར་སྣང་ཅུང་ཟད་སྤྲིན་མེད་པར། །སྐད་ཅིག་དུ་ནི་སྤྲིན་གྱི་དཀྱིལ་འཁོར་སྣང་། །ཐོག་མ་གང་ནས་བྱུང་བ་ཤེས་པར་བྱ། །དེ་བཞིན་ཆོས་རྣམས་ཐམས་ཅད་ཤེས་པར་གྱིས། །ཇི་ལྟར་སྨིག་རྒྱུ་དྲི་ཟའི་གྲོང་ཁྱེར་དང་། །སྒྱུ་མ་ཇི་བཞིན་རྨི་ལམ་ཇི་ལྟ་བུར། །མཚན་མ་བསྒོམ་པ་ངོ་བོ་ཉིད་ཀྱིས་སྟོང་། །ཆོས་རྣམས་ཐམས་ཅད་དེ་བཞིན་ཤེས་པར་གྱིས། །ཞེས་བྱ་བ་ལ་སོགས་པ་གསུངས་སོ། །དཔེ་དགུ་ལ་ཁུག་སྣ་མ་གཏོགས་གཞན་རྣམས་བསྟན་ཏོ། །གཉིས་པ་ནི། རྣལ་འབྱོར་སྤྱོད་པ་བཞི་བརྒྱ་པ་ལས་དབང་པོ་དང་དོན་དགག་པ་བསྒོམ་པ་བསྟན་པ་སྟེ་རབ་ཏུ་བྱེད་པ་བཅུ་གསུམ་པའི་ཚིག་དོན་བཤད་ཟིན་ཏོ།། ༈ །།དྲུག་པ་མཐར་འཛིན་དགག་པ་ལ། རབ་བྱེད་ཀྱི་གཞུང་བཤད་པ་དང་། རབ་བྱེད་ཀྱི་མཚན་བསྟན་པ་གཉིས་ཀྱི། དང་པོ་ལ། རང་བཞིན་གྱིས་མེད་པས་ཁྱབ་པ་སྤྱིར་བསྟན། དེའི་སྒྲུབ་བྱེད་རྒྱས་པར་བཤད། །མེད་ཀྱང་འཁྲུལ་པའི་རྒྱུ། མཇུག་བསྡུ། བདག་མེད་རྟོགས་པ་སྲིད་པ་བཟློག་པའི་ཕན་ཡོན་དང་ལྔ་ལས། དང་པོ་ནི། གལ་ཏེ་རྟེན་འབྱུང་ཡིན་པས་སྲིད་པ་མགལ་མེའི་འཁོར་ལོ་སོགས་ལྟར་རང་བཞིན་གྱིས་མེད་ན། འོ་ན་གང་ཞིག་ལ་རང་བཞིན་དུ་འགྱུར་ཞེ་ན། དངོས་པོ་འགའ་ལ་ཡང་རང་གི་བདག་ཉིད་ཀྱིས་གྲུབ་པ་མེད་དེ། དངོས་པོ་གང་ཞིག་དེའི་བདག་ཉིད་ཀྱིས་གྲུབ་པར་འགྱུར་ན། རྐྱེན་གཞན་འགའ་ལ་ཡང་རག་ལས་པར་མི་འགྱུར་དགོས་པ་ལ། རྒྱུ་རྐྱེན་གཞན་ལ་རག་མ་ལས་པའི་དངོས་པོ་དེ་ནི་ཡུལ་དུས་གང་ནའང་མི་སྲིད་པའི་ཕྱིར་ཏེ། རྒྱུ་མེད་ཀྱི་དངོས་པོ་མི་སྲིད་པའི་ཕྱིར། གཉིས་པ་ལ། རྫས་དང་ཁྱད་པར་རྣམ་པ་བཞིར་གྲུབ་པ་དགག མཚན་ཉིད་གྲངས་སོགས་དང་། མཚན་གཞི་བུམ་པ་དོན་གཞན་དུ་གྲུབ་པ་དགག་པ་དང་། དངོས་པོ་ལ་གཅིག་དང་དུ་མར་གྲུབ་པ་དགག་པ་དང་གསུམ་གྱི། དང་པོ་ནི། དངོས་པོ་ལ་རང་གི་ངོ་བོས་གྲུབ་པ་མི་སྲིད་པའི་འཐད་པ་བཤད་པ་ནི། བུམ་པ་དང་གཟུགས་སོགས་རང་གི་ངོ་བོས་གྲུབ་ན། རང་གི་ངོ་བོས་གྲུབ་པའི་གཅིག་དང་ཐ་དད་ལས་མ་འདས་ལ། དེ་ལ་གཟུགས་ཉིད་བུམ་པའོ་ཞེས་བུམ་གཟུགས་རང་བཞིན་གྱིས་གྲུབ་པའི་གཅིག་མིན་ཏེ། གང་ན་གཟུགས་ཡོད་པ་དེར་བུམ་པ་ཡོད་པར་ཐལ་བ་དང་། སོ་བཏང་བའི་ཚེ་གཟུགས་ཀྱི་ཁྱད་པར་འགའ་ཞིག་ཞིག་པས་བུམ་པ་ཞིག་པར་ཐལ་བ་དང་། བླང་བྱ་དང་། ལེན་པ་པོ་གཅིག་ཏུ་ཐལ་བ་དང་། བླང་བྱ་མང་བས་བུམ་པ་མང་པོར་ཐལ་བར་འགྱུར་ན། དེ་དག་ནི་སྲིད་པའང་མིན་པའི་ཕྱིར་རོ། །གཟུགས་ལྡན་གྱི་བུམ་པ་གཟུགས་ལས་དོན་གཞན་དུ་ཡོད་པ་མིན་ཏེ། དེ་གཉིས་སོ་སོར་སྣང་རུང་མ་དམིགས་པའི་ཕྱིར་དང་། གཉིས་ཀ་རྒྱུ་མེད་དུ་ཐལ་བའི་ཕྱིར་རོ། །མཁར་གཞོང་ལ་རྒྱ་ཤུག་བརྟེན་པ་ལྟར་བུམ་པ་ལ་གཟུགས་དང་། རེ་ལྡེ་ལ་ལྷས་སྦྱིན་ལྟར་གཟུགས་ལ་བུམ་པ་བརྟེན་པའི་ཚུལ་དུའང་ཡོད་པ་མིན་ཏེ། དེ་གཉིས་དོན་གཞན་དུ་མེད་པའི་ཕྱིར། གཉིས་པ་ནི། མུ་སྟེགས་བྱེ་བྲག་པ་ཁ་ཅིག་ན་རེ། ཡོད་པ་ཉིད་ཀྱི་སྤྱི་དང་བུམ་པ་གཉིས་དོན་གཞན་དུ་ཡོད་དེ། ཡོད་པ་ཉིད་ནི་ཐམས་ཅད་ལ་རྗེས་སུ་འགྲོ་ཞིང་། བུམ་པ་ནི་ཡོན་ཏན་སོགས་ལས་ལྡོག་པའི་མཚན་ཉིད་ཅན་ཡིན་པས་མཚན་ཉིད་མི་མཐུན་པའི་ཕྱིར་རོ་ཞེ་ན། རྗེས་སུ་འགྲོ་བ་དང་ལྡོག་པའི་མཚན་ཉིད་ཅན་ཡིན་པས། ཡོད་པ་ཉིད་དང་བུམ་པ་གཉིས་མཚན་ཉིད་མི་མཐུན་པར་མཐོང་ནས་ཡོད་པ་ཉིད་ཀྱི་སྤྱིའི་དངོས་པོ་ལས་བུམ་པ་དོན་གཞན་ཡིན་ན། འོ་ན་མཚན་ཉིད་མི་མཐུན་པ་ཉིད་ཀྱིས་དངོས་པོ་ཡང་བུམ་པ་ལས་གཞན་དུ་རྒྱུ་མཚན་ཅི་ཡིས་མི་འགྱུར་ཏེ་འགྱུར་དགོས་ལ། དེ་འདོད་ན། སྤྱི་དང་བུམ་པ་ལ་གཞན་ཉིད་ཀྱི་ཐ་སྙད་འཇུག་པའི་རྒྱུ་གཞན་ཉིད་ཀྱི་སྤྱི་བཏགས་པ་དོན་མེད་པར་འགྱུར་རོ། །ཐལ་བ་ལས་མཚན་ཉིད་མི་མཐུན་པ་ཉིད་ཀྱིས་དེ་གཉིས་གཞན་དུ་གྲུབ་པ་མིན་པར་ཐལ། དེ་གཉིས་ལ་གཞན་ཉིད་ཀྱི་སྤྱི་བཏགས་པ་དོན་ཡོད་པའི་ཕྱིར། གཞན་ཡང་། གཞན་ཉིད་ཀྱི་སྤྱི་དང་བུམ་པ་གཉིས་རྗེས་སུ་འགྲོ་བ་དང་ལྡོག་པའི་མཚན་ཉིད་ཅན་ཡིན་པས་དེ་གཉིས་དོན་གཞན་དུ་འགྱུར་ལ། འདོད་ན། དེ་གཉིས་ལ་གཞན་ཉིད་དུ་འདོགས་པའི་རྒྱུ་གཞན་ཉིད་ཀྱི་སྤྱི་གཞན་ཡོད་དམ་མེད། ཡོད་ན་ཐུག་མེད་དུ་འགྱུར་ལ། མེད་ན་ཡོད་པ་དང་བུམ་པ་སོགས་ལའང་གཞན་དུ་འདོགས་པའི་རྒྱུ་གཞན་ཉིད་ཀྱི་སྤྱི་མི་དགོས་པར་འགྱུར་བས་གཞན་ཉིད་ཀྱི་སྤྱི་མེད་དོ། །དེ་མེད་ན་དངོས་པོ་གང་ལའང་གཞན་མ་གྲུབ་པར་འགྱུར་རོ། །གཞན་ཡང་། གཞན་ཉིད་ཅེས་པའི་སྤྱི་འདི། གཞན་དུ་གྲུབ་བམ་མ་གྲུབ་པ་ལ་བརྟག དང་པོ་ལྟར་ན་དེ་བརྟགས་པ་དོན་མེད་པར་འགྱུར་ཏེ། དེ་མེད་ཀྱང་དེའི་དགོས་པ་གྲུབ་བའི་ཕྱིར། གཉིས་པ་ལྟར་ན་གཞན་ཉིད་ཡོད་པར་འགལ་ཏེ། དེ་དང་འགལ་བ་གཞན་མིན་པ་ཉིད་འཕྲོད་པ་འདུ་བའི་ཕྱིར་རོ། །གལ་ཏེ་བུམ་པ་ཡོད་དེ། ཡོན་ཏན་གྲངས་ལ་སོགས་པའི་རྟེན་བྱེད་པའི་ཕྱིར་ཟེར་ན། གལ་ཏེ་གཅིག་ཡོན་ཏན་ཡིན་བུམ་པ་རྫས་ཡིན་པས་འགལ་བའི་ཕྱིར། གཅིག་བུམ་པར་མི་འདོད་ན། བུམ་པའང་གཅིག་ཏུ་མི་འགྱུར་ཏེ། རྫས་ཡིན་པ་ཉིད་ཀྱིས་གཅིག་གི་གྲངས་ལས་གཞན་དུ་གྱུར་པའི་ཕྱིར། དཔེར་ན། གཉིས་ཉིད་བཞིན་ནོ། གལ་ཏེ་ཡོན་ཏན་རྫས་ལ་བརྟེན་པས་བུམ་པ་ཁོ་ན་གཅིག་ཏུ་འགྱུར་གྱི། གཅིག་བུམ་པར་མི་འགྱུར་ཞེ་ན། བུམ་པ་གཅིག་དང་ལྡན་པས་གཅིག་ཏུ་མི་འགྱུར་བར་ཐལ། ལྷས་སྦྱིན་ནི་མཆོད་སྦྱིན་གྱི་ཡུལ་ཅན་དང་ལྡན་ན། མཆོད་སྦྱིན་ཡང་ལྷས་སྦྱིན་གྱི་ཡུལ་ཅན་དང་ལྡན་པ་ལྟར་ལྡན་པ་ནི་མཚུངས་པ་དག་ལ་ཡིན་གྱི་མི་མཚུངས་པ་ལ་མིན་པའི་ཕྱིར་དང་། བུམ་པ་གཅིག་དང་ལྡན་པ་འདི་ནི་དེ་གཉིས་ལ་མཚུངས་པ་ཡིན་པའི་ཕྱིར་ཏེ། བུམ་པ་གཅིག་དང་ལྡན་ཡང་གཅིག་བུམ་པ་དང་མི་ལྡན་པའི་ཕྱིར་རོ། །ཀྱང་ནི། རིགས་པ་སྔ་མར་མ་ཟད་ལྡན་པ་མཚུངས་པ་མིན་པ་དེས་ཀྱང་ཞེས་པའོ། །འདིའི་ཕྱེད་སྔ་མས་ལྡན་པ་ཁས་བླངས་པ་དང་། ཕྱི་མས་ལྡན་པ་མི་སྲིད་པས་ཀྱང་། བུམ་པ་གཅིག་ཡིན་པ་བཀག་གོ །གཞན་ཡང་། བྱེ་བྲག་པས་ཆེ་ཆུང་ལ་སོགས་པའི་ཚད་ནི་ཡོན་ཏན་ཡིན་ལ་ཡོན་ཏན་ལ་ཡོད་ཏན་གཉིས་པ་མི་བརྟེན་པས་གཟུགས་སོགས་ལ་ཆེན་པོ་སོགས་ཚད་ཀྱི་ཡོན་ཏན་མེད་པར་འདོད་དེ། དེ་མི་རིགས་པ་ནི། གང་གི་ཚེ་བུམ་པ་ཆེན་པོའི་ཚད་དང་ལྡན་པ་དེའི་ཚེ་གཟུགས་ལ་ཡང་ཆེན་པོའི་ཡོན་ཏན་ཅི་སྟེ་མེད་དེ་ཡོད་པར་ཐལ། རྫས་བུམ་པ་ཆེ་ཆུང་ཇི་ཙམ་ཡིན་པ་དེ་ཙམ་དེའི་གཟུགས་ཀྱང་ཡིན་པའི་ཕྱིར། གལ་ཏེ་གཟུགས་ལ་ཆེན་པོའི་ཡོན་ཏན་ཡོད་ན། ཡོན་ཏན་ལ་ཡོན་ཏན་གཉིས་པ་མེད་པའི་ཕྱིར་ཞེས་པའི་ལུང་དང་འགལ་ཞེ་ན། སངས་རྒྱས་པས་གཟུགས་ལ་ཆེན་པོ་ཡོད་པར་ཁས་བླངས་པ་ལ། དེ་འདྲའི་བྱེ་བྲག་པའི་ལུང་དང་འགལ་བ་བསྟན་པར་བྱ་བ་མིན་པར་ཐལ། གལ་ཏེ་ཕྱིར་རྒོལ་གཞན་མིན་པར་བྱེ་བྲག་པ་ནང་ཕན་ཚུན་ཡིན་ན། དེ་འདྲའི་གཞུང་ལུགས་དེ་བསྙད་པར་བྱ་བར་འགྱུར་བ་ཞིག་ནའང་། འདིར་ནི་ཕྱིར་རྒོལ་གཞན་ཡིན་ན། ལུང་དེ་ཁས་མི་ལེན་པའི་ཕྱིར། གལ་ཏེ་བུམ་སོགས་ལ་ཡོད་པ་ཉིད་ཀྱི་སྤྱི་གཞན་ཡིན་པ་དགག་པ་བཤད་ན། བུམ་པ་ནི་མ་བཀག་པས་རང་གི་ངོ་བོས་ཡོད་དོ་ཞེ་ན། བུམ་པ་ནི་ཡོན་ཏན་སོགས་དེ་དག་ལས་ལྡོག་པའི་མཚན་ཉིད་ཅན་ཡིན་ལ། ལྡོག་པའི་མཚན་ཉིད་ཀྱིས་ཀྱང་མཚན་གཞི་བུམ་པ་རང་གི་ངོ་བོས་གྲུབ་པ་ཡོད་པ་མིན་པར་ཐལ། སྤྱིར་གཞན་ལས་ལྡོག་པ་ཙམ་གྱིས་དངོས་པོའི་རང་གི་ངོ་བོ་བཞག་མི་ནུས་པའི་ཕྱིར་དང་། བུམ་པ་ཡང་གྲངས་ཚད་གཟུགས་སྒྲ་སོགས་ཐམས་ཅད་ལས་ལྡོག་པའི་ཕྱིར་དང་། དེ་རྣམས་ལས་ལྡོག་པ་ན་རང་བཞིན་འདི་འདྲ་བ་ཞིག་ཅེས་བཞག་པར་མི་ནུས་པའི་ཕྱིར་རོ། །དེས་ན་ཕྱོགས་གང་དུ་རང་གི་ཁས་བླངས་པའི་མཚན་ཉིད་ཀྱིས། མཚན་གཞི་མ་གྲུབ་པའི་བྱེ་བྲག་པའི་ཕྱོགས་དེར་གྲངས་དང་ཆེ་ཆུང་ལ་སོགས་པའི་ཡོན་ཏན་ལས་ངོ་བོ་ཐ་དད་པར་བུམ་པའི་དངོས་པོ་ཡོད་པ་མིན་པར་ཐལ། བུམ་པ་ནི་གྲངས་སོགས་དེ་དག་ལས་ལྡོག་ཅིང་ལྡོག་པ་ཙམ་གྱིས་ཀྱང་རང་གི་ངོ་བོ་བཞག་མི་ནུས་པའི་ཕྱིར། རྣམ་པ་གཅིག་ཏུ་ན་གྲངས་སོགས་ནི་བུམ་པའི་མཚན་ཉིད་དང་། བུམ་པ་ནི་དེའི་མཚན་གཞི་ཡིན་ལ། གྲངས་སོགས་མཚན་ཉིད་ཡིན་པ་ཉིད་ཀྱིས་ཀྱང་དེ་རྣམས་ལས་ངོ་བོ་ཐ་དད་པའི་མཚན་གཞི་བུམ་པ་ཡོད་པ་མིན་ཏེ། ཐ་དད་དུ་སྣང་རུང་མ་དམིགས་པའི་ཕྱིར། ཕྱོགས་གང་དུ་གྲངས་སོགས་མཚན་ཉིད་ཡིན་པས། དེ་ལས་ཐ་དད་པའི་མཚན་གཞི་གྲུབ་པ་མིན་པའི་ཕྱོགས་དེར་གྲངས་སོགས་ཀྱི་ཡོན་ཏན་དོན་གཞན་དང་ལྡན་པའི་བུམ་པ་ཡོད་པ་མིན་ནོ། །གསུམ་པ་ལ། དངོས་པོ་ལ་གཅིག་དང་དུ་མ་སྤྱིར་དགག གཞན་སྡེས་བརྟགས་པའི་གཅིག་བྱེ་བྲག་ཏུ་དགག གཅིག་དང་དུ་མ་འགོག་བྱེད་ཅི་རིགས་པ་བཤད་ཟིན་དྲན་པ་ལ་སྦྱར་བ་དང་གསུམ་གྱི། དང་པོ་ལ། གཅིག་དགག དེས་དུ་མ་ཁེགས་པར་བསྟན་པ་དང་གཉིས་ཀྱི་དང་པོ་ལ། ལུས་ཅན་ལ་གཅིག་དགག རྟེན་འབྲེལ་ཙམ་ལ་གཅིག་དགག་པ་དང་གཉིས་ཀྱི་དང་པོ་ལ། ཡན་ལག་ཅན་དང་། ཡན་ལག་ལ་གཅིག་དགག་པ་གཉིས་ཀྱི། དང་པོ་ལ། བུམ་པ་གཅིག་དང་དུ་མར་མི་འཐད། ཚོགས་པ་བུམ་པར་མི་འཐད། ཚོགས་པ་གཅིག་ཏུ་མི་འཐད་པ་དང་གསུམ་གྱི། དང་པོ་ནི་རང་སྡེ་ཁ་ཅིག བུམ་པ་དང་དེའི་གཟུགས་སོགས་རང་གི་ངོ་བོས་གྲུབ་པའི་གཅིག་ཏུ་སྨྲ་བ་དགག་པའི་ཕྱིར་བཤད་པ། བུམ་པ་གཅིག་མིན་པར་ཐལ། མཚན་ཉིད་དེ་བུམ་པར་འཇོག་པའི་རྒྱུ་གཟུགས་སོགས་རྣམས་དང་སོ་སོ་མིན་པའི་ཕྱིར། བུམ་པ་མང་པོར་གྲུབ་བོ་སྙམ་ན། བུམ་པ་མང་པོ་སྟེ་དུ་མ་ཉིད་དུའང་འཐད་པར་མི་འགྱུར་ཏེ། དེའི་ཡན་ལག་གཟུགས་དྲི་སོགས་རེ་རེ་བུམ་པར་མེད་པའི་ཕྱིར། གཉིས་པ་ལ། ཕྲད་པའི་རྒྱུ་ཅན་གྱི་ཚོགས་པ་བུམ་པ་ཡིན་པ་དགག་པ་ནི། གལ་ཏེ་གཟུགས་སོགས་རྣམས་ཕན་ཚུན་ཕྲད་པ་ལས་བུམ་པ་གཅིག་ཏུ་འགྱུར་རོ་ཞེ་ན། གཟུགས་དྲི་སོགས་ལྷན་ཅིག་ཏུ་སྦྱོར་བ་སྟེ་ཕྲད་པ་ཞེས་བྱ་བ་ངོ་བོ་ཉིད་ཀྱིས་མེད་པར་ཐལ། ལུས་ཤེས་ཀྱི་གཟུང་བྱ་ནི་རེག་བྱ་དང་ལྡན་ལ་དྲི་རོ་སོགས་རེག་བྱ་དང་མི་ལྡན་པའི་ཕྱིར་དང་། རེག་བྱ་ཡིན་མིན་གྱི་གཟུགས་ཅན་རེག་པའང་མི་སྲིད་པའི་ཕྱིར་ཏེ། ནམ་མཁའ་དང་བུམ་པ་མི་རེག་པ་བཞིན་ནོ། འདོད་ན། །དེའི་ཕྱིར། གཟུགས་དྲི་སོགས་རྣམས་ངོ་བོ་ཉིད་ཀྱིས་ཕྲད་པའི་རྒྱུ་ཅན་གྱི་ཚོགས་པ་བུམ་པ་མིན་པར་ཐལ། དེ་རྣམས་སྦྱོར་བ་སྟེ་ཕྲད་པ་ངོ་བོས་གྲུབ་པ་རྣམ་པ་ཀུན་ཏུའང་རིགས་པ་མིན་པའི་ཕྱིར། ཕྲད་པ་མེད་ཀྱང་ཚོགས་ཙམ་བུམ་པ་ཡིན་པ་དགག་པ་ནི། ཕན་ཚུན་རེག་པ་མེད་པར་ཡང་དེ་རྣམས་ཀྱི་ཚོགས་པ་ཉིད་བུམ་པ་ཡིན་ནོ་ཞེ་ན། བུམ་པའི་ཡན་ལག་ཏུ་གྱུར་པའི་དྲི་སོགས་དེ་རྣམས་རེ་རེ་བཞིན་དུ་བུམ་པ་མིན་པར་ཐལ། དེ་རྣམས་རེ་རེ་བཞིན་བུམ་པའི་ཡན་ལག་ཡིན་པ་དེས་ནའོ། །རེ་ཞིག་ནི་རིམ་པ་སྟོན་པས་ཏེ་དང་པོར་གཟུགས་བུམ་པ་མིན་པར་བསྟན་པའོ། །གལ་ཏེ་གཟུགས་སོགས་ཡན་ལག་ཡིན་ན་ཡན་ལག་ཅན་གྱི་བུམ་པ་ཡོད་པར་འགྱུར་རོ་ཞེ་ན། ཡན་ལག་ཅན་གྱི་བུམ་པ་ངོ་བོས་གྲུབ་པ་མེད་དེ། གཟུགས་དྲི་སོགས་རེ་རེ་བཞིན་བུམ་པ་མིན་པའི་ཕྱིར་དང་། ལོགས་ཤིག་ཏུའང་མེད་པའི་ཕྱིར་རོ། །དེས་ན་གཟུགས་སོགས་བུམ་པ་དེའི་ཡན་ལག་ཉིད་དུའང་ངོ་བོ་ཉིད་ཀྱིས་མ་གྲུབ་པར་ཐལ། གང་གི་ཕྱིར་བུམ་པ་ཡན་ལག་ཅན་ཉིད་དུ་ངོ་བོས་མ་གྲུབ་པའི་ཕྱིར་རོ། །འདི་ལས་ཀྱང་ཚོགས་པ་བུམ་པ་མིན་ཏེ། བུམ་པ་དང་སྣམ་བུ་སོགས་ཀུན་ལ་ཡོད་པའི་གཟུགས་དྲི་ལ་སོགས་པའི་གཟུགས་སོགས་རྣམས་གཟུགས་ཉིད་དུ་མཚན་ཉིད་མི་མཐུན་པ་མིན་ཏེ། གཟུགས་རུང་ཉིད་དུ་མཚན་ཉིད་གཅིག་པའི་ཕྱིར། དེས་ན་གཟུགས་ཀྱི་ཁྱད་པར་གཅིག་ལ་བུམ་པ་ངོ་བོས་ཡོད་པར་འགྱུར་ཞིང་གཞན་སྣམ་བུ་ལ་སོགས་པ་དག་གི་གཟུགས་ལ་བུམ་པ་ཡོད་པ་མིན་ཞེས་བྱ་བ་འདི་ལ་རྒྱུ་ཅི་ཞིག་ཡོད་དེ་མི་འཐད་པར་ཐལ། ལུས་ཅན་ཀུན་གྱི་གཟུགས་ལ་མཚན་ཉིད་མི་འདྲ་བ་མེད་པའི་ཕྱིར། དཔེར་ན། བྱེ་མ་རྣམས་མཚན་ཉིད་མཐུན་པས་འབྲུ་མར་བསྐྱེད་པའི་ནུས་པ་ཡོད་མེད་མཚུངས་པ་བཞིན་ནོ། །གཟུགས་ཐམས་ཅད་ལ་རང་གི་ངོ་བོས་གྲུབ་པའི་བུམ་པ་ཡོད་མེད་མཚུངས་པ་བཞིན་དུ། གཟུགས་དྲི་སོགས་རྣམས་ཀྱང་ཐ་མི་དད་པར་འགྱུར་ཏེ། རང་གི་ཡན་ལག་བུམ་པ་ལས་གཞན་མིན་པའི་ཕྱིར་རོ། །གལ་ཏེ་སྐྱོན་མེད་དེ། རོ་སོགས་བདུན་པོ་དག་ལས་གཟུགས་དོན་གཞན་ཡིན་ཞིང་བུམ་པ་ལས་མིན་ནོ་ཞེས་ཞེ་ན། དེ་ལྟར་ཁྱོད་ཀྱིས་འདོད་ན་བུམ་པ་དེ་གཟུགས་ལས་དོན་གཞན་ཇི་ལྟར་མིན་ཏེ་ཡིན་པར་ཐལ། རྫས་སུ་གྲུབ་པའི་དྲི་སོགས་བདུན་པོ་དེ་རྣམས་མ་གཏོགས་དེའི་རང་གི་ངོ་བོ་གྲུབ་པ་མེད་པའི་ཕྱིར། དེས་ན། བུམ་པ་ལ་ཡན་ལག་ཅན་ཉིད་དུ་འཇོག་པའི་རྒྱུ་ཡོད་པ་མིན་པར་ཐལ། དེའི་ཡན་ལག་གཟུགས་སོགས་རེ་རེ་བ་དང་ཚོགས་པ་གང་ལ་ཡང་བུམ་པར་འཇོག་པ་མི་འཐད་པའི་ཕྱིར་དང་། དེ་རྣམས་ལས་ལོགས་ཤིག་ཏུ་ཡང་མེད་པའི་ཕྱིར། ཁྱབ་པ་ཁས་བླངས། འདོད་ན། བུམ་པ་འབྲས་བུ་སྟེ་ཡན་ལག་ཅན་དུ་མི་འགྱུར་བར་ཐལ། རྒྱུ་མེད་པར་རང་ཉིད་དེར་མི་འགྱུར་དེར་འཇོག་པའི་རྒྱུ་ཡང་མེད་པའི་ཕྱིར། དེའི་ཕྱིར། ངོ་བོས་གྲུབ་པའི་བུམ་པ་འགའ་ཡང་ཡོད་པ་མིན་ཏེ། ཡོད་ན་རང་གི་ཡན་ལག་གཟུགས་སོགས་ལས་དོན་གཞན་དུ་ཡོད་དགོས་པ་ལས་མེད་པའི་ཕྱིར་ཏེ། སྣང་རུང་མ་དམིགས་པའི་ཕྱིར་རོ། །གལ་ཏེ་གཟུགས་སོགས་བུམ་པ་ཉེ་བར་འཇོག་པའི་རྒྱུ་མིན་ཡང་ཡིད་ཀྱིས་ཕྱེ་བའི་གྱོ་མོ་རྣམས་བུམ་པ་འཇོག་པའི་རྒྱུ་ཡིན་ནོ་ཞེ་ན། བུམ་པ་གྱོ་མོའི་རྒྱུ་ལས་འགྲུབ་པར་འགྱུར་ཞིང་རྒྱུ་གྱོ་མོ་གང་ལས་གྲུབ་དྲིས་པས་གཞན་གསེག་མ་ལས་གྲུབ་པར་འགྱུར་རོ་ཞེ་ན། འོ་ན་གྱོ་མོ་ངོ་བོ་ཉིད་ཀྱིས་མ་གྲུབ་པར་འགྱུར་ཏེ། རྒྱུ་གསེག་མ་ལ་ལྟོས་པའི་ཕྱིར་རོ། །འདོད་ན། གང་ལ་རང་ལ་བདག་ཉིད་ཀྱིས་གྲུབ་པ་མེད་པའི་གྱོ་མོ་དེ་ཡིས་གཞན་བུམ་པ་ཇི་ལྟར་སྐྱེད་དེ་མི་སྐྱེད་པར་ཐལ། རང་གི་བདག་ཉིད་ཀྱིས་མ་གྲུབ་པའི་ཕྱིར། གསུམ་པ་ནི། གཟུགས་སོགས་ཚོགས་པ་ལ་བུམ་པར་བརྗོད་པས་བུམ་པ་མང་པོར་ཐལ་བར་མི་འགྱུར་ཏེ། ཚོགས་པ་གཅིག་ཡིན་པས་སོ་ཞེ་ན། གཟུགས་སོགས་འཕྲོད་པ་འདུས་པ་སྟེ་ཚོགས་པར་གྱུར་དུ་ཟིན་ཀྱང་དེ་རྣམས་ཀྱི་ཚོགས་པ་ངོ་བོས་གྲུབ་པར་གཅིག་ཉིད་དུ་མི་རིགས་པར་ཐལ། ཚོགས་སུ་ཟིན་ཀྱང་གཟུགས་དྲི་ཉིད་དུ་མི་འཐད་པས་རང་རང་གི་མཚན་ཉིད་མི་འདོར་བའི་ཕྱིར་རོ། །དཔེར་ན། བུམ་པ་བཞིན་ཏེ། མཚན་ཉིད་རྣམས་དང་སོ་སོ་ནི། །མིན་ཕྱིར་བུམ་པ་གཅིག་མ་ཡིན། །ཞེས་བཤད་པ་བཞིན་དུ། མཚན་ཉིད་རྣམས་དང་སོ་སོ་ནི། མིན་ཕྱིར་ཚོགས་ལ་གཅིག་ཉིད་མེད། ཅེས་སྦྱར་རོ། །གཉིས་པ་ལ། འབྱུང་འགྱུར་ལ་གཅིག་དགག འབྱུང་བ་ལ་གཅིག་དགག་པ་གཉིས་ཀྱི། དང་པོ་ནི། རིགས་པས་རྣམ་པར་དཔྱད་པ་ན་འབྱུང་འགྱུར་གྱི་གཟུགས་ཀྱང་གཅིག་ཉིད་དུ་ཡོད་པ་མིན་པར་ཐལ། ཇི་ལྟར་གཟུགས་སོགས་ལས་མ་གཏོགས་པའི་བུམ་པ་ཡོད་པ་མིན་པ་བཞིན་དུ་རླུང་ལ་སོགས་པའི་འབྱུང་བ་ལས་མ་གཏོགས་པའི་འབྱུང་འགྱུར་གྱི་གཟུགས་ཡོད་པ་མིན་པའི་ཕྱིར་ཏེ། ཡོད་ན་རྒྱུ་མེད་པར་ཐལ་བའི་ཕྱིར། གཉིས་པ་ལ། རགས་པ་ལ་གཅིག་དགག ཕྲ་བ་ལ་གཅིག་དགག་པ་གཉིས་ཀྱི། དང་པོ་ནི། འབྱུང་བ་ལས་མ་གཏོགས་པར་འབྱུང་འགྱུར་མེད་པ་བཞིན་དུ། འབྱུང་བ་རྣམས་ཀྱང་ཕན་ཚུན་མ་གཏོགས་པར་མེད་པས་ངོ་བོས་གྲུབ་པའི་གཅིག་མེད་པར་སྟོན་པ་ལ། ས་སོགས་བུད་ཤིང་ཡིན་ལ་དེ་ཡང་བསྲེག་བཞིན་པ་ནི་དངོས་དང་། དེ་ལས་གཞན་རྣམས་ནི་དེ་དང་རིགས་མཐུན་པས་དེར་བཞག་གོ །དེ་ཡང་དེ་གསུམ་ཚའམ་འོན་ཏེ་མི་ཚ། དང་པོ་ལྟར་ན་ནི། བསྲེག་བཞིན་པའི་ས་སོགས་གསུམ་མེ་ཉིད་དུ་འགྱུར་ཏེ། རང་གི་ངོ་བོས་ཚ་བའི་ཕྱིར་རོ། །གཉིས་པ་ལྟར་ན། མེས་ཇི་ལྟར་བསྲེག་སྟེ་བསྲེག་བཞིན་པ་མིན་པར་ཐལ། རང་གི་ངོ་བོས་ཚ་བ་མིན་པའི་ཕྱིར་རོ། །རྒྱུ་མཚན་དེས་ན་བུད་ཤིང་ཞེས་བྱ་བ་ངོ་བོས་ཡོད་པ་མིན་པར་ཐལ། ཚ་ན་མེར་འགྱུར། མི་ཚ་ན་བུད་ཤིང་དུ་མི་འཐད་པས་སོ། །འདོད་ན། མེ་ཡོད་པ་མིན་པར་ཐལ། རྒྱུ་བུད་ཤིང་དེ་མེད་པའི་ཕྱིར་རོ། །རང་ལ་མི་མཚུངས་པ་ནི། བསྲེག་བཞིན་པའི་བུད་ཤིང་མེས་བྱས་པའི་ཚ་བ་ཡིན་ཡང་ངོ་བོ་ཉིད་ཀྱིས་ཚ་བ་ཡིན་མི་དགོས་པའི་ཕྱིར་དང་། གཞན་ལ་ནི། མེས་བྱས་པའི་ཚ་བ་ཡིན་ཡང་ངོ་བོས་གྲུབ་པའི་ཚ་བ་ཡིན་པས་རང་བཞིན་གྱིས་ཚ་དགོས་པའི་ཕྱིར། གལ་ཏེ་མེས་ཟིལ་གྱིས་མནན་པ་ལས་ཚ་བར་འགྱུར་བས་སྐྱོན་གཉིས་ཀ་ལས་གྲོལ་ལོ་ཞེ་ན། ས་སོགས་མེས་ཟིལ་གྱིས་མནན་པའི་ཚ་བ་ཡིན་ན་ཡང་ཅི་སྟེ་མེར་མི་འགྱུར་ཏེ། མེར་ཐལ། ཚ་བ་དེ་ངོ་བོས་གྲུབ་པས་ངོ་བོ་ཉིད་ཀྱིས་ཚ་བ་ཡིན་པའི་ཕྱིར་དང་། ངོ་བོ་ཉིད་ཀྱིས་ཚ་བ་དེ་ཡང་མེ་ཡིན་དགོས་པའི་ཕྱིར་རོ། །འོན་ཏེ་ཟིལ་གྱིས་མནན་པའི་སྒོ་ནས་ཀྱང་མི་ཚ་ན། དེ་གསུམ་མེ་ལ་ཡོད་ཅེས་བྱ་བ་མི་རུང་བར་ཐལ། དངོས་པོ་གཞན་མེ་དང་འགལ་བའི་ཆོས་ཡིན་པའི་ཕྱིར། གྲང་རེག་བཞིན་ནོ། །གཉིས་པ་ནི། མེའི་རྫས་ཀྱི་རྡུལ་ཕྲ་རབ་ལ་འབྱུང་བ་གསུམ་མེད་པས་དེ་གཅིག་ཏུ་གྲུབ་བོ་ཞེ་ན། འོ་ན་ཤིང་མེད་པའི་མེ་ཡོད་པར་ཐལ། མེའི་རྡུལ་ཕྲ་རབ་ལ་བུད་ཤིང་སོགས་མེད་པའི་ཕྱིར། གལ་ཏེ་ཉེས་པ་དེ་སྤང་བར་འདོད་ནས་མེའི་རྡུལ་ཕྲ་རབ་དེ་ལའང་ས་སོགས་ཀྱི་ཤིང་ཡོད་ན་ཡན་གར་བ་གཅིག་གི་བདག་ཉིད་ཀྱི་རྡུལ་ཕྲན་ཡོད་པ་མིན་པར་ཐལ། མེའི་རྡུལ་ཕྲན་ཀྱང་འབྱུང་བ་བཞི་ཚོགས་པ་ཡིན་པའི་ཕྱིར་རོ། །གཉིས་པ་ནི། འབྱུང་བ་འབྱུང་འགྱུར། སེམས་སེམས་བྱུང་། མཚན་ཉིད་མཚན་གཞི་སོགས་ཀྱི་དངོས་པོ་ལྟོས་ནས་གྲུབ་དགོས་པ་གང་དང་གང་ཡིན་པ་དེ་དང་དེ་ལ་རིགས་པས་ཡོངས་སུ་བརྟགས་པ་ན། གཅིག་ཉིད་མེད་པར་ཐལ། དེ་རྣམས་ངེས་པར་ལྷན་ཅིག་ཏུ་འབྱུང་དགོས་པའི་ཕྱིར་སོ་སོར་སྦྱར་རོ། །གཉིས་པ་ནི། ཇི་སྐད་བཤད་པའི་རིགས་པས་གཅིག་མ་གྲུབ་པ་དེའི་ཚེ་དུ་མ་ཡང་མ་གྲུབ་བོ་ཞེས་སྟོན་པ་ནི། དངོས་པོ་གང་ལ་ཡང་བདེན་པའི་དུ་མ་དག་ཀྱང་མེད་པར་ཐལ། རིགས་པ་གང་གིས་བརྟགས་ན་བདེན་པའི་གཅིག་ཀྱང་ཡོད་པ་མིན་པ་དེས་ནའོ། །གཉིས་པ་ནི། གཞན་སྡེ་ཁ་ཅིག གལ་ཏེ་སའི་རྡུལ་ཕྲ་རབ་སོགས་རྟག་པར་གྲུབ་པས་གཅིག་ཉིད་དུ་གྲུབ་བོ། །དེས་ན། སའི་རྡུལ་ཕྲ་རབ་ཀྱི་ཡུལ་གང་ན་ཆུ་ལ་སོགས་པའི་དངོས་པོ་གསུམ་པོ་དེ་རྣམས་མེད་པ་དེར་སའི་རྡུལ་ཕྲ་རབ་གཅིག་བདེན་པར་ཡོད་ཅེས་འདོད་དོ་སྙམ་ན། སའི་རྡུལ་ཕྲ་རབ་ཉིད་ཀྱང་ཡན་གར་བའི་གཅིག་ཉིད་དུ་ཡོད་པ་མིན་པར་ཐལ། གང་གི་ཕྱིར། འབྱུང་བཞིའི་རྡུལ་སོག་པའི་རྫས་ཀུན་ལ་རྫས་ཉིད་དང་། གཅིག་ཉིད་དང་། ཡོད་པ་ཉིད་ཅེས་བྱ་བ་གསུམ་ཉིད་ངེས་པར་ཡོད་དགོས་པའི་ཕྱིར་རོ། །གྲངས་ཅན་པའི་ཕྱོགས་ལའང་སྒྲ་སོགས་རེ་རེ་ཡང་ཡོན་ཏན་གསུམ་གྱི་བཀོད་པ་ཡིན་པའི་ཕྱིར་གཅིག་ཉིད་དུ་མི་འཐད་དོ། །གསུམ་པ་ནི། རྒྱུ་ལ་འབྲས་བུ་ཡོད་མེད་སོགས་སུན་འབྱིན་པའི་ཚུལ་སྔར་ཇི་སྐད་བཤད་པ་འདི་མཁས་པས་ཕྱོགས་ཐམས་ཅད་བསལ་བའི་ཕྱིར་སྦྱར་བར་བྱའོ། ཞེས་སློབ་དཔོན་གྱིས་བཤད་པ་འདི་གཉིས་ལས། རང་གི་འཆད་ཚུལ་ནི་སྔར་ཇི་སྐད་བཤད་པའི་རྒྱུ་ལ་འབྲས་བུ་ཡོད་པ་དང་མེད་པ་དང་ཡོད་མེད་གཉིས་ཀ་དང་གཉིས་ཀ་མིན་ཞེས་བྱ་བ་སུན་འབྱིན་པའི་ཚུལ་འདི་ནི་རིགས་པ་ཤེས་པའི་མཁས་པས་རིམ་པ་ལྟར་རྒྱུ་དང་འབྲས་བུ་གཅིག་ཉིད་དང་ངོ་བོས་གྲུབ་པའི་གཞན་ཉིད་དང་། གཉིས་ཀ་དང་གཉིས་ཀ་མིན་པ་དག་ལ་རྟག་ཏུ་སྦྱར་བར་བྱ་བ་ཡིན་ཏེ། སྔ་མ་བཞི་དང་གཅིག་ཐ་དད་སོགས་ཕྱི་མ་བཞི་སྨྲ་བ་རྣམས་དོན་གཅིག་པའི་ཕྱིར། དེ་ལ་རྒྱུ་ལ་འབྲས་བུ་ཡོད་པ་འགོག་པ་ནི། འབྲས་བུ་ཡོད་ཉིད་གང་འདོད་ལ། །ཁྱིམ་གྱི་དོན་དུ་ཀ་བ་ལ། །སོགས་པའི་བརྒྱན་ནི་དོན་མེད་འགྱུར། །ཞེས་སོགས་དང་། མེད་པ་འགོག་པ་ནི། འབྲས་བུ་མེད་ཉིད་གང་འདོད་ལ། །ཁྱིམ་གྱི་དོན་དུ་ཀ་བ་ལ། །སོགས་པའི་བརྒྱན་ནི་དོན་མེད་འགྱུར། །ཞེས་དང་། གཉིས་ཀ་ཡིན་པ་ལ་ནི་ཕྱོགས་གཉིས་ཀས་གནོད་པ་དང་། གཉིས་ཀ་མིན་པ་ལ་ནི། དགག་བྱ་ཡིན་པ་དང་མིན་པའི་ཕྱོགས་གཉིས་ཀ་མེད་པས་གཉིས་མིན་གྱི་བརྗོད་མེད་མི་འཐད་པའོ། གཉིས་པ་གཞན་གྱི་ཚུལ་དགོད་པ་ནི། འགྲེལ་བྱེད་ཁ་ཅིག་འདི་ལྟར་འཆད་དེ། སྣམ་བུ་དང་དཀར་པོ་གཅིག་ཡིན་པ་ལ་ཡོད་པའི་ཚུལ་འདི་སྦྱར་བར་བྱ་སྟེ། འདི་ལྟར་གཅིག་ཡིན་ན་དེ་གཉིས་གང་ན་གཅིག་ཡོད་པ་དེར་གཉིས་ཀ་ཡང་ཡོད་པ་དང་། སྐྱེ་གནས་འཇིག་པའི་དུས་གཅིག་པ་དང་། གཅིག་བརྗོད་པས་གཅིག་ཤོས་ཀྱང་བརྗོད་པར་འགྱུར་བ་དང་། དཀར་པོ་མཚན་ཉིད་ཡིན་པ་ལྟར་གཅིག་ཤོས་ཀྱང་མཚན་ཉིད་དུ་ཐལ་བར་འགྱུར་རོ། །ཐལ་བ་ལ་གཅིག་ཉིད་མིན་ཏེ། ཡུལ་དུས་མཚན་ཉིད་ཐ་དད་པའི་ཕྱིར། དེ་ཉིད་དོན་གཞན་ཡིན་པ་ལ་མེད་པའི་ཚུལ་འདི་སྦྱར་བར་བྱ་སྟེ། དཀར་པོ་ཡོན་ཏན་ཡིན་པས་འགལ་བའི་ཕྱིར། དེ་ལ་སྣམ་བུ་མེད་པ་ལྟར་སྣམ་བུ་ཡང་རྫས་ཡིན་པས་འགལ་བའི་ཕྱིར་དེ་ལ་དཀར་པོ་མེད་པར་འགྱུར་བ་དང་། སྣམ་བུ་ངོ་བོ་ཉིད་ཀྱིས་དཀར་པོ་མིན་ཡང་། དཀར་པོའི་ཡོན་ཏན་དང་ལྡན་པས་དཀར་པོ་ཉིད་དུ་འགྱུར་ན་ནི་སྣམ་བུ་འདི་རྫས་ཉིད་ཉམས་པར་འགྱུར་ཏེ། ཡོན་ཏན་དུ་སྒྱུར་བར་བྱེད་པའི་ཕྱིར་རོ། །གཉིས་ཀ་ལ་ནི་གཉིས་ཀའི་ཕྱོགས་ཀྱི་སྐྱོན་དུ་འགྱུར་བ་དང་། གཅིག་དང་ཐ་དད་ཉིད་དུ་བརྗོད་དུ་མེད་ན་ནི། དཀར་པོ་ཡང་དཀར་པོ་དང་། སྣམ་བུའང་སྣམ་བུ་མིན་པ་ཉིད་དུ་འགྱུར་ལ། དེ་ལྟར་ན་དེ་གཉིས་མིན་ཡང་དེར་བརྗོད་ན་དཀར་པོ་ལ་ནག་པོ་དང་། སྣམ་བུ་ལའང་བུམ་པ་ཉིད་དུ་ཅིའི་ཕྱིར་མི་བརྗོད་ཕྱོགས་འདི་བཀོད་ནས་དགག་པ་མ་མཛད་པའི་ཕྱིར། རང་ལུགས་སུའང་ཞལ་གྱིས་བཞེས་པ་ཡིན་ནོ། །གསུམ་པ་རང་བཞིན་མེད་ཀྱང་དེར་འཁྲུལ་བའི་རྒྱུ་ནི། གལ་ཏེ་བཤད་མ་ཐག་པའི་རིགས་པས་དངོས་པོ་ཐམས་ཅད་རང་བཞིན་མེད་པར་གྲུབ་ན། རྒོལ་བ་དག་རིགས་པ་གང་ཞིག་མཐོང་ནས་དངོས་པོ་རང་བཞིན་གྱིས་གྲུབ་པར་སྨྲ་ཞེ་ན། དེ་ལ་རིགས་པ་འགའ་ཡང་མཐོང་བ་མིན་གྱི་འོན་ཀྱང་ཇི་ལྟར་སྔ་ཕྱི་འདྲ་བ་དང་བར་མ་ཆད་དུ་འཇུག་པའི་རྒྱུན་ལ་ལྟ་ཉེས་ན་རྟག་པ་ཡོད་ཅེས་བྱ་བའི་འཁྲུལ་པ་སྐྱེ་བར་འགྱུར་ཏེ། དེ་ལ་ལྟ་ཉེས་ན་འདྲ་བ་ལས་སྔ་ཕྱི་གཅིག་འཛིན་གྱི་བློ་སྐྱེ་བའི་ཕྱིར། དེ་བཞིན་དུ་འབྱུང་བ་འབྱུང་འགྱུར། སེམས་སེམས་བྱུང་། མཚན་ཉིད་མཚན་གཞི་སོགས་ལྷན་ཅིག་ཏུ་འབྱུང་བའི་ཚོགས་པ་ལ་ལྟ་ཉེས་ན། ཁྱིམ་དང་བུམ་པ་སོགས་དང་། བདག་དང་ནམ་མཁའ་ལ་སོགས་པའི་དངོས་པོ་གཅིག་པ་གཅིག་ཡོད་དོ་སྙམ་པའི་རྣམ་པར་རྟོག་པ་ཕྱིན་ཅི་ལོག་ཙམ་ལས་དངོས་པོ་བདེན་པ་བ་ཡོད་པར་འཇོག་པ་ཡིན་གྱི། དེ་དག་ལ་རིགས་པ་གཞན་ཡོད་པ་ནི་མིན་ནོ། །དེས་ན་དངོས་པོར་སྨྲ་བ་དག་གིས་རིགས་པ་རྣམ་དག་ཡོད་ནས་དངོས་པོ་བདེན་པར་ལྟ་བ་མིན་པར་ཐལ། ཚོགས་པ་ལ་དེའི་རང་གི་ངོ་བོ་མ་རྟོགས་པས་ཡན་ལག་ཅན་ལ་སོགས་པའི་དངོས་པོ་བདེན་པ་བ་ཡོངས་སུ་རྟོག་པ་ཙམ་ཡིན་པའི་ཕྱིར། བཞི་པ་མཇུག་བསྡུ་བ་ནི། ཕྱི་ནང་གི་དངོས་པོ་འདི་ཀུན་ལ་ངོ་བོས་གྲུབ་པའི་བདག་ཡོད་པ་མིན་ཏེ། གཞན་ལ་མ་ལྟོས་པར་རང་དབང་དུ་གྲུབ་པ་ཅུང་ཟད་ཀྱང་ཡོད་པ་མིན་པའི་ཕྱིར་ཏེ། རྟེན་འབྲེལ་ཡིན་པའི་ཕྱིར། ཁྱབ་པ་ཡོད། གང་ལ་བརྟེན་ནས་འབྱུང་བ་ཡོད་པའི་དངོས་པོ་དེ་ནི་རང་དབང་དུ་ཡོད་པར་མི་འགྱུར་ཏེ། རྒྱུ་རྐྱེན་ལ་རག་ལས་ཏེ་སྐྱེ་བའི་ཕྱིར། དེས་ན་རྟེན་འབྲེལ་གྱི་དོན་ནི། རང་དབང་གི་ངོ་བོ་དང་བྲལ་བའི་སྟོང་ཉིད་ཀྱི་དོན་ཡིན་གྱི། རང་གི་ངོ་བོས་གྲུབ་པ་དང་། ཅི་ཡང་མེད་པའི་དོན་མིན་པས་གང་དག་རྟེན་འབྲེལ་གྱི་དོན་དེ་གཉིས་སུ་བཟུང་བ་དེ་དག་ནི་རྟག་པ་དང་ཆད་པར་ལྟ་བའི་སྐྱོན་ལས་མ་འདས་སོ། །གལ་ཏེ་རང་དབང་མེད་པའི་དོན་རྟེན་འབྲེལ་གྱི་དོན་དུ་ཁོ་བོས་ཀྱང་འདོད་པས་ཁྱོད་ཀྱང་ཁོ་བོས་མ་སྨྲས་པ་ཅི་ཞིག་སྨྲས་ཞེ་ན། ཁྱོད་ཀྱིས་དེ་དེར་འདོད་ཀྱང་རྟེན་འབྲེལ་གྱི་དོན་རང་བཞིན་གྱིས་སྟོང་པར་མ་ཤེས་ཤིང་བརྗོད་མ་ནུས་པས་རང་གཞན་སླུ་བར་བྱེད་ལ། དེའི་ཕྱིར་ཁོ་བོ་ཅག་ཆེས་འབད་པའི་སྒོ་ནས་རྟེན་འབྲེལ་གྱི་དོན་རང་བཞིན་གྱིས་སྟོང་པ་ཉིད་དུ་བསྟན་པའི་ཕྱིར། བསྟན་བཅོས་བྱེད་པའི་རྩོམ་པ་འབྲས་བུ་དང་བཅས་པ་ཡིན་ནོ། གང་གི་ཕྱིར་མ་རྟེན་པར་ཡོད་པ་མིན་པ་དེའི་ཕྱིར། མྱུ་གུ་ལ་སོགས་པའི་འབྲས་བུ་མེད་པར་ས་བོན་ལ་སོགས་པའི་དངོས་པོ་ཀུན་ལ་འདུ་བ་ཡོད་པ་མིན་ཏེ། རྒྱུ་ས་བོན་ལ་སོགས་པའི་འདུ་བ་ནི། འབྲས་བུ་མྱུ་གུ་ལ་སོགས་པའི་དོན་དུ་ཡིན་པའི་ཕྱིར། མྱུ་གུ་ལ་སོགས་པའི་འབྲས་བུའི་དོན་དུ་འདུ་བ་གང་ཡིན་པ་དེ་ནི་འཕགས་པའི་མཉམ་གཞག་ཡེ་ཤེས་ཀྱི་ངོ་བོ་ལ་མ་འདུས་པ་ཡིན་ཏེ། དེས་དེ་དག་བདེན་པར་མངོན་པར་མ་གཟིགས་པའི་ཕྱིར་རོ། །ལྔ་པ་ནི། ཇི་སྐད་བཤད་པའི་རིགས་པས་དངོས་པོ་རང་བཞིན་གྱིས་སྟོང་བ་ཉིད་དུ་གཏན་ལ་ཕབ་པའི་དོན་བསྒོམས་པས་བདེན་འཛིན་ལྡོག་པས་འཁོར་བ་མཐའ་དག་ལྡོག་གོ་ཞེས་བསྟན་པའི་ཕྱིར་བཤད་པ། བསྟན་བཅོས་འདིར་དངོས་པོའི་རང་བཞིན་སྟོང་པ་ཉིད་དུ་གཏན་ལ་དབབ་ལ་དགོས་པ་ཡོད་དེ། དེ་ལ་བརྟེན་ནས་ཐོས་བསམ་སྒོམ་པས་རིམ་གྱིས་ཡུལ་ལ་བདག་མེད་པ་མངོན་སུམ་དུ་མཐོང་བའི་ཡེ་ཤེས་སྐྱེ་ཞིང་། ཡེ་ཤེས་དེས་སྲིད་པའི་ས་བོན་རྣམ་པ་ཐམས་ཅད་དུ་འགག་པ་ལས་ཉན་རང་དང་། མི་སྐྱེ་བའི་ཆོས་ལ་བཟོད་པ་ཐོབ་པའི་བྱང་ཆུབ་སེམས་དཔའ་རྣམས་ལ་འཁོར་བ་ལྡོག་པའི་ཕྱིར་རོ། །དེ་དག་ལ་འཁོར་བ་ལྡོག་ཀྱང་དེ་བཞིན་གཤེགས་པའི་ཡེ་ཤེས་འབྱུང་བའི་རྒྱུ་བྱང་ཆུབ་ཀྱི་སེམས་ནི་མི་ལྡོག་སྟེ། དེ་ཐམས་ཅད་ལ་དེ་བཞིན་གཤེགས་པའི་ཡེ་ཤེས་རྙེད་པ་གདོན་མི་ཟ་བར་འབྱུང་བའི་ཕྱིར་རོ། །ཅིའི་ཕྱིར་ཡེ་ཤེས་དེས་འཁོར་བ་ལྡོག་ཅེ་ན། རྣམ་པར་ཤེས་པའི་དངོས་པོའི་རང་གི་ངོ་བོ་ལྷག་པར་སྒྲོ་འདོགས་པ་ཅན་གྱི་ཉོན་མོངས་པ་ཅན་གྱི་མ་རིག་པ་ནི་སྲིད་པའི་ས་བོན་ཡིན་ལ། ཡུལ་རྣམས་བདེན་པར་གྲུབ་པ་ནི་བདེན་འཛིན་དེའི་འཛིན་སྟངས་ཀྱི་སྤྱོད་ཡུལ་ཡིན་པས་ཡེ་ཤེས་དེས་དེའི་འཛིན་སྟངས་ཀྱི་ཡུལ་སུན་ཕྱུང་བའི་ཕྱིར་རོ། །གཉིས་པ་ནི། རྣལ་འབྱོར་སྤྱོད་པ་བཞི་བརྒྱ་པ་ལས་མཐར་འཛིན་པ་དགག་པ་བསྒོམ་པ་བསྟན་པ་སྟེ་རབ་ཏུ་བྱེད་པ་བཅུ་བཞི་པའི་ཚིག་དོན་བཤད་ཟིན་ཏོ།། ༈ །།བདུན་པ་འདུས་བྱས་ཀྱི་དོན་དགག་པ་ལ། རབ་བྱེད་ཀྱི་གཞུང་བཤད་པ་དང་། རབ་བྱེད་ཀྱི་མཚན་བསྟན་པ་གཉིས་ལས། དང་པོ་ནི། འདུས་བྱས་རང་བཞིན་གྱིས་ཡོད་དེ། དེ་དག་གི་མཚན་ཉིད་སྐྱེ་གནས་འཇིག་པ་རང་བཞིན་གྱིས་ཡོད་པའི་ཕྱིར་ཞེ་ན། འདིར་དགག་པར་བྱ་བའི་འདུས་བྱས་ཀྱི་མཚན་ཉིད་ནི། མཚན་གཞི་འདུས་བྱས་ལས་དོན་གཞན་པའི་སྐྱེ་གནས་འཇིག་པ་ལྡན་མིན་འདུ་བྱེད་ཀྱིས་བསྡུས་པ་རྫས་སུ་ཡོད་པ་གཅིག་བྱེ་བྲག་སྨྲ་བས་འདོད་པ་ཉིད་གཙོ་བོར་འགོག་ཅིང་། ཞར་ལ་མདོ་སྡེ་པས་མཚན་གཞི་དང་ངོ་བོ་གཅིག་པར་འདོད་པ་ཡང་ཁེགས་ཏེ། དེ་ཡང་རང་བཞིན་གྱིས་གྲུབ་པར་འདོད་པས་མཚན་གཞི་དང་ངོ་བོས་གྲུབ་པའི་གཅིག་དང་ཐ་དད་ལས་མ་འདས་ལ། གཅིག་ན། །ཡང་ན་བཞི་ཀའང་ཡོད་པ་ཡི། །ངོ་བོར་གསལ་བར་ཡོད་མ་ཡིན། །ཞེས་པའི་རིགས་པས་གནོད་ཅིང་། ངོ་བོ་ཐ་དད་ན་བྱེ་བྲག་སྨྲ་བའི་ཕྱོགས་དང་མཚུངས་པའི་ཕྱིར། འདི་ལ་སྐྱེ་བ་བྱེ་བྱག་ཏུ་དགག་པ་དེས་འདུས་བྱས་སྒྱུ་མ་ལྟར་གྲུབ་པ། མཚན་ཉིད་གསུམ་ཐུན་མོང་དུ་དགག་པ། མཚན་ཉིད་ཡོད་པའི་སྒྲུབ་བྱེད་དགག་པ། སྐྱེ་བཞིན་པ་བྱེ་བྲག་ཏུ་དགག་པ་དང་ལྔ་ལས། དང་པོ་ལ་སྐྱེ་བ་པོ་ལ་བརྟགས། སྐྱེ་བའི་དུས་ན་བརྟགས། འགྱུར་བ་སྐྱེ་བའི་དོན་དུ་འདོད་པ་དགག མཚན་གཞི་ལ་བརྟགས། སྐྱེ་རྒྱུ་བདག་གཞན་གང་ལས་སྐྱེས་བརྟགས། སྐྱེ་བ་པོ་དང་སྔ་ཕྱི་དང་ལྷན་ཅིག་རིམ་པ་ལ་བརྟགས། སྐྱེ་བ་ཡོད་པའི་སྒྲུབ་བྱེད་དགག སྐྱེ་རྒྱུ་དུས་གསུམ་ལ་བརྟགས། འགྲོ་འོང་ལ་བརྟགས་ཏེ་སྐྱེ་བ་དགག་པ་དང་དགུ་ལས། དང་པོ་ནི། སྐྱེ་བ་རང་བཞིན་གྱིས་གྲུབ་ན། སྐྱེ་བ་པོ་སྔར་རྒྱུའི་སྐབས་སུ་ཡོད་པ་ཞིག་གམ། མེད་པ་ཞིག་སྐྱེ་བརྟག་གྲང་། མདོ་སྡེ་པ་ན་རེ། ས་བོན་གྱི་སྐབས་སུ་མེད་པ་རྒྱུ་རྐྱེན་ཚོགས་པའི་མཐའི་སྐད་ཅིག་ལས་སྐྱེ་བར་འགྱུར་རོ་ཞེས་ཟེར་རོ། །ས་བོན་གྱི་སྐབས་སུ་མེད་པའི་མྱུ་གུ་ས་བོན་སོགས་རྒྱུའི་མཐར་ག་ལ་སྐྱེ་སྟེ་རང་བཞིན་གྱིས་མི་སྐྱེ་བར་ཐལ། སྐྱེ་བའི་སྔ་རོལ་དུ་སྐྱེ་བ་པོ་མེད་པ་དེས་ན་སྟེ་དེའི་ཕྱིར། མ་ཁྱབ་ན་བོང་བུའི་རྭ་སོགས་ཀྱང་སྐྱེ་བར་འགྱུར་རོ། །བྱེ་བྲག་སྨྲ་བ་ན་རེ། རྒྱུའི་སྐབས་སུ་ཡོད་པ་ཁོ་ན་སྐྱེའོ་ཞེས་ཟེར་རོ། །རྒྱུ་ས་བོན་གྱི་སྐབས་སུ་ཡོད་པའི་མྱུ་གུ་རྒྱུ་ལས་ག་ལ་སྐྱེ་སྟེ་མི་སྐྱེ་བར་ཐལ། དེ་ནི་སྐྱེ་བའི་སྔ་རོལ་དུ་གདོད་མ་ནས་ཡོད་པའི་ཕྱིར། ཁྱབ་པ་ནི། དང་པོ་ནས་ཡོད་ཀྱང་ད་དུང་སྐྱེ་བར་འགྱུར་ན་སྐྱེ་བ་ཐུག་པ་མེད་པར་འགྱུར་ཏེ། སྐྱེས་ཟིན་སླར་ཡང་སྐྱེ་དགོས་པའི་ཕྱིར་རོ། །གཞན་ཡང་རྒྱུའི་སྐབས་སུ་མེད་པའི་མྱུ་གུ་རང་བཞིན་གྱིས་སྐྱེ་བར་མི་འགྱུར་ཏེ། འབྲས་བུ་མྱུ་གུ་ཡིས་ནི་རྒྱུ་ས་བོན་བཤིག་པ་དེས་ན་སྟེ་དེའི་ཕྱིར་རོ། །གཞན་དུ་ན་ས་བོན་འགགས་པ་རྒྱུ་མེད་དུ་འགྱུར་ཏེ། མྱུ་གུ་སྐྱེས་པ་ནི་དེ་དང་དུས་མཉམ་པ་དེའི་རྒྱུ་མིན་ལ་སྔོན་རོལ་དུ་མྱུ་གུ་སྐྱེ་འགྱུར་ཡང་མེད་པའི་ཕྱིར། རང་ལ་མི་མཚུངས་ཏེ། མྱུ་གུར་རང་བཞིན་གྱིས་གྲུབ་པའི་ཕྱོགས་ལ། སྔ་རོལ་དུ་ཡོད་ན་ད་ལྟར་དུ་ཡོད་དགོས་ཤིང་། མེད་ན་ནི་སྐྱེ་འགྱུར་གྱི་ཚུལ་གྱི་ཡང་མེད་དགོས་པའི་ཚུལ་སྔར་བསྟན་ཟིན་ལ། རང་བཞིན་མེད་པའི་ཕྱོགས་ལ་ནི། སྐྱེ་བའི་སྔོན་རོལ་དུ་འབྱུང་འགྱུར་གྱི་མྱུ་གུ་ཡོད་ལ་དེ་ནི་མྱུ་གུར་ད་ལྟར་དུ་སྐྱེ་བ་པོ་དང་ས་བོན་འགགས་པའི་རྒྱུ་ཡིན་པའི་ཕྱིར་རོ། །སྔ་རོལ་གྱི་དུས་སུ་འབྱུང་འགྱུར་གྱི་མྱུ་གུ་ཡོད་པས་དེར་མྱུ་གུ་ཡོད་པར་ཡང་མི་འགྱུར་ཏེ། སྤྱིར་འབྱུང་འགྱུར་གྱི་མྱུ་གུ་ཡོད་པ་ལ་མྱུ་གུ་ཡོད་པས་ཁྱབ་ཀྱང་དེའི་དུས་སུ་ཡོད་པའི་ཁྱབ་པ་མེད་དེ། དཔེར་ན་ས་བོན་འགགས་པ་ལ་ས་བོན་ཡོད་པས་ཁྱབ་ཀྱང་། མྱུ་གུའི་དུས་སུ་མ་ཁྱབ་པ་བཞིན་དང་། སོ་སྐྱེའི་རྒྱུད་ལ་ད་ལྟ་འབྱུང་འགྱུར་གྱི་རྣམ་མཁྱེན་ཡོད་ཀྱང་། རྣམ་མཁྱེན་ཡོད་མི་དགོས་པ་བཞིན་ནོ། གཞན་དུ་ན་འབད་པ་མེད་པར་གྲོལ་བའམ། འབད་ཀྱང་དེ་མ་ཐོབ་པར་ཐལ་བའི་ཕྱིར་རོ། །རྒྱུ་དུས་སུ་ཡོད་པའི་མྱུ་གུ་ལའང་རྒྱུ་ལས་སྐྱེ་བ་ཡོད་པ་མིན་པར་ཐལ་ཏེ། གྲུབ་ཟིན་པའི་འབྲས་བུ་ལ་སླར་སྒྲུབ་པར་བྱེད་པའི་རྒྱུ་ཡོད་པ་མིན་པ་དེའི་ཕྱིར་རོ། །གཉིས་པ་ནི། དཔྱད་ན་སྐྱེ་བའི་དུས་མི་སྲིད་པས་སྐྱེ་བའི་བྱ་བ་རང་བཞིན་གྱིས་མེད་དོ་ཞེས་སྟོན་པ་ནི། མྱུ་གུ་སྐྱེས་ཟིན་པ་དེའི་ཚེ་སླར་སྐྱེ་བ་ཡོད་པ་མིན་ཏེ། རང་གི་ངོ་བོ་ཐོབ་ཟིན་པའི་ཕྱིར། གཞན་སྐྱེས་མ་ཟིན་པའི་ཚེ་ཡང་དེ་ལས་སྐྱེ་བའི་བྱ་བ་ཡོད་པ་མིན་ཏེ། སྐྱེ་བའི་བྱ་བ་མ་སྐྱེས་པའི་ཕྱིར་རོ། །སྐྱེས་ཟིན་པའི་ཚེ་དང་གཞན་སྐྱེས་མ་ཟིན་པའི་ཚེ་གཉིས་ཀར་ཡང་སྐྱེ་བའི་བྱ་བ་ད་ལྟར་བ་ཡོད་པ་མིན་ཏེ། ཕྱོགས་གཉིས་ཀར་བརྗོད་པའི་སྐྱོན་དུ་འགྱུར་བའི་ཕྱིར་རོ། །དེས་ན་དུས་ནམ་ཞིག་ན་སྐྱེ་བའི་བྱ་བ་ཡོད་པར་འགྱུར་ཏེ། སྐྱེ་བའི་བྱ་བ་ངོ་བོ་ཉིད་ཀྱིས་ཡོད་པའི་དུས་མི་སྲིད་པར་ཐལ། སྐྱེ་བའི་བྱ་བ་འདས་མ་འོངས་རེ་རེ་བ་དང་། དེ་གཉིས་ཀ་ལ་ཡང་སྐྱེ་བའི་བྱ་བ་ད་ལྟར་བ་མེད་པའི་ཕྱིར་རོ། །གསུམ་པ་ནི། གལ་ཏེ་རྫས་མི་འགྱུར་བར་འོ་མའི་གནས་སྐབས་བཏང་ནས་ཞོའི་དངོས་པོར་འབྱུང་བ་སྐྱེ་བའི་དོན་ཡིན་ནོ་ཞེ་ན། འོ་མ་དེ་ལ་འོ་མ་དེའི་དངོས་པོ་རུ་སྐྱེ་བ་ཡོད་པ་མིན་ཏེ་འོ་མའི་བདག་ཉིད་དེར་ཡོད་པའི་ཕྱིར་རོ། །དཔེ་ཇི་ལྟ་བ་དེ་ལྟར་དུ། འོ་མ་དེ་ལ་རྫས་ཀྱི་ཆ་མ་བཏང་བར་གནས་སྐབས་གཞན་ཞོའི་དངོས་པོར་ཡང་སྐྱེ་བ་ཡོད་པ་མིན་པར་ཐལ། གང་གི་ཚེ་འོ་མའི་རྫས་ཡིན་པ་དེའི་ཚེ་ཞོ་མིན་ལ། ཞོའི་རྫས་ཡིན་པ་དེའི་ཚེ་འོ་མ་མིན་པའི་ཕྱིར། བཞི་པ་ནི། སྐྱེ་བའི་སྔ་རོལ་གྱི་དུས་དང་། སྐྱེ་གནས་འཇིག་པའི་དུས་རྣམས་སུ་མཚན་ཉིད་སྐྱེ་གནས་འཇིག་གསུམ་མེད་པས་མཚན་གཞི་འདུས་བྱས་ཀྱང་མེད་པའི་ཕྱིར། དེའི་རྟེན་ཅན་གྱི་སྐྱེ་བ་མེད་དོ་ཞེས་སྟོན་པ་ནི། སྐྱེ་བའི་སྔ་རོལ་དུ་འདུས་བྱས་ཡོད་པ་མིན་ཏེ། ཐོག་མ་བར་དང་ཐ་མ་སྟེ་སྐྱེ་གནས་འཇིག་པ་རྣམས་སྐྱེ་བའི་སྔ་རོལ་དུ་སྲིད་པ་མིན་པའི་ཕྱིར། ཅི་སྟེ་སྐྱེ་བའི་དུས་སུ་སྐྱེ་བ། གནས་པའི་དུས་སུ་གནས་པ། འཇིག་པའི་དུས་སུ་འཇིག་པ་ཡོད་པས་འདུས་བྱས་ཡོད་དོ་ཞེ་ན། དུས་གསུམ་པོ་དེར་ཇི་ལྟར་ན་སྐྱེ་གནས་འཇིག་པ་རེ་རེ་རྩོམ་པར་འགྱུར་ཏེ། རེ་རེའི་འཇུག་པ་མི་སྲིད་པར་ཐལ། སྐྱེ་བའི་དུས་སུ་གནས་འཇིག་དང་། གནས་པའི་དུས་སུ་སྐྱེ་འཇིག འཇིག་པའི་དུས་སུ་སྐྱེ་གནས་ཏེ་གཉིས་གཉིས་དག་མེད་པའི་ཕྱིར་དང་། དེ་དག་མེད་པ་རུ་རེ་རེའི་འཇུག་པ་ཡང་མི་འཐད་པའི་ཕྱིར་རོ། །ལྔ་པ་ནི། བུམ་པ་དང་གྱོ་མོ་ལ་རང་ལས་གྲུབ་པའི་ངོ་བོ་མེད་དེ། རིམ་པ་ལྟར་གྱོ་མོ་དང་གསེག་མ་ལ་ལྟོས་པའི་ཕྱིར། རང་ལས་གྲུབ་པའི་བདག་དངོས་མེད་ན། དེ་གཉིས་ཕན་ཚུན་གཞན་དངོས་སུའང་མི་འགྱུར་ཏེ། ཅིག་ཤོས་ལ་ལྟོས་ཏེ་གཞན་དུ་འགྱུར་བ་ལ། རང་ལ་ལྟོས་ཏེ་བདག་དངོས་སུ་འགྱུར་དགོས་པའི་ཕྱིར། དེ་ཉིད་ཀྱི་ཕྱིར། བུམ་པ་ལ་རང་གི་ངོ་བོས་གྲུབ་པའི་བདག་གི་དངོས་པོ་འབྱུང་བ་མེད་པར་ཐལ། དེ་གྱོ་མོ་ལ་མ་ལྟོས་པར་རང་ལས་གྲུབ་པ་མེད་པའི་ཕྱིར་དང་། ལྟོས་ས་གཞན་གྱོ་མོའི་དངོས་པོ་ཡང་རང་ལས་གྲུབ་པ་མེད་པའི་ཕྱིར་རོ། །དེ་བཞིན་དུ་གྱོ་མོ་ལ་སྦྱར་རོ། །བདག་གཞན་མེད་པ་དེའི་ཕྱིར་བདག་གཞན་རེ་རེ་དང་གཉིས་ཀ་ལས་འབྱུང་བ་ཡོད་པ་མིན་པར་ཐལ། ངོ་བོས་གྲུབ་པའི་བདག་གཞན་མེད་པའི་ཕྱིར་རོ། །དྲུག་པ་ནི། གཞན་ཡང་། སྐྱེ་བའི་བྱ་བ་ངོ་བོ་ཉིད་ཀྱིས་ཡོད་ན། སྐྱེ་བ་པོའི་སྔར་རམ་ཕྱིས་སམ་གཉིས་ཀར་ཡོད་རྟོག་གྲང་ན། སྐྱེ་བ་པོའི་སྔ་རོལ་དུ་སྐྱེ་བའི་བྱ་བ་ཡོད་པ་མིན་ཏེ། རྟེན་མེད་པའི་ཕྱིར་རོ། །ཕྱིས་ཀྱང་ཡོད་པ་མིན་ཏེ། སྐྱེ་བ་དོན་མེད་པའི་ཕྱིར་རོ། །ཅིག་ཅར་དུའང་ཡོད་པ་མིན་ཏེ། ཕན་ཚུན་ལྟོས་པ་མེད་པར་ཐལ་བའི་ཕྱིར་རོ། །དེ་ལྟར་དུས་གསུམ་དུའང་སྐྱེ་བའི་བྱ་བ་དང་སྐྱེ་བ་པོ་ཡོད་པར་བརྗོད་པ་ཉིད་དུ་མི་ནུས་པ་དེའི་ཕྱིར། སྐྱེ་བའི་བྱ་བ་དང་སྐྱེ་བ་པོ་བུམ་པ་ལ་ཅིག་ཅར་འབྱུང་བ་ཡོད་པ་མིན་ཏེ། བུམ་པ་སྐྱེས་མ་ཟིན་ན་མེད་ལ་སྐྱེས་ཟིན་ན་དེ་སྐྱེ་བའི་བྱ་བ་དོན་མེད་པའི་ཕྱིར་རོ། །བདུན་པ་ནི། སྐྱེ་བའི་བྱ་བ་ཡོད་དེ་མཐར་རྙིང་པའི་ངོ་བོ་ཡོད་པར་མཐོང་བའི་ཕྱིར་ཞེ་ན། རྙིང་པ་ཞེས་བྱ་བ་ཅུང་ཟད་གཅིག་ཡོད་ན། སྔར་སྐྱེས་པའམ། སྔར་མ་སྐྱེས་པ་ཞིག་རྙིང་། སྔར་སྐྱེས་པ་རྙིང་པ་ཡིན་པར་མི་འགྱུར་ཏེ། སྔར་གསར་དུ་སྐྱེས་མ་ཐག་པ་ཡིན་པའི་ཕྱིར་རོ། །ཕྱིས་ནས་ཀུན་ཏུ་སྐྱེས་པ་ཡང་རྙིང་པར་མི་འགྱུར་ཏེ། སྐྱེས་ན་སྐྱེས་མ་ཐག་པ་ཡིན་པས་སོ། །གལ་ཏེ་སྔར་སྐྱེས་པ་དེ་ད་ལྟ་རྙིང་པ་ཡིན་ནོ་ཞེ་ན། ཅི་སྔར་གྱི་དེ་ཉིད་དམ། འོན་ཏེ་གཞན་ཡིན། དང་པོ་ལྟར་ན་དེ་རྙིང་པ་མིན་ཏེ། སྔར་གསར་དུ་སྐྱེས་པའི་གནས་སྐབས་དེ་ཉིད་མ་ཉམས་པའི་ཕྱིར་རོ། །གཉིས་པ་ལྟར་ན་ཡང་། དེ་རྙིང་པ་མིན་པར་ཐལ། ད་ལྟ་གསར་དུ་སྐྱེས་པ་ཁོ་ན་ཡིན་པའི་ཕྱིར། བརྒྱད་པ་ནི། གཞན་ཡང་། སྐྱེ་བའི་བྱ་བ་རང་བཞིན་གྱིས་ཡོད་ན། རྒྱུ་འདས་མ་འོངས་ད་ལྟར་བ་གང་ལས་སྐྱེ། དེ་ལ་ད་ལྟར་བའི་མྱུ་གུའི་དངོས་པོ་ནི་རང་དང་དུས་མཉམ་པའི་ས་བོན་ད་ལྟར་བ་དེ་ཉིད་ལས་འབྱུང་བ་མིན་པར་ཐལ། རྒྱུ་འབྲས་ཡིན་ན་ཅིག་ཅར་མེད་ཅིང་། ཅིག་ཅར་ཡོད་ན་རྒྱུ་འབྲས་མིན་པས་ཁྱབ་པའི་ཕྱིར། རྒྱུ་མ་འོངས་པ་དང་འདས་པ་ལས་ཀྱང་སྐྱེ་བ་ཡོད་པ་མིན་ཏེ། དེ་གཉིས་དངོས་པོར་མེད་པའི་ཕྱིར་རོ། །གཏན་ཚིགས་ཁས་བླངས། དགུ་པ་ནི། སྐྱེ་བའི་བྱ་བ་རང་བཞིན་གྱིས་མེད་དེ། ཡོད་ན་རང་བཞིན་ལ་ལྡོག་པ་མེད་པས་སྐྱེ་བའི་ཚེ་ག་ཤེད་ནས་འོང་བ་དང་། འགགས་པའི་ཚེ་ག་ཤེད་དུ་འགྲོ་བར་འགྱུར་ན། སྐྱེས་པ་ལ་ནི་གང་ནས་ཀྱང་འོང་བ་དང་། དེ་བཞིན་དུ་འགག་པ་ལ་གང་དུ་ཡང་འགྲོ་བ་མེད་པའི་ཕྱིར། མདོ་ལས། དགེ་སློང་དག་དེ་ལྟར་ན། མིག་ནི་སྐྱེ་བ་ན་གང་ནས་ཀྱང་འོང་བ་མིན་ལ། འགག་པ་ན་ཡང་གར་ཡང་འགྲོ་བ་མིན་ནོ། །ཞེས་གསུངས་པའི་ཕྱིར་རོ། །གཉིས་པ་ནི། འཕགས་པའི་ཡེ་ཤེས་ལ་ལྟོས་ནས། རྣམ་པར་དཔྱད་པའི་འབྲས་བུ་བརྗོད་པ་ནི། སྔར་བཤད་པའི་རིགས་པས་དཔྱད་པ་ན། རང་བཞིན་གྱིས་གྲུབ་པའི་སྐྱེ་བ་མི་རྙེད་པ་དེ་ལྟ་ཡིན་ན་སྲིད་པ་མཐའ་དག་རང་བཞིན་མེད་པ་སྒྱུ་མ་དང་འདྲ་བ་ཇི་ལྟར་མིན་ཏེ། རིགས་པས་དཔྱད་ན། རང་བཞིན་གྱིས་སྐྱེ་བ་མེད་ཀྱང་། ཐ་སྙད་དུ་རྒྱུ་དང་རྐྱེན་ལ་བརྟེན་ནས་འབྱུང་བའི་ཕྱིར་རོ། །རྣམ་པར་དཔྱད་པ་འདིས་སྐྱེ་བ་རྣམ་པ་ཐམས་ཅད་དུ་བཀག་ན་ནི་སྒྱུ་མ་ལྟ་བུར་མི་འགྱུར་ཏེ། མོ་གཤམ་གྱི་བུའི་གཞལ་བྱ་ལྟར་རྟེན་ཅིང་འབྲེལ་འབྱུང་བ་གཏན་མེད་པའི་ཕྱིར་རོ། །དེས་ན་དེ་དག་དང་བསྟུན་པར་མི་བྱེད་ཀྱི། རྟེན་འབྲེལ་དང་མི་འགལ་བ་སྒྱུ་མ་ལ་སོགས་པ་དང་བསྟུན་པར་བྱེད་དེ། རྟེན་ཅིང་འབྲེལ་བར་འབྱུང་བ་ལ་སྐུར་བ་མ་བཏབ་པས་འཇིག་རྟེན་པའི་རྣམ་གཞག་ཐམས་ཅད་མི་འཇིག་ཅིང་། ཡང་དག་པ་ཇི་ལྟ་བ་བཞིན་དུ་ཁོང་དུ་ཆུད་པས་ཐར་པ་འགྲུབ་པའི་ཕྱིར་རོ། །འདིས་ཡོད་པ་དང་རང་བཞིན་གྱིས་ཡོད་པ་ལ་ཁྱད་མེད་པས། དབུ་མའི་རིགས་པ་རྣམས་ཀྱིས་ཡོད་ཙམ་བཀག་པར་འདོད་པ་ཡང་ལེགས་པར་བཀག་གོ །གསུམ་པ་ནི། དེ་ལྟར་འདུས་བྱས་སྒྱུ་མ་ལྟ་བུར་བརྗོད་ནས་དེའི་མཚན་ཉིད་རྣམས་ཀྱང་རང་བཞིན་གྱིས་མེད་པར་སྟོན་པ་ལ། རིམ་དང་ཅིག་ཅར་དུ་གྲུབ་པ་དགག མཚན་ཉིད་གཞན་ཡོད་མེད་བརྟགས། མཚན་གཞི་དང་མཚན་ཉིད་གཅིག་དང་ཐ་དད་བརྟགས་ལ་དགག་པ་དང་གསུམ་གྱི། དང་པོ་ནི། སྐྱེ་དང་གནས་དང་འཇིག་པ་རྣམས་མཚན་གཞི་གཅིག་ལ་ཅིག་ཆར་དུ་འབྱུང་བ་ཡོད་པ་མིན་ཏེ། དེ་རྣམས་སྐད་ཅིག་མ་གཅིག་ལ་འབྱུང་བ་མེད་པའི་ཕྱིར་ཏེ། ཕན་ཚུན་འགལ་བའི་ཕྱིར་རོ། །རིམ་གྱིས་འབྱུང་བ་ཡོད་པ་མིན་ཏེ། གཉིས་གཉིས་དག་ནི་མེད་པ་རུ། །ཇི་ལྟར་རེ་རེ་རྩོམ་པར་འགྱུར། །ཞེས་པའི་རིགས་པས་གནོད་པའི་ཕྱིར་རོ། །དེས་ན་དེ་གསུམ་དུས་ནམ་ཞིག་འབྱུང་བ་ཡོད་པར་འགྱུར་ཏེ། རང་བཞིན་གྱིས་འབྱུང་བའི་དུས་ནམ་ཡང་མེད་པར་ཐལ། རིམ་དང་ཅིག་ཆར་དུ་མི་འབྱུང་ཞིང་གྲུབ་པའི་རྒྱུ་གཞན་ཡང་མེད་པའི་ཕྱིར་རོ། །གསུམ་པ་ནི། སྐྱེ་བ་དང་ལ་སོགས་པ་གནས་པ་དང་འཇིག་པ་ཐམས་ཅད་ལ་སླར་ཡང་དོན་གཞན་པའི་སྐྱེ་གནས་འཇིག་པ་ཐམས་ཅད་འབྱུང་བར་འགྱུར་ཏེ། དེ་རྣམས་ཀྱང་འདུས་བྱས་ཡིན་པའི་ཕྱིར། འདོད་ན། སྐྱེ་བའང་མཚན་ཉིད་གསུམ་ལྡན་ཡིན་པས་སྐྱེ་བའི་སྐྱེ་བ་ཡོད་པར་འགྱུར་ལ་ཚུལ་དེ་ལས་སྐྱེ་བ་དང་འདྲ་བར་འཇིག་པ་ལ་ཡང་མཚན་ཉིད་གསུམ་ལྡན་ཡིན་པས་འཇིག་པའི་འཇིག་པ་དང་འཇིག་པ་དེ་དང་འདྲ་བར་གནས་པ་ལ་ཡང་མཚན་ཉིད་གསུམ་ལྡན་ཡིན་པས་གནས་པའི་གནས་པ་དོན་གཞན་ཡོད་པར་འགྱུར་རོ། །འདོད་ན། སྐྱེ་བའི་སྐྱེ་བ་སོགས་དེ་དག་ལ་ཡང་སྐྱེ་སོགས་མཚན་ཉིད་གཞན་དགོས་པས་ཐུག་པ་མེད་པར་འགྱུར་རོ། །ཐུག་པ་མེད་པ་ཡིན་ན་ཡང་རྩ་བའི་མཚན་ཉིད་འདུས་བྱས་སུ་མི་འགྲུབ་པར་འགྱུར་ཏེ། དེ་རྟོགས་པ་ལ་དེའི་མཚན་ཉིད་སྐྱེ་སོགས་རྟོགས་དགོས་ཤིང་། དེ་དག་རྟོགས་པའི་མཐར་ཐུག་པ་མེད་པའི་ཕྱིར་རོ། །གསུམ་པ་ནི། གཞན་ཡང་། མཚན་གཞི་ལས་མཚན་ཉིད་འདི་དག་ངོ་བོས་གྲུབ་པའི་ཐ་དད་པའམ་ཐ་མི་དད་པ་ཞིག་ཡིན། གལ་ཏེ་མཚན་ཉིད་སྐྱེ་སོགས་ལས་མཚན་གཞི་དོན་གཞན་ཡིན་ནོ་ཞེ་ན། འོ་ན་མཚན་གཞི་འདུས་བྱས་དེ་མི་རྟག་པ་ཉིད་གང་ལས་ཏེ་མིན་པར་ཐལ། དེ་ལས་དོན་གཞན་ཡིན་པའི་ཕྱིར་བདེ་སྡུག་བཞིན་ནོ། གཉིས་པ་ལྟར་ན་ཡང་། ཐ་མི་དད་ཀྱི་གཅིག་ཏུ་འགྱུར་བས་མཚན་ཉིད་མཚན་གཞིར་འགྱུར་བ་དང་། མཚན་གཞིའང་མཚན་ཉིད་དུ་འགྱུར་ལ། འདོད་ན། དེ་གཉིས་ཀ་མེད་པར་འགྱུར་བས་ཡང་ན་མཚན་ཉིད་གསུམ་དང་མཚན་གཞི་སྟེ། མཚན་གཞི་གཉིས་ཀ་ཡང་གསལ་བར་ཏེ་གདོན་མི་ཟ་བར་ཡོད་པའི་ངོ་བོར་ཡོད་པ་མིན་པར་ཐལ། མཚན་མཚོན་གཉིས་ཀ་མེད་པའི་ཕྱིར། བཞི་པ་ལ། གལ་ཏེ་སྐྱེ་སོགས་ཡོད་དེ། དེའི་རྒྱུ་ཚོགས་ཡོད་པའི་ཕྱིར་ཞེ་ན། དེ་དགག་པ་ལ། འབྲས་བུ་ཡོད་མེད་རྒྱུ་ཡོད་མེད་ལ་སྐྱེ་བ་དང་། ཡོད་མེད་ལ་སྐྱེ་འཇིག་དགག་པ་དང་གཉིས་ཀྱི། དང་པོ་ནི། སྐྱེས་ཟིན་པའི་མྱུ་གུའི་དངོས་པོ་ནི་རྒྱུ་ས་བོན་གྱི་དངོས་པོ་རྣམ་པར་མ་འགྱུར་བ་ལས་མི་སྐྱེ་སྟེ། འབྲས་བུའི་ངོས་ནས་སྐྱེས་ཟིན་སླར་སྐྱེ་བ་དོན་མེད་པའི་ཕྱིར་དང་། འགྱུར་བཞིན་པ་མིན་པའི་ས་བོན་ནི་སྐྱེད་བྱེད་དུ་མི་རུང་བའི་ཕྱིར་རོ། །རྒྱུ་ས་བོན་དངོས་པོ་མེད་པ་ལས་ཀྱང་མི་སྐྱེ་སྟེ་ས་བོན་མེས་ཚིག་པས་ཀྱང་མྱུ་གུ་སྐྱེད་པར་ཐལ་བའི་ཕྱིར་རོ། །སྐྱེས་མ་ཟིན་པའི་མྱུ་གུའི་དངོས་པོ་མེད་པ་ནི་རྒྱུ་ས་བོན་དངོས་མེད་ལས་མི་སྐྱེ་སྟེ། མེད་པ་སྐྱེ་བ་མི་སྲིད་པའི་ཕྱིར་དང་། རྒྱུའི་ངོས་ནས་སྐྱེད་པའི་ནུས་པ་མེད་པའི་ཕྱིར་རོ། །འབྲས་བུ་དངོས་མེད་རྒྱུ་དངོས་པོ་ལས་ཀྱང་མི་སྐྱེ་སྟེ། བཤད་ཟིན་པའི་ཉེས་པ་ཐོག་ཏུ་འབབ་པ་ཉིད་ཀྱི་ཕྱིར་རོ། །གཉིས་པ་ནི། འདིའི་རྐང་པ་དང་པོ་གཉིས་ཀྱི་དངོས་པོ་ནི་སྐྱེ་བའོ། །ཕྱི་མའི་དངོས་མེད་ནི་འཇིག་པའོ། །དེ་ལ་སྐྱེས་ཟིན་རང་གི་དངོས་པོ་རྙེད་པ་ནི་དངོས་པོ་སྟེ་སླར་སྐྱེ་བར་མི་འགྱུར་ཏེ། ཡོད་པ་སླར་སྐྱེ་བ་དོན་མེད་པའི་ཕྱིར་རོ། །སྐྱེས་མ་ཟིན་པའི་དངོས་པོ་མེད་པ་ཡང་དངོས་པོར་ཏེ་སྐྱེ་བར་མི་འགྱུར་ཏེ། མོ་གཤམ་གྱི་བུ་ཡང་སྐྱེ་བར་ཐལ་བའི་ཕྱིར་རོ། །དངོས་མེད་དེ་བུམ་སོགས་ཞིག་པ་ལ་དངོས་མེད་དེ། བུམ་སོགས་ཀྱི་དངོས་པོ་སླར་ཞིག་པར་མི་འགྱུར་ཏེ། དེ་ལ་ཞིག་རྒྱུའི་བུམ་སོགས་ཀྱི་དངོས་པོ་མེད་པའི་ཕྱིར་རོ། །བུམ་སོགས་ཀྱི་དངོས་པོ་དངོས་མེད་དེ་འཇིག་པར་མི་འགྱུར་ཏེ། ཞིག་འཇིག་དོན་གཅིག་པའི་ཕྱིར་དང་། བུམ་པའི་དངོས་པོ་དང་བུམ་པའི་དངོས་མེད་གཞི་གཅིག་ལ་ཅིག་ཆར་དུ་ཡོད་པར་འགལ་བའི་ཕྱིར་རོ། །ལྔ་པ་ལ། དགག་པ་དངོས་དང་། སྒྲུབ་བྱེད་དགག་པ་གཉིས་ཀྱི། དང་པོ་ནི། དེ་ཚེ་སྐྱེ་བ་ཡོད་མིན་ཞིང་། །གཞན་ཚེ་སྐྱེ་བ་ཡོད་མ་ཡིན། །ཞེས་པ་དང་། དངོས་པོ་དངོས་ལས་མི་སྐྱེ་སྟེ། ཞེས་གང་སྨྲས་པ་དེ་མི་རིགས་ཏེ། སྐྱེས་མ་སྐྱེས་མི་སྐྱེ་ཡང་སྐྱེ་བཞིན་པ་སྐྱེ་བའི་ཕྱིར་ཞེ་ན། སྐྱེས་མ་སྐྱེས་ལས་མ་གཏོགས་པའི་སྐྱེ་བཞིན་པ་ནི་སྐྱེ་བར་མི་འགྱུར་ཏེ། ཕྱེད་སྐྱེས་ཏེ། ཅུང་ཟད་ཅིག་སྐྱེ་ཞིང་སྐྱེ་བའི་བྱ་བ་མ་རྫོགས་པ་ལ་སྐྱེ་བཞིན་པར་འཇོག་དགོས་པའི་ཕྱིར་དང་། ཅུང་ཟད་སྐྱེས་པ་ནི་སྐྱེས་ཟིན་པ་དང་། སྐྱེ་བའི་བྱ་བ་མ་རྫོགས་པ་ནི་མ་སྐྱེས་པའི་ཁོངས་སུ་འདུ་བའི་ཕྱིར་རོ། །གལ་ཏེ་ཅུང་ཟད་སྐྱེས་མ་སྐྱེས་ལ་སྐྱེ་བཞིན་པ་ཉིད་དུ་རྟོགས་ན། སྐྱེ་བའི་བྱ་བ་འདས་མ་འོངས་ཐམས་ཅད་སྐྱེ་བཞིན་པ་ཉིད་ཡིན་པར་ཐལ་བར་འགྱུར་ཏེ། རྒྱུ་མཚན་མཚུངས་པའི་ཕྱིར་རོ། །ཡང་ན་ནི་དུས་གསུམ་ཐམས་ཅད་སྐྱེ་བཞིན་པ་ཡིན་པའམ། ཡང་ན་སྐྱེ་མ་སྐྱེས་ལས་མ་གཏོགས་པའི་སྐྱེ་བཞིན་པ་མེད་དོ་ཞེས་པའི་དོན་ཏོ། །གཞན་ཡང་། སྐྱེ་བཞིན་པ་འདི་རྟོགས་པ་ན་སྐྱེ་བཞིན་པ་དེའི་རང་གི་ངོ་བོ་གྲུབ་ཟིན་པ་ཞིག་གམ། འོན་ཏེ་མ་གྲུབ་པ་ཞིག་ལ་རྟོག སྐྱེ་བཞིན་པའི་བདག་ཉིད་དུ་བྱ་བས་དེ་གྲུབ་ཟིན་པ་དེ་ཡང་། སྐྱེ་བཞིན་པར་མི་འགྱུར་ཏེ། དེ་ནི་དེའི་བདག་ཉིད་ཐོབ་ཟིན་པའི་ཕྱིར་རོ། །སྐྱེ་བཞིན་པའི་བདག་ཉིད་དུ་མི་བྱ་བ་སྟེ་གྲུབ་མ་ཟིན་པ་དེ་ཡང་སྐྱེ་བཞིན་པ་ཉིད་དུ་མི་འགྱུར་ཏེ། སྐྱེ་བཞིན་པའི་བདག་ཉིད་དུ་མ་གྱུར་པའི་ཕྱིར། གཉིས་པ་ལ། འདས་མ་འོངས་ཀྱི་བར་ན་ཡོད་པ་དང་། སྐྱེས་པའི་རྟགས་ཀྱིས་སྐྱེ་བཞིན་པ་དཔོག་པ་དགག་པ་གཉིས་ཀྱི། དང་པོ་ནི། སྐྱེ་བཞིན་པ་ཡོད་དེ། སྐྱེ་བའི་བྱ་བ་འདས་མ་འོངས་ཀྱི་བར་ཡོད་པའི་ཕྱིར་དང་། དེ་ཡང་སྐྱེ་བཞིན་པ་ཡིན་པའི་ཕྱིར་རོ་ཞེ་ན། རྒོལ་བ་གང་གི་སྐྱེ་བའི་བྱ་བ་འདས་མ་འོངས་གཉིས་པོ་སྐྱེ་བཞིན་པའི་བར་མེད་པར་སྲིད་པ་ཡོད་པ་མིན་པ་དེ་ལ་སྐྱེས་མ་སྐྱེས་ཀྱི་བར་དུ་སྐྱེ་བཞིན་པ་མེད་པར་ཐལ། གང་གི་ཕྱིར་ཡོད་ན་སྐྱེ་བཞིན་པ་དེ་ལའང་ཅུང་ཟད་སྐྱེས་མ་སྐྱེས་ཀྱི་བར་ཡོད་པས་དེར་ཡང་སྐྱེ་བཞིན་པ་གཞན་གསུམ་པ་རྣམ་པར་གཞག་དགོས་ན་དེ་ཡང་མི་ནུས་པའི་ཕྱིར་ཏེ། ཐུག་པ་མེད་པར་ཐལ་བར་འགྱུར་བའི་ཕྱིར་རོ། །གཉིས་པ་ལ། འདོད་པ་བརྗོད་པ་ནི། གལ་ཏེ་ཕྱེད་སྐྱེས་ཕྱེད་མ་སྐྱེས་ལས་གཞན་པའི་སྐྱེ་བཞིན་པ་ཡོད་པའི་ངོ་བོར་སྣང་སྟེ། གང་གི་ཕྱིར་སྔ་མའི་སྐྱེ་བཞིན་པ་འགགས་པས་སྐྱེས་པ་སྟེ་འབྲས་བུ་སྐྱེ་བར་འགྱུར་བ་དེའི་ཕྱིར་དང་། སྐྱེས་པའི་སྔར་གྱི་གནས་སྐབས་ཀྱི་ངོ་བོ་དེ་ལ་སྐྱེ་བཞིན་པར་འཇོག་ཅིང་། དེ་ཡང་སྐྱེས་པའི་རྟགས་ཀྱིས་དཔོག་གོ་ཞེ་ན། དེ་དགག་པ་ལ། གང་གི་ཚེ་སྐྱེས་པའི་གཏན་ཚིགས་རྟེན་བཞིན་པའི་དངོས་པོ་དེ་ལ་སྐྱེ་བཞིན་པ་ལ་སྲིད་པ་མེད་དེ། སྐྱེས་ཟིན་པ་དེའི་ཚེ་སྟེ་དེའི་ཕྱིར་རོ། །དེ་འདོད་ན། སྐྱེ་བཞིན་པ་དཔོག་པའི་གཏན་ཚིགས་སྐྱེས་པ་མ་གྲུབ་པར་ཐལ། སྐྱེ་བཞིན་པ་མེད་པའི་ཕྱིར་རོ། །ཁྱབ་བྱེད་མི་དམིགས་པའོ། །གལ་ཏེ་དེ་ལ་སྐྱེ་བཞིན་པ་མི་སྲིད་དེ། སྐྱེས་ཟིན་པའི་ཕྱིར་ཞེས་བསྟན་པ་ལ་ཁྱབ་པ་མེད་དེ། དངོས་པོ་གང་སྐྱེས་པ་དེ་ལ་སྐྱེ་བཞིན་པར་བརྗོད་དོ་ཞེ་ན། འོ་ན་སྐྱེས་ཟིན་པ་དེའི་ཚེ་དགོས་པ་ཅིའི་ཆེད་དུ་སྐྱེ་བར་འགྱུར་ཏེ། སྐྱེ་བཞིན་པའི་དོན་མ་ཚང་བར་ཐལ། སྐྱེས་ཟིན་པའི་ཕྱིར་རོ། །གལ་ཏེ་སྐྱོན་མེད་དེ། སྐྱེ་བཞིན་པ་ནི་ད་ལྟ་མ་སྐྱེས་ལ་སྐྱེ་འགྱུར་ཁོ་ན་སྐྱེ་བ་ལ་མངོན་དུ་ཕྱོགས་པས་སྐྱེས་སོ་ཞེས་བྱ་བར་བརྗོད་དོ་ཞེས་གྲགས་སོ། །འོ་ན་སྐྱེས་མ་སྐྱེས་གཉིས་པོ་ཁྱད་པར་མེད་པ་སྟེ་མི་འགལ་བར་ཐལ། སྐྱེ་འགྱུར་མ་སྐྱེས་པ་ཁོ་ན་སྐྱེས་པར་བརྗོད་རིགས་པའི་ཕྱིར་རོ། །འདོད་ན། དེའི་ཚེ་སྐྱེས་ཟིན་པའི་བུམ་པ་ཡང་མེད་པར་ཅིས་མི་རྟོགས་ཏེ་མེད་པར་ཐལ། དེ་ཡང་སྔ་རོལ་གྱི་སྐབས་སུ་མེད་པའི་ཕྱིར། མ་ཁྱབ་ན། སྐྱེ་བ་ལ་མངོན་དུ་ཕྱོགས་པ་ལ་སྐྱེས་པས་ཁྱབ་པར་འདོད་པ་ཉམས་སོ། །ཅི་སྟེ་སྐྱེ་བཞིན་པ་དང་མ་སྐྱེས་པ་ལ་ཁྱད་པར་མེད་པ་མིན་ཏེ། སྐྱེ་བཞིན་པ་ནི་སྐྱེ་བའི་བྱ་བ་དང་འབྲེལ་བའི་དངོས་པོ་ཡིན་པའི་ཕྱིར་སྙམ་ན། སྐྱེ་བཞིན་པ་མ་སྐྱེས་པར་ཁས་ལེན་དགོས་པའི་རྒྱུ་མཚན་གསུམ་གྱི། དང་པོ་ནི། སྐྱེ་བཞིན་པ་དེ་ནི་སྐྱེ་བའི་བྱ་བ་མ་རྫོགས་ཀྱང་མ་སྐྱེས་པ་ལས་ཕྱི་རོལ་དུ་གྱུར་པ་ཞིག་ལ་བཞག་མོད་ཀྱི་དེ་ལྟ་ནའང་དེ་ནི་མ་སྐྱེས་པ་ཁོ་ནར་འགྱུར་ཏེ། གང་གི་ཕྱིར་སྐྱེ་བའི་བྱ་བ་རྫོགས་པ་ལས་ཕྱི་རོལ་དུ་གྱུར་པའི་ཕྱིར་རོ། །གཉིས་པ་ནི། རྒྱུ་མཚན་འདི་ལས་ཀྱང་མ་སྐྱེས་པ་ཉིད་སྐྱེའོ། །འདི་ལྟར་གཞན་གྱི་སྐྱེ་བཞིན་པ་ནི་སྔར་མ་བྱུང་བར་ཕྱིས་མ་འོངས་པ་ན་ཡོད་པས་དེ་སྐྱེ་བར་འགྱུར་བ་གཅིག་ཡིན་པ་གྲགས་སོ། །རྒྱུ་མཚན་དེས་ཀྱང་སྐྱེ་བཞིན་པ་ནི་མ་སྐྱེས་པ་ཁོ་ན་སྐྱེའོ་ཞེས་བྱ་བར་འགྱུར་ཏེ། སྔར་མ་བྱུང་ཞིང་སྐྱེ་བའི་བྱ་བ་དང་འབྲེལ་བའི་ཕྱིར་རོ། །དེ་ལྟར་ན་སྐྱེ་བཞིན་པ་ལ་སྐྱེ་པའི་བྱ་བ་ངོ་བོ་ཉིད་ཀྱིས་འཇུག་པའི་རྟེན་དུ་རུང་བ་མིན་ཏེ། བདག་གི་དངོས་པོ་མ་ཐོབ་པའི་མ་བྱུང་བ་ཡིན་པའི་ཕྱིར་རོ། །རྒྱུ་མཚན་གསུམ་པ་ནི། གཞན་ཡང་། དངོས་པོར་ཡོད་ཅེས་བྱ་བར་འགྱུར་བ་ལ་སྐྱེ་བའི་བྱ་བ་རྫོགས་པ་གཅིག་དགོས་པས་སྐྱེ་བའི་བྱ་བ་རྫོགས་པར་མ་བྱས་པ་ནི་དངོས་པོར་མེད་ཅེས་བརྗོད་དགོས་སོ། །གང་གི་ཚེ་སྐྱེ་བཞིན་པ་སྐྱེ་བའི་བྱ་བ་རྫོགས་པ་མེད་པ་དེའི་ཚེ་དེ་རང་གི་ངོ་བོས་ཡོད་པའི་དངོས་པོ་གང་དེར་བརྗོད་དེ་བརྗོད་མི་རིགས་པར་ཐལ། སྐྱེ་བའི་བྱ་བ་མ་རྫོགས་པའི་ཕྱིར་རོ། །དེས་ན་དངོས་པོ་སྒྱུ་མ་ལྟར་གྲུབ་པ་ནི། རྒྱུ་ས་བོན་ལས་མ་གཏོགས་པར་འབྲས་བུ་ངོ་བོ་ཉིད་ཀྱིས་ཡོད་པ་མིན་པར་ཐལ། དེ་ཡོད་ན་སྔོན་རོལ་དུ་སྐྱེ་བཞིན་པའི་མྱུ་གུ་ངོ་བོས་གྲུབ་དགོས་པ་ལ་སྔོན་རོལ་དུ་རྒྱུ་ས་བོན་ལས་མ་གཏོགས་པའི་སྐྱེ་བཞིན་པའི་མྱུ་གུ་མེད་པའི་ཕྱིར་རོ། །འདོད་ན། གང་གི་ཚེ་འབྲས་བུ་མྱུ་གུ་ཡོད་པ་མིན་པ་དེའི་ཚེ་མྱུ་གུ་འཇུག་པས་ཏེ་ངོ་བོ་ཉིད་ཀྱི་སྐྱེས་པས་རྒྱུ་ས་བོན་ལྡོག་པ་འཐད་པ་ཉིད་དུ་མི་འགྱུར་ཏེ། མྱུ་གུ་རང་བཞིན་གྱིས་མ་སྐྱེས་པའི་ཕྱིར་རོ། །ཇི་སྐད་དུ། མདོ་ལས། སེམས་ཅན་མི་དང་ཤེས་སྐྱེས་ཀྱང་རུང་སྟེ། །འདིར་སྐྱེས་ཤི་བ་འགའ་ཡང་སྐྱེ་མི་འགྱུར། །ཆོས་ཀུན་རང་བཞིན་འབྲས་བུས་སྟོང་པ་སྟེ། །མུ་སྟེགས་ཅན་གྱི་ཤེས་པར་ནུས་མ་ཡིན། །ཞེས་དང་། སྐྱེ་བ་དང་ནི་འཆི་འཕོ་དང་། །སྐྱེ་བ་མེད་ཅིང་འཆི་འཕོ་མེད། །གང་ཞིག་འདི་ནི་ཤེས་འགྱུར་བ། །དེ་ཡིས་རང་བཞིན་རྙེད་མི་དཀའ། །ཞེས་འབྱུང་ངོ་། །སྐྱེ་འཆི་ཐ་སྙད་དུ་ཡོད་ཅིང་དོན་དམ་དུ་མེད་པ་དང་། དེ་རྟོགས་པའི་ཕན་ཡོན་བསྟན་ཏོ། །གཉིས་པ་ནི། རྣལ་འབྱོར་སྤྱོད་པ་བཞི་བརྒྱ་པ་ལས་འདུས་བྱས་ཀྱི་དོན་དགག་པ་བསྒོམ་པ་བསྟན་པ་སྟེ་རབ་ཏུ་བྱེད་པ་བཅོ་ལྔ་པའི་ཚིག་དོན་བཤད་ཟིན་ཏོ།། ༈ །།བརྒྱད་པ་དགོས་པ་དང་རྒོལ་བ་ངན་པའི་ཀླན་ཀ་སྤོང་བ་ལ། བསྟན་བཅོས་བརྩམས་པའི་དགོས་པ་དང་། རྒོལ་བ་ངན་པའི་ཀླན་ཀ་སྤོང་བ་རྒྱས་པར་བཤད་པ་དང་། དོན་བསྡུ་བ་དང་གསུམ་གྱི། དང་པོ་ལ། བསྟན་བཅོས་འདིའི་ཉིང་དགོས་ནི། འཁོར་བ་མཐའ་དག་སྤངས་པའི་མྱ་ངན་ལས་འདས་པ་ཡིན་ལ། དེ་ཡང་གཙོ་བོ་ནི་ཡང་དག་པར་རྫོགས་པའི་སངས་རྒྱས་ཏེ། འགྲེལ་པར། བསྟན་བཅོས་ཀྱི་འབྲེལ་གྱི་སྐབས་སུ། འཇིག་རྟེན་པའི་དངོས་པོ་དེ་ལྟ་བུ་ནི་ཕྱིན་ཅི་ལོག་ལས་རྣམ་པ་གཞན་དུ་སྣང་བས་གདོན་མི་ཟ་བར་འདི་སྤང་བར་བྱ་བ་ཉིད་དུ་མངོན་པར་གསལ་བར་བྱས་ནས་སངས་རྒྱས་ཉིད་བླང་བར་བྱ་བ་ཡིན་ནོ། །ཞེས་གསུངས་པའི་ཕྱིར་དང་། སྐབས་འདིར་ཡང་། སྟོང་པ་ཉིད་དོན་ཇི་ལྟ་བ་བཞིན་མ་ངེས་པར་ནི་འགས་ཀྱང་འཁོར་བ་ལ་ཆགས་པ་སྤངས་ནས་མྱ་ངན་ལས་འདས་པ་ལ་དགའ་བར་སྐྱེད་མི་ནུས་སོ། །ཞེས་གསུངས་སོ། །འདིས་ལྡོག་པའི་ཚུལ་གྱི་ཉིང་དགོས་དང་། དགོས་པ་གཉིས་ཀ་བསྟན་ཏོ། །དགོས་པ་ནི། དངོས་སུ་རབ་བྱེད་སོ་སོའི་དོན་རྟོགས་པ་དང་། གཙོ་བོར་ཕྲ་བའི་སྟོང་པ་ཉིད་ཇི་ལྟ་བ་བཞིན་དུ་རྟོགས་པ་ཉིད་ཡིན་ཏེ། དེ་མེད་པར་བཤད་མ་ཐག་པའི་དགོས་ཐོབ་མི་ནུས་པའི་ཕྱིར་རོ། །ཅིའི་ཕྱིར་རབ་ཏུ་བྱེད་པ་དང་པོ་བརྒྱད་སྟོང་ཉིད་རྟོགས་པའི་ཐབས་སུ་འགྱུར་ཞེ་ན། གདུལ་བྱ་མཐའ་དག་སྟོང་ཉིད་རྟོགས་པ་ལ་སྦྱོར་དགོས་ཤིང་། བདག་དང་བདག་གིར་འཛིན་པ་ལ་གོམས་པ། ཐོས་པ་དང་མི་ལྡན་པ་རྣམས་སྟོང་པ་ཉིད་ལ་སྐྲག་པར་བྱེད་པས་དང་པོ་ཉིད་ནས་འཛུད་མི་ནུས་པ་རྣམས་ལ། རྒྱལ་པོའི་བཙུན་མོ་ཕངས་པ་ཤི་བའི་མི་སྙན་པ་གླེང་བ་ལ་མཁས་པའི་ཚུལ་ལྟར་ཐབས་ལ་མཁས་པའི་སྒོ་ནས་སྟོང་པ་ཉིད་རྟོགས་པ་ལ་སྦྱོར་དགོས་པས། དང་པོ་བརྒྱད་ཀྱིས་དགག་བྱ་རགས་རིམ་ནས་བཀག་སྟེ་རགས་པའི་སྟོང་པ་ཉིད་སྟོན་པའི་རིམ་གྱིས་ཕྲ་བའི་སྟོང་པ་ཉིད་ལ་འཛུད་པར་བྱེད་དོ། །དེ་ཉིད་ཀྱི་ཕྱིར། ཡན་ལག་འདི་དག་ཐམས་ཅད་ནི། །ཐུབ་པས་ཤེས་རབ་དོན་དུ་གསུངས། །ཞེས་དང་། སྟོང་ཉིད་ལྟ་བས་གྲོལ་འགྱུར་གྱི། །བསྒོམ་པ་ལྷག་མ་དེ་དོན་ཡིན། །ཞེས་དང་། འདིར་ཡང་། རྒྱུ་འགའ་ཞིག་གིས་སྟོང་པ་ཡང་། །སྟོང་པ་མིན་པ་ལྟ་བུར་སྣང་། །ཞེས་སོགས། དངོས་པོ་ཐམས་ཅད་རང་བཞིན་གྱིས་སྟོང་པ་ཉིད་ཡིན་ཡང་དེ་མི་རྟོགས་པའི་རྒྱུ་ཕུང་པོ་ལ་རྟག་བདེ་གཙང་བདག་ཏུ་འཛིན་པ་དང་། རྒྱ་ཆེ་བའི་སྤྱོད་པ་ལ་སྐྲག་པ་དང་། ཉོན་མོངས་པ་སྤོང་མི་ནུས་པར་འཛིན་པ་དང་། དེའི་ཡུལ་བདེན་པར་འཛིན་པ་དང་། དེའི་རྒྱུ་ཚུལ་མིན་ཡིད་བྱེད་ཀྱི་རྣམ་རྟོག་གིས་འཁོར་བ་ལ་སྐྱོ་བ་མི་བྱེད་པ་སོགས། རབ་ཏུ་བྱེད་པ་སོ་སོའི་དགག་བྱ་རབ་བྱེད་སོ་སོའི་མིང་གི་སྒོ་ནས་བསྟན་པ་དེ་དག་ཡིན་ལ། དེ་དག་རབ་ཏུ་བྱེད་པ་བཅོ་ལྔས་རིམ་གྱིས་བཀག་པ་ན་སྟོང་པ་ཉིད་ཇི་ལྟ་བ་བཞིན་ཁོང་དུ་ཆུད་ནས་སྔར་བཤད་པའི་ཉིང་དགོས་མངོན་དུ་བྱེད་པར་འགྱུར་རོ། །བརྗོད་བྱ་ནི། ཟབ་པ་དང་རྒྱ་ཆེ་བ་གཉིས་ཀྱི། ཕྱི་མ་ཇི་སྙེད་པའི་ཆ་ཙམ་དང་། བྱང་ཆུབ་སེམས་དཔའི་སྤྱོད་པ་གཉིས་ཡིན་ལ། དེ་ནི་དང་པོ་བརྒྱད་དང་། ཟབ་པ་ནི་ཕྱི་མ་བརྒྱད་ཀྱིས་བསྟན་ལ། དེ་ཐམས་ཅད་ཀྱི་གཙོ་བོའི་བརྗོད་བྱ་ནི། ཕྲ་བའི་སྟོང་བ་ཉིད་ཁོ་ན་ཡིན་ཏེ། ཐམས་ཅད་ཀྱང་མཐར་དེ་རྟོགས་པའི་ཆེད་ཡིན་པའི་ཕྱིར་རོ། །དེ་ལྟར། སྤྱིའི་དོན་བསྟན་ནས། གཞུང་གི་དོན་ལ། ཅིའི་ཕྱིར་བསྟན་བཅོས་འདི་རྩོམ་ཞེ་ན། འགོག་པར་བྱེད་དོ། །གང་ན་ཆོས་ཐམས་ཅད་རང་བཞིན་གྱིས་སྟོང་པ་ཡིན་ཡང་རྟག་པར་འཛིན་པ་སོགས་ཀྱི་རྒྱུ་འགའ་ཞིག་གིས་གང་ཟག་ཁ་ཅིག་ལ་སྟོང་པ་མིན་པ་ལྟ་བུར་སྣང་ཞིང་འཛིན་པར་བྱེད་པའི་རྒྱུ་དེ་ནིའོ། གང་གིས་ན། རབ་ཏུ་བྱེད་པ་བཅོ་ལྔ་པོ་ཐམས་ཅད་ཀྱིས་སོ། །ཇི་ལྟར་ན་སོ་སོར་ཏེ། རྟག་བདེ་གཙང་བདག་ཏུ་འཛིན་པ་རབ་ཏུ་བྱེད་པ་དང་པོ་བཞིས་འགོག་པ་ལྟ་བུ། ཕྱིན་ཅི་ལོག་ཏུ་འཛིན་པའི་རྒྱུ་མི་འདྲ་བ་བཅོ་ལྔ་པོ་རེ་རེས་འགོག་པར་བྱེད་དོ། །དེ་ལྟར་ན། འཕགས་པ་ལྷ་ཆོས་ཅན། རབ་ཏུ་བྱེད་པ་བཅོ་ལྔའི་བདག་ཉིད་ཀྱི་དབུ་མའི་བསྟན་བཅོས་བརྩམས་པ་ལ་དོན་ཡོད་དེ། བརྩམས་པའི་བསྟན་བཅོས་དེས་སྟོང་པ་ཉིད་ངེས་པའི་གེགས་འགོག་པར་བྱེད་པའི་ཕྱིར་རོ། །གཉིས་པ་ལ། རང་ཚིག་འགལ་བ། བྱ་བྱེད་མི་འཐད་པར་ཐལ་བ། མེད་པ་པར་ཐལ་བ། གཏན་ཚིགས་ཡོད་པས་ཡོད་པར་ཐལ་བ་སྤང་བ་སྟེ་བཞི་ལས། དང་པོ་ནི། གལ་ཏེ་དེ་ལྟ་བུའི་བསྟན་བཅོས་བརྩམས་ན་དངོས་པོ་རྣམས་སྟོང་པ་མིན་པ་ཉིད་དུ་གྲུབ་སྟེ། སྨྲ་བ་པོ་བརྗོད་པར་བྱ་བ། དོན་ལ་མཚམས་བཅད་པའི་ཚིག་རྣམས་ཡོད་པའི་ཕྱིར་ཞེས་པའི་རྩོད་པ་ནི། གང་ཚེ་སོགས་རྐང་པ་གཉིས་ཏེ། འང་ནི་རྗོད་བྱེད་ཀྱི་ཚིག་བསྡུ་བའོ། །སྨྲ་བ་པོ་སོགས་གསུམ་ལའང་ངོ་བོས་གྲུབ་པའི་རང་བཞིན་ཡོད་པ་མིན་པར་ཐལ། དེ་རེ་རེའི་རང་བཞིན་གསུམ་གསུམ་ལ་ཡོད་པ་མིན་པའི་ཕྱིར་ཏེ། གསུམ་པོ་གང་ཞིག་རེ་རེ་ཡང་གཉིས་གཉིས་ལ་བརྟེན་ནས་འབྱུང་དགོས་པའི་ཕྱིར། འདི་ལྟར། སྨྲ་བ་པོའི་རང་བཞིན་སྨྲ་བ་པོ་དང་ཚིག་དང་བརྗོད་པར་བྱ་བ་ལ་ཡོད་པ་མིན་ཏེ། སྨྲ་བ་པོ་ནི་དེ་གཉིས་ལ་བརྟེན་ནས་འབྱུང་བའི་ཕྱིར་དང་། རང་ཉིད་ངོ་བོས་གྲུབ་པའམ། དེ་གཉིས་ལ་དེའི་ངོ་བོ་ཡོད་ནའང་དེ་གཉིས་ལ་བརྟེན་ནས་སྐྱེ་བ་དོན་མེད་པའི་ཕྱིར། དེ་བཞིན་དུ། ཚིག་དང་བརྗོད་བྱ་ལའང་སྦྱར་རོ། །གཉིས་པ་ལ། རིགས་པས་རང་ཕྱོགས་མི་འགྲུབ། གཞན་ཕྱོགས་མི་ཁེགས། རིགས་པ་མེད་པར་རང་ཕྱོགས་མི་འགྲུབ་པ་དང་གསུམ་གྱི། དང་པོ་ལ། སྒྲུབ་བྱེད་མེད། གནོད་བྱེད་ཡོད། དེས་ན་གཉིས་མེད་གྲུབ། དེ་ལ་རྩོད་པར་མི་རིགས། གཉིས་མེད་ལ་དབྱེ་བ་མེད་པ་དང་ལྔ་ལས། དང་པོ་ལ། གཞན་གྱི་ཉེས་པས་མི་འགྲུབ། གཞན་ཕྱོགས་བསལ་བས་མི་འགྲུབ། མངོན་སུམ་གྱིས་མི་འགྲུབ། སྟོང་ཉིད་ཡོད་པས་མི་འགྲུབ། སྟོང་ཉིད་མེད་པས་མི་འགྲུབ་པ་དང་ལྔ་ལས། དང་པོ་ནི། གལ་ཏེ་དངོས་པོ་ཐམས་ཅད་རང་བཞིན་གྱིས་སྟོང་ན། དབང་དོན་མི་འཐད་པར་ཐལ་བ་ལས་དབང་དོན་འཕྲད་པའི་དངོས་པོ་རང་བཞིན་དང་བཅས་པ་ཡིན་ནོ། །དེའི་ཕྱིར། སྟོང་པ་ལ་བྱ་བྱེད་མི་འཐད་པའི་ཉེས་པ་ཡིས་སྟོང་པ་མིན་པ་འགྲུབ་པར་འགྱུར་བ་ཡིན་ནོ་ཞེ་ན། འོ་ན་མི་སྟོང་པ་ལ་བྱ་བྱེད་མི་འཐད་པའི་ཉེས་པས་སྟོང་པ་འགྲུབ་པར་ཅི་སྟེ་མི་འགྱུར་ཏེ་འགྱུར་བར་ཐལ། རང་བཞིན་གྱིས་གྲུབ་པས་མི་སྟོང་ན་ལྡོག་པ་མེད་པས་སྐྱེ་འགག་མེད་པར་ཐལ་བ་ལས་དངོས་པོ་རྒྱུ་རྐྱེན་ལ་བརྟེན་ནས་སྐྱེ་བར་ཡང་དམིགས་པའི་ཕྱིར་རོ། །གཉིས་པ་ནི། དངོས་པོར་སྨྲ་བ་ཁྱོད་ཀྱིས་གཞན་ཕྱོགས་སུན་འབྱིན་པ་དང་། རང་ཕྱོགས་བསྒྲུབ་པར་བྱ་བའི་ཕྱོགས་གཉིས་ལས། གཞན་ཕྱོགས་སུན་འབྱིན་པར་བྱེད་བའི་ཕྱོགས་གཅིག་ལ་དགའ་ན། རང་ཕྱོགས་བསྒྲུབ་པའི་སྒྲུབ་བྱེད་ལ་ཅིས་མི་དགའ་སྟེ་དགའ་རིགས་པར་ཐལ་ཏེ། ཕྱོགས་གཞན་ཁས་བླངས་པའི་རྒོལ་བ་གང་ཞིག དེ་འདྲའི་རྒོལ་བས་གཞན་ཕྱོགས་བཟློག་པ་དང་རང་གི་ཕྱོགས་སྒྲུབ་པའི་བྱ་བ་གཉིས་བྱ་དགོས་པའི་ཕྱིར། དགའ་ན་ནི་དགའ་བ་ཙམ་དུ་ཟད་དེ། སྒྲུབ་བྱེད་གང་བཀོད་ཀྱང་བསྒྲུབ་བྱ་དང་མཚུངས་པར་འགྱུར་བའི་ཕྱིར་རོ། །གལ་ཏེ་རིགས་པས་ཡོངས་སུ་བརྟགས་པ་ན་སྟོང་པ་ཉིད་མི་རྙེད་ཅིང་སྟོང་པ་ཉིད་མེད་པ་གང་ཡིན་པ་དེ་ཡང་ཕྱོགས་སུ་མི་འགྱུར་བས་གཞན་ཕྱོགས་མེད་པ་དེ་ཉིད་ཀྱིས་ཁོ་བོའི་ཕྱོགས་གྲུབ་པས་སྒྲུབ་བྱེད་གཞན་མི་དགོས་སོ་ཞེ་ན། རིགས་པས་བརྟགས་ན་མ་རྙེད་པས་མེད་པས་ཁྱབ་པ་དེས་ན། རང་བཞིན་གྱིས་གྲུབ་པའི་གཅིག་ཉིད་དང་། ལ་སོགས་པ་གཞན་དང་། བརྗོད་དུ་མེད་པ་སྟེ་གསུམ་པོ་ཀུན་ཀྱང་ཕྱོགས་མིན་པར་འགྱུར་ཏེ། རིགས་པས་བརྟགས་ན་མི་རྙེད་པའི་ཕྱིར་རོ། །གསུམ་པ་ནི། གལ་ཏེ་ཕྱོགས་གང་དུ་བུམ་པ་མངོན་སུམ་གྱིས་གྲུབ་པ་དེར་དེ་རིགས་པས་བརྟགས་ནས་འགོག་པའི་སྟོང་པ་ཉིད་ཀྱི་གཏན་ཚིགས་དོན་མེད་པར་འགྱུར་ཏེ། མངོན་སུམ་ལས་བརླིང་བའི་ཚད་མ་གཞན་མེད་པའི་ཕྱིར་ཞེ་ན། རང་གིས་ངོ་བོས་གྲུབ་པའི་བུམ་པ་མངོན་སུམ་མིན་ཏེ། དེ་མངོན་སུམ་ཡིན་པ་སྔར་བཀག་ཟིན་པའི་ཕྱིར་རོ། །གལ་ཏེ་ཁྱོད་ཀྱིས་གཞུང་ལུགས་ལས་བཀག་མོད་ཀྱང་མངོན་སུམ་ཡིན་པར་ཁོ་བོ་ཅག་གི་གཞུང་ལུགས་ལས་གྲུབ་པས་དེས་ཁྱོད་ལ་གནོད་དོ་ཞེ་ན། དེ་ཁོ་ན་ཉིད་དཔྱད་པའི་སྐབས་འདི་ན་བུམ་པ་མངོན་སུམ་མིན་པ་ལས་དངོས་སྨྲ་བའི་གཞུང་ལུགས་ལས་བྱུང་བ་སྟེ་གྲགས་པའི་གཏན་ཚིགས་ཀྱིས་གནོད་པ་ཡོད་པ་མིན་པར་ཐལ། དེ་ཁོ་ནར་དེ་མངོན་སུམ་མིན་པ་རིགས་པས་གྲུབ་པའི་ཕྱིར་དང་། གཞན་གྱི་གཞུང་ལུགས་དེ་ཉིད་མི་རིགས་པར་བསྟན་པར་འདོད་པའི་ཕྱིར་རོ། །གཞན་དུ་ཡོད་པ་སྟེ་ལུང་དེ་ཚད་མར་ཁས་ལེན་པའི་རྒོལ་བ་རྣམས་ལ་ནི་དེ་ཚད་མ་ཉིད་དུ་ཡོད་དེ། དེ་དག་གིས་ཚད་མར་ཁས་བླངས་པའི་ཕྱིར་རོ། །བཞི་པ་ནི། གལ་ཏེ་ཁྱོད་ཀྱིས་ནི་སྟོང་པ་ཉིད་ཁས་བླངས་ལ། དེ་ཡང་མི་སྟོང་པ་ལ་མ་ལྟོས་པར་མེད་པས་དངོས་པོ་རང་བཞིན་དང་བཅས་པ་ཉིད་དུ་གྲུབ་བོ་སྙམ་ན། སྟོང་པ་ཉིད་ནི་མི་སྟོང་པ་གང་ལ་ལྟོས་ནས་འབྱུང་བ་སྟེ་ཡོད་པ་ཉིད་དུ་འགྱུར་ཏེ་མི་འགྱུར་བར་ཐལ། ལྟོས་ས་མི་སྟོང་པ་ཅུང་ཟད་ཀྱང་མེད་པའི་ཕྱིར། ཁྱབ་པ་ཡོད། ཇི་ལྟ་བུར་ན་གཅིག་ཤོས་སྤང་བྱ་མེད་པར་ནི། དེའི་གཉེན་པོ་འབྱུང་བར་འགྱུར་ཏེ། མི་འགྱུར་བའི་ཕྱིར་རོ། །དཔེར་ན། མེད་པའི་ཁྱི་ནི་སྤྲེའུ་ཡི་གཉེན་པོར་མི་འགྱུར་བར་འཐད་པ་བཞིན་ནོ། །དེ་ཉིད་ཀྱི་ཕྱིར། བཅོམ་ལྡན་འདས་ཀྱིས། འོད་སྲུང་འདི་ལྟ་ལྟེ། ནད་མ་ཞི་བ་ཞིག་ཡོད་ལ། ཞེས་སོགས་ནས། འོད་སྲུང་དེ་བཞིན་དུ་ལྟ་བར་གྱུར་པ་ཐམས་ཅད་ལས་འབྱུང་བ་ནི་སྟོང་པ་ཉིད་ཡིན་ན། འོད་སྲུང་སྟོང་པ་ཉིད་ཁོ་ན་ལྟ་བ་དེ་ནི་གསོར་མི་རུང་ངོ་། །ཞེས་དང་། རྩ་བར། རྒྱལ་བ་རྣམས་ཀྱིས་སྟོང་བ་ཉིད། ལྟ་ཀུན་ངེས་པར་འབྱུང་བར་གསུངས། གང་དག་སྟོང་པ་ཉིད་ལྟ་བ། དེ་དག་བསྒྲུབ་ཏུ་མེད་པར་གསུངས། །ཞེས་གསུངས་སོ། །ལྔ་པ་ནི། གལ་ཏེ་དེ་ཁོ་ནར་ཕྱོགས་ཐམས་ཅད་མེད་པ་དེ་ཉིད་ཁྱེད་ཀྱི་བསྒྲུབ་བྱར་བཟུང་བས་ཕྱོགས་སུ་འགྱུར་ལ། དེ་ཡང་མི་མཐུན་པའི་ཕྱོགས་ལ་ལྟོས་པས་ཕྱོགས་དང་མི་མཐུན་པའི་ཕྱོགས་ཐམས་ཅད་གྲུབ་པས་དངོས་པོ་ཐམས་ཅད་གྲུབ་བོ་ཞེ་ན། དེ་ཁོ་ནར་ཕྱོགས་ཐམས་ཅད་མེད་པ་དེ་ཉིད་ངོ་བོས་གྲུབ་བའི་ཕྱོགས་སུ་འགྱུར་བ་མིན་པར་ཐལ། གལ་ཏེ་དགག་བྱ་ཕྱོགས་ཅུང་ཟད་གཅིག་ཡོད་པ་ཉིད་དུ་འགྱུར་ན་དེ་ཁོ་ནར་ཕྱོགས་མེད་ཕྱོགས་ཀྱི་ངོ་བོར་འགྱུར་སྲིད་ནའང་། དགག་བྱའི་ཕྱོགས་མེད་པའི་ཕྱིར་རོ། །དགག་བྱའི་ཕྱོགས་མེད་པ་ནི། རྒོལ་བ་ཐམས་ཅད་བསལ་བས་བསྟན་ཟིན་པའི་ཕྱིར་རོ། །རིགས་པ་དེ་ལྟར་ན་ཕྱོགས་མེད་པ་ཉིད་ཕྱོགས་ཉིད་དུ་མེད་ན། དེ་ལ་ལྟོས་ནས་གང་ཞིག་མི་མཐུན་པའི་ཕྱོགས་སུ་འགྱུར་ཏེ་འགྱུར་བ་མིན་པར་ཐལ། ལྟོས་ས་མེད་པའི་ཕྱིར་རོ། །གཉིས་པ་ནི། གལ་ཏེ་ངོ་བོས་གྲུབ་པའི་དངོས་པོ་ཡོད་པ་མིན་ན་མེ་ཚ་བ་ཉིད་དུ། ཇི་ལྟར་འགྱུར་ཏེ་མི་འགྱུར་བར་ཐལ་ལོ་ཞེ་ན། ཚ་བ་མེའི་རང་བཞིན་དུ་ངོ་བོས་ཡོད་པ་མིན་པར་ཐལ། ཚ་བ་མེའི་ཡང་རང་བཞིན་དུ་ཡོད་པ་མིན་ཞེས་དེ་དེའི་རང་བཞིན་དུ་ཡོད་པ་གོང་ཉིད་དུ་བཟློག་པར་བྱས་ཟིན་པའི་ཕྱིར་རོ། །གཞན་ཡང་། དངོས་པོའི་ཁྱད་པར་མཐོང་ནས་དངོས་པོ་མེད་པ་ཞེས་བྱ་བ་ལྡོག་པར་འགྱུར་ན། དངོས་པོ་མེད་པ་དམིགས་པའི་ཕྱིར་དངོས་པོ་ཡང་བཟློག་པར་འགྱུར་རོ། །དེ་ལྟར་ན་ཡོད་མེད་གཉིས་ཀ་གཉིས་ཀ་མིན་པའི་ཕྱོགས་ནི་བཞི་ཆར་ལ་ཉེས་པ་སྤངས་ཏེ་ཉེས་པ་མེད་པ་གང་ཞིག་མཐོང་སྟེ་མཐོང་བ་མི་འཐད་པར་ཐལ། ཕྱོགས་བཞི་ཆར་ཡང་སྐྱོན་མཐོང་བའི་ཕྱིར་རོ། །གཞན་ཡང་། རྡུལ་ལ་ཆ་ཤས་ཡོད་མེད་ཅེས། །དཔྱད་པ་དེར་ཡང་འཇུག་པར་འགྱུར། །ཞེས་པའི་ཚུལ་འདིས་ཞིབ་ཏུ་དཔྱད་པ་ན། ཕྱོགས་གང་དུ་རྡུལ་ཕྲ་རབ་ཙམ་ལ་ཡང་ངོ་བོས་གྲུབ་པའི་དངོས་པོ་མེད་པ་དེར་ངོ་བོས་གྲུབ་པའི་དངོས་པོ་ཇི་ལྟར་འབྱུང་སྟེ། སྐྱེ་བ་མི་འཐད་པར་ཐལ། ངོ་བོས་གྲུབ་པའི་སྐྱེ་བ་པོ་རྣམ་པ་ཐམས་ཅད་དུ་མི་འཐད་པའི་ཕྱིར། དེས་ཡོད་པའི་མཐའ་བཀག་ནས། མེད་པའི་མཐའ་འགོག་པ་ནི། དེ་ཁོ་ན་ཉིད་ཁོང་དུ་ཆུད་པས་སམ། མ་རིག་པའི་གཉིད་སད་པའི་སངས་རྒྱས་རྣམས་ཀྱི་ཡེ་ཤེས་ཀྱི་གཟིགས་ངོ་ལ་མེད་པ་ཉིད་ཀྱང་མ་འབྲེལ་སྟེ། དེས་མཐའ་གང་ཡང་མ་དམིགས་པ་དེ་ཉིད་ཀྱི་ཕྱིར་རོ། །ཡང་ན། སངས་རྒྱས་ནི། ཉན་རང་། ཡང་དག་པ་རྫོགས་པའི་སངས་རྒྱས་ཏེ་གསུམ་མོ། །གསུམ་པ་ནི། གཉིས་སུ་མེད་པ་ཉིད་ཐམས་ཅད་ལ་ཁྱབ་པ་ཡིན་ནོ་ཞེས་སྟོན་པ་ནི། དངོས་པོ་གང་ཞིག་ལ་གཉིས་ཀྱི་རྟེན་དུ་གྱུར་པའི་ཡོད་དངོས་ཡོད་དེ་ཡོད་པ་མིན་པར་ཐལ། རྟག་མི་རྟག་ཀུན་ལ་ངོ་བོས་གྲུབ་པའི་རྟེན་མེད་པས་བརྟེན་པ་ཡོད་པ་དང་མེད་པའི་མཐའ་གཉིས་ཡོད་པ་མིན་པའི་ཕྱིར་དང་། དེ་གཉིས་མ་གཏོགས་པའི་གཞན་ཡང་ཡོད་པ་ཉིད་དུ་བཞག་པར་མི་ནུས་པའི་ཕྱིར་རོ། །བཞི་པ་ནི། གལ་ཏེ་རྒོལ་བ་ཁྱོད་ཀྱི་གཉིས་མེད་པ་དེ་ལ་བརྒལ་བ་གཞན་པོ་ཅི་སྟེ་བྱེད་དེ་མི་རིགས་པར་ཐལ། དེ་ནི་རིགས་པ་དང་ལྡན་པས་ཁྱོད་ཀྱིས་ཀྱང་ཁས་ལེན་རིགས་པའི་ཕྱིར་དང་། ཅི་སྟེ་རིགས་པས་མི་འགྲུབ་ན། དེ་འགོག་པའི་འཐད་པ་འགའ་ཞིག་བརྗོད་དགོས་ན་དེ་ཡང་བརྗོད་ནུས་པ་ཡང་མིན་པའི་ཕྱིར། ལྔ་པ་ནི། དེ་ཉིད་ཀྱི་ཕྱིར་འཇིག་རྟེན་ལས་འདས་མ་འདས། རང་གཞན་གྱི་གཞུང་ལུགས་ཀྱི་བཏགས་པའི་དངོས་པོ་ཀུན་གྱི་དངོས་མེད་དེ། སྟོང་པ་ཉིད་སྤྲོས་པ་བཀག་ཙམ་གྱི་མེད་དགག་ལ་མི་འདྲ་བའི་རྣམ་པར་དབྱེ་བ་མི་རིགས་ཏེ། དེ་ཐམས་ཅད་ཀྱི་སྟོང་ཉིད་ཀྱང་སྤྲོས་པ་བཀག་ཙམ་གྱི་མེད་དགག་དེ་རོ་གཅིག་པའི་ཕྱིར་རོ། །བུམ་པ་ལ་སོགས་པའི་ཆོས་ཅན་གྱི་རྫས་རྣམས་ཀུན་ལ་མི་འདྲ་བའི་ཐ་དད་པ་མཐོང་བ་དེ་ནི། ཆོས་ཉིད་ལ་མི་འདྲ་བའི་རྣམ་དབྱེ་ཡོད་པར་མི་འགྱུར་ཏེ། གཞན་དུ་ན། ཁམ་ཕོར་ལ་སོགས་པའི་སྣོད་ཐ་དད་པས་དེ་དག་གི་ནམ་མཁའ་ཡང་མི་འདྲ་བར་ཐལ་བ་དང་། ཉེར་ལེན་གྱི་ཕུང་པོ་ལྔ་ཐ་དད་པས་དེ་དག་མི་རྟག་པ་དང་སྡུག་བསྔལ་དུ་རོ་གཅིག་པ་མིན་པར་ཐལ་བའི་ཕྱིར་རོ། །གཉིས་པ་ནི། གཞན་ཡང་། རྒོལ་བ་རྟོག་པ་དང་ལྡན་པས་ཀྱང་དོན་འདི་ཁས་བླང་བར་བྱ་བའམ། ཡང་ན་ནི་ལན་གདབ་པར་བྱའོ། །གལ་ཏེ་དབུ་མ་པ་ཁྱེད་ཀྱིས་ནི། བརྗོད་བྱ་བརྗོད་བྱེད་སྨྲ་བ་པོ་སྒྲ་ལས་དོན་རྟོགས་པ་རྣམ་པ་ཐམས་ཅད་དུ་ཁས་མ་བླངས་པས་ལན་མ་བརྗོད་དོ་སྙམ་ན། དེ་ཉིད་རྗེས་སུ་བརྗོད་པ་ནི། མེད་ཕྱིར་སོགས་རྐང་པ་གཉིས་སོ། །དེ་ལྟ་ན་ནི་དབུ་མ་པས་སྟོང་པ་ཉིད་ཀྱི་གཏན་ཚིགས་ཀྱིས་ཁྱོད་ཀྱི་ཕྱོགས་བཟློག་པ་དེ་མི་རིགས་པའི་རྒྱུ་མཚན་འཐད་པ་འགའ་ཞིག་གིས་རང་གི་ཕྱོགས་མི་སྟོང་པ་ཉིད་ཀྱང་ཅིའི་ཕྱིར་ན་བསྒྲུབ་པར་མི་འགྱུར་ཏེ། སྒྲུབ་བྱེད་འགོད་རིགས་པར་འགྱུར་ཏེ། མི་སྟོང་བའི་ཕྱོགས་ཁས་བླངས་པའི་ཕྱིར་དང་། རིགས་པས་མ་གྲུབ་པའི་དོན་ཁས་ལེན་པ་མི་རིགས་པའི་ཕྱིར་རོ། །གང་ཡང་དབུ་མ་པའི་ཕྱོགས་སུན་འབྱིན་པར་བྱེད་པའི་གཏན་ཚིགས་རྙེད་སླ་ཞེས་འཇིག་རྟེན་ན་བརྗོད་ཅིང་དེ་ཁས་ལེན་ནའང་། གཞན་དབུ་མ་པའི་ཕྱོགས་ལ་སྐྱོན་བརྗོད་པ་ཉིད་དུ་ཅིའི་ཕྱིར་མི་ནུས་ཏེ། ནུས་པར་ཐལ་ཏེ། དེ་སུན་འབྱིན་པའི་གཏན་ཚིགས་རྙེད་པར་སླ་བས་ཁྱོད་ལའང་ཡོད་པའི་ཕྱིར་རོ་ཐལ་བ་ལས་སུན་འབྱིན་པར་མི་ནུས་པས་སུན་འབྱིན་པའི་གཏན་ཚིགས་རྙེད་སླ་བ་མིན་ནོ། །མདོ་ལས། ཇི་ལྟར་མི་གཡོ་རི་རབ་ཆེན་པོ་ནི། །གྲོག་མ་ཀུན་གྱིས་བསྐྱོད་པར་མི་ནུས་ལྟར། །དེ་བཞིན་ཡང་དག་ཚུལ་ལ་ལེགས་བསླབས་པའི། །མཁས་དེ་ལྷ་ཡི་གཟུགས་ཀྱིས་ཀྱང་མི་བསྐྱོད། །ཅེས་སོགས་གསུངས་སོ། །གསུམ་པ་ལ། དམ་བཅའ་ཙམ་གྱིས་མི་འགྲུབ། བརྗོད་པའི་མིང་ཙམ་གྱིས་མི་འགྲུབ་པ་གཉིས་ཀྱི། དང་པོ་ནི། ཇི་སྐད་བཤད་པའི་རིགས་པས་རང་བཞིན་གྱིས་ཡོད་པར་མི་འགྲུབ་ལ། རིགས་པ་མེད་པར་ཡང་ཡོད་ཅེས་བྱ་བ་དམ་བཅས་པ་ཙམ་ཞིག་གིས་དངོས་པོ་གང་དེ་དེ་ཁོ་ན་ཉིད་དུ་ཡོད་པར་སྒྲུབ་ནུས་པ་མིན་ནོ། ནུས་ན་རང་བཞིན་མེད་ཅེས་བྱ་བ་ཙམ་གྱིས་ཀྱང་། རང་བཞིན་གྱིས་མེད་པར་ཡང་འགྲུབ་པར་ཅིས་མི་འགྱུར་ཏེ་འགྱུར་བར་ཐལ་ཏེ། རྒྱུ་མཚན་མཚུངས་པའི་ཕྱིར་རོ། །དེ་ལྟ་ན་ཁྱོད་ཀྱིས་མེད་པའི་ཕྱོགས་བསལ། ཁོ་བོས་ཡོད་པའི་ཕྱོགས་བསལ་བས་མཐའ་གཉིས་བཀག་པའི་སྤྲོས་བྲལ་གྱི་གཞུང་ལུགས་བཙུགས་པར་འགྱུར་རོ། །གཉིས་པ་ནི། གལ་ཏེ་དོན་དམ་པར་དངོས་པོ་མེད་ན། མོ་གཤམ་གྱི་བུ་ལྟར་ཡོད་ཅེས་པའི་མིང་འདི་མི་འབྱུང་བར་འགྱུར་རོ་ཞེ་ན། དེ་ཉིད་རྗེས་སུ་བརྗོད་པ་ནི། གང་ཕྱིར་སོགས་རྐང་པ་གཉིས་སོ། །ཡོད་ཅེས་པའི་མིང་བྱས་པ་ཙམ་གྱིས་དངོས་པོར་རང་བཞིན་གྱིས་ཡོད་པར་མི་འགྱུར་ཏེ། གང་གི་ཕྱིར་མིང་རྣམས་ནི་མིང་ཅན་གྱི་རྗེས་སུ་འགྲོ་ལྡོག་བྱེད་པར་མི་གྲུབ་པའི་ཕྱིར་རོ། །དོན་གྱི་སྔར་རམ་ཕྱིས་ཅི་རིགས་པར་འདོད་པ་ཙམ་གྱིས་རྗེས་སུ་བྱེད་པ་དེའི་ཕྱིར་ཏེ། མིག་ལེགས་པ་ལ་ཞར་བ། ཚེ་ཐུང་བ་ལ་ཚེ་རིང་བ། དགྲས་བཅོམ་པ་ལ་ལྷས་བཙས། ཞེས་སོགས། དོན་དང་མི་མཐུན་པའི་མིང་དུ་མ་དམིགས་པའི་ཕྱིར་རོ། །རྣམ་པ་གཅིག་ཏུ་ན། །གང་ཕྱིར་མེད་མི་བདོག་ཅེས་མིང་། །བཏགས་བ་དེ་ཕྱིར་ཡོད་འགྱུར་མིན། །ཞེས་པ་ལྟར་ན། ཡོད་ཅེས་པའི་མིང་ཙམ་གྱིས་ཡོད་པ་འགྲུབ་ན། འོ་ན་རང་གི་ངོ་བོ་མེད་ཅེས་པའི་མིང་བྱས་པས་ཀྱང་ངོ་བོ་ཉིད་མེད་པར་འགྲུབ་པར་གྱུར་ཏེ། རྒྱུ་མཚན་མཚུངས་པའི་ཕྱིར། གལ་ཏེ་ཚིག་དོན་ལ་ངོ་བོ་ཉིད་ཀྱིས་འབྲེལ་པ་ཡོད་པ་མིན་གྱི་བརྗོད་བྱ་རྗོད་བྱེད་ཀྱི་ཆ་དང་། དེ་གཉིས་ཀྱི་འབྲེལ་བ་ནི་འཇིག་རྟེན་པའི་འདོད་པས་བརྗོད་ཅིང་བཏགས་པ་ཙམ་ཡིན་པས་འཇིག་རྟེན་པ་ཉིད་དུ་ཡོད་ཀྱི་དེ་ཁོ་ནར་མེད་དོ་ཞེ་ན། དེ་དག་འཇིག་རྟེན་པ་ཉིད་དུ་ཁས་ལེན་པའང་རིགས་པ་ནི་མིན་ཏེ། རང་གི་ངོ་བོས་གྲུབ་པས་དེ་ཁོ་ན་ཉིད་དུ་འགྱུར་བའི་ཕྱིར་དང་། དངོས་པོ་གང་དེ་ཁོ་ན་ཉིད་དུ་ཡོད་པས་དེ་ནི་འཇིག་རྟེན་པར་རྒྱུ་མཚན་ཅིས་འགྱུར་ཏེ་མི་འགྱུར་བའི་ཕྱིར་རོ། །གསུམ་པ་ནི། ཁྱོད་ཀྱིས་ཡོད་མེད་ཀྱི་མཐའ་གཉིས་སྤངས་པར་སྨྲས་མོད་ཀྱི། ངོ་བོས་གྲུབ་པའི་ཕྱོགས་བསལ་བས་མེད་པ་བ་ཉིད་དུ་འགྱུར་རོ་ཞེ་ན། གལ་ཏེ་རང་བཞིན་གྱིས་གྲུབ་པའི་དངོས་པོ་ཀུན་མེད་པ་སྟེ་བསལ་བའི་ཕྱིར། དངོས་པོ་མེད་པ་པ་ཉིད་དུ་འགྱུར་བ་དེ་ལྟ་ཡིན་ན། ཁོ་བོ་ཅག་གིས་དངོས་པོར་སྨྲ་བའི་ཕྱོགས་རྣམས་ཀུན་དངོས་པོ་མེད་པར་མི་རིགས་པ་སྟེ། སེལ་བར་མི་ནུས་པ་ནི་བདེན་ཏེ། མེད་པ་ཉིད་དུ་སྨྲ་བ་ནི་ཤིན་ཏུ་ཐ་ཆད་པ་ཁས་བླངས་པའི་ཕྱིར་རོ། །འོ་ན་ཅི་དངོས་པོ་མེད་ལ་སྲིད་པ་ཡོད་པར་མི་འགྱུར་བ་སྟེ། སྔར་ངོ་བོས་གྲུབ་པའི་ཆོས་རིགས་པས་བཤིག་པའི་དངོས་མེད་དངོས་པོའི་ཞིག་པ་དང་མཚུངས་པ་གཅིག་ཡོད་པ་མིན་ཏེ། དངོས་པོ་མེད་པའི་ཕྱིར་ཏེ། དགག་བྱ་ངོ་བོས་གྲུབ་པ་དང་པོ་ནས་ཡོད་མ་མྱོང་པའི་ཕྱིར། ཁྱབ་པ་ཡོད། དགག་བྱ་དངོས་པོ་མེད་པར་དེ་རིགས་པའི་སྟོབས་ཀྱིས་བཤིག་པའི་དངོས་མེད་དེ་ཞིག་པ་དགག་བྱ་གང་ལ་ལྟོས་ནས་གྲུབ་པར་འགྱུར་ཏེ་མི་འགྱུར་པའི་ཕྱིར་ཏེ། བུམ་པ་ལ་སོགས་པའི་ཞིག་པ་ནི་བུམ་པ་གཞན་དུ་འགྱུར་བ་ལ་བཞག་དགོས་པས་བུམ་པའི་དངོས་པོ་མེད་པར་མེད་པའི་ཕྱིར་རོ། །བཞི་པ་ལ། རྟགས་དང་དཔེ་ཡོད་པས་དངོས་པོ་རང་བཞིན་གྱིས་ཡོད་པར་འདོད་པ་དགག་པ་གཉིས་ཀྱི། དང་པོ་ནི། གལ་ཏེ་དངོས་པོ་ཐམས་ཅད་སྟོང་པ་མིན་ཏེ། དེ་སྒྲུབ་པར་བྱེད་པའི་རྒྱུ་ཡོད་པའི་ཕྱིར་རོ་ཞེ་ན། རྒྱུ་ཅི་སྐྱེད་བྱེད་དམ། ཤེས་པར་བྱེད་པའི་རྒྱུ་ཡིན། དང་པོ་ལྟར་ན། སྟོང་ཉིད་རྒྱུའི་སྔར་མེད་ཕྱིས་སྐྱེས་པས་བྱས་པ་ཡིན་པར་སླུ་བའི་ཆོས་ཅན་དུ་འགྱུར་རོ། །གཉིས་པ་ལྟར་ན། སྟོང་པ་གཏན་ཚིགས་ལས་འགྱུར་བ་དེའི་ཕྱིར་སྟོང་པར་མི་འགྱུར་ན། ཞེས་རྗེས་སུ་བརྗོད་ནས། གཏན་ཚིགས་དམ་བཅའ་དང་ངོ་བོས་གྲུབ་པའི་གཅིག་གམ་ཐ་དད། དང་པོ་ལྟར་ན་ནི། དམ་བཅའ་གཏན་ཚིགས་ལས་གཞན་མིན་པར་ཐ་དད་གཏན་མེད་ཀྱི་གཅིག་ཏུ་འགྱུར་བ་དེས་ན། དམ་བཅའ་སྒྲུབ་བྱེད་ཀྱི་གཏན་ཚིགས་ཡང་དག་མིན་པར་འགྱུར་ཏེ། དམ་བཅའ་དང་ཐ་མི་དད་པའི་ཕྱིར། དཔེར་ན། དམ་བཅའ་ཉིད་བཞིན། གཉིས་པ་ལྟར་ན། ངོ་བོས་གྲུབ་པའི་ཐ་དད་ན་འབྲེལ་མེད་ཀྱི་ཐ་དད་དུ་འགྱུར་བས་རྟགས་ཕྱོགས་ཆོས་མི་འགྲུབ་པའི་ཕྱིར། དམ་བཅའི་སྒྲུབ་བྱེད་ཡང་དག་མིན་པར་འགྱུར་རོ། །གཉིས་པ་ལ། གལ་ཏེ་སྟོང་པ་ཉིད་ཀྱི་དཔེ་ཡོད་པས་དེ་དང་འདྲ་བའི་དངོས་པོ་གཞན་ཡང་ཡོད་པའི་ཕྱིར་མི་སྟོང་བར་འགྱུར་རོ་ཞེ་ན། མཐུན་དཔེ་ཡང་རྟགས་དང་འབྲེལ་བའམ་མ་འབྲེལ་བ་ཞིག་ཡིན། དང་པོ་ལྟར་ན། འགོད་ཚུལ་དང་མཐུན་པར་གཏན་ཚིགས་ཀྱི་ཁྱད་པར་དུ་འགྱུར་བས། དེ་དང་ངོ་བོ་ཉིད་ཀྱི་གཅིག་ཡིན་པས་ཐ་མི་དད་ཀྱི་གཅིག་ཏུ་འགྱུར། དེ་ལྟར་ན་སྔར་གཏན་ཚིགས་ལ་བཀོད་པའི་སྐྱོན་དེ་ཉིད་དུ་འགྱུར་ཞིང་། གཉིས་པ་ལྟར་ན། བྱ་རོག་ནག་པ་དེ་བཞིན་དུ་བདག་ཀྱང་ནག་ཅེས་བརྗོད་ནུས་པར་འགྱུར་ཏེ། གཏན་ཚིགས་དང་འབྲེལ་བ་མེད་པའི་དཔེ་ལས་བསྒྲུབ་བྱའི་དོན་འགྲུབ་པའི་ཕྱིར་རོ། །གསུམ་པ་མཇུག་སྡུད་ལ། དགོས་པ་དང་། རྩོད་སྤོང་གི་མཇུག་སྡུད་གཉིས་ཀྱི། དང་པོ་ལ། དགོས་པ་དངོས་དང་། ཉི་ཚེ་བའི་སྟོང་ཉིད་དགག་པ་གཉིས་ཀྱི། དང་པོ་ནི། གལ་ཏེ་དངོས་པོ་ཐམས་ཅད་ཀྱང་མེད་ན་བསྟན་བཅོས་བརྩམས་པ་དོན་མེད་དུ་འགྱུར་རོ་ཞེ་ན། མི་སྟོང་ན་བསྟན་བཅོས་རྩོམ་པ་དོན་མེད་པ་ནི། དངོས་པོ་རང་བཞིན་གྱིས་གྲུབ་ན། དེ་ཉིད་དེ་ཁོ་ན་ཉིད་ཡིན་པས་འཇིག་རྟེན་པ་རྣམས་དང་པོ་ཉིད་ནས་དེ་ཁོ་ན་མཐོང་བར་འགྱུར་བས་བསྟན་བཅོས་བརྩམས་པ་དོན་མེད་པར་འགྱུར་ཏེ། དེའི་དགོས་པ་ནི། སྟོང་པ་ཉིད་མཐོང་བའི་ཆེད་ཡིན་ལ། ཇི་སྐད་བཤད་པའི་རིགས་པས་དངོས་པོ་རང་བཞིན་གྱིས་ཀྱང་ཡོད་ན། སྟོང་པ་ཉིད་མཐོང་བ་ལ་ཡོན་ཏན་ཅི་ཞིག་ཡོད་དེ་མེད་པའི་ཕྱིར་རོ། །སྟོང་ཉིད་འཐད་ན་རྩོམ་པ་དོན་ཡོད་པ་ནི། དངོས་པོ་རྣམས་རང་བཞིན་གྱིས་མེད་པ་ལ་ཕྱིན་ཅི་ལོག་གི་དབང་གིས་བདེན་པར་མངོན་པར་ཞེན་ཅིང་། དེས་ལས་དང་ཉོན་མོངས་པ་བསྐྱེད་པས་འཁོར་བར་འཇུག་པར་འགྱུར་བ་དེའི་ཚེ་བསྟན་བཅོས་ཀྱིས་དངོས་པོ་རྣམས་གདོད་མ་ནས་རང་བཞིན་གྱིས་སྟོང་པ་ཉིད་སྒྲོ་སྐུར་སྤངས་པའི་སྒོ་ནས་མངོན་པར་གསལ་བར་བྱེད་ཅིང་། དེ་ལ་འཇིག་རྟེན་གྱིས་ཀྱང་གཟུགས་བརྙན་ལྟར་དངོས་པོ་རང་བཞིན་མེད་པར་མཐོང་བ་ན་དངོས་འཛིན་གྱི་འཆིང་བ་ལྡོག་པས་སྲིད་པ་ལས་ངེས་པར་གྲོལ་བས་བསྟན་བཅོས་རྩོམ་པ་དོན་ཡོད་དོ་ཞེས་སྟོན་པ་ནི། རྟོགས་པ་སོགས་ཏེ། དབུ་མའི་བསྟན་བཅོས་བརྩམས་པ་དོན་ཡོད་དེ། ཕྱིན་ཅི་ལོག་གི་རྟོག་པས་དངོས་པོ་རང་བཞིན་དང་བཅས་པར་མཐོང་བ་ནི་སྲིད་པར་འཆིང་བའི་རྒྱུ་ཡིན་ལ། རྒྱུ་དེ་ནི་བསྟན་བཅོས་འདི་རུ་དགག་པར་བྱ་བ་ཡིན་པའི་ཕྱིར་རོ། །མདོ་ལས། ཆོས་ཐམས་ཅད་ནི་སྟོང་པ་སྟེ། རང་བཞིན་མེད་པའི་ཚུལ་གྱིས་སོ། །ཆོས་ཐམས་ཅད་ནི་རང་བཞིན་གྱིས་འོད་གསལ་བ་སྟེ། ཤེས་རབ་ཀྱི་ཕ་རོལ་ཏུ་ཕྱིན་པ་ཡོངས་སུ་དག་པས་སོ། །ཞེས་དང་། གང་ཞིག་རྐྱེན་ལས་སྐྱེས་པ་དེ་མ་སྐྱེས། །དེ་ལ་སྐྱེ་བའི་རང་བཞིན་ཡོད་མ་ཡིན། །རྐྱེན་ལ་རག་ལས་གང་དེ་སྟོང་པར་བཤད། །གང་ཞིག་སྟོང་ཉིད་ཤེས་དེ་བག་ཡོད་ཡིན། །ཞེས་སོ། །འདིས་རྐྱེན་ལས་སྐྱེས་པ་དེ་རང་བཞིན་གྱིས་མ་སྐྱེས་པས་རྟེན་འབྲེལ་གང་ཡིན་པ་དེ་རང་བཞིན་གྱིས་སྟོང་པ་ཉིད་དུ་བསྟན་ཏོ། །གཉིས་པ་ནི། རྣམ་རིག་པ་རྣམས་ཀྱིས་ཕྱི་རོལ་གྱི་དོན་མེད་པའི་གཉིས་མེད་ཀྱི་ཤེས་པ་བདེན་པ་པ་ཁས་ལེན་ཏོ། །སེམས་དང་གཟུགས་ཅིག་ཡོད། གཅིག་མེད་ཅེས་བྱ་བ་ནི། དེ་ཁོ་ན་ཉིད་དང་། འཇིག་རྟེན་པ་སྟེ་ཐ་སྙད་དུ་ཡང་རིགས་པ་མིན་པར་ཐལ། དེ་ཁོ་ན་ཉིད་དུ་ནི་གཉིས་ཆར་ཡང་མེད་ཅིང་ངེས་དོན་གྱི་མདོ་ལས་བཀག་ལ། ཐ་སྙད་དུ་གཉིས་ཀའང་ཐ་སྙད་པའི་ཚད་མས་གྲུབ་པའི་ཕྱིར་དང་། དྲང་དོན་གྱི་ལུང་ལས་གསུངས་པའི་ཕྱིར་རོ། །འཇུག་པར། གཟུགས་མེད་ན་ནི་སེམས་ཡོད་མ་འཛིན་ཅིག །སེམས་ཡོད་ཉིད་ན་གཟུགས་མེད་མ་འཛིན་ཅིག །ཅེས་སོགས་གསུངས་སོ། །རྒྱུ་མཚན་དེས་ན། སེམས་འདི་ཡོད་གཟུགས་འདི་མེད་ཅེས་བརྗོད་པ་ཉིད་དུ་ནུས་པ་མིན་པར་ཐལ། དེ་ཁོ་ནར་མེད་མཉམ། ཐ་སྙད་དུ་ཡོད་མཉམ་ཡིན་པའི་ཕྱིར། གཉིས་པ་ནི། གལ་ཏེ་བདག་གིས་ཁྱོད་ལ་ད་ལྟ་ལན་གདབ་མི་ནུས་མོད་ཀྱི། དེ་བཞིན་གཤེགས་པའི་བསྟན་པ་ལ་མངོན་པར་བརྩོན་པ་དག་འབྱུང་བར་འགྱུར་བས་དེ་དག་གིས་ཁྱོད་ལ་ཕྱིས་ལན་འདེབས་པར་འགྱུར་རོ་ཞེ་ན། གང་ལ་རང་བཞིན་གྱི་ཡོད་པ་དང་མེད་པའི་ཆད་སྟོང་དང་། ཡོད་མེད་གཉིས་ཀ་ཞེས་བྱ་བའི་ཕྱོགས་ཁས་བླངས་པ་ཡོད་པ་མིན་པའི་དབུ་མ་པ་དེ་ལ། ཡུན་རིང་པོ་ནའང་སུས་ཀྱང་ཀླན་ཀ་བརྗོད་ནུས་པ་མིན་པར་ཐལ། ཀླན་ཀའི་གནས་སུ་གྱུར་པའི་མཐའ་གང་ཡང་ཁས་བླངས་པ་མེད་པའི་ཕྱིར། དཔེར་ན། ནམ་མཁའ་ལ་དུས་ཡུན་རིང་པོས་ཀྱང་རི་མོ་དང་། ལྕག་གིས་གཟིར་བར་མི་ནུས་པ་བཞིན་ནོ། །ཡང་ཇི་ལྟར་ནམ་མཁའི་ཉི་མའི་འོད་ཟེར་གྱི་ཚོགས་ཀྱིས་བསལ་བའི་མུན་པ་རྣམས་ཀྱིས་ཉི་མའི་འོད་ཟེར་མོག་མོག་པོར་བྱེད་མི་ནུས་པ་བཞིན་དུ། ཟབ་པ་དང་རྒྱ་ཆེ་བ་ལ་བསམ་གྱིས་མི་ཁྱབ་པའི་རྟེན་འབྲེལ་གྱི་དོན་བསྒོམས་པས། དེ་ཁོ་ན་ཉིད་རྟོགས་པའི་ཉི་མའི་འོད་ཟེར་གྱིས་རྒོལ་བ་མཐའ་དག་གི་གཞུང་ལུགས་ཀྱི་མུན་པ་རྣམ་པར་བསལ་ནས། ཡང་དག་པའི་ལྟ་བ་ཕྱོགས་མེད་དུ་རྒྱས་པར་བྱེད་པའང་ཡིན་ནོ། །གཉིས་པ་ནི། རྣལ་འབྱོར་སྤྱོད་པ་བཞི་བརྒྱ་པ་ལས་སློབ་དཔོན་དང་སློབ་མ་རྣམ་པར་གཏན་ལ་དབབ་པ་བསྟན་པ་སྟེ་རབ་ཏུ་བྱེད་པ་བཅུ་དྲུག་པའི་ཚིག་དོན་བཤད་ཟིན་ཏོ།། ༈ །།མཇུག་གི་དོན་ལ། མཇུག་མཐར་ཕྱིན་པ་དང་། འགྱུར་བྱང་སྨོས་པ་གཉིས་ཀྱི། དང་པོ་ནི། སློབ་དཔོན་འཕགས་པ་ལྷའི་ཞལ་སྔ་ནས་མཛད་པ། བྱང་ཆུབ་སེམས་དཔའི་རྣལ་འབྱོར་སྤྱོད་པ་བཞི་བརྒྱ་པའི་ཚིག་ལེའུར་བྱས་པ་རྫོགས་སོ། །གཉིས་པ་ནི། ཁ་ཆེའི་གྲོང་ཁྱེར་དཔེ་མེད་ཀྱི་དཔུང་རིན་ཆེན་སྦས་པའི་ཀུན་དགའ་ར་བར། རྒྱ་གར་གྱི་མཁན་པོ་སུ་སྨྲ་ར་ཛཱ་ན་དང་། བོད་ཀྱི་ལོ་ཙཱ་བ་པ་ཚབ་ཉི་མ་གྲགས་ཀྱིས་བསྒྱུར་ཅིང་ཞུས་ཏེ་གཏན་ལ་ཕབ་པའོ།། །།བསྟན་བཅོས་འདིའི་རབ་ཏུ་བྱེད་པ་དང་པོ་བརྒྱད་ཀྱི་ཆོས་ཀྱི་འབངས་ཀྱིས་བཀོད་པའི་དཔེ་རྣམས་དང་། འཕྲོས་དོན་འགའ་ཞིག་དང་། ལུང་རྣམས་ཕལ་ཆེར་ཚིག་མང་དུ་དོགས་པས་བཞག་ནས་དངོས་བསྟན་གྱི་དོན་རྣམས་འགྲེལ་པའི་དགོངས་པ་ཇི་ལྟ་བ་བཞིན་དུ། ཚིག་ཉུང་ཞིང་དོན་གསལ་བ་རིན་པོ་ཆེའི་སྒྲོན་མེ་ཞེས་བྱ་བ་འདི་ནི། གཞུང་ལུགས་འདི་ཉིད་ཕྱོགས་ཐམས་ཅད་དུ་འཕེལ་ན་ཅི་མ་རུང་སྙམ་པའི་བསམ་པས། གྲགས་པ་བཟང་པོས་བཀོད་པའི་ཡི་གེ་པ་ནི། བཀའ་བཞི་པ་སངས་རྒྱས་དཔལ་བཟང་གིས་སོ། །ལྷ་དབང་ལེགས་བཤད་ཆར་རྒྱུན་ལས། །བྱུང་བའི་གཞུང་ལུགས་ཆུ་གཏེར་ཆེ། །ཟབ་དང་རྒྱ་ཆེའི་ཚུལ་ལྡན་པ། །ཟླ་བའི་འོད་ཀྱིས་གསལ་བྱས་པས། །དེ་ཡི་ཕྱོགས་ཙམ་མཐོང་མོད་ཀྱི། །བདག་བློ་བྱིས་པའི་ངང་ཚུལ་ཅན། །ཚིག་གི་ལྦུ་ཕྲེང་དཀར་པོ་ཡི། །རྗེས་སུ་འབྲང་བས་དོན་མ་མྱོང་། །དེ་སླད་གཞན་ལ་ཕན་སེམས་མེད། །འོན་ཀྱང་ལེགས་བཤད་འདི་འདྲའི་གཏམ། །བསྐལ་པ་བརྒྱར་ཡང་རྙེད་དཀའ་ཞིང་། །གང་གིས་ཚིག་ཙམ་ཐོས་པ་དང་། །ཐེ་ཚོམ་ཟ་བ་ཙམ་ཞིག་གིས། །སྲིད་པ་ཧྲུལ་པོར་བྱེད་ཅེས་གསུངས། །དེ་ཕྱིར་འདི་དོན་སྤེལ་སླད་དང་། །བདག་ཉིད་དྲན་པ་གསོ་ཕྱིར་སྤེལ། །གལ་ཏེ་འདི་ལ་ལེགས་བཤད་སྲིད། །སྲིད་པའི་རྒྱ་མཚོ་མཐར་བྱེད་ཤོག །ཉེས་པར་བཤད་པའི་ཉེས་པ་གང་། །ཉེས་པ་གཞན་དང་ལྷན་ཅིག་འཆགས། །བདག་ནི་ཚེ་རབས་ཐམས་ཅད་དུ། །སངས་རྒྱས་བསྟན་པའི་སྒོར་ཞུགས་ཏེ། །མང་ཐོས་ཚུལ་ཁྲིམས་ལྡན་པ་དང་། །ལེགས་བཤད་འདི་དོན་སྟོན་པ་ཡི། །བཤེས་གཉེན་དམ་པ་མཉེས་བྱས་ཏེ། །ཟབ་ཅིང་རྒྱ་ཆེའི་ལམ་གོམས་པས། །རྒྱལ་བའི་གོ་འཕང་མྱུར་ཐོབ་སྟེ། །འགྲོ་ལ་དེ་ཉིད་སྟོན་པར་ཤོག། ༈ །།ཨོཾ་སྭ་སྟི། ཐུབ་དབང་གསུངས་མཆོག་ཤེར་ཕྱིན་འོ་མཚོ་ཡི། །སྙིང་པོ་དབུ་མ་རིགས་ཚོགས་བཅས་པའི་བཅུད། །བསྡུས་པས་ཕྱིན་ཅི་ལོག་ལས་ཁ་གླན་ནས། །བྱང་སེམས་མཚན་ཉིད་ལྡན་པས་ལུས་ཟུང་བརྟས། །ཉོན་མོངས་རྒྱུ་བཅས་དྲི་མས་དབེན་པ་ཡི། །སྐལ་བཟང་སློབ་མ་སྣོད་ལྡན་ཞིང་ས་ལ། །རྡོ་རྗེ་གཟེགས་མ་ལ་སོགས་རྟགས་ཆེན་ལྔས། །ཡོད་མེད་ལ་སོགས་མཐར་འཛིན་ཚང་ཚིང་སྦྱངས། །སྤྲོས་བྲལ་ལྟ་བ་བྱང་སེམས་ས་བོན་ནི། །སྙིང་རྗེའི་ཆར་གྱིས་བསྐྱངས་བས་ས་ལམ་གྱི། །ལོ་ཏོག་ཕུན་ཚོགས་སྐུ་གསུམ་འབྲས་ལྡན་པའི། །བརྒྱ་བ་ཞེས་བྱ་འཕགས་ལྷའི་གསུངས་འགྲེལ་འདི། །མི་ཟད་གཏེར་མཆོག་སྤར་དུ་བསྒྲུབས་པ་ཡི། །རྣམ་དཀར་དགེ་དང་བྱས་བསགས་དགེ་བཅས་ཀྱིས། །རྒྱལ་བསྟན་བཤད་སྒྲུབ་ཉི་མའི་འོད་ལྟར་གསལ། །བསྟན་འཛིན་མཁས་གྲུབ་དབྱར་མཚོ་ལྟ་བུར་རྒྱས། །རྒྱལ་བློན་འབངས་བཅས་དགེ་བཅུའི་ཁྲིམས་ལ་གནས། །རྫོགས་ལྡན་ཇི་བཞིན་བདེ་སྐྱིད་དཔལ་ལ་སྤྱོད། །སྒྲུབ་པོ་བདག་ཅག་ཕ་མ་ལྟོས་བཅས་དང་། །འབྲེལ་ཐོགས་མཁའ་མཉམ་འགྲོ་ཀུན་བཅས་པ་རྣམས། །ཚེ་རབས་ཀུན་ཏུ་དལ་བརྒྱད་འབྱོར་བཅུ་ལྡན། །མཚན་ལྡན་ཐེག་ཆེན་དགེ་བའི་བཤེས་དང་འཕྲད། །ཐོས་བསམ་སྒོམ་བརྩོན་བསླབ་གསུམ་རྣམ་པར་དག །ཐབས་ཀྱིས་ཟིན་པའི་མཐའ་བྲལ་དབུ་མའི་དོན། །ཇི་བཞིན་རྟོགས་ནས་ས་ལམ་མཐར་ཕྱིན་ཏེ། །རྣམ་མཁྱེན་རྒྱལ་བའི་གོ་འཕང་ཐོབ་ཕྱིར་དུ། །འཁོར་གསུམ་དམིགས་མཐའ་བྲལ་བའི་ངང་ནས་བསྔོ། །བདག་གཞན་ཕན་བདེ་རྒྱས་པའི་བཀྲ་ཤིས་ཤོག །སྤར་དུ་སྒྲུབ་པ་ངག་དབང་བློ་གྲོས་ཀྱིས་སྨྲས་པ་དགེའོ། །སྤར་འདི་ནཱ་ལེནྡྲའི་ཆོས་གྲྭར་བཞུགས། དགེའོ། །བཀྲ་ཤིས།། །།